
EPILOG 


Capitolul 128 - Menirea lui Vladimir 


Casa guvernatorului din Krasnoiarsk, care prin înfăţişarea ei se 
deosebea de celelalte clădiri din oraş, avea o grădină mare, împărţită 
în două părţi; în prima erau semănate flori, iar a doua era plantată cu 
arbori fructiferi. 

În aceasta din urmă se jucau câţiva copii, băieţi şi fete, în vârstă de 
patru până la zece ani. 

Micuţii se desfătau, doborând fructele unui pom încărcat cu mere 
frumoase. 

Deodată, un glas răsună îndărătul lor: 

— Ce faceţi aici, copii? Nu ştiţi că e păcat să smulgi roadele unui 
copac, înainte de a fi coapte? 

— Ah, mamă, vrem să ne jucăm cu merele astea frumoase, strigă 
băiatul cel mai în vârstă, alergând spre o femeie îmbrăcată într-o 
rochie de vară, care tocmai păşise în grădină. 

— Dragii mei, merele vor fi ale voastre când va veni timpul. Nu 
trebuie niciodată să ceri un lucru necopt. 

— Dar totul se coace, mamă? întrebă mezinul. 

— Da, copilul meu, trebuie numai să ştii să aştepţi. 

Deodată, făptura unui bărbat se ivi din frunziş şi un glas puternic 
strigă: 

— Lydia, Lydia! 

Desigur că cititorii noştri au înţeles că femeia nu era nimeni alta 
decât Lydia Daniceff, nevasta maiorului cu acelaşi nume, guvernatorul 
Krasnoiarskului. 

Cei doi soţi se îmbrăţişară cu dragoste. 

— O, ce fericită sunt! exclamă ea. 

— Da, răspunse guvernatorul, şi eu sunt fericit... Lydia, nu-i aşa că 
nu te-ai căit niciodată ca m-ai urmat în această provincie 
neospitalieră? 

— Scumpul meu, cum aş fi putut să mă căiesc? murmură frumoasa 
femeie. 

Maiorul o sărută cu căldură, apoi îi oferi braţul şi o conduse într-un 
chioşc, unde se aşezară. Servitoarea umplu ceştile cu cafea neagră, 
care răspândea în aer o aromă plăcută. 

Copiii se jucau înaintea pavilionului. 

— N-am crezut niciodată, zise Daniceff, adresându-se Lydiei, că 
poţi duce în Siberia o viaţă atât de plăcută. Fireşte că aceasta n-ar fi 
fost cu putinţă, dacă nu ne-am fi unit... Şi, Lydia, îţi mărturisesc 
sincer că sunt fericit că te-am scos din vâltoarea Petersburgului şi te- 
am adus aici, în această tăcere a singurătăţii. Aruncând o privire 
asupra celor şaptesprezece ani, de când suntem căsătoriţi, şi în timpul 
cărora am trăit şi muncit laolaltă, aş putea spune că opera vieţii 
noastre e înfăptuită. 

— Ai făcut şi mai mult, dragul meu, adăugă Lydia. Ai îndulcit 
soarta sutelor şi miilor de condamnaţi; unde te arăţi, eşti respectat şi 
iubit. 

— Şi tu, scumpa mea soţie, zise Daniceff, tu m-ai ajutat la aceasta. 

Maiorul îi întinse mâna şi, cu o privire plină de dragoste, Lydia îi 
dădu dreapta. 

Sosirea unui funcţionar îi întrerupse. 

— Tocmai acum a venit această depeşă printr-un curier, zise el. 

În timp ce citea, maiorul se făcu din ce în ce mai palid. Apoi făcu 
semn subalternului să se retragă. 

— S-a întâmplat vreo nenorocire? întrebă Lydia, înspăimântată. 

— Nu tocmai o nenorocire, draga mea, răspunse Daniceff, totuşi e 
ceva care te va întrista şi pe tine tot astfel cum mă mâhneşte pe mine. 

— Te rog, spune-mi despre ce e vorba. 

— Fi bine, făcu Daniceff, îţi voi destăinui totul, dar trebuie să-mi 
făgăduieşti că vei păstra o tăcere absolută asupra acestui fapt, 
deoarece datoria îmi cere ca el să nu ajungă la cunoştinţa publicului. 

— Ai suferit vreo dezamăgire din parte-mi în această privinţă? 
întrebă Lydia. 

— În această privinţă, tot atât de puţin ca şi în celelalte, replică 
soţul ei. Şi, acum, ascultă: Mihail Bakunin este urmărit... 

— Bine, dar a fost doar întotdeauna urmărit, răspunse Lydia. Cel 
mai bun prieten al tatălui meu se aseamănă cu un vânat care e veşnic 
gonit. 

— Da, e adevărat, încuviinţă guvernatorul din Krasnoiarsk, dar de 
astă dată zbirii sunt pe urmele sale. Şi, din nefericire, această 
vânătoare înverşunată se face în apropierea noastră. Dar citeşte tu 
însăţi, draga mea. 


Cu mâini tremurânde, Lydia luă hârtia din mâinile soţului ei şi-şi 
aruncă privirile asupra rândurilor scrise. Apoi citi cu jumătate de glas: 


„Se aduce la cunoştinţa Excelenței Voastre că faimosul conspirator 
Mihail Bakunin, pe al cărui cap guvernul a pus un premiu de zece mii de 
ruble, se află actualmente în Siberia şi anume în împrejurimile 
Krasnoiarskului. 

Din informaţiile culese, rezultă că numitul Mihail Bakunin e travestit ca 
negustor de mărunţişuri. 

Nu încape îndoială că scopul călătoriei sale e să atragă de partea lui noi 
aderenţi şi, mai ales, exilaţii şi ţăranii din Siberia. 

Prin aceasta sunteţi înștiințat să luaţi toate măsurile pentru arestarea lui 
şi, dacă nu se va putea altfel, conspiratorul să fie ucis. 

Dacă veţi izbuti să-l prindeţi viu, sunteţi rugat să-l trimiteţi la 
Petersburg, sub paza cea mai severă cu putinţă. 

Credem că nu e necesar să atragem atenţia Excelenței Voastre să vă 
străduiţi din răsputeri să puneţi mâna pe cel urmărit, deoarece el este cel 
mai primejdios duşman el Majestății Sale. 

PRISTOV 

Guvernatorul districtului Volga” 


Lydia scoase un strigăt de spaimă şi puse hârtia pe masă. 

— Sărmanul Bakunin, murmură ea, cel mai bun prieten al tatălui 
meu... 

— Şi mie mi se pare că e pierdut, zise Daniceff, căci sunt silit să 
pornesc o vânătoare înverşunată împotriva lui, dacă nu vreau să-mi 
pierd slujba. Şi, afară de asta, datoria mea este să urmăresc pe 
vrăjmaşii Majestății Sale. 

— Dar ce ai face, dacă l-ai avea în puterea ta? 

Daniceff se ridică anevoie. 

— Ce aş face? zise el. Nu-mi pot călca datoria de oştean şi 
funcţionar. 

— Aşadar, l-ai trimite la Petersburg? 

— Asta nu, replică maiorul, dar nici nu m-aş încumeta să-i redau 
libertatea. 

— Vorbeşti în enigme... Căci, altfel, cum vrei să vii în ajutorul 
nenorocitului? 


Daniceff trase pe soţia lui foarte aproape de dânsul. 

— Tot ce voi putea face, va fi să-i dau o otravă ca să-şi ia viaţa el 
însuşi, şopti guvernatorul. Căci, vai de nenorocitul care încape pe 
mâna autorităţilor din Petersburg. Nicio minte omenească nu şi-ar 
putea închipui chinurile la care ar fi supus marele conspirator. Şi 
acum, rămâi eu bine, draga mea! adăugă guvernatorul. Eu mă duc să 
dau poruncile necesare. 

Dar înainte ca maiorul să ajungă la intrarea chioşcului, se auziră 
paşi uşori şi un bărbat zvelt se ivi în prag. 

— Ah, Vladimir!... exclamă Daniceff. 

Şi într-adevăr, acela care sosise era Vladimir, fiul marelui duce şi al 
Soniei de Pahlen. 

Tânărul mergea îmbrăcat civil şi, cu toate că era cam palid la faţă, 
arăta destul de bine. 

Lydia îi strânse mâna, prieteneşte. 

— Fii binevenit, zise ea. Ai sosit tocmai la timp ca să iei cu noi o 
ceaşcă de cafea neagră. 

— Vă mulţumesc, stimată doamnă, răspunse Vladimir, dar de astă 
dată n-am venit în vizită la prietenul meu, ci la guvernatorul 
Krasnoiarskului. 

— Cum, vrei să-mi vorbeşti în calitatea mea oficială? întrebă 
maiorul. 

— Da, răspunse tânărul. 

— Atunci, urmează-mă în biroul meu. 

— Nu-i nevoie, pot să-ţi spun şi aici ceea ce m-a adus încoace. 

— Cu atât mai bine, replică Daniceff. Ia loc, te rog. 

De abia acum observă că depeşa rămăsese pe masă şi o luă în 
grabă. 

Totuşi, privirile lui Vladimir se opriseră câteva clipe pe hârtie, dar 
tot ceea ce putuse zări fusese numele lui Bakunin. 

Ca un fulger trecu prin mintea sa gândul că marele conspirator era 
ameninţat de vreo primejdie. 

Şi, atunci se hotărî să afle de la guvernator dacă bănuiala sa era 
întemeiată. 

Maiorul Daniceff îi oferi o ţigară, iar soţia lui îi puse dinainte o 
ceaşcă plină cu cafea neagră şi câteva bucăţi de cozonac. 

— Şi acum, să auzim ce te aduce la mine? întrebă guvernatorul din 

Krasnoiarsk. 

— O rugăminte, pe care ţi-am mai făcut-o de câteva ori, răspunse 
tânărul. Ştii că toate scrisorile adresate mie, trebuie să fie deschise de 
dumneata sau, mai bine zis, de funcţionarii dumitale. Fireşte că 
oricărui om cult îi este penibil ca tot ce i se încredinţează prin scris, să 
fie văzut şi de ochi străini. Şi, deoarece îmi eşti prieten bun, şi-ţi 
cunosc nu numai înfăţişarea, ci şi inima, am venit să te întreb dacă nu 
s-ar putea ca, atunci când e vorba de mine, să nu se ţină seamă de 
acest obicei înjositor. 

Maiorul clătină capul, cu tristeţe. 

— Regret din suflet că trebuie să-ţi dau un răspuns negativ, zise el. 
Guvernul ne impune să deschidem toate scrisorile pe care exilaţii 
siberieni le primesc din patrie. Apoi, un scurt rezumat al cuprinsului 
lor este trecut într-un registru. Şi, dacă se întâmplă cel mai mic lucru 
suspect sau deportatul fuge, putem şti imediat cu cine se afla în 
legătură. La aceste persoane va fi el căutat mai întâi, iar dacă e vorba 
de o conspirație avem putinţa să descoperim pe cei ce au luat parte la 
ea. 

— Dar toate acestea sunt excluse la mine, replică Vladimir. Nici nu- 
mi trece prin minte să uneltesc ceva împotriva Ţarului, iar în ce 
priveşte o evadare nu poate fi vorba de aşa ceva. Căci, am dat marelui 
duce cuvântul meu de onoare că nu-mi voi părăsi reşedinţa fără 
încuviințarea sa. Şi te rog să mă crezi că aş prefera moartea, decât să- 
mi calc cuvântul dat. 

— Da, sunt sigur de asta, căci te cunosc prea bine, dragul meu, 
răspunse guvernatorul. Însă în ceea ce priveşte scrisorile, n-am 
puterea să fac nimic. 

— Atunci, să nu mai vorbim despre asta, zise tânărul. Dar, te rog 
să-mi răspunzi la o întrebare. 

— Cu plăcere, dacă situaţia îmi îngăduie. 

— Această măsură se mărgineşte numai la deschiderea lor, sau 
anumite scrisori sunt reţinute şi distruse? 

Daniceff îşi întoarse privirile. 

— Trebuie să-ţi dau un răspuns precis? întrebă el. 

— Da. 

— Ei bine, îţi mărturisesc că două din scrisorile ce ţi-au fost 
adresate au trebuit să fie reţinute de mine. 

Vladimir sări în sus. 

— Şi cine trimisese aceste scrisori? zise el cu glas tremurător. 

— Vrei s-o spun înaintea soţiei mele? întrebă guvernatorul. 

— Da, căci o respect ca pe cea mai nobilă dintre femei. 

— Scrisorile pe care le-am oprit, răspunse Daniceff, cu gravitate, 
veneau de la prinţesa Vera, fiica Alteţei Sale Imperiale marele duce 
Constantin. 

Tânărul se prăbuşi în scaun, cu un suspin adânc. 

— Sărmană Vera, murmură el. Aşadar, taina ta cea mai sfântă a 
fost descoperită... 

— Numai de mine, adăugă maiorul, şi nădăjduiesc că nu te 
îndoieşti de faptul că ştiu să păstrez un secret. 

— Şi ai putea să-mi spui ce-mi scria prinţesa? 

— Mai trebuie să spun? Nu-ţi închipui dumneata însuţi? 

— Da, îmi închipui, zise Vladimir, dar aş vrea s-o aud din gura 
dumitale. O, spune-mi că prinţesa mi-a scris că mă iubeşte. Astfel vei 
face din mine un om fericit. 

— Ascultă-mă, răspunse guvernatorul Krasnoiarskului, dacă aceasta 
te fericeşte într-adevăr, îţi destăinui că prinţesa Vera te asigură că-ţi 
va fi veşnic credincioasă. Ea scria că nu se va căsători niciodată, din 
pricină că nu se poate uni cu dumneata. 

— Scumpă, iubită Vera, şopti Vladimir. 

Lydia îi întinse mâna. 

— Trebuie să fii un om bun, prietene, zise soţia guvernatorului, 
căci altfel n-ai fi putut încătuşa o inimă atât de nobilă ca a prinţesei 
Vera. 

Acum, tânărul socoti că a venit momentul să iscodească ce s-a 
întâmplat cu Bakunin. 

— Da, doamnă, răspunse el, am numai doi prieteni pe lume. Primul 
e prinţesa Vera, iar celălalt un bărbat al cărui nume n-ar trebui să-l 
rostesc aici. Sau să-l rostesc totuşi? adăugă el, uitându-se la Daniceff. 

— Poţi să-l spui fără teamă, replică acesta, căci acum te afli 
înaintea prietenului şi nu înaintea guvernatorului. 

— Ei bine, celălalt este Mihail Bakunin. 

Maiorul se ridică. 

— E timpul să mă duc la birou, zise el, încheindu-și tunica. Draga 
mea, te rog să ţii tu de urât domnului Raşinski. 

— Vrea să scape, îşi zise Vladimir, dar trebuie să aflu cu tot 
dinadinsul ce primejdie îl ameninţă pe Bakunin. 

Însă, pe semne că era scris ca dorinţa lui să nu poată fi înfăptuită în 
acea seară. 

Căci, Lydia îşi ceru şi ea scuze şi se retrase. 

Tânărul părăsi cu capul plecat, grădina guvernatorului. 

Gândurile îl duseră îndărăt la Petersburg, lângă Vera. 

— Aşadar, mai e în viaţă şi mă iubeşte. O, dacă aş putea să 
părăsesc această ţară neospitalieră! N-o voi mai vedea pe Vera 
niciodată, căci am făgăduit tatălui meu că nu voi pleca de aici, fără 
îngăduinţa lui... Şi, el n-o va îngădui... Ştiu că ea este sora mea, că 
avem acelaşi tată şi, totuşi, mi se pare că aş avea dreptul s-o iubesc ca 
pe o logodnică. O, dac-aş putea să-i trimit o scrisoare prin care s-o 
încredinţez că-i port o dragoste ce nu se va spulbera niciodată... Poate 
că-şi închipuie c-o voi uita aici, în depărtata Siberie... Nori, care 
plutiţi colo sus, luaţi cu voi suspinele mele, duceţi-le şi spuneţi-i că 
dragostea mea va dăinui şi după moarte... 

— Nu doreşte domnul să cumpere o armă frumoasă? auzi, deodată, 
un glas lângă el. Sau poate aveţi nevoie de creioane, carnete ori 
altceva? 

Vladimir se uită în jurul său. 

Cine era individul care-i tulbura gândurile? 

Alături de el se afla un bărbat care purta, atârnată de gât, o lădiţă 
cu diferite obiecte. 

Pe semne că era evreu, judecând după barba lungă şi ochii săi 
vicleni. 

Tânărul nu răspunse nimic, ci porni mai departe, dar negustorul de 
mărunţişuri se ţinu după el. 

— Dar de ce se depărtează domnul de mine? întrebă el. Credeţi 
cumva că marfa mea e proastă? Ar trebui să vă încredinţaţi mai întâi 
dacă aşa este şi apoi să luaţi o hotărâre. 

— Lasă-mă în pace, n-am nevoie de nimic. 

— N-aveţi nevoie de nimic? repetă celălalt. Aşa au spus şi alţii, iar 
apoi şi-au schimbat părerea, după ce au văzut marfa. 

Şi zicând acestea se apropie de tânărul bărbat. 

— Nu doriţi să cumpăraţi un revolver încrustat cu argint? Am şi 
gloanţele necesare... Un revolver este foarte necesar în Siberia. Nu se 

ştie la ce-ţi foloseşte... poate spre apărare, poate la un atac... pe scurt, 
au fost mulţi care au binecuvântat clipa când au făcut o astfel de 
cumpărătură... 

— Ţi-am spus o dată că nu-mi trebuie nimic, se răsti Vladimir. 
Lasă-mă, pleacă de aici! 

— Fireşte că voi pleca, replică evreul, dar mă voi îndrepta spre 
locuinţa dumneavoastră. 

— Ascultă-mă, eşti prea îndrăzneţ. 

— Domnule, eu nu fac negoţ numai cu mărfurile care se află în 
lădiţa mea, zise negustorul, netulburat, ci am şi lucruri care nu se pot 
vedea cu ochiul liber. De pildă, am de vânzare noutăţi... 

Aceste cuvinte îl puseră în uimire pe Vladimir, care se opri şi 
aruncă o privire cercetătoare asupra negustorului. 

— Eşti, într-adevăr, ceea ce pari? întrebă el. 

— Cine poate să ştie? 

— Înfăţişarea dumitale să fie doar o travestire? 

— Posibil, făcu negustorul. Ar trebui să mă vedeţi mai de 
aproape... 

— Bine, urmează-mă! zise Vladimir, cu hotărâre. 

După câteva minute ajunseră la locuinţa tânărului, care conduse 
înăuntru pe negustorul de mărunţişuri, trecând prin faţa servitorilor 
surprinşi că stăpânul lor lăsa în casă un astfel de om. 

Însă Vladimir duse pe evreu în biroul său şi încuie uşa. 

— Şi, acum, vorbeşte, omule!... Vii, cumva, din Petersburg şi-mi 
aduci veşti de la prietenii mei? 

— Nu, n-aduc nicio veste, răspunse celălalt, dar îţi aduc în schimb, 
un prieten... 

— Omule, nu-mi mai vorbi în enigme, nu mă chinui... Hai, spune- 
mi ce vrei ce-mi aduci şi cine eşti? 

— Vladimir Raşinski, vei afla îndată ce vreau, strigă evreul, 
îndreptându-se de mijloc. Ce-ţi aduc? continuă el. Ei bine, asta îţi voi 
spune în câteva cuvinte: îţi aduc o coroană imperială. Şi cine sunt? 
Priveşte, Vladimir, şi vei vedea tu însuţi. 

Zicând acestea, negustorul de mărunţişuri îşi smulse barba. 

Tânărul se dădu înapoi, scoțând un țipăt. 

— Mihail Bakunin! vru el să strige, dar se reţinu, ştiind cât de 
primejdios ar fi fost să rostească numele prietenului său. 

Primul lucru pe care-l făcu tânărul, fu să se ducă la uşă şi să se 
încredinţeze dacă aceasta era încuiată. 

Apoi alergă cu braţele desfăcute, spre omul ca caftan. 

— Prietene, strigă el, dumneata eşti, ai venit aici, în singurătatea 
unde trăiesc? 

— Da, eu sunt, răspunse marele conspirator aşezându-se într-un 
scaun. O, nici nu poţi să-ţi închipui ce piedici am întâmpinat până să 
ajung la tine... Căci Siberia este ţara spionilor. 

— Şi pot să-ţi spun că autorităţile sunt pe urmele dumitale. Vin 
tocmai acum din casa guvernatorului Krasnoiarskului; acolo am văzut 
pe masă o depeşă în care era scris numele dumitale. 

— Da, ştiu, ştiu totul, răspunse Bakunin, dezbrăcându-şi caftanul. S- 
a aflat că cutreier Siberia travestit în negustor de mărunţişuri şi au 
trimis copoii pe urmele mele. Dar Bakunin e viclean şi nu se va lăsa el 
prins cu una cu două. 

— Înainte de toate, vei găsi la mine ocrotire şi adăpost, zise 
Vladimir. 

— Ocrotire, poate, pentru câteva zile, răspunse Bakunin. În ce 
priveşte adăpostul, acesta va dura numai o zi. Apoi mă voi întoarce în 
Rusia, unde trebuie să pun la cale lucruri mari. 

— Dar, spune-mi, te rog, ce te aduce aici? întrebă tânărul. 

— Îţi declarasem adineauri că-ţi aduc o coroană imperială. 

Vladimir nu mai putu să se stăpânească. 

— O coroană imperială? strigă el. Dumneata, care urăşti şi lupţi să 
înlături orice suveran? 

— Şi, totuşi, vreau să-ţi aşez pe cap o coroană, Vladimir Raşinski, 
răspunse conducătorul nihiliştilor, cu glas solemn. Căci, sunt 
încredinţat că vei şti să înlături toate nemulțumirile. Este vorba de 
coroana Rusiei. 

— Cum, coroana Romanovilor? strigă tânărul. 

— Da, zise marele conspirator, ridicându-se de pe scaun. Şi acum, 
ascultă-mă, continuă el, luând mâinile lui Vladimir. O scânteie a căzut 
în pulberăria pe care se sprijine de atâta timp familia Romanov... 
Vulcanul pe care s-a clădit tronul lui Alexandru al II-lea a început să 
arunce scântei. În curând se va produce o erupție atât de înfiorătoare 
cum nu s-a mai văzut alta. Împăratul nu mai are de trăit decât cel 
mult două luni. Dar de ce mă priveşti astfel? întrebă Mihail Bakunin. 

Nu faci şi tu parte din asociaţia noastră, nu eşti prietenul nostru? 
Gândeşte-te la chinurile pe care mama ta şi chiar tu însuţi le-ai 
îndurat din pricina Romanovilor. 

— Dar sunt şi eu un Romanov, replică tânărul. 

— Da, aşa este, încuviinţă marele conspirator, dar tocmai aceasta 
va fi norocul tău. Familia imperială va fi nimicită, astfel ca să nu mai 
rămână decât amintirea domniei sale. Alexandru al II-lea va cădea şi, 
odată cu el, toţi membrii familiei Romanov. 

— Groaznic, groaznic, murmură Vladimir. 

— Şi, de astă dată încercarea noastră nu va da greş, căci nu mai 
avem niciun trădător printre noi. 

— Niciun trădător, repetă Vladimir, cu glas tremurător, niciun 
trădător, care să poată salva viaţa sărmanului împărat! 

— Cum, îl mai compătimeşti? N-are el destule pe conştiinţă? N-a 
nesocotit libertatea, asuprind poporul cu o cruzime fără seamăn? Şi 
toate păcatele sale va trebui să le ispăşească acum... Ochi pentru ochi, 
dintre pentru dinte. 

— Dar nu vreţi să fiţi îndurători cu el? zise Vladimir, şovăind. 

— A fost vreodată îndurător cu noi? răspunse Bakunin, cu asprime. 
Nu, el ne-a chinuit de moarte, când ne avea în mână. O, Vladimir, eşti 
tânăr încă şi nu ştii totul. Dar dacă ţi-aş arăta lista tuturor 
nenorociţilor care au căzut răpuşi de sabia Romanovilor, atunci vei 
înţelege de ce îi urâm atâta... În ce te priveşte, Vladimir Raşinski, tu 
ai fost stabilit să iei locul lui Alexandru al II-lea. 

— Cum, să mă ridic printr-o crimă? strigă tânărul, surprins. 

— Da. 

— Şi tovarăşii dumitale, care luptă pentru libertate, au încuviinţat 
una ea asta? 

— Libertate vom avea şi sub domnia ta, replică marele conspirator. 
Căci, eu voi fi alături de tine. Tu eşti un Romanov, un vlăstar al 
familiei imperiale, astfel că avem dreptul să te alegem împărat, dacă 
nu mai există niciun urmaş al actualului Țar. Ce-i drept, acum n-ai 
prea mulţi tovarăşi în jurul tău; dar apoi, după ce încercarea va izbuti, 
milioane de oameni vor alerga în jurul steagului şi te vor duce în 
triumf la Palatul Imperial, iar de acolo la Kremlin, unde vei 
îngenunchea şi poporul îţi va aşeza coroana pe cap. Tu vei fi primul 
împărat al Rusiei iubit de popor, primul Țar care va sta pe tron nu din 

voinţa Domnului, ci din aceea a supuşilor săi. 

Ochii lui Vladimir scânteiară. 

Era tânăr şi cuvintele lui Bakunin îl entuziasmau. 

Va dobândi coroana imperială, va conduce destinele a milioane de 
oameni. 

O perdea căzu dinaintea sa şi în faţa ochilor săi se zugrăvi un viitor 
strălucit. 

Se vedea pe tronul ţării, înconjurat de bărbaţii cei mai de seamă şi 
apoi, cutreierând lumea în fruntea unei armate victorioase, întocmai 
ca Alexandru cel Mare. El, Vladimir, era sărbătorit, zeificat, iar istoria 
îl înscria cu litere de aur în cartea ei. 

Dar acestea toate erau doar simple năluciri care ar fi putut să 
ademenească numai pe un tânăr. 

Însă, în acelaşi timp, o imagine îngrozitoare îi apărea în minte, 
astfel că tânărul scoase un țipăt de spaimă. 

— Ce-i cu tine? întrebă Bakunin. Priveşti în gol... ce vezi? 

— Ce văd? răspunse tânărul, cu glas tremurător. Înaintea mea zace 
un trup însângerat, e cadavrul lui Alexandru al II-lea... Şi alături de 
el, cadavrul marelui duce Constantin, tatăl meu. Iată, ele se ridică şi 
mă ameninţă... privirile lor se îndreaptă spre mine, pline de ură... 
buzele lor se deschid şi-mi strigă... ha, ha, aud foarte lămurit... e un 
blestem împotriva mea, deoarece au murit din pricina mea... da, din 
pricina mea... 

Vladimir se prăbuşi, acoperit de năduşeală, într-un colţ al 
divanului. 

Marele conspirator se apropie şi-i puse mâna pe umăr. 

— Vino-ţi în fire, dragul meu, zise el, măreţia priveliştii pe care ți- 
am zugrăvit-o te-a tulburat peste măsură. Ridică cu mândrie capul şi 
păşeşte cu paşi siguri spre tron... Însă trebuie să-mi juri că nu vei răpi 
drepturile poporului, că nu vrei să asupreşti, ci să ocroteşti. Juri, 
Vladimir? Îndată ce-mi vei face această făgăduială solemnă, continuă 
Bakunin, toată chestiunea o terminată. Vom pleca împreună la 
Petersburg -— socot că nu va fi prea greu să fugi din Siberia şi apoi, 
face să-ţi primejduieşti viaţa pentru atingerea scopului urmărit — şi, 
după ce încercarea noastră va izbuti, te vei încorona. Istoria va înscrie 
un nou împărat în cartea ei: Vladimir I. Dă-mi mâna şi repetă ce ţi voi 
spune. 

— Şi dacă mă împotrivesc să depun jurământul? întrebă el. 

— Atunci, aş spune că eşti un prost, dragul meu. Dintre milioane de 
oameni, numai unuia i se oferă o coroană; şi dacă el o refuză, dacă nu 
întinde mâna s-o ia, atunci sau este un netrebnic — ceea ce nu-i cazul — 
sau un visător. 

— Poate că sunt un visător, răspunse tânărul, dar trebuie să-ţi 
declar că resping propunerea dumitale. 

— Vorbeşti serios, Vladimir? 

— Nu m-aş încumeta să glumesc în asemenea chestiuni, răspunse 
fiul marelui duce, dar îţi voi explica pe scurt de ce nu pot să primesc 
propunerea dumitale. Ştii că sunt îndrăgostit de prinţesa Vera şi ea mă 
iubeşte la rândul ei. 

— Cu atât mai bine, exclamă Bakunin, căci astfel, te vei putea 
căsători cu dânsa. 

— Îţi închipui, oare, că m-ar lua de soţ dacă ar şti că sunt ucigaşul 
tatălui ei? zise Vladimir, punând mâna pe umărul marelui conspirator. 
Sunt sigur că nobila fată m-ar dispreţui, m-ar alunga cu dezgust. Însă 
chiar dacă n-aş ţine seamă de dragostea mea, tot nu m-aş învoi să 
ajung la putere, făptuind o crimă. 

— Acesta e ultimul tău cuvânt? întrebă Bakunin. 

— Da, ultimul meu cuvânt, răspunse tânărul. Nu vreau să îmbrac 
nici chiar o haină de purpură, dacă aceasta e pătată de sânge. 

Marele conspirator îşi puse repede caftanul şi-şi lipi barba la loc. 

— Atunci, îmi pare rău că mi-am pierdut timpul cu un visător, zise 
el. Cu primejdii de nedescris am făcut această călătorie în Siberia, spre 
a ajunge la tine şi a-ţi oferi coroana imperială. Şi, acum, nesocoteşti 
jertfa mea. Aşadar, există şi oameni care n-au ambiţie. Mi-ai produs o 
groaznică dezamăgire, Vladimir. 

Şi fără să-şi ia rămas bun, se îndreptă spre uşă. 

— Bakunin, mă ierţi? strigă Vladimir. 

— Da, răspunde marele conspirator, dar te compătimesc. Căci, vai 
de acela care n-are ambiţie... el se aseamănă cu o stâncă ce nu simte 
nimic. Şi, încă ceva, continuă el, ţi-am încredinţat cele mai mari 
secrete ale asociaţiei noastre, fiindcă eşti fiul unei femei pe care atât 
eu cât şi tovarăşii mei o respectăm mai mult decât pe oricare alta. 
Ştiam că nu eşti în stare să ne trădezi. Dacă totuşi, eşti atât de josnic 
încât s-o faci, pentru ca să te poţi apropia de Vera, atunci nu uita că, 

după ce vom muri de mâna călăului, vor veni alţii care te vor pedepsi 
cu asprime. Gândeşte-te la asta, Vladimir... Şi, acum, rămâi cu bine! 

Marele conspirator se strecură ca o umbră din camera tânărului. 

Acesta însă, rămase locului şi privi în pământ, posomorât. Fruntea-i 
era acoperită de năduşeală. 

— Ce să fac? strigă el. Cine ar putea să-mi dea un sfat? Mă aflu 
înaintea unei prăpăstii şi nu ştiu dacă să înaintez sau nu. Să rabd ca 
împăratul să cadă victimă asasinilor, să aştept până ce tatăl meu, 
sărmanul meu tată, va fi ucis de ei? Nu-i, oare, datoria mea să-i 
împiedic şi să vin în ajutorul celor primejduiţi? 

Tânărul se plimbă prin cameră, agitat. 

— Şi aceşti ucigaşi, continuă el, sunt cei mai buni prieteni ai mei, 
care s-au jertfit pentru mine şi au ajutat-o pe mama, când era în 
nevoie. Să-i dau, oare, pe mâna călăului? Mă simt încolţit din toate 
părţile şi, totuşi, am mâinile legate, neputându-mă apăra. 
Dumnezeule, trimite-mi o rază care să lumineze întunericul ce mă 
înconjoară! 

Apoi, tânărul se prăbuşi pe divan şi rămase câtva timp nemişcat. 

Deodată, sări în sus. Chipul îi era acoperit de o paloare cadaverică, 
iar buzele-i tremurau. 

Părea că luase o hotărâre eroică. 


Capitolul 129 - Răzbunarea vrăjitoarei 


Cititorii noştri îşi amintesc, desigur, de noaptea când Ivan Kardoff 
arătase ura şi gelozia bătrânei sale tovarăşe. 

După ce Tania părăsise locuinţa ologului, vrăjitoarea rămase 
singură cu fostul prefect. 

Acum, avu loc o scenă între cei doi, cu care prilej blestemele nu 
mai încetară. 

În cele din urmă, Kardoff se trânti pe canapeaua ruptă şi murdară, 
zicând: 

— Urlă cât vrei, eu nu mai aud ce spui... Vreau să dorm, căci 
rachiul m-a cam ameţit;, mâine-dimineaţă, când mă voi trezi, vom sta 
de vorbă. Socot că n-are niciun rost să încerci să mă ţii legat de tine, 
căci de acum înainte îţi voi refuza ajutorul. Aşadar, vom împărţi în 
linişte banii şi, dacă nu se va putea altfel, îţi voi da două părţi, iar eu 

mă voi mulţumi cu restul. 

— În acest caz, mai putem sta de vorbă, răspunse vrăjitoarea, 
îmbunată. 

— Ei vezi că ne înţelegem, mătuşico? Ce dracu, doar nu sunt atât 
de bătrân încât să nu mă pot îndrăgosti de o fată frumoasă ca Tania. 
Şi, apoi nici n-ai trebui să fii geloasă, ci dimpotrivă, să te bucuri că 
mai ştiu să preţuiesc frumuseţea şi tinereţea. 

— Da, mă şi bucur, răspunse zgripţuroaica. 

Dacă Ivan Kardoff n-ar fi închis cehii, ar fi văzut chipul schimonosit 
de furie al bătrânei. 

Însă rachiul avusese o înrâurire puternică asupra ologului, care îşi 
simţea membrele grele ca plumbul. Fostul prefect se întinse pe 
canapea, mai căscă o dată, apoi o tăcere adâncă învălui încăperea. 

Vrăjitoarea se retrăsese într-un colţ ai camerei, unde rămase 
ghemuită câtva timp, ca ochii împăienjeniţi de lacrimi. 

Deodată, italianca se ridică hotărâtă. Cu trupul încovoiat, întocmai 
ca un animal de pradă, ea se apropie de cel adormit. 

— Doarme parcă ar fi mort, murmură bătrâna. Parc-ar fi mort, 
repetă ea. 

Apoi, ridică pumnul, ameninţător. 

— Îţi închipui că Valloni uită aşa uşor? şopti dânsa. Crezi că ea se 
mulţumeşte cu banii murdari pe care vrei să-i dai? Mie două părţi şi 
ţie una... Nu, dragul meu, mie totul, iar ţie pieirea, moartea... Dar nu 
o moarte obişnuită, ci una pe care numai diavolul ar putea-o născoci. 

Îi luă protezele, le duse în bucătărie, le aruncă în foc şi rămase 
acolo, dusă pe gânduri, până ce flăcările transformară în cenuşă 
lemnul uscat. 

Pe urmă părăsi încăperea şi după ce puse banii la loc sigur, se 
îndreptă spre mansarda unde erau închise femeia turbată şi sărmana 
fiică a lui Pahlen. 

Aruncă o privire asupra copilei răpite şi se încredinţă că doarme. 
Nefericita soţie e lui Iso de Margenta era şi ea cufundată într-un somn 
adânc. 

Bătrâna se apropie de uşa cuştii şi o dădu de perete; apoi, părăsi în 
grabă mansarda lăsând deschisă atât uşa acesteia, cât şi pe aceea din 
camera unde dormea Kardoff. 

În cele din urmă, intră din nou în bucătărie de unde se întoarse cu 

un cărbune aprins, pe care-l aruncă spre femeia turbată. 

Folosindu-se de clipa în care nenorocita căuta să-şi dea seama ce se 
întâmplase, bătrâna părăsi casa. 

În acest timp, turbata ieşi din cuşcă şi privi cu ochi scânteietori, 
spre încăperea unde dormea ologul. 

Cu curiozitatea caracteristică a nebunilor ea căută să pătrundă 
întunericul şi, în cele din urmă, îl descoperi pe Kardoff. 

La vederea lui scoase un răcnet înfiorător. 

Fostul prefect se trezi, îşi frecă ochii şi aruncă în jurul său o privire 
cercetătoare. 

În această clipă, razele lunii pătrunseră în cameră, astfel că fiecare 
obiect putea fi deosebit. 

Kardoff văzu pe turbată înaintea sa; doar masa îl mai despărţea de 
primejdioasa făptură. Un strigăt pe jumătate înăbuşit îi scăpă din 
gâtlej. Ologul vru să se dea jos de pe canapea şi să fugă; dar, spre 
groaza lui, observă că-i lipseau picioarele de lemn. 

Fedora îl privea cu ochi scânteietori. Deodată întinse braţele spre 
fostul prefect, care începu să strige după ajutor. 

Însă, nimeni nu-l auzi. 

Tot astfel nu se sinchisise nici el de ţipetele victimelor sale, tot 
astfel le lăsase să răcnească şi nu le întinsese mâna să le scape. 

Turbata se urcă pe masă şi-şi aţinti din nou privirea asupra fostului 
prefect. 

Ologul chibzui ce să facă. Dacă rămânea pe loc, fără îndoială că 
urma să cadă victimă, căci Fedora se şi pregătea să se năpustească 
spre el. 

În cele din urmă, Kardoff se azvârli de pe canapea, rostogolindu-se 
sub masă, unde rămase nemişcat, nădăjduind că turbata îşi va 
îndrepta atenţia în altă parte. 

Dar se înşelase. 

Fedora începu să spumege de mânie, văzând că victima ei îşi 
părăsise locul. 

Apoi, sări jos ca o panteră şi, apropiindu-se de el, îl trase afară de 
sub masă. 

— Sunt pierdut, îngână fostul prefect. 

Turbata începu să-l târască prin cameră. Deodată se opri şi 
străpunse cu privirea pe olog, care tremura din tot trupul. 

— Ticălosule, scrâşni ea. 

Kardoff se simţi străbătut de un fior de gheaţă. 

Soarta lui era pecetluită — nenorocitul îşi dădea prea bine seama de 
asta. Însă, dacă o licărire de lumină s-ar fi aprins în mintea turbatei, 
dacă l-ar fi recunoscut, fără îndoială că răzbunarea ar fi fost şi mai 
groaznică. 

Şi, totuşi, ologul încercă să scape din ghearele Fedorei. În cele din 
urmă, izbuti să se rostogolească până într-un colţ al încăperii. 

Însă turbata îl urmări şi se năpusti cu furie asupra lui, izbindu-l fără 
milă. 

— Tu eşti doctorul Kaltcef, strigă dânsa, vrei să mă închizi iar în 
ospiciu, dar eu te voi face nevătămător. 

Nenorocitul îşi pierdu cunoştinţa. Fedora aduse în grabă lemne şi 
surcele, pe care le îngrămădi în jurul trupului său. 

Apoi îşi privi opera rânjind. 

În cele din urmă, se îndreptă spre sobă şi scoase un tăciune. 
Turbata nici nu luă în seamă că-şi arsese braţele, părea oţelită 
împotriva oricărei dureri. 

Râzând sălbatic, Fedora aruncă tăciunele la mijlocul lemnelor, care, 
fiind uscate, se aprinseră numaidecât. 

În timp ce moartea se apropia de el — o moarte pe care nicio minte 
omenească n-ar fi putut-o născoci - Kardoff îşi aminti de toţi 
nenorociţii pe care el îi chinuise, îşi aminti toate ticăloşiile pe care le 
făptuise în viaţa sa. 

— Să nu fie nicio scăpare? strigă el, în cele din urmă, făcând o 
ultimă încercare să se târască din mijlocul flăcărilor, ceea ce nu izbuti. 
Am păcătuit atât de mult, încât mi-a fost hărăzit un sfârşit aşa de 
groaznic? 

Şi, deodată i se păru că un glas îi răspunde: 

— Da, ai păcătuit şi aceasta e pedeapsa pe care o meriţi. Ai făptuit 
atâtea ticăloşii, astfel că tot printr-o ticăloşie vei muri. 

— Adio, Kardoff, strigă în acea clipă turbata apropiindu-se de foc, 
adio... Ha, ha, o mai iubeşti pe Fedora? continuă ea. Ai vrut să mă iei 
de soţie... iată, înainte-ţi stă logodnica focului... vino în patul ei, care 
e făcut din cărbuni încinşi. 

Dar Kardoff nu mai auzea nimic. Flăcările îl acoperiseră, 
nenorocitul era aproape scăpat de chinuri. 

Văzând că opera ei se înfăptuise, turbata se strecură afară din 
încăperea care se umpluse de fum. Instinctul îi spunea că trebuie să 
fugă, dacă nu vrea să piară şi dânsa. 

Soţia diplomatului coborî în grabă treptele şi după câteva momente 
părăsi lăcaşul mizeriei, tocmai în clipa când flăcările izbucniră prin 
ferestre. 

— Foc, foc, se auzi deodată, strigându-se. 

Vrăjitoarea se afla în colţul străzii, aşteptând să vadă în ce chip 
turbata îl va ucide pe olog. 

Zărind flăcările, bătrâna izbucni în râs. 

— Turbata şi-a făcut datoria, murmură ea. Kardoff trebuie să fi 
avut un sfârşit groaznic. 

Şi începu să râdă din ce în ce mai tare. 

— Zgripţuroaico, strigă un bărbat, care tocmai trecea pe acolo, cum 
îţi vine să râzi, văzând primejdia ce ameninţă pe sărmanii care 
locuiesc în această casă? 

Italianca nu se urni din loc. 

— Las” să ardă, răspunse ea, cu sânge rece, ajutorul dumitale vine 
prea târziu. 

Trecătorul se îndepărtă. 

— Da, să piară toţi, continuă vrăjitoarea. Dar, înaintea tuturor, 
ticălosul acela căruia i-am acordat toată încrederea şi m-a înşelat.. Şi, 
apoi, şi americana pe care am răpit-o... Căci, ia ce-mi trebuie bani 
acum? Am doar destul ca să pot muri în singurătate... Da, da, şi dânsa 
va pieri în flăcări, astfel că nu mă va trăda. Turbata se va înăbuşi de 
asemenea; ce rost mai are ea pe pământ? Toţi să piară, toţi, toţi, strigă 
ea cu hotărâre, numai eu să rămân în viaţă. 

Mulțimea se adunase în faţa casei, dar nimeni nu se încumeta să 
sară în ajutorul nenorociţilor. 

După puţin timp sosiră pompierii. 

Acum începu opera de stingere, dar comandantul pompierilor 
declară că orice ajutor ere de prisos. 

— Aici nu mai există scăpare, zise el, toată casa e cuprinsă de 
flăcări şi arde ca iasca. 

— Mai este cineva înăuntru? întrebă un bărbat care se afla printre 
cei din faţă. 

— Să nădăjduim că locatarii au părăsit clădirea, răspunse 

comandantul. 

— N-ar fi mai bine ca oamenii dumneavoastră să cerceteze 
interiorul ei? 

— Cum, domnule, vrei să-i trimit la o moarte sigură? 

— Dar am auzit un glas de femeie, venind dinăuntru... 

— Eşti sigur? întrebă comandantul. 

— Da, sunt sigur, răspunse necunoscutul. Glasul a răsunat foarte 
lămurit. 

— Drace, atunci ce-i de făcut? Dar nu, nu se poate să mai fie vreun 
om acolo, adăugă conducătorul pompierilor. 

— Domnule comandant, strigă celălalt, arătând spre acoperiş, 
vedeţi că am avut dreptate? Iată, uitaţi-vă sus... 

Comandantul îşi îndreptă privirile spre direcţia arătată şi se dădu 
înapoi îngrozit. 

Într-un loc al acoperişului, care nu fusese încă cuprins de flăcări, se 
ivise un obiect mic, alb. 

Dar, privit cu atenţie, acest obiect nu era altceva decât o mână 
delicată, o mână de femeie. 

Aceasta se mişca necontenit, ca şi cum ar fi cerut ajutor. 

— Puneţi scările, strigă comandantul. Trebuie să încercăm s-o 
salvăm... 

Pompierii se apropiară cu o scară care ajungea până la acoperiş. 

— Doi oameni să se urce sus, cu târnăcoape şi securi, porunci 
conducătorul lor. Cine se încumetă s-o facă? 

Dar nimeni nu îndrăznea să înfrunte primejdia. 

— Cum, n-aveţi curaj? strigă comandantul. Gândiţi-vă, e vorba de o 
viaţă omenească... 

Un bătrân pompier se apropie. 

— Domnule comandant, zise el, cine se urcă sus e un copil al 
morţii. Clădirea se va prăbuşi din clipă în clipă. 

— Aşadar, lăsaţi ca un om să piară în flăcări? întrebă celălalt. 

Pompierii dădură din umeri. 

— Dac-ar mai exista vreo scăpare, ne-am primejdui bucuros viaţa, 
strigă unul dintre ei, dar aici ar fi o nebunie să încercăm ceva. 


* 


Vom întrerupe puţin povestirea noastră, spre a ne întoarce în 

parcul Caterina, unde Pahlen şi Bakunin - care încă nu făcuse 
călătoria fu Siberia —, aşteptau revenirea Taniei. 

Bogătaşul era pradă unei tulburări de nedescris. Sărmanul părinte 
ducea mereu mâinile la cap, ca şi cum ar fi vrut să alunge gândurile 
ce se zbăteau în mintea sa. 

— Eşti încredinţat că Tania se va întoarce? întrebă el, în cele din 
urmă, adresându-se prietenului său. 

— Fireşte, de vreme ce ne-a făgăduit, răspunse marele conspirator. 

— Şi dacă ne-a înşelat? 

— Fii liniştit, zise Bakunin, o cunosc prea bine, Tania îşi ţine 
cuvântul. 

— Îşi ţine cuvântul? repetă Pahlen, neîncrezător. Această fetişcană 
zvăpăiată, care trăieşte în mijlocul răufăcătorilor? 

— Şi, totuşi, Tania nu e atât de rea cum pare la prima privire, 
replică marele conspirator. E o fată foarte ciudată. Dacă s-ar fi născut 
şi ar fi trăit în alt mediu, ar fi devenit o femeie care ar fi pus lumea în 
uimire prin hotărârea şi originalitatea ei. Aşa, însă, tânăra se 
aseamănă cu o floare care a crescut într-o mlaştină. Ea se va deosebi 
întotdeauna de o floare cultivată în grădină sau seră. De altfel, cum îţi 
place fata? E frumoasă? 

Această întrebare făcu pe Pahlen să-şi îndrepte gândurile în altă 
direcţie. 

— Da, e frumoasă, murmură bogătaşul, e o copilă plină de farmec 
şi, totuşi, se deosebeşte atât de mult de sărmana mea Lo. Ah, Lo era 
frumoasă, nobilă, bună... scumpa mea copilă avea toate calităţile ce le 
poate întruni o fiinţă. Dar acum ce s-o fi făcut cu dânsa? 

Pahlen ridică mâinile. 

— Curaj, prietene, curaj, îi mângâie Bakunin, încă nu e totul 
pierdut. Căci dacă bănuiala mea se adevereşte şi Lo se află în locuinţa 
celor doi răufăcători, atunci înseamnă că putem nădăjdui. 

— Ce te face să crezi asta? întrebă Pahlen, îndurerat. 

— Faptul că îi cunosc pe cei doi ticăloşi, replică marele conspirator. 
Ei nu răpesc o fată ca s-o ucidă... Nu, numai lăcomia de bani îi 
împinge să săvârşească astfel de fapte. Socot că răpirea a avut drept 
scop vânzarea fiicei tale. Fără îndoială că vreun desfrânat şi-a pus 
ochii pe dânsa şi i-a dat lui Kardoff însărcinarea să i-o aducă. Să 
nădăjduim că vom sosi la timp ca să răpim victima din ghearele 

acestui nemernic. 

— Ticălosul ar trebui să se păzească, strigă Pahlen cu ochii 
scânteietori şi pumnii încleştaţi, căci dacă presupunerile tale se 
dovedesc întemeiate, atunci îl voi căuta şi chiar dacă voi fi silit să 
colind întreaga lume, tot îl voi găsi şi mă voi răzbuna. Dar, stai, mi se 
pare că vine Tania... 

Un zgomot uşor se auzea pe alee. 

— Da, ea trebuie să fie! exclamă Pahlen. O, simt că inima îmi bate 
cu atâta putere, de parc-ar vrea să-mi spargă pieptul. 

Frunzişul se desfăcu şi Tania, fiica birtaşului, se apropie de cei doi 
prieteni. 

Tânăra alergase atât de repede, încât nu scoase nicio vorbă şi-şi 
apăsă mâinile pe pieptul care tresălta cu putere. 

Cât de frumoasă era în tulburarea ei! 

— Ei ce s-aude? strigă Pahlen, nerăbdător. Dar nu-mi ascunde 
nimic, spune-mi unde e fiica mea? 

— Acolo unde bănuiţi, domnule. 

Bakunin scoase o exclamaţie de triumf. 

— Ei vezi, nu ţi-am spus eu? Ticăloşii au răpit-o! strigă el. 

— E în locuinţa ologului şi a bătrânei vrăjitoare? cercetă Pahlen. 

— Da, domnule, a fost închisă în mansarda casei, răspunse Tania. 

— Din ce pricină a fost închisă? continuă bogătaşul. 

— Asta n-aş putea să vă spun... Dar socot că e destul că ştiţi unde 
se află. Şi dacă vreţi să mă ascultați pe mine, grăbiţi-vă, căci fiecare 
minut de întârziere poate fi hotărâtor. 

— Dar cum ai izbutit să afli că e acolo? Ce vicleşug ai întrebuințat 
să-l descoşi pe Kardoff? 

Tania râse, lăsând să se vadă două şiruri de dinţi albi. 

— Când un bărbat e orbit de patimă, atunci e în stare să-şi trădeze 
şi părinţii, zise ea. Kardoff însuşi m-a dus la el acasă şi mi-a mărturisit 
că tânăra americană se află acolo. 

— Şi ce au făcut ticăloşii cu dânsa? întrebă Pahlen. Sărmana n-a 
avut nimic de suferit? 

— Deocamdată nu i s-a întâmplat nimic. Şi nădăjduiesc că veţi sosi 
la timp să împiedicaţi o nenorocire înfiorătoare. Căci, dacă nu mă 
înşel, Kardoff a răpit-o ca s-o vândă. În ultimele zile, am văzut în 
cârciuma tatălui meu pe olandezul cel lung, care vine întotdeauna la 

Petersburg ca să cumpere marfă proaspătă şi s-o transporte în Olanda. 

— Atunci, să nu mai pierdem nicio clipă, exclamă Pahlen. Vii cu 
mine, prietene? 

— Fireşte. 

— Dar cum vom găsi locuinţa ologului? reluă bogătanul. 

— Vă conduc eu, domnule, răspunse Tania. 

— Îţi mulţumesc, copila mea, strigă Pahlen. Fii sigură că te voi 
răsplăti cum se cuvine. 

Tânăra făcu semn celor doi bărbaţi s-o urmeze şi porniră spre 
„Mahalaua întunecoasă”. Din nefericire, nu întâlniră nicio trăsură, 
astfel că fură nevoiţi să meargă pe jos. 

— Să ne grăbim, zise Tania, căci, altminteri, s-ar putea să ajungem 
prea târziu. 

— Te temi că ologul şi bătrâna vrăjitoare ar putea să-i facă vreun 
rău fetei? întrebă marele conspirator. 

— Asta nu, dar poate că olandezul cel lung a şi venit s-o ia cu 
dânsul, răspunse fiica birtaşului. Şi ar fi greu s-o scoatem din mâna 
lui. Aşadar, să gonim cât ne ţin picioarele. 

Acum cotiră în „Mahalaua întunecoasă”. Deodată Tania rămase 
locului, arătând cu mâna în sus: 

— Nu vedeţi colo, pe cer, o văpaie? întrebă ea. 

Cei doi prieteni ridicară privirile. 

— Pe aici, prin apropiere, trebuie să fi izbucnit un mare incendiu, 
continuă Tania. 

Străbătură în grabă câteva ulicioare şi ajunseră în colţul străzii 
unde se afla locuinţa vrăjitoarei şi a lui Kardoff. 

Deodată, fiica birtaşului scoase un țipăt. 

— Pentru numele lui Dumnezeu, ce-i asta? strigă ea. Focul e chiar 
în această stradă... 

— În aceeaşi stradă unde e ţinută închisă copila mea? întrebă 
Pahlen. 

— Şi bordeiele astea mizerabile se aprind atât de lesne! adăugă 
Bakunin. Ce uşor s-ar putea ca focul să se întindă şi asupra casei unde 
se află Lo... 

— Repede, repede, strigă Tania. 

Şi fără să mai schimbe o vorbă, cei trei oameni se năpustiră înainte, 
apropiindu-se din ce în ce mai mult de locul incendiului. 

La un moment dat, tânăra se opri şi-şi acoperi faţa cu mâinile. 

— Prea târziu, prea târziu, murmură ea, casa lui Kardoff e cuprinsă 
de flăcări. 

Pahlen scoase un strigăt nearticulat. Şi s-ar fi prăbuşit, desigur, 
dacă Bakunin nu l-ar fi sprijinit. 

— Curaj, Pahlen, îi şopti el, fiica ta trebuie să fi fost demult salvată. 

— Dar cine să se fi gândit la dânsa? murmură nefericitul părinte. 
Ah, oamenii aceştia neîndurători nu se sinchisesc dacă o fată fără 
apărare e mistuită de flăcări... 

— Înainte, strigă marele conspirator, trebuie să vedem dacă se mai 
poate face ceva. 

Când ajunseră în faţa casei incendiate, comandantul pompierilor 
tocmai întreba dacă se încumetă cineva să pornească în ajutorul 
nenorocitei. 

Pahlen se agăţă de prietenul său. 

— N-am nimic de pierdut, îngână el, sunt tatăl ei şi n-o pot lăsa să 
piară în flăcări... 

— Eşti nebun? strigă marele conspirator. Imobilul ameninţă să se 
prăbuşească şi te va îngropa sub dărâmături. 

— Mă va îngropa împreună cu Lo, scumpa mea copilă. 

Şi se smulse din strânsoarea lui Bakunin. 

În aceeaşi clipă, Tania i se aşeză în cale. 

— Nu, domnule, zise tânăra, cu ochii scânteietori, rămâi aici, 
trebuie să trăieşti... Eu, însă, sunt atât de singură şi nenorocită, încât 
moartea ar fi pentru mine o uşurare. Acum a sosit clipa în care 
năzuiam de atâta timp. În sfârşit, voi putea, printr-o singură faptă, să 
şterg toate ticăloşiile pe care le-am făcut în viaţa mea... Te rog, lasă- 
mă să încerc salvarea fiicei dumitale. 

— Tania, eşti în stare să faci una ca asta? întrebă Bakunin, uimit. 

— N-avem timp de pierdut, răspunse fiica birtaşului. Domnule 
comandant, daţi-mi voie să mă urc ca să-mi salvez sora... 

Tania născocise această minciună, căci altfel nu i s-ar fi îngăduit să 
pornească la o asemenea întreprindere. 

Comandantul pompierilor dădu din umeri. 

— Dacă ţii atât de puţin la viaţa dumitale, n-ai decât să încerci, zise 
şeful pompierilor. 

Curajoasa fată urcă primele trepte ale scării. 

— Rămâneţi cu bine, îngână ea. 

— Nenorocita se duce la moarte, murmură Bakunin. 

— Dacă vei izbuti s-o scapi cu viaţă te voi lua cu mine şi te voi face 
fericită, strigă bogătanul. 

Tânăra porni înainte, cu hotărâre. Pompierii începură să pompeze 
apa spre locul unde se îndrepta curajoasa fată. 

Şi, într-adevăr, flăcările se mai potoliră. 

Desigur că cititorii noştri îşi amintesc că sărmana Lo adormise pe 
paiele putrede ce-i serveau de culcuş. 

Tânăra era cufundată într-un somn binefăcător, astfel că nu auzise 
când bătrâna intrase în mansardă şi deschisese cuşca în care era 
închisă turbata. 

Vise trandafirii o făcură să se simtă fericită. Frumoasa fată se vedea 
alături de tatăl ei, înapoiată în America, ţara libertăţii şi a adevărului. 

Deodată, un țipăt sălbatic o trezi din somn; biata copilă se ridică şi 
privi buimăcită în jurul ei. 

Dar nu văzu pe nimeni; chiar cuşca era goală. 

Tânăra se simţi însufleţită de curaj şi alergă spre uşă. Însă aceasta 
era încuiată. Lo auzi cum zăvorul fu împins pe din afară. 

— Veţi pieri în foc, strigă turbata, toată lumea arde, iar eu dansez 
în mijlocul flăcărilor. 

Fiica lui Pahlen tresări la auzul acestui glas înfiorător. Apoi, auzi 
cum Fedora coboară scara în grabă. 

Urmă o tăcere adâncă. 

Peste puţin timp, un fum gros umplu încăperea. Fumul pătrundea 
prin toate crăpăturile şi devenea din ce în ce mai înăbuşitor. Şi, apoi, 
o căldură dogoritoare se răspândi în îngusta mansardă. 

Lo îşi duse mâinile la frunte încercând să-şi adune gândurile. 

Ce se întâmplase ca dânsa? De ce se învârtea totul în jurul ei? 

Fumul devenise de nepătruns. 

Arde casa! 

Acest gând îngrozitor străbătu ca un fulger prin mintea tinerei fete. 

Lo alergă spre uşă şi începu să izbească cu pumnii în ea. 

— Daţi-mi drumul! striga nenorocita. Casa arde... foc!... 

Dar totul rămase cufundat în tăcere. 

Deodată auzi un scârţâit ca şi cum mii de şobolani ar fi ros grinzile. 

Lo căzu în genunchi. 

— Moartea se apropie, strigă ea, Da, da, acum voi fi scăpată de 
chinuri. Mai bine să pier în flăcări, decât să cad în ghearele ruşinii. 
Rămâi cu bine, tată, rămâneţi cu bine, voi, toţi aceia pe care îi 
iubesc... sărmana Lo trebuie să moară. 

Lacrimi fierbinţi şiroiau pe obrajii ei. Capul îi căzu înainte, 
atingând pământul. 

Biata copilă rămase câtva timp în această stare. 

Dar deodată, se trezi în dânsa dorul de viaţă. 

De ce să nu facă o încercare de a se salva?. Poate există, totuşi, 
vreo ieşire din această încăpere înfiorătoare? Nu era, oare, cu putinţă 
să sfarme uşa? 

Scândurile nu erau prea groase şi dacă se va folosi de puterea pe 
care ţi-o dă deznădejdea, va izbuti, poate... 

Însufleţită de această hotărâre, Lo sări în sus şi se năpusti în uşă. 

Dar încercările ei fură zadarnice. Scândurile erau mai tari decât îşi 
închipuise. 

Deznădăjduită, sărmana copilă aruncă din nou o privire în jurul ei. 

Nu era, oare, prin încăpere vreun obiect care să-i folosească la 
spargerea uşii? 

Fumul era de nesuferit şi deodată se produse un zgomot asurzitor, 
ca şi cum toată casa s-ar fi prăbuşit. 

În cele din urmă, frumoasa copilă descoperi într-un colţ un cleşte, 
care desigur că rămăsese acolo, de când fusese construită cuşca. 

Fiica lui Pahlen scoase un strigăt de bucurie. Cleştele putea să-i 
deschidă drumul spre libertate. 

Încordându-şi puterile, Lo începu să lucreze la sfărâmarea uşii. 
Năduşeala îi îmbrobonea fruntea; mâinile ei delicate, neobişnuite cu o 
asemenea îndeletnicire, începură să tremure. Dar biata copilă nu tinu 
seama de nimic şi continuă să lucreze de zor. 

După câtva timp, broasca fu spartă şi tânăra izbuti să deschidă uşa. 

Dar priveliștea ce se înfăţişă ochilor ei o înspăimântă. 

Limbi uriaşe de foc ieşeau din camera unde locuiau Kardoff şi 
bătrâna vrăjitoare, iar toată casa era plină de un fum gros. 

În zadar încercă Lo să-şi dea seama dacă scara ducea afară, căci 
aceasta era învăluită într-un fum atât de dens încât ar fi însemnat o 

moarte sigură dacă se avânta pe dânsa. 

Aici nu mai încăpea gândire multă. 

— Dacă mai există vreo scăpare pentru mine, îşi zise tânăra fată, 
atunci ea poate să fie numai prin acoperiş. 

Lo sui, cât putu de repede scara ce ducea la pod şi, după câteva 
clipe intră într-o încăpere unde aerul mai era de suportat. Sărmana 
căută să descopere o ferestruică sau vreo deschidere prin care să se 
poată strecura afară. 

În cele din urmă zări o fereastră. Dar aceasta era atât de înaltă, 
încât îi era cu neputinţă să ajungă până acolo. 

Atunci, nenorocita se prăbuşi la pământ şi-şi ascunse faţa în mâini. 

— Dumnezeu e împotriva mea, îngână Lo. Aşadar, trebuie să pier 
în chip atât de groaznic? 

În această clipă un zgomot ciudat se produse deasupra capului ei. 

Desigur că flăcările ajunseseră sus şi mistuiau grinzile. 

Deodată, o parte din acoperiş se prăbuşi; dar, din fericire, aceasta 
era la oarecare depărtare de Lo, astfel că frumoasa fată scăpă neatinsă. 

Fiica lui Pahlen se căţără spre locul unde gaura uriaşă se deschise 
în acoperiş. În cele din urmă, izbuti să scoată o mână afară, iar cu 
cealaltă se agăţă de o grindă. Flăcările o înconjurau din toate părţile. 
Nenorocita se mai gândi o dată la tatăl ei, apoi simţi că puterile o 
părăsesc. Mâna scăpă sprijinul dar, din fericire, Lo îşi înfăşurase 
rochia în jurul unui cârlig al grinzii, astfel că nu se prăbuşi, ci rămase 
atârnată de stâlp. 

În acest timp, Tania ajunsese în vârful scării şi se avântă pe 
acoperiş cu o îndemânare, care ar fi făcut cinste oricărui acrobat. 

— Înainte, mereu înainte, îşi zise ea, e vorba de o viaţă omenească. 

În sfârşit ajunse la deschiderea din acoperiş. 

O exclamaţie de bucurie scăpă din pieptul curajoasei fete. 

Fiica lui Pahlen îşi reveni în fire. 

— Dă-mi mâna repede, zise Tania. 

Tânăra fată se supuse. Salvatoarea o ridică pe acoperiş, însă, 
deodată începu să se clatine şi simţi că puterile îi slăbesc. 

— Ajutor, strigă ea. 

Câţiva pompieri se urcară pe scară pentru a lua pe fata salvată. În 
cele din urmă, unul dintre ei izbuti s-o ia în braţe şi porni înapoi, 
nădăjduind că aceea care salvase pe altul de la moarte, va putea să 

ajungă jos cu uşurinţă. 

Dar Tania făcuse o sforţare supraomenească. Curajoasa fată merse 
clătinându-se până la marginea acoperişului. Aici vru să se apuce de 
un olan, dar era prea târziu. 

Nenorocita îşi pierduse echilibrul, un țipăt, apoi un trup se prăbuşi 
în gol. 

— Atenţie! strigă comandantul pompierilor, cu glas tunător. 

Mulțimea se retrase îngrozită. 

În clipa următoare, Bakunin se afla lângă corpul sărmanei fete. 

— Un doctor, repede, strigă marele conspirator, poate mai există 
vreo scăpare. 

Tania deschise ochii. 

— E în zadar, murmură ea, s-a sfârşit ca mine... 

— Tania, exclamă Bakunin, curajoasă copilă, trebuie să trăieşti... 

Fiica birtaşului clătină capul în semn de împotrivire. 

— Am păcătuit, îngână ea, dar mi-am ispăşit păcatele. 

Apoi se întinse, un şiroi de sânge îi ţâşni pe gură şi în clipa 
următoare nenorocita fată îşi dădu sufletul. 

Bakunin se ridică tulburat, spre a se întoarce la prietenul său. 

Între timp, acesta trimisese să i se aducă o trăsură şi luând în braţe 
pe Lo o urcă într-însa. Bakunin şi Pahlen se aşezară şi ei alături şi, în 
goana cailor, trăsura porni spre hotel. 

După ce ajunseră acolo, sărmana copilă fu culcată într-un pat şi 
medicul care fusese chemat, se strădui s-o readucă în simţiri. 

Dar trecură trei ore până ce tânăra deschise ochii. 

Mihail Bakunin se depărtase, astfel că la căpătâiul ei se afla numai 
Pahlen. 

— Copila mea, exclamă acesta, copila mea, eşti salvată! 

— Salvată! repetă Lo. Dar am îndurat atâta... Ce răi sunt 
oamenii!... 

— Linişteşte-te, draga mea, linişteşte-te, nu te mai gândi la asta. 

— Ah, tată nu voi putea să uit niciodată ca am pătimit... 

Tânăra se prăbuşi în perne şi trecură câteva minute până ce fu în 
stare să continue. 

— Dar unde e curajoasa fată care m-a salvat? întrebă Lo. 

Pahlen înclină capul, întristat. 

— A murit, murmură el. A plătit cu viaţa fapta ei îndrăzneață. 

Ochii frumoasei copile se umplură de lacrimi. 

— Singurul lucru pe care-l mai poţi face pentru dânsa este să-i 
împodobeşti mormântul, continuă bogătaşul. 

— Tată, făgăduieşte-mi că vei pune să i se facă un mormânt ca al 
unei prințese, strigă tânăra. 

— Da, copila mea, ţi-o făgăduiesc... Dar aş fi preferat să fi trăit ca 
s-o răsplătesc aşa cum merita... 

— Se vede că astfel i-a fost scris, zise Lo. Acum, nu-mi rămâne 
decât să mă rog pentru dânsa. 

Frumoasa copilă îşi împreună mâinile şi rosti o rugăciune pentru 
odihna sufletului salvatoarei sale. 

Apoi se uită la tatăl ei şi-l îmbrăţişă cu dragoste. 

O, ce fericit era Pahlen, căci iubita lui copilă se afla din nou lângă 
dânsul. 

— Tată, nu-i aşa că acum ne vom întoarce în America? întrebă Lo. 
Vreau să părăsim cât mai repede această ţară, unde nu ne putem 
aştepta decât la nenorociri. Făgăduieşte-mi că vom pregăti cuferele 
imediat şi vom pleca de aici chiar astă-seară, dacă se poate. 

Pahlen clătină capul. 

— Nu, draga mea, zise el, trebuie să ne amânăm plecarea cu câteva 
zile. 

— Cum, ai afaceri atât de însemnate? 

— Da, trebuie să aranjez o chestiune care nu suferă nicio amânare, 
răspunse tatăl ei. 

Zicând aceasta, o cută adâncă se întipări pe fruntea lui Pahlen. 

— Şi ce chestiune, anume? cercetă Lo. 

Bogătaşul luă mâinile fiicei sale şi le strânse cu căldură. 

— Trebuie să mă răzbun! zise el, cu glas solemn. 

— Vrei să te răzbuni? strigă ea. Tată, oamenilor nu le e îngăduit să 
pedepsească pe cei ce au greşit împotriva lor! Acest drept aparţine 
numai lui Dumnezeu. 

— Copila mea, să nu mai vorbim despre asta, replică Pahlen. Ai 
răbdare câteva zile şi apoi vom porni din nou spre ţara libertăţii. Dar 
până atunci, roagă-te pentru mine, Lo, roagă-te să izbândesc. 

Apoi o sărută pe frunte şi se îndepărtă în grabă, ca şi cum s-ar fi 
temut că spusese prea multe. 

Capitolul 130 - Fuga lui Vladimir 


După plecarea lui Bakunin, Vladimir se năpusti afară din casă. 

Tânărul voia să fie singur, să se reculeagă, să chibzuiască ce-i de 
făcut. 

Fiul marelui duce se îndreptă spre un parc umbrit de arbori înalţi. 

Ajungând acolo, Vladimir se prăbuşi pe o bancă, obosit. 

— O, Doamne, Dumnezeule, arată-mi ce să fac!... murmură el. Se 
pune la cale asasinarea împăratului şi a părintelui meu... şi eu, care 
ştiu despre toate acestea, sunt silit să tac. Nu, nu, astea nu se vor 
întâmpla, trebuie să le împiedic cu orice preţ. Dar cum să procedez ca 
să nu-mi nenorocesc prietenii? Căci dacă se va afla că nihiliştii pun la 
cale un atentat, desigur că li se va întinde o cursă şi vor fi măcelăriți. 
Şi blestemele lor vor fi îndreptate împotriva mea. Toţi mă vor privi ca 
pe un trădător şi numele meu va fi tot atât de disprețuit ca şi al 
diavolului. Ce ar fi să aduc totul la cunoştinţa lui Daniceff? El va 
putea să trimită un curier la Petersburg şi să informeze pe Țar de ceea 
ce se pregăteşte. Dar tocmai asta nu trebuie să fac, îşi zise Vladimir. 
Căci, în acest caz, prietenii mei sunt pierduţi. Nu, trebuie să păşesc eu 
însumi înaintea împăratului şi să-i spun: „Sire, se plănuieşte ceva 
groaznic împotriva Majestății Voastre şi a Alteţei Sale Imperiale 
marelui duce Constantin. Se urmăreşte distrugerea familiei Romanov. 
În aşa chip ca niciun vlăstar al ei să nu mai rămână în viaţă... Eu, vă 
voi arăta mijlocul ca să scăpaţi de nenorocirea ce vă ameninţă. Dar, cu 
o singură condiţie: Trebuie să daţi prilej de fugă acelora care urmăresc 
să vă suprime, sărmanii oameni nechibzuiţi vor pleca în America şi se 
vor lega prin jurământ să nu se mai întoarcă niciodată în patrie.” 
Poate că astfel voi izbuti să fac pace între cele două tabere, continuă 
Vladimir monologul său. Da, da aceasta ar fi o operă într-adevăr 
măreaţă. 

Ochii tânărului scânteiau, făcând acest plan mare. 

Dar el nu se gândea că proiectul său era tot atât de imposibil, ca şi 
cum ar fi vrut şi coboare soarele pe pământ. 

Însă Vladimir era tânăr, astfel că totul i se părea cu putinţă. 

— Aşadar, voi întreprinde călătoria spre Capitală, zise el, sărind în 
sus, nu mă voi lăsa împiedecat de nimic şi, cu ajutorul lui Dumnezeu, 
mă voi întoarce cu bine în Krasnoiarsk. Atâta timp cât Bakunin se află 

în Siberia, nihiliştii nu vor înfăptui nimic. Aşadar, trebuia să procedez 
cu grabă. 

Însufleţit de această hotărâre, Vladimir porni spre casă, dar deodată 
se opri ca țintuit locului. Un gând înfiorător se născuse în mintea sa. 

— Ce vreau să fac? strigă el. Nu, nu pot pleca, deoarece sunt legat 
prin cuvântul de onoare pe care l-am dat tatălui meu. Şi un cuvânt de 
onoare trebuie respectat cu sfinţenie; acela care îl calcă e un ticălos. 
Totuşi, nu se poate altfel, căci o vorbe de viaţa împăratului şi a 
părintelui meu. 

Aşadar, îmi voi încălca făgăduiala. 

O paloare cadaverică acoperi chipul lui Vladimir, luând această 
hotărâre, căci ştia prea bine ce înseamnă să nu-ţi respecţi cuvântul de 
onoare. 

— Voi fi disprețuit, continuă tânărul. Nici chiar tatăl meu, pe care 
vreau să-l salvez, nu-mi va ierta că mi-am încălcat cuvântul. Şi, totuşi, 
nu pot şovăi, căci e vorba de vieţi omeneşti... Nu, voi părăsi Siberia 
şi, chiar dacă voi fi disprețuit, rămân cu conştiinţa împăcată că am 
făcut o faptă nobilă, salvând viaţa împăratului Rusiei. 

Vladimir porni cu toată energia la înfăptuirea planului său. 

Tânărul îşi spuse că nimeni nu trebuia să afle ceva despre cele puse 
la cale, nici chiar Daniceff. Căci, îndată ce guvernatorul ar fi aflat că 
Vladimir vrea să fugă, datoria lui era să-l reţină. 

Prin urmare, tânărul era hotărât să plece fără să-şi ia rămas bun. 
Ceea ce-l preocupa era doar mijlocul. Îi trebuia neapărat un cal şi el n- 
avea niciunul: iar, pe de altă parte, ştia că nimeni nu i-ar vinde aşa 
ceva. De asemenea, locuitorii din împrejurimi n-aveau voie nici măcar 
să-i împrumute vreunul. 

Vladimir îşi frământă mult timp creierul ca să găsească un mijloc să 
se depărteze din Krasnoiarsk. În cele din urmă ajunse la o hotărâre. 

Înainte de a se însera, tânărul se duse la locuinţa maiorului, pe care 
îl găsi în birou, foarte ocupat. 

— Închipuie-ţi, dragul meu, îi zise Daniceff, întâmpinându-l, am 
avut acum cel mai bun prilej să mă disting şi să atrag asupra mea 
atenţia împăratului. Dar n-am izbutit... Este vorba de arestarea unuia 
dintre cei mai însemnați nihilişti. 

— Un nihilist care e prizonier în Siberia? întrebă Vladimir, cu toate 
că ştia prea bine că Daniceff vorbea de Mihail Bakunin. 

— În Siberia se află el, zise guvernatorul, numai că nu-i prizonier, 
ci cutreieră ţara travestit. Mi-am dat toate silinţele să pun mâna pe el, 
dar până acum mi-a fost cu neputinţă să-l arestez, căci e mai viclean 
decât noi. 

— Slavă Domnului, îşi zise în gând Vladimir. Desigur că Bakunin se 
şi află în drum spre Petersburg. Dumnezeu să-i ajute să fugă, atât lui 
cât şi mie. 

— Dar ce te aduce la mine, Vladimir? întrebă guvernatorul. Ai vreo 
rugăminte? 

— Da, răspunse tânărul. Voi pune mărinimia dumitale la o mare 
încercare. Ştii că am fost ofiţer de cavalerie... 

— Fireşte, şi încă unul dintre cei mai îndemânatici... 

— Să lăsăm asta, îl întrerupse fiul marelui duce, timpul acela a 
trecut demult. Nădăjduiesc că-ţi aminteşti că un ofiţer de cavalerie îşi 
iubeşte calul mai mult decât orice. Şi apoi, mai ştii că multă vreme am 
fost lipsit de plăcerea de a mai călări niţel. Astăzi, această dorinţă s-a 
trezit în mine ca atâta putere, încât nu m-am putut reţine să vin la 
dumneata şi să te rog să-mi dai prilejul de a-mi reaminti de vremurile 
trecute. 

— Cu ce aş putea să-ţi fiu de folos? întrebă Daniceff, îndatoritor. 

— Ai în grajdul dumitale câţiva cai foarte frumoşi... Îngăduie-mi să 
aleg unul dintre aceste animale şi să fac diseară o plimbare în jurul 
oraşului. 

Daniceff privi câtva timp la prietenul său. 

— Ştii că e strict interzis să se împrumute cai deportaților, zise el în 
cele din urmă. 

— Doar nu vei fi crezând că vreau să mă arunc în şa ca să fug de 
aici? replică Vladimir. Cine o duce aşa de bine în Siberia nu se 
gândeşte să plece. Aceasta ar putea s-o facă deţinuţii din ocne sau 
închisori, eu însă mă simt destul de bine. 

— Ştiu, ştiu, răspunse Daniceff, totuşi, dorul de ţară e atât de 
mare... Sunt sigur, însă, dragul meu Vladimir, că nu vrei să mă 
nenoroceşti. 

Tânărul se făcu roşu ca sfecla. 

— Aşadar, ne-am înţeles, reluă maiorul, îţi voi împrumuta un cal. 


Dar îmi făgăduieşti că nu vei fugi. 

Fiul marelui duce întinse mâna, vrând să strângă dreapta 
guvernatorului, dar simţi un fior străbătându-i trupul şi un glas 
interior îi şopti: „Vrei să-ţi încalci pentru a doua oară cuvântul de 
onoare?” 

Însă dorinţa de a-l salva pe Țar, era mai puternică decât orice. 
Vladimir îşi dădu cuvântul. 

— Îţi promit că nu voi fugi, zise el, dar neîncrederea dumitale mă 
îndurerează nespus. S-ar fi putut să-mi împlineşti rugămintea fără să-ţi 
fi făcut această făgăduială solemnă. 

— Să lăsăm acum asta, replică maiorul. Vino în grajd şi alege-ţi 
calul care îţi place. 

— Cum, vrei să mergi cu mine? 

— Da, îmi va face o deosebită plăcere să iau parte le alegerea 
dumitale. 

Cei doi bărbaţi părăsiră încăperea şi coborâră în curte unde se afla 
un grajd bine îngrijit. 

Înăuntru se găseau patru armăsari frumoşi, pe care Vladimir îi 
cercetă cu luare-aminte. 

Căci, nu orice cal era bun pentru scopul său. Cel mai potrivit i se 
păru un armăsar kirghiz, care cu toate că era cam mic, făcea impresia 
că e foarte rezistent. 

— Pot să-l iau pe acesta? întrebă tânărul. 

Guvernatorul îl privi uimit. 

— Calul pe care l-ai ales e un animal pentru drum lung, un altul mi 
s-ar părea mai nimerit pentru plimbare. 

— Nu, nu, tocmai ăsta îmi place. 

— Bine, nu-ţi refuz dorinţa. Vrei să fie înşeuat chiar acum? 

— Da, sunt hotărât să pornesc numaidecât. 

Guvernatorul dădu poruncile trebuincioase şi după un sfert de oră, 
calul era în curte, gata de drum. 

Vladimir sări în şa şi întinse mâna prietenului său. 

— La revedere, zise el. Te rog să ai încredere în mine. 

Daniceff îi strânse mâna. Deodată, Vladimir observă că ochii 
maiorului erau înlăcrimaţi. 

— Cum, plângi? Ce să însemne asta? întrebă tânărul. 

— Nu-i nimic, nu-i nimic, făcu guvernatorul, hai, dă pinteni calului. 


— Întâi vreau să aflu adevărul! De ce plângi? 

Maiorul se apropie de călăreț. 

— Vladimir, şopti el, îţi dau înapoi cuvântul. 

— Nu înţeleg ce vrei să spui... 

— În schimb, înțeleg eu... Hai, nu mai sta de vorbă, du-te cu 
Dumnezeu. 

Tânărul îi strânse din nou mâna, apoi guvernatorul porni în grabă 
spre casă. 

După câteva minute, fiul marelui duce se afla pe şosea. 

Luase ceva bani cu dânsul, dar îi lipsea un paşaport. 

— Voi avea mult de suferit din această pricină, îşi zise el. 

Dar acum nu mai încăpea şovăială, trebuia să caute să ajungă cu 
orice preţ la Petersburg. 

Prima noapte o trecu în linişte. Nu i se întâmplă nici cea mai mică 
neplăcere. 

Pământul îngheţat, acoperit de zăpadă era cufundat într-o tăcere de 
moarte. 

Vladimir evită locurile unde se aflau oameni. Cum zărea vreo casă 
făcea un ocol mare şi se aţinea mai ales pe la marginea pădurilor, 
neîncumetându-se să pătrundă în desişuri de teama lupilor şi ca să nu 
se rătăcească. 

Ziua se odihnea, iar noaptea gonea din răsputeri. 

Din când în când arunca priviri cercetătoare în jur, ca să se 
încredinţeze dacă nu e urmărit. 

Dar nu întâlni niciun jandarm. Întreaga regiune părea moartă. 

În cele din urmă, tânărul se mai linişti. 

Noaptea următoare, Vladimir călărea liniştit înainte. Foamea 
începuse să-l chinuie, căci nu mâncase nimic de două zile. 

La brâu purta un revolver încărcat. Până acum n-avusese prilejul să 
se folosească de armă. 

Era cam pe la miezul nopţii, când o făptură întunecată se ivi 
înaintea lui. 

Înainte ca Vladimir să-şi dea seama de ceva, răsună o detunătură. 

Poliţia! 

Acesta fu primul său gând. 

În clipa următoare, tânărul îşi smulse revolverul de la brâu. 

Dar, înainte de a trage, întunericul fu sfâşiat de o nouă rază de 

lumină şi o detunătură se auzi în noapte. 

Calul se poticni şi apoi se prăbuşi la pământ. 

Vladimir făcu o săritură îndemânatică, altfel ar fi fost strivit sub 
trupul animalului. 

La lumina împuşcăturii îşi zărise adversarul. Era un om mai în 
vârstă, cu hainele murdare şi zdrenţuite. După cât se părea, un evadat 
din vreo mină. 

— Vrea să mă jefuiască, îşi zise tânărul. În orice caz, nenorocitul o 
fi flămând, ca şi mine, şi nădăjduia să-şi facă rost de mâncare pe 
această cale. Dracu’ să-l ia, mi-a ucis calul... Ei, prietene, strigă 
Vladimir, dă-ţi seama ce faci... 

— Cum, m-am înşelat? răsună glasul necunoscutului. Cine eşti? 

— Un om nenorocit, ca şi tine... 

Evadatul înţelese că teama lui fusese neîntemeiată şi se hotărî să se 
apropie de acela care se afla la o mică depărtare de el şi care, fără 
îndoială că era şi el urmărit. 

Vladimir aprinse bricheta şi, la flacăra ei, cercetă faţa 
nenorocitului. 

Suferințele pe care le îndurase se întipăriseră adânc pe chipul său. 
Umerii obrajilor erau ieşiţi în afară. Părul începuse să încărunţească. 
Dar ochii săi păstraseră o strălucire de inteligenţă şi bunătate. 

— De unde ai fugit? întrebă necunoscutul, în cele din urmă. 

— Din Krasnoiarsk, răspunse Vladimir. Dar tu? 

— Din Algaşi, zise bătrânul. Acum însă, nădăjduiesc să pot ajunge 
în patrie, căci, deşi drumul e foarte lung şi anevoios, socot că vom 
putea să-l străbatem dacă ne vom ajuta unul pe altul. 

Bătrânul vorbea cu atâta linişte, din glasul său se desprindea atâta 
blândeţe, încât Vladimir se simţi atras de îndată de acest om pe care 
deşi îl vedea pentru prima dată, nu-l credea în stare să săvârşească o 
faptă rea. 

După ce adunară crengi uscate, cei doi oameni aprinseră un foc şi 
se aşezară în jurul tău. 

— Cum te numeşti? întrebă Vladimir, după un răstimp, adresându- 
se noului său tovarăş. 

— Dimitrie, răspunse acesta. N-am avut niciodată alt nume... 

— Şi de unde eşti? 

— Nu ştiu... încă de mic copil am fost dus departe de oameni. 

Totuşi, ca prin vis, îmi mai aduc aminte de o femeie cu bucle blonde, 
care se apleacă spre mine şi-mi şopteşte cu dragoste: „Vino, dragul 
meu! Vino să te duc înaintea tatălui tău”. Şi, parcă-l văd înaintea 
mea... acesta era un bărbat înalt, zvelt, cu trăsături fine, cu glasul 
blând. El vine spre mama şi o îmbrăţişează cu dragoste, zicând: 
„Priveşte, draga mea, fiul nostru se face din ce în ce mai mare şi mai 
frumos.” „Da, seamănă cu tine,” răspunde mama. Încolo nu mai ştiu 
nimic despre copilăria mea, continuă Dimitrie. Rămăsei singur... 
nimeni nu mă iubea... nimeni nu mă dezmierda. Părinţii nu i-am mai 
văzut niciodată... 

Vladimir ascultase cu deosebit interes cuvintele bătrânului. Fiecare 
oftat, fiecare suspin, sfâşia inima simţitoare a nefericitului tânăr. 

— Şi mai târziu, când te-ai făcut mai mare? întrebă el, curios. 

— Atunci... atunci, am rămas tot atât de singur şi părăsit... 
Locuiam într-un castel vechi, eram tratat cu respect, dar n-am auzit 
niciun cuvânt de iubire, de dragoste părintească. Aveam profesori 
învăţaţi, dar când îi întrebam cine-i trimite la mine, ei zâmbeau 
misterios şi-mi răspundeau: „Stăpânul cel puternic”... Banii pentru 
întreţinerea mea îi plătea un bancher al Curţii Imperiale... 

— Dar acel stăpân? 

— Nu l-am văzut niciodată. Astfel, am ajuns la vârsta de douăzeci 
de ani. Eram dornic de libertate... voiam să văd oameni, lumea... mi 
se urâse în singurătatea mea... Într-o zi o trăsură închisă se opri în 
faţa castelului; un bărbat cu privirea încruntată coborî dintr-însa. 
Acesta scoase o hârtie pe care o întinse profesorilor mei, care o citiră. 
Apoi unul dintre ei se apropie de mine, zicându-mi: „Adio, fiule! 
Oameni influenţi s-au unit spre a te depărta de lume; supune-te, căci 
eşti prea slab ca să te poţi lupta cu ei”. Ce era să fac — tânăr fără 
experienţă, necunoscut de nimeni? Mi-au adus o mască neagră, pe 
care trebuia s-o port cât ţinea drumul. Numai seara îmi era îngăduit s- 
o scot.. Atunci, vedeam înaintea mea numai pe acela care mă luase şi 
pe servitorul său. 

— Şi unde te-au dus? 

— Într-un castel aşezat pe vârful unei stânci de la marginea mării. 
Departe, la răsărit, se înăltau munţi înalţi, acoperiţi de zăpadă. Trăiam 
acolo, ca un adevărat pustnic; profesori nu mi s-au dat, în schimb 
aveam cărţi nenumărate. Singurul om pe care-i vedeam era un 

servitor posomorât, care părea mut. Într-una din zile, acesta se 
îmbolnăvi. Răsuflai uşurat, căci nădăjduiam că de astă dată voi putea 
să vin şi eu între oameni... Dar mă înşelasem... După puţin timp, am 
fost transportat într-o fortăreață. Drumul l-am făcut mai întâi pe apă şi 
apoi, cu trăsura... Nici acolo n-am avut de suferit lipsuri. Însă nu-mi 
era îngăduit să vorbesc cu nimeni... 

— Nenorocitule, n-ai aflat numele aceluia care a poruncit să ţi se 
răpească libertatea şi contactul cu oamenii? 

— Nu, răspunse evadatul, clătinând capul, cu tristeţe. Într-una din 
zile, continuă el, mă pomenii într-o trăsură. Pe semne că mi se pusese 
un narcotic în mâncare, căci nu ştiu cum am ajuns acolo. La început 
eram ameţit, mă cuprinsese frigul, faţa îmi era vânătă, mâinile şi 
picioarele mă dureau îngrozitor. Dar toate vaietele mele nu-mi 
folosiră la nimic... Zburam ca o săgeată pe pământul acoperit de 
zăpadă. În cele din urmă, ne oprirăm în Algaşi, un mic orăşel şi, după 
formalităţile cuvenite, am fost transportat în mina de argint de 
acolo... Zece ani am lâncezit în acest iad înfiorător, unde am îndurat 
chinuri nespuse... Într-una din zile, o parte din ocnaşi puseră la cale o 
evadare; dar nenorociţii nu izbutiră să fugă şi conducătorul lor, un 
anume Rogal, fu condamnat la moarte. În clipa când i se puse 
ştreangul de gât, sosi nevasta lui, care, plină de groază, luă parte la 
execuţia soţului ei nefericit. Sărmana femeie, care se numea Lola, 
încercă să vină în ajutorul lui, dar în zadar. Călăii îşi făcură datoria... 
„Fie-vă milă, ucideţi-mă şi pe mine!” strigă biata femeie. Inspectorul 
minei izbucni într-un râs batjocoritor, spoi zise: „Ehei, draga mea, tu 
eşti prea frumoasă ca să mori. Mai bine am să te iau la mine acasă.” 
Nenorocita îşi pierdu cunoştinţa. Cazacii o transportori la spital, de 
unde, după câteva zile fu dusă la locuinţa inspectorului minei... 
Această întâmplare mă făcu să iau hotărârea de a scăpa din mâinile 
acestor oameni fără inimă. Zilele trecute mă folosii de un prilej şi 
izbutii să evadez, după ce doborâi la pământ pe santinela mea şi-i luai 
revolverul... De atunci, rătăcesc în pădure... 

Tânărul se simţi însufleţit de curaj, auzind povestea sărmanului om. 
Acum avea un prieten în care se putea încrede şi, în tovărăşia căruia, 
desigur că va izbuti să termine cu bine primejdioasa călătorie. 

— Aşadar, amândoi avem acelaşi ţel, zise el. Trebuie să scăpăm din 
țara asta îngrozitoare... Să ne legăm prin jurământ că nu ne vom 

despărţi până în clipa în care ne vom atinge ţinta. 

— Da, da, exclamă Dimitrie, cu înfrigurare. 

Cei doi oameni îşi strânseră mâinile, făgăduindu-şi că vor rămâne 
împreună până vor păşi pe pământul Rusiei. Apoi, bătrânul se culcă, 
iar Vladimir rămase de veghe, urmând ca peste două ore tovarăşul său 
să-i ia locul. 

A doua zi porniră înainte. Începuse să ningă. Spre seară, văzură în 
depărtare nişte coline acoperite cu zăpadă. 

— Într-acolo să ne îndreptăm, zise Vladimir, cu însufleţire. Desigur 
că ne vom găsi un adăpost. 

Fulgii de zăpadă cădeau din belşug. Deşi ninsoarea împiedeca pe 
fugari să înainteze repede, totuşi tânărul se bucură, căci urmele 
paşilor nu se mai puteau deosebi de către eventualii urmăritori. 

Acum păşiră într-o vale, care se îngusta din ce în ce mai mult; câte 
un tufiş uscat şi sărăcăcios se vedea ici-colo. 

— Nu poate să existe un colţ de pământ mai pustiu decât acesta, 
murmură Vladimir; parcă suntem în gheţurile Groenlandei. 

Deodată, fiul marelui duce îngălbeni. Prin tăcerea misterioasă a 
asfinţitului, un tropot de cai se auzea în depărtare. 

— Dumnezeule, suntem urmăriţi, strigă el, tremurând. Încotro să 
fugim? 

Nenorocitul aruncă priviri cercetătoare în jur. Dimitrie, slăbit prin 
închisoarea îndelungată, se închina. 

— Înainte, înainte, strigă Vladimir. Să ajungem în văgăuna ce se 
vede colo, în dreapta... Aici, pe câmp deschis, suntem în ghearele lor. 
Poate vom găsi un colţ unde să ne adăpostim în văgăună. 

Dimitrie îşi adună puterile.. Tânărul său tovarăş avea dreptate. 
Numai acolo puteau găsi o ascunzătoare. 

Vladimir îşi trecu braţul pe după mijlocul bătrânului evadat. Acesta 
se îndreptă, însufleţit de dorinţa de a se salva. 

Cei doi porniră înainte, grăbindu-şi paşii. Din când în când, 
Vladimir se uita îndărăt. Deodată, nişte puncte mici se iviră în zare. 

Erau cazacii. 

Deznădăjduiţi, fugarii se avântară pe drumul pieziş ce ducea în 
fundul văgăunii. 

— Nu mai pot, puterile mi-au slăbit cu totul, nu sunt în stare să mă 
mai ţin pe picioare, murmură Dimitrie. 

— Rabdă, rabdă, şopti Vladimir, gândeşte-te ce ne aşteaptă dacă 
vom cădea în ghearele acelor fiare sălbatice... 

— Da, da, ai dreptate... să mergem, îngână celălalt, adunându-şi 
ultimele puteri. 

Înaintară încet, deoarece Vladimir trebuia să-şi susţină tovarăşul, 
dar nicio clipă nu trecu prin mintea inimosului tânăr gândul de a 
părăsi pe Dimitrie. Picioarele lor se răneau de bolovanii ascuţiţi ce se 
aflau în cale, totuşi mergeau neîncetat; teama le dădea puteri noi. 

— Pe aici în jos au luat-o ticăloşii, căci altfel s-ar vedea urmele lor 
pe şesul acoperit de zăpadă, se auzi un glas răguşit. 

Vladimir se uită cu groază în jurul său, căutând un loc unde să se 
poată ascunde. 

Urmăritorii descălecară, deoarece altfel un puteau coborî în 
adâncime. 

— Nemernicilor, sunteţi prinşi, predaţi-vă! strigă conducătorul 
cazacilor. 

Vladimir tremura de tulburare, situaţia lor era îngrozitoare. În 
urma lui prigonitorii, aici el cu nenorocitul Dimitrie care de abia se 
mai târa. 

— Lasă-mă să mor aici, oftă bătrânul, prăbuşindu-se pe pământul 
acoperit de zăpadă. 

Spre norocul lor, ningea mereu, căci altfel erau pierduţi negreşit. 
Deodată, înaintea lor se ivi intrarea unei peşteri. Vladimir cercetă cu 
luare-aminte grota, care se îngusta mereu. În mijlocul ei se afla un 
pârâiaş acoperit cu sloiuri de gheaţă. 

Inima tânărului începu să zvâcnească cu putere. O năduşeală rece îi 
îmbroboni fruntea, picioarele îl dureau îngrozitor. Cu multă greutate, 
izbuti să-l târască pe Dimitri până la malul pârâiaşului. 

Cazacii începură să coboare în prăpastie. 

În acest timp, zorile se iviră la răsărit; Vladimir îşi dădu seama că 
urmăritorii lor erau în număr de douăzeci. 

Dincolo de pârâiaş se înălţau nişte stânci crăpate. 

— Nu cumva există vreo ascunzătoare pe acolo? se întrebă fiul 
marelui duce. 

Rămase pe gânduri câteva momente, apoi şopti ceva la urechea 
tovarăşului său. 

Cei doi se aruncară la pământ şi începură să se târască spre ţărmul 

apei. După ce trecură pe malul celălalt, se opriră înaintea unei 
deschizături din stâncă. Dar aceasta era atât de îngustă, încât cu mare 
greutate izbutiră să se strecoare înăuntru. 

— Unde or fi ticăloşii? se auzi în această clipă glasul 
comandantului. Peştera se termină aici, n-au unde să ne scape. 

Soldaţii se opriră lângă conducătorul lor, privind cu uimire la 
stâncile ce se ridicau deasupra. 

— Jur că am văzut două făpturi dispărând într-acolo, continuă 
comandantul, furios. Ah, iată o despicătură în stâncă... Ia vedeţi, nu s- 
or fi ascuns înăuntru? 

Vladimir simţi sângele îngheţându-i în vine. Încordându-şi puterile 
tânărul se sili să se vâre mai adânc în văgăună, târând după sine, pe 
tovarăşul său. 

Deodată rămase încremenit. Pereţii erau acoperiţi cu gheaţă de jur- 
împrejur. 

Inima începu să-i bată de părea că i va sparge pieptul. 

— Iată şi aici o crăpătură, strigă un cazac, dar e prea îngustă ca un 
om să poată pătrunde înăuntru. 

— la încearcă, zise conducătorul lor. 

Vladimir simţi că totul se învârteşte în jurul său. 

— Nu se poate, domnule comandant, răspunse soldatul, deodată, 
am încercat să mă strecor în crăpătură; dacă o mai fac o dată, risc să 
rămân încleştat pe veci între stâncile acestea blestemate. 

Urmă o înjurătură sălbatică. 

Vladimir auzi zgomot de paşi; primejdia trecuse. 

— Ticăloşilor, v-am pierdut urma. Las” că ajungeţi voi pe mâinile 
mele şi atunci, veţi vedea ce dulce e cnutul, scrâşni comandantul. 

Tânărul se cutremură. Ştia prea bine ce soartă îl aştepta dacă ar fi 
fost prinşi de aceşti oameni fără milă. 

Căci nu avea paşaport şi, fără îndoială că l-ar fi luat şi pe el drept 
un evadat din vreo mină siberiană. Şi apoi, nici nu-i era îngăduit să 
dezvăluie adevărata lui identitate, căci astfel tot planul său ar fi fost 
zădărnicit. 

— Doi oameni vor rămâne aici, până când ticăloşii, siliţi de foame, 
vor ieşi din ascunzătoarea lor, porunci comandantul. Vă fac 
răspunzători pentru ei. Vreau să statornicesc o pildă pentru ceilalți 
exilați, cărora le-ar trăsni prin minte să evadeze. 

— Am înţeles, domnule comandant, răspunseră soldaţii care urmau 
să stea de pază. 

Apoi se auziră paşi depărtându-se. Cazacii se sfătuiră unde să se 
aşeze. 

Cei doi fugari erau închişi în crăpătura din stâncă. La început 
aceasta nu-i nelinişti; ba dimpotrivă, căci aerul din peşteră deşi rece, 
era curat totuşi. 

Orele treceau una după alta. De abia acum îşi dădură seama bieţii 
oameni că armele nu mai erau la locul lor. Pe semne că le pierduseră 
pe drum, sau le alunecaseră de la brâu în timp ce se târau pe stâncile 
colţuroase. 

Vladimir îşi rezemă capul în mâini şi se uită în jur la grota ce le 
servea de închisoare. Ţurţuri de gheaţă atârnau deasupra capetelor 
lor. Totul sclipea ca şi cum s-ar fi aflat într-o mare de diamante. 

— Ciudat, nu văd nicio crăpătură pe unde să intre lumină şi, totuşi, 
peştera e luminată ca ziua, îşi zise el deodată. Stai, nu cumva mai 
există vreo ieşire? 

Fiul marelui duce aruncă o privire spre tovarăşul său, care, de 
obosit ce era, aţipise. Atunci, Vladimir se hotărî să cerceteze ciudata 
grotă în care se aflau. 

La dreapta lui găsi un fel de coridor săpat în stâncă. Un om putea 
să-l străbată, numai târându-se. Gangul ducea în jos. Tânărul apucă un 
sloi de gheaţă şi-l rostogoli pe coridor. În cele din urmă, bulgărele se 
opri. Coridorul nu era prea lung. 

— Cu ajutorul lui Dumnezeu, voi încerca să ajung la capătul 
gangului, îşi zise tânărul. Tovarăşul meu doarme. Sărmanul e trudit de 
oboseală... 

Apoi, tânărul se întoarse şi porni ca hotărâre spre intrarea 
coridorului subteran. 

Se aruncă pe burtă şi se vâri în deschizătura întunecoasă. După ce 
se târî astfel câtva timp i se păru că gangul începea să se lărgească; 
deodată, făcu o cotitură şi dădu de nişte trepte săpate în gheaţă. 
Vladimir se odihni puţin, apoi porni mai departe. 

În cele din urmă ajunse la capătul scării, unde se afla un fel de 
grotă destul de înaltă ca să poată sta în picioare. În tavanul acestei 
grote se găsea o deschidere în formă de pâlnie, făcută din întâmplare 
sau de mână omenească. Deşi nu era prea largă, totuşi lumina putea 

să străbată printr-însa, astfel că Vladimir izbuti să deosebească cele ce 
se aflau în jurul său. 

Într-un colţ se găsea o grămadă de pietre, peste care era întinsă o 
blană învechită şi zdrenţăroasă, cum purtau de obicei deţinuţii. 

Deasupra acesteia se afla cadavrul unei femei. Mâinile-i erau 
încrucişate pe piept. Un păr blond îi cădea pe umeri ca o manta. 

După ce îşi stăpâni groaza ce-l cuprinsese, Vladimir se apropie de 
trupul neînsufleţit. 

Femeia trebuie să fi fost frumoasă, căci trăsăturile erau foarte fine 
şi rămăseseră neatinse. 

Fiul marelui duce se opri la căpătâiul ei. 

— Cum o fi ajuns aici nenorocita asta? se întrebă el. S-o fi ascuns în 
peşteră fiind urmărită? 

Vladimir se aplecă peste dânsa. Ciudat, femeia părea că doarme. 
Cercetând-o cu luare-aminte, tânărul îşi dădu seama că sărmana 
trecuse demult în lumea de apoi. 

Fiul marelui duce se ridică şi examină grota cu băgare de seamă. 
Într-un colţ descoperi o pilă şi un ciocan, iar alături două lanţuri 
groase. 

Vladimir îşi tinu răsuflarea. 

Aşadar, doi oameni se adăpostiseră aici? 

Cine să fi fost a doua persoană? O fi izbutit ea să scape, după ce 
femeia murise din cauza oboselii şi a lipsurilor? 

— Peştera trebuie să mai aibă vreo deschidere pe undeva, îşi zise 
tânărul, în cele din urmă. 

Urmând acest gând, Vladimir începu să ciocănească pereţii. Unul 
dintre bolovani care se aflau la stânga cadavrului, se mişcă puţin din 
loc. Fiul marelui duce se opinti şi, după puţin timp, piatra fu dată la o 
parte, lăsând să se vadă o deschidere prin care se zărea un câmp 
nesfârşit. 

Plin de bucurie, tânărul porni înapoi, spre a duce vestea tovarăşului 
său. 

Un zâmbet uşor plutea pe buzele lui, gândindu-se la mutrele 
soldaţilor care vor fi nevoiţi să se întoarcă fără nicio ispravă la 
comandantul lor. 

Dimitrie se afla în acelaşi loc. Se deşteptase şi privea buimăcit în 
jurul său. 

Când dădu cu ochii de Vladimir, se înveseli. 

— Ah, am dormit tot atât de bine ca şi odinioară, când eram liber, 
murmură el. 

Tovarăşul său zâmbi. 

— Las” că de acum vei putea să dormi fără grijă, răspunse tânărul. 

— Ce vrei să zici cu aste? întrebă celălalt surprins peste măsură. 

— În timp ce dormeai, eu am făcut o descoperire foarte însemnată, 
reluă fiul marelui duce. Urmează-mă!... 

Cei doi tovarăşi se târâră în grota de dedesubt. 

Când ajunseră jos, Dimitrie rămase încremenit. Nu se aşteptase la o 
asemenea descoperire. 

— Cine o fi nenorocita? întrebă el, tremurând. 

— Nu ştiu, răspunse Vladimir. 

— Dar iată, moarta are un bilet legat cu o sfoară de mâna dreaptă, 
strigă bătrânul, deodată. 

Într-adevăr, de braţul cadavrului era prinsă o sfoară subţire, la 
capătul căreia atârna o bucată de hârtie. 

Vladimir luă biletul, care era acoperit cu praf, îl desfăcu şi începu 
să citească: 


„Oricine vei fi tu, acela care vei găsi acest bilet, respectă memoria 
moartei şi rosteşte un Tatăl Nostru la căpătâiul ei. 

Eu nu pot să îngrop cadavrul nefericitei femei, deoarece îmi lipsesc 
uneltele ca să pot săpa acest pământ îngheţat. 

Aşadar, sărmana e sortită să doarmă în peştera asta, până ce vor 
răsuna şi aici sunetele trâmbiţelor din ziua de apoi...” 


Vladimir se opri. 

— Ce-i cu tine, tovarăşul suferințelor mele? Ai îngălbenit, tremuri? 
întrebă el. 

— Da, fiindcă aceste rânduri îmi amintesc toate suferințele şi 
chinurile îndurate din ziua când am fost aruncat în temniţă, răspunse 
Dimitrie, cu glas stins. Dar nu-i nimic, continuă... 


„Atunci, va fi chemat înaintea judecății şi el, ticălosul, care ne-a împins 
în ghearele mizeriei. 
Da, şi astăzi, — deşi dânsa a rostit înainte de moarte: «Blagosloveşte pe 

aceia care îţi fac rău!» — şi astăzi te blestem Ivan Kardoff... pierdut să fie 
sufletul tău pentru vecie... 
Blestemul meu să te ajungă în orice clipă când te vei bucura de viaţă... 
Serghie de Şidovski.” 


Vladimir privi la tovarăşul său. 

— Vechea tânguire împotriva tiraniei şi a nedreptăţilor, murmură 
el. Când va bate ceasul şi pentru acest popor nenorocit? 

— Da, şi eu sunt victima despotismului, şi eu am fost transportat 
aici fără judecată, îngână Dimitrie. Unde e dreptatea? 

Zicând acestea, glasul îi tremura, ochii i se aprinseră de o văpaie 
ciudată. Bătrânul îşi plecă încetişor capul şi o lacrimă se prelinse pe 
obrajii săi. 

— Cine sunteţi voi? se auzi deodată îndărătul lor. 

Cei doi tovarăşi se întoarseră speriaţi. Înaintea lor stătea un bărbat 
cu părul alb şi zbârlit. O blană de oaie acoperea trupul lui scund. 

Dimitrie şi Vladimir holbară ochii. 

Cine era străinul acesta? Cum ajunsese el în peşteră? 

Necunoscutul înaintă spre Vladimir şi-i luă mâna. 

Tânărul răsuflă din greu. 

Credea că urmăritorii lor se aflau prin apropiere. În curând, atât el 
cât şi Dimitrie vor fi legaţi şi transportaţi într-o mină siberiană, unde 
vor suferi caznele cele mai cumplite. 

Aşadar, încercarea lui de a salva viaţa împăratului, rămăsese 
zadarnică? 

Fiul marelui duce se hotărî să-şi vândă viaţa cât mai scump. 
Bătrânul său tovarăş avea un pumnal asupra lui. Să i-l smulgă de la 
brâu şi să-l înfigă în pieptul străinului? 

O clipă şi ar fi făcut-o... 

Deodată, necunoscutul rupse tăcerea. 

— De unde veniţi? Cum aţi găsit intrarea grotei? zise el. 

Glasul acesta blând făcu pe Vladimir să se mai potolească. 

— Fie-ţi milă, se rugă tânărul. Ai îndurare, suntem nişte fugari 
urmăriţi... 

— Ah, aşadar şi voi aţi sfărâmat jugul tiraniei? strigă bătrânul. 
Tovarăşi de nenorocire, fiţi bineveniţi în peştera fugarilor. Nu, nu mă 
priviţi aşa uimiţi! Şi eu am scăpat din ghearele demonilor! Mai bine 

liber aici, în iadul de gheaţă decât să trăiesc acolo, în iadul de otrăvuri 
unde cruzimea nu mai cunoaşte margini. Cum, nu vă trece mirarea? 
O, desigur că ea s-ar spulbera într-o clipă, dacă aţi fi văzut ceea ce 
ochii mei au fost blestemaţi să vadă. 

Străinul se însufleţi din ce în ce mai mult, privirile îi străluceau de 
furie. 

— E mult de atunci, continuă el, de când am fugit... Am trecut prin 
bucurii şi necazuri, totuşi somnul îmi e tulburat şi acum de amintirea 
țipetelor acelor nenorociţi legaţi cu lanţuri înţepenite în perete şi 
chinuiţi ca în iad. 

Bătrânul îşi acoperi faţa cu mâinile, ca şi cum ar fi vrut să alunge 
imaginile ce i se înfăţişau înaintea ochilor minţii. 

Dimitrie şi Vladimir îl priveau mişcaţi. 

—  Încotro vreţi s-apucaţi acum? întrebă necunoscutul, după un 
răstimp. V-aţi făcut vreun plan de fugă? 

— Nu, n-am avut timp încă. Dar mai bine să murim de foame sau 
să fim sfâşiaţi de fiare decât să ne lăsăm prinşi. 

— Cred că sunteţi flămânzi, zise bătrânul. Întâi să mâncaţi ceva şi 
apoi vom vorbi despre asta. 

Străinul le dădu o cină foarte sărăcăcioasă, dar sărmanii oameni 
erau lihniţi de foame, astfel că li se păru că niciodată nu mâncaseră 
lucruri atât de bune. 

— De ce te-ai oprit în această peşteră? zise Dimitrie, în cele din 
urmă, adresându-se ciudatului bătrân. Nu-ţi era dor să-ţi revezi 
patria? 

— Nu, patria mea e aici... aici unde biata mea soţie doarme somnul 
de veci, răspunse acesta. Grota e uscată şi cadavrul nu putrezeşte... E 
tot aşa ca în noaptea când sufletul a zburat din trup. Dumnezeu a 
făcut această minune pentru mine. Aş fi murit şi eu, dacă n-aş mai fi 
putut să privesc faţa ei îngerească... Nimeni nu va pângări patul ei 
veşnic... 

Vladimir îl privi uimit. 

— Sunt din Petersburg, continuă bătrânul. Prefectul poliţiei, Ivan 
Kardoff, îşi pusese ochii pe averea mea... Într-o noapte, zbirii au 
pătruns în locuința noastră... A doua zi, am pornit spre Siberia 
împreună cu sărmana mea soţie. După un drum chinuitor, am ajuns în 
localitatea unde trebuia să ne petrecem restul zilelor în adâncul 

ocnei... Au trecut câţiva ani... Într-una din zile mi se oferi prilejul să 
fug. N-am mai stat la gânduri şi, alături de soţia mea, pornii spre 
patrie... Dar îmi era scris să nu ajung acolo... Tovarăşa mea muri pe 
drum. Atunci, părul mi s-a făcut alb ca zăpada... îmbătrânisem de 
durere... Astfel, peştera aceasta a devenit patria mea, lumea din afară 
mi-e străină... 

Suferințele acestui om dădură curaj lui Vladimir. Aşadar, existau 
fiinţe şi mai nenorocite decât el? Şi, apoi, dacă planul lui ar fi izbutit, 
nu i s-ar fi deschis căi noi? 

Însufleţit de nădejde, tânărul exclamă: 

— Trebuie să ajung în patriei. Da, da trebuie... 

— Ai dreptate, frate, încuviinţă tovarăşul său, nenorocirea noastră 
ne face fraţi şi, cu puteri unite, vom reuşi să ne ajungem ţinta... 
Prietenul acesta ne va spune încotro să ne îndreptăm paşii întâi. 

Şidovski se uită lung la cei doi fugari care se hrăneau cu nădejdea 
că-şi vor revedea ţara. El nu dorea decât să găsească o moarte blândă, 
un loc de odihnă veşnică alături de sărmana lui soţie. 

— Înainte de toate, răspunse el apoi, trebuie să încercaţi să ajungeţi 
la Stretinsk. Desigur, drumul până acolo e lung şi plin de primejdii. 
Un ţinut pustiu, cam de vreo mie de kilometri se află între acest loc şi 
oraşul de care vă vorbesc. Drumul e primejdios şi apoi, trebuie să 
ocoliţi satele. 

Vladimir oftă; piedici de neînvins i se puneau în cale; totuşi se 
hotărî să încerce această faptă îndrăzneață. Trebuia să facă orice ca 
planul său să izbândească. Era doar vorba de viaţa împăratului. 

Fugarii se mai odihniră puţin, apoi îşi luară rămas bun de la noul 
lor prieten. Acesta rămase la intrarea peşterii, uitându-se lung după 
cei ce plecau. Drumul lor ducea peste stepe acoperite cu zăpadă, peste 
munţi şi râuri, fiare sălbatice îi amenințau, dar mai mult aveau să se 
teamă de oameni, de semenii lor — aceştia constituiau pentru ei 
primejdia cea mai mare. 

Cei doi tovarăşi se depărtară, bucuroşi că urmăritorii lor nu-i vor 
mai găsi, deoarece porniră în direcţie opusă. 

Fireşte, trebuiau să fie cu multă băgare de seamă, ca să nu cadă în 
mâinile zbirilor. 

Soarele era pe asfinţite, când ajunseră în apropierea unui sătuleţ. 

Drumul ducea printre coline acoperite de zăpadă. 

— Ascunde-te pe aici, Dimitrie, zise Vladimir însoţitorului său, eu 
mă duc înainte şi, când vei auzi de trei ori la rând ţipătul bufniței poţi 
şi mă urmezi. În caz contrar nu te vei mişca din loc. 

Bătrânul evadat urmări plin de îngrijorare drumul prietenului său. 
Trupul zvelt ai lui Vladimir dispăru în sat. 

Fiul marelui duce privi uimit în jurul sân. Locul părea mort. 
Ferestrele erau oblonite. Nu se auzea niciun zgomot, nici măcar 
lătratul unui câine. 

Îngrijorarea tânărului creştea din ce în ce mai mult. 

Oare să-şi ia îndrăzneala să bată în uşa vreunei colibe? 

Dar dacă poliţia îl prindea? 

Vladimir stătea nehotărât, când deodată un geamăt îi ajunse la 
ureche. 

Nu, nu se înşelase, era plânsetul unui copil. Apoi, un glas de 
femeie. 

Aşadar, tot se aflau oameni în acest sat? 

Vladimir prinse curaj şi se îndreptă spre locul de unde auzise 
geamătul. Umbrele înserării coborâseră pe pământ, totuşi se putea 
deosebi câte ceva. Deodată, o lumină se ivi la o fereastră. 

Tânărul se strecură într-acolo. Lumina se vedea la coliba din 
marginea satului. 

Fiul marelui duce aruncă o privire pe fereastră. În colibă se afla o 
femeie tânără îmbrăcată ţărăneşte; aceasta ţinea pe genunchi un 
copilaş, pe care-l legăna. 

Vladimir privi cu luare-aminte chipul femeii. Durerile lăsaseră 
urme adânci pe obrajii ei. 

Cu mâna tremurândă, tânărul bătu în geam. 

Femeia scoase un țipăt de spaimă, făcu semnul crucii şi se uită 
speriată spre fereastră. 

Vladimir ciocăni din nou. 

Ţăranca se apropie clătinându-se şi deschise fereastra pe jumătate. 

— Cine e? întrebă ea, cu glas tremurător. 

— Un biet rătăcit care cere adăpost, murmură Vladimir. 

— Aici nu e adăpost pentru oameni sănătoşi, răspunse femeia. 
Jumătate din locuitorii satului au pierit; cealaltă jumătate au părăsit 
casele lor. În locul aceste bântuie vărsatul negru — fugi, străinule, până 
mai e timp! 


Se 


Şi închise fereastra. 

Vladimir se cutremură. Satul era pustiit, molima înfiorătoare a 
Siberiei, vărsatul negru, se încuibase în el. 

O clipă, tânărul se gândi să fugă, dar foamea şi frigul îl hotărâră să 
înfrunte primejdia şi să se adăpostească peste noapte în vreo colibă. 

Bineînţeles, putea să se molipsească de grozava boala, dar n-avea 
încotro. 

Dădu semnalul convenit şi, după puţin timp, Dimitrie se apropie de 
el. 

— Uf, ce ger! exclamă bătrânul. Parcă mi-a îngheţat sângele în 
vene... Aş vrea să mă adăpostesc undeva, fie chiar într-un grajd... 
Dar, suntem în siguranţă aici? 

— Da, fii fără grijă, răspunse Vladimir, niciun om n-o să se apropie 
de noi, satul e contaminat de vărsat negru... 

Dimitrie se cutremură de spaimă. Vru să fugă, dar auzi şuieratul 
crivăţului printre crengile copacilor. 

— N-avem încotro, trebuie să poposim aici, zise el. Nu pot să mai 
merg, sunt istovit... Într-adevăr, e groaznic să te adăposteşti într-o 
casă ai cărei locuitori au murit de această boală teribilă. Dar nevoia 
nu cunoaşte poruncă - trebuie şi ne supunem sorții. 

Vladimir se îndreptă spre coliba cea mai apropiată. Era în stare mai 
bună, decât aceea unde bătuse înainte. Uşa nu era încuiată, deoarece 
oamenii nu se temeau de hoţi — aveau, doar, un păzitor pe care nimeni 
nu se încumeta să-l înfrunte: vărsatul negru. 

Înăuntru era întuneric. Fiul marelui duce gâfâia de tulburare. În 
fiecare clipă se aştepta să dea peste un cadavru. 

Trupul îi fu străbătut de un fior rece, dar tânărul păşi înainte, în 
căutarea vetrei. 

Colibele ţăranilor din Siberia erau simple şi uniforme, astfel că 
Vladimir găsi repede ceea ce căuta. 

Fugarii aprinseră focul şi, la lumina flăcărilor, cercetară încăperea 
unde se găseau. În odaie nu se afla nicio vieţuitoare; pe semne că şi 
animalele părăsiseră casa. 

Dimitrie se întinse pe laviţa de lângă vatră. 

Aerul era greu, dar cei doi oameni nici nu luară în seamă aceasta. 

Fireşte, gândul că s-ar putea molipsi de grozava boală îi frământa 
neîncetat. Totuşi, nu se puteau hotărî să părăsească locul. 

În cele din urmă, Vladimir descoperi de-ale mâncării. Uitând orice 
primejdie, sărmanii oameni se ospătară şi apoi se pregătiră de culcare. 

Laviţa de lângă vatră i se păru lui Dimitrie mai moale decât toate 
pernele în care se culcase odinioară. Bătrânul se simţea fericit. 

În acest timp, se făcuse târziu. Osteniţi, cei doi tovarăşi aţipiră, 
mângâiaţi de căldura focului din vatră. 

Cam vreo două ore după miezul nopţii, Vladimir fu trezit din somn 
de nişte urlete răguşite. Tânărul se frecă la ochi şi, după ce se mai 
dezmetici, încercă să-şi dea seama de unde vin urletele; nu trecu mult 
şi Dimitrie deschise şi el ochii. 

— Vladimir, auzi cum urlă? întrebă bătrânul. Sunt lupi flămânzi, 
care au pornit în căutarea hranei. 

Dintr-o săritură, evadatul fu la fereastră şi privi afară. 

Luna lumina cu razele ei blânde, covorul alb de zăpadă. 

Îngrozit, Dimitrie zări trupul unui lup uriaş, cu ochii scânteietori. 
Fiara încerca să deschidă uşa cu laba. 

Bătrânul îşi dădu seama că dacă animalele izbuteau să pătrundă 
înăuntru, atât el cât şi tovarăşul său erau pierduţi, deoarece n-aveau 
arme cu care să se poată apăra. 

Urletele se înmulţiră,; fiarele deveniră din ce în ce mai numeroase şi 
râcâiau cu labele în uşă, încercând s-o deschidă. 

Vladimir şi însoţitorul său, cuprinşi de spaimă, auzeau sforţările 
animalelor care trebuie să fi fost răzbite de foame, căci altfel nu s-ar fi 
încumetat să se apropie atât de mult de locuinţa oamenilor. 

Acum nu mai putea fi vorbă de somn. Bieţii oamenii se uitau 
încremeniţi la lupii ce înconjurau casa, urlând. 

Tremurând din tot trupul, Dimitrie stătea la fereastră, cu mâna 
încleştată pe mânerul pumnalului. Uşa începu să se clatine. Urletele 
deveneau din ce în ce mai furioase. 

Deodată, o rază de lumină alunecă pe zăpada sclipitoare. Ca atinşi 
de o baghetă magică, lupii rămaseră o clipă locului, apoi o luară la 
goană. 

Soarele alungase fiarele, care peste câteva minute ar fi sfâşiat pe 
sărmanii fugari. 

Cei doi prieteni îşi strânseră mâinile. Astrul zilei îi scăpase de la o 
moarte sigură. 

Dar acum, o altă primejdie îi ameninţa. 

Se putea ca locuitorii să se întoarcă peste zi şi să-i găsească aici. 

Aşadar, cei doi bărbaţi luară hotărârea să pornească în grabă. 
Scoaseră dintr-un coş nişte haine, le lăsară să se afume o oră, pentru 
ca microbii să moară, apoi le îmbrăcară şi părăsiră coliba. 


Capitolul 131 — În primejdie de moarte 


Dimitrie şi Vladimir înaintau mereu. Acum se încumetau să meargă 
pe şosea, deoarece hainele luate din coliba molipsită de vărsat, nu 
trezeau bănuielile drumeţilor. 

Era un ger straşnic, zăpada scârţâia sub picioarele lor; munţii din 
depărtare aveau o culoare violetă, ceea ce se întâmplă întotdeauna 
când temperatura e scăzută. 

Ţurţuri de gheaţă atârnau de barba lui Dimitrie. 

În jurul lor niciun copac, niciun obiect care să întunece albeaţa 
câmpiei de zăpadă. 

Pe la amiază, cei doi drumeţi scoaseră din traistă pâinea îngheţată 
şi, cu ajutorul cuţitului luat de la bătrânul Şidovski, izbutiră să rupă 
câteva bucăţi, pe care le ţinură în gură până ce gheaţa se topi. 

Demult nu mai sorbiseră un pahar cu ceai cald. 

Sărmanii oameni se aşezară pe zăpadă. Razele soarelui n-aveau 
putere să-i încălzească. Mai ales Dimitrie era istovit. 

Bătrânul ajunsese la capătul forţelor. 

Totuşi, după câtva timp, porniră înainte. Dar, deodată, Dimitrie se 
opri. 

— Cu mine s-a isprăvit... Nu mai pot, murmură el. 

Picioarele îi erau umflate, ochii îi ieşiră din orbite; bătrânul scoase 
un oftat slab, apoi se prăbuşi în zăpadă. 

— Oh, de ce vrea Dumnezeu să mă chinui atâta? De ce, de ce? 
îngână el. 

Vladimir îl mângâie şi-i puse mâna pe umăr. 

— Mii şi mii de oameni, care au fost sortiţi să treacă prin atâtea 
nenorociri, au vorbit la fel, zise tânărul. Dar, în cele din urmă au 
proslăvit numele Domnului. 

Dimitrie îşi plecă încet capul. Simţi că tovarăşul său are dreptate. 
Însă ce se va alege acum de el? Să piară de foame şi frig în pustietăţile 
acelea, tocmai când nădejdea încolţise din nou în sufletul său? 

Vladimir ghici ceea ce se petrecea în inima bătrânului evadat şi se 
uită în jur, pentru a vedea dacă nu se zăreşte vreo colibă sau un loc de 
adăpost. 

— Ridică-te, Dimitrie, trebuie să mergem, fii bărbat, zise el în cele 
din urmă, apucându-l de mijloc pe însoţitorul său. 

Acesta se clătină, ca un om beat dar, sprijinindu-se de braţele 
tânărului, îşi continuă drumul. 

Deodată, însă, Vladimir observă că forţele începeau să-l părăsească 
şi pe el, că slăbea din ce în ce mai mult. Soarele, roşu ca sângele, era 
pe asfinţite şi ultimele sale raze dădeau stepei un colorit roz-pal. Se 
părea că întreg ţinutul e scăldat în sânge. 

Vladimir simţi că-i ţiuie în urechi, picioarele îi deveneau din ce în 
ce mai greoaie. 

— Oare astea să fie semnele morţii? se întrebă tânărul. Cum, să nu- 
mi fie dat să-mi înfăptuiesc planul? 

În acest timp, ajunseră la ţărmul unui râu larg acoperit cu gheaţă. 

Cu tot gerul grozav, tânărul se simţi copleşit de o căldură nespusă. 

Gheaţa va fi oare, destul de tare ca să suporte greutatea lor? Fiul 
marelui duce se hotărî să încerce singur trecerea râului. Dar tovarăşul 
său nu se învoi. 

— Bine, să pornim împreună, încuviinţă Vladimir. 

Cei doi tovarăşi păşiră înainte. Deodată se auzi o trosnitură şi 
gheaţa plesni sub povara trupurilor lor. 

— Sfinte Dumnezeule, se rupe gheaţa, exclamă Vladimir. Dimitrie, 
fii cu băgare de seamă! 

Bătrânul rămase locului ascultând. Trosniturile se repetau una după 
alta. Cei doi fugari simţiră fiori străbătându-i la gândul că se putea 
desface o bucată mai mare şi totul să se surpe sub dânşii. 

— În zadar, în zadar fuga noastră, oftă Dimitrie. Aşa ne-a fost 
scris... Trebuie să pierim în râul îngheţat şi colo... colo, ţărmul 
salvator e atât de aproape. 

Vladimir nu răspunse nimic. Privea înainte, cu ochii holbaţi, o 
groază de moarte era întipărită pe chipul lui. 

Deodată, apucă de mijloc pe tovarășul său şi făcu o săritură 
sălbatică pe un sloi de gheaţă. Apoi se avântă înainte ca mânat de 
furii. 

În cele din urmă, ajunse la țărm. Deznădăjduit, tânărul se agăţă de 


EEE 4 


mal. Dimitrie fu aruncat pe uscat. O ultimă sforţare şi Vladimir căzu 
pe pământul îngheţat. Un oftat adânc scăpă din pieptul lui, ochii i se 
împăienjeniră şi tânărul rămase în nesimţire. 

Dimitrie scoase un țipăt sfâşietor şi se repezi la tovarăşul său? 

Cum, sărmanul om să moară jertfindu-şi ultimele puteri pentru 
salvarea altuia? Îl strigă pe nume, dar tânărul nu răspunse şi ochii îi 
rămaseră închişi. 

În cele din urmă, începu să-i frece cu zăpadă fruntea şi tâmplele, 
însă celălalt nu-şi revenea în simţiri. Trecură secunde, una după alta, 
secunde lungi ca veacurile... deodată Vladimir începu să se mişte şi 
deschise ochii săi frumoşi. 

Dimitrie ridică mâinile la cer, un strigăt de bucurie scăpă din 
pieptul său. Apoi îşi îmbrăţişă prietenul, începu să plângă, să râdă, 
neştiind cum să-şi arate bucuria ce-l copleşea. 

— Vladimir, Vladimir, exclamă el. Acum nădăjduiesc şi eu că vom 
izbuti să ajungem în patrie... Da, da, Dumnezeu nu vrea să murim în 
această pustietate. 

Tânărul se ridică anevoie, căci era foarte slăbit din pricina 
sforțărilor făcute, şi porni înainte, tăcut. Tovarăşul îl urmă. 

Se făcuse noapte, vântul bătea cu putere pe câmpul troienit. 

Nicăieri nu se vedea un copac sau o tufă care să le ofere adăpost. 

Deodată... o lumină străluci în zare. 

Vladimir începu să se frece la ochi. 

Nu era, oare, o închipuire a minţii sale înfierbântate? 

Nu, nu, licărirea există aievea. 

Fiul marelui duce se simţi însufleţit de curaj, deoarece acum aveau 
să găsească adăpost. Îşi iuți paşii, târând pe Dimitrie după sine. 

Lumina devenea din ce în ce mai lămurită. Inima lui Vladimir 
începu să zvâcnească, amenințând să-i spargă pieptul. 

Fugarii păşiră printre nămeţii de zăpadă. Adesea cădeau, dar se 
ridicau imediat, ţinându-şi ochii aţintiţi spre acea lumină, întocmai 
cum cei trei crai de la Răsărit îi ţineau îndreptaţi spre steaua care îi 
călăuzea la Mântuitorul lumii. 

În sfârşit ne opriră la câţiva paşi de colibă. 

O linişte de moarte domnea pretutindeni. Gerul care se înteţea 
mereu avea un efect groaznic asupra fugarilor. Dinţii le clănţăneau. 

— Să bat la uşă? întrebă Vladimir. 


E E 


— Da, da, trebuie să găsim adăpost... altfel ne îngheaţă şi măduva 
în oase. 

Tânărul îşi făcu curaj şi ciocăni în uşă. 

După câteva clipe, aceasta se deschise. O femeie înfăşurată într-o 
blană groasă se ivi în prag. 

— Ce doriţi? întrebă ea. 

Câteva clipe, ţăranca privi uimită la cei doi oameni care voiau să 
intre. Apoi îşi veni în fire şi şopti: 

— Sunteţi fugari? 

Niciunul nu se încumetă să răspundă; dar din tăcerea lor, femeia 
înţelese destul. 

Îi trase înăuntru şi încuie uşa cu grijă. Trecură printr-un coridor 
întunecos şi ajunseră într-o odăiță fără duşumea şi al cărei tavan era 
făcut din lemne necioplite; pereţii, tot din lemn, sărăcăcios văruiţi, 
aveau două ferestruici. 

Mobila camerei se compunea dintr-o masă simplă şi un pat, pe care 
se aflau câteva pături rupte. Totuşi, o mare curăţenie domnea în 
încăpere. Dar ceea ce atrăgea mai mult pe fugari, era căldura plăcută 
a sobei. Femeia stătea lângă ei, zâmbind. Mişcările ei distinse, pline 
de graţie, trădau o fiinţă care fusese crescută în lumea mare. 

Vladimir făcu un pas spre dânsa: 

— Fie-ţi milă de noi... 

Dar se întrerupse deodată. Necunoscuta se întorsese şi alergă spre 
fereastră. 

— Staţi, vreau să închid întâi obloanele, exclamă ea. 

— Dumnezeu să te răsplătească, strigă Dimitrie. 

— Ei, acum spune ce ai de spus, continuă femeia, după ce se 
întoarse de la fereastră. 

— Am evadat din închisoare, zise bătrânul, care se hotărâse să-i 
destăinuiască adevărul, căci nu mai încăpea îndoială că femeia era şi 
ea condamnată, însă lăsată să trăiască în libertate. 

Cei doi bărbaţi o priviră cu luare-aminte. Era tânără încă şi pe 
chipul ei se întipărise o blândeţe îngerească. Deodată, un zâmbet trecu 
pe faţa-i şi necunoscuta întinse mâinile noilor sosiți, zicând: 

— Nici nu vă puteţi închipui teama în care trăim; în fiecare clipă 
poate să treacă pe aici o patrulă de cazaci sălbatici. De aceea v-aş 
ruga... 

Cei doi fugari se priviră abătuţi. În mintea amândurora se născuse 
gândul că sărmana nu se încumeta să le dea adăpost. 

— Nu, nu veţi pleca, continuă ea, văzând îngrijorarea ce se 
zugrăvise pe chipurile lor, rămâneţi aici. Suntem tovarăşi de suferinţă; 
o să vă ajut după puterile mele, care, ce-i drept, nu sunt mari... 

Un murmur ciudat curmă vorba lui Vladimir. Tânărul se uită mirat 
la exilată, care se întoarse spre sobă. 

— Mamă, fii liniştită, nu-i nimic rău, zise ea, cu blândeţe. 

O femeie gârbovită se ivi de după vatră. 

— E mama mea, şopti condamnata. 

Vladimir simţi ochii umezindu-i-se la vederea acestei făpturi, 
icoana tuturor suferințelor din ocnă. 

Era o femeie de vreo cincizeci de ani; ochii-i umflaţi dovedeau că 
nenorocita petrecuse multe nopţi plângând. 

— Sărmana mea mamă e foarte bolnavă, reluă tânăra. Lipsurile şi 
chinurile i-au întunecat mintea. Uneori stă nemişcată zile întregi, 
privind ţintă înaintea ei. Caznele pe care le-a suferit numai din pricina 
mea, ca să-mi uşureze soarta — căci ea m-a urmat de bună voie — au 
adus-o în această stare... 

Femeia se opri, biruită de durere. 

— O, e atât de crud s-o văd stingându-se astfel, să ştiu că groapa ne 
este... 

Lacrimile îi înăbuşiră glasul. 

— Dar dumneata de ce ai fost trimisă aici? întrebă Dimitrie, 
înduioşat. 

— Am fost învinovăţită de a fi luat parte la agitaţii politice, motiv 
îndestulător ca să fii exilată, răspunse ea. Doi ani am stat în 
închisoare, apoi am fost strămutată în Siberia sub comandă liberă. Ce- 
i drept, acum zbirii nu mai stau la spatele meu cu cnuturile în mână, 
dar în fiecare clipă se poate ivi o patrulă de cazaci, care să-mi 
răscolească toată casa. O, e îngrozitor ce chinuri am îndurat aici! 

Glasul tinerei femei răsuna tânguitor. Sărmana spunea adevărul. 
Mulţi nevinovaţi luau drumul acelor pustietăţi. 

Existau două texte din lege, care vorbeau despre aceasta: 


„Persoanele cărora li se hotărăşte o reşedinţă, stau — în puterea acestei 
legi — sub supravegherea directă a poliţiei.” 


În acest articol nu se arăta între ce limite să se stabilească locul de 
exil. Acesta putea fi la orice depărtare de lumea civilizată. 
Al doilea paragraf cuprindea următoarele: 


„Persoanele vătămătoare ordinii sociale pot fi trimise pe cale 
administrativă şi obligate să locuiască în anumite locuri.” 


Aceste două articole din lege dădeau putere autorităţilor să 
deporteze în regiunile îngheţate ale Siberiei pe toţi aceia care erau 
socotiți dăunători sau stăteau în calea unor funcţionari superiori. Prin 
urmare, nimic nu putea să pună o stavilă abuzurilor. 

Vladimir şi Dimitrie se aşezaseră ca să-şi mai dezmorţească 
membrele îngheţate. 

Deodată săriră în sus, îngălbenindu-se. 

În uşă se auziseră nişte bătăi, iar glasuri bărbăteşti răsunau de 
afară. 

Tânăra femeie începu să tremure. 

— Cazacii! murmură ea, plimbându-şi prin cameră privirile 
rătăcite. Ce să fac cu dumneavoastră acum? 

Bătăile în uşă se înteţiră. Cei doi fugari încremeniseră de spaimă. 
Nu numai că aveau să cadă ei în mâinile zbirilor, dar împinseseră la 
pieire şi pe acea femeie miloasă. 

Cazacii începură să devină nerăbdători şi strigară să li se deschidă. 

— Repede sub pat; celălalt să se vâre între sobă şi perete, şopti 
exilata. 

Vladimir se îndesă după vatră; acolo căldura era de nesuferit, dar 
n-avea încotro. Dimitrie se repezi sub pat. 

În sfârşit femeia deschise uşa. Doi cazaci cu înfăţişare sălbatică se 
năpustiră în cameră. 

— De ce n-ai deschis uşa îndată? strigă unul dintre ei, învârtind un 
bici deasupra capului. 

Tânăra femeie se dădu îndărăt. 

— EFi, nu poţi vorbi? răcni celălalt, aruncând asupra ei priviri pline 
de patimă. Hai, deschide gura, porumbiţo, continuă cazacul, zâmbind 
cu neruşinare şi încercând s-o atragă spre el ca s-o sărute. 

Vladimir era foarte tulburat, fiind silit să asiste la această scenă 

fără să poată interveni. 

Dar sărmana femeie nu rămase fără ajutor. 

Bătrâna ei mamă sări deodată în sus şi se opri în faţa cazacului. 
Ridică mâna ei uscată, ca de schelet şi rosti un blestem înfiorător. 

Superstiţiosul soldat (mai toţi ruşii erau foarte superstiţioşi) se făcu 
galben ca ceara şi se retrase împleticindu-se. 

— Cheam-o îndărăt, strigă el către tânăra femeie. 

Apoi părăsi casa, împreună cu tovarăşul său, şi dispărură în noapte. 

Sărmana exilată apucă mâna mamei sale şi o sărută. 

— Mamă, scumpă mamă, iar m-ai scăpat de ruşine, îngână ea. 
Dumnezeu să te răsplătească. 

Vladimir şi Dimitri se încumetară să iasă din ascunzătorile lor. 

— Acum puteţi să vă culcaţi fără grijă, zise tânăra. În noaptea asta 
nu ne va mai supăra nimeni. Fireşte că mâine, înainte de răsăritul 
soarelui, va trebui să plecaţi, nu numai ca să mă cruţaţi pe mine de o 
pedeapsă crudă, ci şi pentru a vă pune la adăpost de neplăcerile ce le- 
aţi putea avea şi dumneavoastră dacă aţi rămâne aici. 

Vladimir clătină capul în semn de aprobare; era prea tulburat ca să 
mai fie în stare să vorbească. 

Tânărul se aşeză lângă sobă, unde rămase încă mult timp cu ochii 
deschişi, frământându-şi mintea. 

În cele din urmă adormi. Un vis frumos îl duse în patrie. 

Şi, în acest timp, buzele şale şopteau: 

— Vera, scumpa mea Vera, te voi iubi întotdeauna... 


Capitolul 132 — În satul Iakuţilor 


Cu mult înainte de ivirea zorilor, Vladimir şi Dimitrie se aflau pe 
drum. 

Tânăra care îi găzduire, cu primejdia vieţii, le dăduse câte ceva de- 
ale mâncării. 

— Dumnezeu să vă conducă paşii, îngânase ea la plecare. Şi de veţi 
ajunge la Petersburg, să spuneţi tuturor ce viaţă sunt nevoiţi să ducă 
sărmanii exilați. 

Lacrimi fierbinţi îi înăbuşiseră glasul. Deodată un strigăt aspru, 
răguşit, cum scot nebunii, răsunase la urechea ei. 

— Mamă, nenorocita mea mamă, ce soartă grea ţi-a fost hărăzită! 


murmurase tânăra exilată, care fiind smulsă din cea mai bună 
societate şi deportată fără nicio vină, era acum silită să trăiască într- 
un bordei în mijlocul gheţurilor. 

Cu puteri noi, fugarii apucară spre nord-est. 

Trebuiau să înconjoare locul unde se aflau colibele de sub comandă 
liberă. Căci, cazacii aveau ochi buni şi vai de sărmanii evadaţii care 
cădeau în ghearele zbirilor; zilele lor se sfârşeau, odată cu suferinţele, 
sub biciul călăului. 

Cei doi bărbaţi înaintară neîntrerupt; gerul era de nesuferit, zăpada 
scânteia la razele soarelui. Dimitrie simţea în ochi o durere 
sfâşietoare; strălucirea aceea îl orbea. 

Dar ce erau toate acestea pentru fugari? Înainte, mereu înainte! 
Aveau de străbătut o distanţă foarte mare până să ajungă la liman. 

Trecură peste dealuri, văi, râuri şi pâraie; colibele risipite cu 
nenorociţii lor locuitori, rămaseră mult în urma lor. Vladimir încercă 
să-şi dea seama de drumul parcurs; făcuseră vreo zece kilometri. — 
Nicio casă, niciun copac, nu întrerupea întinsul nesfârşit al stepei 
acoperite de zăpadă. 

Deodată, ţintitul deveni deluros. 

Fără merinde sărmanii oameni n-ar fi izbutit să-şi continue drumul. 
Şi apoi, amândoi erau însufleţiţi de nădejde, amândoi erau siguri că 
vor ajunge în patrie. 

Vladimir puse mâna pe umărul tovarăşului său, care era cufundat 
în visare. 

— Dimitrie, acum vom urca povârnişul acestui deal, zise el. Fii cu 
băgare de seamă! 

Într-adevăr, urcuşul era foarte primejdios; deşi dealul nu era tocmai 
înalt, totuşi cei doi drumeţi puteau să alunece pe zăpada îngheţată şi 
să se rostogolească în vale. 

Începuse să se întunece; gerul se înteţise. Vântul bătea cu putere, 
aruncând bucăţi mici de gheaţă în feţele călătorilor. 

Înaintau încet. Se sfătuiră dacă n-ar fi fost mai bine să caute 
adăpost în vreo adâncitură a dealului; însă planul nu era bun, căci s-ar 
fi putut lesne întâmpla cu până la răsăritul soarelui să îngheţe 
amândoi. 

— Nu, nu, trebuie să înaintăm cu orice preţ, zise bătrânul evadat. 
Poate vom avea norocul să găsim un adăpost... 

Fiul marelui duce se învoi. 

Astfel, sărmanii oameni îşi târâră mai departe picioarele obosite; 
cizmele începură să se rupă. 

— Ah, se pare că vom trece prin tot felul de chinuri la care sunt 
supuşi exilaţii, strigă Dimitrie, deodată. Dacă nu mă înşel, avem 
înaintea noastră un ulus. 

— Ce-i asta? întrebă Vladimir, curios. 

— Ulusul este un sat de iakuţi. Pentru a se înăspri şi mai mult 
pedeapsa unora dintre exilați, răspunse bătrânul evadat, sărmanii au 
fost aduşi aici şi siliţi să locuiască la un loc cu iakuţii, care garantează 
de ei şi, prin urmare, îi ţin într-o necontenită supraveghere. Aici 
nenorociţii n-au nici măcar putinţa să vorbească ani întregi niciun 
cuvânt rusesc. lakuţii nu vorbesc limba noastră şi nu vor s-o înveţe. 
Temându-se de pedeapsa ce-i aşteaptă, dacă un condamnat ar fugi, 
aceşti observă cu deosebită luare-aminte toate mişcările nenorociţilor. 

— Aşadar, bieţii oameni sunt chinuiţi şi pe această cale? întrebă 
Vladimir, cutremurându-se şi aruncând o privire în vale. 

— Iakuţii locuiesc la un loc cu animalele, continuă Dimitrie. 
Închipuie-ţi murdăria care domneşte în colibele lor... şi, totuşi, 
trebuie să pătrundem într-unul dintre aceste bordeie, spre a ne petrece 
noaptea 

Tovarăşul său oftă; lucrul i se părea de nesuportat;, însă n-aveau 
încotro, dacă nu voiau să rămână afară în acel ger cumplit. 

Porniră încet la vale spre colibele risipite; căutau să facă zgomot 
cât mai puţin, spre a nu fi simţiţi de iakuţi, care, ca toţi sălbaticii, 
aveau auzul foarte fin. 

Razele lunii căzură pe o colibă cu acoperişul aproape dărâmat. 

Vladimir se opri lângă această colibă, căci auzise un geamăt 
prelung, care-l făcuse să tresară. 

— Un om cu mintea limpede nu poate să geamă astfel, zise tânărul. 
Nu cumva... 

Se opri, temându-se parcă să-şi termine gândul. 

Cei doi fugari înconjurară coliba. Niciun zgomot nu se auzea afară 
de vaietul întrerupt. 

Încurajaţi, drumeţii se îndreptară spre intrarea bordeiului. Razele 
lunii pătrundeau prin spărturile acoperişului, împrăştiind o lumină 
slabă. 

Deodată, Vladimir rămase locului. 

În fundul colibei, de unde se auzeau gemetele, se afla un maldăr de 
paie putrede, aşternute pe pământul umed. 

Tânărul se simţi scuturat de un fior de groază, căci în acest culcuş 
mizerabil stătea întinsă o ființă omenească, un bărbat cu barbă lungă, 
îmbrăcat în zdrenţe; o plapumă murdară îi acoperea trupul, care părea 
un schelet. Capul îi era tuns pe jumătate, aşa cum purtau exilaţii; 
părul cărunt, încâlcit îi fâlfâia în bătaia vântului care pătrundea în 
colibă. 

Şuieratul vântului, amestecat cu gemetele şi suspinele nenorocitului 
dădea naştere unui zgomot care umplea de groază inimile celor doi 
fugari. 

Acum văzură aceştia din nou cum mizeria şi cruzimile pot 
transforma un om, care înainte era înzestrat, desigur, cu toate darurile 
naturii. 

Sărmanul nu era prea bătrân, dar suferinţele lăsaseră urme adânci 
pe chipul său. Exilatul era aproape paralizat şi abia putea să-şi ridice 
mâinile ca să alunge gângăniile ce încercau să se târască pe faţa lui. 

Şi, numai cruzimea oamenilor îl adusese în această stare. Bătăile, 
lipsurile, închisoarea mizerabilă în care zăcuse, îl slăbiseră în aşa 
măsură, încât nenorocitul nu se mai putea mişca. 

Vladimir stătea locului cu ochii plini de lacrimi. Dimitrie gâfâia de 
tulburare; zgomotul acesta trebuia să fi trezit atenţia sărmanului 
deportat. Făcând o sforţare dureroasă, bietul om îşi ridică puţin capul 
şi privirile sale se aţintiră asupra celor doi fugari. 

În cele din urmă, Vladimir îşi mai veni puţin în fire şi întrebă pe 
ruseşte: 

— Cine eşti? Cum ai ajuns aici? 

O strălucire de bucurie se aprinse în ochii nenorocitului. Vru să 
vorbească, să răspundă; buzele sale îngălbenite se depărtară de câteva 
ori, însă nu izbutiră să prindă cuvinte între ele. Se vedea lămurit cum 
se lupta din răsputeri să-şi descleşteze limba, dar totul fu în zadar. 

Vladimir privi înduioşat la chinurile bătrânului, însă nu putea să-i 
ajute cu nimic. Tânărul se plecă şi mângâie mâinile sale osoase. 

Exilatul îi aruncă o privire plină de recunoştinţă. 

Fiul marelui duce nu mai putu să se stăpânească văzând mizeria în 
care se zbătea nenorocitul; lacrimi fierbinţi îi alunecară, pe obraji. 

Bolnavul făcea sforțări deznădăjduite să vorbească. În cele din 
urmă şopti, de abia auzit: 

— Ah, acum mor bucuros... am văzut oameni... din ţara mea... 

Îşi trecu mâna peste frunte, o rază de inteligenţă păru că sclipeşte 
în ochii săi, apoi îngână: 

— De unde... de unde veniţi? 

Vladimir nu mai tinu seama de nimic şi se apropie de bolnav, 
zicând: 

— Suntem fugari, vrem să ajungem în patrie. 

— În patrie? murmură nenorocitul. Ce mult e de când n-am mai 
auzit acest cuvânt! Am părăsit ţara de multă vreme... 

— De unde eşti? îl întrebă Vladimir. 

— Am locuit la Petersburg... M-au depărtat de trei ori... o dată, 
dintr-o greşeală a autorităţilor... O, acum m-au îngropat de viu... 
pentru că n-am vrut să-mi trădez tovarăşii. 

Muribundul răsuflă din greu. 

— Am trăit aici ani îndelungaţi, murmură el, eram singur, nimeni 
nu înţelegea limba mea. Mintea mi s-a întunecat... Nu-mi era îngăduit 
să fac nimic... n-aveam voie nici măcar să iau în mână o secure... ca 
să-mi tai un băț. Dacă mă depărtam puţin, mă trimiteau îndărăt la 
colibă. 

Sărmanul se opri, istovit. Ochii i se închiseră, inima îi zvâcnea cu 
putere. O ultimă scânteie de viaţă se aprinsese în trupul său. 

— Hrana de aici m-a chinuit nespus, continuă el. Iakuţul mănâncă 
toate fără sare, care nici nu se găseşte prin aceste locuri... Ah, ce 
chinuri am îndurat!... M-am îmbolnăvit de scorbut... am suferit 
îngrozitor... Şi trebuia să tac, să tac mereu... 

Bolnavul duse din nou mâna la frunte ca şi cum ar fi vrut să-şi 
adune amintirile. 

— Da, da, aşa a fost... şi, acum, mor aici singur... Când n-am mai 
putut să merg, m-au aruncat în acest grajd... Nu vor să-mi vadă 
chinurile... Le e teamă de privirile mele, care se sting... toţi cred că 
ele atrag şi pe ceilalţi în mormânt. 

Ultimele cuvinte fuseseră mai mult un murmur. 

Însă fugarii aflaseră de acum de ce nenorocitul zăcea părăsit în 
acest loc. 

— Dacă ajungeţi în patrie... aşa... O, Doamne, aşteptaţi, ascultați, 


ce vreau să vă spun... ah, Dumnezeule, am uitat... mintea mi se 
întunecă iarăşi. 

Vladimir încercă să-l îmbărbăteze: 

— Dă-ţi silinţa, continuă! Unde să mă duc când voi ajunge în 
patrie? 

— Totul se învârteşte în jurul meu, îngână exilatul, închizând ochii, 
istovit cu desăvârşire. Xenia... aşa se numeşte soţia mea... să-i vorbiţi 
de mine... să-i spuneţi că i-am fost credincios şi... 

Glasul i se stinse de tot; capul îi căzu pe piept, sărmanul începu iar 
să geamă, însă mult mai încet. Pieptul de abia se mai ridica. 

Vladimir îşi dădu seama că nenorocitul trăia ultimele clipe. Tânărul 
ar fi vrut să-i aducă o uşurare. Dar aruncându-şi privirea în jurul său, 
un zâmbet amar îi flutură pe buze. Acolo nu era decât gunoi şi 
murdărie. 

Deodată, muribundul deschise iar ochii; o sclipire ciudată strălucea 
în ei. Adunându-şi ultimele puteri, sărmanul se ridică în capul oaselor. 

— Xenia, vin, vin! bolborosi el. 

Strălucirea dispăru din ochii săi; exilatul căzu pe spate, o ultimă 
răsuflare şi rămase nemişcat pentru vecie. 

Vladimir şi Dimitrie îngenuncheară lângă el şi-i închiseră ochii care 
deveniseră sticloşi; un zâmbet de fericire plutea pe buzele 
nenorocitului. Moartea nu-i fusese dureroasă; prezenţa compatrioţilor 
săi făcuse uşoară despărţirea de această lume. 

Multă vreme fugarii rămaseră îngenuncheaţi lângă cadavru: grajdul 
murdar devenise pentru ei un loc de rugăciune. 

Mai târziu, când primele raze ale soarelui înroşiră cerul la răsărit, 
când zorii învăluiră ţinutul într-o lumină de culoarea sângelui, cei doi 
tovarăşi porniră din nou la drum. 

Îndărătul lor lăsară singur, dormindu-şi somnul de veci, pe acel 
sărman fiu al patriei, care murise între sălbaticii stepelor. 


* 


Mihail Bakunin, marele conspirator, pornise şi el spre Petersburg 
pentru a-şi înfăptui planul urmărit de atâta vreme. 

Cu toate că fiul Soniei de Pahlen refuzase să primească propunerea 
făcută, totuşi, conducătorul nihiliştilor se hotărî să suprime viaţa lui 
Alexandru al II-lea, pentru a pune capăt abuzurilor ce se făceau în 


(e 


țară, pentru a face să renască o viaţă nouă în patria sa oropsită. 

Însă măsurile luate de autorităţi îi împiedecau drumul din ce în ce 
mai mult. 

După cum am văzut, guvernatorul Krasnoiarskului primise şi el 
instrucţiuni din capitală, prin care i se atrăgea luarea-aminte că 
marele conspirator se află în Siberia şi, prin urmare, autorităţile 
statului trebuie să facă tot ce le va sta în putinţă ca primejdiosul 
nihilist să fie prins. 

Toate aceste măsuri erau cunoscute de Mihail Bakunin, care îşi 
schimba mereu travestirea ca să nu fie recunoscut. 

În cele din urmă, izbuti să ajungă într-un sat de kirghizi a căror 
căpetenie îi era prieten. 

Petab - acesta era numele căpeteniei — îl primi cu mare bucurie şi 
organiză o serbare în cinstea lui. 

Apoi şeful nihiliştilor se retrase în cortul prietenului său, căci voia 
să se odihnească. Kirghizul îl însoţi acolo şi, înainte de culcare, cei doi 
bărbaţi începură să vorbească despre ultimele întâmplări, cât şi despre 
planurile puse la cale de conspirator.. 

— În scurt timp, telul nostru va fi atins, zise Mihail Bakunin. Patria 
va fi scăpată de jugul tiraniei... 

— Da, aşteptăm de atâta vreme această clipă, oftă kirghizul. 

— Dacă voi ajunge cu bine în capitală, nu se poate ca încercarea 
noastră să dea greş, continuă marele conspirator. Dar, ceea ce se cere 
e să ajung teafăr în ţară. 

— Lucrul acesta nu va fi tocmai uşor, răspunse căpetenia, căci în 
ultima vreme urmăritorii au devenit din ce în ce mai primejdioşi şi 
cercul lor se strânge mereu. Mai ales de când s-a aflat că eşti în 
Siberia, patrule de cazaci colindă toate locurile în căutarea ta. 

— Da, e adevărat, încuviinţă Bakunin, însă nădăjduiesc că voi 
scăpa eu cumva. 

—  Ascultă-mă, prietene, reluă căpetenia, aş vrea să-ţi fac o 
propunere... 

— Şi anume? întrebă celălalt, curios. 

— Nu s-ar putea să-ţi amâni plecarea? Căci, zbirii vor scormoni 
toate locurile. Acum, când se ştie pe unde te aţii, vor cerceta cu multă 
băgare de seamă fiecare colţişor şi, până în cele din urmă, poate că 
vor izbuti să pună mâna pe tine. N-ar fi mai bine să rămâi câtva timp 


aici, unde nimeni nu va fi în stare să te găsească? 

Marele conspirator căzu pe gânduri. Căpetenia avea dreptate. 

Însă, putea el să amâne înfăptuirea planului său? 

— Sunt ostenit, prietene, zise el, în cele din urmă. Vreau să dorm; 
mâine vom mai vorbi despre asta. 

Cei doi se culcară şi după puţin timp adormiră. 

A doua zi dimineaţa marele conspirator se trezi foarte devreme. 
Gândurile sale se îndreptară spre Petersburg, unde tovarăşii îl 
aşteptau pentru a încerca lovitura pusă la cale. 

Deodată, un tânăr kirghiz se ivi la intrarea cortului. Noul sosit se 
apropie de Petab şi vorbi cu el câtva timp în şoaptă, apoi se depărtă. 

După plecarea acestuia, prietenul lui Bakunin se îndreptă spre 
conducătorul nihiliştilor, zicându-i: 

— Călărețul a sosit tocmai acum din Rusia şi mi-a destăinuit că 
pădurile şi şoselele sunt împănate de cazaci care au pornit în căutarea 
ta. Socot că cel mai bun lucru ar fi să primeşti propunerea pe care ți- 
am făcut-o şi să rămâi la noi câtva timp până ce urmăritorii tăi se vor 
împrăştia. 

Marele conspirator îşi dădu seama că n-avea niciun rost să 
primejduiască planul său. Căci, dacă el ar fi fost prins, nihiliştii 
rămânând fără conducător, n-ar fi cutezat să încerce lovitura. Aşadar, 
se hotărî să asculte sfatul prietenului său. 

— Bine, primesc, zise el. Voi rămâne aici până ce drumul va fi mai 
sigur. Însă, până atunci, trebuie să trimit un om la Petersburg, care să 
anunţe pe tovarăşii mei că deocamdată vom sta liniştiţi până la 
întoarcerea mea. 

Chiar în dimineaţa acelei zile, un călăreț porni spre fosta capitală a 
Rusiei, cu însărcinarea să aducă la cunoştinţa lui Pahlen hotărârea 
marelui conspirator. 


Capitolul 133 — Spre minele de argint 


Cei doi fugari înaintau mereu prin pustietăţile îngheţate ale 
Siberiei. 

Însă nădejdea nu-i părăsise. Tot ceea ce văzuseră în cale nu făcu 
decât să le mărească forţele. 

Căci, dacă s-ar fi lăsat doborâţi de oboseală, îi aştepta o soartă 


groaznică. 

Aşadar, îşi adunară puterile şi porniră înainte. 

În cele din urmă, ajunseră într-o pădure. Nicio vietate nu se vedea 
prin apropiere. Locul părea cu totul ocolit de oameni. Cei doi fugari se 
hotărâră să aprindă un foc, deoarece n-aveau de ce să se teamă. 

La căldura flăcărilor, sărmanii îşi dezmorţiră membrele îngheţate 
şi, după puţin timp, copleşiţi de oboseală, aţipiră. 

Trecuseră vreo două ore când un strigăt sălbatic îi trezi din somn. 

Buimăciţi, fugarii se uitară în jurul lor şi o groază de nedescris îi 
cuprinse. 

Lângă ei se aflau câţiva cazaci înarmaţi, iar ceva mai încolo un şir 
de oameni ferecaţi în lanţuri. 

Într-o singură clipă, Vladimir şi Dimitrie îşi dădură seama de 
situaţia lor. N-avea niciun rost să se împotrivească, deoarece erau fără 
arme. Şi apoi, ce puteau face doi oameni împotriva soldaţilor care îi 
înconjuraseră. 

— Ce vreţi de la noi? întrebă Vladimir, revenindu-şi un pic în fire. 

— Răspundeţi de unde aţi evadat! se răsti unul dintre cazaci. 

— Noi? făcu tânărul, cu o nedumerire bine jucată. 

— Ia lăsaţi, nu mai faceţi pe proştii! strigă soldatul. Unde sunt 
actele voastre? 

Tânărul aruncă o privire întrebătoare asupra tovarăşului său. 

În acest timp, conducătorul convoiului se apropiase de ei. 

Văzând că niciunul dintre cei doi drumeţi nu răspunsese la 
întrebarea cazacului, conducătorul dădu o poruncă scurtă şi câţiva 
soldaţi se năpustiră asupra bieţilor oameni, care fură ferecaţi într-o 
clipă. 

— Înainte! strigă el, apoi. 

Convoiul se puse încet în mişcare. 

Pe drum, fiul marelui duce se gândi dacă n-ar fi mai bine să 
mărturisească adevărul. 

Dar, în acest caz, urma să fie trimis la Krasnoiarsk. Şi, atunci, pe 
lângă durerea că planul său nu izbândise, ar fi fost nevoit să dea ochii 
cu maiorul Daniceff, prietenul său! 

La acest gând tânărul se simţi cuprins de o mâhnire fără margini şi 
se hotărî să nu destăinuiască nimic asupra identităţii sale, preferând 
să piară în adâncul unei ocne, decât să fie silit să-l vadă pe Daniceff. 

Şi apoi, poate că izbutea să fugă şi, astfel să ducă la bun capăt planul 
său de a salva viaţa împăratului? 

După un marş de câteva ore, convoiul ajunse într-un orăşel, unde 
trebuia să se facă popas. 

Exilaţii fură închişi în temniţa orăşelului, unde sărmanii erau 
nevoiţi să se odihnească după un drum atât de anevoios. 

A doua zi, când razele soarelui pătrunseră prin ferestrele închisorii, 
Vladimir se trezi şi aruncă o privire în jurul său. 

Feţele bieţilor oameni erau acoperite de o paloare cadaverică, din 
pricina aerului greu care domnea acolo. Şi, lucrul acesta nu era de 
mirare, deoarece în loc de şaizeci, câți încăpeau în sală, de astă dată 
se aflau înăuntru o sută şaizeci de oameni, înghesuiți ca sardelele. 

Deodată, uşa se deschise, poliţaiul intră în sală şi strigă numele 
acelora, care urmau să plece, mai departe. 

Vladimir şi Dimitrie se aflau şi ei printre aceştia. 

Cei doi fugari fuseseră ferecaţi în acelaşi lanţ. Li se luaseră hainele, 
în schimbul cărora li se dăduse costume de ocnaşi: câte un cojoc 
murdar şi plin de insecte, o cămaşă atât de strâmtă la gât încât nu se 
putea încheia şi o pereche de pantaloni rupţi, care nu fuseseră spălaţi 
niciodată şi care ajungeau doar până la genunchi. 

Vreo două sute cincizeci de bărbaţi şi vreo sută de femei şi copii se 
pregătiseră de drum, așteptând să fie transportaţi mai departe. 

Nenorociţii se adunaseră în altă sală, fiecare ţinând în mână 
bocceaua cu zdrenţe care alcătuia „bagajul” lor. Căci, lucrurile mai 
bune le vânduseră cazacilor ca să-şi poată cumpăra rachiu. 

Băutura îi ameţea şi, astfel, sărmanii mai uitau mizeria în care se 
zbăteau. 

Condamnaţii fură scoşi în curte. După puţin timp, se iviră şi cazacii 
călări pe caii lor mici şi sprinteni. Se încărcară mai multe căruţe. În 
apropierea uneia dintre ele se afla ofiţerul care conducea convoiul, un 
om voinic, cu ochii căprui, pătrunzători şi o cută de cruzime în jurul 
buzelor sale groase. 

Femeile, copiii şi bărbaţii slabi se îngrămădeau lângă el, cerând 
învoirea de a fi duşi în căruţe. 

— Formaţi şirurile! strigă ofiţerul, după câtva timp. 

Se făcu o tăcere adâncă, întreruptă doar de zăngănitul lanțurilor. 
Soldaţii îşi aruncară puştile pe umeri. Exilaţii îşi făcură cruce. 

Apoi convoiul se puse în mişcare. Sărmanii păşeau înainte ca o 
turmă de animale duse la abator. 

Alături de Vladimir şi Dimitrie mergea un bătrân, pe al cărui chip 
mizeria lăsase urme adânci. Acesta se sprijinea de braţul unei femei 
tinere, care nu era ferecată în lanţuri, ca însoţitorul ei. 

— Maşinca, oare mai ai mult de îndurat? murmură bătrânul, 
ştergându-şi o lacrimă pe furiş. Ar fi fost mai bine dacă nu m-ai fi 
urmat.. 

— Tată, nu vorbi astfel, răspunse tânăra. Ce te-ai fi făcut dacă ai fi 
fost singur? Multumeste lui Dumnezeu că mai suntem împreună. 

— Să mulţumesc lui Dumnezeu? exclamă bătrânul cu amărăciune. 
O, câtă ironie se ascunde în vorbele tale, Maşinca? De ce am fost 
deportat? Nimeni nu ştie, nimeni nu mă poate lămuri... Am stat doi 
ani în închisoarea din Moscova. Timpul acela, petrecut în temniţa 
subterană, mi-a răpit toate puterile, m-a îmbolnăvit... Am plecat de 
acolo istovit cu desăvârşire... 

— Totuşi, mi s-a îngăduit să te însoțesc şi, de atunci, împărtăşesc 
durerile tale... 

— Da, copilă dragă, iubirea ta mă mai ţine în viaţă... Aş vrea să 
ştiu însă, cine a fost ticălosul care m-a denunţat poliţiei, pe mine, un 
om nevinovat? Trăiam atât de liniştiţi în castelul nostru! O, Maşinca, 
mi se sfâşie inima gândindu-mă că erai adorată, că oameni de seamă 
îţi aduceau omagii, iar acum păşeşti lângă mine cu încălțămintea 
ruptă, cu hainele murdare. 

— Tată, nu te mai tulbura, nu te mai gândi la trecut, se rugă fata. 

Vladimir şi Dimitrie priviră înduioşaţi spre tânăra copilă căreia nu i 
se cântase la leagănul aurit că va ajunge în atâta mizerie şi care, 
totuşi, avea curajul să îmbărbăteze pe părintele ei. 

Fiul marelui duce se gândi la soarta lui, la iubita sa mamă şi... la 
prinţesa Vera. Avea să le mai revadă vreodată? 

Totuşi, nu pierdu curajul. 

Popasul de amiază se terminase; soarele se lăsa spre asfinţit, gerul 
se înteţea; deportații tremurau de frig, căci zdrenţele lor nu-i apăra de 
vântul îngheţat care sufla cu putere. 

Începu să ningă, dar gerul era atât de mare, încât fulgii cădeau sub 
forma unor ace de gheaţă care înţepau carnea nenorociţilor oameni. 

Condamnaţii înaintau cu greu; chinuitorii lor îi mânau, cu bicele în 

mâini, ca pe nişte animale. 

— Ei, mai repede! Nu cumva credeţi că puteţi dormi în mers? 
răcneau cazacii. 

Şi cnuturile lor se abăteau peste trupurile sărmanilor exilați. 

O femeie ducea în braţe un copil, pe care îl înfăşurase în toate 
zdrențele ce le avea. Micuţul începu să plângă; biata mamă auzea 
gemetele copilaşului şi inima i se sfâşia de durere, dar trebuia să 
meargă mereu, mereu. 

— Dormi, copilaşul meu, şopti ea. 

Băiatul o privi cu ochii lui stinşi. Un zâmbet uşor pluti pe buzele 
sale învineţite de frig: încercă să ridice braţul, dar nu izbuti. 

Deodată femeia îl strânse la sân. 

Ce schimbare se produsese pe chipul lui? 

Micuţul era galben ca ceara; deschise încă o dată ochii şi, apoi, 
trupul său se întinse. Sărmanul scăpase de chinuri... murise. 

Biata mamă începu să ţipe sfâşietor, se prăbuşi în zăpadă, smulse 
cârpele care înveleau corpul micuţului, dar în zadar... copilaşul era 
îngheţat. 

— Ce-i aici? strigă conducătorul convoiului, alergând la fața 
locului. 

Ridică mâna dreaptă, biciul vâjâi în aer şi izbi în obraz pe femeia 
îngenuncheată. 

Turbată de durere şi mânie, nenorocita sări în sus. 

Ce ajunsese ea, care fusese odinioară atât de mândră şi frumoasă? 

O strălucire ciudată i se aprinse în ochi. Biata femeie strânse la 
piept trupul neînsufleţit al copilaşului şi, intonând un cântec de 
leagăn, păşi înainte, alături de tovarăşii ei de suferinţă. 

Nenorocita înnebunise. 

Convoiul înainta mereu. Cazacii, care voiau să ajungă cât mai 
curând la locul de popas, sileau pe nenorociţi să meargă mai repede. 

În sfârşit, câteva puncte negre se iviră la orizont; era locul de 
popas. 

Deportații se simţiră însufleţiţi de curaj. 

Vladimir, însă, scoase un geamăt şi se prăbuşi în zăpadă. Sărmanul 
nu putea să meargă mai departe. 

— S-a sfârşit cu mine, murmură tânărul. Tată, Daniceff, iertaţi-mă! 

Conducătorul convoiului se apropie de el şi începu să-l izbească 

fără milă. 

Dimitrie ridică pumnul ameninţător, apoi se repezi spre el. 

— Cum, vrei să te împotriveşti? răcni ofiţerul. 

Loviturile căzură peste trupurile celor doi prieteni. Însă Vladimir nu 
se ridică. 

— Ticălosul nu vrea să mai înainteze; iată iar o întrerupere, strigă 
conducătorul. Dar las” că ispăşeşti tu asta. 

Zicând acestea, legă pe Vladimir de mijloc cu o curea al cărei capăt 
îl prinse de şa. Astfel nenorocitul fu târât înainte. 

Convoiul porni din nou. 

Dimitrie fu pus sub pază severă, deoarece urma să fie pedepsit 
chiar în acea zi. 

— Nu te alegi tu numai c-o bătaie, scrâşni soldatul, care fusese 
atacat de curajosul bătrân. Aşteaptă, nemernicule, c-ai să auzi îngerii 
cântând. 

Cu această ameninţare, ofiţerul îşi reluase locul în capul coloanei. 

După puţin timp, ajunseră la locul de popas. 

Temniţa unde exilații trebuiau să petreacă noaptea, era situată 
afară din orăşel, pe malul unui râu. 

Lângă închisoare se ofta locul unde se depozita gunoiul. Din 
această pricină o duhoare de nesuferit domnea în temniță. 

Clădirea era construită din lemn şi putea să adăpostească vreo sută 
cincizeci de arestați. 

Totuşi, în acea noapte, aproape patru sute de oameni fură în 
îngrămădiţi acolo. 

Gerul era de nesuferit; câţiva nenorociţi muriră degeraţi. 

Dar o viaţă omenească n-avea prea mare preţ! 

Deodată Dimitrie fu strigat şi un cazac îl conduse la comandantul 
lor. 

Soldaţii fuseseră adăpostiţi într-o căsuţă de lemn cam murdară, ce-i 
drept, însă o căldură plăcută domnea înăuntru. 

Bătrânul se simţi înviorat de căldură. Dar cazacul nu-l adusese aici, 
ca să i se producă o plăcere, ci dimpotrivă. 

— Stai la uşă, ticălosule, răcni comandantul. 

Dimitrie se supuse. 

— Ia uitaţi-vă la boierul ăsta, strigă ofiţerul. A încercat să se 
împotrivească... dar las” că-l învăţăm noi minte cum să se poarte. 

Zicând acestea, izbucni într-un hohot de râs. 

Bătrânul îşi dădu seama că-l aştepta ceva înfiorător. Cazacii 
goliseră câteva sticla cu rachiu şi, ameţiţi de băutură, cruzimea lor nu 
mai cunoştea margini. 

— Râzi şi tu, se răsti comandantul la el. Ce te zgâieşti aşa? Hai 
râzi!... Vasăzică, nu vrei să execuţi ordinul? Stai, că-ţi arăt eu ţie! 

Făcu semn unui cazac, care sări pe masă şi îndoi un cui mare ce era 
înfipt în tavan. 

Dimitrie privea cu groază la aceste pregătiri. 

— Aşa, acum aduceţi o frânghiei strigă comandantul. 

Acum bătrânul începu să priceapă ce urmăreau ticăloşii. 

Zbirii voiau să-l omoare, să-l spânzure de tavanul camerei. 

Chipul nenorocitului se acoperi de o paloare cadaverică; broboane 
reci de sudoare i se iviră pe frunte. 

Aşadar, acesta îi era sfârşitul? 

Într-o clipă toată viaţa îi trecu pe dinaintea ochilor minţii; era un 
lanţ nesfârşit de chinuri şi mizerii. 

Cu cât dor îşi amintea de anii copilăriei! 

Ce mult îl iubea bărbatul acela înalt, frumos! De câte ori îl 
mângâiase, zicând: „Fiul meu!”. Şi atunci, ochii frumoasei femei se 
aprindeau de o strălucire îngerească. 

Pe urmă, trecuseră toate. Dimitrie îndurase din ce în ce mai multe 
chinuri. 

Să fi murit, oare, părinţii săi? 

Bătrânul nu putea să-şi răspundă la această întrebare. 

— Ticălosule, n-ai urechi? Nu auzi că vorbesc cu tine? răcni 
comandantul. 

Dimitrie se trezi ca dintr-un vis; gândurile îl duseseră departe. Plin 
de groază, condamnatul îşi dădu seama de situaţia lui nenorocită, de 
nedreptatea ce i se făcea ţinându-l exilat acolo, fără nicio vină, 
lăsându-l pe mâna unor oameni fără inimă. 

În acest timp, comandantul scoase din buzunar o hârtie murdară, 
plină de pete de grăsime şi începu s-o citească, silabisind. 

— Ce-i cu hârtia asta? întrebă unul dintre soldaţi. 

— Nimic pentru tine, se răsti cel întrebat, eu, fiind conducător al 


EEE) 


convoiului, am secrete de serviciu. 

Ceilalţi izbucniră în râs. 

— Secrete de serviciu? exclamă unul dintre ei. Ei lasă, nu mai face 
glume de astea, că nu te prind, zău... Cine dracu’ ţi-ar încredința 
secrete de serviciu? 

Cazacii nu-l prea respectau pe superiorul lor. Aşadar, tonul cu care 
soldaţii vorbeau cu ofiţerul era foarte firesc. Şi apoi, toţi erau ameţiţi 
de băutură. 

Conducătorul convoiului simţi nevoia să se ridice în ochii 
subalternilor săi. Prin urmare, zise, cu mândrie: 

— Nătărăilor, eu sunt comandantul vostru şi de aceea mi s-a 
încredinţat un secret de mare însemnătate. Ha, ha! Dacă nihiliştii ar 
bănui că această hârtie se află la mine, sunt sigur că ar încerca să mi-o 
cumpere cu grămezi de aur. 

Acum se trezi curiozitatea celorlalţi; simţurile lor, înnegurate de 
alcool, se  înfierbântară. Soldații începură să-şi bată joc de 
comandantul lor, care era tot atât de beat ca şi dânşii. 

— Hm! Ia dovedeşte că spui adevărul. Poţi să îndrugi multe, dar nu 
eşti nici tu decât un biet beţivan, care îşi face slujba în Siberia, la 
marginea cea mai îndepărtată a imperiului... Ha, ha! tu şi secrete de 
stat... 

Cazacul, care se urcase pe masă, sări jos şi alergă spre ceilalţi. 

Comedia cu arestatul mai avea timp; voia să afle şi el cuprinsul 
hârtiei cu care se fălea comandantul. 

— Ei, nu strica petrecerea, arată hârtia, dă o dovadă de 
înțelepciunea ta, zise râzând, unul dintre cazaci, adresându-se 
ofițerului. 

Acesta, îmbătat de rachiu, întorcea hârtia pe toate părţile; în 
zăpăceala sa uitase că Dimitrie era de faţă. 

— Ei, dacă-mi făgăduiţi că vă ţineţi gura, am să vă citesc ce-i scris 
în acest document, care-i de la ispravnicul din Algaşi. 

— Da, da, îţi făgăduim, răspunseră toţi într-un glas. 

— Bine, ascultați! 


„Către ispravnicul din Satorin, 
De câteva zile a fugit de aici un condamnat, care trebuie să se fi 
îndreptat spre Satorin, deoarece toţi evadaţii caută să ajungă la mare. 


Ia toate măsurile ca să-l prinzi şi trimite-mi-l înapoi la Algaşi, cu cel 
dintâi transport de exilați. 

Să fiţi cu băgare de seamă asupra acestui condamnat, care se numeşte 
Dimitrie. Ieri am primit de la Petersburg un ordin trimis printr-un curier 
special; în acest ordin mi se porunceşte ca exilatul cu pricina să fie ținut 
într-o celulă deosebită şi nimeni să nu poată vorbi cu el, dar să nu fie 
bătut. 

În afară de asta nu mi se dă nicio lămurire; socot, însă, că la mijloc 
trebuie să fie un secret de mare însemnătate pentru persoane de seamă, ba 
poate chiar pentru cea mai de seamă persoană din ţară. Întemniţarea 
acestui exilat s-a făcut într-un chip foarte ciudat. Nu-i cunosc nici numele 
de familie, nici anul naşterii, nici locul unde s-a născut. În listă era 
însemnat „necunoscut” şi se prevedea să se caute în arhivele secrete datele 
cu privire la el. 

Aşadar, urmăriţi-l, puneţi mâna pe el şi trimiteţi-mi-l îndărăt. Cât 
despre tratamentul la care să-l supuneţi, puteţi să-i faceţi orice, numai să 
nu-l bateţi. 

S. Şikitin, 

Ispravnic de Algaşi.” 


Încet, silabisind fiecare cuvânt, beţivii terminaseră scrisoarea. 
Dimitrie auzise totul. 

— Un curier trimis din Petersburg special pentru mine? murmură 
el. Ce să mai fie şi asta? 

Deodată, privirile ofițerului căzură asupra bătrânului exilat. 

— Ce stai aici? răcni el. Ne spionezi? Las că-ţi iei tu răsplata! Ai, aţi 
pregătit totul? se adresă el, soldaţilor. 

— Da, putem începe. 

Dimitrie se cutremură. Ce soartă îi pregătiseră? 

Sărmanul fu împins în mijlocul camerei. Cazacii traseră masa 
deoparte. 

— Daţi-mi o frânghie, strigă comandantul, dar vedeţi să fie 
trainică... 

Ceilalţi aduseră o funie groasă al cărei capăt fu trecut prin cuiul 
îndoit. 

— Aduceţi încoace păpuşa, rânji ticălosul, aşa, acum băgaţi de 
seamă căci începe reprezentaţia. 

Dimitrie tremura ca varga. Chipurile chinuitorilor săi nu prevesteau 
nimic bun. 

Deodată, un cazac îl înşfăcă, îl trânti la pământ şi-i legă picioarele. 

— Ha, ha! n-avem voie să-l batem? strigă unul dintre zbiri. În 
schimb, ne e îngăduit să-i facem altceva... La cazuri de nevoie putem 
să ne ajutăm şi în alt chip. Acuş, când s-o legăna în aer, o s-audă 
îngerii cântând. 

În acest timp, călăii legaseră picioarele nenorocitului de celălalt 
capăt al funiei. Deodată începură să tragă de frânghie, astfel că bietul 
om rămase atârnat cu capul în jos. 

Sărmanul îndura dureri neînchipuite; la fiecare smucitură i se părea 
că picioarele i se lungesc iar carnea e sfâşiată în bucăţi. 

Sângele îi năvăli în creier; o perdea roşie se aşternu dinaintea 
ochilor săi. Nenorocitul începu să strige, să geamă: dar vaietele lui nu 
făceau decât să desfete pe aceste animale cu chip de om, care priveau 
cu bucurie la chinurile condamnatului. 

— Ia te uită cum îi ies ochii din cap! strigă unul. 

— Acum vede lumea de dincolo, zise un altul, râzând. 

— Lăsaţi-l jos să mai răsufle puţin, căci, altfel... zise comandantul. 

Cazacul execută ordinul, căci altminteri nenorocitul şi-ar fi dat 
sufletul. 

Încă o clipă şi s-ar fi produs o congestie cerebrală care ar fi 
pricinuit moartea exilatului. 

Dar cazacii nu urmăreau să-l ucidă, ci să-l tortureze, să se bucure la 
vederea chinurilor sale. Dacă l-ar fi omorât ar fi sfărâmat jucăria lor, 
şi tocmai asta nu voiau. 

— Ei, acum, iar sus! porunci comandantul. 

Dimitrie horcăia. Sângele îi ţâşnise pe gură şi pe nas, însă călăul îl 
trase sus. 

Deodată un tumult de nedescris se auzi din locul unde erau închişi 
exilaţii. 

Cazacul lăsă funia din mână; beţia se risipise ca prin farmec; 
soldaţii se repeziră la puştile atârnate de perete. 

Zgomotul de afară se apropia. 

Comandantul stătea la fereastră şi privea în curte. 

Deşi luna era acoperită de nori, totuşi o lumină slabă domnea afară, 
pricinuită de zăpada albă. Umbre amenințătoare se îndreptau spre 

căsuţă. Deţinuţii se răzvrătiseră. 

Deodată, ofiţerul pufni de râs; pe chipul său se zugrăvi o bucurie 
diabolică. Soldaţii, văzându-l astfel, se întoarseră speriaţi. 

— Staţi pe loc, sau trag! strigă el pe fereastră. 

Răspunsul fu un urlet sălbatic. 

— Condamnaţii s-au răzvrătit! La ochi! Foc! răcni ofiţerul de 
cazaci. 

O clipă fu tăcere adâncă; apoi răsună o salvă. 

Aerul se umplu de strigăte de moarte; ici-colo cădea câte un om 
grămadă. 

Un bărbat voinic, din ai cărui ochi ţâşneau sclipiri de furie, 
îndemna pe arestaţi să pornească un al doilea atac asupra casei unde 
erau adăpostiţi cazacii. 

— Înainte! înainte! răcnea el, din răsputeri. Scoateţi fiarele din 
vizuină, faceţi-i bucăţi! Destul ne-au chinuit, destul ne-au sfâşiat 
carnea, cu cnuturile lor. Răzbunaţi-vă! Eu sunt... 

Mai mult nu putu să strige condamnatul; un glonte bine ţintit 
pusese capăt vorbelor şi vieţii sale. 

Ceilalţi exilați, văzându-l oprindu-se, apoi clătinându-se şi căzând, 
se retraseră încet. Cazacii, însă, trăgeau mereu, nebuneşte, în 


grămadă. 
Ţipete deznădăjduite, blesteme sălbatice, gemete răsunau în 
noapte. 


Soldaţii se repeziră afară. Câteva gloanţe culcară la pământ alţi 
răsculați; apoi cazacii ridicară armele şi începură să izbească în 
dreapta şi în stânga cu paturile puştilor. Sărmanii condamnaţi se 
prăbuşiră, scoțând gemete sfâşietoare. Soldaţii loveau neîncetat; în 
multe locuri, sângele topise zăpada. 

În cele din urmă, arestaţii ajunseră la uşa închisorii. Fiecare voia să 
intre înaintea celuilalt; se produse o învălmăşeală de nedescris, pe 
care cazacii o mai măriră prin împuşcături şi lovituri cu cnuturile. Cei 
mai slabi căzură; mulțimea înnebunită trecu peste ei, zdrobindu-i cu 
picioarele; nimeni nu se uita unde calcă, fiecare vrând să se pună la 
adăpost, căci urmăritorii erau din ce în ce mai înverşunați. 

În sfârşit, după ce exilaţii intraseră în închisoare, cazacii se repeziră 
printre ei. 

Trebuia să li se dea o pedeapsă exemplară. 


Urlete, gemete, vaiete răsunară de pretutindeni, amestecându-se cu 
înjurăturile soldaţilor, şuieratul vântului şi vâjâiturile enuturilor. 

— Îndurare! Fie-vă milă! Noi n-am pornit răscoala... am fost luaţi 
cu sila, strigau cei bătuţi. 

Cazacii râdeau batjocoritor şi loveau neîncetat; în cele din urmă, 
osteniră. Arestaţii începură să se târască spre culcuşurile lor; bieţii 
oameni nu se mai puteau ţine pe picioare. 

Dimitrie rămăsese, mai mult mort decât viu în căsuţa unde fuseseră 
adăpostii soldaţii. După ce potoliră răscoala, aceştia se întoarseră 
înapoi şi-l aruncară pe uşă afară. 

Nenorocitul rămase întins pe zăpadă. 


Capitolul 134 - La Algaşi 


Ningea; fulgi groşi cădeau din norii plumburii care acopereau cerul. 
Câmpia nesfârşită de gheaţă se întindea, tristă şi pustie, înaintea 
condamnaților care, în acea zi, trebuiau să ajungă la staţia cea mai 
apropiată de Algaşi. 

Vladimir se târa cu mare greutate. Tânărul nu voia să rămână în 
stepa acoperită de zăpadă. Se înfiora de groază, gândindu-se că odată 
cu noaptea, fiarele se vor apropia de trupul său şi-l vor sfâşia. Pe 
Dimitrie nu-l mai văzuse şi nu mai auzise nimic despre el din noaptea 
când exilaţii încercaseră să se răzvrătească; această răscoală nu 
avusese alt rezultat decât că nenorociţii, înainte bătuţi fără milă, erau 
acum chinuiţi de moarte. 

Cea mai mare parte dintre condamnaţi trebuiau să rămână în 
Algaşi. Acolo, moartea făcuse multe victime printre ocnaşi, astfel că 
era nevoie de oameni care să-i înlocuiască pentru ca lucrările să nu fie 
stânjenite. 

În urma convoiului venea o căruţă acoperită; nimeni nu ştia cine se 
află înăuntru. Pătura groasă, care împiedeca privirile, nu se mişca din 
loc; doar din când în când se părea că un geamăt vine din căruţă; dar 
nimeni nu era sigur. 

Spre seară, când convoiul ajunse la locul de popas, căruţa se opri în 
faţa unei case, care se afla lângă temniţa unde fuseseră adăpostiţi 
condamnaţii. 

O umbră se ridică de pe paiele umede, murdare, aşternute pe 


fundul căruței. 

Era o făptură omenească. 

Hainele-i atârnau în zdrenţe; nenorocitul era atât de slab, încât, 
dacă nu s-ar fi sprijinit de un baston, n-ar fi putut să străbată distanţa 
ce-l despărțea de „spitalul” localităţii. 

Ajungând înăuntru, sărmanul se prăbuşi pe un pat murdar; răsufla 
din greu. Era scuturat de friguri. 

Singurul om care să primească pe bolnavi era un îngrijitor beat. 
Încolo nimeni. 

Sala rezervată deţinuţilor cuprindea vreo zece paturi joase, cu 
cearşafuri murdare, unele pline de sânge; paturile erau ocupate de 
condamnaţi, slabi ca nişte schelete. 

Noul sosit, căruia nici nu i se scoseseră lanţurile măcar, rămase 
nemişcat pe pernele tari; când deschise ochii chipul său părea şi mai 
înspăimântător ca înainte. 

Umerii obrajilor erau ieşiţi în afară, ochii adânciţi în orbite, iar 
gura schimonosită de o trăsătură de durere nespusă. 

Nimeni dintre acei care-l cunoscuseră înainte, n-ar fi putut 
recunoaşte în el pe Dimitrie. 

Se îmbolnăvise atunci când cazacii îl aruncaseră pe zăpadă, după 
ce-l chinuiseră fără îndurare. 

În acea noapte, bătrânul crezuse că moartea e aproape; gerul îi 
amorţise urechile. Dar omul poate să rabde mai mult decât îşi 
închipuie. Dimitrie nu muri nici din pricina frigului, nici din pricina 
chinurilor suferite. 

În schimb, rămăsese gârbovit pentru toată viaţa. De acum înainte, 
sărmanul bătrân nu va mai putea să-şi îndrepte trupul. 

Dar chinuitorii săi vor rămâne nepedepsiţi? 

Fireşte, căci cine să-i tragă la răspundere? Superiorii lor? 

Doar aveau atâtea mijloace pentru a se sustragă judecății! Cine 
întreba de viaţa şi starea unui exilat? 

Sărmanul era mort... mort pentru oameni; existenţa lui înceta de 
îndată ce trecea graniţa Siberiei. 

Cu atât mai mult Dimitrie, care era singur în lume, de care nimeni 
nu se interesa şi al cărui nume nici nu fusese trecut măcar în condica 
exilaţilor, era la bunul plac al cazacilor. 

Un somn binefăcător puse stăpânire pe sărmanul bătrân. Dimitrie 

visă că se afla într-un castel mare; un coridor lung se întindea înaintea 
lui şi mergea cu paşi repezi, căci ştia că la capătul coridorului se afla o 
sală unde erau părinţii lui. 

Gâfâind, plin de năduşeală, alerga mereu; dar, cu cât înainta, cu 
atât coridorul părea mai lung. 

Deodată, un fior îi scutură trupul, căci o mulţime de viermi şi 
insecte începură să se târască înaintea lui, ca şi cum ar fi vrut să-l 
oprească din mers. Apoi, auzi un fâlfâit deasupra capului său; un 
monstru înaripat - un vultur cu două capete — se repezi de sus, 
înfigându-şi gherete în carnea sa, încercând să-l doboare la pământ. 

Un glas tunător răsună de sus: 

— În iad cu tine! Tu n-ai ce căuta aici! N-ai niciun drept să trăieşti; 
jos, jos! 

Dimitrie fugi, însă cu faţa întoarsă, deoarece cu toată primejdia, 
ținea să afle secretul naşterii sale. 

— Cine eşti tu? se auzi din nou glasul acela puternic. Din cine te 
tragi? Cine e tatăl tău? Străin fără nume, n-ai să cunoşti niciodată pe 
aceia care ţi-au dat viaţă! 

În această clipă, zidurile se prăbuşiră peste Dimitrie şi-l îngropară 
sub dărâmături. 

Adormitul suspina în somn; i se părea că are pe piept o greutate 
apăsătoare. Deschise ochii; un țipăt sălbatic îl trezise. La început crezu 
că mai visează; apoi, însă, observă cu groază ceea ce se petrecea. 

Un om se afla deasupra lui; acesta îl privea cu nişte ochi care 
străluceau ca doi cărbuni aprinşi. 

— Trebuie să mori, trebuie! strigă necunoscutul, cu un glas ca ieşit 
din mormânt. 

Dimitrie vru să se elibereze din strânsoarea acelui om, care fără 
îndoială că era nebun sau vreun bolnav în delir; însă, groaza îi 
paraliza membrele; sărmanul abia izbuti să scoată un țipăt 
pătrunzător, nearticulat. 

Dar nimeni nu-i sări în ajutor. 

Nenorocitul văzu cum nebunul ridică braţul şi simţi o mână, rece 
ca gheaţa, apucându-l de gâtlej. Dimitrie începu să horcăie, căci 
degetele osoase îi împiedecau răsuflarea. 

— Acum trebuie să mori... Peste câteva clipe îţi dai sufletul, scrâşni 
bolnavul, cu ochi strălucitori. 

— Fie-ţi milă! se rugă bătrânul, încercând să scape din strânsoare. 
Ajutor! Ajutor! strigă el, repede, văzând că celălalt îl mai slăbeşte 
puţin. 

Dar nimeni nu răspunse. Cine să sară în ajutor?!... 

Îngrijitorul bolnavilor stătea lungit, desigur, într-un colţ, beat mort; 
nenorociţii trebuiau să-şi facă singuri cele necesare. 

Toţi bolnavii, fie că aveau boli molipsitoare sau nu, stăteau la un 
loc; nici chiar nebunii sau cei care erau răniţi nu aveau o îngrijire mai 
deosebită. 

Cine ar fi fost smintitul care să se ocupe de nişte condamnaţi? 

Deşi Dimitrie era foarte slăbit, încercă totuşi să se apere: vru să se 
desprindă din strânsoarea nebunului, dar în zadar. 

Atunci, nenorocitul îşi adună ultimele puteri şi o luptă 
deznădăjduită se porni între cei doi; în cele din urmă, bătrânul îşi 
dădu seama că nu poate face nimic potrivnicului său, ale cărui forțe 
erau îndoite de friguri. 

Din fericire, bolnavul de alături observă lupta. 

— Ah, Ivan nebunul iar vrea să omoare un om, strigă el, 
înspăimântat. 

Dintr-o săritură, fu lângă patul lui Dimitrie. Bolnavul numit Ivan, se 
întoarse spre acela care sărise în ajutorul nenorocitului. Degetele sale 
osoase se desprinseră de pe gâtul bătrânului, care răsuflă uşurat. 

Era şi timpul, căci deja începuse să i se întunece pe dinaintea 
ochilor. 

Vecinul lui Dimitrie apucă pe Ivan de ceafă: acesta voi să se apere, 
să-l muşte, dar celălalt se feri cu îndemânare, apoi îl înşfăcă deodată 
şi-l duse în patul lui, unde îl legă cu nişte curele. 

Ivan începu să răcnească din răsputeri; încercă să rupă legăturile, 
dar în zadar. 

— Cine e omul acesta? zise Dimitrie, adresându-se salvatorului său, 
care se aşezase liniştit în patul lui, ca şi cum nimic nu s-ar fi 
întâmplat. vrut să mă ucidă, fără să-i fi făcut ceva. 

— Nici nu era nevoie, răspunse celălalt. Ivan e în spital de cinci 
ani. Nu poate fi trimis mai departe, deoarece picioarele îi sunt 
degerate. Din când în când, e cuprins de friguri şi atunci se dă jos din 
pat, mânat de dorinţa de a ucide. Până acum a sugrumat două femei. 

— Şi e lăsat să umble liber? întrebă Dimitrie, pipăindu-şi gâtul, 

acolo unde nebunul îşi încleştase mâinile. 

— Îngrijitorul are datoria să-l închidă seara, însă de cele mai multe 
ori uită, din pricină că se îmbată. Şi cine vrei să ţină seamă de toate 
acestei? Rusia e mare, împăratul e departe; plângerile nu pot să 
ajungă până la urechea lui. Dar acum, culcă-te şi dormi liniştit; 
nebunul e legat zdravăn, să nu te sperii de ţipetele sale... 

Dimitrie rămase încă multă vreme cu ochii deschişi. 

Visul său ciudat, întâmplarea cu nebunul îi alungaseră somnul. 

Trecutul său îi apăru din nou înaintea ochilor. 

Dar cine era el? Ce origine avea? De ce fusese trimis în această ţară 
îngrozitoare? Voiau, oare, să-l omoare cu încetul? 

Însă, bătrânul gârbovit îşi frământă zadarnic mintea, căci nu putu 
găsi răspuns la niciuna din aceste întrebări. 

Condamnaţii se opriră, ca să se odihnească, pe culmea dealului de 
lângă Algaşi; de jur-împrejur se întindea covorul alb de zăpadă, 
presărat ici-colo, cu câteva ridicături. 

În depărtare, între două dealuri, se vedea un grup de case; era 
Algaşi, ţinta convoiului de exilați. 

După un scurt popas, condamnatții începură să coboare povârnişul 
primejdios. 

Vladimir abia se mai mişca. Picioarele îl dureau îngrozitor. Lanţul 
cu care era ferecat pătrundea în carne. 

Convoiul se opri înaintea închisorii împrejmuită de un gard cu ţepi. 
Ofiţerul de cazaci stătea în poartă, încruntat, măsurând cu privirea pe 
arestaţi. Alături de el se afla inspectorul temniţei. 

— Ah, iată un condamnat foarte îndărătnic, zise deodată 
conducătorul convoiului, arătând spre Vladimir. Las” că te învăţăm noi 
minte, ticălosule! 

Ridică biciul şi-l izbi cu toată puterea. 

Tânărul scoase un țipăt de durere; lovitura îi deschise rănile care 
abia se cicatrizaseră. 

Deznădăjduit, fiul marelui duce era cât p-aci să destăinuie totul cu 
privire la el; dar chipul prinţesei Vera se ivi înaintea ochilor săi şi 
frumoasa fată îi şopti: „Vladimir, viaţa împăratului şi a tatălui tău o 
primejduită”. 

Sărmanul se simţi însufleţit şi porni înainte. 

Dar unde era bătrânul evadat? 

Nu-l mai văzuse din noaptea când cu răscoala deportaților. Poate că 
acum îi va fi dat să afle ceva despre soarta bunului său prieten? 

Tânărul se uită cu luare-aminte la şirul de condamnaţi. Dar 
Dimitrie nu se vedea nicăieri. 

Să fi fost, oare, trimis la altă ocnă? 

Vladimir se întristă de moarte. 

Nădăjduise să-şi regăsească aici tovarăşul şi, acum, nădejdile sale se 
spulberau. 

Căruţele se opriră înaintea porţii închisorii; bolnavii începură să 
coboare. 

Tânărul se uită cu spaimă la chipurile nenorociţilor, dintre care 
unii aveau boala molipsitoare. 

În cele din urmă, sosi şi ultima căruţă, care era acoperită cu o 
pătură groasă. Lângă vizitiu se afla un cazac. 

Vladimir se uită cu băgare de seamă: învelitoarea fu dată deoparte 
şi o făptură omenească coborî din căruţă, clătinându-se. 

Fiul marelui duce scoase un strigăt de spaimă şi, fără să se 
sinchisească de cei din jurul său şi de greutatea lanţului cu care era 
legat, se repezi înainte. 

Nenorocitul care coborâse din căruţă era Dimitrie. 

Ce se întâmplase cu dânsul? 

Numai pielea şi oasele rămăseseră din el; şi, mai ales la faţă se 
schimbase îngrozitor. 

Privirea aceea mândră, care strălucise în ochii săi, dispăruse. 
Cearcăne mari, vinete, arătau că nenorocitul nu dormise multe nopţi 
şi suferise chinuri înfiorătoare. 

Vladimir simţi inima sfâşiindu-i-se. 

În ce hal ajunsese sărmanul om! 

Inspectorul se repezi la Vladimir şi, îmbrâncindu-l cât colo, îl opri 
de a vorbi cu bătrânul evadat. 

— Marş de aici, ticălosule! scrâşni el. Las” că-ţi vine şi ţie rândul să 
te legeni în aer. 

Apoi se întoarse spre Dimitrie. Chiar acest om crud se miră de 
transformarea  nenorocitului. Dar nu simţi compătimire pentru 
sărmanul bătrân; dimpotrivă, îi părea rău că nu-l adusese el în această 

stare. 

— Acest condamnat să fie dus în celula secretă, porunci el, 
adresându-se unui cazac. 

— Dar a fost în spital, domnule inspector, răspunse soldatul. 

— N-are a face! strigă inspectorul. Acum va fi dus acolo unde am 
ordonat! Ai înţeles? Sau nu cumva te-ai molipsit şi tu de obrăznicie? 
Las’ că voi curăța eu locul de buruieni; cine nu se pleacă, va fi 
doborât! Pricepi? 

Cazacul nu se încumetă să mai răspundă, întinse mâna, arătând 
condamnatului drumul pe care s-apuce. 

Şchiopătând, abia putându-şi târî picioarele, bătrânul porni înainte. 
Cunoştea drumul, precum şi celula secretă. Sărmanul nu scoase nicio 
vorbă, nici un murmur măcar. Cu cât era chinuit mai mult, cu atât se 
apropia de scăparea tuturor nenorociţilor de moarte. 

În cele din urmă, bietul om ajunse în celulă. Aceasta era umedă şi 
rece; avea pereţii acoperiţi cu muşchi; locul era atât de îngust, încât 
nici nu se putea aerisi, ce-i drept, încăperea avea o fereastră, însă, 
aceasta nu se putea deschide. 

Un aer greu, apăsător, domnea în celulă; şi, în afară de toate 
acestea, tavanul era atât de jos, încât Dimitrie, deşi gârbovit de 
suferință, nu putea să stea în picioare. 

Tocmai din această pricină, celula secretă era atât de temută. 
Niciun deţinut nu rezista multă vreme unui astfel de tratament. 

Cazacul se depărtă. Dimitrie auzi uşa încuindu-se. Rămăsese singur. 
O sete arzătoare îl chinuia; buzele şi limba i se uscaseră. Nenorocitul 
se prăbuşi la pământ, unde rămase chircit, aşteptându-şi moartea. 

Bietul om trăise mereu singur. Duşmanii săi îl ţinuseră departe de 
lume. Abia în ultimele săptămâni cunoscuse bucuria de a avea un 
prieten. 

Vladimir era singura fiinţă, care se apropiase de el, care-l 
înțelesese. 

O dorinţă nespusă îl cuprinse; voia să-şi vadă prietenul, să 
vorbească cu dânsul, să asculte cuvintele sale de mângâiere. 

Era oare sortit să moară singur, aşa cum trăise? 

Cine-l condamnase să se chinuiască astfel? Bietul om nu-şi cunoştea 
duşmanii. Ce trebuia să ispăşească el, care niciodată nu-şi încărcase 
cugetul cu vreo faptă rea? 

Foamea începu să-l chinuie. 

Oare n-au să-i aducă nici măcar mâncarea destinată 
condamnaților? Voiau să-l lase să moară de foame? 

Nenorocitul se cutremură; această moarte era prea groaznică. 

Umbrele nopţii învăluiseră natura în mantia lor neagra. Şi în 
sufletul bietului om era noapte adâncă. 

Încercă să adoarmă; tot trupul îl durea. Chinurile pe care le suferise 
când fusese spânzurat cu capul în jos. Atunci, în Satorin, îi micşorase 
de tot puterea de rezistenţă; acum, el era umbra bătrânului Dimitrie. 

Deodată, condamnatul tresări. 

Nu se auzea zgomotul unor paşi ce se apropiau? Veneau călăii să-l 
ducă la moarte? 

Cheia scârţâi în broască. 

Dumnezeule, sunase oare ceasul său din urmă? 

Sărmanul se uita la uşă cu ochii holbaţi de groază. 

O rază de lumină sfâşie întunericul; uşa se deschide şi o făptură 
omenească se ivi în prag. 

Făptura purta haine bărbăteşti, dar avea chip de femeie. 

— Cine eşti? Ai venit să mă omori? bolborosi Dimitrie. 

— Arăt eu a duşmană? se auzi an glas obosit. Nu se cunoaşte oare 
pe fruntea mea că sunt şi eu o nenorocită ca şi tine? 

Dimitrie îşi dădu seama după voce că avea de-a face cu o femeie. 

Aceasta oftă şi o lacrimă se prelinse pe faţa-i slăbită. 

— Da, da, eu sunt cea mai nefericită femeie de pe pământ, continuă 
necunoscuta. Suferinţa-mi este nemăsurată... 

— Cine eşti? întrebă Dimitrie, mângâind obrajii supţi ai 
nenorocitei. Spune-mi, ţi-a fost milă de mine şi ai venit aici să alini 
durerea victimei cruzimilor omeneşti? 

— Da, tocmai de asta am şi venit Căci tu eşti o victimă ca şi mine, 
ca aproape toţi... Chinuitorul tău doarme adânc; e cufundat în somnul 
beţiei... eu i-am dat băutura care l-a adormit... Sunt soţia lui Rogal. 

Aceste cuvinte ieşiseră de pe buzele ei ca un murmur. 

— Soţia lui Rogal, a condamnatului executat? întrebă Dimitrie în 
şoaptă. 

— Da, nenorocita care e blestemată să ţină casă călăului soţului 
ei... Ah, inima-mi e sfâşiată de durere... Am vrut să fug, să mă omor, 
dar tiranul m-a împiedecat... Acum am luat asupră-mi îndatorirea de 

a alina chinurile nenorociţilor aduşi şi torturați în aceste pustietăţi. 

Glasul sărmanei femei — care se numea Lola - exprima o durere 
nemărginită dar, în acelaşi timp, o adâncă milă. Nenorocita voia să se 
răzbune în acest chip pentru tot răul ce i se făcuse, ajutând pe bieţii 
condamnaţi, ea lovea în asupritorii lor. 

— Iată, ţi-am adus ceva de mâncare, ca să-ţi mai refaci forţele; se 
înţelege că nu pot să-ţi dau libertatea, căci sunt şi eu prizonieră aici, 
zise Lola. 

— Îţi mulţumesc, copila mea, murmură bătrânul. De ieri n-am mai 
luat nimic în gură. Am fost uitat şi ştii că foamea chinuie nespus... 

Apoi, Dimitrie începu să mănânce cu lăcomie. 

Trecuse mult timp de când nu mai avusese o cină atât de 
îmbelşugată! 

Soţia condamnatului executat se uita lung la Dimitrie, care părea că 
se îneacă, înghițind. 

Felinarul fusese aşezat în aşa fel ca razele sale să nu cadă pe 
fereastră şi s-o trădeze. 

N-avea ce să se teamă din partea inspectorului temniţei; acesta 
zăcea lungit, beat turtă. Lola îi pregătise un „punch” foarte tare, care-l 
adormise imediat. Apoi, miloasa femeie luase cheile din dulap şi 
venise în celula secretă, spre a alina chinurile celui închis acolo. 

Bătrânul se săturase. El mulţumi plin de recunoştinţă protectoarei 
sale, care, ca un înger trimis din cer, îi adusese mângâiere. Acum, 
nădejdea încolţi din nou în sufletul sărmanului bătrân. 

— Ce s-a hotărât în privinţa mea? întrebă el, după câteva clipe. 

— Deocamdată trebuie să rămâi aici, fără să lucrezi, fără să vezi pe 
cineva. Vei fi silit să-ţi duci viaţa în celula asta îngustă... Ştiu prea 
bine că nu e deloc plăcut, căci lucrul, oricât de greu ar fi, face ca 
timpul să treacă mai repede. Şi, afară de asta, cine a lucrat ziua, 
găseşte odihnă noaptea, are câteva ceasuri când uită de situaţia în 
care se află; altminteri, nopţile sunt chinuitoare, amintirile te 
frământă, te gândeşti ce-ai fost şi ce eşti... 

Deodată Lola începu să plângă, acoperindu-şi cu mâinile faţa-i 
slăbită. Nimeni n-ar mai fi recunoscut în această făptură palidă ca un 
cadavru, cu ochii duşi în fundul capului, pe frumoasa Lola de 
odinioară. În răstimpul de când se afla în Algaşi, ea se transformase cu 
totul, devenise umbra aceleia ce fusese înainte. 

— Aş vrea să-ţi fac o mare rugăminte, nobilă femeie, zise Dimitrie, 
după câtva timp. Spune-mi, vrei să mi-o împlineşti? 

— Desigur, numai să stea în puterea mea. Ce-i drept, inspectorul e 
în mâinile mele; totuşi nu pot să-ţi îmbunătăţesc situaţia decât pe 
ascuns. 

— Nu-ţi cer asta. Aş vrea doar, să aflu ce s-a făcut cu Vladimir, 
tânărul acela cure a fost prins odată cu mine. 

Lola rămase pe gânduri. 

— Da, da, l-am văzut... Tânărul acela a fost închis... 

— Continuă, te rog, stărui bătrânul, văzând că femeia se opreşte. 
Spune-mi, unde a fost închis? 

Pe chipul ei se zugrăvi o durere adâncă; întredeschise buzele, ca şi 
cum ar fi vrut să vorbească, însă aruncându-şi privirile pe faţa lui 
Dimitrie, se opri din nou. 

— Spune, spune ce s-a întâmplat cu el, exclamă acesta. 

— Tânărul a fost închis în temniţa cea mai mizerabilă din câte 
există aici, în Algaşi, răspunse femeia, în cele din urmă. Razele 
soarelui nu pătrund niciodată acolo, apa curge pe pereţi, e o încăpere 
înspăimântătoare... 

— Sărmanul, îngână Dimitrie. Vladimir e şi el nevinovat şi are o 
inimă atât de nobilă... 

Chipul bătrânului se roşise de indignare, rostind aceste cuvinte. 

— Voi încerca să pătrund la el, zise Lola, dar trebuie să fiu cu mare 
băgare de seamă, ca inspectorul să nu bănuiască ceva; căci în acest 
caz, n-aş mai putea să vin în ajutorul bieţilor oameni. 

Deodată, femeia tresări. N-ajunsese, oare, la urechea ei glasul aspru 
al asupritorului? 

Biata prizonieră se făcu şi mai galbenă decât era înainte. 

Acum era în joc nu numai viaţa ei, ci şi a lui Dimitrie. Şi, apoi, 
dânsa ar fi murit bucuroasă; s-ar fi lepădat de viaţă, ca de o povară 
nesuferită; dar acum o ameninţa un sfârşit înspăimântător, cu chinuri 
groaznice, aşa cum numai un om de o cruzime nemaipomenită poate 
să le născocească. 

Să fi observat, oare, inspectorul temniţei că lipsea din dulap 
legătura de chei? 

— Rămâi cu bine, mă voi întoarce imediat ce voi avea putinţa, 
şopti ea bătrânului. 


Apoi dispăru. 

Dimitrie rămase iar singur. Inima-i bătea cu putere, amenințând să- 
i spargă pieptul. 

Dacă nobila femeie ar fi fost prinsă, atunci... 

Exilatul nu se încumetă să-şi sfârşească gândul. 

Deodată, o împuşcătură răsună în liniştea nopţii; se auziră ţipete, 
apoi încă o detunătură; pe urmă se făcu iar tăcere. 

Dimitrie ascultă câtva timp cu încordare, dar nu se mai auzi niciun 
zgomot. 

O linişte adâncă învălui totul. 

Zorile se iviseră; era o zi ceţoasă de iarnă. 

Exilaţii din Algaşi se pregăteau să se ducă la ocnă, spre a munci. 

O mare nelinişte domnea printre cei trei sute de condamnaţi, toţi 
auziseră împuşcăturile din noaptea trecută, dar nimeni nu ştia care să 
fi fost pricina lor. 

Nerăbdători şi plini de îngrijorare, sărmanii aşteptau apelul de 
dimineaţă, unde aveau să afle dacă lipsea vreunul dintre ei. Dar 
deocamdată nu se produsese nimic deosebit. Inspectorul ocnei părea 
că petrecuse noaptea ca de obicei! Ochii-i erau înroşiţi de alcool. De 
câtva timp, nu se mai trezea cumsecade şi, din această pricină, 
cruzimile sale nu mai cunoşteau margini. 

Bieţii oameni începeau să tremure privindu-i numai ochii lui 
injectaţi de sânge. 

În această dimineaţă, inspectorul se repezi, cu biciul în mână 
printre arestaţi şi începu să lovească în dreapta şi în stânga. 

Apoi, se mai potoli şi citi numele acelora care urmau să înceapă în 
ocnă săpături noi. Aceasta era o muncă foarte grea, care, pentru 
condamnaţii ferecaţi în lanţuri, devenea şi mai grea. 

După gustarea de dimineaţă, care se compunea din ceai şi pâine pe 
jumătate crudă, ocnaşii se adunară în grupe. 

Al doilea dejun, alcătuit tot din pâine şi ceai, îl luară cu dânşii. 

Oricum ar fi fost vremea, acest dejun se mânca la intrarea ocnei, în 
aer liber. 

Seara târziu, nenorociţii se întorceau, zdrobiţi de oboseală, aproape 
îngheţaţi şi atunci li se dădea adevărata mâncare, ce trebuia să se 
alcătuiască din pâine, carne şi supă; dar, în realitate, carnea nu era 
decât nişte bucăţi de seu, ca acelea din care se fabrică săpunul, iar 


pâinea era crudă, ca să tragă cât mai greu la cântar. 

Lanţurile zornăită; condamnaţii porniseră spre ocnă, care se afla la 
o depărate de un kilometru şi jumătate la nord de Algaşi. 

Era un ger de crăpau pietrele. Dimitrie se găsea şi el printre ocnaşi. 
Vladimir, însă, lipsea; pe semne că sărmanul era foarte prăpădit, 
altminteri nu căpăta un condamnat atât de lesne învoirea să rămână 
în temniţă. 

Pământul era acoperit de zăpadă, astfel că sărmanii oameni 
înaintau cu foarte mare greutate. 

În cele din urmă, ajunseră la intrarea în ocnă. Dimitrie privi cu 
groază la clădirea care ameninţa să se dărâme şi pe care nădăjduise că 
n-o va mai vedea niciodată. 

După ce luară dejunul, începu coborârea, în grupe de câte 
doisprezece, conduse de câte un cazac... 

Bieţii oameni erau ameninţaţi să se prăbuşească în fiecare clipă, 
deoarece scara ce ducea în adâncime avea treptele rupte şi, apoi, din 
pricina gerului cumplit, care domnea de câteva zile, se acoperise cu o 
pojghiţă de gheaţă. 

Dimitrie coborî printre cei dintâi. Genunchii îi tremurau,; 
nenorocitul de-abia putea să răsufle. Deodată simţi că se înăbuşe. 

— la seama, strigă cazacul, altfel ne rostogolim cu toţii! Nu vezi 
unde calci? 

De slăbiciune, bătrânul făcuse un pas greşit, tovarăşul de lângă 
dânsul se poticni; însă, fiind un om voinic, avu puterea să se ţină pe 
picioare, sprijinindu-l şi pe Dimitrie. 

În cele din urmă ajunseră jos. 

Aerul era apăsător, dar nenorociţii se obişnuiseră cu el. 

Începură să ciocănească stânca cu cazmalele lor ascuţite. Loviturile 
răsunară sinistru în adâncimea ocnei; printre ele se amestecau 
strigătele şi înjurăturile brutalilor supraveghetori şi zornăitul 
lanțurilor cu care erau ferecaţi deţinuţii. Apa picura din tavan, astfel 
că, încetul cu încetul, hainele sărmanilor condamnaţi se udară. 

Mai ales locul unde lucra Dimitrie era foarte umed; nenorocitul se 
simţea străbătut de fiori de gheaţă; nici munca silită, neîntreruptă, nu 
putu să-l încălzească. 

Bieţii oameni lucrau din răsputeri; dăduseră peste un strat foarte 
tare, în care nu se afla decât o îngustă vână de argint. Cea mai mare 

parte din minereul scos până acum era minereu de plumb. 

Apoi, se făcu o groapă în stâncă, spre a fi umplută cu praf de paşcă. 

Deodată, bătrânul scăpă cazmaua din mână; nenorocitul se prăbuşi 
pe spate. 

— Nu mai pot, murmură el şi o lacrimă alunecă pe obrajii săi 
slăbiţi. 

Dimitrie avea o înfăţişare înspăimântătoare, dar nimeni nu se 
sinchisi de el acum. 

— Atenţiune! strigă deodată supraveghetorul. 

Condamnaţii săriră în lături cât putură de repede. 

O detunătură asurzitoare răsună în ocnă. 

Când fumul se risipi, deţinuţii se apropiară din nou. Un strigăt de 
spaimă izbucni din piepturile tuturor; printre bucăţile de stâncă 
sfărâmate de explozie, se afla un trup omenesc. 

Exilaţii priviră cu groază spre sărmanul om; un bolovan mare stătea 
pe piciorul său drept, faţa nenorocitului era întoarsă spre pământ. 

— Ridicaţi bolovanul, strigă unul dintre ocnaşi. 

Braţele tuturor se îndreptară spre bucata de stâncă. O femeie — căci 
şi femeile lucrau în ocnă, dar făceau numai munci mai uşoare şi 
anume, sfărâmau minereul —, îngenunche la căpătâiul nenorocitului, 
şi-i întoarse capul. 

Doi ochi ficşi din care se ştersese orice urmă de viaţă, o priviră 
nesimţitori. 

Femeia ridică încetişor partea de sus a trupului şi o sprijini de 
genunchii ei. Un geamăt de abia auzit ieşi de pe buzele 
condamnatului. 

— Nu e mort! Hm, ticălosul e rezistent, nu glumă! rânji un cazac. 

Exilaţii îl priviră cu ură; călăul mai avea chef să facă glume pe 
socoteala bietului om! 

— Dobitocul, de ce nu s-a dat îndărăt, când s-a aprins fitilul? zise 
alt soldat. Asta s-a întâmplat numai din vina lui... Şi, la urma urmei, 
atâta pagubă! Mai scapă statul de o gură! 

— Taci, răutăciosule, strigă femeia. Mai bine dă o mână de ajutor 
să-l scoatem de aici. 

— Da, da, o să-l scoateţi... dar va fi prea târziu, răcni cazacul. 

În acest timp, condamnaţii izbutiseră să înlăture bolovanul. 

— E Dimitrie, prizonierul misterios, murmurară ei. 

— Priviţi ce slăbit e sărmanul om, adăugă femeia, cuprinsă de milă. 

— Ascultă, dă-i o înghiţitură din votca ta, se rugă un bătrân, 
adresându-se cazacului. Nenorocitul şi-a pierdut cunoştinţa. Iată, e 
aproape mort. 

— Să-i dau din votca mea? strigă soldatul. Hm, băutura asta e prea 
scumpă pentru un astfel de câine! 

— Fie-ţi milă şi Sfânta Fecioară din Cazan te va binecuvânta, stărui 
femeia, pe un ton rugător. 

În cele din urmă, cazacul se înduplecă. 

După ce înghiţi câteva picături de rachiu, Dimitrie se simţi mai 
înviorat şi deschise ochii. 

— Ce s-a întâmplat cu mine? îngână el. Da, da, acum îmi aduc 
aminte că n-am putut să fug şi o izbitură groaznică m-a doborât la 
pământ.. Ah, mă simt atât de slab... picioarele mă dor îngrozitor. 

— Linişteşte-te, căci acum vei fi scos şi dus la spital, zise un 
condamnat. 

— Nu, nu, mai bine să mor aici, în adâncul pământului, şopti 
bătrânul. Căci, acolo, Ivan nebunul mă va sugruma... 

Privirea şi gesturile sale exprimau o teamă nespusă. O paloare 
cadaverică acoperi chipul lui; i se păru că i se opreşte inima, iar 
simţurile îl părăsesc. 

— Ăsta n-o mai duce mult, rânji un cazac. 

Apoi, doi oameni ridicară trupul nenorocitului şi-l duseră în galeria 
de ieşire. 

Acolo se aflau două căldări legate cu frânghii, care erau trase sus cu 
ajutorul scripeţilor şi serveau la scoaterea minereului. 

Dimitrie fu aşezat întruna din aceste căldări; nenorocitul începu să 
tipe, simţea la picior o durere sfâşietoare. 

Cazacii nici nu se sinchisiră de vaietele bătrânului. Traseră de funie 
şi căldarea se ridică. 

— Doamne, Dumnezeule, pune capăt chinurilor mele, lasă-mă să 
mor, se rugă sărmanul om, cu glas tremurător. Nu, nu mai pot să 
trăiesc astfel... Aş vrea să fiu mort, îngropat, să mă odihnesc în 
pământul rece... numai acolo voi găsi liniştea atât de mult dorită... 

Dar Dimitrie avea o constituţie foarte robustă. 

Un altul ar fi murit desigur; el, însă, rămase în viaţă. 

Ce-i drept, zăcu câteva ore pe patul murdar, părând mai mult mort 

decât viu. Dar, în cele din urmă, îşi mai veni în fire şi medicul porunci 
ca rănitul să fie dus la spital. 


Capitolul 135 - Pivniţa cadavrelor 


Două împuşcături răsunaseră în noaptea când Lola plecase 
înspăimântată din celula lui Dimitrie. 

Nefericita femeie se strecură în locuinţa inspectorului temniţei: 
lumânarea mai ardea în camera acestuia. Intrând înăuntru, soţia lui 
Rogal îşi găsi chinuitorul în aceeaşi poziţie în care îl lăsase. 

Un zâmbet dispreţuitor flutură pe buzele sărmanei prizoniere. Acest 
om care nu se deosebea întru nimic de animale, avea asupra exilaţilor 
o putere nemărginită, iar pe dânsa, care venise în inima Siberiei să-şi 
vadă soţul iubit, o supusese poftelor sale. 

O tulburare nespusă cuprinse pe nenorocita femeie. 

În perete strălucea lama unul pumnal. 

Nu era mai bine, oare, să-şi pună capăt zilelor, să-şi urmeze soţul în 
mormânt? 

Dar, atunci, ce s-ar face sărmanii exilați care lâncezeau în mizerie şi 
sufereau chinuri groaznice? 

Nu, nu trebuia să moară; avea datoria să ducă povara vieţii, să 
trăiască pentru alţii. 

Însă, dacă s-ar răzbuna, omorându-şi asupritorul? 

Lola apucă pumnalul şi se apropie în vârful picioarelor de 
inspectorul ocnei. 

O flacără ciudată strălucea în ochii ei. 

Beţivul visa, pe semne, căci striga în somn: 

— Pune-i funia de gât! Spânzură-l! Trage frânghia! Aşa... acolo se 
cuvine să stea ticălosul! 

Prizoniera se întoarse. 

Moartea aceasta n-ar fi prea uşoară pentru monstru, prea fără 
dureri? 

Nemernicul era beat şi, prin urmare, n-avea să simtă nimic din 
chinurile pe care le hărăzise altora. 

— Nu, nu, voi găsi cazne mai înfiorătoare, decât cele născocite de 
el, zise Lola, cu ochii scânteietori. 

Şi, după ce aruncă asupra beţivului o privire plină de dispreţ, părăsi 

încăperea, încuind uşa. 

În acea zi ea descoperise ceva de mare însemnătate; acum trebuia 
să-şi urmeze cercetările. 

— lată prilejul cel mai bun, când pot lucra nestingherită, îşi zise ea. 
Inspectorul e ameţit de băutură; în curte e linişte adâncă. Dar ce-or fi 
însemnat împuşcăturile de adineauri? Să se fi sinucis vreun 
condamnat? 

Însă sărmana femeie n-avea timp de stat la gânduri; luă un felinar, 
o cutie cu chibrituri, vârî pumnalul în sân şi, apoi, coborî în bucătărie. 

Podeaua acesteia era formată din bucăţi de pământ ars, însă din 
pricina murdăriei, culoarea roşie nu se mai deosebea. 

Lola se înfioră de scârbă, dar trebuia şi meargă până la capăt. 

Îngenunche într-un colţ al încăperii şi puse felinarul jos. 

În acea dimineaţă, lovind din întâmplare locul, auzise răsunând a 
gol. 

Tremurând de tulburare, ea ridică pumnul şi bătu din nou. 

Într-adevăr, dedesubt trebuia să se afle un spaţiu gol. 

Milostiva femeie îşi încordă puterile şi încercă să ridice o lespede. 

Dar încercarea ei rămase zadarnică căci n-avea uneltele necesare. 

În cele din urmă, descoperi în bucătărie un cuţit şi o daltă. 

Lola îngenunche şi se puse iar pe lucru; năduşeala începu să-i 
şiroiască pe frunte, dar lespedea nu se mişca. 

— Bucăţile de pământ ars trebuie să fie cimentate aici, zise ea, 
oftând. Dar fără îndoială că locul ascunde o taină... şi a cui ar putea 
să fie taina decât a beţivului de inspector? Ah, dac-aş putea să-l 
pedepsesc după cum vreau!... 

Acest gând îi dădu puteri. Lola începu din nou să bată la marginea 
lespezii. 

În cele din urmă, bucata de pământ ars se mişcă puţin din loc; puse 
dalta drept pârghie în crăpătura formată şi se opinti cu toată greutatea 
trupului, pe capătul rămas afară. 

De astă dată, lespedea se ridică încet. 

Lola nu-şi putu stăpâni un strigăt. Sub lespede se afla o tablă groasă 
de fier — o uşă, probabil. 

Nobila femeie îşi adună puterile şi, în cele din urmă, izbuti să 
scoată din loc bucata de pământ ars. 

— Aşadar, nu m-am înşelat? îşi zise ea. Dar ce o fi ascuns aici cu 

atâta grijă? 

Oblonul de fier nu era încuiat. Ajutându-se cu dalta, Lola reuşi să-l 
întredeschidă; dar se dădu îndărăt, tremurând. 

— Doamne, oare ce să fie înăuntru? bolborosi ea. 

Un miros respingător o izbise. 

Ascuţi câteva lemne ce se aflau în bucătărie şi le puse în crăpătura 
oblonului; apoi vârî dalta în cealaltă parte şi apăsă cu putere. Se auzi 
o trosnitură şi uşa de fier se deschise. 

Soţia lui Rogal văzu, atunci, o gaură înainte-i; apropie felinarul şi 
deosebi o scară foarte îngustă care ducea în adâncime. 

Mirosul era de nesuferit, însă Lola avea o voinţă neclintită şi, odată 
ce-şi pusese în gând să descopere taina inspectorului, trebuia să 
meargă până la capăt, cu orice preţ. 

Se repezi până la uşa camerei unde dormea asupritorul ei şi, după 
ce auzi sforăitul acestuia, se întoarse, luă felinarul în mână şi începu 
să coboare scara. 

Curajoasa femeie abia putea să respire din pricina aerului apăsător. 
În cele din urmă, ajunse la capătul scării. Se afla într-o pivniţă. 
Deodată se împiedică de un obstacol. 

Apropie felinarul de pământ dar, de spaimă, era cât p-aci să-l scape 
din mână. La picioarele sale erau câteva oase omeneşti, iar ceva mai 
departe, într-un colţ, văzu cadavrul, pe jumătate conservat, al unei 
femei. 

Lola simţi fiori de groază străbătându-i trupul. 

— Aşadar, în pivniţa inspectorului se află o femeie moartă? îşi zise 
ea. Aici se ascunde o crimă... de aceea nu cutează el să calce în 
bucătărie... da, da, nenorocita e o victimă a cruzimilor sale... 

Deodată soţia condamnatului tresări. 

Cadavrul avea ceva în mână... Erau rămăşiţele pământeşti ale unui 
copil. 

Ce se întâmplase, oare, pentru ca omul setos de sânge, care nu se 
dădea înapoi de la nicio crimă, să ţină aici ascunse cadavrele 
victimelor sale? 

Alungându-şi teama, Lola privi scheletele mai de aproape; dar nu 
găsi nimic care s-o poată lămuri cine erau aceşti exilați — căci, nu mai 
încăpea îndoială că sărmanii fuseseră exilați. Aceasta se putea 
cunoaşte foarte uşor după zdrenţele ce acopereau scheletele. 


Lola examină locul cu băgare de seamă, dar toate cercetările ei 
rămaseră zadarnice. Deznădăjduită, voia tocmai să urce scara, când 
văzu ceva strălucind pe pământ. 

Era un inel de aur. 

Soţia condamnatului îl ridică. Inelul era fin lucrat şi se cunoştea că 
stătuse mult timp acolo, pe pământ. Îl curăţă şi deosebi câteva figuri 
gravate pe partea dinăuntru. 

Nobila femeie rămase pe gânduri, privind semnele săpate în inel. 

Deodată scoase un țipăt. Făcuse o descoperire uimitoare. Semnele 
formau o coroană imperială, înconjurată de nişte linii care alcătuiau o 
literă ce nu se putea deosebi, deoarece era foarte veche. 

— Poate că voi izbuti să aflu de la inspector vreun amănunt care să 
mă ducă la descoperirea stăpânului acestui inel, îşi zise Lola, în cele 
din urmă, vârând verigheta în buzunar. 

Pivniţa era destul de spațioasă; se întindea aproape sub toată casa 
şi avea şi ganguri laterale. 

Porni mai departe. Deodată se opri. Auzise un zgomot deasupra. 
Inspectorul se trezise, pe semne, din beţie, căci răsunară câteva 
izbituri ca piciorul în podea şi o înjurătură groaznică ajunse la 
urechile Lolei. 

— Dacă mă prinde aici, s-a sfârşit cu mine, îşi zise ea. 

Urcă scara în grabă, străbătu bucătăria şi vru să intre în încăpere, 
tocmai când asupritorul ei pusese mâna pe clanţă. 

Acesta se dădu înapoi. 

— Ce ai? De ce eşti atât de schimbată? întrebă el, trăgând-o spre 
sine. 

— Eu... bolborosi Lola, eu... ah... am tras o spaimă grozavă. 

— Cum, te-ai speriat, draga mea? zise inspectorul, cu glas răguşit. 

Apoi începu să râdă. 

— Nu... nu îndrăznesc să-ţi spun, continuă ea, făcând pe 
înspăimântata. 

— Nu fi copil, o încurajă inspectorul. Hai, vorbeşte... 

— Mi se părea... că aud o bătaie în podeaua bucătăriei; la început, 
mai slab, apoi din ce în ce mai tare... 

Inspectorul păli, buzele începură să-i tremure; de abia se mai ţinea 
pe picioare. 

— Ce tot vorbeşti acolo? bolborosi el. 

— Nu mă crezi, nu-i aşa? Urmează-mă în bucătărie şi te vei 
încredința că într-un colţ ciocăneşte cineva. 

— În bucătărie? strigă el, deodată, ca trezit din somn. În bucătărie? 

— Da, răspunse Lola, încercând să-l târască după sine. 

— Nu cumva te-ai înţeles cu diavolul şi, acum, îmi spui poveştile 
astea că să mă înspăimânt? zise inspectorul, căutând să-şi stăpânească 
teama ce-l cuprinsese. Ia lasă-mă în pace cu prostiile astea, care sunt 
pentru copii şi babe... 

Inspectorul temniţei se opri şi ascultă, ţinându-şi răsuflarea. Dar 
liniştea nu fu tulburată de niciun zgomot. 

— Vezi, zise el, triumfător, redobândindu-şi curajul. Vezi că te-ai 
înşelat? Ha, ha! De unde ar fi putut să vină zgomotele de care 
vorbeai? 

Zicând acestea, îşi aţinti privirea spre Lola, aşteptând cu încordare 
răspunsul. 

Dar nobila femeie rămase tăcută, privind gânditoare înaintea ei. 

— Fi, hai, vorbeşte odată! De unde crezi că veneau zgomotele? 
stărui el. 

— Vrei să ştii de unde? îngână Lola, prefăcându-se cuprinsă de 
teamă. Ascultă-mă. Am să-ţi spun totul... Eram în bucătărie; cunoşti 
colțul acela unde podeaua o ceva mai ridicată? 

— Da, da, continuă... 

Pe buzele femeii pluti un zâmbet de satisfacţie, căci vedea bine că- 
şi va atinge scopul; beţivul tremura din tot trupul. 

— Aşadar, cum îţi spuneam, stăteam în bucătărie, continuă ea. 
Deodată mi s-a făcut somn şi am adormit. După câtva timp, nişte bătăi 
şi zgârieturi mă treziră... 

— Ei, şi pe urmă, o zori el, ţi-ai dat seama că ai visat? 

Inspectorul se sili să râdă. Dar pe chipul său se vedea prea bine 
teama ce-l cuprinsese. 

— Nu, n-am visat, răspunse soţia lui Rogal. Am auzit lămurit, tot 
aşa cum mă auzi şi tu pe mine... Bătăile continuară; apoi, am auzit un 
glas. 

— Un glas? strigă el. 

— Da, glasul unui copil. 

Lola se opri, spre a vedea efectul cuvintelor sale. Şi acest efect era 
înspăimântător; ochii inspectorului se holbară, sângele dispăru din 

buzele sale şi picioarele începură să tremure atât de tare, încât fu 
nevoit să se sprijine de colţul mesei, ca să nu cadă. 

— Nu. Nu-i adevărat... Spui aşa, numai ca să mă sperii, îngână el. 

— De unde aş putea să ştiu ea toate astea? zise Lola cu nepăsare. 

— Şi, pe urmă, ce ai mai auzit? cercetă inspectorul temniţei. 

Beţia îi dispăruse cu totul. 

— Hai, vino cu mine în bucătărie, ca să descoperim pricina 
zgomotelor pe care le-am auzit, zise Lola, deodată. 

— Nu vreau, du-te singură: n-am să-mi stric eu somnul pentru 
asemenea copilării, răspunse el. Mai bine mă duc să mă culc în patul 
meu; hai, vino şi tu. 

— Bine, bine, făcu soţia lui Rogal, du-te înainte şi vin şi eu îndată. 
Acum mă întorc în bucătărie, căci trebuie să pregătesc ceva pentru 
mâine. 

— Vrei să te întorci în bucătărie? întrebă inspectorul ocnei. La 
urma urmei, n-ai decât! 

Mai stătu s-asculte câtva timp şi, neauzind nimic, se ridică, trase o 
înghiţitură de rachiu, apoi porni cu paşi grăbiţi sure camera alăturată. 

— Votca risipeşte gândurile negre, draga mea, zise inspectorul. 

Şi trânti uşa cu atâta putere, încât casa se cutremură. Lola rămase 
locului şi începu să râdă. 

Întâmplarea o făcuse să descopere un mijloc prin care putea să 
pedepsească pe chinuitorul ei, să-l pedepsească mai aspru decât dacă 
l-ar fi ucis cu o lovitură de pumnal. 

— Da, da, murmură ea, pedeapsa lui Dumnezeu vine încet, dar 
sigur. Şi vei ispăşi toate cruzimile pe care le-ai săvârşit, ticălosule... 

Apoi, se duse în bucătărie, coborî scara ce ducea la pivniţă şi 
rămase acolo câtva timp. 


Capitolul 136 — Spre Gorni Zerentui 


Dimitrie fu transportat în spitalul din Algaşi. 

— N-avem niciun pat liber, bombăni bătrânul îngrijitor, văzând că i 
se aduce un nou bolnav. 

— Trebuie să se găsească vreunul, omul s-a nenorocit în ocnă, 
strigă cazacul, dându-i un pumn zdravăn. 

Bătrânul scrâşni, apoi se ridică şi alergă spre cel mai apropiat pat, 


în care se afla un bolnav, palid ca un mort. 

— Jos de acolo, şarlatanule, strigă el, ţi-am spus să laşi patul liber! 
Ajunge atâta lene; hai, scoală de aici! 

Bolnavul nu se mişcă. 

Îngrijitorul îl zgâlţâi de picioare, îl trase de păr, îl pişcă... În sfârşit, 
întrebuinţă toate mijloacele ca să-l aducă în simţiri, dar degeaba. 

Cazacul înjura de zor, căci voia să iasă cât mai curând din aerul 
aceia infect, plin de microbi. 

— Ei, s-a liberat locul? strigă el. Grăbeşte-te, pacientul cel nou e 
aici, mult n-o duce el, fii pe pace; apoi, vei putea să dai patul 
bolnavului dintâi. 

Dimitrie auzea toate acestea: piciorul îl durea îngrozitor, cârpa cu 
care îl legase în ocnă prizoniera miloasă, era leoarcă de sânge. 

— Apă, ah, daţi-mi o înghiţitură de apă, mă topesc de sete, 
murmură el. 

Dar cuvintele lui nu fură auzite, din pricina zgomotului pe care-l 
făcea îngrijitorul ca să dea jos din pat pe bolnav. 

Văzând că n-o scoate la capăt, îl luă ia braţe şi-l trânti la pământ. 

— Aşa, stai aici, dacă n-ai vrut să te ridici de bună voie! Ţi-am spus 
de atâtea ori să eliberezi patul, răcni el. 

Gemând, vânăt la faţă, nenorocitul rămase nemişcat pe pământul 
umed. Frigurile îi scuturau trupul. 

Bietul om putea să-şi dea sufletul dintr-o clipă în alta. Dar cui îi 
păsa de atâta lucru? 

Se făcea în listă o cruce în dreptul numelui său şi aceasta era 
singura cruce, care dovedea moartea nenorocitului. Nimeni n-avea 
timp pentru altceva. 

Doar exilaţii de sub comandă liberă aveau mângâierea că vor fi 
îngropaţi creştineşte. Tovarăşii de suferință înfigeau o cruce la 
mormântul răposatului; dar şi aceasta rămânea acolo până ce crivățul 
începea să sufle cu putere şi, atunci, dărâma tot ce-i stătea în cale. 

În cele din urmă, Dimitrie fu întins în pat, care mai era cald de la 
trupul celuilalt, se cunoştea încă adâncitura pe care o făcuse corpul 
nenorocitului. 

Doar gândindu-ne la aceasta ne înspăimântăm. Dar în Siberia cine 
se sinchisea de aceste fapte? 

Din această pricină bolile molipsitoare făceau ravagii în spitale. 

Îngrijitorul smulse cârpa de pe rana lui Dimitrie. În această clipă 
intră şi doctorul. 

Era un fost medic veterinar, care din cine ştie ce motive, fusese 
strămutat în Siberia. 

Acesta se aplecă spre rănit, apoi strigi îngrijitorului: 

— Ia vino şi spală rana, osul nu e rupt. Hm, ştrengarul o fi având 
oase tari; un cal e mai plăpând decât un asemenea om. 

Bătrânul aduse un vas cu apă şi un burete; apa trebuie să fi stat de 
câteva zile acolo, căci pe suprafaţa ei se deosebea o strălucire 
albăstruie; dar acest lucru nu-l băgară în seama nici medicul, nici 
îngrijitorul. 

Buretele era foarte murdar şi lucios din pricină că fusese mult 
întrebuințat. 

Cei doi începură să spele rana lui Dimitrie. 

— Ah, mă doare, se tângui bătrânul. 

— Ce, nu cumva ai vrea să-mi pun mănuşi când te ating? strigă 
doctorul. 

Apoi, apucă piciorul bolnav şi-l bandajă. 

Dimitrie se zvârcolea de durere; i se părea că-l înţepau cu ace 
înroşite în foc. Nenorocitul suferea chinuri de moarte, sub mâna 
medicului veterinar, pentru care un cal preţuia mai mult decât toţi 
bolnavii din jurul său. 

Astfel, sărmanul bătrân rămase pe patul plin de sânge. El, care îşi 
petrecuse copilăria într-un castel, care fusese slujit de servitori în 
fireturi, stătea acum în patul greţos, pe un cearşaf plin de pete 
roşietice — şi, asta, în câmpiile de zăpadă ale Siberiei, departe de 
lumea civilizată, înconjurat de cazaci răi şi de prizonieri, din care unii 
îşi primeau soarta cu o resemnare animalică, iar alţii luaseră patima 
beţiei, ca să uite, măcar în unele momente, cât de mare era ticăloşia 
vieţii lor. 

Aerul din „spital” de abia se putea respira; clădirea nu fusese 
curăţită demult şi din această pricină, toate lucrurile era scorojite de 
murdărie. 

Sărmanul bătrân era nevoit să trăiască în această încăpere 
dezgustătoare. 

Nenorocitul tocmai aţipise, când fu trezit de nişte paşi grei. 

Dimitrie se cutremură. 

Venea, oare, inspectorul ocnei să-l chinuiască din nou? Nu îndurase 
destul? 

Şi nu se înşela. 

Fiara cu chip de om se apropia, învârtind cnutul. 

Dar, lucru ciudat, ispravnicul se transformase. Ochii-i erau intraţi 
în orbile, nişte tremurături nervoase îi schimonoseau trăsăturile, 
făcându-l şi mai groaznic la vedere decât era de obicei. 

— Hm, Lola a vrut să mă tragă pe sfoară, murmură el. Morţii nu se 
trezesc ca să vină să bată la uşile pivniţelor; sau femeia are pe dracu’ 
în ea, sau... Dar dac-o fi adevărat, totuşi? 

Din noaptea trecută, mintea ispravnicului era preocupată numai de 
povestirea Lolei. 

Deodată, dădu cu ochii de Dimitrie şi gândurile sale se îndreptară 
în altă direcţie. 

— Ha, ha, vasăzică aici a ajuns fugarul? exclamă, el, râzând. 
Aşadar, s-a terminat cu plimbarea lui? 

Bătrânul se ghemui în pat, căci biciul şuieră deasupra lui. 

— Ţi-e frică, ticălosule? Las” n-avea grijă, că nu te bat, căci n-am 
timp pentru asta; hai, scoală, pregăteşte-te de plecare. 

Dimitrie holbă ochii. 

Ce voia să zică ispravnicul? 

— Ei n-auzi? strigă acesta. Tot îţi place ţie să te plimbi; peste două 
minute, căruţa va fi aici... ai să călătoreşti ca un boier. 

Bătrânul condamnat se simţi străbătut de un fior de groază. 

— Domnule, dar nu pot să plec, îngână el, ştiţi, doar, ce mi s-a 
întâmplat... piciorul... 

Celălalt izbucni într-un râs batjocoritor. 

— Ce-mi pasă mie de piciorul tău? Ordinul e ordin; l-am primit 
adineauri şi trebuie să mă supun. Vei fi trimis la Gorni Zerentui. 

— Ah, Lăsaţi-mă să mor aici liniştit, se rugă sărmanul om, cu ochii 
plini de lacrimi. 

— Nu se poate, răspunse ispravnicul, cu asprime. Peste câteva 
clipe, căruţa va fi înaintea uşii. 

— Dacă porneşte acum la drum, nu mai ajunge la destinaţie, 
interveni îngrijitorul bolnavilor. 

— Atâta pagubă!... făcu inspectorul, dând din umeri. 

— Dar ce-o fi făcut nenorocitul de vor să-l împingă la o moare 

sigură? întrebă îngrijitorul. 

— Habar n-am şi, nici nu-i treaba mea. Eu nu fac decât să execut 
ordinul primit şi cu asta am terminat! Hai, scoală, pregăteşte-te de 
drum, se adresă el sărmanului Dimitrie. 

Acesta ştia prea bine că ispravnicul nu poate fi înduplecat nici prin 
vaiete, nici prin rugăminţi; totuşi se hotărî să încerce. Îşi împreună 
mâinile-i osoase şi zise, cu glas tremurător: 

— Domnule, fie-vă milă... nu mai încape îndoială că voi muri... 
lăsaţi-mă cel puţin să-mi sfârşesc viaţa aici, în patul acesta. 

— Nu-ţi dai seama că spui prostii? replică ispravnicul. Unul mai 
mare poruncește, iar eu ascult... 

— Dumnezeule, ce am făcut, ca să fiu pedepsit atât de aspru? 
murmură Dimitrie. 

Celălalt îşi strâmbă chipul într-un râs diabolic. 

— Întrebi ce ai făcut? Asta-i acum! Las” că ştii tu prea bine! 

Dimitrie nu mai putu să se stăpânească; sărmanul izbucni într-un 
plâns sfâşietor. Suferise prea mult din clipa când pusese piciorul pe 
pământul Siberiei. 

De atunci, chinurile sale nu mai luaseră sfârşit şi acum nici nu era 
lăsat măcar să moară liniştit. 

Afară, înaintea spitalului se auzi uruitul unei căruţe. După câteva 
clipe, un ţăran se ivi în prag. 

Ţăranii din Siberia erau obligaţi să fie întotdeauna la dispoziţia 
autorităţilor, atât ei, cât şi lucrurile care le aparţineau. 

— Unde-i blestematul? strigă săteanul, care era furios de pacostea 
ce căzuse pe capul lui. 

Căci, nu-i era tocmai plăcut să călătorească pe gerul acela, şi încă 
fără să primească vreo plată pentru această osteneală. 

Condamnatul oftă; pe chipul grosolan al ţăranului nu se putea citi 
nici urmă de milă. 

— Hai, scoală, strigă ispravnicul, adresându-se exilatului. 

Dimitrie încercă să se ridice, dar scoase un țipăt de durere şi se 
prăbuşi în patul mizerabil. 

— Aşa, te împotriveşti, ticălosule! strigă beţivul, enervat. Stai că-ţi 
arăt eu cum să te ridici! 

Nenorocitul încercă din nou să se dea jos din pat; broboane reci de 
năduşeală îi şiroiau pe frunte, o durere sfâşietoare îl chinuia; gemând, 

sărmanul căzu pe spate. 

— Nu pot, nu pot, bolborosi el, cu ochii scânteietori, ca în friguri. 

Chiar îngrijitorul bolnavilor, care văzuse atâtea scene sfâşietoare, se 
simţi cuprins de milă şi vru să ajute bietului condamnat. 

Ispravnicul începu să râdă. 

— Hm, ticălosul ştie să se prefacă, strigă el. N-ar trebui, oare, să 
trec peste instrucţiunile primite? Da, da, cine poate să ştie? Rusia e 
mare şi împăratul departe.... Câinele ăsta o să amuţească în curând şi 
o să fie aruncat în groapă. Nimeni nu va întreba de el... Hm, ce-o fi 
făcut, oare, ca să-l pedepsească aşa aspru, trimiţându-l la Gorni 
Zerentui? Acolo, nimeni nu trăieşte mai mult de un an; în ocnă au loc 
nenumărate explozii, iar aerul e ucigător. 

Inspectorul se apropie de Dimitrie, învârtind biciul în aer. 

Condamnatul se chirci; şfichiul cnutului îi atinse piciorul bolnav. 
Sărmanul scoase un răcnet ca de fiară rănită şi se zvârcoli în pat, 
copleşit de durere. 

— Fie-vă milă, strigă bătrânul. Omorâţi-mă, dar nu mă chinuiti... 
Nu v-am făcut niciun rău, înduraţi-vă, nu vedeţi cât sufăr? 

— Hai, termină odată! făcu ispravnicul. Răbdarea-mi e pe sfârşite... 
Luaţi-l pe sus şi duceţi-l în căruţă, căci n-am poftă să-mi pierd vremea 
cu astfel de ticăloşi, se adresă el celorlalţi doi. 

Țăranul şi îngrijitorul bolnavilor apucară pe Dimitrie, unul de cap, 
altul de picioare şi, cu toată împotrivirea lui, îl duseră afară. 

— Staţi, luaţi şi zdrenţele astea, strigă ispravnicul, aruncând 
hainele exilatului. 

Căruţa era aşternută cu paie. Cei doi oameni aşezaseră pe paie 
bolnavul, care scuturat de friguri, pierzând orice nădejde, se lăsa 
acum să i se facă orice. Săteanul îl acoperi tot cu paie, apoi se urcă pe 
capră, îşi făcu cruce şi dădu bice calului. 

Animalul sări în sus şi porni în goană. 

Căruţa neavând arcuri, bolnavul era aruncat încoace şi încolo, ca o 
minge. Când se credea mai bine aşezat, nenorocitul se simţea azvârlit 
în celălalt capăt. 

Calul gonea nebuneşte, căci ţăranul voia să ajungă cât mai repede 
la staţia următoare, unde bolnavul trebuia predat altui sătean. 

Cerul fusese acoperit tot timpul de nori negri. 

După puţin timp începu să ningă. 

Dimitrie tremura de frig: durerea de la picior era de nesuferit. 
Nenorocitul izbucni într-un plâns amar. 

Dar vaietele sale se pierdură în şuieratul vântului şi uruitul căruţei, 
care făcea un zgomot asurzitor. 

Ţăranul mâna calul din ce în ce mai repede, blestemând soarta 
care-i hotărâse să facă această călătorie păgubitoare pentru el. 

Astfel, sărmanul Dimitrie, omul asupra căreia plutea o taină 
însemnată, era dus spre noi chinuri, spre noi cruzimi. 


Capitolul 137 - Fuga din temniţă 


Noaptea învălui din nou câmpia de zăpadă. Vântul începu să şuiere 
printre casele risipite ale Algaşiului. 

Lola stătea la fereastra camerei sale, privind afară. Nobila femeie 
era foarte tulburată; voia să-şi ţină făgăduiala făcută lui Dimitrie şi, 
anume, de a vizita pe Vladimir în temniţa unde fusese închis. 

Însă, pentru a-şi atinge scopul, trebuia ca inspectorul să fie făcut 
nevătămător, cu ajutorul votcii sau al grogului. 

Asupritorul sărmanei femei nu se întorsese încă acasă, dar putea să 
pice dintr-un moment într-altul. Băutura fusese pregătită; acum, era 
vorba ca Lola să-şi joace bine rolul. 

Deodată se auzi zgomot la uşa din afară, care se deschise scârţâind; 
era ispravnicul. Acesta trânti uşa cu putere. 

— E prost dispus, aşadar. Va bea cu mai multă sete ca oricând, îşi 
zise Lola. 

Cu cât paşii ispravnicului se auzeau mai lămurit, cu atât femeia se 
făcea mai palidă la faţă; dezgustul pe care-l simţea pentru acest om 
crud se mărea din zi în zi. Totuşi, acum sărmana trebuia să-şi 
stăpânească simţămintele, trebuia să iasă cu zâmbetul pe buze în 
întâmpinarea chinuitorului ei. 

În cele din urmă, statura uriaşă a acestuia se ivi în prag. 

— Oh, slavă Domnului că ai venit! zise Lola. Unde ai întârziat 
atâta? 

Ispravnicul aruncă supărat biciul pe masă şi se trânti pe o canapea, 
care trosni din încheieturi. 

— Mii de draci, exclamă el, unde vrei să fi întârzii, dacă nu la 
blestematul ăla de Dimitrie, prizonierul tainic! Bine că ticălosul a 

plecat în sfârşit! Las’ că o să aibă grijă Scaraoschi să nu-l lase să 
ajungă la Gorni Zerentui. Sunt sigur că mizerabilul o să moară pe 
drum, căci era foarte prăpădit. 

Lola se înspăimântă. Dar îşi veni repede în fire, astfel că ispravnicul 
nu observă nimic. 

— De ce l-ai trimis la drum, dacă era aşa bolnav? zise ea. 

— Hm, ce întrebare prostească! răspunse celălalt. E la mintea 
omului că nu prea îmi plăcea să am înainte-mi un asemenea 
condamnat... N-aveam voie să-l bat; dar azi tot a simţit gustul 
cnutului meu şi cred că o să-şi aducă aminte multă vreme... 

Ticălosul nu putea să-şi ascundă bucuria ce-i producea fapta sa; 
Lola, însă, trebui să se întoarcă spre a nu i se vedea dezgustul care 
pusese stăpânire pe dânsa. 

— De ce-l numeşti prizonierul tainic? întrebă ea după o scurtă 
pauză. 

— L-am numit eu astfel?... Ei da, sunt sigur că tu n-ai să 
pălăvrăgeşti asupra acestui lucru, aşa că pot să-ţi spun totul. Cu 
Dimitrie ăsta e ceva ciudat, nimeni nu ştie cine e, nimeni nu-i 
cunoaşte numele de familie. A sosit în Siberia îmbrăcat în haine de 
catifea şi cu o mască pe obraz, continuă ispravnicul. Nimeni n-avea 
voie să-i vorbească. Cine să fie oare? În privinţa asta sunt o mulţime 
de păreri, adăugă el. 

— Şi ce păreri, anume? făcu Lola, curioasă. 

— Ei, asta n-are nicio însemnătate. Mai bine dă-mi un pahar de 
grog. Dar să fie cum îmi place mie... Nu face economie la votcă, doar 
o viaţă are omul, ha, ha! De ce n-aş trăi bine? 

Soţia condamnatului umplu un pahar cu grog fierbinte şi-l întinse 
ispravnicului, care-l goli dintr-o singură sorbitură. 

— Ah, ce bine îmi face băutura asta! strigă el. Mai umple-mi o dată 
paharul, îngeraşule! 

Lola îi împlini cererea şi beţivul dădu pe gât încă vreo câteva 
pahare. 

— Ascultă, draga mea, zise el, deodată, te-ai uitat tu vreodată mai 
de aproape la ticălosul ăla de Dimitrie? Hm, ia spune, unde ai mai 
văzut tu nasul acela, privirile acelea poruncitoare? Ha, ha! Într- 
adevăr, nu ştii? 

Femeia clătină capul. 

— Nu, nu ştiu, zise ea. 

— Ei, atunci vino să-ţi spun eu, făcu ispravnicul, zâmbind. 

Curioasă la culme, Lola se plecă spre beţivul dezgustător. Acesta îi 
înlănţui gâtul, îşi lipi de obrazul ei moale ca puful, faţa lui pocită, cu 
barba zbârlită şi ochii-i aprinşi de dorinţă şi-i şopti câteva cuvinte. 

Sărmana se cutremură ca străbătută de un curent electric; se făcu 
galbenă ca un cadavru şi rămase cu privirea aţintită în gol. 

— Cu neputinţă, bolborosi ea, în cele din urmă. 

Ispravnicul izbucni într-un hohot de râs. 

— Ha, ha! nu mă crezi? Dar atunci, de ce toate ordinele vin din 
cabinetul împăratului? De ce n-are ticălosul ăla niciun nume de 
familie, de ce nu s-arată locul lui de naştere? Toate astea se potrivesc 
de minune cu ceea ce-ţi spusei: ispravnicul din Algaşi nu-i om prost, el 
ştie să citească printre rânduri şi nu greşeşte niciodată... 

— Nu, nu-mi vine să cred că poate exista atâta cruzime... 

— Ce tot vorbeşti de cruzime? Aici fiecare se gândeşte la el însuşi, 
iar acela care are putere mai mare face ca şi ceilalţi să i-o simtă... 
Astfel de oameni neplăcuţi sunt omorâţi sufleteşte, dar în alt chip 
nimeni nu se gândeşte să atenteze la viaţa lor. 

— Dar sfârşitul e acelaşi! Fireşte, mâinile călăului rămân nepătate 
de sânge, totuşi nenorocitul e prăvălit în mormânt. Spune-mi ce o să 
se facă Dimitrie în Gorni Zerentui, unde toţi prizonierii mor repede? 

— Uf, că greoaie mai eşti de cap! exclamă ispravnicul. O să moară 
şi el, căci altceva nu-i rămâne de făcut. Închipuie-ţi că dacă şi alţi 
oameni ar afla ceea ce ştim noi, eu şi tu... la mai umple o dată 
paharul, fiindcă gândurile astea mă înfierbântă. 

Lola îi împlini, şi de astă dată, cererea; miloasa femeie simţi 
născându-se în inima ei o adâncă compătimire pentru sărmanul exilat, 
dar ce putea să facă ea o biată prizonieră, ca să-i aline durerile? 

Deodată un gând îi străbătu prin minte. 

Tânărul adus de curând, prietenul lui Dimitrie, va fi în stare să-i 
dea un sfat. Trebuie, deci, să se pună neapărat în legătură cu el; însă, 
înainte de toate, se impunea să-l îmbete pe ispravnic. 

Ca şi cum ar fi vrut şi dânsa să se ameţească de băutură, Lola îşi 
umplu un pahar şi-l duse la gură. 

Beţivul o privi mirat. 

— Ei, draga mea, ţi-a venit şi ţie mintea la cap? Îmi urmezi pilda? 

Sărmana femeie zâmbi în silă. 

— Dar ce-i cu tine? întrebă ispravnicul, privind-o cu atenţie. 

— O, nu pot să mai stau în bucătărie, acolo... 

— Ce-i acolo? 

— Nu ţi-am spus? Tu râzi, nu-mi dai crezare, totuşi, aşa e... cineva 
bate mereu în duşumea, ca şi cum ar vrea să iasă... 

— Lola, iar începi cu prostiile? Lasă dracului poveştile astea 
băbeşti, zise ispravnicul, pălind. 

— Ce bucuroasă aş fi să nu trebuie să-ţi spun nimic... Dar, cei de 
jos nu stau liniştiţi. La început, bătăile erau slabe, dar de ieri nu mai e 
de stat în bucătărie. N-ai vrea să vii cu mine ca să te încredinţezi? 

— Eu? Eşti nebună? Lasă fleacurile astea... umple-mi paharul, bea 
şi tu unul mare şi plin şi atunci n-ai să mai vezi şi n-ai să mai auzi 
nimic... Ascultă-mi sfatul, sunt sigur de ceea ce spun... taci, lasă 
morţii în pace... 

Zicând acestea, dădu pe gât un alt pahar cu grog. 

Deodată, se auzi afară un zgomot ciudat. Ispravnicul tresări. 

— Încuie uşa, bolborosi el. Da, ai dreptate, vor să iasă la lumina 
zilei... Bea, Lola, bea, asta ajută la toate. 

Sărmana femeie abia mai prididea să umple beţivului paharul; 
chipul acestuia începu să se transforme; obrajii i se învineţiră, nasul 
căpătă o culoare roşie închisă, iar ochii-i luară o străluciră ciudată. 

— Curând o să fie beat mort, îşi zise Lola. Aşadar, trebuie să mă 
apuc numaidecât de lucru. 

leşi tiptil din cameră, astfel că beţivul nu simţi nimic, şi se duse în 
bucătărie. 

Aici ea pregătise o sfoară lungă, de capătul căreia legase nişte 
greutăţi, în aşa fel că acestea loveau în oblonul de fier al pivniţei unde 
se aflau cadavrele. 

Lola trase de celălalt capăt al sforii şi imediat se auzi o lovitură. 

Soţia condamnatului scoase un țipăt şi fugi îndărăt în cameră. 

— Ajutor! Vin! Iată-i că vin, strigă ea trăgând după dânsa firul, 
astfel că greutăţile urmară să se izbească de tabla de fier. 

Ispravnicul rămase încremenit de spaimă; stătea cu ochii aţintiţi 
asupra uşii, ca şi cum aştepta ca arătarea să se ivească dintr-o clipă, 
într-alta. 

— Lola, Lola, spune-le să se liniştească, nu-i lăsă să vină aici, vor să 

mă omoare, bolborosi el. Ah, simt degetele lor osoase încleştându-se 
de gâtul meu... Ajutor, dă-mi să beau, dă-mi linişte şi uitare... 

Amintirea crimelor săvârşite îl înnebunea. Încăpu iar să golească 
pahar după pahar; nu trecu mult, şi capul îi căzu pe masă. Adormise. 
Acum era nevătămător. Lola putea să se ducă în celula unde zăcea 
Vladimir. 

Curajoasa femeie luă cu ea ceva merinde, ieşi din cameră, încuie 
uşa şi străbătu curtea. 

Din clădirea de gardă se auzea o gălăgie infernală. Cazacii îşi 
aduseseră câteva prizoniere şi făceau chef cu ele. 

Lola se înfioră; pretutindeni întâlnea numai cruzimi şi mizerie; în 
Siberia, doar cei puternici aveau dreptate şi aceştia erau funcţionarii 
şi soldaţii, care nu ascultau decât de patimile lor. 

Beţia şi orgiile erau singurele lor preocupări; condamnatele erau 
silite să ia parte la chefurile lor. 

— Doamne, Dumnezeule, când va cădea, oare, trăsnetul, care să 
pună capăt tuturor acestor grozăvii? murmură soţia lui Rogal, 
ridicând ochii spre cer. 

Nori negri pluteau deasupra, acoperind stelele blânde, aurii. 
Cuprinsă de o durere nespusă, Lola îşi plecă privirea spre pământ. 

Nu era, oare, şi dânsa o victimă la fel cu cele ale cazacilor? 

Sărmana femeie îşi alungă aceste gânduri. Acum era vorba să-şi 
înfăptuiască opera ei. 

Cu mişcări repezi, ea deschise uşa temniţei; un miros respingător o 
izbi. Se opri o clipă, ca şi cum picioarele i-ar fi refuzat serviciul, apoi 
păşi înainte, cu curaj. 

Pe jos se afla o pojghiţă de gheaţă, formată din lichidul ce se 
scurgea din haznale. 

Lola rămase o clipă pe gânduri şi, după aceea se îndreptă spre una 
dintre celule, a cărei uşă o deschise. 

— Vladimir, şopti ea. Vladimir, eşti aici? Vino afară! 

Un oftat dureros îi răspunse. 

— Vino la aer curat, că te înăbuşi înăuntru, stărui miloasa femeie. 

— Nu pot, căci sunt legat, îngână prizonierul. 

— O, Doamne, ce-i de făcut? murmură ea, deznădăjduită. 

— Trebuie să mă desfac întâi de lanţurile care mă leagă de perete, 
răspunse tânărul. 

— Unde e cheia? întrebă ea. 

— O are inspectorul. 

Lola scoase o exclamaţie de bucurie; aşadar, cheia se afla în 
legătura de chei luată de la ispravnicul îmbătat. 

Curajoasa femeie intră în celulă, încercă mai multe chei, până ce, în 
cele din urmă, descuie lacătul de la lanţurile lui Vladimir. 

Arestatul oftă uşurat, căci de multe zile stătea îngenuncheat pe 
pământul umed, deoarece lanţurile cu care era ferecat, nu-i 
îngăduiseră să se ridice în picioare. 

Sărmanul tânăr se afla într-o situaţie înspăimântătoare; membrele îi 
amorţiseră din pricina durerilor cumplite, sângele abia mai circula 
prin vene, capul îl durea îngrozitor. Şi, în tot acest răstimp, 
prizonierul îşi dorise ca moartea să vină cât mai repede şi să pună 
capăt chinurilor sale. 

Lola îi dădu un vin întăritor şi îi puse comprese reci pe rănile 
adânci, lăsate de lanţuri; nenorocitul aruncă ocrotitoarei sale o privire 
plină de recunoştinţă. 

— Dumnezeu să te binecuvânteze, şopti el, căci eu, un biet arestat, 
nu te pot răsplăti cu nimic. Dar de unde ştiai că sunt aici? 

— Dimitrie m-a trimis la dumneata. 

— O, sărmanul meu prieten nu m-a uitat. Cum îi merge bietului 
bătrân? 

— Zbirii au fost foarte cruzi cu el. Grav bolnav, cum era, l-au trimis 
la Gorni Zerentui. 

Vladimir se cutremură. 

— Vor să-l ucidă cu tot dinadinsul, altfel nu l-ar fi dus acolo, 
murmură fiul marelui duce. 

— Aşadar, e adevărat? şopti Lola. Ispravnicul spunea şi el acelaşi 
lucru, dar nu voiam să cred. 

Tânărul zâmbi. 

— O, ticălosul ar trebui crezut întotdeauna când vorbeşte despre 
asemenea chestiuni, zise el. Căci ispravnicul o fi cunoscând bine 
locurile şi ştie care sunt ocnele cele mai groaznice. La Gorni Zerentui 
mina e plină de aer ucigător, care iese din sânul pământului. După 
câte am auzit, niciun om nu poate să reziste mai mult timp gazelor 
otrăvitoare. Ce-i drept, arestaţii se ţin pe picioare, dar moartea se 
apropie de ei cu paşi repezi. După câteva luni, nenorociţii îşi dau 

sufletul. Gorni Zerentui e spaima tuturor condamnaților. 

Lola îşi împreună mâinile. 

— Vor să-l împingă pe Dimitrie în ghearele pieirii, îşi zise ea. 
Aşadar, urmăresc să-l ucidă fără să ridice mâna asupră-i pentru că... 

Nobila femeie nu se încumetă să-şi expună bănuiala pe care 
ispravnicul i-o trezise în suflet; soţia condamnatului rămase încurcată, 
cu ochii aţintiţi asupra lui Vladimir. 

În cele din urmă, se apropie de el şi-i şopti ceva. 

Fiul marelui dace rămase înmărmurit. 

— Cum, e cu putinţă? bâigui el. 

— Da, da, răspunse femeia, şi, totuşi, nenorocitul e tratat cu atâta 
cruzime. Originea lui a făcut ca bietul om să fie condamnat să aibă o 
asemenea soartă. Fireşte, la mine nu-i decât o simplă bănuială. Însă, 
un lucru e clar: în jurul mândrului tron al Romanovilor s-au petrecut 
lucruri ciudate. Dacă zidurile vechilor palate ar putea să vorbească, 
câte istorii înfiorătoare am afla! Câte crime de tot soiul n-ar ieşi la 
iveală? Sărmanul nostru prieten este şi el, poate, o victimă a intrigilor 
de la Curtea imperială. 

Fiul marelui duce se gândi la propria lui soartă. Chipul mamei sale 
îi apăru în minte; i se păru că prinţesa Vera îşi întinde braţele spre el. 
Dar tânărul se strădui să-şi alunge aceste amintiri, căci nu trebuia să 
dezvăluie nimănui taina care învăluia naşterea sa. 

— Şi cum am putea să-l scăpăm din situaţia lui înfiorătoare? 
întrebă Vladimir, după câtva timp. 

— Ah, mi-aş da bucuros viaţa, ca să fac o faptă nobilă, răspunse 
soţia lui Rogal. Dar, noi, bieţii prizonieri, suntem atât de 
neputincioşi... 

Vladimir rămase tăcut; gândurile înfiorătoare puseseră iar stăpânire 
pe mintea lui. 

Nihiliştii puseseră la cale asasinarea împăratului şi a familiei 
imperiale şi nu aşteptau decât sosirea lui Mihail Bakunin ca să-şi pună 
planul în aplicare. 

În acest timp, marele conspirator pornise, desigur, spre capitală şi 
nu mai încăpea îndoială că peste vreo zece zile va ajunge la 
Petersburg. 

Şi, atunci, încercarea sa, a lui Vladimir, ar fi fost zadarnică. 

Bietul tânăr se îngrozi la gândul că-şi călcase cuvântul şi, cu toate 

acestea, nu izbutise să împiedice crimele înfiorătoare. 

— Oh, dac-aş putea s-ajung în patrie, murmură el, în cele din urmă. 

Lola rămase pe gânduri câteva clipe, apoi şopti: 

— Vreau să te scap... cel puţin voi încerca. Pe urmă, vom vedea ce 
putem face pentru Dimitrie. 

Vladimir holbă ochii, privind spre tânăra femeie care, însufleţită de 
hotărârea ei, stătea dreaptă, cu capul în sus. 

— Dar, mai întâi de toate, vreau să ştiu dacă ţi-e teamă de morţi, 
zise ea. 

— Nu, nu mi-e teamă, răspunse fiul marelui duce, căci morţii nu 
fac nimănui vreun rău. 

— Bine, atunci poţi să mă urmezi. Te voi duce în vizuina 
monstrului, căci nicăieri nu vei fi mai în siguranţă ca acolo. 

— O, te urmez oriunde, exclamă Vladimir, căci nu există un loc mai 
groaznic decât aceste celule, care au fost construite de oameni pentru 
a chinui pe semenii lor. 

Lola îi întinse mâna. Voinicul de odinioară n-ar fi putut să înainteze 
fără sprijinul ei. 

După ce ieşiră din încăpere, soţia condamnatului încuie cu grijă uşa 
celulei, pentru ca fuga prizonierului să nu fie observată prea curând. 

Aerul îngheţat al nopţii învioră pe sărmanul tânăr. 

Tremurând de îngrijorare — căci dacă ar fi fost descoperiţi îi aştepta 
cea mai crudă pedeapsă - cei doi străbătură curtea acoperită de 
zăpadă. 

În camera de gardă, cazacii benchetuiau încă, răcnind ca nişte 
sălbatici; urletele lor răsunau sinistru în tăcerea nopții. 

Vladimir se simţi străbătut de un fior de groază, la auzul chiotelor 
acestora. 

Ticăloşii aceştia aveau în mână soarta atâtor oameni culţi! Căci, 
toate rangurile, toate stările sociale erau reprezentate în ocnele 
siberiene. 

În cele din urmă, ajunseră la casa inspectorului. 

Lola deschise uşa. 

Tânărul intră înăuntru. Acum era în siguranţă, deşi se afla în casa 
chinuitorului său. 

— Înainte, cu curaj, şopti soţia condamnatului. Ticălosul doarme 
buştean. 

Ochii tinerei femei străluceau ca doi cărbuni aprinşi. 

— Iată, aici e bucătăria, continuă dânsa. Aşează-te lângă vatră, ca 
să-ţi mai dezmorţeşti membrele. În acest timp, eu mă duc până la el. 

Fiul marelui duce se simţea fericit în mizerabila bucătărie a 
ispravnicului; încăperea aceea murdară i se părea locul cel mai plăcut 
din lume. 

După puţin timp, Lola se întoarse. 

— Doarme tun, zise ea, mă îndemna inima să iau un pumnal şi să i- 
l înfig în piept, dar m-am gândit că n-ar fi de niciun folos. Omori un 
ticălos şi alţi zece sunt gata să-i ia locul. 

Apoi curajoasa femeie ridică lespedea care acoperea oblonul de fier 
al pivniţei. Lucrul era foarte uşor, deoarece acum bucata de pământ 
ars nu mai era înţepenită. 

— Te vei cobori înăuntru, zise ea, adresându-se tânărului. Să nu te 
sperii de cadavrele pe care le vei întâlni acolo, căci ele te vor apăra 
mai bine decât două regimente de soldaţi; ispravnicul se teme de 
aceste schelete, pe care el însuşi le-a adus în starea în care se află. 

Tânăra femeie luă câteva perne şi o pătură şi coborî în pivniţă, 
împreună cu Vladimir. 

După ce ajunseră jos, aleseră locul cel mai potrivit, unde arestatul 
urma să doarmă. Sărmanului tânăr i se părea că pivniţa este un palat, 
iar aerul umed, un balsam dătător de viaţă. 

— Acum încearcă să dormi, zise Lola. Când vei auzi trei bătăi în 
oblonul de fier, să ştii că sunt eu şi să răspunzi. 

Vladimir sărută mâna slabă a binefăcătoarei sale şi-i mulţumi, în 
cuvinte pline de recunoştinţă, pentru mărinimia ei. 

— Dar, ce se va întâmpla când fuga mea va fi descoperită? întrebă 
el, apoi. 

— Te vor căuta oriunde, numai aici nu. Din această pricină vei fi 
silit să rămâi în pivniţă până ce cazacii vor renunţa la cercetările lor. 

— O, cât eşti de bună!... îngână Vladimir. 

— Bine, bine, acum încearcă să adormi, făcu ea. 

Apoi, urcă scara şi puse oblonul la loc, iar lespedea deasupra. 

Vladimir se întinse în culcuşul său. Se acoperi cu pătura şi după 
puţin timp adormi, binecuvântând pe ocrotitoarea lui. 

Capitolul 138 - Gorni Zerentui 


Această localitate se afla într-o vale largă şi stearpă, la şaizeci de 
kilometri de cea din urmă staţie rusă şi la vreo cincizeci de kilometri 
de graniţa Manciuriei. 

Valea era înconjurată de un şir de dealuri acoperite de zăpadă. 

Pustietăţi, câmpii de zăpadă - altceva nu se vedea de jur-împrejur. 

Şi pe cât de pustiu, de înspăimântător era locul, pe atât de 
groaznică era şederea în această parte a lumii. 

Acolo erau adăpostiţi pe vremea aceea cam vreo sută optzeci de 
condamnaţi, căci exilarea în Gorni Zerentui era ca şi o condamnare la 
moarte. 

Temniţa se alcătuia din două case mari, vechi, ale căror acoperişuri 
erau sparte în mai multe locuri, astfel că ploaia şi zăpada pătrundeau 
înăuntru. Afară de asta, clădirile, care erau construite din lemn, se 
aplecaseră într-o parte, din pricina vântului de nord. 

La câteva sute de paşi se afla o cărămidărie; trei rânduri de 
cărămizi erau puse unele peste altele, însă de zece ani fabricarea lor 
fusese părăsită, deoarece cheltuielile fuseseră nesfârşite, fiecare 
funcţionar trebuind să-şi încaseze tributul din banii trimişi pentru 
construirea unei noi închisori. 

Aşadar, lucrul încetase şi nu mai era nici nădejde să se ridice 
vreodată o clădire mai ca lumea, unde condamnaţii să fie adăpostiţi 
omeneşte. 

Pe de altă parte, pentru cea mai mică schimbare se cerea aprobarea 
guvernului, cu toate că un funcţionar conştiincios ar fi putut să facă 
pe loc toată treaba. 

Treceau ani până să vină răspunsul la cererea adresată. 

Şi, în acest timp multe mii de ruble destinate îmbunătăţirea soartei 
condamnaților, se trecuseră în buzunarele funcţionarilor necinstiţi. 

Dar Rusia era mare şi împăratul departe. Cine ar fi putut stabili 
abuzurile? 

Nenorociţii deportaţi, dintre care cei mai mulţi fuseseră exilați fără 
nicio vină, trăiau mai rău ca animalele. 

Fiecare cazac îngrijea de calul său, căruia îi dădea un grajd de o 
mie de ori mai bun ca şandramaua unde se tăvăleau exilaţii, printre 
care se găseau oameni din familii nobile. 

Dimitrie ajunse zdrobit la Gorni Zerentui; ţăranul mânase calul într- 
o goană sălbatică. 

Funcţionarul superior al localităţii, căpitanul Davidoff, era foarte 
supărat şi bombănea, căci din pricina noului sosit fusese silit să-şi 
părăsească odăiţa lui caldă. 

Din căruţă, căpitanul îşi pironi privirea asupra lui. 

Nenorocitul prizonier simţea la picior o durere sfâşietoare. Frigurile 
îl scuturau. 

— Apă, pentru numele lui Dumnezeu, daţi-mi puţină apă, murmură 
Dimitrie. 

— lată un suflet însetat, zise căpitanul râzând. Daţi-i ceva de băut. 

Un servitor aduse un vas murdar, al cărui conţinut răspândea un 
miros respingător. 

Dimitrie duse la buze vasul, pe ai cărui pereţi murdăria se 
închegase, şi sorbi cu lăcomie lichidul gretos. 

Apoi, târându-şi piciorul bolnav, nenorocitul păşi în închisoare. 

Dar priveliştea ce se înfăţişă ochilor săi nu poate fi descrisă. 

Mai văzuse el în minele de argint, condamnaţi cu ochii intraţi în 
fundul orbitelor, bolnavi prăpădiţi de scorbut şi alte boli molipsitoare, 
dar chipuri ca acestea pe care le avea acum înaintea ochilor nu mai 
zărise niciodată. 

Aveau viaţă, oare, trupurile acelea sfrijite, care stăteau întinse pe 
pământul umed? 

Da, fireşte, deoarece piepturile lor se ridicau; nenorociţii răsuflau 
încă, dar gândirea şi voinţa îi părăsise demult. 

Exilaţii sosiseră din mină înainte cu un ceas. 

Unii dintre ei erau în nesimţire; aveau ochii deschişi, dar sărmanii 
oameni nu gândeau, nu vedeau, nu înțelegeau nimic; alţii se ridicaseră 
în capul oaselor şi duceau la gură, în mod mecanic bucăţile de pâine 
neagră, pe jumătate crudă şi-şi udau buzele cu un fel de ceai negru, 
dezgustător. 

Feţele tuturor erau acoperite de acea paloare care se vede numai la 
bolnavii ce nu se mai pot vindeca; şi, într-adevăr, sărmanii oameni 
erau sortiţi să piară în curând. 

Aerul din mină era atât de otrăvitor, încât niciun om nu putea să 
reziste; durata vieţii, însă, atârna de constituţia fiecăruia. 

Condamnaţii se uitară fără surprindere la noul sosit. De multă 

vreme se dezvăţaseră să mai aibă vreun interes pentru ceva. Duceau o 
viaţă de animale: nu se gândeau, poate, decât să se odihnească după 
munca istovitoare din timpul zilei. Nu luau în seamă nici mirosul 
înăbuşitor ce domnea în acele încăperi mici. Respirau în toată voia 
aerul otrăvit, nu mai simțeau acea greață care tortura pe arestaţi de 
îndată ce treceau graniţa Siberiei. 

Exilaţii din Gorni Zerentui nu mai erau oameni, ci nişte cadavre 
ambulante; şi, între aceştia fu trimis Dimitrie, prizonierul tainic. 

În cele din urmă, după multă căutare, nenorocitul izbuti să-şi 
găsească un locşor în şandramaua ticsită. Istovit de drum, mort de 
foame, bătrânul se trânti pe pământul rece, umed, unde mişunau tot 
felul de gângănii. 

Fireşte că şi aici, ca în toate locurile de deportare, nu existau nici 
perne, nici pături sau plapome. 

Dimitrie închise ochii şi după puţin timp adormi. 

Deodată, un țipăt înspăimântător îl trezi din somn. 

Bătrânul se ridică îngrozit, o privelişte înfiorătoare se înfăţişă 
ochilor săi. 

De peretele de lemn era prins un belciug. 

Un om încă tânăr era legat de verigă. Aveau chipul acoperit de o 
paloare cadaverică, iar hainele îi atârnau în neorânduială pe trupu-i 
slăbit. Făcea impresia unui mort; numai când deschidea ochii, în care 
lucea o văpaie de rătăcire, se vedea că nenorocitul mai trăieşte. 

Dintre buzele învineţite, din care sângele picura, izbucneau ţipete 
ce nu mai aveau nimic omenesc în ele. 

Prizonierul era legat atât de strâns, încât nu s-ar fi putut împotrivi, 
orice i s-ar fi făcut. Alături de el se afla un vlăjgan care îl lovea cu 
cnutul. 

— Mai bine dă-mi cu ceva în cap şi omoară-mă dintr-odată, se 
tânguia nenorocitul. Nu vreau să mai trăiesc, nu mai pot să duc viaţa 
asta ticăloasă... Dă, monstrule, zdrobeşte-mi ţeasta! 

Celălalt râse, biciul şuieră prin aer şi se abătu din nou pe spatele 
exilatului. 

Ceilalţi condamnaţi stăteau înlemniţi pe locurile lor. Niciunul nu se 
încumeta să murmure măcar. 

— Nu vrei să taci, ticălosule? răcni supraveghetorul. Cum ai 
îndrăznit să-ţi vinzi lucrurile, proprietatea împăratului, ca să-ţi 

cumperi rachiu? 

— Le-am vândut ca să-mi cumpăr uitare, strigă exilatul, ca 
înnebunit. Voiam să nu-mi mai dau seama, câteva minute, de ticăloşia 
nemărginită în care mă zbat. O, sunt înspăimântătoare zilele şi nopţile 
pe care le petrecem aici, ca nişte animale. 

— Râiosule, aseară ai îndemnat din nou pe condamnaţi să joace 
vint!. Voi n-aveţi voie să vă distraţi. 

La fiecare dintre aceste cuvinte, cnutul cădea pe trupul 
nenorocitului, astfel că zdrenţele de pe el se făcură leoarcă de sânge. 
La început, condamnatul strigase din răsputeri, însă tăcu deodată şi 
niciun sunet nu mai ieşi de pe buzele sale învineţite. Îşi pierduse 
cunoştinţa. 

Supraveghetorul îl mai plesni o dată cu biciul, apoi se depărtă, 
agitând cnutul în aer şi zicând: 

— Păcătosul de Hans n-a putut să rabde nici măcar câteva bice. Ha, 
ha! A căzut în nas ca o muiere slabă. 

Şi se făcu nevăzut. Arestatul rămase în aceeaşi poziţie. Cei din jurul 
său deveniseră atât de nesimţitori din pricina chinurilor îndurate, 
încât niciunul din ei nu-şi dădu osteneală să-i vină în ajutor, să-i lege 
rănile ce sângerau. 

Şi, totuşi, o tânără femeie se târî, din colţul cel mai îndepărtat, 
până la locul unde zăcea nenorocitul. Pe chipul ei se citea mizeria şi 
caznele îndurate. 

Ridică cu mare greutate capul condamnatului şi un strigăt de 
spaimă îi izbucni din piept la vederea trăsăturilor descompuse ale 
exilatului. 

Acesta, care avea ochii ieşiţi din orbite şi buzele însângerate, abia 
mai răsufla. 

— Moare, săriţi, ajutaţi-mă! se rugă femeia. 

— Ferice de el, căci a scăpat de chinuri, răspunse un bătrân cu 
obrajii scofâlciţi şi cu părul alb ca zăpada. Nu-ţi mai da oboseala să-l 
readuci la viaţă. De ce să-i reînnoieşti suferințele? Ah, acum e 
liniştit... de ce n-am ajuns şi eu în starea lui? adăugă el, cu invidie. Ce 
înseamnă viaţa pentru noi? O povară de care eşti fericit să poţi 

scăpa... Gândeşte-te la tot ce a suferit bietul om; aerul din ocnă i-a 
înveninat şi măduva, sălbaticii cazaci l-au bătut, l-au chinuit pentru 
că, exilat aici pe nedrept, sărmanul a îndrăznit să se răzvrătească 
împotriva asupritorilor şi a refuzat să sărute mâna care-l lovea. 

Două lacrimi străluciră în ochii femeii. Erau, poate, singurele 
lacrimi ce se vărsau pe urma celui dispărut. 

Tânăra privi lung faţa frumoasă a cadavrului — liniştea morţii îi 
redăduse trăsăturile de odinioară. 

Dar, deodată un țipăt sfâşietor izbucni din pieptul ei. Cu mâna 
tremurătoare, condamnata mângâie faţa nenorocitului şi-i dădu la o 
parte părul de pe frunte. Scuturată de fiori, gâfâind, cu gura căscată şi 
ochii holbaţi, ea se plecă mai mult deasupra mortului; apoi, se prăbuşi 
peste trupul său, strigând: 

— Frate, frate, tocmai în ceasul morţii te regăsesc! 

Se lipi de cadavrul frăţiorului mort, lângă care trăise atâtea 
săptămâni, pe lângă care trecuse de atâtea ori, fără să-l observe din 
pricina stării de completă nesimţire în care se afla nenorocita. 

Dar acum, judecata îi reveni. Biata femeie aşeză, cu dragoste, pe 
pieptul ei capul mortului. 

— Doar o singură dată mai deschide ochii tăi frumoşi, se rugă ea, 
doar o singură dată mai priveşte-mă cu aceeaşi dragoste care ne-a 
legat atâta vreme, până ce ai fost smuls de lângă mine... Scumpul meu 
frăţior, nu mai auzi glasul aceleia care îţi înţelegea şoaptele? 

Lacrimi fierbinți  şiroiau pe obrajii scofâlciţi ai sărmanei 
condamnate. Ceilalţi exilați formară un cerc în jurul surorii şi fratelui 
care trăiseră atâta vreme unul alături de altul, fără să se recunoască şi 
care se regăsiseră departe de vatra lor, după ce moartea închisese 
ochii celui din urmă. 

Tânăra femeie era zdrobită de această descoperire, tovarăşii ei de 
suferinţă stăteau muţi în juru-i; după câtva timp, în ochii lor străluciră 
lacrimi de compătimire. 

Dimitrie, a cărui inimă fusese cuprinsă de o nemărginită milă, se 
târî cât putu mai aproape de exilată. 

— Nu plânge, copila mea, şopti el, cu blândeţe. Dumnezeu e mai 
milos ca oamenii; în curând El te va chema lângă frăţiorul tău. 

— Dar unde va fi dus trupul lui? îngână ea. 

— Nu întreba de asta, răspunse bătrânul. Doar rămăşiţele 

pământeşti vor putrezi aici; sufletul însă, e dincolo de nori, în cer, 
unde o să-l urmezi şi dumneata. 

Condamnata ridică încet capul şi aţinti asupra tainicului prizonier o 
privire caldă, plină de recunoştinţă. De vorbit, nu era în stare să 
vorbească. Dat sărmana nu golise până la fund cupa amarului. 

Patrula, care vizita la fiecare jumătate de oră încăperile temniţei, 
intră înăuntru. Cazacii aruncară o privire asupra celor strânşi în jurul 
condamnatului şi-şi dădură seama că nenorocitul murise. 

— Târâţi deoparte pe ticălos, strigă conducătorul lor. 

Cazacii se repeziră ca nişte hiene asupra mortului care mai avea pe 
el câteva zdrențe. 

Zbirii luau hainele celor ce-şi dăduseră sufletul şi le vindeau, 
pentru ca să-şi poată cumpăra rachiu. 

Tânăra femeie scoase un strigăt deznădăjduit şi-şi îmbrăţişă fratele, 
nevrând să se depărteze de el. 

Atunci, loviturile începură să curgă peste mâinile ei; cnuturile din 
piele împletită lăsau urme însângerate pe mâinile ei delicate, totuşi 
nenorocita nu-şi desfăcu braţele. 

În cele din urmă, şeful patrulei se amestecă şi el şi o izbi cu atâta 
putere, încât nefericita soră dădu drumul cadavrului. 

Fiarele cu chip de om se folosiră de această clipă, apucară trupul 
neînsufleţit şi-l târâră spre uşă. 

Lacrimile întunecară ochii sărmanei femei, apoi, după ce cadavrul 
fusese scos afară şi uşa se închise, condamnata scoase un țipăt 
sălbatic, se clătină şi fu cât p-aci să se prăbuşească la pământ. 

Dimitrie întinse bravele şi o sprijini. 

Această întâmplare era ca o primire ce se făcea la venirea lui în 
Gorni Zerentui. Bătrânul condamnat simţi toată grozăvia ce se 
desfăşurase înaintea ochilor săi şi înţelese că soarta ce-l aştepta era 
cea mai tristă dintre câte se pot închipui. 


Capitolul 139 a - Ocrotitoarea lui Vladimir 


Lola aştepta cu nerăbdare să se facă noapte, pentru a putea să 
vorbească cu Vladimir şi să se sfătuiască împreună asupra sorții lui. 

— Ce-i cu tine, draga mea? o întrebă, ispravnicul, deodată. 

Nobila femeie era foarte tulburată; ba scăpa lingura din mână, ba 

paharul începea să-i tremure între degete de credeai că n-are putere 
să-l ţină. 

— Nu-i nimic, răspunse ea, atâta doar, că duhurile bat astăzi mai 
tare ca oricând. 

Ispravnicul păli; aceste cuvinte îl înspăimântară, căci îi aminteau 
de crimele făptuite. 

— Dă-mi grog, îngeraşule, zise el apoi, tu te pricepi atât de bine să 
prepari băutura asta caldă! Din mâinile tale delicate, orice lucru 
capătă un preţ îndoit. 

Şi se apropie de tânăra femeie, încercând s-o îmbrăţişeze. 

— Lasă-mă, acum o să-ţi dau un grog minunat, aşa cum îţi place 
ție, zise Lola, îndepărtându-se. 

După câteva clipe se întoarse. Beţivul zâmbi fericit. 

— Ia vino să-mi dregi băutura cu un sărut, făcu el. 

O atrase spre sine, cu toată împotrivirea ei, o strânse în braţe şi o 
sărută. Sărmana tremura de mânie, buzele i se decoloraseră deodată. 

— Îngeraşule, bea, fă o mutră veselă! Vezi, eu te iubesc atât de 
mult! Nu te simţi bine aici? Te-am bătut vreodată? continuă 
ispravnicul. 

Obrajii Lolei se acoperiră de o roşeaţă aprinsă. 

Ea să fie bătută de acel om? 

— Ei, draga mea, nu mă privi aşa bosumflată, ca şi cum aş fi făptuit 
cine ştie ce fărădelege. Hm, câte bătăi mai mânca mama de la tata, 
mai ales duminica şi, cu toate astea, se obişnuise atât de mult cu ele 
încât i se părea că-i lipsea ceva când el uita s-o ciomăgească. 

Zicând acestea, ticălosul izbucni într-un hohot de râs. 

— Pricina indispoziţiei tale este că nu bei rachiu, continuă el. Eşti 
frumoasă, îmi placi, însă ar fi mai bine dac-ai şti de glumă şi ai glumi 
şi tu. Mofturile astea nu-mi vin la socoteală, nu le pot suferi. De aceea 
te sfătuiesc să bei şi sunt sigur că vei vedea lumea în alte culori... 
atunci nu vei mai auzi zgomotele pe care le fac cei din pivniţă. 

Ultimele cuvinte le rostise în şoaptă. Lola se simţi cuprinsă de 
dezgust. Totuşi, ce putea să facă ea, o biată prizonieră, care se afla în 
puterea acestui om grosolan? 

După puţin timp, alcoolul începu să-l biruie şi numai cu mare 
greutate, ispravnicul izbutea să-şi ţină ochii deschişi. 

Lola simţi inima crescându-i de bucurie. În curând asupritorul ei 

avea s-adoarmă şi atunci, ea putea să se coboare în pivniţă şi să stea 
de vorbă cu Vladimir. 

— Hai, bea, drăguţo, mai îngână beţivul. 

Apoi închise ochii şi adormi, ţinând paharul strâns în mână. 

Lola i-l scoase încetişor, ca nu cumva să-l scape jos şi să-l trezească. 

După aceea luă ceva merinde, umplu o sticlă cu grog fierbinte şi 
aruncând încă o privire asupra beţivului care sforăia, se îndreptă spre 
bucătărie. 

Scoase lespedea şi ciocăni de trei ori în tabla de fier. Vladimir 
răspunse printr-o bătaie uşoară. 

Curajoasa femeie ridică oblonul şi coborî scara. 

— S-a observat dispariţia mea? întrebă tânărul, după ce femeia 
ajunse la el. 

— Da, ispravnicul a făcut revizia de noapte şi a găsit celula goală, 
cu toate că el însuşi o încuiase. E foarte prost şi superstiţios şi m-am 
folosit de aceste însuşiri, povestindu-i o mulţime de istorii 
înfiorătoare, despre oameni care ar fi fugit prin aer, în zbor. La 
început a râs; însă, când cazacii pe care i-a trimis în urmărirea ta, s-au 
întors fără nicio ispravă, atunci mi-a dat dreptate. S-au scormonit 
toate locurile din jurul închisorii; deoarece n-a nins de câteva zile, ar 
fi trebuit să se găsească urmele dumitale, dar văzând că nu s-a 
descoperit nimic, ispravnicul a recunoscut că s-o fi întâmplat vreo 
minune. Ha, ha, râse Lola. Şi acum era prima oară când se bucura din 
inimă, de când se afla în Algaşi. De astă dată fugarul a fost mai 
înțelept, căci s-a ascuns chiar în vizuina monstrului. 

— Asta nu s-ar fi putut face fără ajutorul dumitale, binefăcătoarea 
mea, răspunse Vladimir. Dacă n-ai fi fost dumneata, m-aş fi aflat şi 
acum în celula mea. Cum să-ţi mulţumesc pentru fapta aceasta atât de 
mare? 

— Nu-mi vorbi de mulțumire, zise nobila femeie, mai ales că fuga 
dumitale n-a izbutit încă pe deplin. Aş prefera să-mi povesteşti ceva 
din viaţa dumitale. 

Vladimir îi istorisi că era fiul unui nobil polon şi că fusese acuzat că 
a procurat arme nihiliştilor. Din această pricină, Ţarul semnase 
decretul de exilare. Însă, izbutise să fugă din Krasnoiarsk, locul unde 
fusese deportat; după ce se întâlnise cu Dimitrie, porniseră împreună 
spre patrie; în drum, cazacii îi prinseseră şi-i transportaseră la Algaşi. 

Tânărul era destul de îndurerat că nu putea să-i spună adevărul, 
dar îşi zise că după ce-şi încălcase cuvântul dat părintelui său, n-avea 
dreptul să destăinuie fapta care pătase viaţa marelui duce. 

Lola rămase foarte tulburată auzind povestea născocită de Vladimir 
şi se hotărî să-l ajute, chiar cu primejdia vieţii ei. 

Dar cum putea s-o facă? 

La graniţa Manciuriei se ajungea mai uşor, greutăţile acestui drum 
erau mai mici decât ale aceluia pe care porniseră Vladimir şi Dimitrie. 

Deodată, Lola se cutremură; ascultând povestirea tânărului, uitase 
de inimosul său prieten. Nu, nu, Dimitrie trebuia scăpat de asemenea. 

Cei doi se sfătuiră multă vreme, până ce, în cele din urmă, aleseră 
un plan. Vladimir urma să mai stea câteva zile ascuns în pivniţă. În 
acest timp, Lola trebuia să-i facă rost de haine şi un paşaport, cu 
ajutorul căruia cei doi prieteni să se poată urca pe bordul unui vas 
care să-i ducă în patrie. 

După ce luară această hotărâre, nobila femeie se întoarse în 
bucătărie, iar fiul marelui duce se întinse în culcuşul său. 

— Mâine trebuie să mă pun pe lucru, îşi zise Lola, păşind în camera 
de unde răsunau sforăiturile beţivului. 

Ispravnicul dormea adânc, cu capul pe masă, ca şi mai înainte; Lola 
îl scutură, ca să-l trezească, să-l facă să se culce în patul lui, dar în 
zadar. În cele din urmă, îl lăsă acolo şi se retrase în camera ei. 

Dar biata femeie nu putu să adoarmă atât de repede. 

— Trebuie s-o fac, trebuie, şoptea dânsa. 

Nu se legase prin jurământ şi, totuşi, făgăduiala ei avea să şi-o 
împlinească cu sfinţenie. 

În sfârşit, adormi; pe semne că avea un vis frumos, căci un zâmbet 
de fericire plutea pe buzele ei, în timp ce murmura: 

— Rogal, soţul meu, mi-am făcut datoria, acum vin la tine, 
iubitule! 


Capitolul 139 b — Îngropaţi de vii 


Într-o zi friguroasă de iarnă, deportații din Gorni Zerentui se 
adunaseră înaintea temniţei. Printre ei se afla şi Dimitrie, al cărui 
picior se vindecase întrucâtva. 

Ocna, unde trebuiau să lucreze era cam la trei verste de închisoare. 

Sărmanul bătrân de abia se mai ţinea în rând cu ceilalţi. 

Era un ger straşnic şi, cu toate acestea, broboane de năduşeală îi 
umpleau fruntea lui Dimitrie, care îşi dădea toate silințele să nu 
rămână în urmă. Exilatul gâfâia din greu şi, din când în când, un 
geamăt sfâşietor ieşea de pe buzele sale; dar niciunul dintre oamenii 
îndobitociţi, de care era înconjurat, nu se gândea, să-i aline 
suferinţele. 

Ca să se răzbune pe Dimitrie, ispravnicul din Algaşi nu atrăsese 
atenţia căpitanului Davidoff că bătrânul nu trebuia bătut. 

Cine ar fi stat să cerceteze dacă un ordin era sau nu executat? Şi 
chiar dacă s-ar fi găsit cineva care să vrea să cunoască adevărul, 
vinovaţii aveau, doar, atâtea mijloace ca să ascundă faptele lor. 

În drumul spre ocnă, nenorocitul primi nenumărate lovituri şi 
ghionţi de la cazacii neomenoşi care escortau convoiul de exilați. 

După câtva timp, ajunseră la intrarea ocnei. 

Numai treizeci şi şase de arestaţi puteau să lucreze în mină, ceilalți 
rămăseseră în temniţă. 

Deţinuţii începură să coboare încet treptele, care erau acoperite cu 
gheaţă. 

Le cea mai mică nebăgare de seamă, unul dintre ocnaşi putea să 
alunece şi atunci târa după sine, în adâncimea înfiorătoare, pe toţi 
tovarăşii săi. 

Mina era foarte lungă, căci săpăturile începuseră încă de pe timpul 
împărătesei Ecaterina a II-a, din ordinul acesteia. Gangurile laterale 
erau atât de scunde, încât arestaţii nu puteau să stea în picioare. 

Ajungând înaintea stâncii pe care trebuia s-o sfarme, Dimitrie căzu 
jos, istovit de oboseală: o lovitură de cnut îl făcu să sară în sus. 

— Nu mă bate, lasă-mă să mă odihnesc puţin; pe urmă am să 
muncesc, se rugă sărmanul om. Ia te uită cum îmi tremură mâinile şi 
picioarele... te rog, fie-ţi milă şi îngăduie-mi să mă odihnesc niţel... 

— Câine leneş, te ridici odată! răcni cazacul. Stai tu, că te mângâi 
puţin cu cnutul şi o să-ţi revii îndată. 

Şi îl plesni atât de tare cu biciul, încât Dimitrie secase un țipăt care 
făcu să răsune galeriile, apoi bătrânul se prăbuşi din nou la pământ. 

— Dracw să aibă de-a face cu astfel de ticăloşi, strigă cazacul 
înfuriat. Acum nu-i vreme de odihnă, leneşule! La muncă! Ceilalţi 
nemernici s-au şi pus pe lucru. 

Dimitrie se târî până la stâncă şi începu să izbească în piatră cu 
cazmaua. Însă, fiind slăbit peste măsură, nu făcea nicio ispravă, căci 
unealta nu se înfigea în stâncă. 

— Dă tare, aşa cum trebuie, urlă soldatul, a cărui faţă începuse să 
se facă roşie de mânie. 

Dimitrie îşi adună ultimele puteri, căci biciul vâjâia deasupra 
capului său; dar, cu toate sforțările, loviturile deveneau tot mai slabe. 
În cele din urmă căzu pe pământul plin de găuri în care se adunase un 
lichid negricios. 

Soldatul ridică biciul şi vru să-l croiască; dar, în aceeaşi clipă, se 
opri. 

Un vuiet ciudat, înăbuşit îi izbise urechea. Deodată, se produse o 
zguduitură, ca şi cum pământul s-ar fi cutremurat. 

Deportații încetară lucrul şi priviră înspăimântați spre grinzile care 
susțineau tavanele şi pereţii galeriilor. 

Aceste grinzi erau putrede, înnegrite de vreme, astfel că se puteau 
prăbuşi foarte uşor. 

Apoi, ocnaşii întoarseră privirile spre intrarea galeriei, ca şi cum ar 
fi vrut să fugă. 

Cazacul se şi retrăsese într-acolo. 

— Staţi pe loc, strigă el. N-a fost nimic. Pe semne că s-a aruncat în 
aer vreo stâncă. 

Nenorociţii începură să tremure. Deodată se simţi din nou o 
zguduitură şi apoi o trosnitură înfricoşătoare, ca şi cum tot pământul 
s-ar fi prăbuşit. Un răcnet înfiorător îi răspunse. 

Dimitrie rămase buimăcit în locul unde căzuse. 

Când ridică privirile şi se uită în jurul său, nu văzu decât ochi 
holbaţi de spaimă. 

— Galeria s-a surpat, suntem închişi aici! strigă un condamnat. 

Aceste cuvinte trecură din gură în gură. 

Ocnaşii se repeziră spre locul unde se întâmplase nenorocirea. 
Pietre, moloz, grinzi se aflau acolo, unele peste altele, umplând 
galeria până-n tavan. 

Frica de moarte se zugrăvise pe feţele tuturor. Cu toate că sărmanii 
îşi doriseră să termine cât mai curând cu viaţa lor mizerabilă, totuşi 
gândul că vor muri îngropaţi de vii, îi înspăimânta peste măsură. 

Orice putinţă de a ieşi la lumina zilei era cu desăvârşire înlăturată. 

Lumânările de seu mai ardeau încă, dar se putea socoti exact 
timpul scurt după care urmau să rămână în întuneric. 

— Trebuie să ne bizuim pe propriile noastre puteri, zise în cele din 
urmă, unul mai curajos. De afară n-o să ne vină nimeni în ajutor. 

Cu o înfrigurare uimitoare, nenorociţii începură să lucreze la 
înlăturarea movilei de bolovani şi moloz. 

Dar, după puţin timp, braţele lor sleite de puteri, amorţiseră. 

Un strigăt de deznădejde străbătu rândurile ocnaşilor. Sărmanii n- 
aveau cu ei nici măcar merinde. 

Fireşte că puteau să-şi stingă setea, înghițind bucăţi din gheaţa care 
acoperea pereţii ca un tapet de cristal. Însă de unde să ia pâine... 
pâine, cu care să-şi potolească foamea? 

O soartă groaznică îi aştepta. Să moară de foame acolo, în sânul 
pământului? Iar dacă aerul nu se primenea, sărmanii puteau să piară 
înăbuşiţi. 

Unul lângă altul, deţinuţii lucrau, cu ultimele puteri ce le mai 
rămăseseră, la înlăturarea piedicii ce le stăvilea ieşirea. 

Însă sforţările lor nu aveau prea mari rezultate. 

— Nu facem nimic, dacă nu căpătăm ajutor din afară, strigă un 
bătrân. 

Un moment, nenorociţii se opriră din lucru şi plecară capetele. 

— Lumânarea mea se stinge! Lipseşte aerul! răcni deodată un 
arestat. 

Exilaţii fură străbătuţi de fiori de groază. 

— Stingeţi lumânările, lăsaţi aprinsă numai una, ca să avem lumină 
cât mai multă vreme, strigă bătrânul, care, prin vârsta lui, avea drept 
la ascultare. 

Ceilalţi se supuseră. 

La lumina slabă a unei lumânări, exilaţii se clătinau încoace şi 
încolo, izbind cu cazmalele în stâncă. Se despărţiseră în două grupe, 
ca să poată lucra fără întrerupere; în timp ce una dintre ele se 
odihnea, cealaltă urma să sape. 

Ocnaşii munceau cu înfrigurare.; niciodată nu s-ar fi bănuit în acele 
trupuri sleite, istovite de mizerie şi cruzime, atâta stăruinţă şi putere 
de voinţă. 

Era vorba de viaţa lor, acea viaţă mizerabilă, care multora li se 
păruse o povară. Dar, în această clipă, când erau ameninţaţi s-o 

piardă, îşi dădeau seama că nu puteau renunta la ea. 

Însuşi Dimitrie, care îşi dorise din tot sufletul să moară, muncea 
acum cu atâta râvnă, încât sângele îi ţâşnea pe sub unghii. 

Dar cu fiecare bolovan ce-l dădeau la o parte, curajul lor scădea din 
ce în ce mai mult, căci dădeau de stânci şi mai mari. 

Trei lumânări se şi trecuseră. Mai avea încă trei, dintre care una 
ardea. 

Şi când toate se vor fi consumat, ce urma să se întâmple? 

Ce aveau să se facă nenorociţii când vor rămâne într-un întuneric 
adânc, închişi în măruntaiele pământului? 

Afară de asta, foamea începuse să-i chinuie. 

Arestaţii înghiţeau bucăţi de gheaţă ca să-şi potolească setea, însă 
aceasta le făcea mai rău: gura şi gâtlejurile le ardeau şi mai tare, astfel 
că se hotărî ca nimeni să nu mai înghită gheață. 

Tocmai se înlăturase un strat de bârne şi moloz; străduindu-se din 
răsputeri, deţinuţii izbutiră să scoată dintre dărâmături o grindă mare 
şi nădăjduiseră să găsească o ieşire sau măcar o deschidere cât de 
mică, pe unde să poată intra aerul. 

Speranţă zadarnică! 

Bătrânul se uită cu grijă la flacăra pâlpâitoare a lumânării; aerul 
devenea tot mai rar şi, după puţin timp, desigur că lumânarea urma să 
se stingă. 

Şi, apoi, gazele ce ţâşneau din pământ, nemaigăsind nicio ieşire în 
sus, îngreuiau şi ele aerul. 

O femeie se şi lupta cu moartea; sărmana gâfâia, un fluierat ciudat 
însoţit de gemete sfâşietoare ieşea dintre buzele ei învineţite; privirile 
ei, lipsite de viaţă, erau aţintite în gol. 

Deodată, ochii îi ieşiră din orbite şi faţa i se umflă. 

— Aer! Aer! Mă înăbuş! gemu exilata, smulgându-şi zdrenţele ce-i 
acopereau trupul. 

Dimitrie se cutremură; avea înainte priveliştea sfârşitului său, căci 
mai curând sau mai târziu, toţi câţi se aflau acolo aveau să moară 
înăbuşiţi. 

Rămase pe gânduri. Nu era mai bine, oare să-şi pună singur capăt 
zilelor, înainte de a suferi acel chin? 

Dar cum să-şi înfăptuiască planul? 

Chiar şi mijlocul de a-şi lua viaţa fusese smuls nenorociţilor! 

— Iată, acum aprind ultima lumânare, zise bătrânul, cu glas 
răguşit. Când se va termina şi asta, atunci... 

Urlete, suspine, blesteme sălbatice răspunseră la cuvintele 
condamnatului. 

— Tăcere, prieteni, tăcere, nu rostiţi asemenea cuvinte, continuă el, 
gândiţi-vă că suntem în pragul mormântului... Groapa e gata; peste 
puţin timp vom fi nişte cadavre. 

O clipă în galeria surpată domni tăcere adâncă. 

Deodată se auzi un țipăt care răsună înfiorător în liniştea 
desăvârşită. 

Era glas omenesc, oare? 

Da, izbucnise din pieptul femeii care se lupta cu moartea. 
Nenorocita se chirci, buzele ei rostiră un blestem înfiorător împotriva 
călăilor; ridică braţele, ca şi cum ar fi vrut să se agaţe de ceva. Capul 
îi căzu pe spate, o tremurătură, un fior trecu prin trupul ei, apoi 
nenorocita se întinse; condamnata încetase de a mai trăi. 

Un tânăr se ghemui lângă cadavrul ei; în ochii lui negri strălucea o 
flacără ciudată; era începutul nebuniei. 

Dimitrie se uita îngrozit la această privelişte. Deodată, bătrânul 
care îi conducea, zise: 

— Ultima lumânare e pe sfârşit. Tovarăşi, trebuie să murim! Nu ne 
vine nimeni în ajutor... adio, ne vom întâlni în lumea de dincolo... 

Condamnatul rostise liniştit aceste cuvinte, care sfâşiară inima lui 
Dimitrie. Prizonierul tainic îşi aruncă privirile asupra tovarăşilor săi, 
care, cu ochii îndreptaţi asupra capătului de lumânare, îşi făceau 
rugăciunea pentru odihna veşnică. 

În această clipă, un răcnet sălbatic răsună în galeria năruită; lângă 
movila de moloz se zvârcolea un om tânăr încă; din ochii săi ţâşneau 
fulgere de mânie, chipul îi era schimonosit de groază. 

—  Veniţi, daţi-mi ajutor, strigă nenorocitul. Nu vedeţi cum se 
clatină pietrele? Puţină răbdare şi ajungem la aer. 

Zicând acestea, înnebunitul începu să smulgă pietrele, nădăjduind 
să-şi croiască un drum. 

— Doamne, fie-ţi milă de noi, se închina bătrânul. 

Dimitrie stătea cu ochii aţintiţi asupra lumânării. Ceilalţi gâfâiau şi 
tremurau în jurul lui. 

Deodată, lumina se stinse, ultimul muc de lumânare se trecuse. 


pee 


Capitolul 139 c — Taina lui Dimitrie 


Lola Rogal, văduva condamnatului spânzurat, se afla singură în 
camera ei; ispravnicul se dusese la închisoare. 

Suspinând din adâncul inimii, sărmana femeie îşi ascunse în mâini 
faţa ei galbenă, zbârcită înainte de vreme. 

— O, nenorocita de mine, de ce n-am murit în clipa când am călcat 
pragul acestei case blestemate?! şopti ea. Soţul meu, iubitule, ascultă- 
mă de acolo, din cer, unde eşti... menirea mea pe acest pământ este să 
te răzbun! Acum ştiu tot... zbirii, care sunt uneltele oarbe ale 
ispravnicului, mi-au mărturisit cum te-au torturat pe tine, 
nevinovatul! Însă eu, soţia ta, te voi răzbuna şi voi chinui pe monstru 
în acelaşi chip. 

Chipul femeii se transformă; într-o clipă, acea deznădejde, 
pricinuită de cruzimi, dispăru de pe faţa ei. În ochii-i strălucea o 
hotărâre neclintită, buzele sale, minunat tăiate, începură să tremure 
de tulburare. 

— Doamne, Dumnezeule, ajută-mă să mă răzbun! 

Apoi, se ridică şi porni spre bucătărie, cu paşi siguri; ajungând la 
oblonul pivniţei dădu lui Vladimir semnalul convenit. 

— Nu trebuie să mai întârzii, îşi zise ea, acum ispravnicul nu-i 
acasă... putem porni la lucru. Desigur, dacă s-o întoarce... dar nu, nu-i 
nimic! Cum o auzi zgomot în bucătărie va fugi: se teme de răzbunarea 
morţilor... însă o va simţi. 

Cu mâinile tremurânde, nobila femeie înlătură lespedea ce 
acoperea tabla de fier, apoi ridică oblonul. În deschizătură se ivi faţa 
mirată a lui Vladimir. 

— Ce s-a întâmplat? întrebă el. 

— Trebuie să pornim la lucru, răspunse Lola. Nu mai pot răbda să 
stăm aşa, cu mâinile în sân. 

— Ai luat vreo hotărâre? cercetă fiul marelui duce. 

— Ascultă-mă, în seara asta voi turna în băutura monstrului un praf 
care-l adoarme buştean. Acest praf l-am căpătat de la o farmacie, căci 
voiam să mă ameţesc eu însămi... acum am să-l folosesc ca să mă 
răzbun... Da, da, să piară ticălosul care mi-a răpit tot, soţul, onoarea, 
chiar şi încrederea într-o lume mai bună. 

Vladimir începu s-o mângâie; glasul său blând o mai linişti. 
Nenorocita suspină şi izbucni în lacrimi. 

— Lola, gândeşte-te la suferinţele mele, zise tânărul. Care dintre 
noi e mai nefericit? Soţul dumitale e mort demult, a scăpat de toate 
chinurile pământeşti. Eu, însă, tremur în fiecare clipă de teama 
urmăritorilor mei... 

— Da, ai dreptate, exclamă ea. Dar trebuie să ne unim pentru 
răzbunare... 

— Să ne răzbunăm împotriva acelora care ne chinuiesc, adăugă 
tânărul, şi să ajutăm pe aceia care suferă ca şi noi loviturile de cnut... 

— Îndată ce monstrul se va întoarce acasă, continuă femeia, mă va 
pune să-i pregătesc băutura lui favorită. O să-i torn înăuntru praful 
adormitor şi ticălosul se va cufunda într-un somn adânc. 

— Şi pe urmă? 

— Lasă-te în nădejdea mea... Acum, repede la lucru... Iată, 
veșmintele astea le-am adus pentru dumneata, sunt hainele unui ţăran 
siberian. Cred că astfel vei înşela mai lesne ochii cazacilor bănuitori. 
Căciula s-o tragi peste urechi, ca să nu se observe că eşti tuns. Şi apoi, 
fireşte că trebuie să te prefaci că eşti tot aşa de bădăran, ca şi alţi 
săteni. 

Vladimir zâmbi. 

— O, te gândeşti la toate! exclamă el. Cum aş putea să-ţi răsplătesc 
vreodată tot ceea ce faci pentru mine? 

— Numai într-un singur chip: fiind blând cu cei năpăstuiţi de 
soartă. 

— Da, îţi făgăduiesc că-i voi ajuta cât îmi va fi cu putinţă. Dar, 
spune-mi, te rog, cum voi căpăta un paşaport? 

— Asta e lucru greu, zise Lola. Însă nădăjduiesc că ispravnicul 
însuşi îţi va da unul. 

— Ispravnicul? Mi se pare că vrei să glumeşti, Lola. 

— Nu-mi arde mie de glume acum, răspunse ea. 

— Bine, dar nu pricep cum o să-l convingi să-mi dea un paşaport? 

Femeia zâmbi. 

— Superstiţia şi teama de sufletele acelor pe care i-a ucis o să-l facă 
să elibereze paşaportul. 

Vladimir aţinti o privire întrebătoare asupra femeii care, cu toată 
sălbăticia în care trăia, îşi păstrase puterea de judecată. 


— 126 — 


— Şi când o să-mi dea paşaportul? întrebă el, văzând că Lola 
rămăsese tăcută. 

— Îndată ce se va întoarce, răspunse soţia condamnatului. 

— Prin urmare, chiar azi? 

— Fireşte, iar astă-noapte o să fugim. 

Vladimir tresări. 

— Lola, vrei să mă însoţeşti? zise el. Dar te-ai gândit la toate 
primejdiile pe care le vom întâmpina în cale? 

— O, prietene, vei vedea ce e în s-are să facă o femeie, când vrea să 
sfarme lanţul ruşinii, strigă ea, cu înflăcărare. 

Fiul marelui duce se uită cu admiraţie la această femeie curajoasă, 
care îşi pusese în gând să-l scape pe dânsul şi pe Dimitrie, din mizeria 
în care se zbăteau. 

— Da, voi fugi împreună cu dumneata, continuă Lola. După fapta 
pe care o voi săvârşi, va fi cu neputinţă să mai rămân aici. Monstrul 
m-ar ucide, fără îndoială, dar eu nu vreau să mor, până nu-l voi scăpa 
şi pe prietenul dumitale, nobilul Dimitrie. 

— Ştii cine e Dimitrie? întrebă Vladimir. 

— Sigură nu sunt, dar bănuiesc că se comite asupra lui o crimă 
strigătoare la cer. Ţi-am spus că ispravnicul fiind beat, mi-a mărturisit 
că.. 

— Lola, opreşte-te, să nu rosteşti în faţa nimănui asemenea cuvinte, 
o întrerupse tânărul. Taina asta îngroap-o adânc în inima dumitale. 
Nici chiar el nu ştie cum se numeau părinţii săi şi nu cunoaşte locul 
unde s-a născut. Un văl gros acoperă trecutul său; cine va ridica acest 
văl... 

Lola clătină capul. 

— Pentru mine, acest văl nu există, zise ea, cunoşteam foarte bine 
pe bărbatul al cărui nume nu trebuie să-l rostesc. Tatăl meu era 
bijutierul Curţii. Mulţi oameni de seamă veneau în prăvălia noastră! 
Femeia tăcu, biruită de amintiri. 

Vladimir îşi îmbrăcă hainele ţărăneşti: îi veneau de minune, stofa 
grosolană îi ascundea statura zveltă, părea un adevărat sătean din 
Siberia. 

— Sforile de care am legat greutăţile sunt în bună rânduială? 
întrebă curajoasa femeie. Trebuie să ne gândim la toate, ca nu cumva 
încercarea noastră să dea greş. 

— Da, sunt în regulă, răspunse Vladimir. Stând singur în pivniţă şi 
neavând ce face, am mai legat câteva pietre, astfel că greutăţile fac un 
zgomot foarte mare. 

— De teamă, ispravnicul nu se încumetă să intre în bucătărie, ca să 
cerceteze de unde vine zgomotul; altminteri, toate planurile noastre ar 
cădea baltă, adăugă ea. 

Apoi Lola aduse în pivniţă nişte belciuge de fier şi o saltea, pe care 
o întinse jos. 

— Aceste belciuge trebuie să fie bine înţepenite în jurul saltelei, 
zise ea. Iată, aici sunt uneltele necesare. 

Vladimir se puse pe lucru şi, după puţin timp, cele patru belciuge 
erau înfipte în piatră. 

— Aşa, făcu Lola, acum adu scheletul femeii şi pune-l în picioare 
aici, în colţul acesta. 

Tânărul îi împlini cererea. 

— Ispravnicului îi plac femeile, zise Lola, zâmbind cu dispreţ. 
Aşadar, vom găti scheletul. 

Se apropie de el şi-l înveli cu o pânză roşie. 

— Acum, dumneata vei rămâne aici şi nu te vei mişca până nu vei 
auzi semnalul convenit, încheie soţia condamnatului. 

Între timp se făcuse amiază; aşadar, se apropia vremea când 
ispravnicul urma să se întoarcă acasă. 

Lola părăsi pivniţa, intră în camera unde mâncau, puse masa şi 
apoi se aşeză la fereastră, aşteptându-şi chinuitorul, care trebuia să 
vină dintr-o clipă într-alta. 

Biata femeia de abia izbutea să-şi stăpânească tulburarea; inima îi 
bătea de se părea că-i va sparge pieptul. Dacă planul ei reuşea, atunci 
urma să dobândească două lucruri: libertate şi răzbunare. 

Fiori de groază o străbătură, când uşa se deschise, în sfârşit, şi 
ispravnicul intră înăuntru. 

— Mii de draci, cum mai ninge! Şi ce ger cumplit, bombăni el, 
scuturându-şi zăpada ce-l acoperea. Fugarul o să cam aibă de furcă. Pe 
vremea asta îngheaţă şi vulpile în vizuinile lor, darmite un evadat ca 
ăla? Eu mă prind... 

— Taci, îl întrerupse Lola, nu mai vorbi despre dânsul... iată, 
mâncarea e gata... 

Ispravnicul privi cu lăcomie la bucatele ce i se pregătiseră. Abia de 


— 128 — 


când Lola se afla în casa lui ducea şi dânsul o viaţă mai ca lumea. 

— Ei, mâncărurile trebuie să fie foarte bune, zise el. Da, da, eşti o 
femeie înţeleaptă; vino să-ţi daţi o guriţă, ca răsplată pentru grija ce- 
mi porţi. 

Atingerea mizerabilului o umplea de dezgust, dar Lola n-avea 
încotro; trebui să sufere ca dânsul s-o apuce de mijloc, s-o atragă spre 
sine şi să-şi lipească de gura ei, buzele lui groase. 

Dragostea ispravnicului îi producea o scârbă de moarte; dar, în 
acea zi, sărmana femeie trebuia să joace rolul iubitei credincioase. 

— Îngeraşul meu, porumbiţa mea, şopti ispravnicul, mângâind-o. 

Lola se lupta cu ea însăşi. 

Să arunce, oare, ticălosului, în faţă tot disprețul, toată ura ce o 
simţea pentru el? 

— Drăguţo, zâmbeşte-mi; mă port, doar, atât de frumos cu tine! Ne 
vom cununa, vei fi nevasta mea: spune-mi, se poate ceva mai 
minunat? 

Soţia lui Rogal clătină capul în semn de afirmare. Sărmana nu 
putea să vorbească, deoarece dacă ar fi rostit un singur cuvânt, ar fi 
izbucnit în plâns. 

Se stăpâni din răsputeri şi izbuti să-şi înfrâneze simţămintele. 

— Hai la masă, zise ea, în cele din urmă, ca să dea altă direcţie 
gândurilor chinuitorului ei, mâncarea ta favorită o să se răcească, azi 
avem pirog?. 

Aceste cuvinte scăpară pe Lola de dezmierdările care îi produceau 
atâta scârbă. Ispravnicul se aşeză la masă şi tânăra femeie îi umplu 
farfuria cu mâncare. 

— Dar unde-i băutura, puişorule? făcu el, deodată. Nu cumva ai 
uitat-o? Ştiam că nu prea eşti uitucă, druga mea! Te rog, du-te în 
pivniţă şi adu-mi de băut. 

Lola tresări, ca şi cum ar fi fost cuprinsă de spaimă. 

— În pivniţă? repetă ea. Ah, nu mă duc, acolo sunt spiritele rele... 

— Du-te, draga mea, căci nu ţi se va întâmpla nimic, o încurajă 
ispravnicul. 


a Pirog era un fel de cârnat, umplut cu carne; acest cârnat se mănâncă cu 
plăcere de către toate clasele sociale. 

— Vino şi tu, mi-e teamă să mă duc singură! Azi, duhurile au bătut 
mai tare ca până acum... Dacă mi-ar ieşi în cale un strigoi? 

— Prostii! Nu există strigoii Cine a murit, e mort! 

— Aşa îşi închini tu? Ah, nu vezi ce înspăimântată sunt? Inima îmi 
zvâcneşte, de parc-ar vrea să-mi sară din piept. 

Ispravnicul se uita cu un zâmbet obraznic la mişcările femeii; apoi 
se plecă şi-i şopti ceva. 

Lola păli. 

— Obraznicul, murmură ea, dar las” că scap eu azi de el. 

Apoi adăugă tare: 

— Bine, am să-ţi aduc de băut, dar dacă mi se va întâmpla ceva şi 
voi ţipa, să-mi vii în ajutor. 

— Nici nu mai te îndoi de asta, răspunse ispravnicul, zâmbind 
batjocoritor. 

Soţia lui Rogal părăsi încăperea; asupritorul ei ascultă cu atenţia 
încordată. 

Deodată răsună un țipăt înfiorător. Ispravnicul se făcu alb ca varul, 
membrele începură să-i tremure şi, înspăimântat, se retrase într-un 
colţ al încăperii. 

Inspectorul temniţei auzi cu groază hodorogeli pe scara pivniţei. 

— Drace, vin morţii, duhurile, bolborosi el. 

Uşa fu smucită cu putere şi Lola se ivi în prag; puse pe masă sticla 
cu vin şi, apoi, se prăbuşi într-un scaun. 

— Slavă Domnului, că am scăpat, murmură ea. Ah, aici nu mă mai 
pot ajunge... Mi se părea că vine după mine un schelet care întindea 
braţele, vrând să mă prindă, continuă soţia condamnatului. Pentru 
nimic în lume nu mă mai duc jos. N-auzi ce zgomote vin de acolo? 

Lola îşi juca rolul de minune. 

Şi, într-adevăr, din beci răsunară tropăituri de picioare, gemete, 
vaiete. Ispravnicul tremura, ghemuit în colț. 

— Lola, dă-i afară, alungă-i de aici, nu vreau să-i mai aud, îngână 
ticălosul, care era tot atât de fricos şi superstiţios pe cât era de crud. 

Dar tânăra femeie nu se mişcă din loc. 

— Nu pot, picioarele îmi sunt ca paralizate, dar simt răsuflarea rece 
a fantomei... Ah, mi-e teamă, apără-mă, tu eşti bărbat, trebuie să 
goneşti stafiile... 

Zăcând acestea se uita la el, plin de spaimă; clar ispravnicul se afla 

într-o stare de nedescris. 

— Linişteşte-te, n-auzi că şi duhurile s-au astâmpărat? strigă el, 
după câtva timp. Ai adus votcă? Fă-mi repede un grog tare, vreau să 
beau, să uit totul... Da, da, bea şi tu, alcoolul risipeşte gândurile 
negre, prosteşti... 

Lola clătină capul; apoi, prepară băutura cerută, umplu un pahar şi- 
l] întinse ispravnicului, care-l goli dintr-o înghiţitură. Mai turnă un 
pahar, îşi udă buzele în lichid şi zise: 

— Da, ai dreptate, în asta e uitarea... 

După aceea, puse pe furiş un praf alb în băutură şi-i dădu paharul. 

— Bea, grogul e minunat, zise ea, zâmbind. 

— Deoarece mi-l dai tu o să fie şi mai bun, strigă el, luând cupa. În 
sănătatea ta, iubito! 

Lola îl privi nemişcată. 

— Hm, ciudat, parcă are gust de migdale amare, se miră 
ispravnicul, uitându-se în fundul paharului. 

— Fi, ce-ţi mai trece prin minte? răspunse ea. Ştii, doar, că n-avem 
nicio migdală pe aici... 

— Aşa e, încuviinţă beţivul. Drace, pleoapele îmi sunt grele ca 
plumbul... Lola... ce era în grog? 

Ultimele cuvinte fuseseră rostite în şoaptă; ispravnicul clipi de 
câteva ori, apoi capul îi căzu pe masă. 

Lola aruncă asupra lui o privire plină de ură, se încredință că 
ticălosul doarme buştean şi ieşi din cameră, coborând scăriţa ce ducea 
în bucătărie. 

— Vladimir, vino, a adormit tun, şopti ea. 

Tânărul, cere o aşteptase cu nerăbdare, fu numaidecât lângă nobila 
femeie. 

— Aşadar, praful şi-a făcut efectul? întrebă el, cu însufleţire. 

— Da, până acum planul nostru a izbutit de minune... Să pornim la 
lucru, deci! 

Cei doi urcară în camera ispravnicului. 

Fiul marelui duce se simţi cuprins de o ură neîmpăcată împotriva 
acestui om, în mâinile căruia guvernul pusese soarta deportaților din 
Algaşi. Văzu, pentru prima oară, trăsăturile lui grosolane şi se gândi la 
cruzimile pe care nenorociţii erau nevoiţi să le rabde din partea lui. 

În acest timp, Lola deschise un sertar şi luă de acolo un fişic cu 

monede de aur. 

Deodată, nobila femeie scoase un țipăt uşor. 

— Ce s-a întâmplat? strigă Vladimir. 

— Pumnalul acesta, îngână ea, da, da, îl cunosc... Cum de-a ajuns 
aici, în stăpânirea acestui om? 

— Aparține prizonierului tainic, răspunse fiul marelui duce. 

— Cum, Dimitrie e proprietarul acestui pumnal? strigă Lola, 
privind stiletul, cu luare-aminte. 

— Desigur, zise tânărul, l-am văzut la el şi i-a fost luat când ne-au 
prins cazacii. 

— Ciudat, exclamă ea, după atâţia ani şi la o depărtare aşa de mare 
văd din nou acest pumnal... 

— Nu înţeleg ce vrei să spui, făcu tânărul, ridicând din umeri. 

— Ascultă-mă, e o înlănţuire foarte curioasă de împrejurări. Eram 
în vârstă de şase ani. Într-o zi mă aflam în prăvălia noastră, tatăl meu 
mă ţinea pe genunchi. Deodată, o trăsură se opri înaintea uşii şi un 
domn înalt, frumos coborî dintr-însa. Tata mă dădu jos de pe 
genunchi şi alergă în întâmpinarea clientului, înaintea căruia se 
înclină adânc. Apoi începură să discute, în timp cu necunoscutul 
examina armele scumpe ce i se aduseseră. Eram curioasă să ştiu 
despre ce vorbeau, aşa că mă furişai pe lângă ei. Tata vru să mă 
gonească, dar străinul întrebă, cu blândeţe: 

„E fiica dumitale, Simeon Mihalovici? Oh, e o copilă 
fermecătoare!” 

Tata se înclină din nou, iar eu, necunoscând rangul acelui străin mă 
apropiai şi mai mult de el. 

— „Dumnezeu să te aibă în paza lui”, zise dânsul, mângâindu-mă. 
„Îţi doresc ca niciodată să nu cunoşti amărăciunile acestei vieţi.” 

Apoi, întorcându-se spre tatăl meu, continuă: 

— „Pumnalul acesta să mi-l trimiţi la Palat; chiar zilele astea voi 
pleca în Crimeea.” 

Şi se depărtă, după ce-mi mai aruncase o privire plină de dragoste. 

— „Ce onoare, copila mea!” exclamă tata, „bunul nostru împărat 
te-a mângâiat şi ţi-a dat binecuvântarea lui.” 

Ce bucurie am simţit atunci! Pe vremea aceea îmi închipuiam un 
împărat cu sceptrul bătut în pietre preţioase şi cu o coroană 
strălucitoare pe cap! Chipul împăratului mi-a rămas întipărit în 

minte... Pumnalul acesta, pe care îl recunosc după încrustările sale, a 
fost trimis la Palatul imperial... Aşadar, înţelegi uimirea ce mă 
cuprinde, văzându-l aici, în pustiurile de zăpadă ale Siberiei, în 
stăpânirea unui ticălos ca ăsta... 

Lola tăcu, uitându-se neîncetat la pumnal. 

— Îl iau cu mine, zise ea, în cele din urmă, o să-l predau 
proprietarului său... Dar cum o fi ajuns oare, în mâinile lui Dimitrie? 

Vladimir ridică din umeri. 

— Prietenul meu nu mi-a spus nimic despre asta, răspunse el. 

— Fi, dar am pierdut destul timp, stând de vorbă, făcu Lola. Acum 
să ne apucăm de lucru; bani am luat. 

— Sunt bani străini, prietenă, murmură tânărul. 

— Nu-mi pasă! exclamă ea. La graniţa Siberiei, când am coborât 
din tren, mi s-a furat tot ce aveam; deci eu nu fac decât să-mi iau 
înapoi o parte din ceea ce mi s-a smuls. 

— Lola, lucru străin nu aduce folos, stărui tânărul. Pune bunii la 
loc... 

— Nu, nu, iau păcatul asupra mea, mâna dumitale va rămâne 
curată, răspunse nobila femeie, cu hotărâre. Deocamdată ia pumnalul 
lui Dimitrie. 

Vladimir vâri stiletul în sân; simţindu-l la pieptul său, fiul marelui 
duce se socoti mai în siguranţă. 

— Şi acum ce facem? întrebă el. 

— Apucă-l de picioare pe ispravnic, zise Lola. Trebuie să-l ducem 
jos. 

— În pivniţă? cercetă tânărul. 

— Da, în pivniţă, răspunse ea. 


Capitolul 140 — Prin galeriile ocnei 


După ce se stinsese şi ultima lumânare, condamnaţii rămaseră într- 
un întuneric de nepătruns. 

Un strigăt de spaimă răsună atunci, urmat de blesteme sălbatice. 

Dimitrie îngenunche pe pământul umed, sprijinindu-şi capul de o 
piatră. 

Nenorocitul îşi aştepta sfârşitul. Ce-i dăduse lui viaţa? Numai dureri 
şi mizerii. 

— Doamne, Dumnezeule, nu mă lăsa să sufăr prea mult, îngână 
bătrânul. 

Ceilalţi condamnaţi nu erau atât de resemnaţi;, cea mai mare parte 
din ei, blestemau Cerul şi oamenii, care le hărăziseră un sfârşit atât de 
înfiorător. 

În acest timp, aerul devenea din ce în ce mai înăbuşitor, deoarece 
gazele ce ieşeau din pământ nu aveau nicio ieşire. 

Strigăte deznădăjduite se amestecau cu blestemele celor înnebuniţi 
de spaimă. 

N-avea să le vină nimeni în ajutor, n-avea să se facă nicio încercare 
ca nenorociţii să fie scoşi la lumina zilei? 

Câteva femei şi doi bărbaţi îşi şi dăduseră sufletul. 

O groaznică deznădejde pusese stăpânire pe sufletele celor rămaşi 
în viaţă. La asta se mai adăuga şi întunericul, care era atât de adânc, 
încât nu se vedea nici mâna înaintea ochilor. 

Bătrânul care îi conducea, reluă cuvântul: 

— Nimeni nu ne vine în ajutor, zise el. Noi înşine suntem prea slabi 
ca să înlăturăm piedica ce ne stă în cale. Aşadar, să ne pregătim 
pentru ceasul cel din urmă, să ne rugăm lui Dumnezeu. 

Deodată, un zgomot ciudat ajunse la urechile îngropaţilor de vii. 

Ce era, oare? Venea ajutorul mult dorit? 

Nenorociţii ascultară cu atenţia încordată. Dar nu mai auziră nimic. 
O tăcere adâncă domnea pretutindeni. 

După câteva clipe, zgomotul răsună din nou. 

Aşadar, mântuitorii se apropiau, li se aducea ajutor, în cea din 
urmă clipă. 

Nenorociţii pluteau între nădejde şi îndoială. Vor ajunge salvatorii 
până la dânşii, înainte ca aerul stricat să-i înăbuşe pe bieţii 
condamnaţi? 

— Aer, aer, mă sufoc! Pentru numele lui Dumnezeu, ajutaţi-mă, nu 
mă lăsaţi! Fie-vă milă de tinereţea mea! se ruga o tânără fată, zgâriind 
cu unghiile stânca. 

— Ah, mi s-a uscat limba, daţi-mi o înghiţitură de apă, se auzi un 
glas. 

Alţii îşi smulgeau hainele, nădăjduind că astfel vor răsufla mai în 
voie. 

Lovituri de târnăcoape începură să răsune din ce în ce mai lămurit. 

Mântuitorii lucrau din răsputeri. 

Era şi timpul. 

Horcăiturile deveneau din ce în ce mai dese; aerul era atât de 
înăbuşitor, încât nenorociţii de abia mai puteau să respire. 

Cel puţin, dac-ar mai fi putut să reziste până la ivirea salvatorilor! 

Condamnaţii care îşi păstraseră sângele rece, ascultau cu atenţia 
încordată. Deodată, un glas ajunse la urechile lor. 

Da, un glas pătrundea prin peretele ce-i despărțea de lumea din 
afară. 

Dimitrie aştepta cu nerăbdare. La un moment dat tresări. Cineva se 
apropiase de el. O mână rece îi atinse obrazul. 

Nu cumva era un muribund, care venea, să-i ceară ajutor? 

— Cine eşti? întrebă prizonierul tainic, căci de zărit nu se putea 
zări nimic prin bezna adâncă ce-i învăluia. 

— Ajută-mă, îngână acela care se apropiase de Dimitrie. Ia te uită 
cum îmi bate inima, capul îmi arde, foamea şi setea mă chinuiesc 
nespus... Fie-ţi milă de mine, omoară-mă!... 

Dimitrie se cutremură; recunoscuse, după glas, că avea de-a face cu 
un om tânăr. 

— Linişteşte-te, ajutorul nu mai e departe, îl îmbărbătă prietenul 
lui Vladimir. 

— Ajutorul? repetă condamnatul. Dar cine o să ne vină în ajutor? 
Nu, nu, trebuie să murim aici... 

— Ascultă, n-auzi cum lucrează? răspunse Dimitrie. În curând vor 
înlătura dărâmăturile şi atunci vom avea aer din belşug. 

— Eu nu cred una ca asta, murmură exilatul. Cunosc, doar, prea 
bine pe căpitan şi cazacii lui. N-au să-şi pună ei viaţa în joc, ca să 
scape o mână de condamnaţi. 

— Totuşi, auzi cum sapă, soarta noastră i-a înduioşat... 

Dimitrie se opri; o îngrijorare inexplicabilă pusese stăpânire pe el. 
Rămase în ascultare; loviturile încetaseră. 

Fusese părăsită, oare, încercarea de a-i salva? Erau prea mari 
piedicile spre a putea fi biruite? 

Cine ar fi fost în stare să răspundă la aceste întrebări chinuitoare? 

Prizonierul tainic asculta, cu răsuflarea la gură: într-adevăr, totul 
fusese cufundat într-o linişte de mormânt, niciun zgomot nu mai 
pătrundea prin peretele format de stâncile prăvălite. 

Braţele lui Dimitrie îi căzură de-a lungul trupului ca nişte bucăţi de 
cârpă; un oftat sfâşietor ieşi din pieptul său, care tresălta cu putere. 

Tânărul de lângă el auzi acest oftat. 

— Ei, vezi c-am avut dreptate? răcni nenorocitul. Nimeni nu se 
gândeşte să ne vină în ajutor... Dacă vrem să scăpăm de aici, trebuie 
să ne bizuim pe propriile noastre puteri. Nu cunoaşte niciunul dintre 
voi vreun mijloc de scăpare? Sunt, doar, atâtea galerii şi puțuri 
părăsite. Nu cumva s-ar putea găsi vreun loc, pe unde să ieşim? 

— Eu sunt de scurtă vreme aici, răspunse Dimitrie, nu cunosc ocna. 
Şi apoi, pe întunecimea asta nici nu e cu putinţă să găsim o ieşire. Nu, 
dacă nu ne vine ajutor din afară, suntem pierduţi... 

Tânărul suspină. 

— Atunci, putem să ne pregătim de moarte, zise el. Căci chinuitorii 
noştri nu ne vor veni în ajutor. 

— Dar n-ai auzit adineauri lovituri de târnăcop? întrebă celălalt. 
Ba, mai mult, mi s-a părut că aud glasul unui om care strigă să nu ne 
pierdem curajul. 

— Se poate, însă or fi întâlnit piedici prea mari şi ne-au lăsat în 
voia sorții. O, îi cunosc pe acei ticăloşi care au curaj numai când 
trebuie să ne bată, dar tremură când văd cea mai mică mişcare a 
vreunei stânci. 

—  Tovarăşi, strigă tânărul, nu cunoaşte niciunul dintre voi 
cotiturile acestei ocne? 

— Taci, mai bine să ne culcăm, astfel vom muri mai uşor, răspunse 
unul dintre condamnaţi. 

— Eu cunosc foarte bine ocna, strigă un deţinut. Sfântă Fecioară 
din Cazan, unde mi-au fost minţile de nu m-am gândit până acum la 
asta? 

Zicând acestea, condamnatul se lovi cu palma peste frunte. 

— Ştii toate cotiturile care sunt în mină? întrebă Dimitrie. 

— Desigur, numai că ieşirea ar fi foarte primejdioasă, căci la 
capetele galeriilor sunt gropi adânci şi dacă am cădea în vreuna... 

Exilaţii se înfiorară. Fiecare pipăi în jurul său, temându-se ca nu 
cumva să fie vreo prăpastie prin apropiere. 

— Ah, dac-am avea lumină, am putea face încercarea de a ieşi din 
locul acesta înfiorător, se auzi un glas plângător. 

— Mai bine să ne zdrobim testele în vreo groapă decât să murim 

aici înăbuşiţi, strigă condamnatul cel tânăr. 

— Câţi mai suntem în viaţă? întrebă exilatul care îi conducea. 

Răspunsurile veniră de pretutindeni şi inimile tuturor se strânseră, 
aflând că din treizeci şi şase mai trăiau doar douăzeci şi patru. 

— Aşadar, trebuie să facem repede ceva, dacă nu vrem să pierim. 
Cine mă urmează? 

— Toţi, strigară, condamnaţi, într-un glas. 

— Unde este deportatul care cunoaşte ocna? 

— Sunt aici. 

— Târăşte-te spre mine; timpul e preţios. Nu simţiţi că aerul devine 
din ce în ce mai greu? N-avem nicio clipă de pierdut. 

Exilatul care susţinea că cunoaşte ocna se târî spre bătrân. 

— Ah, dac-am avea puţină lumină! O flacără cât de mică ar fi de 
ajuns, zise unul dintre ei. 

După o scurtă consfătuire, condamnaţii hotărâră să se târască spre 
dreapta; altfel decât pe brânci nu puteau să înainteze prin galerii. 

Curând, mâinile începură să le sângereze din pricina pietrelor 
asculte; nenorociţii fură siliţi, apoi, să treacă prin băltoacele ce se 
formaseră din picăturile de apă ce şiroiau pe pereţi. Din când în când, 
se opreau căci apăsarea ce o simțeau pe piepturi le îngreuia mişcările. 
Dar nimeni nu rostea vreun cuvânt, nu se auzeau decât gemete şi 
respiraţia lor şuierătoare. 

— Fiţi cu băgare de seamă! zise deodată condamnatul care 
cunoştea ocna. De aici porneşte o galerie la dreapta şi, apoi, o să dăm 
peste gangul lui Alexandru; însă, acest gang nu mai e folosit de vreo 
zece ani. Astfel că nu ştiu dacă vom putea străbate prin el. 

— Trebuie, trebuie să încercăm, strigară ceilalţi, îmbărbătaţi de 
mica izbândă ce o avuseseră până acum. 

— Atenţie, aici sunt grinzi şi bolovani, zise călăuza lor. 

— Ah, ce întuneric! se tângui un arestat. 

— Ştiţi ce? făcu conducătorul. Rămâneţi voi pe loc, iar eu mă voi 
târî mai repede, deoarece cunosc drumul. 

— Nu, nu, nu ne părăsi, strigară ceilalţi, deznădăjduiţi. 

— Tovarăşi, lăsaţi-mă să mă duc singur şi voi ajunge mai lesne la 
lumina zilei. Ar fi foarte greu să ne ţinem laolaltă prin întunecimea 
asta şi, apoi, galeria e pe jumătate năruită. Vă jur că mă întorc. 

Un strigăt de deznădejde răspunse la această propunere. 

— Opriţi-vă, aici aerul e mai bun; vin cât de curând înapoi, 
aducând ajutor, continuă călăuza. 

— Ah, acum vrei să ne părăseşti şi tu? strigă unul dintre ei, cu glas 
sfâşietor. 

— Nu, nu, pe fericirea sufletului meu vă jur că mă întorc, răspunse 
conducătorul. 

Acum se amestecă şi bătrânul în vorbă. 

— Să mergem înainte cu toţii, zise el, să îndurăm împreună soarta 
care ne-a fost hărăzită. 

— Are dreptate, să murim la un loc, strigară condamnaţii. 

— Bine, mă învoiesc, încuviinţă conducătorul, apucaţi-vă de mână 
şi formaţi un lanţ ca să nu rămână vreunul în urmă. 

Exilaţii se supuseră şi astfel începu drumul chinuitor prin galeriile 
nesfârşite. 

Greutățile pe care le întâmpinară aceşti dezmoşteniţi ai sorții nu se 
pot descrie. Chinuiţi de grija că vor pieri acolo, în adâncul 
pământului, că se vor zvârcoli, torturați de foame, în întunecimea 
aceasta de nepătruns, nenorociţii înaintau mereu. 

Întâmplări înfiorătoare, demult uitate, le veniră în minte; oameni, 
aflându-se în împrejurări ca acelea în care erau ei, nu-şi mai putuseră 
stăpâni foamea, ridicaseră mâna asupra tovarăşilor lor, îi uciseseră şi 
se hrăniră cu carnea lor crudă. 

Aceste gânduri umplură de groază pe Dimitrie. 

— Sunt oameni în stare, împinşi de foame, să făptuiască asemenea 
cruzimi? se întrebă el. Doamne, Dumnezeule, ocroteşte-ne, se rugă 
bătrânul, de abia mai ţinându-se de cel de dinaintea sa. 

Călăuza se opri deodată. 

— Trebuie să rămânem pe loc, zise el. Aici, izvoarele care ţâşnesc 
din perete au format un pârâu; dacă apa e adâncă suntem pierduţi. 

Un strigăt de spaimă, izbucnit din piepturile tuturor, răspunse la 
aceste cuvinte. 

Situaţia era, într-adevăr, groaznică; îndărătul lor galeria astupată, 
plină de gaze otrăvitoare, iar înaintea lor un pârâu a cărui adâncime 
n-o cunoşteau. 

Curajosul conducător se târî până la malul apei, vrând să măsoare 
cu braţul adâncimea ei. 

— Ei, putem înainta? strigă un condamnat. 

— Nu mai întârzia mult, altminteri vom pieri de foame! zise altul. 

Călăuza simţi fruntea că i se îmbrobonea de năduşeală. Oricât de 
mult se plecase, cu braţul întins, nu dăduse de fundul pârâului, a cărui 
apă era rece ca gheaţa. 

— Nu cumva are vreunul din voi un băț? întrebă el. 

— Întunericul ăsta afurisit e pricina tuturor relelor, bombăni 
bătrânul. O rază cât de slabă de lumină şi am fi scăpaţi! 

Unul dintre exilați, pipăind în jurul lui, găsi o prăjină, care fu 
trecută din mână în mână, până ce ajunse la călăuză. 

— Hm, pârâul nu-i tocmai adânc, apa ne ajunge doar până la piept, 
zise acesta, după câteva clipe. Aşadar, hotărâți să-l trecem? 

— Fireşte, răspunse Dimitrie. 

— Băgaţi de seamă să nu cadă vreunul în vreo groapă. Căci, fără 
îndoială, că pe fundul apei sunt adâncituri în stâncă. Prin urmare, să 
vă lăsaţi binişor, unul după altul, în acelaşi loc. Iată, eu cobor... Staţi 
o clipă, vreau să-mi dau seama încotro duce galeria. 

Condamnaţii rămaseră nemişcaţi, ţinându-şi răsuflarea şi auziră 
cum conducătorul lor târa prăjina pe pereţi. 

Deodată, acesta scoase un strigăt. 

— Suntem pe calea cea bună, zise el. Când mă plec de tot la 
pământ, văd înaintea mea o pată albă, trebuie să fie lumina zilei; 
fireşte că mai avem mult până acolo, deoarece pata luminoasă e foarte 
mică; să avem răbdare, însă; doar gândul că, cu fiecare pas ne 
apropiem de lumea din afară, trebuie să ne dea mângâiere şi curaj. 

— Înainte, înainte! strigară exilaţii. În curând vom fi salvaţi. 

Pe buzele lui Dimitrie flutură un zâmbet. El bănuia greutăţile 
înspăimântătoare prin care aveau să treacă încă. Dar nu zise nimic, 
pentru a nu tulbura bucuria tovarăşilor săi. 

— Acum în apă! Luaţi seamă, veniţi unul după altul! strigă călăuza. 

La început, totul merse bine. Dimitrie era cel din urmă. Deodată 
simţi pe cel dinaintea lui, retrăgându-şi mâna pe care o ţinea într-a sa. 
Tainicul prizonier vru s-o apuce din nou. Atunci, răsună un țipăt 
ascuţit, şi stropi mari şi reci, izbiră faţa lui Dimitrie. Se auzea -— căci 
de văzut nu se putea vedea nimic - cum un om se lupta cu apa, 
căutând să ajungă la malul celălalt, care era foarte aproape. Dar 
nenorocitul era prea slab. 

Ceilalţi deportaţi nu puteau să facă nimic ca să-l salveze. Stăteau cu 

toţii încremeniţi, ca nişte stânci, fără să scoată o vorbă. 

Deodată, izbucni un nou țipăt şi se auzi zgomotul pe care-l face un 
corp afundându-se în apă. 

— Încă unul mai puţin! 

Acesta era discursul funebru pentru nenorocita victimă. Apoi, 
Dimitrie îşi iuți paşii, vrând să iasă din apa rece, care-l pătrunsese 
până la oase. În sfârşit, ajunse la malul celălalt, unde un alt 
condamnat, peste care dăduse din întâmplare, îi apucă mâna şi-l trase 
afară. 

— Acum, înainte, repede! strigă călăuza. 

Înecatul era uitat, fiecare se gândea la propria lui salvare. 

Pata de lumină se vedea din ce în ce mai lămurit; la început era 
gălbuie, apoi se făcu tot mai albă. 

— Lumină! lumină! răcni conducătorul, prăbuşindu-se, istovit, pe 
pământul umed. 

Nervii, care până acum fuseseră atât de încordaţi, se destinseră. Şi 
picioarele refuzară serviciul lor. Cu hainele ude, lipite de trupurile lor 
tremurătoare, exilaţii căzură la pământ, uitându-se, ca transfiguraţi, la 
deschizătura din stâncă prin care pătrundeau câteva raze de lumină. 

Chiar în apropierea nenorociţilor se aflau două gropi mari, în care 
s-ar fi prăbuşit, desigur, dacă n-ar fi fost lumina aceasta. 

Se uitară îndărătul lor, şi-şi dădură seama că galeria pe care o 
străbătuseră trebuia să ducă în sus, căci altfel nu puteau să-şi 
lămurească faptul că se aflau atât de aproape de lumea din afară. 

Plini de bucurie, condamnaţii rostiră o rugăciune, multumind lui 
Dumnezeu că-i salvase. 

Drumul ce mai aveau de făcut în sus nu li se părea prea primejdios. 

— Înainte, înainte! strigară câţiva. 

Foamea îi chinuia nespus, membrele lor erau grele ca plumbul. Lui 
Dimitrie i se părea că un cerc gros, de fier, îl strânge la tâmple, iar 
urechile îi ţiuiau. 

Adunându-şi ultimele puteri, exilaţii izbutiră să se ţină pe picioare. 

—  Urmaţi-mă! strigă conducătorul lor, care avea mintea mai 
limpede. 

Aceasta fu norocul îngropaţilor de vii, căci numai datorită 
chibzuinţei şi stăruinţei călăuzei, izbutiră să ajungă la lumină. 

Urcuşul deveni în curând. foarte greu. Grinzile şi scândurile de pe 

laturi erau putrede, iar treptele scării, măcinate de vreme şi zăpadă. 

— Ne punem viaţa în primejdie, dacă urcăm pe treptele astea, zise 
călăuza. 

Dar sfatul lui n-avu niciun efect. Toţi se îngrămădiră în jurul scării, 
fiecare voind să ajungă sus cât mai curând. 

— Fiţi cu băgare de seamă! strigă conducătorul. Urcaţi-vă pe rând, 
sunteţi pradă tulburării, nu vedeţi că ne mai aflăm în primejdie? 

Aceste cuvinte avură darul să potolească pe condamnaţi care 
începură să urce în ordine treptele. 

Scara şubredă, pârâi, ce-i drept, ba încă se clătină sub greutatea lor, 
dar nu se mai produse niciun accident. Încet, pas cu pas, condamnaţii 
se apropiau de călăii lor. 

Dimitrie era tot în coadă. Se uită în jurul său şi văzu prăpastia 
înfiorătoare ce se căsca sub ei. Inima i se opri pentru o clipă; un pas 
greşit, o uşoară ameţeală şi s-ar fi prăbuşit în adâncime, unde şi-ar fi 
zdrobit capul. 

Scara roasă de vremuri şi acoperită de o pojghiță de gheaţă, se 
clătină încoace şi încolo, totuşi condamnaţii puseră, unul după altul, 
piciorul pe pământ tare. 

Când se aflară cu toţii în coliba de deasupra ocnei, căzură ca morţi, 
nepăsându-le că vântul sufla prin ferestrele sparte, că hainele ude 
îngheţaseră pe dânşii. 

O oboseală fără seamăn îi cuprinse; acum, după ce erau scăpaţi, 
puterea lor de rezistenţă dispăruse. 

Nenorociţii căzură grămadă unii peste alţii şi se adânciră într-un 
somn din care nimeni nu i-ai fi putut trezi aşa uşor. 

Locuitorii şi „autorităţile” din Gorni Zerentui, nici nu bănuiră, 
măcar, că îngropaţii de vii ieşiseră singuri, prin propriile lor puteri, la 
lumina zilei. 


Capitolul 141 a — Pedepsirea ispravnicului 


Cu multă greutate, Lola şi Vladimir coborâră în pivniţă trupul greu 
al ispravnicului. 

Fiul marelui duce, deşi tânăr, voinic din fire, slăbise grozav din 
pricina lipsurilor şi cruzimilor. 

Cei doi prizonieri se temeau ca nu cumva printr-o mişcare violentă 

beţivul să se trezească înainte ca ei să-şi fi făcut pregătirile de fugă. 

În acest caz, amândoi ar fi fost pierduţi, căci răzbunarea monstrului 
n-ar fi cunoscut îndurare. 

Din fericire, nu se întâmplă nimic neplăcut, astfel că ispravnicul fu 
întins pe saltea, în mijlocul pivniţei. 

— Acum leagă-l zdravăn, dar în aşa fel ca să nu se poată nici măcar 
mişca, şopti Lola. 

Vladimir se puse pe lucru şi trecu frânghia printre cele patru 
belciuge, formând deasupra ticălosului un fel de reţea. 

Lola făcuse rost de un paşaport; mai lipsea doar iscălitura 
ispravnicului. 

Dar, nobila femeie nădăjduia că, insuflându-i teamă, superstiţiosul 
funcţionar va iscăli documentul. 

Se întunecase. 

Ispravnicul mai dormea. Lola încercase de câteva ori să-l trezească 
din somn, dar nu izbuti; beţivul rămase mut pe saltea, probabil că 
praful ce i se pusese în băutură fusese prea tare. 

Era ora opt. 

Lola îşi pierduse răbdarea, nu crezuse că va trebui să aştepte atâta. 

Deodată, ispravnicul se mişcă. Vru să ridice mâna şi, neizbutind, 
scoase o înjurătură. 

— Se trezeşte, şopti Lola la urechea lui Vladimir, dă-te deoparte, ca 
să nu te vadă; ţine minte, când o să-mi trec mâna peste frunte, să 
clatini scheletul cât mai tare. 

Ispravnicul oftă din adânc, ceea ce dovedea că-şi vine în fire. 

— Lola, Lola, murmură el. 

Vru să se ridice, dar frânghia ca care era legat îl împiedeca. 

— Mii de draci! Dar ce s-a întâmplat aici? Hai, vino odată! strigă 
ispravnicul. Cine şi-a îngăduit cu mine gluma asta? 

După glasul său răguşit, se vedea prea bine furia ce-l cuprinsese; 
ochii-i scăpărau fulgere de mânie. 

— Ei, n-auzi? Unde dracu o fi? Dar eu unde mă găsesc? Locul 
acesta îmi e cu totul străin, nu sunt în camera mea... Ştiu că stăteam 
acolo cu Lola, cu drăgălaşa mea Lola, înainte de a adormi. 

Încercă iar să se ridice, dar nu izbuti şi căzu îndărăt, pe saltea, 
scoțând un blestem sălbatic. 

— Lola, Lola, vino, îngeraşule! strigă ispravnicul. Unde te-ai ascuns, 

şoricelule? 

Văzând că nu capătă niciun răspuns, schimbă tonul, lăsându-se cu 
totul pradă mâniei. 

— Mii de trăsnete, n-ai să ieşi tu odată la iveală? Las” că te învăţ eu 
minte cum să mă asculţi! 

În loc să răspundă, Lola dădu lui Vladimir semnalul convenit; 
tânărul mişcă scheletul în aşa fel că acesta făcu un zgomot înfiorător. 

Era zgomotul caracteristic când mai multe oase se lovesc între ele. 

Din pieptul ispravnicului izbucni un răcnet sălbatic. 

— Lola, scapă-mă, stafiile m-au luat în puterea lor, strigă el, apoi, 
iată, se apropie de mine, ridică braţele lor osoase, ca să mă sugrume... 
Lola, fie-ţi milă, vino-mi în ajutor! 

Ochii-i ieşiseră din orbite, faţa i se învineţise, iar membrele-i 
tremurau, ca în friguri. 

— Lola, îngeraşul meu, vino... Da, da, ai avut dreptate, nu voiam 
să te cred... Ah, iată cum rânjesc spre mine, cum le mai strălucesc 
ochii! Vino, Lola, voi pune să se zidească pivniţa, nimeni nu va mai 
bate în oblon, numai scapă-mă din situaţia asta înfiorătoare! 

Dar nimeni nu-i răspunse. Soţia lui Rogal stătea în aşa fel că beţivul 
nu putea s-o vadă. 

Tânăra femeie se uita la el cu o privire plină de satisfacţie. Cât 
suferise, sărmana, din partea acestui monstru! El o adusese în starea 
în care se afla acum. 

Vladimir ar fi vrut să plece, lăsând pe ispravnic în voia sorții, dar 
femeia ţinea cu tot dinadinsul să-şi vadă înfăptuită dorința de 
răzbunare. 

— Lola, răspunde, eşti aici? mai strigă ticălosul. 

— Da, sunt aici! Dar ce s-a întâmplat de răcneşti aşa? 

— Mai întrebi ce s-a întâmplat? Nu vezi morţii? S-au însufleţit, vor 
să mă ia cu dânşii... Lola, dezleagă-mă şi-ţi voi fi recunoscător toată 
viaţa. 

Soţia condamnatului izbucni într-un râs, care produse un ecou 
înfiorător. 

— Ajută-mă, porumbiţo, se rugă beţivul, îţi făgăduiesc tot ce vrei... 
numai desfă-mi legăturile, ca să pot pleca din iadul acesta 
înspăimântător... Te rog, fie-ţi milă de mine!... 

— Aha, cum s-a schimbat deodată stăpânul cel crud! strigă Lola. A 

învăţat să se roage atât de frumos... Mai înainte, dacă se întâmpla cel 
mai mic lucru neplăcut, cnutul vâjâia şi... 

— Dar pe tine nu te-am bătut niciodată, o întrerupse el. Aşadar, 
îndură-te... 

— Da, ai dreptate, nu m-ai bătut niciodată cu biciul. În schimb ai 
lovit în mine altfel, mult mai rău. Ai chinuit pe nevinovatul meu soţ — 
pe el, cel mai nobil dintre oameni —, l-ai tratat cu atâta cruzime ca şi 
cum ar fi fost un ucigaş de rând. 

— Taci, astea s-au uitat demult... acum el zace în pământ, e mort... 

— Nu, n-am să tac, strigă ea. Inima-mi e sfâşiată de durere şi vreau 
să-ţi vorbesc... Ah, ţi s-a părut că nu sunt destul de nenorocită după 
ce mi-ai ucis soţul şi atunci ţi-ai pus ochii pe mine... m-ai silit să fiu 
amanta ta, monstrule... m-ai înjosit în faţa mea însămi... dar azi, azi 
ţi-a sunat şi ţie ceasul, azi a venit clipa pe care am aşteptat-o de atâta 
vreme! 

Lola se opri. Amintirea ticăloşiilor pe care fusese nevoită să le 
rabde, o înfuriase într-atâta, încât simţea că se înăbuşe; ochii ei, de 
obicei atât de blânzi, acum scăpărau de furie. 

Vladimir văzu plin de groază, starea în care adusese pe nobila 
femeie, cruzimea ispravnicului. 

În acea clipă, Lola semăna cu o fiară sălbatică: chinuitorul ei o 
privea încremenit. 

Putea el să nădăjduiască îndurare din partea ei? 

Nu vru să lase nimic neîncercat. El, crudul tiran începu să se roage 
de femeia adânc jignită: 

— Lola, aş muri dacă m-ai lăsa aici... primesc orice condiţie, numai 
eliberează-mă... 

Soţia lui Rogal rămase pe gânduri câteva clipe. Ispravnicul aşteptă, 
cu atenţia încordată, răspunsul. 

— Nu, nu pot să fac nimic, trebuie să plec, zise ea în cele din urmă. 

— Lola, asta să n-o faci, dacă tu mă părăseşti, ei au să vină... 

Femeia râse cu răutate. 

— Da, ai dreptate, duhurile au să vină, cerându-ţi socoteală... 

— Nu vorbi aşa tare, ca să nu le trezeşti, se rugă ispravnicul, a 
cărui superstiție era mai mare decât cruzimea lui. 

— Ei bine, îţi voi spune condiţia mea, zise Lola. Vladimir, apropie- 
te! 

Arestatul se ivi deodată înaintea ispravnicului, care-l privi uimit. 

— Cum... cum a ajuns omul acesta aici? bolborosi ticălosul. 

— Cum? Foarte simplu! Eu însumi l-am ascuns în pivniţă, răspunse 
tânăra femeie. 

— Tu, ticăloaso? exclamă ispravnicul. Îndată, ce voi fi liber o să-l 
judec şi nemernicul va fi... 

— Până atunci, însă, vei rămâne singur în beci, îl întrerupse ea, 
dând să plece. 

O groază de moarte puse stăpânire pe monstru, care se uită 
îngrijorat spre colţul unde se afla scheletul. 

— Lola, te rog nu pleca, murmură ispravnicul. Spune-mi ce ai de 

— Mai întâi trebui să-mi făgăduieşti că arestatul acesta nu va primi 
nicio pedeapsă. 

— Da, însă... 

— Niciun „însă”, altminteri plec... 

— Ei bine, fie, dar gândeşte-te... 

— Dacă e vorba de gândire, atunci te las singur, îl întrerupse ea. 
Vladimir, cu omul acesta nu se poate vorbi. 

— Lola, nu fi aşa grăbită, se rugă tiranul. M-a luat gura pe 
dinainte... te încredinţez că Vladimir nu va fi pedepsit. 

— Bine, acum vine a doua condiţie: ca să poată pleca de aici, 
prizonierul are nevoie de un paşaport şi numai tu eşti în măsură să îi 
dai un asemenea act. 

— Nu, cu niciun chip, strigă ispravnicul. Nemernicul n-o să aibă un 
paşaport de la mine! 

— Acesta e ultimul tău cuvânt? 

— Da, ultimul, răspunse el, muşcându-şi buzele. 

— Bine, atunci să mergem... Petrecere frumoasă, n-o să fii multă 
vreme singur... tot îţi plac ţie femeile... păcat, însă, că vei avea parte 
numai de oase... 

— Ticăloaso, te pricepi de minune să aduci un om la deznădejde, 
strigă ispravnicul, înfuriat. Mă învoiesc... dar, stai, gândeşte-te... 
datoria... jurământul meu... 

— Ha, ha, ia te uită!... De câte ori nu ţi-ai încălcat jurământul, de 
câte ori nu ţi-ai nesocotit datoria. Dar, la urma urmei, ce-mi pasă mie? 
Nu vreau să te ademenesc cu vorbe... Plecăm. 

— Lola, stai, aşteaptă niţel, zise inspectorul ocnei care şi vedea 
scheletele victimelor sale plecându-se asupra lui, rânjindu-i, fixându-l 
cu ochi de foc, suflându-i în faţă aerul rece al mormântului. 

— Ei, te-ai hotărât? întrebă Lola. 

Ispravnicul îşi dădu seama că orice împotrivire ar fi zadarnică; de 
aceea, răspunse, încleştând pumnii de furie: 

— Îţi eliberez paşaportul, dar atunci... 

— Mai întâi, eliberează paşaportul şi apoi vom auzi ce ceri, îi 
întrerupse ea vorba. 

Se aşeză pe pământ şi completă un paşaport pe care-l adusese cu 
dânsa; apoi, îl întinse ispravnicului. 

— Iscăleşte, porunci ea. 

Ticălosul ridică mâna şi apucă hârtia. 

— Dă-mi condeiul, zise el. 

— lată-l, nu lipseşte decât iscălitura ta; încolo, totul e în regulă. 

— Bine, uite am semnat, acum dă-mi drumul, făcu ispravnicul. 

Lola izbucni într-un hohot de râs. 

— Ţi-ai închipuit una ca asta? zise ea, vârând paşaportul în sân. Tii, 
că mare nesocotit mai eşti. Acum noi plecăm, ne întoarcem în patrie, 
dragul meu. Nimeni n-o să ne afle calea. Rămâi eu bine, domnule 
ispravnic, scheletele victimelor tale îţi vor ţine tovărăşie... 

— Lola, astfel îţi ţii făgăduiala? strigă ispravnicul deznădăjduit. 

— Ha, ha, dar tu ţi-ai ţinut făgăduiala? Azi îţi plătesc cu aceeaşi 
monedă... Rămâi cu bine, prietene, tovarăşii tăi au să vină în curând; 
la miezul nopţii vor fi aici şi vor face în aşa fel ca să nu te plictiseşti. 

Zicând acestea, făcu lui Vladimir un semn s-o ia înainte. Tânărul 
urcă pe scară, iar ea îl urmă. 

— Lola, iubita mea, stai aici! strigă ispravnicul. Voi lăsa pe 
Vladimir să fugă; ba, mai mult, îi voi face rost de cai şi căruţă, numai 
rămâi lângă mine, nu mă lăsa în această tovărăşie înfiorătoare... Ah, 
iată-i se mişcă, simt răsuflarea lor rece... Lola, scapă-mă!... 

Dar nimeni nu-i răspunse. 

Vladimir se opri pe ultima treaptă a scării. 

— Lola, ispravnicul poate să moară şi, în acest caz, noi suntem 
ucigaşii lui, zise nobilul tânăr. 

— Dar n-a meritat el moartea de o mie de ori până acum? răspunse 
ea. Lasă, n-avea nicio grijă, nu moare aşa curând, şi apoi, strigătele lui 

vor fi auzite, astfel că-i va veni cineva în ajutor. Noi, însă, trebuie să 
plecăm cât mai repede căci, îndată ce va fi liber o să pornească în 
urmărirea noastră şi-ţi închipui ce ne aşteaptă dacă vom fi prinşi. 

În această clipă, de jos mai răsună un țipăt sălbatic, apoi totul 
rămase cufundat în tăcere. 

Uşa casei se deschise încetişor. Două umbre se strecurară afară şi 
stătură la pândă câteva clipe. 

Dar nimeni nu se vedea, nimic nu se auzea. 

Cele două umbre porniră înainte. 

Erau Lola şi Vladimir. 

Tânăra femeie încuiase uşa şi luase cheia; acum o aruncă într-o 
mlaştină, zicând: 

— Iată încă o piedică de a se ajunge la ispravnic. Până se va aduce 
un lăcătuş, care să descuie uşa, noi vom fi departe. Iată. Începe să 
ningă, Dumnezeu ţine cu noi, căci nu se vor cunoaşte urmele. 

Vladimir, care avea în spate un sac cu merinde, se înfioră. 

— Doamne, nu ne judeca după faptele noastre, murmură tânărul. 
N-aveam încotro, cineva trebuia să piară: noi sau el. 


Capitolul 141 b — Răzbunarea condamnatei 


Condamnaţii se întoarseră, aproape îngheţaţi în Gorni Zerentui. 

Căpitanul Davidoff şterse din registru numele acelora care pieriseră 
în galeria surpată, apoi toate îşi luară cursul de mai înainte. 

Deportații fură duşi din nou în ocnă. Se făcură încercări de a se 
curăța galeria năruită, dar lipsind uneltele necesare, nu se ajunse la 
niciun rezultat, astfel că se luă hotărârea să se sape o nouă galerie. 

De altminteri, acesta nu era singurul gang părăsit, căci cu 
instrumentele simple de care condamnaţii erau nevoiţi să se 
folosească, nu se puteau învinge greutăţi prea mari. 

Astfel trecură zilele. O mare tulburare pusese stăpânire pe 
condamnaţi. Aceştia se apropiau unul de altul şi-şi şopteau pe furiş — 
asta în timpul zilei. Noaptea, când cazacii îi închideau în temniţă, 
deportații vorbeau iar pe ascuns. 

Cu deosebire o femeie era mai activă decât toţi; ici vorbea unui 
grup, colo dădea îndemnuri singuratice. 

— Într-o zi — afară era un ger straşnic şi soarele fusese acoperit de 

nori groşi, de zăpadă - glasul unui cazac răsună în temniţă, pentru a 
trezi pe condamnaţi, dar nimeni nu răspunse. 

Soldatul strigă din nou — aceeaşi tăcere. 

Atunci, sălbaticul om fu cuprins de furie. Cnutul vâjâi prin aer şi se 
abătu pe spatele unui exilat. Nenorocitul scoase un țipăt de durere. 

— De ce mă baţi? Nu ţi-am făcut nimic, se tângui deportatul. 

— Nu-mi răspundeţi, ticăloşilor? Las” că vă învăţ eu minte să faceţi 
fasoane... 

Zicând acestea, izbi în dreapta şi-n stânga, fără milă. 

Exilaţii începură să urle de durere, ba unii se împotriviră chiar. 

Cazacul se înfurie. 

Tocmai asta urmăreau şi deţinuţii; prea mult fuseseră chinuiţi. 
Apoi, îi lăsaseră să moară de foame îngropaţi de vii în gloria năruită. 

Condamnaţii îşi făcuseră un plan de răzbunare. 

O tânără femeie, al cărei soţ murise împreună cu alţii în galeria 
dărâmată, aţâţase ura ce clocotea de atâta timp în sufletele 
deportaților. 

În acea zi, ei hotărâră să se răzbune şi, din această pricină, 
căutaseră să aţâţa mânia cazacului. 

Dimitrie, care se afla lângă tânăra femeie, încercă din nou s-o abată 
de la hotărârea ei. 

— Nu face asta, îi şopti el, duşmanii noştri sunt numeroşi ca spicele 
de grâu; dacă dobori unul, răsar o mie în locul lui. 

Femeia privi în jos, posomorâtă; mâna şi-o ţinea ascunsă într-o cută 
a rochiei. 

— Ce-mi pasă dacă mă vor chinui, sau mă vor ucide? Trebuie să 
răzbun moartea soţului meu. În fiecare noapte îl văd în vis şi-l aud 
şoptindu-mi: „Răzbună-mă, scumpa mea soţie, răzbună moartea 
mea!”... Da, da, trebuie să-i împlinesc dorinţa. 

Dimitrie îşi întoarse fața, adânc înduioşat de suferinţa sărmanei 
femei, căreia îi fusese dat să bea din plin cupa amarului. 

Din rămăşiţele averii sale, ea îşi cumpărase un revolver. Ştia prea 
bine că nu va scăpa, dar chinurile îndurate îi dăduseră tăria să nu mai 
pună preţ nici pe viaţa ei. 

După puţin timp, veni şi asprul căpitan care se uită furios la 
condamnaţi. 

Aceştia îşi plecară privirile în pământ, cuprinşi de o spaimă de 

moarte. 

Căpitanul ridică mâna dreaptă, arătând spre un grup de arestaţi, 
care se aflau chiar în faţa lui. 

— Luaţi câţiva dintre câinii ăştia şi croiţi-i cu cnuturile plumbuite, 
răcni el. Vreau să dau o pildă, o dată pentru totdeauna. Să li... 

Tiranul nu putu să-şi sfârşească vorba. Se auzi o detunătură şi 
Davidoff începu să se clatine. 

— Ah, m-a rănit, bolborosi el, căzând în braţele ispravnicului, care 
stătea lângă dânsul. 

Într-o clipă, tânăra femeie fu înconjurată de cazaci. Nenorocita 
ţinea sus, în mâna dreaptă, revolverul din care slobozire glontele. 

— Asta e pentru soţul meu pe care l-ai ucis, ticălosule, strigă ea. 
Da, ai moartea lui pe conştiinţă... Dar ce vorbesc? Tu n-ai conştiinţă, 
n-ai inimă, nu poţi vedea suferinţele şi mizeria noastră. Legaţi-mă, nu 
tăgăduiesc, l-am ucis pe acela care mi-a răpit soţul! 

Glontele rănise pe Davidoff în plămâni. Căpitanul fu scos afară de 
doi cazaci. 

Ispravnicul, ajutorul său, porunci ca femeia să fie legată; apoi, o 
transportară într-o celulă murdară. 

Nenorocita fu supusă la caznele cele mai groaznice; şi, când ceru 
puţine paie ca să-şi odihnească trupul istovit, i se răspunse: 

— Tu nu trebuie să te odihneşti! 

Ceilalţi condamnaţi aşteptau, plini de groază pedeapsa ce li se va 
hotărî. 

În faţa temniței se plimba un soldat cu baioneta la armă. Niciunul 
dintre deportaţi nu se încumeta să se apropie de fereastra închisorii, 
de teamă să nu fie împuşcat. 

În acea zi, exilaţii nu fură trimişi la ocnă. Toţi erau cuprinşi de o 
nesiguranţă chinuitoare, toţi tremurau în aşteptarea ceasului următor. 
Exilaţii stăteau înghesuiți, ca o turmă de oi pe vreme de furtună. 

Deodată, uşa se deschise şi ispravnicul se ivi în prag. Chipul său nu 
prevestea nimic bun. 

— Ticăloşilor, răcni el, voi ştiaţi cu toţii ce pune la cale nebuna 
aceea. Aţi nădăjduit că prin asta vă veţi îmbunătăţi soarta! Mare 
noroc că rana căpitanului nu e prea gravă: altminteri, aţi fi fost duşi la 
spânzurătoare. Acolo se cuvine să ajungă toţi nemernicii care se 
încumetă să ridice mâna împotriva mai-marilor lor. Azi veţi rămâne 

închişi aici. În vremea asta veţi fi bătuţi. Fiecare al şaselea ticălos va 
primi douăzeci de lovituri cu cnutul plumbuit. 

Cazacii apărură din nou. Condamnaţii fură aşezaţi în rând şi se 
începu numărătoarea. Acela care era al şaselea — bărbat sau femeie — 
era smucit afară din rând şi dat deoparte. 

Nenorociţii începură să plângă, să se roage, dar totul fu în zadar. 
Mai ales tipetele femeilor răsunau în temniţă. 

— Tăceţi odată, căţelelor! strigă ispravnicul, furios. 

Legaţi câte doi, nenorociţii fură scoşi afară. 

Soarta înspăimântătoare le stătea limpede înainte. 

Cazacii îi aşteptau, înarmaţi cu cnuturi având şase şfichiuri 
plumbuite la capăt. 

Condamnaţii se priveau deznădăjduiţi. Nu era, oare, niciun mijloc, 
ca să scape de chinuitorii lor? 

— Ah, dac-am fi murit în galeria surpată, am fi fost acum izbăviţi 
de chinuri, şopti Dimitrie. 

Bătrânul era şi el printre acei care urmau să fie bătuţi. 

Tainicul prizonier se uita în gol, posomorât. De câte ori crezuse că 
i-a sosit ceasul din urmă? Şi, totuşi, trăia încă, trăia spre a fi torturat 
mereu, fără sfârşit. 

Singura lui bucurie, Vladimir, al cărui caracter nobil avusese 
prilejul să-l cunoască, îi fusese răpită. 

Dimitrie era iarăşi singur, ca mai înainte, cu deosebire că acum un 
simţământ nou îl copleşea. Condamnatul simţea ce înseamnă să ai un 
prieten bun căruia să-i împărtăşeşti durerile şi bucuriile tale. 

Apoi gândurile exilatului se îndreptară din nou spre castelul 
singuratic în care îşi trăise copilăria, întrebarea chinuitoare puse din 
nou stăpânire pe el. 

— Ah, aş da orice ca înainte de a închide ochii, să aflu cine a fost 
tatăl meu şi unde m-am născut, murmură el. Fireşte, părinţii mei 
trebuie să fi murit demult. Însă poate am fraţi sau surori care vor fi 
trăind? 

În acest timp, tipetele răsunau în jurul prizonierului misterios. 
Condamnaţii bătuţi răcneau cât îi ţineau gura; ceilalţi, care îşi 
aşteptau rândul, ţipau gândindu-se la ei. 

Cazacii loveau fără milă. 

— Omoară-mă, omoară-mă, striga un bătrân a cărui faţă era 

strâmbată de durere, da, da, atunci voi fi scăpat de chinuri. 

Călăii izbucniră în râsete sălbatice şi loviră cu şi mai multă putere. 

Condamnaţii se cutremurau şi întorceau capetele înspăimântați. 
Printre ei se afla o fată foarte tânără, care, cu ochii ei albaştri, de o cu 
curăţenie îngerească, se uita îngrozită când la cazaci, când la arestaţii 
de lângă ea. Încă trei persoane şi venea rândul copilei. Sărmana făcea 
feţe-feţe. Deznădejdea şi o grijă de moarte îi erau zugrăvite pe obraji. 

Copila se înlănţui de o femeie ce stătea lângă dânsa şi privi ţintă 
înaintea ei. Era orfană de mamă şi tată şi, pentru a-şi agonisi 
existenţa, urmase cursurile unei şcoli din Petersburg, unde învățase cu 
sârguinţă. Într-o zi, însă, toate elevele fură arestate, fără ca cineva să 
ştie pricina şi, mai puţin decât oricine această fată, mica Fruzia, care 
fu aruncată într-o celulă izolată. După câtva timp, nenorocita porni 
spre Siberia, împreună cu un convoi de condamnaţi. 

Până în această zi, mica Fruzia nu fusese nevoită să îndure prea 
multe mizerii, chiar criminalii de rând respectându-i nevinovăția. 

De ce să sufere, sărmana, să fie bătută fără milă? Numai pentru că 
avusese ghinionul ca numărul şase să cadă pe dânsa? Ce vină avea ea 
dacă o femeie pe care chinuitorii o împinseseră la nebunie, voise să se 
răzbune împotriva acelora care îi omorâseră soţul? 

Fruzia se înfioră. Mai era încă o femeie, apoi venea rândul ei. 

Dimitrie îi citi pe faţă chinul ce o frământa. Bătrânul se uite când la 
frumoasa copilă când la patul de lemn pe care erau legaţi arestaţii; 
lângă pat se aflau două bice. 

— Sărmană copilă, şopti Dimitrie, nu pot şi te ajut cu nimic. Eu 
însumi îmi aştept rândul, ca şi tine. Dac-aş avea un cuţit la-ndemână ti 
l-aş înfige în piept; căci moartea e de o mie de ori mai plăcută decât 
chinurile pe care va trebui să le înduri. Draga mea, văzându-te 
schingiuită de călăi, durerea mea va fi mai mare decât dac-aş fi bătut 
eu însumi. 

Dimitrie o ţinea de mijloc şi simţea că tânăra tremura din tot 
trupul. 

Deodată, un cazac o apucă, smucind-o spre sine. Nenorocita scoase 
un țipăt, apoi căzu pe patul pe care fusese îmbrâncită. 

Doi soldaţi o legară strâns şi biciul vâjâi prin aer. 

Sărmana începu să se tânguiască atât de sfâşietor, încât şi o stâncă 
s-or fi înduioşat; dar cazacii râdeau şi continuau s-o lovească fără 

încetare. 

— Cântă, porumbiţo, cântă, strigă unul dintre ei, asta e cea mai 
frumoasă muzică pentru noi. 

Un alt cazac număra loviturile; sângele începu să se prelingă pe 
picioarele patului; călăii simțeau că-i dor mâinile, atât de multe 
lovituri dăduseră. 

— Acum e destul, strigă unul. 

— Încă o lovitură ca să aibă ca şi ceilalţi, altminteri ar putea să fie 
invidioasă pe ei, răspunse altul, râzând. 

— Aşa, acum e destul. 

— Dezlegaţi-o, să vină altul! Hai, repede, sunt atâţia care aşteaptă! 
strigă unul dintre călăi. 

Deodată privirile sale căzură asupra tinerei copile. 

— Iată o fată care trezeşte dorinţe ascunse, exclamă el. Tovarăşi, n- 
o mai ferecaţi în lanţuri, o iau cu mine, va fi drăguţa mea. 

La auzul acestor cuvinte, trupul Fruziei fu scuturat de un fior; vru 
să fugă, dar cazacul o reţinu. 

— Stai, porumbiţo, nu-ţi fie teamă, nu-ţi fac niciun rău, tu eşti prea 
drăgălaşă ca să fii bătută cu cnutul... Râzi, îngeraşule, râzi şi dă-mi o 
guriţă. 

— Ajutor, ajutor! Scăpaţi-mă de omul acesta! strigă Fruzia, 
cuprinsă de groază. 

Sărmana fată se retrase spre Dimitrie, care, împins de inima lui 
bună, întinse braţele şi o strânse la piept. Însă, cazacul o smuci din 
mâinile bătrânului şi o aruncă între tovarăşii lui. 

— Îngeraşule, nu mai plânge, căci n-ai să păţeşti nimic, zise el. Iată, 
arunc biciul, niciodată n-o să te mai bat... nu, nu te teme... 

Biata copilă se lupta din răsputeri să scape din mâinile cazacilor. 
Dar ce putea să facă ea, o sărmană fată, împotriva atâtor bărbaţi? 

Soldatul căreia îi plăcuse, o atrase la piept şi se plecă asupră-i, 
vrând să-şi lipească buzele sale groase de gura ei delicată. 

Deznădăjduită, Fruzia îşi încordă puterile şi izbi în faţă cu atâta 
putere, încât nemernicul se împletici. 

— Ticăloaso, asta ai să mi-o plăteşti scump, scrâşni el. 

— Bate-mă, biciuieşte-mă de moarte, nu vreau îndurare, ucide-mă 
ca şi pe ceilalţi, strigă tânăra, care se simţi însufleţită de un curaj fără 
seamăn. Vă dispreţuiesc, atât pe voi, cât şi pe mai-marii voştri! Eu, o 

fată slabă, îmi râd de voi şi de puterea pe care o aveţi. Da, da, ucideţi- 
mă, dar sufletul meu nu poate fi atins, el vă va învinui când vă veţi 
înfăţişa înaintea Celui Atotputernic. În ziua Judecăţii de Apoi mă voi 
afla acolo şi voi pune o lacrimă în cumpăna păcatelor voastre... 
atunci, vă veţi lua pedeapsa cuvenită. 

— Legaţi-o, e nebună, strigă cazacul, înfuriat. Eu îi voiam binele şi 
dânsa m-a lovit... să fie biciuită fără milă... Aşa, acum să vedem care 
dintre noi... 

Se întrerupse, scoțând un răcnet sălbatic. Un alt soldat sări lângă el. 

— Ce ai? Ce ţi s-a întâmplat? strigă el. 

— Mâna, mâna, îngână cazacul. 

Braţul îi atârna, ca o bucată de cârpă; ticălosul începu să tipe ca din 
gură de şarpe. 

— Dumnezeu te-a pedepsit, exclamă Fruzia, cu solemnitate. El ţi-a 
luat braţul cu care ne băteai pe noi, nevinovaţii... 

Ceilalţi soldaţi se uitau încremeniţi la tovarăşul lor, al cărui braţ 
drept era cu desăvârşire paralizat. Apoi, doi dintre ei înaintară spre 
fată, o înşfăcară şi o legară de pat, cu frânghiile năclăite de sânge. 

Cnuturile începură din nou să vâjâie prin aer; dar, nenorocita nu 
mai ţipa; doar ochii şi-i ridica spre cer. 

Suspină o dată lung, apoi rămase nemişcată. 

Fruzia îşi dăduse sufletul pe patul de tortură. 

Această privelişte făcu pe Dimitrie cu totul nesimţitor la loviturile 
ce i se dădură şi lui. Zdrobit, plin de sânge, tainicul prizonier fu 
aruncat într-un colţ, lângă cadavrul sărmanei copile. Mai avu atâta 
putere să ridice mâna, pentru a mângâia faţa albă a fetei. 

—  Odihneşte-te în pace, murmură el, făptură nevinovată. 
Dumnezeu s-a îndurat de tine, îi trebuia un înger, de aceea te-a 
chemat la El... Acum, sufletul tău se află în faţa tronului 
Judecătorului Ceresc... 


Capitolul 142 - O descoperire înfiorătoare 

Fulgii de zăpadă erau mânaţi de furtuna care urla printre ramurile 
golaşe ale copacilor piperniciţi. In acelaşi timp, vântul împingea pe 
şosea doi drumeţi. 

Erau Vladimir şi Lola. 

Astfel mergeau ei de câteva ore. Zăpada se depunea pe hainele lor, 
încât păreau doi oameni de zăpadă. 

Din când în când, cei doi fugari schimbau câte o vorbă, apoi fiecare 
era dus de gândurile sale. 

— Ah, aş vrea ca ispravnicul să fi căpătat ajutor la timp, zise 
tânărul deodată, căci dacă va muri... 

— Alungă-ţi gândurile astea, răspunse Lola. Nu uita că mergem 
spre patrie. Am luat o hartă din dulapul tiranului; suntem pe drumul 
cel mai scurt spre Vladivostok, iar de acolo... 

— O, dragă prietenă, asta sună atât de frumos, încât nu ştiu ducă s- 
ar putea înfăptui... 

— De ce să nu se poată? făcu soţia condamnatului. Numai să nu-ţi 
pierzi curajul. Dac-am vrea să-l salvăm pe Dimitrie, în două zile am 
ajunge la Vladivostok, mergând tot aşa. 

Deodată, Lola se opri, apoi reluă: 

— La urma urmei, ar fi mai bine să fugi dumneata singur; cunosc 
drumul spre Gorni Zerentui şi mi-am jurat să-l salvez pe tainicul 
prizonier... 

— Nu, nu, în acest chip n-aş câştiga prea mult timp, căci localitatea 
nu e departe de drumul ce duce la Vladivostok, zise tânărul, cu 
hotărâre. Merg şi eu cu dumneata, Lola, şi nu mă voi da în lături de la 
nimic ca să-l salvăm şi să ne întoarcem împreună în patrie. 

Soţia lui Rogal scoase un țipăt. 

— Ce ai? S-a întâmplat ceva? strigă Vladimir. 

— Ah, când ai rostit cuvântul „patrie”, am simţit străbătându-mi 
trupul un fior, răspunse nobila femeie. Nu, nu, eu nu voi mai revedea 
niciodată patria... 

— Lola, e nevoie, oare, ca eu să-ţi insuflu curaj? zise tânărul. Eşti 
obosită, întâmplările de aseară te-au tulburat peste măsură, dar îndată 
ce Dimitrie va fi lângă noi, atunci... 

— Nu, nu, inima îmi spune că nu vom ajunge în scumpa noastră 
patrie, oftă ea. 

Tăcerea îi învălui din nou. Zăpada cădea fără încetare. Noaptea era 
pe sfârşite. La orizont apărură dungi subţiri, albicioase, care luară o 
culoare trandafirie. Curând, soarele se ivi pe cer, roşu ca focul. 

Vladimir şi Lola se opriră ca fermecaţi;, priveliştea ce se înfăţişa 
ochilor era într-adevăr măreaţă. 


EI 


— lată, răsare soarele, exclamă tânărul, însufleţit de speranţă. 

Soţia lui Rogal îşi trecu mâna peste ochii umezi şi se întoarse, ca 
Vladimir să nu-i vadă lacrimile. 

Încet, încet astrul solar se ridică tot mai mult pe cer. Fiul marelui 
duce se uita mereu în jurul lor, căutând să găsească un loc unde să 
facă un popas. Femeia era foarte obosită. 

Însă, pretutindeni unde îşi îndrepta privirea, se întindea câmpia de 
zăpadă, care sclipea în bătaia razelor soarelui. 

— Colo se zăresc nişte dealuri, exclamă Vladimir, deodată. Să 
mergem spre ele, avem nevoie de odihnă, căci de-abia te mai ţii pe 
picioare. 

Lola zâmbi. Era într-adevăr istovită. 

— Sprijină-te de umărul meu, zise fiul marelui duce. 

Tânăra femeie îl ascultă şi astfel, porniră înainte. 

Dar dealurile rămâneau mereu la aceeaşi depărtare. 

Lola începu să gâfâie de oboseală, un văl roşu i se pusese pe 
dinaintea ochilor. 

— Nu mai pot, îngână ea, lasă-mă aici, continuă-ţi singur drumul. 

— Lola, nu pierde curajul... Îndată ce vei cădea aici, eşti pierdută, 
căci zăpada te va acoperi ca un giulgiu. Hai, adună-ţi puterile, trebuie 
să-l salvăm pe Dimitrie, sărmanul exilat. 

— Da, ai dreptare, exclamă ea, dar lasă-mă să mă odihnesc puţin. 

— Nu, nu putem pierde vremea, zise Vladimir. Înlănţuie-te de gâtul 
meu, voi încerca să te duc în braţe. Înainte cu câteva săptămâni aş fi 
fost în stare să te duc oricât, dar acum... ah, acum sunt numai umbra 
mea... 

Lola se supuse, tânărul o ridică şi porni înainte spre culmile 
depărtate unde nădăjduiau să găsească un loc de odihnă. 

În cele din urmă, zăriră nişte puncte negre risipite între două 
dealuri. 

Erau colibe de ale ostiacilor?. 

Vladimir îşi iuți paşii, îndreptându-se spre sat. 

Se opri înaintea unei colibe mai mari şi bătu la uşă. 

— Intră, strigă un glas bărbătesc. 


3 Ostiaci — unul dintre popoarele Siberiei. 

Tânărul rămase la îndoială o clipă, dar privirea Lolei îl hotărî să 
treacă pragul colibei. 

Un fum gros îi întâmpină. După ce fiul marelui duce îşi mai 
deprinse ochii cu fumul, observă că în căsuţă se afla un om bătrân, 
care stătea lângă sobă, pe o bancă de lemn. Mai erau acolo câţiva 
porci, vreo patru-cinci găini şi câţiva copilaşi. 

— Apropiaţi-vă, zise bătrânul, alungând copiii, care se 
îngrămădeau înaintea noilor sosiți, plozii ăştia sunt foarte curioşi să 
vă vadă, căci arareori se abate vreun străin pe aici; satul nostru e 
departe de şosea. 

— Aceasta e sora mea, zise Vladimir, şi s-a îmbolnăvit pe drum. 
Ieri, calul nostru a căzut şi a murit. Nu cumva se găseşte pe aici un cal 
de vânzare? 

— Cam greu, suntem săraci, nimeni n-are cal de prisos, răspunse 
bătrânul. Dar ia aşezaţi-vă lângă foc, sora dumitale pare, într-adevăr, 
bolnavă. 

— Sărmana femeie a venit să-şi vadă soţul care, după cum am 
auzit, a fost exilat la Gorni Zerentui, continuă Vladimir. 

— Aha, şi dumneata ai însoţit-o? 

— Desigur, doar nu puteam s-o las să călătorească singură prin 
ţinuturile astea neospitaliere. Sora mea a ţinut să mergem înainte, fără 
să ne oprim, până ieri, când ne-a murit calul. 

— Hm, proastă afacere, murmură ţăranul, punând pe masă, după 
obiceiul locului, un fel de bere şi o bucată de pâine neagră. 

Vladimir îşi tăie o felie de pâine, apoi întinse Lolei cana cu bere. 

— Bea, scumpă surioară, zise el, bea ce-ţi dă omul acesta milos. 

Soţia lui Rogal duse cana la buze şi sorbi câteva înghiţituri, apoi 
oftă şi zise: 

— Ah, sunt atât de obosită! 

— În odaia de alături se află un pat, unde sora dumitale se poate 
odihni, zise ţăranul, adresându-se lui Vladimir. 

Tânărul îi ajută să meargă în încăperea alăturată. 

— Odihneşte-te în linişte, aici suntem în siguranţă, zise el, apoi. 

Femeia clătină capul în semn de aprobare. Nenorocita nu mai avea 
putere nici să vorbească măcar. 

Vladimir se întoarse în camera unde se afla ţăranul. 

Acesta vru să afle amănunte asupra oaspeţilor săi. Atunci, fiul 

marelui duce fu nevoit să urzească o serie de minciuni spre a satisface 
curiozitatea gazdei sale. 

Pe la amiază se auziră tropote de cai; era o ceată de cazaci. 

Vladimir se piti după sobă, iar ostiacul deschise fereastra şi întrebă: 

— Ce s-a întâmplat? Încotro aşa grăbiţi? 

— Doi condamnaţi au evadat din Algaşi, după ce mai întâi, au ucis 
pe ispravnic, zise unul dintre cazaci. 

— Nu cred să ajungă departe, făcu ostiacul, clătinând capul. 

— Cum îi prindem, îi şi spânzurăm, strigă soldatul. Ia spune, nu i-ai 
văzut trecând pe aici? 

— Nu, pe aici n-a trecut nimeni, răspunse bătrânul. 

— Şi ceea ce este mai rău e că ispravnicul n-a apucat să vorbească 
nimic, căci a murit fără veste, adăugă cazacul. 

Apoi soldaţii porniră înainte, ţăranul zâmbi. 

— Hm, condamnaţii din Algaşi vor răsufla, în sfârşit, zise el. Aşa un 
om crud ca ispravnicul ăsta n-a mai fost niciodată pe aici. Acum şi-a 
luat şi el pedeapsa. 

Vladimir începu să se plimbe prin încăpere, dus pe gânduri. 

Ce era de făcut? Cazacii puteau să-l recunoască pe el şi pe Lola şi 
atunci... 

Bietul tânăr nici nu se încumetă să-şi închipuie, măcar, soarta ce-i 
aştepta. 

Se auzi strigat pe nume; intră în camera alăturată. Lola ascultase 
toată discuţia cu cazacii. Chipul îi era acoperit cu o paloare 
cadaverică. 

— Vladimir, dacă suntem prinşi... nici nu cutez să mă gândesc... 

— Taci, Lola, caută de-ţi păstrează cumpătul. Gazdei noastre i-am 
spus că eşti sora mea, care a venit să-şi caute bărbatul. Bătrânul nu 
bănuieşte nimic, aşadar trebuie să fim foarte prevăzători şi chibzuiţi. 

Zicând acestea, părăsi încăperea. 

Deodată Lola tresări. 

Nu se auzeau, oare, din nou, tropotele? 

Da, cazacii se întorceau. 

Inima sărmanei femei se opri în loc. 

Lola auzi cum soldaţii descalecă şi-şi leagă caii de parii din faţa 
uşii. Sări din pat înspăimântată şi îşi lipi urechea de peretele subţire 
ce despărțea cele două încăperi. 

Unde se afla Vladimir? Ieşise, oare, din colibă, înainte de vreme şi 
fusese văzut şi recunoscui? Ce să facă? Să fugă iar prin pustietatea de 
zăpadă? 

Sărmana se cutremură. Afară furtuna bântuia cu furie; stâlpii ce 
susțineau coliba trosneau sub puterea vântului. 

Inima femeii se strânse de durere. 

Uşa se deschise şi cazacii intrară în colibă, înjurând. Lola nu 
desluşea ce vorbeau, dar îşi dădu seama că erau furioşi. 

— Mii de draci, ce administraţie afurisită! Aşa se întâmplă când toţi 
îşi pierd cumpătul, strigă unul dintre soldaţi. Închipuie-ţi, nici nu ni s- 
a dat, măcar, semnalmentele fugarilor. Tovarăşii s-au dus înainte, iar 
noi trebuie să ne întoarcem la Algaşi ca să luăm amănunte asupra 
înfăţişării celor doi ticăloşi. 

— Poate că v-aş putea fi de folos, zise Vladimir. 

Lola simţi sângele îngheţându-i în vene; cum îndrăznea el să intre 
în vorbă cu urmăritorii săi? 

— Dumneata? făcu unul dintre cazaci. Ei, ia s-auzim ce ştii? 

— Nu cumva îi vei fi văzut pe fugari? întrebă celălalt, în bătaie de 
joc. 

— De unde ştii că nu? răspunse tânărul, liniştit. 

— Atunci, vorbeşte, ziseră cazacii, într-un glas. 

— Aseară mă aflam pe şosea cu sora mea. Calul nostru murise, 
astfel că mergeam pe jos. Deodată se iviră înaintea noastră doi oameni 
care veneau dinspre Algaşi... 

— Doi oameni? îl întrerupse un cazac. 

— Da, purtau căciuli de oaie şi cojoace albe ca arestaţii. Cum ne-au 
văzut, voiră s-o cotească spre a nu da ochi cu noi, dar apoi şi-au luat 
seama şi au trecut pe lângă noi, zicându-ne bună ziua. 

— Şi încotro au apucat? cercetă cazacul. 

— Spre Strelinsk. I-am urmărit mult timp cu privirea, mergeau 
voiniceşte, ca şi cum aveau de gând să ajungă azi la Petersburg. 

— Hm, ai văzut asta cu ochii dumitale? 

— Se înţelege că am văzut cu ochii mei, că doar nu vei fi vrând să 
văd cu ai altuia, zise tânărul, zâmbind. Te rog să mă crezi că-ţi spun 
adevărul curat. 

— Ei, camarade, vezi că am apucat pe un drum greşit? zise 
soldatul, adresându-se tovarăşului său. Eu spuneam asta de la început; 


— 158 — 


nu puteau să fie atât de proşti fugarii, încât s-o ia spre Gorni Zerentui, 
unde puteau să cadă în mâinile căpitanului Davidoff, un alt drac şi 
jumătate. 

— Da, ai dreptate, încuviinţă celălalt, dar, acum ce-i de făcut? 

— Să fluierăm o dată tare, poate că tovarăşii ne vor nuzi şi se vor 
întoarce; ce să caute la răsărit, când fugarii, mânca-i-ar ciorile, au 
apucat spre apus? 

Cazacii ieşiră afară şi scoaseră un şuierat ascuţit, care răsună până 
departe pe şesul acoperit de zăpadă. Toţi îşi ţinură răsuflarea, 
ascultând. Deodată răspunse de departe un alt şuierat. 

— Ne-au auzit, se întorc, zise unul dintre cazaci. Bine c-am dat de 
tine, altminteri am fi fugit degeaba. Ah, dac-am pune mâna pe 
ticăloşii ăia, o să-i biciuim de moarte că ne-au făcut să alergăm atâta 
prin ger. 

Soldaţii şi Vladimir, care îi însoţise, reveniră în colibă. Cei doi 
cazaci continuară să blesteme pe fugari. Tânărul simţi fiori trecându-i 
prin spate căci, dacă soldaţii ar fi ştiut că el e unul dintre cei căutaţi, 
atunci furia lor n-ar mai fi cunoscut margini. 

După puţin timp se iviră şi ceilalţi cazaci şi după ce mulţumiră lui 
Vladimir — care prin grija Lolei era îmbrăcat întocmai ca sătenii din 
Siberia şi vorbea dialectul lor —, urmăritorii se pregătită să plece în 
direcţia arătată. 

— Păcat că n-ai să fii şi dumneata de faţă când îi vom biciui pe cei 
doi ticăloşi, zise un cazac, adresându-se fiului marelui duce. Ah, te-ai 
distra foarte bine, căci eu ştiu să mângâi cu cnutul în aşa fel că 
nemernicii simt nevoia să se caţere pe pereţi. 

— Vă doresc noroc, strigă Vladimir. 

Călăii porniră. Tânărul rămase foarte îngrijorat. Zbirii îi 
descriseseră bine soarta ce-l aştepta. 

— Nu, nu mă vor prinde viu, îşi zise el cu hotărâre. Mai bine îmi 
înfig în piept pumnalul lui Dimitrie şi, astfel, scap de chinuri. 

În acest timp, Lola sa afla în camera alăturată, plângând şi 
închinându-se. Vladimir intră în încăpere şi ruga lui se uni cu aceea a 
tinerei femei, amândoi multumind lui Dumnezeu că-i scăpase de 
primejdie. 

Apoi, fugarii încredințară pe bunul ţăran că-i vor purta o 
recunoştinţă veşnică; după aceea, porniră din nou la drum, temându- 

se ca nu cumva cazacii, văzând că nu găsesc nimic, să se întoarcă în 
satul ostiacilor. 

Merseră câtva timp fără încetare; zăpada cădea în fulgi groşi. Gerul 
devenea tot mai aprig. 

— Am obosit, şopti Lola, deodată. 

— Adună-ţi puterile, zise Vladimir. Trebuie să trecem dealurile ce 
se văd în zare. 

Tânăra femeie oftă şi porni mai departe, alături de tovarăşul ei, 
fără să scoată o vorbă. 

Cei doi fugari ajunseră la un deal şi începură să urce coasta 
acestuia; suişul era foarte obositor, picături mari de năduşeală se 
adunară pe fruntea Lolei. Dar, fără să murmure, curajoasa femeie 
păşea înainte. 

Poteca pe care mergeau nu fusese demult întrebuințată. Cine ar fi 
ieşit afară în acea vreme când îngheţa suflarea pe buze? Nicio 
viețuitoare nu se vedea de jur-împrejur; o tăcere adâncă învăluia 
ţinutul. 

Deodată, răsună un fluierat prelung. 

Fugarii se opriră. Lola îşi roti privirile în jur, însă nicăieri nu se 
vedea nimic, pe covorul alb de zăpadă. 

Deodată, răsună din nou acelaşi fluierat şi, apoi, urmă un uruit 
ciudat. Vladimir privi spre Lola, speriat. 

— Ce-o fi asta? şopti ea, de abia îndrăznind să răsufle de teamă. 

— Nu pot să văd nimic, trebuie să fie cineva peste culmea dealului, 
răspunse Vladimir, tot în şoaptă. Să înaintăm încetişor. 

Zăpada căzută de curând le înăbuşea zgomotul paşilor. Tăcerea se 
aşternuse din nou în jurul lor. 

În cele din urmă, ajunseră pe culmea dealului. 

— Să cercetăm împrejurimile, zise Vladimir, oprindu-se. Pe aici 
trebuie să fie oameni; aşadar, să ne încredinţăm dacă ne sunt prieteni 
sau duşmani. 

Lola clătină capul, în semn de aprobare. 

Tânărul se târî până la marginea coborâşului râpos, peste care se 
plecă, spre a vedea mai bine. 

— Ce este? întrebă dânsa, văzându-l stând nemişcat. 

Deodată se auzi zgomotul pricinuit de căderea unor bolovani. 

Lola se apropie de tovarăşul ei. Dar, ceea ce văzu, făcu să i se 

oprească inima în loc. 

În vale se aflau doi bărbaţi, ale căror feţe nu se puteau vedea, 
deoarece purtau nişte pălării de pâslă cu boruri late. Necunoscuţii 
purtau şube cu gulere mari de blană. 

Şi, dacă era ciudat să întâlnească oameni în această pustietate, apoi 
lucrul pe care-l făceau era şi mai ciudat: străinii săpau o groapă în 
pământul îngheţat. 

Aproape de ei se afla un sicriu închis. 

La un moment dat, unul dintre bărbaţi sări îi groapă şi o măsură, 
apoi strigă tovarăşului său câteva cuvinte. 

Deşi fugarii nu se aflau prea departe, totuşi nu putură să înțeleagă 
ce spune. 

Deodată străinii apucară sicriul şi-l coborâră îi groapă. Apoi îl 
acoperiră cu pământ, mai stătură de se chibzuiră niţel, se uitară în 
jurul lor şi, în cele din urmă se depărtară, dispărând printre stâncile 
din fundul văii. 

Puțin timp după aceasta, se auziră zurgălăi şi curând se ivi o sanie 
uşoară, care aluneca repede pe zăpadă. 

Vladimir nu-şi credea ochilor. În sanie se aflau trei oameni. 

— Lola, adineauri erau numai doi, acum mai e unul, zise tânărul, 
adresându-se însoţitoarei sale. 

— Da, şi unul dintre ei pare să fie stăpânul, răspunse Lola. Ia te uită 
ce gesturi poruncitoare face. 

— Ai dreptate, încuviinţă fiul marelui duce. Dar ce-or fi făcut 
oamenii aici, în vale? Nu prea îmi vine să cred că au săvârşit o faptă 
cinstită. 

— N-ai vrea să mergem să vedem ce au îngropat? propuse 
curajoasa femeie. 

— E primejdios şi, apoi, drumul nostru nu e pe acolo. 

— Da, da, totuşi trebuie să coborâm în vale, pentru ca să dezvăluim 
fapta misterioasă a celor trei oameni. 

— Bine, dacă nu te temi de oboseală, nu mă împotrivesc. 

Cu ajutorul lui Vladimir, soţia condamnatului izbuti să ajungă în 
fundul văii. Aici zăpada era până la genunchi. Totuşi, după puţin 
timp, cei doi fugari ajunseră la groapă. Ici-colo se vedea capacul, 
negru al sicriului, căci acesta nu fusese bine acoperit cu pământ. 

— Eu cred că la mijloc trebuie să fie o crimă, îşi dădu Vladimir cu 

părerea. 

— De unde ştii că nu vor fi îngropat o comoară? răspunse Lola 
zâmbind, cu amărăciune. 

Cei doi se apucară să dea pământul în lături. După ce capacul ieşi 
la iveală, Vladimir izbuti să rupă o bucată din el. Deodată, tânărul se 
dădu înapoi şi o exclamaţie de spaimă ieşi de pe buzele sale 
îngălbenite. 

Fiul marelui duce îşi reveni însă repede şi se puse pe lucru cu 
înfrigurare, urmând să desprindă scândurile capacului. 

— Lola, priveşte, zise dânsul, gâfâind. 

— O, Doamne e înspăimântător! Ce s-a petrecut aici? Nu sosim oare 
prea târziu? 

Vladimir desfăcu ultima scândură ce acoperea cosciugul. Înăuntru 
era întinsă o femeie cu faţa galbenă. 

Vladimir stătea nedumerit cu privirile aţintite asupra trupului 
neînsufleţit. 

Deodată Lola scoase un țipăt: femeia mişcase braţul. Era învelită 
într-un giulgiu alb, ochii rămăseseră închişi, dar în jurul lor se puteau 
observa uşoare tremurături. 

— Femeia nu-i moartă! strigă Vladimir, tremurând din tot trupul, 
ca scuturat de friguri. 

— Nu, nu e moartă, dar cum s-o aducem în fire? zise Lola. La 
mijloc trebuie să fie o crimă. Cum a ajuns femeia în această 
pustietate? Cine erau acei oameni? 

— Să încercăm să-i punem sângele în circulaţie, poate vom izbuti s- 
o readucem la viaţă, propuse tânărul. 

Începură să-i frece mâinile, dar în zadar — femeia rămase tot aşa de 
țeapănă ca şi mai înainte. Numai din când în când muşchii feţei se 
mişcau. 

Vladimir se uita înaintea lui, posomorât. 

— Ei, cum nu ne-am gândit că avem cu noi o sticlă de rom? strigă 
Lola, deodată. Adu-o încoace, să-i turnăm câteva picături în gură. 

Tânărul scoase din sacul pe care-l ducea o sticlă şi o dădu 
însoţitoarei sale; aceasta desfăcu buzele femeii şi-i turnă, printre dinţii 
încleştaţi câteva picături de rom. 

De astă dată, străduinţele lor fură încununate de izbândă. 

Femeia — care după îmbrăcăminte părea să fie de condiţie foarte 

bună - sorbi cu lăcomie lichidul şi buzele i se desfăcură, ca şi cum ar 
fi vrut să mai ceară din băutura înviorătoare. 

Vladimir privea cu o mulțumire nespusă, spre cele două femei. 

— Îşi vine în fire, şopti Lola, care îşi trecuse un braţ pe după gâtul 
necunoscutei şi-i ţinea capul în sus. 

Tânărul clatină capul, vru să răspundă, dar se opri, copleşit de 
bucurie, căci nenorocita se mişcă şi îngână: 

— Ajutor, ajutor! 

Apoi păru că-şi pierdu iar cunoştinţa, deoarece rămase nemişcată. 

— Va muri de frig; nu vezi ce uşor e îmbrăcată? zise fiul marelui 
duce. Sărmana îşi va da sufletul înainte ca noi să aflăm... 

— În sac este o jachetă de blană, îl întrerupse Lola. 

Tânărul scoase jacheta din sac şi, cu ajutorul însoţitoarei sale, 
îmbrăcă pe leşinată. Lola continuă să-i toarne în gură picături de rom. 
Deodată, străina făcu o sforţare ca să deschidă ochii şi murmură: 

— Lăsaţi-mă, îmi face rău... 

Soţia lui Rogal tresări de bucurie; aşadar, femeia îşi revenea în 
simţiri încetul cu încetul. 

Într-adevăr, chipul ei începu să se facă roşu; deodată deschise ochii, 
dar îi închise din nou. Încercă să se ridice. 

— Bastian, Eva! îngână ea. 

Cei doi fugari ascultau cu încordare. 

— Unde sunteţi? De ce nu veniţi? Mi-e frig, vreţi, oare... 

Nu fu în stare să continue; cuvintele îi muriră pe buze. Necunoscuta 
holbă ochii, uitându-se când la Vladimir, când la Lola. Apoi îşi duse 
mâna la frunte. 

— Unde sunt oamenii mei? îngână ea. Ah, aş vrea s-o văd pe Eva. 
Bătrâna mea servitoare. 

Văzând că Vladimir rămâne nemişcat, continuă pe ton rugător: 

— Ah, cheam-o pe Eva, te rog! 

Încercă din non să se ridice. Lola îi dădu ajutor. Privirile 
necunoscutei se aţintiră asupra celor doi fugari, care din cauza gerului 
se înfăşuraseră până la nas în blănurile lor. 

— Unde mă aflu? Cine sunteţi? întrebă ea, trimită. 

— Ne aflăm în Siberia, aproape de graniţa Manciuriei şi eu sunt... 

Vladimir tăcu. N-avea niciun rost să destăinuie unei necunoscute 
numele său. 

— În Siberia? repetă străina. Domnule, ce tot vorbeşti? Cum am 
ajuns aici? 

Fiul marelui duce ridică din umeri. 

— La asta nu v-aş putea răspunde, zise el. Însă, ceea ce ştiu e că ne 
aflăm între Algaşi şi Gorni Zerentui. 

O spaimă de moarte păru să pună stăpânire pe îngropata de vie; 
începu să tremure, scoase un suspin, apoi îşi ascunse faţa în mâini şi 
izbucni într-un plâns amar. 

— Ah simt că nebunesc! murmură ea. Unde sunt servitorii mei? 

Vladimir îşi recapătă cumpătul; tânărul îşi zise că trebuie să afle 
amănunte asupra ciudatei femei. 

— Cine eşti dumneata? întrebă el. 

Străina tăcu, o roşeaţă vie îi acoperi obrajii, deschise gura, voi să 
vorbească, dar niciun sunet nu ieşi de pe buzele ei. 

— Eşti din Petersburg? continuă tânărul. 

— Nu, am locuit în castelul meu Quisisane. 

— Şi unde se află acest castel? cercetă fiul marelui duce. 

— La răsărit de Petersburg. 

— Nu s-ar putea să-mi dai informaţii mai precise? 

O nouă roşeaţă acoperi chipul străinei, pentru ca apoi să dispară tot 
atât de repede. Femeia se cutremură. O lacrimă se rostogoli pe faţa ei 
palidă. 

— Nu, nu pot să-ţi dau amănunte, răspunse ea. Eva era camerista 
mea, trăiam în belşug şi bogăţie, ca o prințesă domnitoare; soţul 
meu... 

Zicând acestea, îşi acoperi iar faţa cu mâinile; apoi, încercă să se 
ridice, dar nu izbuti căci era prea slabă. 

— Trebuie să mă întorc la soţul meu, continuă ea. Sărmanul o fi 
foarte îngrijorat din pricina lipsei mele. 

Începu să plângă. 

— O, Doamne, ce-o fi zicând Serghie? 

— Serghie? Cine e acesta? întrebă tânărul. 

— Soţul meu, şopti frumoasa femeie. 

— Şi cum îi mai zice soţului dumitale? 

— Mie îmi ajungea numele acesta... O, cum îl mai iubeam... Fireşte 
domnule, oamenii nu trebuie să ştie... 

Tăcu, apoi adăugă, cu sfială: 

— Servitorii îi ziceau „milostive domnule baron”, Toţi se plecau 
până la pământ, îndată ce apărea. 

— Trebuie să ştiu mai mult, stărui Vladimir. 

— Acum nu, poate mai târziu. 

— Dragii mei, interveni Lola, care până în această clipă îi ascultase, 
cu atenţie încordată, trebuie să ne căutăm un adăpost. Soarele începe 
să apună, gerul devine tot mai mare; vom fi nevoiţi să găsim un loc 
unde să rămânem noaptea; altminteri s-ar putea să murim de frig. 

Vladimir căută să ia o hotărâre, dar în zadar. 

Necunoscuta îl văzu şovăind, o grijă de moarte o cuprinse, sări în 
sus scoțând un țipăt, îşi roti privirile pe câmpia de zăpadă, apoi se 
repezi spre Lola şi o apucă în braţe. 

— O, dumneata eşti femeie! strigă ea, şi nu se poate să mă 
părăseşti, salvează-mă şi, atât eu cât şi soţul meu te vom răsplăti 
împărăteşte. Ce o să se facă sărmanul Serghie? Fără mine, bietul om 
nu poate trăi. 

Lola căută s-o îmbărbăteze. Tânărul se simţi cuprins de o bănuială 
grozavă. 

Dar dacă însuşi soțul victimei voise s-o îngroape de vie? 

— Doamnă, îţi respect taina, zise el, dar, pentru a-ţi putea fi de 
folos, trebuie să cunosc numele soţului dumitale. 

— Numele său? repetă străina. O, Doamne, i-am făgăduit să nu-l 
rostesc niciodată! 

Vladimir nu ştia ce să mai creadă. 

O femeie să n-aibă voie să pronunţe numele soţului ei? 

Nu mai încăpea îndoială că la mijloc era o taină de foarte mare 
însemnătate. 

— Arată-mi, cel puţin, în chip mai lămurit, unde se află castelul în 
care ai locuit? cerceta fiul marelui duce. 

— Quisisane a fost construit la malul mării. E un mic paradis. Ah, 
de câte ori ne-am plimbat cu barca pe valurile liniştite, la lumina 
lunii, cu capul rezemat de umărul soţului meu! Eram foarte fericită şi 
îngerii trebuiau să mă pizmuiască pentru atâta fericire. O, nenorocita 
de mine, ce s-a petrecut pe urmă? Ce s-a ales din fericirea mea? strigă 
femeia, frângându-şi mâinile. 

Ciudat, necunoscuta avea în degete inele preţioase, dar verigheta 
lipsea. 

O pierduse, oare? Sau îi fusese furată? 

Vladimir nu îndrăzni s-o mai întrebe nimic. De altfel, tânărul era 
preocupat să ia o hotărâre cu privire la ciudata femeie. 

Un simţământ de milă îi poruncea să n-o lase în această situaţie 
înspăimântătoare. Pe de altă parte, îşi zise că nu putea s-o ia cu sine 
fără să-şi atragă primejdii şi griji noi. 

Lola şi dânsul erau fugari; o persoană mai mult, putea lesne să-i 
ducă la pieire. 

Lola observă lupta ce se dădea în sufletul lui. 

Se apropia de el şi-i zise: 

— E cu neputinţă s-o lăsăm aici, pradă morţii; se poate ca ticăloşii 
să se întoarcă şi văzând că victima lor se află în viaţă, vor încerca să 
facă în aşa fel ca s-o înlăture pentru totdeauna. 

Tânărul rămase pe gânduri, dar nu găsi niciun plan vrednic de luat 
în seamă. 

— Să meargă cu noi, murmură Lola, tot trebuie să ne găsim un 
adăpost; aşadar, vom fi trei în loc de doi. Fiind miloşi, Dumnezeu ne 
va ajuta. 

Vladimir îi strânse mâna. 

— Mereu bună şi gata să sari în ajutorul aproapelui, zise el, toate 
mizeriile şi chinurile pe care le-ai îndurat n-au fost în stare să-ţi 
împietrească inima. 

În tot acest răstimp, străina îşi rotea privirile pe câmpia de zăpadă. 

— Ciudat! foarte ciudat! murmură ea. Cum am ajuns eu aici? Cine 
m-a adus? 

Ultimele cuvinte le rostise cu glas tare. 

— Noi am văzut o sanie în care se aflau trei oameni, răspunse 
tânărul. Doi păreau să fie servitori, iar celălalt boier. 

— Boier? repetă necunoscuta. Ce fel de om era? 

— N-am putut să văd bine; dar dacă nu mă înşel era un bărbat 
înalt, cu mustăţi mari. 

— Roşcate? 

— Aşa mi se pare. 

— Ah, acum înţeleg totul, exclamă străina. Am căzut victimă unui 
ticălos fără pereche. În sfârşit, monstrul a izbutit să-şi înfăptuiască 
planul... O, e atât de înspăimântător să fii despărțită de soţul iubit! 
Serghie, soarta a fost mai tare decât noi! Nădăjduiam că ticăloşii vor 

renunţa la planurile lor. Au încercat de multe ori să mă răpească de 
lângă soţul meu, dar n-au izbutit, deoarece Serghie mă iubea mai mult 
decât orice pe lume. Acum, însă, neruşinatul m-a smuls pe furiş şi m-a 
adus în pustietatea asta. Dacă nu mi-aţi fi venit în ajutor, aş fi pierit... 

Îşi îngropă faţa în mâini şi izbucni într-un plâns sfâşietor. 

— Nu mai plânge, îi zise Lola. Gândeşte-te că există un Dumnezeu 
care răsplăteşte binele şi pedepseşte răul. El te va răzbuna. 

Străina se uită, tulburată, la soţia lui Rogal. Pe chipul ei trecu un 
zâmbet care o făcu şi mai frumoasă decât era. 

Necunoscuta să tot fi avut nouăsprezece ani. Fireşte, gerul şi boala 
lăsaseră urme pe faţa ei. 

— Trebuie să ne căutăm un adăpost pentru noapte, zise Lola. 
Aşadar, să mergem! 

Cele trei persoane adunate în chip atât de ciudat porniră la drum. 
Trebuiau să găsească un loc unde să-şi poată odihni trupurile istovite. 

leşind din vale, vântul rece le biciui faţa, dar n-aveau încotro, erau 
siliți să meargă înainte, căci în urma lor toate porţile fuseseră închise. 

Tânăra străină păşea voiniceşte, deşi veşmintele-i nu erau făcute 
pentru o călătorie mai lungă pe jos; îşi prinsese în brâu poala lungă a 
rochiei albe, îşi înfăşurase capul într-o bucată de stofă şi înainta astfel 
prin câmpia acoperită de zăpadă. 

Soarele începuse să se lase spre asfinţit şi, totuşi, cei trei drumeţi 
nu întâlniseră încă niciun loc unde să se poată adăposti. 

Deodată, necunoscuta începu să se împleticească, sforţările ce făcea 
erau prea mari. Lola o sprijini. 

Adesea se înfundau până la genunchi în nămeţii de zăpadă, vântul 
rece le izbea în faţă. Pe cer se fugăreau nori negri, care acopereau 
soarele. 

— Mi-e teamă să nu mă copleşească oboseala, murmură străina. 

— Adună-ţi toate puterile, o îmbărbătă Lola. E cu neputinţă să ne 
oprim aici. 

Un zâmbet obosit flutură pe buzele tinerei femei. 

— Oh, îmi dau seama că vă sunt o povară, zise necunoscuta. Fără 
mine aţi fi fost acum departe şi v-aţi fi încălzit la un foc bun. 

Un fior rece îi trecu prin spate. Îşi înfăşură mai bine trupul şi 
încercă să-şi încălzească mâinile. 

Deodată, un văl lung, alb, se desprinse dintre nori şi se lăsă spre 

pământ; apoi, pe neaşteptate se făcu întuneric. 

Vântul bătea cu furie, împrăştiind movilele de zăpadă. Ochii 
drumeţilor se închideau fără voie, la izbitura ghimpilor de gheaţă care 
cădeau din belşug. 

Străina căzu jos, gemând; Lola o ridică în grabă, căci rămânerea 
acolo ar fi însemnat moartea. După câteva minute, sărmana ar fi 
amortit şi, apoi, zăpada ar fi acoperit-o. 

Fiul marelui duce era foarte îngrijorat. Cât cuprindeai cu privirea, 
nu se vedea niciun adăpost. Plin de durere, tânărul măsura cu ochii 
câmpia nesfârşită, căutând să descopere vreun punct întunecos. 

N-avea să dea peste nicio colibă? 

Vladimir fu cuprins de o dorință nebună de a găsi scăpare pentru el 
şi pentru cele două femei de sub ocrotirea lui, care se luptau din 
răsputeri împotriva furtunii; dar totul rămase în zadar — câmpia albă 
se întindea înaintea lor ca un giulgiu uriaş. 

Tovarăşii de nenorocire porniră din nou. Vladimir mergea înainte 
cu câţiva paşi. Deodată duse mâna la ochi. 

Ce însemna punctul acela negru, care se vedea în zare? 

Era o locuinţă omenească sau numai un tufiş? 

— Iată colo salvarea, şopti el, cu răsuflarea întretăiată. Da, da, e o 
colibă... Sfântă Fecioară, dă-ne putere să ajungem până la ea. 

Vederea acelui punct întunecos îi însufleţi, paşii li se înaripaseră şi 
o rază de nădejde străluci în ochii lor. 

Acum salvarea era posibilă, coliba avea să ofere adăpost celor trei 
drumeţi. 

Sărmanii ajunseră la căsuţă mai repede decât îşi închipuiseră. Era o 
cocioabă, aproape îngropată în zăpadă, dar locuită, căci o dâră de fum 
ieşea pe coş. 

Vladimir se apropie de uşă şi bătu. 

— Cine-i acolo? întrebă un glas adânc. 

— Nişte drumeţi care nu mai pot să-şi continue călătoria. 

— Bine, intraţi, uşa nu-i încuiată, căci pe aici nu sunt hoţi şi apoi, 
n-am lucruri care să poată trezi pizma vecinilor. 

Tânărul aruncă o privire asupra celor două femei care se aflau în 
spatele său, apoi deschise uşa. Se opri, surprins; auzise adesea 
vorbindu-se de pustnici bătrâni, dar ceea ce vedea acum întrecea orice 
închipuire. 

Bătrânul care se afla în faţa lui, trebuie să fi fost foarte înaintat în 
vârstă; pe cap abia mai avea câteva fire de păr alb; era îmbrăcat cu a 
haină zdrenţăroasă, deasupra căreia purta un cojoc larg. O barbă 
lungă, albă, îi încadra faţa. 

Fiul marelui duce se oprise în prag. 

— lartă-ne că te supărăm, dar... 

— Nu mă supăraţi deloc, fiul meu, zise bătrânul. Chiar azi se 
împlinesc şase luni de când n-am mai auzit glas omenesc, de când n- 
am văzut un om. Da, da, arareori se abate pe aici vreun drumeţ. 

Sihastrul vorbea cu glas adânc, dar lipsit de orice timbru, ca un 
clopot plesnit. 

Deodată, o mare uimire se zugrăvi pe chipul său; zărise pe cele 
două femei trecând pragul. 

— Ah, trebuie să fi trecut ani buni de când n-am mai văzut o 
femeie, zise el. Şi, astea sunt tinere şi frumoase, adăugă bătrânul, 
zâmbind. 

Lola trase după sine pe tovarăşa ei, care abia se mai putea ţine pe 
picioare. În colibă se afla un scaun de lemn necioplit, iar lângă sobă, 
care era atât de mare încât ocupa jumătate din cocioabă, era aşezată o 
bancă. 

Străina, se lăsă, obosită, pe această bancă şi-şi rezemă de soba 
caldă frumosu-i cap. 

— Ah, căldura îmi face atât de bine, murmură ea, un zâmbet de 
mulțumire trecându-i pe chipul palid. 

Lola se ghemui şi ea lângă sobă, în timp ce bătrânul pregătea 
ceaiul. 

— Nu pot să vă ofer prea mult, zise el apoi, dar un pahar cu ceai şi 
o bucată de pâine de ovăz tot mai am pe aici. 

În timp ce se apropie de cele două femei, ochii săi se pironiră 
asupra necunoscutei. 

— Atât de tânără şi frumoasă şi să rătăcească prin câmpiile de 
gheaţă ale Siberiei! şopti el apoi, lui Vladimir. 

Tânărul ridică din umeri, neîndrăznind să dea un răspuns. 

— Cât mai e de aici până la Gorni Zerentui, întrebă el, după aceea, 
ca să schimbe vorba. 

— Zece verste, răspunse pustnicul. 

— Drumul e rău? 

— Nu, duce tot pe lângă movile. Dar ce căutaţi în Gorni Zerentui. 
Nu ştiţi că acolo e iadul pe pământ? Vai de nenorocitul care îşi face 
osânda în ocna din Gorni Zerentui! În câteva luni moartea îşi înfige 
ghearele în trupul lui. 

— Ai fost şi dumneata pe acolo? 

— Eu, nu, n-am poftă să mă cobor în iadul acela. De douăzeci de 
ani n-am mai părăsit coliba asta şi nădăjduiesc că tot aici îmi voi 
încheia viaţa. 

— Şi n-ai simţit niciodată dorinţa de a te întoarce printre oameni? 
cercetă Vladimir. 

— Nu, nu, făcu bătrânul. Tocmai pentru că nu mai voiam să văd 
oameni m-am îngropat în pustietatea asta. 

Fiul marelui duce clătină capul mirat. 

— Frai tânăr când ţi-ai luat rămas bun de la lume? cercetă el. 

— Da, eram în floarea vârstei, când... când mi s-a făcut dor de 
singurătate. O, suferisem foarte mult, mai mult decât poate răbda un 
om. Îmi plăcea să trăiesc, eram vesel... deodată nenorocirea se abătu 
asupră-mi... dar de ce să-mi amintesc de trecut? Sunt mulţi ani de 
când nu m-am mai gândit la el... ciudat, trebuie să fiu foarte bătrân, 
de vreme ce nu-mi pot pune frâu vorbirii. 

Zicând acestea, chipul bătrânului se transformă; în ochii-i luci o 
flacără de tinereţe şi trupul i se îndreptă, ca şi cum ar fi crescut 
deodată. 

— Ce e cu dumneata? Ce s-a întâmplat? întrebă Vladimir. 

— Hm, ciudat! De când am intrat în coliba asta n-am simţit 
niciodată ce simt acum. Mi se pare că trebuie să-mi amintesc odată de 
trecut înainte de a închide ochii pentru totdeauna, am impresia că nu 
mă pot despărţi de viaţă înainte de a-mi deschide inima în faţa unei 
fiinţe omeneşti. Poate că numai din această pricină nu m-a chemat 
încă Dumnezeu la El. O, am suferit mult, n-am trăit totdeauna în 
aceste locuri înfiorătoare, era un timp când mă aflam în mijlocul 
societăţii celei mai vesele... Închipuiţi-vă, mama mea a fost doica 
împăratului... 

Bătrânul se opri. Pe feţele oaspeţilor săi se vedea efectul vorbelor 
sale. 

Străina sări în sus deodată şi rămase, răsuflând din greu, înaintea 
lui. 

— Aşadar, soarta te-a aruncat şi pe dumneata în cercul acela al 
Romanovilor? strigă ea. Aşadar, şi viaţa dumitale a fost legată de 
aceea a familiei imperiale? 

— Da, şi am avut de suferit foarte mult... 

— Se pare că un blestem pluteşte asupra tuturor femeilor care au 
fost iubite de membrii familiei Romanov, continuă străina. 

— Se poate, şi stăpâna mea a fost iubită cu patimă; biata femeie n-a 
avut un sfârşit bun; ba, mai mult, copilaşul ei... 

Vladimir ascultase cu încordare vorbele unchiaşului. 

— De cine vorbeşti, moşule? întrebă el. O, spune-mi, te rog, tot ce 
ştii. 

— Atunci, trebuie să vă istorisesc o poveste lungă. Aşezaţi-vă colea, 
tot n-o să puteţi dormi, căci afară furtuna bântuie cu furie. Am să 
arunc încă un lemn pe foc, apoi veţi auzi povestea tristă a vieţii mele. 


Capitolul 143 — În spitalul de leproşi 


Lepra izbucnise în Gorni Zerentui. 

Acolo, unde murdăria domnea pretutindeni, unde medicii nu se 
sinchiseau de bolnavi, epidemia se întindea cu o iuţeală uimitoare. 

Dimitrie scăpase până acum, dar într-o dimineaţă, când revizia 
descoperi un alt număr de arestaţi atinşi de boală, bătrânul fu 
însărcinat ca împreună cu încă doi tovarăşi să îngrijească de bolnavi. 

Exilatul se făcu galben ca ceara. Ordinul pe care-l primise era ca şi 
o condamnare la moarte. 

Spitalul se afla chiar alături de temniţă; era o clădire veche pe 
jumătate năruită, astfel că zăpada şi ploaia pătrundeau neîmpiedicate 
printre grinzile putrede. 

Ferestrele erau nişte spărturi înguste făcute în zid, care odinioară, 
cu mulți ani înainte, trebuie să fi avut geamuri de sticlă, care fuseseră 
înlocuite cu bucăţi de hârtie seu scânduri. 

Din această pricină, un semiîntuneric domnea totdeauna în sala 
plină de mirosuri nesuferite a „spitalului”. 

Inima i se opri în loc, când tainicul prizonier trecu pragul acestei 
încăperi. 

Acolo, în sala aceea, care semăna mai mult cu un grajd pentru 
porci, decât cu un adăpost pentru oameni, urma să stea el zi şi noapte, 

îngrijind de bolnavi. Şi încă ce bolnavi!... 

Un fior rece îl scutură când văzu feţele nenorociţilor. 

Bieţii pacienţi stăteau înşiraţi pe paturile murdare, pline de sânge, 
cu feţele umflate, acoperite de pete vinete, tablou al unei mizerii de 
nedescris. 

Hrana, care le-ar mai fi dat puţină putere, era neîndestulătoare sau 
lipsea cu totul. În ce priveşte doctoriile, bolnavii stăteau şi mai rău. 

Un medic incapabil care începea să bea de dimineaţă, apărea foarte 
rar prin încăperea mizerabilă care purta numele de „spital”. Şi când se 
întâmpla să se abată pe acolo, trecea în grabă printre paturi, ţinând 
batista la nas şi plângându-se că aerul e de nesuportat. 

Dacă un bolnav se încumeta să-i facă vreo rugăminte, îl lovea cu 
biciul, zicând: 

— Taci, ticălosule, fugi din calea mea! Nu-i destul că vin în fiecare 
zi ca să văd feţele voastre dezgustătoare? Pleacă, n-am poftă să mă 
îmbolnăvesc şi eu. 

Şi se depărta în grabă; când ajungea afară răsufla uşurat. 

Aşadar, între aceşti bolnavi, era silit să trăiască Dimitrie. Tainicul 
prizonier, sărmanul, stătea zi şi noapte în aerul acela otrăvitor, plin de 
microbi. 

De multe ori bătrânul era cuprins de deznădejde, dar n-avea 
încotro, era nevoit să rămână între nenorociţii ale căror gemete îi 
sfâşiau inima. 

Mai ales nopţile, erau îngrozitoare. 

Atunci bolnavii, cuprinşi de friguri săreau din paturile lor şi 
neodihnitul Dimitrie trebuia să vegheze ca nu cumva vreunul dintre ei 
să-şi pună capăt zilelor; el era răspunzător de viaţa persoanelor 
încredințate pazei sale. 

Starea sănătăţii ocnaşilor se făcea din zi în zi mai rea; mereu se 
îmbolnăveau alţi condamnaţi; toate paturile din spital fură ocupate. 
Pacienţii care mai veniră fură culcaţi pe paie aşternute pe pământul 
umed. 

Dimitrie era doborât; abia se mai târa de la un pat la altul, rostind 
ici o mângâiere, colo ridicând o pernă, în sfârşit făcând tot ce-i stătea 
în putinţă. Dar şi forţele sale aveau să se sfârşească în curând. 

Pe zi ce trecea, se vedea că bătrânul se apropie de mormânt. 

Sărmanul om rugă pe asupritorii săi să-l scutească, cel puţin pentru 

câtva timp, de acest serviciu greu, dar zbirii îi râseră în nas. 

— Nu cumva ai vrea să se molipsească toţi deţinuţii din pricina ta? 
îi zise căpitanul Davidoff. Mai bine stai frumuşel aici, căci de o treabă 
mai greu tot nu eşti bun, iar să îngrijeşti bolnavii nu-i lucru prea 
obositor. 

Când genunchii i se îndoiau şi bătrânul se prăbuşea la pământ, 
vaietele nenorociţilor îl făceau să se ridice. 

Cu deosebire nopţile erau înspăimântătoare. Într-una din ele, sleit 
cu desăvârşire, bătrânul căzu grămadă şi rămase acolo nemişcat. Când 
se trezi, privi în jurul său îngrozit. Deodată scoase un țipăt înfiorător — 
adormise lângă patul unui lepros, a cărui faţă plină de buboaie vinete, 
arăta semnele unei morţi apropiate. 

Condamnatul sări în sus. Nişte gemele deznădăjduite îi atraseră 
atenţia. 

O, ce grozăvie! N-avea să se sfârşească odată priveliştile acestea 
înfiorătoare? 

Lângă fereastra îngustă prin care străbătea o rază de lună, se mişca 
o făptură omenească. Faţa-i încadrată de o barbă lungă, deasă, 
încâlcită, era plină, de bube şi pete de culoare vânătă. Bolnavul ridică 
braţele sale uscate şi începu să pipăie fereastra. 

Ce căuta, oare? 

Înnebunise sau fusese cuprins de un acces de friguri? 

Dimitrie îl privea ţintă, buimăcit încă de somn; deodată se făcu 
lumină în mintea lui. 

Repede, pe cât îi îngăduiau puterile, Dimitrie se târî la fereastră; 
vru să strige, să cheme ajutor, dar nu izbuti. Bolnavul îşi trecu în jurul 
gâtului un laţ al cărui capăt îl legase de una dintre gratiile ferestrei, 
horcăi puţin, apoi tăcu; moartea pusese capăt vieţii sale mizerabile. 

Dimitrie îngenunche lângă el, îi desfăcu laţul, uitând de primejdia 
molipsirii. Dar în zadar -— era prea târziu —, nenorocitul era mort de-a 
binelea. 

Tainicul prizonier lăsă jos cadavrul cald încă; sărmanul nici nu-şi 
dădea bine seama ce se petrecuse, când, deodată, o femeie se repezi 
spre el, rânjind. Mai înainte ca Dimitrie s-o poată opri, femeia se 
prăbuşi în patul sinucigaşului. 

— Lăsaţi-mă aici, se rugă ea, împreunându-şi mâinile. Colo jos, pe 
pământ, e atât de rece! Aici e bine, cald... 

Dimitrie simţi ochii umezindu-i-se; mizeria în care se zbăteau 
nenorociţii era atât de înspăimântătoare şi, totuşi, nu se făcea nimic 
pentru înlăturarea ei. 

Oamenii ocoleau spitalul unde fuseseră internaţi leproşii, chiar 
doctorul nu se mai arătase din ziua trecută, lăsând pe bolnavi în voia 
sorții. 

Cine putea să ştie ceva despre cruzimile ce se făptuiau în acele 
pustietăţi, departe de orice civilizaţie? 

„Rusia e mare, Ţarul e departe” - proverbul aceste arată lămurit 
faptele înfiorătoare ce se săvârşeau în câmpiile de gheaţă ale Siberiei. 

Dimitrie luă în braţe mortul, vrând să-l ducă afară; deodată se 
clătină şi căzu pe spate cu cadavrul peste el; fiind foarte slăbit nu 
izbuti să iasă de sub acea greutate. Începu să ţipe, dar în zadar. O 
tăcere de moarte domnea în jurul lui. Mulţi bolnavi nu mai auzeau 
nimic, din pricina frigurilor. Alţii erau atât de îndobitociţi, sleiţi de 
boală, încât nici nu ridicară capetele. 

Rămase câtva timp acolo, sub trupul neînsufleţit. În cele din urmă, 
izbuti să se târască de sub el. Membrele îi tremurau de tulburare, 
ochii i se stinseseră — nenorocitul părea mai mult mort decât viu. 

Spaima îl copleşi, când apucând din nou cadavrul, care în acest 
timp se răcise, începu să-l târască spre uşă. 

N-avea să se mai termine odată acea noapte înfiorătoare? Gemetele 
începură din nou; ici vorbea un om în delir, strigând şi luptând cu un 
duşman închipuit, mai tare ca el. Colo, o femeie se văieta de dureri. 

— Omorâţi-mă, se ruga nenorocita, doar trebuie să mor odată... de 
ce să mă chinuiesc atâta? Ah, faceţi-vă milă, ucideţi-mă! Daţi-mi 
puţină otravă, nu va fi prea mare cheltuială, vreau să adorm de veci... 
Ah, fiţi îndurători şi Dumnezeu vă va răsplăti! 

Dimitrie înţelegea prea bine mizeria pe care trebuiau s-o îndure 
bieţii condamnaţi. 

— Şi să nu le pot da niciun ajutor! Să nu le pot alina durerile câtuşi 
de puţin! murmură tainicul prizonier. Oh, asta e mai înspăimântător 
decât moartea! 

Căzu în genunchi şi ridică spre cer mâinile-i osoase; numai de acolo 
putea să le vină ajutor; jos, pe pământ, nu era de aşteptat nicio 
mângâiere. 

Bătrânul se gândi la el. Când avea să-i sune ceasul din urmă? 


EI 


Se simţi scuturat de fiori. 

Deodată... ce să fie asta? Nu visa cumva? O piatră aruncată de 
afară, sparse un ochi de hârtie de la fereastră şi căzu chiar lângă el. 

Nu-şi veni încă bine în fire, când o altă piatră, venită pe aceeaşi 
cale, se opri lângă cea dintâi; apoi, se auzi o bătaie în uşă. 

Dimitrie îşi adună puterile şi porni spre uşă, întrebându-se cine 
putea să vină acolo la o oră atât de înaintată. 

— Să fie oare, doctorul sau ispravnicul? îşi zise el. Căci, bolnavi noi 
nu se aduc decât dimineaţa, după inspecţie. 


Capitolul 144 - Povestirea bătrânului 


După ce Vladimir şi cele două femei se aşezară lângă sobă, 
pustnicul îşi începu povestirea: 

— Trebuie să ştiţi că eu am locuit odinioară la Curtea imperială din 
Petersburg, zise el. Mama mea a fost doica împăratului, care m-a iubit 
foarte mult, cu toate că eram dintr-o familie de oameni săraci. Am fost 
crescuţi împreună, am împărţit cu el ceasurile de învăţătură ca şi cele 
de joc. Când am împlinit vârsta de unsprezece ani am rămas orfan, 
astfel că Palatul imperial a devenit căminul meu. Alexandru 
Nicolaevici (aşa se numea regele Alexandru a II-lea înainte de a urca 
pe tron), care pe atunci era mare duce, a primit o educaţie aleasă; 
învăţaţi de seamă au fost profesorii lui, iar eu am avut fericirea să 
învăţ alături de el. Mai târziu, am ajuns cameristul lui de încredere. 
Atunci am călătorit foarte mult. Alexandru devenise un bărbat chipeş 
şi toate femeile mureau după el. Dar marele duce nu se prea interesa 
de ele, fiind preocupat de menirea lui. „Viitorul împărat va fi cel 
dintâi muncitor el statului” — zicea el, adesea. Într-o zi plecarăm în 
Polonia. Ne oprirăm la Varşovia, unde nobilii polonezi dădură serbări 
mari în cinstea marelui duce. Într-una din zile, contele Potoki, 
guvernatorul provinciei, organiză o serbare în parcul palatului 
Belvedere. Castelul acesta se află la sudul Varşoviei şi a servit de 
adăpost lui Ludovic al XVIII-lea. Din această pricină, multe încăperi 
sunt aranjate în stil francez. Pe aleile mărginite de copaci înalţi, s-a 
trezit la viaţă inima lui Alexandru. ÎL urmăream cu privirea, când, 
deodată văzui pe stăpânul meu plecându-se adânc înaintea unei femei 
de o frumuseţe răpitoare, apoi rupse un trandafir pe care i-l întinse, 

înclinându-se iarăşi. Dânsa întinse mâna, cu sfială. Atunci, Alexandru 
i-o apucă şi o apăsă pe buzele sale. Fata se făcu roşie ca para focalul, 
se întoarse şi fugi. Aceasta fuse prima întâlnire dintre marele duce 
Alexandru şi Maria de Baratinska. Şi întâlnirea asta avea să fie 
hotărâtoare pentru amândoi, bogată în urmări dureroase. Stăpânul 
meu îmi mărturisi atunci, ca unui om de încredere, ce-i eram, că i s-a 
părut că un înger a coborât pe pământ şi s-a ivit înaintea lui, 
fermecându-l. După ce tânăra fată dispăru, marele duce socoti că 
serbarea pierduse toată strălucirea pentru el. Nu mai dădu nicio 
atenţie celor care-i vorbeau şi ochii lui erau mereu în căutarea zânei 
care-l fermecase. Şi norocul nu-l părăsi. Însuşi contele Potoki îi aduse 
înainte pe răpitoarea fală — era nepoata lui. Marele duce Alexandru — 
care până atunci, şi nici după aceea, nu-şi pierduse niciodată 
cumpătul — se îngălbeni, când frumoasa copilă ridică privirile spre el; 
apoi, văzând la pieptul ei trandafirul pe care i-l dăduse, roşi până în 
albul ochilor. 

— „Alteță, vă prezint pe contesa Maria Baratinska, fiica surorii 
mele, care a murit de curând”, zise guvernatorul, adresându-se 
stăpânului meu. „În această seară, ea îşi face intrarea în societate.” 

Fata se plecă adânc înaintea marelui duce, care, după cam spusei, 
era un bărbat frumos şi bine ficat. Alexandru rămase încurcat, dar îşi 
reveni, se înclină şi el, apoi îi oferi braţul, zicând: 

— „Îmi dai voie să te conduc prin parc, contesă?” 

Tânăra clătină capul în semn de aprobare. Contele Potoki se 
retrase, iar Alexandru în loc să se ocupe de vreuna dintre aristocratele 
care erau de față, se plimbă prin parc, alături de copila aceea 
neştiutoare. Mirarea întregii asistenţe era la culme. Dar ce-i păsa 
marelui duce de ceilalţi? El nu se lăsa condus decât de imboldul inimii 
sale. Pe scurt, marele duce se îndrăgosti de contesa Maria Baratinska. 
Fireşte că fata era de o frumuseţe orbitoare. Aşadar, nu trebuie să ne 
mirăm că marele duce Alexandru, care până atunci nu iubise 
niciodată, se aprinse după încântătoarea copilă; Maria îl iubea de 
asemenea. Stăpânul meu se transformă cu totul; nu se mai arăta 
nicăieri, nici la plimbare, nici la serbări; trăia numai pentru iubita lui. 
În fiecare zi se putea vedea un călăreț gonind spre castelul Belvedere. 
Acolo, pe aleile tăcute, departe de ochii lumii, s-a cimentat dragostea 
dintre Alexandru şi contesa Maria Baratinska. În cele din urmă, 

marele duce declară fetei că vrea s-o ia de soţie. Pentru aceasta, scrise 
bunului său prieten, stareţul mănăstirii „Sfânta Caterina”, de lângă 
Petersburg. Eu însumi am fost nevoit să duc scrisoarea spre a-l 
îndupleca să oficieze cununia. La început, stareţul a refuzat; însă, când 
însuşi marele duce s-a dus la el, atunci s-a învoit. Un frate al tinerei 
contese şi eu, cameristul lui Alexandru, am slujit de martori. 

Bătrânul se opri, împreunându-şi mâinile; o strălucire vie se aprinse 
în ochii lui. 

— O, dragii mei, continuă el. Rar sau poate niciodată, îi e dat cuiva 
prilejul să vadă o pereche atât de frumoasă, implorând binecuvântarea 
Cerului! Tânăra fată, mai ales, părea un înger, în rochia-i albă, cu 
cununa de lămâiţă pe frunte. După nuntă perechea a plecat împreună 
cu mine, în Crimeea, unde ne-am stabilit la castelul Rielja. Acolo, 
tinerii au petrecut zile fericite. Din când în când, marele duce pleca la 
Petersburg, fiind chemat de afaceri de stat. Până a nu se împlini anul, 
frumoasa femeie dădu naştere unui băiat. Bucuria celor doi soţi nu 
mai cunoştea margini. 

Vladimir şi Lola se priviră uimiţi. Aşadar, împăratul Alexandru 
avusese un fiu, înainte de a se însura cu o femeie de rangul lui? 

— Vă miraţi? reluă bătrânul. Dar vă jur că tot ce spun e adevărul 
curat. 

— Continuă, continuă, stărui Vladimir. Nici nu-ţi închipui cât de 
mult mă interesează povestirea dumitale. Dar aş vrea să ştiu un lucru: 
contesa Baratinska era blondă? 

— Da, răspunse pustnicul. 

— Ah, acum înțeleg, exclamă tânărul. Ce minunate sunt căile 
Providenţei! Dar povesteşte mai departe... 

— Pe vremea aceea, marele duce Alexandru avea de gând să 
renunţe la tron în favoarea fratelui său prinţul Constantin Nicolaievici 
(în timpul povestirii noastre, prinţul Constantin Nicolaievici ajunsese 
mare duce în locul fratelui său, care se urcase pe tron), însă a fost 
împiedicat de voinţa nestrămutată a mamei sate, împărăteasa Maria 
Feodorovna. 

Bătrânul se opri din nou; o cută adâncă se săpă pe fruntea lui. 

— O, dacă iubitul meu stăpân s-ar fi împotrivit mai cu energie, 
lucrurile s-ar fi întors în bine, continuă pustnicul, oftând din greu. Dar 
femeia aceea, care era tot atât de mândră şi poruncitoare, pe cât era 

de frumoasă, conducea pe soţul ei, împăratul Nicolae şi pe copiii lor. 
Împărăteasa voia ca Alexandru să se însoare cu o fată dintr-o familie 
domnitoare şi, din această pricină, l-a înconjurat de spioni şi prieteni 
necredincioşi; în curând Maria Feodorovna află despre căsătoria 
secretă a fiului ei şi se hotărî să sfarme această piedică ce stătea în 
calea planurilor sale. Noi, servitorii din castelul Rielja aveam ordin 
strict să nu lăsăm pe nimeni să intre în castel în timpul lipsei 
stăpânului nostru. Da, îmi aduc bine aminte de acea zi... Marele duce 
trebuia să plece pentru patru săptămâni. Soţia lui nu voia să-l lase, 
presimţind că se va întâmpla o nenorocire. Parcă o văd şi acum stând 
în curtea castelului, îmbrăţişându-şi soţul şi zicându-i: 

— „Alexandre, nu pleca! Inima îmi spune că n-o să ne mai vedem... 
rămâi lângă mine, lângă copilul nostru... nu te duce!” 

Însă datoria era mai presus de orice; însuşi viitorul stăpânitor al 
tuturor ruşilor avea datorii de la care nu se putea sustrage. Marele 
duce plecă; soţia lui rămase singură, pradă unei mari tulburări. Şi, din 
nefericire, presimţirile ei se înfăptuiră. A doua zi, dimineaţă, se auzi 
un uruit şi o trăsură mare se opri în faţa castelului. Clopotul sună 
lung, stăruitor, ca şi cum noul sosit ar fi vrut să cheme pe toţi din 
casă. Alergai imediat spre poartă. Dar, rămăsei încremenit de groază: 
împărăteasa Mană Feodorovna, mama lui Alexandru, stătea înainte- 
mi. Îngălbenii şi începui să tremur, văzând privirea ei, care parcă voia 
să mă străpungă. 

— „Dă-te deoparte, deschide poarta”, îmi porunci dânsa. 

— „N-am voie... Marele duce... a ordonat...” 

— „Acum îţi ordon eu”, ripostă împărăteasa. 

Nu putui şi mă mai împotrivesc. Deschisei poarta. Maria 
Feodorovna era însoţită numai de un singur om. Dar acest om avea un 
chip înfiorător. Mama stăpânului meu urmată de însoţitorul ei se 
repezi pe scara largă, de marmură, a castelului. Inima mi se opri în 
loc. Dar nu puteam să fac nimic pentru a apăra pe scumpa soţie a 
marelui duce. Eu şi intendentul castelului ne strecurarăm în spatele 
celor doi. În cele din urmă, împărăteasa intră în camera unde se afla 
contesa; aceasta se ridică şi o privi cu curaj. Mama stăpânului meu nu 
scoase niciun cuvânt, dar se vedea prea bine că de abia putea să-şi 
stăpânească mânia. 

— „Pe cine căutaţi?” zise, după câtva timp contesa, cu blândeţe. 

— „Pe dumneata!” 

— „Şi de ce pătrundeţi astfel în odaia mea? Nu era nimeni care să 
anunţe vizita Majestății Voastre?” 

Maria Feodorovna păli. 

— „Cum, îndrăzneşti să-mi vorbeşti astfel?” strigă ea. „Asta mi-o 
vei plăti scump! Te voi face să simţi mânia mea!” 

Contele Tinaceff — însoţitorul împărătesei — se apropie de aceasta, 
dar nu ca s-o liniştească, ci ca s-o întărâte şi mai mult; ticălosul şopti 
câteva cuvinte la urechea mamei lui Alexandru. 

— „Am eu un mijloc să-ţi zdrobesc mândria”, zise ea adresându-se 
stăpânei mele. 

— „Da, ştiu”, răspunse contesa. „Majestatea Voastră poate să mă şi 
ucidă; eu nu sunt decât o femeie slabă şi ocrotitorul meu este 
departe... O, v-aţi ales bine ziua spre a veni aici... Dacă Alexandru ar 
fi de faţă, sunt sigură că n-aş fi auzit nicio vorbă de ocară... El, nobilul 
meu soţ ar fi ştiut să mă apere împotriva învinuirilor nedrepte.” 

Mi se părea că pământul se clatină sub picioarele mele. 
Împărăteasa tremura de furie — nimeni nu cutezase până acum să-i 
vorbească pe acest ton. Îşi pierdu cu totul stăpânirea de sine. 

— „O, amanta mai are încă şi mândrie, îndrăzneşte să fie 
batjocoritoare...” 

Contesa simţi tot sângele năvălindu-i la creier, făcu un pas spre 
împărăteasă, care se dădu înapoi de teamă. 

— „Retrageţi-vă cuvântul, Maiestate”, strigă soţia marelui duce. 
„Mă puteţi ucide, dar n-aveţi dreptul să vă atingeţi de cinstea mea. Eu 
sunt soţie, nu amantă!” 

Maria Feodorovna se întoarse spre însoţitorul ei, zicând: 

— „Aşadar, aceasta e femeia care a sedus pe fiul meu? Ea l-a 
fermecat într-atât, încât l-a făcut să uite tot ce datorează numelui 
său?” 

Contesa fu cuprinsă de o tulburare fără seamăn. 

„Eu nu v-am sedus fiul, Maiestate”, strigă dânsa, întinzând 
braţul. „El însuşi a venit să mă ceară de soţie... Fiica unui conte 
Baratinski stă mai presus de orice bănuială.” 

— „Ha, ha”, râse împărăteasa. „Domnule conte, auzi pe ce ton 
vorbeşte nesocotita asta! Dar nădăjduiesc că se va găsi un mijloc spre 
a se pune capăt acestei comedii...” 

„Comedie?” exclamă contesa. „Numiţi comedie căsătoria 
noastră? Majestate, nu îngădui să mi se aducă o asemenea ofensă!” 

Îşi duse mâinile la piept şi închise ochii. Apoi, redobândindu-şi 
cumpătul, continuă: 

— „Singura mea vină e că iubesc pe fiul Majestății Voastre. 
Niciodată nu m-am gândit la onoruri, m-am hrănit numai cu dragostea 
pe care soţul meu a trezit-o în mine. N-am năzuit la cinstea de a fi 
împărăteasă... Nu! însă, fericirea mi-o voi apăra din toate puterile. Eu 
nu mă rog pentru viaţa mea, Majestate... puteţi să mă ucideţi... voi 
muri bucuroasă, căci ştiu că mă jertfesc pentru Alexandru...” 

În acea clipă, o uşă se deschise şi camerista intră în încăpere, 
ducând de mână pe fiul contesei. 

Maria Feodorovna sări îndărăt, ca muşcată de şarpe; se vedea 
lămurit că luptă din răsputeri că nu-şi piardă cunoştinţa. 

— „lată bastardul!” strigă ea. „Copilul mă va însoţi!” 

— „Niciodată!” răcni soţia marelui duce, aruncându-se între fiul ei 
şi împărăteasă. „Pe mine mă puteţi ameninţa. Dar îmi voi apăra 
copilul de furia Majestății Voastre.” 

— „Cum, aşa merge treaba?” scrâşni Mana Feodorovna. 

Cine ştie ce s-ar fi întâmplat atunci, dacă Tinaceff nu s-ar fi întors 
spre împărăteasă, şoptindu-i ceva la ureche. Cuvintele sale avură 
efect. 

— „Bine”, zise mama lui Alexandru, „bastardul poate să rămână 
aici deocamdată... Tu însă, teme-te de mânia mea, care te va izbi şi în 
mormânt... Te urăsc... urăsc pe bastardul acesta... Lui am să-i...” 

Contele Tinaceff, contrar regulilor protocolare — care opresc să se 
atingă mâna împărătesei altfel decât pentru a o săruta cu respect — luă 
de mână pe Maria Feodorovna şi o trase repede afară. 

Intendentul castelului şi cu mine rămăseserăm ca înlemniţi. 
Contesa căzu în genunchi, ţinându-şi mereu copilul îmbrățișat. 
Deodată, mâinile i se lăsară în lături şi nenorocita mamă fu cuprinsă 
de un leşin adânc. Când se trezi, era scuturată de friguri. Doctorul 
veni în grabă şi o examină. La un moment dat, bolnava deschise gura 
şi un şiroi de sânge ţâşni, înroşind pernele albe ca zăpada. Din pricina 
emoţiei contesa Baratinska avea o hemoragie. Sărmana rămase 
nemişcată până seara, părând mai mult moartă decât vie. 

În noaptea următoare, marele duce Alexandru sosi la castel, pe un 

cal plin de spume. Stăpânul meu avea pretutindeni oameni 
credincioşi, astfel că aflase pe drum ceea ce se întâmplase. Acum 
venea să-şi apere soţia şi copilul. Nu vă mai descriu chinurile sale. 
Nenorocitul se învinovăţea el însuşi şi-şi jură să renunţe la toate 
onorurile pe care i le dădea demnitatea sa. Bolnava deschise ochii şi 
privirile sale căzură asupra soţului iubit. O bucurie fără margini se 
zugrăvi pe chipul ei palid. 

— „Aşadar, eşti lângă mine, dragul meu”, murmură contesa. 

Marele duce o înlănţui cu braţele şi se lipi de ea drăgăstos. 

— „Scumpa mea soţie, de acum înainte voi fi mereu lângă tine”, 
zise el. „Voi trăi numai pentru tine şi copilul nostru.” 

Pe buzele contesei flutură un zâmbet fermecător. 

— „Alexandre, cuvintele tale mă bucură nespus de mult”, îngână 
ea, „dar simt că n-am să mai fiu multă vreme o piedică între tine şi 
tron... Da, ceasurile îmi sunt numărate... Spaima, grija, emoția m-au 
izbit de moarte... eu plec din lumea asta... Mor bucuroasă însă, ştiind 
că te las liber. Acum îmi dau seama că a fost o crimă din parte-mi să 
întind mâna spre tine. Dragostea ta aparţine întregului popor; aşadar, 
trebuie să îmbrăţişezi pe toţi supuşii tăi, aşa cum m-ai îmbrăţişat pe 
mine... O, Alexandre, numai atunci vei fi înfăptuit menirea ta sfântă... 
Dragul meu, ştiu că mă iubeşti, m-ai făcut foarte fericită... spune-mi, 
vrei să-mi împlineşti ultima mea dorinţă?” 

Muribunda se ridică în capul oaselor; în ochii-i ardea o lumină 
îngerească, chipul ei strălucea de fericire. 

— „Alexandre, când te vei sui pe tronul Rusiei, eliberează pe 
ţăranii ruşi din jugul robiei — asta s-o faci din dragoste pentru mine. Şi 
dacă îmi făgăduieşti că-mi vei împlini dorinţa, părăsesc bucuroasă 
aceasta lume, unde oamenii m-au făcut să înţeleg cât de mare este ura 
lor împotriva acelora care cutează să-i înfrunte.” 

— „Îngerul meu”, exclamă Alexandru, „rămâi lângă mine; te-am 
iubit din adâncul inimii, de cum te-am văzut, dar acum îmi plec cu 
respect capul înaintea ta, făptură sfântă.” 

— „Aşadar, îmi făgăduieşti că-mi vei respecta dorinţa? Când eu nu 
voi mai fi, vei purta grijă de poporul tău!” 

— „Da, Maria, îţi făgăduiesc. Dar tu vei rămâne cu noi.” 

— „Nu, nu se poate, iubitule... Nici nu-ţi închipui cât de greu îmi 
vine să mă despart de tine... dar simt că Dumnezeu mă cheamă la 

Marele duce îşi dădu seama că în curând sufletul scumpei sale soţii 
îşi va lua zborul din trup. Inima i se sfâşia de durere, dar se stăpâni, 
căutând să nu-şi arate simţămintele, pentru a nu îngreuia ultimele 
clipe ale contesei. Aceasta zăcea pe pernele garnisite cu dantele, 
răsufla din greu şi-şi aţinti privirea în ochii blânzi ei soţului ei. 
Sărmana ştia prea bine că multă vreme nu va mai putea să privească 
în ochii aceştia, în care, citise întotdeauna o dragoste nemărginită. 

— „Alexandre, aş vrea să mai văd o dată copilul nostru”, îngână 
contesa. 

Stăpânul meu dădu poruncile necesare şi, după puţin timp, 
camerista intră în încăpere, ducând în braţe copilaşul. Marele duce îl 
apropie de faţa tinerei femei, care îl atinse cu buzele; apoi stăpâna 
mea îşi întoarse capul zicând: 

— „la-l de aici, nu trebuie ca lacrimile mele să ude fruntea lui 
nevinovată, lacrimile muribunzilor n-aduc noroc. O, fiul meu va fi 
fericit, nu-i aşa, Alexandre?” 

— „Da, draga mea, va fi fericit. El e copilul tău şi, precum te-am 
iubit pe tine, tot aşa...” 

— „Taci, nu spune asemenea vorbe. Tu trebuie să te supui dorinţei 
tatălui tău, îl întrerupse Maria Baratinska. Ai să te însori, pentru ca să 
dai o mamă poporului, copiii tăi, soţia...” 

Glasul contesei fu înăbuşit de lacrimi; sărmana femeie nu putea să 
fie atât de tare, încât să binecuvânteze venirea unei alte femei în locul 
ei, alături de marele duce. Căzu înapoi în perne, gâfâind, apoi luă 
mâna lui Alexandru şi o apăsă pe pieptul ei. 

— „la te uită cum îmi zvâcneşte inima”, şopti muribunda. „Firul 
vieţii mi se curmă... Alexandre, rămâi, cu bine... te văd înainte-mi 
într-o manta de purpură... Ajutor, ajutor! lubitule, mantaua e 
acoperită cu sânge.” 

Sărmana femeie fu scuturată de un fior apoi se întinse şi inima-i 
încetă de a mai bate. Soţia marelui duce Alexandru plecase dintre cei 
vii. Stăpânul meu rămase înlemnit, cu ochii aţintiţi asupra fiinţei 
dragi, ţinând încă mâna ei într-ale sale. Apoi, se ridică şi, ducând 
mâna la inimă, exclamă: 

— „Dorinţa ta va fi împlinită, femeie sfântă.” 

După aceea, închise ochii aceleia pe care o iubise cu atâta patimă. 

Bătrânul se opri şi-şi şterge lacrimile. 

Cei doi fugari ascultaseră cu atenţia încordată; femeia pe care o 
scoseseră din sicriu stătea nemişcată, cu privirea aţintită în gol. 

— Da, da, îngână ea, în cele din urmă, o femeie iubită de un 
Romanov n-a fost niciodată cu adevărat fericită. Şi, totuşi, contesa 
Baratinska e de pizmuit, căci a murit în braţele lui, pe când eu... eu 
am fost smulsă de lungă soţul meu. 

— Şi ce a devenit copilul lui Alexandru? întrebă Vladimir, 
adresându-se bătrânului. 

— Marele duce a rămas mult timp închis în castelul Rielja, 
răspunse acesta. Trăia retras de lume, stătea îngenuncheat ceasuri 
întregi înaintea portretului soţiei sale. Într-o zi veniră trimişi ai tatălui 
său, care îl rugară să vină la Petersburg, deoarece împăratul voia să-l 
vadă. În cele din urmă, stăpânul meu fu nevoit să se supună. La 
plecare a luat cu el şi copilul, în scop de a-l duce într-un castel 
singuratic, unde să fie crescut şi educat, şi unde nimeni să nu-l 
găsească. Se temea de răzbunarea împărătesei Maria Feodorovna; cât 
timp aceasta avea să trăiască, Alexandru nu putea să-l ducă la cartea 
imperială. Băieţaşul avea dascăli buni, servitori mulţi, dar îi lipsea un 
singur lucru: iubirea unei mame. Mai târziu, marele duce se căsători 
cu o fată de rangul lui, aşa cum dorise Maria Feodorovna. Nu ştiu 
dacă a iubit-o pe aceea care i-a fost aleasă de părinţii săi, dar ceea ce 
ştiu e că stăpânul meu se schimbă foarte mult. Alexandru devenise 
posomorât, se părea că toată tinereţea, tot idealul său, le îngropase în 
mormântul soţiei sale. După ce se urcă pe tron, l-am însoţit în 
străinătate, într-o călătorie mai lungă. La întoarcere mă dusei la 
castelul unde fusese transportat copilul. Cine ar putea descrie spaima 
mea, când constatai că micuțul dispăruse fără urmă? Servitorii 
castelului fuseseră schimbaţi, iar cei noi nici nu ştiau, măcar, cine 
locuise mai înainte acolo; de atunci, n-am mai dat de urma băiatului. 
Trebuie să fi fost la mijloc o mână puternică pentru ca lucrurile să fie 
conduse cu atâta iscusinţă şi învăluite într-o taină de nepătruns. Acum 
Maria Feodorovna e moartă, trupul ei se odihneşte demult în cavoul 
bisericii Sf. Petru şi Pavel; dacă ea însăşi sau altul a făcut să dispară 
copilul, asta a rămas nelămurit până azi. Cu toate cercetările mele, n- 
am izbutit să pătrund taina. Mai târziu, împăratul, fiind înconjurat de 
oameni haini la suflet, deveni şi mai întunecat; nu se mai sinchisi de 

soarta fiului său. Afacerile de stat îi răpiră tot timpul şi-l 
transformaseră într-un slujitor neînduplecat al imperiului. Jertfi totul 
pentru poporul său. După câte am auzit, Alexandru al II-lea nu ţinu 
seamă nici de dragostea fratelui său, marele duce Constantin. 

Vladimir tresări. Fructul acelei dragoste era el însuşi. Dar tânărul 
nu putea să dezvăluie originea sa. Trebuia să tacă, pentru a-şi înfăptui 
planul. 

— Neţinând seamă că şi el săvârşise aceeaşi greşeală în tinereţe, 
continuă bătrânul, Alexandru al II-lea despărţi pe fratele său de aceea 
pe care o iubea. Nenorocita fu exilată în Siberia împreună cu copilaşul 
ei. Atunci, în mintea mea se născu bănuiala că s-ar fi putut ca şi fiul 
împăratului să fi fost deportat în această provincie. Căci, toţi aceia 
care erau neplăcuţi oamenilor care aveau în mâini frânele statului 
erau trimişi în pustiul de gheaţă al Siberiei. Aşadar, mă hotărâi să plec 
în căutarea lui. Pornii la drum şi cutreierai toate ocnele, toate 
închisorile, dar nu mi-a fost cu putinţă să dau de el. Pe semne că 
tânărul fusese omorât sau, dacă mai trăia, îl ascunseseră atât de bine, 
încât era cu neputinţă să fie de oprit. Ce-i drept, Maria Feodorovna 
murise; dar favoritul ei, contele Tinaceff sau urmaşii lui, erau în viață 
şi desigur că se foloseau de influenţa lor pentru a înlătura din cale pe 
acela care ar fi putut să ceară dreptul la tron. Au trecut mulţi ani de 
atunci... foarte mulţi. Văzând că toate străduințele mele rămân fără 
folos mă hotărâi să rămân în această colibă, unde să-mi aştept 
moartea... 

Bătrânul tăcu. Cei trei drumeţi tăcură de asemenea, cufundaţi în 
gânduri. Vântul bătea cu furie, fulgii de zăpadă se cerneau neîncetat 
din cerul acoperit de nori. 

Vladimir se gândi la soarta lui, care se asemăna atât de mult cu 
aceea a fiului lui Alexandru ăl II-lea. Deodată, chipul lui Dimitrie îi 
apăru în minte. O bănuială grozavă îl cuprinse. Da, acum îşi aduse 
aminte de ce i se păruse că mai văzuse undeva trăsăturile acelea fine, 
ochii aceia strălucitori. Şi apoi Dimitrie, nu era el, tratat, în mod 
deosebit? Toate ordinele cu privire la dânsul nu veniseră, oare, de la 
Curtea imperială? 

În mintea tânărului se făcu lumină. Contele Tinaceff sau aceia care 
cunoşteau taina se temeau ca nu cumva împăratul să afle că din 
ordinul Mariei Feodorovna, se pusese la cale răpirea fiului său care 

fusese trimis în Siberia. Totuşi nu se încumetau să-l ucidă, căci dacă 
lucrurile ar fi ieşit la iveală, furia lui Alexandru n-ar mai fi cunoscut 
margini. Aşadar, se hotărâse să se facă astfel ca fiul împăratului să 
moară de moarte bună. Din pricina chinurilor îndurate, nenorocitul 
îmbătrânise înainte de vreme. 

— Iată că v-am spus tot ce aveam pe inimă, reluă bătrânul după un 
lung răstimp. Se pare că Dumnezeu a vrut să rămân în viaţă până 
când voi fi destăinuit şi altora această taină. Acum îngerul morţii 
poate să vină... 

— Nu spune asta, zise Vladimir. Dumneata poţi să mai trăieşti 
multă vreme şi să afli lucruri ciudate... Dar, acum să vorbim de 
prezent. Mâine dis-de-dimineaţă voi porni mai departe, împreună cu 
sora mea. Spune-mi, doamna poate să rămână aici până ne vom 
întoarce s-o luăm? 

— Desigur, numai dacă vrea să rămână. 

— Da, fireşte, răspunse soţia prinţului Serghie. Şi când ne vom 
întoarce în patrie, soțul meu vă va arăta toată recunoştinţa sa. 

Apoi se culcară cu toţii. Cei trei drumeţi, istoviţi de oboseală, se 
cufundară într-un somn adânc, binefăcător. 

A doua zi, Vladimir şi Lola porniră spre Gorni Zerentui, pentru a 
încerca să-l salveze pe Dimitrie. 


* 


Am văzut că tainicul prizonier se îndreptase spre uşa încăperii. 
Când fu aproape, se auzi o nouă ciocănitură. 

— Vin, vin! răspunse bătrânul. 

— Este chiar el, răsună un glas bărbătesc. 

Dimitrie simţi tot sângele năvălindu-i la creier. Nu-i venea să 
creadă. 

Totuşi, aşa era — auzise glasul lui Vladimir bunul său prieten. 

Tainicul prizonier începu să tremure de bucurie, ochii-i străluceau. 
Deodată, uşa se deschise şi un bărbat se ivi în prag; în urma lui se afla 
o femeie. 

Erau Lola şi Vladimir. 

Dimitrie rămase nemișcat. Bătrânul începu să gâfâie şi apoi vru să 
se repeadă spre noii sosiți. Dar se trase îndărăt, bâiguind: 

— Fugiţi, fugiţi, aici e spitalul leproşilor... Depărtaţi-vă în grabă, 

dacă ţineţi la viaţa voastră... Nu, nu, vă apropiaţi de mine... 

Zicând acestea întinse mâinile, ca şi cum ar fi vrut să-i împiedice să 
mai înainteze; dar cei doi oameni nu ţinură seamă de vorbele lui. 

— Dimitrie, zise fiul marelui duce, am venit să te luăm cu noi, să-ţi 
dăm libertatea. Nimeni nu ne-a văzut venind, nimeni nu va bănui că 
am fost aici. Hai, vino cu noi, să pornim spre patrie. 

— Spre patrie? repetă bătrânul. Aşadar, nu m-aţi uitat?! Ah, dar nu 
pot... 

Se opri. Chipul său fu acoperit de o paloare cadaverică. Bătrânul 
mai făcu un pas îndărăt. 

— Dumnezeule! exclamă el. Să fiu aşa aproape de libertate, de 
mântuire din toate chinurile şi, totuşi să nu vă pot urma! Nu, nu se 
poate! Eu sunt îngrijitorul leproşilor, orice om fuge de mine... Cum aş 
putea să vă împing în ghearele pieirii tocmai pe voi, aceia pe care îi 
iubesc? Fugiţi, fugiţi din locul acesta! Mergeţi cu bine şi Domnul să vă 
binecuvânteze pentru raza de lumină pe care aţi aruncat-o în sufletul 
meu chinuit... 

Vorbise din ce în ce mai repede. În cele din urmă, izbucni în plâns. 

— Şi, acum, duceţi-vă sănătoşi, prieteni! zise el, apoi. Eu rămân 
aici, moartea se va îndura de mine şi va închide curând ochii mei 
obosiţi. 

— Nu, nu se poate, strigă Vladimir, trebuie să mergi cu noi; fără 
tine nu plecăm din Gorni Zerentui. 

— Bine, dar gândiţi-vă la voi, murmură Dimitrie. 

— Prietene, nu mai şovăi, zise tânărul. Trebuie să ne întoarcem 
împreună în patrie... Şi dacă nu vrei să ne urmezi de bunăvoie, vom 
întrebuința forța. 

— Da, Dimitrie, ne-am pus în gând să te salvăm de aici şi o vom 
face chiar fără voia ta, adăugă Lola, cu hotărâre. 

Şi, deoarece bătrânul rămase nemişcat, Vladimir îl apucă de mână 
şi-l trase repede afară, închizând uşa în urma să. 

— Acum să ne grăbim, zise Vladimir. Înainte de a se lumina trebuie 
să fim departe... Ce mutre au să facă mâine, când vor vedea că 
îngrijitorul bolnavilor a dispărut!... 

— Dar, Vladimir... 

— Nicio vorbă, îl întrerupse tânărul, te luăm cu noi şi orice 
împotrivire nu ţi-ar folosi la nimic. 

În cele din urmă, dorul de libertate învinse. Tainicul prizonier se 
hotărî să-i urmeze. 

Porniră la drum. După puţin timp, spitalul rămase mult îndărătul 
lor. 

La ivirea zorilor, fugarii se depărtaseră de-a binelea de Gorni 
Zerentui. 

Dimitrie căzu în genunchi şi rosti o rugăciune fierbinte. 

Era salvat. Vladimir şi Lola îi bătătoriseră drumul spre libertate. 

Porniră mai departe. 

Dar tainicul prizonier se încrezuse prea mult în puterile sale. 
Încetul cu încetul, bătrânul simţi că forţele îl părăsesc. Deodată, se 
prăbuşi în zăpadă; nenorocitul scoase un geamăt sfâşietor, apoi se 
întinse şi rămase nemişcat, ţeapăn ca un mort. 

— Ce-i de făcut acum? zise Vladimir. Trebuie să ajungem la colibă 
cât mai curând. În ce ne priveşte pe noi, n-are de ce să ne fie teamă, 
dar Dimitrie poartă haine de ocnaş şi ar putea fi recunoscut foarte 
lesne. 

— Să încercăm să-l ducem pe sus, propuse Lola, doar nu putem să-l 
lăsăm aici, în zăpadă. Dar, ia te uită la chipul lui... mâinile astea, cu 
venele ieşite în afară... 

Nu se încumetă să continue. Se plecă şi puse mâna pe pieptul lui 
Dimitrie. Inima băltea încă. 

— Ce-am putea face ca să-l aducem în fire? întrebă ea. 

— Nu putem face nimic, răspunse Vladimir. Singurul lucru ce ne 
rămâne e să-l ducem până la coliba pustnicului şi acolo vom putea să-i 
venim în ajutor. 

Lola îl apucă de picioare, Vladimir de umeri şi, astfel, porniră mai 
departe. 

Înaintară cu greu, căci uneori erau nevoiţi să se afunde până la 
genunchi în zăpadă. 

După ce se opriră de câteva ori să se odihnească, Vladimir exclamă 
deodată: 

— lată, colo, în zare se vede coliba bătrânului. 

Cei doi fugari se simţiră din nou însufleţiţi de curaj. 

— Să ne mai odihnim niţel, murmură Lola, măsurând cu privirea 
distanţa până la colibă. 

— Nu, nu, fă o sforţare, o îmbărbătă însoţitorul ei. Trebuie să 

ajungem cât mai curând, ca că putem veni în ajutor sărmanului 
bătrân. 

Soţia condamnatului îşi încordă puterile şi porniră din nou. Când 
ajunseră la o mică depărtare de colibă, Vladimir scoase un strigăt. 

Dar nimeni nu-i răspunse, totul rămase cufundat în tăcere. 

— Hm, de ce nu răspunde, oare, bătrânul? se întrebă tânărul, 
clătinând capul. 

— Iată, uşa e deschisă astfel că putem intra nestingheriţi, adăugă 
Lola. 

Vladimir strigă din nou; aceeaşi tăcere. 

O grijă chinuitoare puse stăpânire pe inimile celor doi. Mai mult 
alergând, decât mergând, ajunseră în faţa colibei, unde se opriră şi 
priviră în jurul lor, miraţi. 

Pe zăpadă se vedeau urme de copite şi sanie. Lola şi Vladimir se 
uitară întrebător unul la altul. Apoi, intrară în colibă. 

Aici domnea o tăcere desăvârşită. După ce aşezară într-un pat 
trupul bătrânului, fugarii porniră în căutarea pustnicului şi a străinei 
pe care o lăsaseră acolo. Dar nu găsiră nici urmă de dânşii. 

Vladimir începu să strige, ieşi iar afară, răcni din răsputeri, dar nu 
primi niciun răspuns. 

Cei doi fură cuprinşi de o groază de moarte. 

Ce se făcuse bătrânul? Unde dispăruse femeia? 

Deodată, Lola, care stătea în mijlocul încăperii, crezu că aude un 
geamăt slab. Rămase încremenită; vaietul se auzi din nou. 

Aşadar, nu erau singuri în colibă? În afară de ei, se mai afla cineva 
— şi, acest cineva, trebuia să fie un muribund, căci numai un muribund 
putea să scoată astfel de gemete. 

Fugarii îşi rotiră privirile prin încăperea care servea bătrânului atât 
ca sufragerie, cât şi ca dormitor; ba, încă şi mâncarea şi-o pregătea 
acolo. 

De unde venea geamătul? 

Răsuna dureros, tânguitor, pierzându-se în tăcerea care-i învăluia. 
Deodată, Vladimir scoase un țipăt de spaimă. În deschiderea 
dedesubtul vetrei, unde se păstrau lemnele ca să fie uscate, se mişcase 
ceva. 

Dintr-o săritură, tânărul fu lângă sobă. Cu mâini tremurânde, fiul 
marelui duce dădu deoparte lemnele şi descoperi trupul unui om 

legat. 

Îl trase afară şi un nou țipăt scăpă de pe buzele sale; pustnicul 
fusese legat, cu mâinile şi picioarele cruciş, iar în gură avea un căluş 
atât de mare, încât nici nu putea măcar să-şi mişte fălcile. 

Nenorocitul era mai mult mort decât viu, căci ticăloşii care îl 
atacaseră, aprinseseră focul în sobă înainte de a pleca. 

Bătrânul scoase un suspin de uşurare, deschise ochii, apoi îi închise 
iar şi rămase nemişcat. 

Vladimir îi puse o pernă sub cap, îi examină membrele şi îi pipăi 
fruntea. La această atingere, sărmanul om gemu din nou, dar nu se 
mişcă. 

— Ce-i de făcut acum? întrebă tânărul, deznădăjduit. 

— Iată, aici e un vin vechi întăritor, răspunse Lola, să-l turnăm 
bolnavului pe gât. 

Încercară să-i picure în gură băutura înviorătoare, dar bolnavul nu 
putea să înghită nimic. 

Vladimir se ocupă de bătrân în timp ce Lola căută să descopere 
vreo urmă a dispărutei. 

Lângă prag zări o bucată din rochia acesteia. 

Fusese, oare, străina, răpită de acolo şi, în lupta ce susţinuse cu 
ticăloşii, se rupsese o fâşie din rochia nenorocitei? 

Puse şi lui Vladimir aceeaşi întrebare. Dar tânărul nu-i răspunse, 
fiind preocupat cu bătrânul pe care îl aşezase pe banca de lângă sobă. 

Soţia lui Rogal luă şi ea parte la silinţele tânărului. Dar străduinţele 
lor nu duseră la niciun rezultat. Răsuflarea lui devenea din ce în ce 
mai slabă. 

Fugarii îl priveau cu atenţia încordată. Nu cumva avea să moară 
înainte de a vorbi? 

În cele din urmă, bătrânul păru că-şi vine în simţiri. 

Vladimir se plecă asupra lui şi-l văzu deschizând ochii. Încercă să-i 
ridice capul. 

Lola îngenunchease lângă bancă şi-l mângâia pe faţă. Apoi îi luă 
încetişor capul între mâini. O privire plină de recunoştinţă o răsplăti 
pentru dragostea ce arăta nenorocitului. 

Bătrânul se silea din răsputeri să vorbească. 

— A, a... izbuti el să îngâne, în cele din urmă. 

— Unde e străina pe care am lăsat-o aici? întrebă Lola cu glas 

tremurător. 

O sclipire de mânie se aprinse în ochii rătăciţi ai pustnicului. Făcu 
o nouă sforţare şi murmură doar atât: 

— Tâlharii! 

Apoi copul i se lăsă pe spate, ochii i se închiseră şi mâinile-i căzură 
de-a lungul trupului. 

Fratele de lapte al împăratului Alexandru al II-lea încetase de a mai 
trăi. 

Lola închise ochii mortului. 

— Acum gura asta s-a închis pentru totdeauna, zise ea. Aşadar, nu 
putem să aflăm cine a răpit-o pe sărmana femeie? Pararea mea însă, 
este că duşmanii ei s-au întors şi au luat o cu ei, ca s-o ucidă. 

— Da, aşa cred şi eu, încuviinţă Vladimir. 

— Sărmana e urmărită de nenorocire, ca şi Dimitrie, de altfel... 

— S-ar zice că sunt oameni meniţi numai să se chinuie, adăugă el, 
gândindu-se la propria lui soartă. 

Dar tânărul se smulse din aceste gânduri şi se uită spre tainicul 
prizonier, care zăcea în nesimţire, cu ochii închişi, de abia răsuflând. 

— Lola, ar fi bine să ducem afară cadavrul bătrânului, zise Vladimir 
apoi, adresându-se însoţitoarei sale, pe urmă ne vom putea ocupa de 
acela care mai e în viaţă. 

Cei doi fugari ridicară trupul neînsufleţit şi-l transportară în faţa 
colibei. 

Vladimir alese un loc, dădu zăpada la o parte, aşeză acolo cadavrul 
şi-l acoperiră cu pietre, astfel că era ferit de animalele sălbatice. 

Apoi, cei doi se întoarseră în colibă şi încercară să readucă în 
simţiri pe Dimitrie. Câtva timp, bătrânul rămase în aceeaşi stare; însă 
deodată, o roşeaţă slabă se ivi pe chipul său, picături de năduşeală i se 
adunară pe frunte şi răsuflarea sa deveni mai regulată, mai liniştită. 
Se vedea lămurit că starea de nesimţire se transformase într-un somn 
adânc. 

— lată, încercările noastre au izbutit, exclamă Vladimir. Prietenul 
nostru doarme şi, când se va trezi, se va simţi mult mai bine. 

Tainicul prizonier, dormea ca un copil. Pe chipul său se citea 
fericirea ce-l copleşise în vis. 

— Slavă Domnului, Dimitrie e scăpat! murmură Lola, turnându-i pe 
gură ceai fierbinte amestecat cu vin întăritor. 

Se făcuse amiază. Lola găsise printre proviziile pustnicului, merinde 
folositoare pentru bolnav, aprinse un foc bun şi găti un fel de supă 
întăritoare, pe care bolnavul o sorbi cu lăcomie. 

Apoi mâncară şi ei, şi după ce tainicul prizonier adormi, ieşiră din 
colibă ca să termine mormântul bătrânului. 

Când terminară, soarele se lăsase demult la asfinţit. Dimitrie mai 
dormea.. Cei doi se culcară şi ei. 

A doua zi, Dimitrie se trezi înzdrăvenit, se ridică în capul oaselor şi 
văzu pe Vladimir dormind jos, cu capul pe braţ. 

— El m-a salvat! Ah! prieteni aşa de credincioşi sunt rari, şopti 
bătrânul. 

Fireşte că bătrânul nici nu bănuia, măcar, unde se afla şi cum 
ajunsese acolo. Deodată, Vladimir se trezi, şi văzându-şi prietenul 
scoase un strigăt de bucurie. 

— Lola, Lola, vino, s-a făcut bine, e salvat! 

Soţia lui Rogal se ivi în pragul camerei alăturate, şi zărind pe 
Dimitrie în picioare, obrajii ei slăbiţi se colorară de bucurie. Nobila 
femeie se repezi înainte cu mâinile întinse, zicând: 

— Slavă Domnului că te văd însănătoşit. Acum eşti liber. 

— Liber? Sunt liber, într-adevăr? repetă tainicul prizonier, care nu 
putea să-şi creadă urechilor. 

— Da, da, suntem liberi, răspunse Lola. Vom porni împreună spre 
Vladivostok, unde ne vom îmbarca pe un vapor care ne va duce în 
patrie. 

— Desigur, încuviinţă Vladimir. Acum vom avea prilejul să vedem 
că soarta nu e chiar atât de crudă cu noi, că ne vom bucura iar... 

— O, Vladimir, nu-mi zugrăvi tablouri care nu se pot înfăptui! îl 
întrerupse Lola. Eu nu pot să mai fiu fericită... Şi, apoi, de câteva zile 
simt aici o durere sfâşietoare... 

Zicând acestea, îşi apăsă mâna pe piept. 

Încetul cu încetul, Dimitrie se înzdrăveni. Hrana bună, odihna, 
mângâierile prietenilor săi contribuiseră la refacerea puterilor sale. 

— Când plecăm spre Vladivostok? întrebă el, într-o seară. Acum 
sunt sănătos, astfel că putem porni cât mai curând. Şi, nu ştiu de ce, 
dar parcă simt că trebuie să mă depărtez cât mai repede de aceste 
locuri; o neliniște ciudată a pus stăpânire pe mine, îmboldindu-mă să 
merg înainte, mereu înainte... 

Pe buzele Lolei flutură un zâmbet; şi ea fusese cuprinsă de nelinişte, 
dar o punea în seama bolii ce-i rodea plămânii şi despre care nu 
vorbise nimic prietenilor ei. 

— Dacă mâine va fi tot aşa frumos ca şi azi, vom putea porni spre 
Vladivostok, zise Vladimir. Toate pregătirile sunt făcute, astfel că 
nimic nu ne va mai reţine. 


e 
x 


A doua zi domnea un ger straşnic, ca toate că soarele strălucea pe 
cer. 

Vladimir ieşi din colibă şi privi în jurul său, pe câmpia albă, care 
sclipea ca un covor presărat cu diamante. Apoi se întoarse spre căsuţă 
şi strigă, plin de bucurie: 

— Veniţi afară, dragii mei! E o zi minunată! Ah, şi câtă linişte 
domneşte în atmosferă! exclamă Dimitrie, respirând cu nesaţ aerul 
rece al dimineţii. 

După câteva clipe se ivi şi Lola, care ridică ochii spre cer, apoi privi 
în zare spre vârfurile unor munţi îndepărtați, deasupra cărora se 
zăream nori negri. 

— Hm, nu lăudaţi prea mult vremea! zise ea. După cât se pare, n-o 
să avem o zi tocmai frumoasă. Norii aceia care s-adună deasupra 
munţilor nu vestesc nimic bun. Mie mi-e teamă de o furtună... 

— Ah, Lola, nu ne mai îngrijora tocmai acum, când sufletele 
noastre sunt pline de nădejde. 

— Bine, am să tac, zise ea, zâmbind. 

În cele câteva zile, Lola se schimbase foarte mult în bine. Fireşte, 
când era singură, când credea că nimeni n-o vede, atunci îşi apăsa 
mâna pe inima care-i zvâcnea să se spargă. Capul o durea, iar la 
tâmple simţea nişte înţepături groaznice. Dar niciun geamăt nu ieşea 
de pe buzele ei. Vladimir şi Dimitrie luau drept un semn de 
însănătoşire roşeața uşoară ce-i acoperea chipul şi se bucurau din 
inimă. 

— Acum putem porni, zise Vladimir, zâmbind şi aruncându-şi în 
spate sacul greu cu merinde. 

Dimitrie îşi îmbrăcase veşmintele răposatului bătrân, iar hainele 
sale de ocnaş le arsese; cojocul unchiaşului, deşi foarte mult purtat, 
era totuşi în stare destul de bună. 

Numai tristeţea adâncă ce i se citea în ochi, nu putea fi acoperită, 
cu nicio haină. 

Cei trei fugari se înţeleseră curând asupra modului cum se vor 
prezenta înaintea autorităţilor din Vladivostok, unde trebuiau să-şi 
vizeze paşaportul. Acesta era întocmit astfel că toţi trei se puteau 
folosi de el. Dimitrie avea să se dea drept cumnat al lui Vladimir, iar 
Lola drept sora tânărului şi soţia lui Dimitrie. 

— Şi acum, cu Dumnezeu înainte! zise tainicul prizonier. 

Se mai opriră, totuşi, câteva clipe, în pragul acelei colibe care 
fusese salvarea lor şi care acum avea să rămână pustie; nimic în afară 
de mormântul sihastrului nu se afla în apropierea ei. 

— Dormi în pace, bătrâne, în mormântul tău, acoperit de zăpadă, 
zise tainicul prizonier, îndreptându-şi privirea spre groapa în care 
zăcea trupul pustnicului. 

Apoi, porniră la drum. În urma lor era închisoarea, iar înaintea lor 
libertatea. Aveau să mai poposească o noapte şi în ziua următoare 
trebuiau să ajungă la Vladivostok, pe ţărmul mării Okolzk. 

Inimile sărmanilor fugari zvâcneau, amenințând să le spargă 
pieptul. După atâtea chinuri şi suferinţe, se îndreptau, în sfârşit, spre 
portul de unde se vor îmbarca pentru a pleca în patrie. 

Privirile lor scrutau parcă, căutând să descopere lanţul de munţi 
care se întindea până la mare. După câtva timp, acesta începu să se 
zărească în depărtare. 

Deodată, Vladimir se opri, ridică încet capul şi rămase în ascultare. 

— Aud zurgălăi, nişte sănii vin în urma noastră, zise el. Poate 
suntem favorizați de soartă şi vom scurta drumul, străbătându-l în 
sanie, poate... 

Cuvintele îi muriră pe buze; îndărătul lor se iviră nişte cazaci, ale 
căror săbii luceau în lumina soarelui. 

Apoi, apăru un convoi de exilați. Pe feţele lor palide se citea 
mizeria cea mai neagră. Nenorociţii erau ferecaţi în lanţuri. 

Convoiul era format din vreo douăzeci şi cinci de bărbaţi, în urma 
cărora venea un şir de sănii în care se aflau femeile şi copiii. 

Cu chipurile lor trase, din care sângele lipsea cu desăvârşire, cu 
ochii lor stinşi, păreau aproape îndobitociţi. 

Inimile fugarilor începură să bată cu putere. 

Dacă aveau să fie descoperiţi! 

Picături de năduşeală rece le îmbrobodiră fruntea. Privirile lor 
îngrijorate se îndreptară spre convoiul care se apropia din ce în ce. 

Fără să ţină seamă unde calcă, deportații înaintau în mod mecanic, 
fără să scoată o vorbă. Păreau mai mult nişte animale. 

Vladimir simţi o durere nespusă privind aceste cadavre ambulante. 

În cele din urmă, convoiul opri lângă cei trei fugari, care se dădură 
în lături, ca să le facă loc. 

— De unde veniţi? întrebă unul dintre cazaci, adresându-se lui 
Vladimir. 

— De la Shretinsk şi ne ducem să vedem nişte rude, răspunse fiul 
marelui duce. Dar dumneavoastră dincotro veniţi! 

— Din Smirnova şi ne îndreptăm spre staţia cea mai apropiată. Iat- 
o, se şi vede colo, la dreapta. Însă, trebuie să ne grăbim, căci vremea o 
să se strice. Fireşte, nu ne pasă nouă de câinii ăştia dindărătul nostru: 
n-ar fi nicio pagubă dacă ar pieri, căci atunci n-ar mai trebui să ne 
obosim păzindu-i. 

Vladimir nu răspunse nimic. Inima i se sfâşia de milă, dar tânărul 
trebui să recunoască neputinţa în care se afla. 

— Căutaţi să ajungeţi cât mai repede la un adăpost pentru noapte, 
continuă cazacul. Iată, norii aceia nu prea îmi miros a bine. 

Apoi, întorcându-se pe cal, începu să izbească cu biciul în 
deportații care se aflau în primele rânduri. 

— Mergeţi mai repede! strigă el. Hai, nu vă mişcaţi ca nişte melci! 

Cnutul cădea mai ales asupra unuia dintre exilați, care se îndoia de 
durere. 

Convoiul trecu înainte; mai întâi un rând de cazaci, apoi deportații, 
căruţe în care se aflau femeile şi copiii şi, în cele din urmă, un alt rând 
de soldaţi. 

Micuţii scânceau cerând de mâncare, pe chipurile sărmanelor 
mame erau zugrăvite toate chinurile îndurate; printre aceste femei, se 
aflau multe care urmaseră de bunăvoie pe soţii sau părinţii lor. 

Cei trei fugari rămaseră câtva timp locului, urmărind cu privirea 
convoiul care se depărta. În cele din urmă, oamenii se zăriră ca nişte 
puncte mici, negre, apoi dispărură. 

Vladimir rupse tăcerea: 

— O, nenorociţilor, exclamă el, voi vă duceţi spre ocnă, unde vă 
aşteaptă mizeria cea mai neagră, pe când noi — o lucire se aprinse în 

ochii tânărului — noi ne îndreptăm spre libertate, spre patrie... 
Prieteni, să mergem înainte! 

Scoţând un suspin adânc, porniră din nou la drum. 

Timpul trecea. Fugarii n-aveau ceasornic, dar se orientau după 
soare. 

— Slavă Domnului că n-am fost recunoscuţi, continuă Vladimir, 
după un răstimp, dar vă jur, că vii nu ne-ar fi prins ei; mai întâi v-aş fi 
ucis pe voi şi după aceea mi-aş fi înfipt pumnalul în inimă. 

Sclipirea ochilor săi arăta lămurit că tânărul vorbea foarte serios. 

Umbrele amurgului începură să se lase peste câmpia acoperită de 
zăpadă; se porni un vânt slab. 

Norii, care învăluiau vârfurile murgilor, se întinseră, acoperind 
regiunea cu un văl care se îngroşa mereu. Vântul se înteţea din ce în 
ce; de unde la început era foarte slab, acum începu să bată mai cu 
putere, purtând prin aer fulgii de zăpadă îngheţată. 

— Se va dezlănţui o furtună cum numai în Siberia se poate vedea, 
zise Vladimir, iuţindu-şi paşii. 

Tânărul se îngălbeni, gândindu-se la urmările uraganului. 

— Dumnezeule, ocroteşte-ne, exclamă Lola, cuprinsă şi ea de 
îngrijorare. 

Fulgii de zăpadă deveniră tot mai deşi; în curând nu se mai 
cunoştea nici cărarea. 

— Încotro s-o apucăm? întrebă Lola, plină de spaimă. 

Tainicul prizonier se sili să recunoască drumul, dar în zadar. Totul 
era acoperit de un strat gros de zăpadă. 

— Nu cumva suntem sortiţi să murim aici îngheţaţi? se întrebă 
Vladimir. Nu cumva ne este dat să pierim în pustiul de gheaţă, tocmai 
acum când nădejdile noastre păreau că vor fi împlinite? 

Şi începu să strige din răsputeri. Dar strigătele sale se pierdură în 
urletele viforului. 

— Trebuie să ne urmăm drumul, zise el, în cete din urmă, văzând 
că nimeni nu-i răspunde. După cât ne-a spus sihastrul, se află pe aici 
un sat de-al ostiacilor. 

Porniră din nou, însă înaintau cu foarte mare greutate, din pricina 
troienelor de zăpadă. 

Niciunul dintre ei nu ştia unde vor ajunge, drumeţii rătăceau fără 
ţintă, ţinându-se de mână ca nu cumva furtuna să-i despartă. 

— Sunt la capătul puterilor... nu mai pot înainta, îngână deodată 
Lola. 

Se vedea lămurit că sărmana femeie era istovită şi abia se mai ţinea 
lângă tovarăşii el. La un moment dat, căzu în genunchi, dar fu ridicată 
numaidecât şi târâtă mai departe. 

Vântul îi smulse broboada de pe cap. 

— Lăsaţi-mă să mă odihnesc câteva clipe, se rugă soţia 
condamnatului. 

Vladimir se împotrivi cu asprime: 

— Nu, nu se poate, zise el, asta ar însemna moartea noastră. 

Drumetii porniră înainte, gâfâind, împleticindu-se. 

Îndărătul lor îi pândea moartea, care încerca să-i atragă în imperiul 
ei. 

După puţin timp, Lola se prăbuşi din nou în zăpadă. Vladimir abia 
mai răsufla, căci, pe lângă toate, bietul tânăr mai ducea în spate şi 
sacul ca merinde. 

— Ridică-te, zise el, gâfâind. 

— Nu pot, murmură ea, sprijinindu-şi capul în zăpadă. 

Fiul marelui duce îşi dădu seama că sărmana femeie era la capătul 
puterilor. 

Ce era de făcut acum? Încotro să se îndrepte? 

Deodată, prin urletul vântului, se auzi mugetul unei vaci. 

— Auziţi! mugeşte o vacă! strigă Dimitrie. 

— Da, aşa e, zise Vladimir. Mugetul a venit de colo, din dreapta. Şi 
unde sunt animale domestice, trebuie să fie şi case şi oameni. 

Se aplecară spre Lola şi o apucară unul de umeri şi celălalt de 
picioare. 

Unde aveau să ajungă nu ştiau nici ei; voiau să aibă, numai, un 
adăpost, fie chiar la duşmani. 

Deodată o lumină sclipi înaintea lor. 

Sărmanii oameni se simţiră copleşiţi de bucurie. Cu cât înaintau, 
lumina devenea tot mai mare. Deodată dispăru. Două ţipete de groază 
răsunară în noapte, însă sclipirea se ivi din nou. 

Ninsoarea se mai potolise. Vladimir, care avea ochi foarte ageri, 
zări, la o depărtare de vreo câteva sute de metri, o colibă, de unde 
venea lumina. 

Îşi iuţiră paşii. 

— Ajutor, ajutor, strigă deodată Vladimir în tăcerea nopţii. 

— Ajutor, răcni şi Dimitrie. 

Strigătele lor păreau că au fost auzite, căci o uşă se deschise. 

— Cine strigă după ajutor? se auzi un glas bărbătesc. 

— Aici, aici, exclamă fiul marelui duce. 

O făptură neagră veni în fugă spre dânşii. 

— Cine sunteţi? Cum aţi ajuns aici pe vremea asta? întrebă ţăranul, 
după ce se apropie de cei trei drumeţi. Mare noroc că aţi găsit coliba 
mea, altminteri aţi fi fost pierduţi. Dar lăsaţi să duc eu femeia, căci 
văd că vă tremură mâinile; trebuie să fiți obosiţi de moarte. 

După puţin timp, ajunseră cu toţii în coliba ţăranului. Un foc mare, 
pâlpâitor, ardea în vatră. 

Vladimir şi Dimitrie se îmbrăţişară, exclamând: 

— Salvaţi, suntem salvaţi! 


Capitolul 145 — Moartea Fedorei 


Am văzut că soţia lui Iso de Margenta, ambasadorul Argentinei la 
Petersburg, fugise din clădirea incendiată, unde Kardoff şi bătrâna 
vrăjitoare, o ţineau închisă. 

Turbata începu să alerge pe străzi, ţopăind şi vorbind cu ea însăşi. 

Trecătorii care o întâlneau se uitau la ea îngroziţi sau se retrăgeau 
în vreun gang. 

Acum, însă, Fedora n-ar fi atacat pe nimeni. Nenorocita îşi potolise 
furia, cel puţin deocamdată. Deodată se opri înaintea unei case vechi, 
de culoare cenuşie. 

Cântece şi chiote răsunau dinăuntru. 

Curioasă, ca toţi nebunii de altfel, Fedora se ridică în vârful 
picioarelor şi privi pe fereastră. Văzu o încăpere plină de fum, unde 
petreceau bărbaţi şi femei. 

Sunetele paharelor şi cântecele de veselie care ajungeau la urechile 
ei produseră o impresie atât de mare asupra turbatei, încât se hotărî 
să intre în casă. 

Fedora se îndreptă spre uşă, o deschise şovăind şi se strecură în 
local. 

Se afla în spelunca „La ciuperca otrăvită”, al cărei proprietar era 
tatăl Taniei, care nu ştia încă nimic despre nenorocirea fiicei sale. 

Acum veselia chefliilor ajunsese la culme. 

Răufăcătorii şi femeile, pe care alcoolul îi adusese într-o stare 
vecină cu nebunia, dansau în jurul unei mese pe care se urcase însuşi 
proprietarul speluncii. 

Aceasta numeau ei „dansul în jurul viţelului de aur”. 

Şi tatăl Taniei arăta o vădită plăcere primind această denumire. 
Birtaşul făcea tot felul de glume, în timp ce chefliii îl pişcau sau îl 
dezmierdau. 

Deodată, cercul dansatorilor fu întrerupt. 

Cu un strigăt sălbatic, turbata se repezi în mijlocul lor şi, înainte ca 
cineva s-o poată împiedeca, Fedora sări pe masă, alături de birtaş. 

— Ce-i asta? răcni acesta. lată o vizită cu totul neaşteptată... Dar, 
pe legea mea, femeia nu-i urâtă, cu toate că pare să nu mai fie tocmai 
tânără. Îmbrăcămintea ei nu e după ultima modă, totuşi vom spune 
bun venit necunoscutei. Ei, s-aduceţi rachiu, ca să putem bea în 
sănătatea străinei. 

Cocoşatul aduse câteva sticle de rachiu. Fedora apucă una dintre 
ele, o duse la buze şi sorbi din ea cu lăcomie. 

Apoi îşi trecu braţele pe după gâtul lui Grabonski şi începu să 
țopăie cu el pe masă. 

Dansul devenea din ce în ce mai sălbatic, astfel că cei de faţă, 
temându-se ca birtaşul şi Fedora să nu se prăbuşească, le atraseră prin 
strigăte puternice luarea-aminte. 

Dar turbata nu ţinu seamă de nimic, şi urmă să ţopăie, până ce 
masa se sfărâmă. 

— Femeia pare să fie nebună, zise Grabonski, ridicându-se şi 
ştergându-şi năduşeala ce-i şiroia pe frunte. Dac-ar mai fi dansat mult, 
ar fi scos sufletul din mine... Totuşi, mititica îmi place. Poate să 
rămână la mine şi să ţină tovărăşie scumpei mele Tania... Dar unde 
dracu” să fie fiică-mea? Prieteni, nu cumva a văzut-o vreunul dintre 
voi? 

Ceilalţi clătinată capul. Frumoasa fată se furişase astfel că n-o 
văzuse nimeni. 

În cele din urmă, Grabonski se îndreptă spre tejghea pentru a lua 
rachiu. 

— Ascultă-mă, n-ai vrea să-ţi măriţi fiica? îl întrebă un răufăcător, 
care se deosebea printr-o cicatrice uriaşă pe care o avea pe obrazul 

stâng. 

— Eu s-o mărit? replică Grabonski. Nu, copila mea va şti să-ţi 
găsească ea singură bărbatul potrivit. Mititica e destul de frumoasă, ca 
un conte să se îndrăgostească de ea. Pe legea mea, pun rămăşag pe 
orice, că Tania o să ia un soţ foarte nobil. Are ceva în ea, ceva care 
prevesteşte că va ajunge departe... Dar ce să fie asta? continuă 
birtaşul. Lumea se adună înaintea localului... ce să se fi întâmplat? 

Clienţii speluncii alergară spre ferestre. 

Deodată, uşa se deschise şi doi bărbaţi intrară în cârciumă, ducând 
trupul neînsufleţit al unei făpturi acoperite cu o pânză. 

— Ce-i asta? întrebă birtaşul, mirat. 

Nimeni nu răspunse. 

Răufăcătorii începură să-şi şoptească unul altuia şi niciunul dintre 
ei nu se încumetă să privească în ochii lui Grabonski. 

— Ce-aţi pus iar la cale? făcu el, zâmbind. Aha, îmi închipui... sub 
pânză se află o femeie, care vrea să-mi joace un renghi. 

Aceeaşi tăcere în jurul său. 

Grabonski se plecă şi dădu puţin pânza la o parte. 

— Simt un păr mătăsos, zise el, vârând mâna dedesubt, aşadar, nu 
m-am înşelat. Dar vreau să văd cine-i fetişcana. 

Şi, cu o smucitură violentă, trase jos pânza. 

Dar rămase cu braţele întinse şi cu ochii holbaţi la priveliştea ce i 
se oferi. 

Înaintea sa zăcea trupul neînsufleţit al Taniei. Sărmana fată avea 
țeasta sfărâmată. 

— Nu, nu-i copilul meu, nu se poate să fie el, bâigui nefericitul 
tată. Asta nu-i chipul Taniei, altminteri ea mi-ar vorbi. Şi, totuşi, dacă 
este ea! strigă birtaşul, deodată. Tania, Tania... 

Grabonski apucase mâinile cadavrului şi privea năucit spre faţa 
desfigurată. 

Apoi, însă, îşi reveni în fire şi se ridică. 

— Cum s-a întâmplat nenorocirea? întrebă el, tremurând. 

Ceilalţi îi povestiră că Tania salvase din flăcări o tânără fată şi, cu 
acest prilej, se prăbuşise de pe acoperişul casei incendiate. 

— Aşadar, şi-a dat viaţa, salvând de la moarte un om! murmură 
Grabonski. Da, da, ştiam eu că Tania nu va muri de moarte bună... 
Duceţi-o în camera mea. 

E ciudat că cei mai mari criminali care nu ce dau înapoi de la nicio 
fărădelege, rămân năuciţi în faţa unei nenorociri neaşteptate. 

Adânc înduioşaţi, răufăcătorii se apropiară de cadavru şi-l ridicară, 
îndreptându-se spre încăpere alăturată. 

Aici, trupul neînsufleţit fu aşezat pe un pat, iar apoi se împrăştiară 
cu toţii, ducându-se să cumpere flori ca să le depună la căpătâiul 
moartei. 

Nefericitul tată îngenunche înaintea patului pe care se afla trupul 
neînsufleţit al fiicei sale şi vărsă lacrimi fierbinţi lângă aceea în care 
îşi pusese toate nădejdile. 

În această clipă, viaţa lui ticăloasă se perindă pe dinaintea ochilor 
săi, şi omul care până atunci nu se dăduse înapoi de la nicio crimă, îşi 
jură să înceapă o altă viaţă, pe care s-o închine numai faptelor bune. 


BOS 
x 


Turbata dispăruse în învălmăşeala care se produsese. 

Fedora începu să alerge iar, până când obosi şi se prăbuşi în colţul 
unei străzi. 

Se afla înaintea unei biserici. Adunându-şi puterile, nenorocita se 
târî pe trepte, ajunse la uşă, o deschise şi se strecură înăuntru. 

Aici, se ghemui în apropierea băncii rezervată săracilor. Închise 
ochii şi, după puţin timp, se cufundă într-un somn adânc. 

Soarele strălucea sus pe cer, când Fedora se trezi. Cu paşi şovăitori, 
turbata începu să coboare treptele sfântului lăcaş. 

În aceeaşi clipă, Boianovski cotea pe după colţul străzii. Medicul 
zări pe fosta lui soţie şi se ascunse îndărătul unui stâlp, vrând s-o 
urmărească. 

Turbata se îndreptă spre bariera Potemkin. Boianovski se luă după 
dânsa. 

— Sunt răzbunat, murmură el, da, da, sunt răzbunat. Tot ceea ce 
am suferit în Siberia, chinurile pe care le-am îndurat din pricina 
ticăloasei, le-am plătit cu vârf şi îndesat. Şi acum, trebuie să-i grăbesc 
sfârşitul. 

Fedora ajunsese într-un cartier, unde locuiau ţărani înstăriți sau 
oameni care nu voiau să stea în oraş. 

Casele curat ţinute, erau înşiruite în ordine şi aveau înaintea lor 
câte o grădiniţă. 

Turbata se îndreptă spre una dintre ele, care avea o înfăţişare mai 
impunătoare. 

În curtea acesteia, înconjurată cu gard viu, se afla an copilaş. Fără 
să-şi dea seama de primejdia care îl ameninţa, micuțul se juca cu un 
tren care aluneca pe nişte şine. 

Fedora deschise ochii mari şi se uită cu luare-aminte la copilaş. 

— Acum suntem aproape de sfârşit, murmură Boianovski, care se 
ascunsese îndărătul unui copac din apropiere. 

Fosta lui soţie se apropie de gard şi păru că vrea să-l sară. 

În aceeaşi clipă, câţiva ţărani veneau pe şosea. 

Medicul le ieşi în întâmpinare. 

— Dragii mei, zise el, vedeţi femeia de colo? 

Sătenii priviră în direcţia arătată. 

— Pare să fie o cerşetoare, răspunse unul dintre ei. 

— Atunci, n-are decât să se ducă la azilul din satul nostru, adăugă 
altul. 

— Nu, femeia pe care o vedeţi nu e cerşetoare, replică medicul, 
însă e foarte primejdioasă. 

— Primejdioasă? repetă un ţăran. Cum se poate ca o femeie să fie 
primejdioasă? 

— E turbată! strigă Boianovski. 

Sătenii se retraseră îngroziţi. 

— Turbată? repetară ei. O, asta ar fi îngrozitor... în cazul acesta, ar 
trebui îndepărtată. 

— Priviţi, continuă Boianovski, colo se află un copil a cărui viaţă e 
în mare primejdie, căci turbata se va năpusti asupra lui şi-l va muşca. 

Un ţăran, un bărbat bine făcut, cu părul negru ca abanosul şi o 
barbă lungă care îi ajungea până la piept, scoase un strigăt de spaimă. 

— Ăsta e micul meu Osip, răcni el. 

— Aici nu mai încape şovăială, continuă doctorul, trebuie să trecem 
la fapte. Unul dintre voi să intre în casă şi să ia puşca sau o altă armă 
care îi va cădea la îndemână. 

În această clipă Fedora se căznea să sară gardul, ceea ce nu era 
tocmai uşor, deoarece acesta era prevăzut cu ţepi. 

Dar nenorocita nu ţinu seamă că mâinile-i sângerau, şi-şi adună 
toate puterile ca să ajungă în curte. 

Tatăl copilaşului se întoarse, ţinând în mână o puşcă. 

— Trebuie s-o ucidem, într-adevăr? întrebă el. 

— Cel puţin s-o facem nevătămătoare, răspunse Boianovski. Dar 
grăbeşte-te, n-avem timp de pierdut. Vai de bietul copilaş, dacă 
femeia izbuteşte să ajungă la el. Ştii doar că muşcătura unui turbat 
este mortală. 

— Da, da, ştiu, răspunse ţăranul. Aşadar, n-avem încotro. 

Zicând acestea, duse arma la umăr. 

Între timp, Fedora se căţărase pe gard şi tocmai se pregătea să sară 
în curte. 

Medicul tremura de tulburare. Acum răzbunarea lui era 
desăvârşită. 

Se auzi o detunătură. Femeia se clătină şi duse mâna la inimă. 

— E nimerită, zise Boianovski, cu sânge rece. 

— Cred că s-a sfârşit cu dânsa, adăugă ţăranul, repezindu-se spre 
casă pentru a-şi îmbrăţişa micuțul pe care îl scăpase din primejdie. 

Fedora se prăbuşi la pământ într-un lac de sânge. 

Boianovski se apropie de ea şi îngenunche lângă trupul fostei sale 
soţii, aţintindu-şi privirile în ochii ei. 

Muribunda horcăia: sângele ţâşnea în şiroaie din rana pe care o 
avea în partea stângă o pieptului. 

Deodată, Fedora deschise ochii. Strălucirea de nebunie care se 
oglindea într-înşii, dispăruse. 

— Mă cunoşti? îi şopti Boianovski. 

Rănita clătină capul în semn de negare. 

— Nu-ţi mai aminteşti de mine? 

— Boianovski, murmură ea, îngrozită. 

— Da, nefericitul tău soţ, afirmă răzbunătorul. Acum ţi-a sunat şi 
ție ceasul. Ştii că mie trebuie să-mi mulțumeşti că ai ajuns în această 
stare? Eu sunt medicul care am căutat să te vindec de patima ta; în 
schimb ţi-am introdus în sânge bacilul turbării. 

Fedora încercă să se ridice, voia să strige ajutor, dar nu izbuti. 

— Şi acum, tot eu am fost acela care am pus la cale să fii 
împuşcată, continuă Boianovski, cu glas scăzut. Da, ai fost ucisă ca un 
câine turbat care trebuie omorât ca să nu semene nenorocire în jurul 
lui. 

Ochii muribundei deveniră sticloşi. 

Fedora încercă din nou să se ridice; se vedea lămurit că luptă din 

răsputeri să vorbească. 

În cele din urmă, de pe buzele ei ieşiră câteva şoapte care 
pătrunseră ca un pumnal în inima lui Boianovski. 

— Îndurare! murmură nenorocita. Mă... mă căiesc... 

Se căieşte? 

Un fior de gheaţă străbătu trupul medicului la auzul acestor 
cuvinte. Căci, dacă Fedora se căia, atunci el n-avusese niciun drept să 
se răzbune. 

— Prea târziu, prea târziu, îngână medicul. 

Muribunda luă mâna fostului ei soț. 

— lartă-mă! şopti ea. 

— Bine, te iert, Fedora, răspunse Boianovski. Rog pe bunul 
Dumnezeu să fie îndurător cu tine. 

— Îndură... tor... în... du... ră... tor... repetă muribunda. 

Trupul îi fu scuturat de un fior, apoi rămase nemişcată, cu ochii 
închişi. Moartea o scăpase de chinuri. 

Boianovski rosti o rugăciune fierbinte pentru iertarea păcatelor 
aceleia care fusese pricina tuturor nenorocirilor ce se abătuseră asupra 
capului său. 

Şi, poate că în sufletul său regreta că se răzbunase în chip atât de 
înfiorător. 

— O iert, murmură el, a păcătuit mult, dar şi-a ispăşit păcatele. 

Ţăranii se apropiară de ei şi propuseră ca trupul neînsufleţit să fie 
îngropat imediat în micul cimitir al cartierului. 

Boianovski încuviinţă. 

Cadavrul fu transportat la cimitir, unde rămăşiţele pământeşti ale 
femeii care nenorocise atâţia oameni fură depuse într-un sicriu de 
lemn. Apoi coşciugul fu coborât în groapă. 

Scurtă rugăciune, câteva lopeţi de pământ — asta fu totul. 

Dar o noapte întreagă un bărbat veghe la mormântul proaspăt 
săpat; abia când primele raze ale soarelui sfâşiară norii, bărbatul se 
ridică. 

Acesta nu era nimeni altul decât Colea de Boianovski. 

Medicul păşi încetişor pe şoseaua care se întindea înaintea lui. 

Pumnii i se încleştară fără voie şi el murmură, aproape fără să-şi 
dea seama: 

—  Întocmai ca Sodoma, care s-a năruit sub povara păcatelor 

făptuite acolo, te vei nărui şi tu, oraş blestemat, în care sălăşluiesc 
crima şi mizeria. Da, în scurt timp te vei îmbrăca în doliu, căci acela 
care te stăpâneşte se va prăbuşi sub loviturile noastre. 

Şi nenorocitul om îşi iuți paşii, pentru a ajunge cât mai repede 
acasă. 

Însă gândurile sale erau mereu îndreptate spre Fedora, care fusese 
cea mai frumoasă dintre femei, dar şi cea mai nelegiuită. 


Capitolul 146 — În drum spre patrie 


Cei trei fugari poposiră noaptea în coliba ţăranului. 

A doua zi dimineaţa porniră din nou la drum, într-o sanie pe care o 
închiriaseră, plătind un preţ foarte mare, din banii pe care Lola îi 
luase de la ispravnicul din Algaşi. 

Tânăra femeie era foarte slăbită. Boala care îi rodea plămânii o 
chinuia nespus. Totuşi nu destăinui nimic tovarăşilor ei, spre a nu 
împiedeca continuarea călătoriei. 

După puţin timp, coliba săteanului dispăru îndărătul lor. 

Vladimir se simţea şi el istovit; suferinţa ce o citea în ochii femeii 
mărea şi mai mult durerea tânărului. 

— Lola, de ce plângi? zise el, deodată, văzându-i lacrimile. Iată, 
acum nu mai avem mult şi vom ajunge la liman. Fii tare, prietenă, 
adună-ţi puterile. 

Soţia condamnatului zâmbi. 

— Da, da, răspunse ea, voi fi tare... până în clipa când chinurile 
mele vor lua sfârşit. Şi această clipă nu e prea îndepărtată... 

Zicând acestea, îşi apăsă mâna pe inimă, o tuse seacă îi zgudui 
pieptul şi o strălucire ciudată se aprinse în ochii sărmanei femei. 

Vladimir văzu acea strălucire şi înţelese că nenorocita avea 
dreptate. 

Totuşi, fiul marelui duce nu se încumetă să se întoarcă. Acum erau 
aproape de portul salvator. Pierduse atâta vreme, pribegind pe 
întinsul pustiului de gheaţă şi în acest timp viaţa împăratului şi a 
marelui duce Constantin era ameninţată de nihilişti, care puseseră la 
cale complotul împotriva lor. 

Tânărul n-avea de unde să ştie că lovitura proiectată de 
conspiratori fusese amânată din pricina lipsei lui Bakunin care 

rămăsese la căpetenia kirghizilor până ce urmărirea autorităţilor se va 
mai fi potolit. 

Aşadar, Vladimir se hotărî să se grăbească, chiar dacă aceasta ar fi 
însemnat moartea nobilei femei. Şi apoi, mai nădăjduia că ajungând 
în oraş — dacă sărmana va rezista până acolo — va putea să plece în 
căutarea unui medic. 

Cerul se acoperi de nori negri, mânaţi de furtună. Începu să ningă. 
La început, fulgii cădeau domol pe câmpia nesfârşită. 

Dimitrie oftă din adâncul inimii; cât se vedea cu ochii, se întindea 
covorul alb de zăpadă. Nicio plantă nu se zărea în jurul lor, nicio 
pasăre măcar; chiar şi ciorile dispăruseră, gonite de vântul de la nord. 

Gerul creştea; sania aluneca din ce în ce mai repede. 

Tainicul prizonier stătea cu spatele la ţăran, care mâna caii. Din 
când în când îşi aţintea privirile asupra tovarăşilor săi şi, atunci, pe 
chipiul său se zugrăvea o expresie de nespusă durere. 

Vladimir şi Lola erau aşezaţi în faţa lui; soţia lui Rogal îşi rezemase 
capul de pieptul tânărului. Era atât de slabă, încât fără îndoială că ar 
fi căzut din sanie, dacă fiul marelui duce n-ar fi sprijinit-o cu braţul; 
părul ei despletit îi înconjura chipul acoperit de o paloare cadaverică; 
ţinea ochii închişi şi doar un fior care o scutura din când în când, mai 
arăta că era viaţă în trupul ei. 

— A adormit, şopti deodată Dimitrie, făcând semn prietenului său 
să strângă broboada în jurul capului ei. 

În această clipă, Lola deschise ochii şi văzu privirile lui Dimitrie 
aţintite asupră-i. 

— Cum te simţi? i-au mai trecut durerile? o întrebă el cu 
blândeţe. 

— Da, mi-au trecut, mă simt mai liniştită, răspunse ea, încercând să 
zâmbească. 

Dar un fior o străbătu, dezminţind vorbele nobilei femei şi o flacără 
ciudată sclipi în privirea ei. 

Vladimir o înveli mai bine în blană şi o strânse ca putere la pieptul 
său. 

Sania zbura pe întinsul de gheaţă. Vântul bătea cu furie, biciuind 
feţele călătorilor. 

Soarele începuse să asfinţească, ninsoarea încetase, dar gerul era de 
nesuportat. 

Soţia lui Rogal rămăsese nemişcată. Vladimir se plecă asupră-i. 

— Lola, Lola, exclamă el, văzând că sărmana nu mai dădea semne 
de viaţă. 

Deodată, tânăra femeie se cutremură şi-şi încleştă mâinile de pătura 
cu care erau acoperiţi. Câteva şoapte ieşiră de pe buzele ei învineţite, 
dar cei doi prieteni nu înţeleseră nimic. 

— E tare bolnavă, murmură Dimitrie, îngrijorat. Oh, aş vrea să 
ajungem cât mai curând la Vladivostok ca să i se dea îngrijirile 
necesare. lată, obrajii i se aprind din ce în ce mai mult. 

— Rogal, Rogal... îngână bolnava, în această clipă. Scumpul meu 
soţ, aprinde focul, e grozav de frig aici, mi-au îngheţat mâinile... 

Vladimir oftă. Starea salvatoarei sale se înrăutăţea din ce în ce mai 
mult. 

— Da, e frig, Lola, zise el, însă trebuie să ai puţină răbdare, căci în 
curând vom ajunge la Vladivostok şi acolo vei avea un pat bun şi o 
odaie caldă. 

Bolnava începu să clănţănească din dinţi, în timp ce chipul ei 
devenea tot mai aprins. 

— Ei, Rogal, unde vrei să te duci? murmură ea. Nu, nu pleca, rămâi 
lângă mâine, încălzeşte-mă... gerul m-a pătruns până la oase. 

Vladimir tresări. Starea bolnavei îl îngrijora nespus. Se adresă 
ţăranului, întrebându-l dacă nu cumva există vreun adăpost prin 
apropiere, dar acesta ridică din umeri, zicând: 

— Nu, nu putem opri nicăieri, căci oamenii nu prea îşi fac locuinţe 
prin locurile acestea pustii. Şi apoi, trebuie să ne grăbim, dacă vrem 
să ajungem cu bine în oraş. 

Caii goneau nebuneşte. Câmpia de gheaţă îi înconjura de 
pretutindeni. 

— Lola, ascultă-mă, te rog, deschide ochii! se rugă Vladimir. 

Dar dânsa nu-l auzea şi continua să bolborosească vorbe fără şir. 

Deodată, nenorocita tăcu. Fiul marelui duce o cuprinse cu braţul, 
dezmierdând-o. După câteva clipe, bolnava începu iar să aiureze. 

Se credea în locuinţa ei elegantă din Petersburg, la braţul soţului ei. 

Era o privelişte îngrozitoare, auzind-o vorbind astfel şi râzând din 
inimă, în timp ce îngerul morţii îşi întindea asupra ei aripile-i negre. 

Deodată, se ivi în zare, la miazănoapte, o lumină roşietică ce se 
întindea mereu, luând forma unui curcubeu; fulgere dese ţâşniră din 

acest curcubeu, sclipind pe câmpia de zăpadă. 

Fugarii se uitară înmărmuriţi la priveliştea minunată ce se înfăţişa 
înaintea ochilor. 

— O auroră boreală, exclamă Vladimir. 

— Da, aşa e, încuviinţă prietenul său, dar de multă vreme n-am 
văzut o privelişte atât de fermecătoare. Se pare că Dumnezeu vrea să 
învăluie într-o lumină magică moartea bietei noastre tovarăşe. 

Fiul marelui duce se plecă spre Lola, care abia mai răsufla. 
Deodată, bolnava deschise ochii, se uită în jurul ei şi scoase un țipăt 
sălbatic. 

— Rogal, Rogal, iubitul meu, strigă muribunda. Te văd, mă aştepţi 
lângă tronul lui Dumnezeu... Da, da, vin, razele cele minunate îmi 
luminează calea... 

Soţia condamnatului se opri, istovită. 

Cei doi prieteni abia îndrăzneau să respire. 

Un zâmbet fermecător transfigura chipul muribundei. 

— Vladimir, Dimitrie, rămâneţi cu bine, am ajuns la ţintă... mor... 
Domnul nu vă va părăsi... veţi ajunge... 

Suspină din adânc, apoi capul îi căzu pe pieptul tânărului. 

Îşi dăduse sufletul. 

Moartea nemiloasă îi amuţise limba, înainte de a putea să-şi ia 
rămas bun de la prietenii ei. 

Zâmbetul îngeresc care-i luminase faţa înainte de moarte, rămase 
pe chipul nenorocitei. 

— S-a stins, murmură Dimitrie, adânc înduioşat. Sufletul ei a zburat 
la cer... odihnească-se în pace! 

Acum fugarii erau nevoiţi să se oprească. 

Vizitiul struni caii şi coborâră din sanie. Aleseră un loc pe care îl 
curăţiră de zăpadă, apoi duseră acolo trupul neînsufleţit al moartei şi-l 
acoperiră cu bolovani. 

Cu ochii plini de lacrimi, cei doi prieteni îşi luară adio de la aceea 
care se jertfise ca să-i salveze. 

Apoi urcară din nou în sanie şi porniră mai departe, lăsând în urma 
lor movila albă ce ţinea loc de mormânt şi care avea să fie acoperită 
de zăpadă, astfel că nimeni nu putea să-şi închipuie vreodată că acolo 
se află înmormântat cineva. 

Sania zbura ca săgeata pe câmpia de zăpadă. 

De mulţi ani, Dimitrie nu mai făcuse un drum atât de comod. De 
când trecuse graniţa Siberiei, mersese numai pe jos: ba, mai mult, 
ducea cu sine povara lanţului cu care era ferecat. 

Vladimir rămase tăcut. Gândurile sale se îndreptară din nou spre 
capitală, unde se aflau aceia care îi erau dragi. Chipul prinţesei Vera îi 
apăru în minte. Nu va trece mult timp şi frumoasa copilă va apărea 
aievea înaintea lui. 

Dar inima bietului tânăr fu cuprinsă de o deznădejde fără seamăn, 
gândindu-se la soarta lui crudă. 

Avea el, oare, dreptul să-şi vadă iubita, care în realitate era sora 
lui? Putea el să deschidă rana, care nu se tămăduise încă? 

Cei doi prieteni nu schimbară nicio vorbă tot restul drumului care 
tinu câteva ore. 

În cele din urmă, ajunseră la bariera oraşului Vladivostok, singurul 
port al Siberiei. 

Fugarii răsuflată uşuraţi. După atâtea chinuri, bieţii exilați se 
vedeau, în sfârşit, ajunşi la ţinta călătoriei lor. 

Un cazac le ieşi în întâmpinare. 

— De unde sunteţi? îi întrebă ei. 

— Din satul Tcita al buriaţilor, răspunse Vladimir, după cum îl 
învățase ţăranul cu care veniseră. 

— Bine, treceţi, strigă santinela. Dar daţi-mi câteva copeici ca să-mi 
iau rachiu. 

Tânărul îi împlini cererea; apoi, sania intră în oraş. 

Traseră la un han şi fără să mai piardă vremea, fiul marelui duce 
porni spre port, în căutarea unui vas, care să-i ducă în patrie. 

După puţin timp ajunse în port şi inima începu să-i bată de bucurie, 
văzând numeroasele vase care erau ancorate. 

Unul dintre aceste vapoare trebuia să-l transporte în Petersburg. 

Fireşte, primejdii erau multe şi în Vladivostok, dar ele n-aveau 
nicio însemnătate pe lângă cele pe care le întâmpinaseră până acum. 

Tânărul avu noroc în acea zi; într-una dintre cârciumile portului 
întâlni pe căpitanul unui vas american, care trebuia să ridice ancora a 
doua zi dis-de-dimineaţă. 

Fiul marelui duce intră în vorbă cu el şi, după puţin timp, căzură la 
învoială. Tânărul îi povesti că era însoţit de cumnatul său, a cărui 
soţie murise pe drum. 

— Ne vom îmbarca chiar deseară, zise Vladimir, care ţinea cu tot 
dinadinsul să se ştie în siguranţă. 

— Bine, pentru mine e totuna, răspunse căpitanul. Am puţină 
treabă în oraş şi după ce voi termina, mă întorc şi eu pe vapor; nu mă 
simt la largul meu dacă n-aud şuieratul vântului printre catarge şi 
izbirea valurilor de vas. Dar un lucru aş vrea să ştiu: paşaportul 
dumitale e în regulă? Ştii că aici se opresc toţi fugarii din ocnele 
Siberiei; aşa că poliţia e foarte bănuitoare. 

— Da, e în regală, zise Vladimir, cu sânge rece. E nevoie să-l mai 
vizez şi aici? 

— Fireşte, răspunse căpitanul. 

— Şi unde trebuie să mă adresez? 

— În apropiere se află o casă din cărămidă, cu două etaje, la 
intrarea căreia este o tăbliță pe care scrie „Poliţia portului”. Te vei 
prezenta la ghişeul unde se vizează paşapoartele şi după ce vei lua 
viza, vei putea veni împreună cu cumnatul dumitale, pe bordul 
vaporului meu care se numeşte „Fecioara apei”. Şi acum, la revedere, 
pe deseară! 

Căpitanul se îndepărtă, lăsând pe Vladimir pradă gândurilor 
chinuitoare. 

Să se încumete, oare, să se prezinte la poliţie? Nu cumva se 
dăduseră semnalmentele evadaţilor şi va fi recunoscut? 

Dar dacă nu se ducea şi căpitanul văzând că nu mai vine, va intra 
la bănuială. 

Tânărul se frământă câtva timp, neştiind ce hotărâre să ia. În cele 
din urmă dădu pe gât paharul cu grog şi părăsi cârciuma. 

Ajungând afară, se rezemă de un zid şi rămase iar pe gânduri, cu 
privirea pierdută în gol. 

— Ah, dac-aş izbuti să găsesc o scăpare! murmură el. Mă îngrozesc 
la gândul că putem cădea în mâinile poliţiei tocmai acum, când 
suntem atât de aproape de scăpare. Însă, dacă în ultima clipă un 
poliţist îmi va cere paşaportul şi va vedea că m-am ferit de a mă 
prezenta la poliţie, nu va fi de o mie de ori mai rău? 

În cele din urmă, tânărul îşi dădu seama că n-avea încotro şi porni 
spre clădirea unde se afla poliţie portului. 

Ajungând la intrarea acesteia, se opri o clipă şi-şi duse mâna la 
inimă, care-i zvâcnea să se spargă. Apoi îşi adună tot curajul şi păşi 

înăuntru, îndreptându-se spre ghişeul unde se vizau paşapoartele. 

— Ce doreşti? răsună dindărătul ghişeului un glas răguşit de 
băutură. 

— Aş vrea să-mi vizez paşaportul, răspunse Vladimir. Plec mâine- 
dimineaţă la Petersburg, împreună cu cumnatul meu. Sora mi-a murit 
pe drum. 

— Şi unde vreţi să plecaţi? 

— La Petersburg. 

— Cu ce vapor? 

— Vasul se numeşte „Fecioara apei” şi e sub comanda căpitanului 
Brown. 

— Bine, să vedem paşaportul. 

Zicând acestea, funcţionarul îşi aţinti privirea în ochii tânărului, 
care rămase foarte liniştit. Apoi cercetă cu luare-aminte documentul 
pe care i-l dăduse fiul marelui duce. 

— Bine, se va face, zise el, dar nădăjduiesc că vei şti să răsplăteşti 
osteneala mea. 

Vladimir înţelese ce voia funcţionarul şi nu se miră deloc, căci ştia 
că în Siberia banul preţuieşte mai mult decât orice. 

Vâri mâna în buzunar, scoase câteva monezi de aur şi le întinse 
politistului. 

Acesta le luă repede, ca şi cum s-ar fi temut ca tânărul să nu se 
răzgândească, apoi puse viza pe paşaport şi-i dădu documentul. 

Când se văzu afară, fiul marelui duce răsuflă uşurat. Aşadar, acum 
nimic nu-i mai împiedeca să pornească spre patrie. 

Singura lui preocupare era dacă va ajunge la timp ca să 
zădărnicească complotul. 

Tânărul porni în grabă spre hanul unde trăsese împreună cu 
tovarăşul său. 

Dar, nu mică-i fu mirarea când, ajungând în apropierea lui, văzu 
lume adunată în faţa clădirii. 

Inima începu să-i bată cu putere. Fuseseră descoperiţi oare? 

Cuprins de îngrijorare, Vladimir trase cu urechea la ceea ce discuta 
mulţimea. 

Unul dintre oameni îl puse la curent cu cele întâmplate. În han se 
adăpostise un condamnat, care evadase din Gorni Zerentui... 

Vladimir simţi pământul clătinându-i-se sub picioare. Sângele îi 

năvăli la inimă. Totuşi, curajosul tânăr izbuti să-şi ţină cumpătul. 

— Aici, unul dintre cazacii care îşi făcuse serviciul la Gorni 
Zerentui, l-a recunoscut şi a încercat să-l aresteze, continuă 
povestitorul, dar evadatul nu s-a lăsat prins şi s-a refugiat în pod, de 
unde a ieşit pe acoperiş. Văzând că urmăritorul său o gata să pună 
mâna pe el, nenorocitul s-a azvârlit jos, zdrobindu-şi ţeasta. 

În această clipă, mulţimea se desfăcu în două, lăsând să treacă doi 
oameni care duceau pe o targă trupul neînsufleţit al unui bărbat. 

Era într-adevăr Dimitrie, tainicul prizonier. 

Vladimir rămase cu ochii aţintiţi la chipul iubitului său prieten. 
Apoi, vru să îngenuncheze înaintea cadavrului, dar îşi dădu seama că 
aceasta ar fi o nechibzuinţă, căci nu numai că n-ar fi avut niciun folos, 
ci ar fi îndreptat bănuielile asupra lui însuşi şi ar fi fost arestat fără 
îndoială. 

Aşadar, se stăpâni din răsputeri şi, în cele din urmă, căută să se 
depărteze cât mai repede de locul cu pricina. 

După puţin timp, ajunse în port 

Porni pe chei, cufundat în gânduri. 

Rămăsese singur. Prietenii săi îl părăsiseră, trecând într-o altă 
lume, mai bună, unde desigur că vor fi răsplătiți pentru chinurile 
suferite pe acest pământ. 

Tainicul prizonier murise fără să fi pătruns misterul care învăluia 
naşterea sa. 

Vladimir, totuşi, descoperise taina, dar nu vrusese s-o dezvăluie, 
până în clipa când bănuielile sale aveau să se adeverească. 

Da, bătrânul Dimitrie era fiul împăratului Alexandru al II-lea. 
Sărmanul căzuse victimă uneltirilor de la curtea imperială. Fără nicio 
vină, nenorocitul fusese exilat în Siberia unde avusese de îndurat 
chinurile cele mai groaznice, pentru ca în cele din urmă, tocmai în 
clipa când se credea salvat, să piară, urmărit de asupritorii săi. 

Deodată Vladimir fu trezit din gândurile sale. O barcă se oprise la 
țărm; din partea opusă, venea căpitanul cu care vorbise fiul marelui 
duce. 

Tânărul se îndreptă spre Brown, şi-i strânse mâna; apoi, îi povesti 
că deoarece cumnatul său era nevoit să rămână în oraş, va pleca 
numai el. 

Fără să bănuiască ceva, mai ales că în oraş nu se ştia nimic despre 
evadarea lui Vladimir, căpitanul îl pofti să urce în barcă şi după 
câteva minute, ajunseră la vas. 

A doua zi, dis-de-dimineaţă vaporul ridică ancora. 

Tânărul stătea pe covertă, privind spre ţărmul de care se depărtau 
tot mai mult. În mintea lui se perindară toate întâmplările petrecute 
pe pământul Siberiei, mai ales în ultimul timp. 

De cealaltă parte se afla marea nesfârşită, pe valurile căreia fiul 
marelui duce pornea spre patrie, pentru a înfăptui opera ce-i 
pricinuise atâtea neajunsuri: salvarea împăratului şi a marelui duce 
Constantin. 


Capitolul 147 — Între mamă şi fiu 


Călătoria pe mare decurse în linişte. Se părea că suferinţele 
tânărului fuseseră prea mari, astfel că Domnul voia să-l ocrotească de 
noi chinuri. 

După cinci zile, Vladimir coborî pe uscat, unde luă trenul care avea 
să-l ducă la Petersburg. 

Înainte de a se urca în tren, tânărul trimise o telegramă mamei sale 
prin care o ruga să vină în capitală, unde să-l întâlnească la un mic 
han de la bariera Potemkin. 

Fiul marelui duce ajunse cu bine în Petersburg. Trase la hanul unde 
dăduse întâlnire mamei sale şi, când se văzu în odăiţa pe care o 
închiriase, căzu în genunchi multumind lui Dumnezeu că-i ajutase să 
ajungă până aici. 

— Am de înfăptuit o operă măreaţă, zise el, cu glas solemn. Trebuie 
să salvez viaţa lui Alexandru al II-lea şi să apăr familia imperială de 
primejdia ce o ameninţă. Ceea ce va urma, aparţine istoriei, care, fără 
îndoială, va vorbi şi despre mine. 

La câteva ore după sosirea tânărului, o trăsură se opri înaintea 
hanului şi din ea coborî o femeie cu faţa acoperită de un văl des. 
Necunoscuta ceru o cameră bună. 

Vladimir, care stătea la fereastră recunoscu numaidecât pe mama 
sa. 

Alergă în întâmpinarea ei şi după câteva clipe, mama şi fiul se aflau 
în camera Soniei, unde se îmbrăţişară cu căldură. 

În cele din urmă, Sonia se desfăcu din îmbrăţişare, se uită câtva 
timp în ochii fiului ei şi, trecându-i mâna prin părul negru ca pana 
corbului, îi zise: 

— Spune-mi, fiule, ce s-a întâmplat că te-ai hotărât să părăseşti 
Siberia? Dacă nu mă înşel, ţi-ai dat cuvântul de onoare că nu te vei 
îndepărta din Krasnoiarsk, până nu vei primi încuviințarea tatălui tău. 
Ai primit această încuviinţare, sau?... 

Sonia se opri, neîncumetându-se să-şi exprime bănuiala că fiul ei ar 
fi fost în stare să-şi încalce cuvântul. 

— Da, mamă, îngână Vladimir, ţi-o mărturisesc deschis, nu mi-am 
ţinut făgăduiala... 

— Vladimir, ce-ai făcut? strigă mama lui. Nu ştii, oare, că în 
cercurile unde am trăit şi în ale căror principii te-am crescut şi pe 
tine, nu există nimic mai sfânt decât cuvântul de onoare? Cine îl 
încalcă săvârşeşte un furt asupra lui însuşi, căci nesocoteşte un drept 
pe care trebuia să-l respecte ca să se bucure de stima semenilor săi. 

Tânărul îşi ascunse faţa în mâini. 

— Da, ştiu toate astea, zise el, totuşi nu puteam să fac altfel, 
deoarece este vorba de vieţile unor oameni însemnați. Am venit la 
Petersburg, înfruntând primejdii de nedescris, numai ca să salvez viața 
împăratului şi a membrilor familiei imperiale. O soartă groaznică îi 
aşteaptă. Nihiliştii au pus totul în mişcare ca să distrugă pe Romanovi. 

— Şi tu vrei să-i împiedici? 

— Da, mamă. Mihail Bakunin a venit la mine ca să-mi propună să 
iau parte la un complot. 

— Cum, ţi s-a cerul să înfăptuieşti o crimă? 

— Nu, ci să culeg roadele ei. Marele conspirator mi-a făcut 
propunerea să primesc coroana imperială, deoarece în venele mele 
curge sânge de Romanov. Fireşte, această propunere era foarte 
ademenitoare şi numai un singur om dintr-o mie, ar fi fost în stare s-o 
refuze. Şi acela am fost eu, mamă, căci nu mi-aş fi putut ierta 
niciodată că am ajuns pe tron, printr-o crimă. Nu, mâna şi cugetul 
meu trebuiau să rămână nepătate; altminteri n-aş fi putut să fiu 
primul judecător al ţării. 

— Bine, fiul meu, răspunse Sonia, ai procedat ca un om demn, dar 
nu ştii că, scăpând viaţa împăratului, împingi în ghearele pieirii pe 

prietenii tăi? Căci, salvarea Ţarului înseamnă moartea lui Mihail 
Bakunin şi a unchiului tău, Hugo de Pahlen, care a rămas în 
Petersburg numai ca să poată lua parte la atentat. Conducătorul 
nihiliştilor, care, ce-i drept, se află în Siberia, a fost nevoit să mai 
rămână acolo câtva timp, deoarece autorităţile erau cât p-aci să-l 
prindă. Din această pricină, a trimis un curier în capitală, prin care 
aducea la cunoştinţa tovarăşilor săi să nu se depărteze din oraş, dar 
nici să nu întreprindă ceva, până la sosirea lui. Acum, Mihail Bakunin 
s-a întors şi au pus la cale lovitura plănuită de atâta timp. 

— Mamă, ştiu că fapta mea va avea urmări groaznice, zise 
Vladimir, totuşi n-am încotro. Trebuie să împiedec, cu orice preţ, 
săvârşirea acestei crime înfiorătoare. M-am hotărât să păşesc înaintea 
Ţarului şi să-i spun: „Majestate, te voi salva de la moarte, dar 
făgăduieşte-mi că vei îngădui ca Mihail Bakunin şi tovarăşii lui să fugă 
din ţară; mulţumeşte-te că ai scăpat dintr-o mare primejdie”. 

— Şi crezi, nerodule, exclamă Sonia, crezi, într-adevăr, că 
împăratul va lăsa să-i scape din mână pe aceia care au pregătit totul 
ca să pună capăt vieţii sale? Nu, Vladimir, scoate-ţi din cap acest 
gând. Vai de acela care se amestecă în lupta dintre cele două tabere; 
el va fi prima jertfă! 

— Cum, mamă, tu îmi ceri să tac, atunci când aş putea salva viaţa 
împăratului? Nu. Nu se poate ca aceasta să fie dorinţa ta... Să îngădui, 
oare, ca Ţarul să fie omorât tocmai acum, după ce a desfiinţat robia? 

— În schimb, dacă împiedeci uciderea lui Alexandru al II-lea, 
atunci cad jertfă Mihail Bakunin şi unchiul tău, către care privirile 
poporului se îndreaptă pline de nădejde, căci de la ei aşteaptă 
mântuirea. Ce-ţi este mai plăcut? Să moară Țarul sau aceşti doi 
oameni de seamă? 

— O, Doamne, Dumnezeule, nu mai ştiu nici eu, singurul lucru pe 
care îl ştiu cu hotărâre este că sunt un om nefericit. 

— Da, eşti un om nefericit, replică mama lui, şi numai Romanovii 
poartă vina nenorocirii tale. Ascultă-mă pe mine, întoarce-te cât mai 
repede în Siberia şi caută să ştergi urmele evadării tale. Este cel mai 
bun lucru pe care-l ai de făcut 

— Nu, e cu neputinţă, strigă tânărul. A trecut mult timp de când 
am fugit, astfel că faptul trebuie să fie cunoscut pretutindeni. Şi apoi, 
cum aş putea să plec din Petersburg, lăsând pe împărat în mâinile 

acelora care îi pregătesc moartea? Nu, mamă, nu pot îngădui una ca 
asta şi, chiar dacă ar trebui să trec peste hotărârea ta, nu voi pregeta 
s-o fac. Rămâi cu bine, mamă, rămâi cu bine... simt că am menirea să 
fiu salvatorul împăratului. Aşadar, mă duc să-l anunţ de primejdia 
care îl ameninţă. 

— Nu, vei rămâne aici! strigă Sonia, cu glas tunător. 

— Mamă, lasă-mă să plec, nu-mi sta în cale. Acum simt, mai mult 
ca oricând, că sunt şi eu un Romanov. Ceea ce fac e spre binele 
familiei mele. 

— Familia ta? zise Sonia, apucând mâna tânărului. Vladimir nu-ţi 
dai seama că astfel calci în picioare dragostea mea de mamă? Cum 
poţi să spui că e familia ta, atâta vreme cât nu vor să ştie de tine, 
tocmai pentru că în venele tale curge acelaşi sânge. Tatăl tău te-a 
disprețuit, cu toate că erai copilul lui. Căci, altfel nu te-ar fi trimis în 
Siberia. Şi acum vrei să-ţi jertfeşti viaţa pentru el? Şi nu numai viaţa 
ta, continuă Sonia, ci şi a lui Bakunin, eroul secolului nostru. 
Vladimir, eşti pe cale să făptuieşti una dintre cele mai mari ticăloşii cu 
putinţă. Fiule, renunţă la hotărârea ta, te rog, renunţă! 

Sărmana mamă căzu în genunchi la picioarele fiului ei şi ridică spre 
el mâinile împreunate. 

Vladimir şovăi. Aceea care se afla înaintea sa era, doar mama lui. 

Dar în clipa când era gata să împlinească cererea Soniei, un tablou 
înfiorător îi apăru în minte. 

Tatăl său, marele duce Constantin zăcea înaintea lui, cu trupul 
acoperit de răni. Alături de muribund se afla prinţesa Vera, care, 
cuprinsă de deznădejde, îşi smulgea părul şi blestema pe ucigaş. Şi el, 
Vladimir ar fi putut să împiedece, printr-o singură vorbă, toate 
acestea. 

— Nu, mamă, strigă tânărul, deodată, nu pot deveni asasinul tatălui 
meu. Rămâi cu bine, mă duc să-mi fac datoria. Voi destăinui Ţarului 
cele ce s-au pus la cale şi-l voi ruga să fie îndurător cu aceia care au 
plănuit asasinatul. 

Sonia sări în sus, ca o nebună, şi alergă spre uşă, unde rămase cu 
braţele desfăcute. 

— Vei rămâne aici, strigă ea. Dacă ţii cu tot dinadinsul să pleci, vei 
trece peste cadavrul meu! 

— Mamă, exclamă Vladimir, gândeşte-te la ceea ce faci. Nu voi 

putea suferi disprețul întregii lumi şi, fără îndoială că lumea mă va 
dispreţui dacă nu voi împiedeca uciderea Ţarului. 

— Lumea te va dispreţui dacă-ţi vei împinge prietenii în ghearele 
pieirii, răspunse Sonia, cu hotărâre. Toţi te vor socoti ca pe un 
trădător mizerabil şi te vor ocoli; iar disprețul lor se va răsfrânge şi 
asupra mea, mama ticălosului. Noi suntem prea slabi pentru a încerca 
să schimbăm hotărârile sorții. Rămâi, Vladimir, şi te voi răsplăti prin 
iubirea mea de mamă. 

— Nu, nu rămân, lasă-mă să plec, altminteri voi întrebuința forţa. 

— Cum, ai fi în stare să te foloseşti de forţă împotriva mamei tale? 

— Da, exclamă tânărul, voi trece peste orice, dacă nu-mi liberezi 
drumul. 

— Nu te las să pleci! Iată, apropie-te, dacă ai curaj să ridici mâna 
asupra aceleia care ţi-a dat viaţă. 

— Bine, fie, zise Vladimir, tremurând, dacă nu se poate altfel, 
întâmplă-se grozăvia. 

Se năpusti spre mama lui, spre a o da în lături. 

Dar Sonia se aşteptase la asta. 

În această clipă, un revolver străluci în mâna ei. Curajoasa femeie 
îndreptă spre tânăr ţeava armei. 

— Înapoi, strigă ea, cu glas răguşit, altminteri se va întâmpla una 
dintre faptele cele mai îngrozitoare: o mamă care îşi ucide fiul. 

Tânărul se dădu înapoi cu câţiva paşi, aţintind asupra mamei sale 
privirile lui rătăcite. 

— Mamă, bâigui ei, mamă, ce vrei să faci? 

— Da, sunt hotărâtă la orice, strigă Sonia, căci nu pot uita ceea ce a 
făcut Bakunin pentru mine şi ce a îndurat sărmanul meu frate, din 
pricina ta. Vladimir, vei rămâne aici, eşti prizonierul meu. 

Şi înainte ca tânărul să-şi fi revenit din uimirea lui, Sonia părăsi 
încăperea, încuind uşa pe dinafară. 

— Mamă, strigă el, deznădăjduit, mamă, ascultă-mă! 

Dar ea se îndepărtă repede pe coridor. 

Fiul marelui duce era prizonier. Se apropie de un scaun şi se 
prăbuşi pe ei. 

— Ce se va întâmpla acum? murmură el. Ah, după ce am trecut 
prin atâtea primejdii, după ce-am izbutit să ajung la ţintă, propria 
mea mamă stă în calea operei mele şi mă împiedecă s-o înfăptuiesc. 

Oare nu există vreun mijloc să fug de aici? 

Alergă spre fereastră şi privi afară. O adâncime înfiorătoare se 
căsca dedesubtul lui. Camera Soniei era la etajul al treilea şi, apoi, 
hanul se afla pe o colină, astfel că o săritură pe fereastră ar fi 
însemnat moartea. 

Tânărul se repezi spre uşă şi încercă s-o smulgă din ţâţâni. Dar 
toate străduinţele sale rămaseră zadarnice. 

Birtaşul părea să fie de partea Soniei, căci nimeni nu răspunse la 
strigătele tânărului. 

Atunci, fiul marelui duce îşi dădu seama că trebuie să se supună 
sorții. 

Se apropie din nou de fereastră şi rămase cu privirile aţintite asupra 
priveliştii ce se desfăşura sub ochii săi. 

În acest timp, Sonia părăsi hanul în grabă şi se îndreptă spre colţul 
străzii, unde urcă într-o trăsură, poruncind vizitiului s-o ducă la 
hotelul în care locuia Pahlen. 

Acesta se afla în acelaşi hotel, unde Lo se întrema după aventura ei. 

Sonia fu întâmpinată cu exclamaţie de uimire. 

Căci, nu numai Pahlen era de faţă, ci şi Mihail Bakunin, care se 
întorsese din Siberia înainte cu câteva zile şi în această clipă se sfătuia 
cu tovarăşul său cum să se înfăptuiască atentatul împotriva Ţarului. 

— Sonia, strigă Pahlen, alergând înaintea surorii sale, spune-mi ce 
te aduce la Petersburg? Sau ai venit să-mi vezi fiica? 

Dar nobila femeie clătină capul, cu hotărâre. 

— Nu, dragul meu, zise ea, o chestiune mult mai însemnată mă 
aduce aici. Şi această chestiune priveşte, în primul rând, pe prietenul 
nostru, Mihail Bakunin. 

Zicând acestea, întinse mâna marelui conspirator, care i-o sărută cu 
respect. 

— Pe dumneata te ameninţă primejdia cea mare, continuă ea, 
adresându-se conducătorului nihiliştilor. 

— O primejdie? exclamară cei doi bărbaţi într-un glas. 

— Da, ştiu totul, nu tăgăduiţi că puneţi la cale un atentat împotriva 
împăratului. 

Bakunin păli. 

— De unde ştii asta? întrebă el. Spune-mi, te rog, cum ai aflat, nu 
ne ascunde nimic. Fireşte că sunt cât se poate de uimit auzind că ne 

cunoşti taina. Şi mă tem ca nu cumva să fi ajuns şi la urechile acelora 
despre care e vorba şi care au toate motivele să ne duşmănească. 

— Nu, nu, zise Sonia. Am împiedecat ca nesocotitul, care voia să 
bată toba cu această chestiune, să-şi ducă le îndeplinire hotărârea sa. 
Ascultaţi, Vladimir este în Petersburg. 

Mihail Bakunin tresări. 

— Aşadar, a venit ca să fie încoronat? 

Sonia clătină capul, în semn de negare. 

— Nu, dragostea i-a slăbit curajul, răspunse ea. A venit la 
Petersburg ca să vă trădeze şi să aducă la cunoştinţa împăratului cele 
ce se pun la cale împotriva lui. Fireşte, cu acest prilej, va căuta să 
obţină şi iertarea voastră, dar aceasta nu se va putea întâmpla. 

Marele conspirator deveni liniştit. Se vedea lămurit că creierul său 
lucra cu înfrigurare. 

— Şi unde se oftă acum Vladimir? întrebă el, în cele din urmă. 

— Într-un han din cartierul Potemkin, unde ne-am întâlnit, 
răspunse Sonia. 

— Aşadar e liber? exclamă conspiratorul. 

— Nu, l-am împiedecat să devină trădător. Ameninţându-l cu 
revolverul în mână, l-am încuiat în camera mea şi am părăsit hanul. 

— Şi nu poate să fugă? 

— Nu, e cu neputinţă. 

— Dar dacă sare pe fereastră? 

— Atunci îşi se va zdrobi în prăpastie, răspunse nefericita mamă, 
izbucnind în plâns. 

Pahlen se apropie de sora lui şi o îmbrăţişă. 

— S-a purtat ca o eroină, zise el. A jertfit totul pentru poporul ei. 

— Vă rog, amânaţi atentatul! se rugă Sonia. Renunţaţi la el, căci nu 
poate avea urmări bune. 

Bakunin dădu din cap, cu energie. 

— E prea târziu, murmură el. Toate pregătirile au fost făcute, nu 
trebuie decât un singur semn al meu şi nenorocirea se va abate asupra 
Romanovilor. 

— Atunci, te rog, nu da acest semn, zise Sonia, împreunându-şi 
mâinile, cel puţin, renunţă deocamdată. 

— Nu, nu se poate, replică marele conspirator. Astfel aş pune în 
primejdie viaţa tovarăşilor mei, care s-au adunat la Petersburg pentru 

a da lovitura de graţie duşmanului pe care-l urâm cu toţii. Am aşteptat 
cu nerăbdare această clipă, continuă Bakunin, toată viaţa mea n-am 
urmărit decât un singur scop: nimicirea familiei imperiale şi, tocmai 
acum, când sunt aproape de ţintă, să renunţ la răzbunarea mea! Nu, 
nu, soarta împăratului şi a rudelor sale e pecetluită. 

În această clipă, se auzi o bătaie în uşă. 

— Cine-i acolo? întrebă marele conspirator. 

— Un prieten, se auzi un glas bărbătesc. 

— Bine, intră, încuviinţă conducătorul nihiliştilor, care recunoscu 
glasul. 

Uşa se deschise şi Boianovski se ivi în prag. 

Medicul se apropie de Bakunin. 

— Totul e în ordine, şopti el. Mi s-a adus la cunoştinţă că mâine, 
după cină, Ţarul va pleca de la Palat. 

— Cunoşti şi drumul pe care îl va străbate? întrebă marele 
conspirator. 

— Aici sunt însemnate străzile pe care va trece trăsura imperială, 
răspunse medicul, scoțând din buzunar o hârtie pe care o întinse 
conducătorului lor. 

Bakunin aruncă o privire asupra ei şi clătină capul, mulțumit. 

— Bine, zise el, în fiecare stradă se găsesc cel puţin două clădiri, 
unde tovarăşii noştri au închiriat camere pentru ca să poată arunca 
bombele asupra împăratului, dacă atentatul din stradă nu va izbuti. 

— Aşadar, nu se poate amâna? întrebă Sonia. 

— Nu, lovitura va fi înfăptuită, răspunse Bakunin, cu sânge rece. 

— Şi ce se va întâmpla cu fiul meu? continuă ea, şovăind. 

Marele conspirator tresări, ca fi cum s-ar fi trezit dintr-un vis. 

— Trebuie să-l înlăturăm din cale, răspunse el. Pahlen, nu-i aşa că 
eşti de aceeaşi părere? 

— Fireşte, zise bogătanul, şi dacă nu se va putea astfel, îl vom jertfi 
pentru cauza noastră sfântă. 

— ÎI veţi jertfi! repetă Sonia. Aşadar, vreţi să-l ucideţi? 

— Nu, asta nu, o linişti Bakunin, dar îl vom face nevătămător 
pentru câtva timp. Şi în privinţa acestui lucru trebuie să luăm imediat 
o hotărâre, dragii mei, continuă el adresându-se celor doi prieteni. 
Vreau să aud părerea voastră. 

Cei trei nihilişti se retraseră într-un colţ al camerei, în timp ce 

Sonia se duse în încăperea alăturată, pentru a-şi îmbrăţişa nepoata. 

— Ah, draga mea, exclamă sora lui Pahlen, tineam atât de mult să 
te văd. Eşti leită părintele tău. 

Cele două femei rămaseră câtva timp împreună. Apoi, Sonia fu 
chemată din nou în camera unde se aflau conspiratorii. 

Privirile nefericitei mame se îndreptară spre chipurile celor trei 
bărbaţi. Sărmana voia să afle cât mai curând soarta care fusese 
hărăzită fiului ei iubit. 

— Ei, ce hotărâre aţi luat? întrebă ea, tremurând. 

— Nu i se va întâmpla nimic, răspunse Bakunin. Va fi scos din 
hanul unde e ţinut închis şi-l vom transporta în arsenalul nostru. 

— Şi unde se află arsenalul vostru? continuă ea. 

— Chiar în Petersburg. 

— Cum, în Petersburg, sub ochii poliţiei? strigă Sonia, uimită. 

— Da, ascunzătoarea noastră cea mai sigură se găseşte sub Neva. 
Acolo nu îngrămădim numai banii, ci şi armele şi muniţiile, pe care le 
păstrăm până în clipa când vom avea nevoie de ele. 

— Şi Vladimir va trebui să trăiască acolo? întrebă Sonia, 
îngrijorată. 

— Nu-i rămâne altceva de făcut, răspunse Bakunin, ridicând din 
umeri, şi nu va fi tocmai bine de el, dacă se va împotrivi, sau va 
încerca să fugă. În acest caz, vom fi nevoiţi să luăm cele mai aspre 
măsuri şi chiar viaţa lui ar fi în primejdie. Căci, dacă dezvăluie 
planurile noastre, atunci împinge la pieire sute de tovarăşi. 

Apoi marele conspirator îşi luă rămas bun de la Sonia şi se 
îndreptă, însoţit de Boianovski, spre hanul unde se afla fiul marelui 
duce. 

Pe drum, se opriră la locuinţa medicului, care luă cu el o sticluţă şi 
o bucată de pânză. După puţin timp ajunseră la han. 

Trecuseră câteva ore de când Vladimir fusese făcut prizonier de 
propria lui mamă. Deodată, uşa se deschise şi doi bărbaţi păşiră în 
cameră. 

Tânărul recunoscu numaidecât pe marele conspirator, însoţitorul 
acestuia îi era străin. 

Fiul marelui duce sări de la locul său şi alergă spre Bakunin. 

— Ştiu ce te aduce aici, strigă el, vrei să te răzbuni. 

— Până acum n-am niciun motiv să mă răzbun împotriva dumitale, 

răspunse conducătorul nihiliştilor. Dar îţi atrag atenţia că răzbunarea 
mea va fi înfiorătoare, dacă te vei împotrivi hotărârilor mele. 

Zicând acestea, marele conspirator scoase un revolver pe care îl 
îndreptă asupra tânărului. 

— Ce înseamnă asta? strigă acesta. Ce vreţi de la mine? 

— Aşează-te pe scaunul de colo, porunci Bakunin. 

Vladimir începu să râdă. 

— Astfel se vorbeşte numai unui copil, zise el. 

— Ţi-am spus să te aşezi pe scaun, repetă celălalt. Altminteri, te vei 
căi! 

Tânărul citi în ochii lui Bakunin că acesta nu glumea defel. 

Aşadar, se hotărî să-i împlinească cererea. 

— Iată, exclamă el, acum puteţi începe execuţia. Ei, de ce te 
furişezi în spatele meu? 

Această întrebare fusese adresată lui Boianovski care se strecurase 
îndărătul tânărului şi scosese din buzunar sticluta şi bucata de pânză. 

În loc de răspuns, medicul acoperi faţa lui Vladimir cu pânza 
îmbibată cu lichidul din sticluţă. 

— Lasă-mă, strigă fiul marelui duce. Ce... ce vreţi... eu, eu... nu... 

Se opri. Narcoticul îşi făcuse efectul. 

Acum tânărul zăcea nemişcat şi Boianovski încredință pe Bakunin 
că această stare va dura câteva ore. 

Marele conspirator se apropie de fereastră şi făcu un semn cu 
batista. 

După câteva mintale, câţiva bărbaţi păşiră în începere. 

Trupul lui Vladimir fu învelit într-o pânză şi transportat afară. 

Cam o jumătate oră înainte de miezul nopţii, grupul se conspiratori 
se opri pe ţărmui Nevei, într-un loc unde malul era abrupt. 

— Am ajuns, zise Bakunin. Duceţi-l în arsenal. 

Ceilalţi ridicară un chepeng ascuns între stânci şi porniră cu toţii pe 
scara îngustă ce ducea în adâncime. 

Mihail Bakunin mergea în frunte, alături de Boianovski, care ţinea 
în mână o făclie. 

Ciudatul convoi cobori vreo sută de trepte, până ce ajunse într-un 
gang îngust cam de doi metri. La capătul acestuia se afla o uşă de fier, 
înaintea căreia oamenii se opriră. 

Marele conspirator bătu de cinci ori în uşă, care fu deschisă. În 

prag se ivi un bărbat cărunt, uscăţiv, palid, însă foarte înalt. Văzând 
chipul lui Bakunin, individul lăsă în jos mâinile, în care avea câte un 
revolver. 

— Ei, ce mai e nou, mutule? întrebă marele conspirator, 
apropiindu-se de paznicul arsenalului. 

Mutul clătină capul, dând să înţeleagă că totul e în regulă. 

Conducătorul nihiliştilor porni mai departe, urmat de tovarăşii săi. 
Apoi ajunseră într-o grotă, unde se afla un pat, pe care fu aşezat 
trupul lui Vladimir. 

La un semn al lui Bakunin, ceilalţi, afară de Boianovski, se 
depărtară. 

— Vrei să-l trezesc? întrebă medicul, după ce rămase singur cu 
marele conspirator. 

— Da, poţi s-o faci fără grijă, încuviinţă Mihail Bakunin. Acum el 
este nevătămător şi nu poate ieşi de aici fără voia noastră. 

Boianovski scoase din buzunar o altă sticluţă şi o ţinu sub nasul 
adormitului. 

Chipul tânărului începu să se îmbujoreze. Apoi, Vladimir încearcă 
să se aşeze în capul oaselor. Făcu o mişcare cu braţul şi în cele din 
urmă, se ridica în coate şi privi în jurul său. 

Tânărul nu putea să-şi dea seama unde se află. 

— Unde sunt? întrebă el. 

Bakunin făcu câţiva paşi înainte. 

— Eşti în puterea noastră, strigă Boianovski. 

Un strigăt sălbatic izbucni din pieptul nefericitului tânăr. 

Abia acum înţelese situaţia în care se găsea. Era în mâna 
nihiliştilor! 

Aşadar, planul său fusese zădărnicit. Toate chinurile suferite în 
Siberia, nu-i folosiseră la nimic. 

Acum nu mai putea să vină în ajutorul Ţarului, căci nihiliştii îl vor 
păzi cu străşnicie — aceasta o ştia Vladimir prea bine —, şi ei vor 
prefera să-l ucidă, decât să-l lase să le scape. 

Fiul marelui duce îşi ascunse faţa în mâini şi rămase altfel câtva 
timp, fără să scoată o vorbă. 

Mihail Bakunin se apropie de el şi-i puse mâna pe umăr. 

— Nu deznădăjdui, Vladimir Raşinski, zise marele conspirator. N-ai 
fost adus aici pentru ca să ţi se facă vreun rău sau să fii ucis, nu... nu 

ţi se va întâmpla absolut nimic, cu toate că ai merita să fii pedepsit 
pentru că ai vrut să ne trădezi. Însă va trebui să rămâi prizonierul 
nostru câteva săptămâni. Te vei mişca în voie prin văgăuna noastră, 
nu-ţi va lipsi nimic, vei avea mâncare şi băutură; de asemenea ţi se 
vor pune la dispoziţie oricâte cărţi. Dar libertatea ta va fi îngrădită de 
noi. Peste câteva săptămâni, vei fi scos la lumina zilei, în acelaşi mod 
în care ai fost adus aici. 

— Dar, cel puţin, spune-mi unde mă aflu! zise tânărul. 

— Dedesubtul Nevei, răspunse Bakunin, cu sânge rece. 

— Cum, dedesubtul acestui fluviu vijelios? continuă Vladimir. Nu 
ştiu ce să mai înţeleg. Cum a fost cu putinţă să străbatem valurile şi să 
ajungem aici nevătămaţi? 

— Aici se află arsenalul nostru, zise marele conspirator. Îţi voi da 
lămuririle necesare, căci vei fi nevoit să rămâi aici câtva timp. Această 
văgăună se află la o adâncime de patruzeci de picioare sub suprafaţa 
apei. Un capriciu al naturii a făcut ca o stâncă uriaşă, care se află pe 
mal, să ajungă până aici. Această stâncă se lăţeşte sub apă, astfel că s- 
au putut săpa încăperi în care aerul nu lipseşte, aşa că oamenii pot 
trăi acolo. Şi încăperile de care îţi vorbesc îşi au trecutul lor. Cred că- 
ţi aminteşti, dragul meu, că împărăteasa Ecaterina cea Mare, care a 
ştiut să conducă cu multă isteţime frânele statului, era totuşi o femeie 
căreia îi plăcea să facă dragoste. Pe atunci, nu era mare lucru să faci 
carieră la curtea Imperială. Singurul lucru ce se cerea era să câştigi 
inima împărătesei. Apoi, toată Rusia îţi stătea la picioare. Mulţi 
bărbaţi ambiţioşi s-au folosit de acest mijloc ca să ajungă la putere şi, 
printre aceştia se află şi Potemkin, cel mai însemnat dintre favoriţii 
Ecaterinei. Acesta n-o iubea, dar se prefăcea că e îndrăgostit lulea de 
dânsa. Potemkin se pricepu să încătuşeze atât de bine inima 
împărătesei, încât aceasta nu făcea nimic, fără să ceară sfatul lui. 
Înrâurirea lui Potemkin asupra Ecaterinei devenise proverbială. 
Niciodată împărăteasa nu se arăta în public fără ca favoritul ei să fie 
alături. Nu iscălea niciun act, dacă Potemkin nu era de faţă. Cine voia 
să obţină ceva, pe atunci, la curtea Ecaterinei, trebuia să se adreseze 
mai întâi puternicului Potemkin. Şi favoritul aduse o mulţime de 
oameni, pe care îi plasă în jurul împărătesei. Rudele sale fură numite 
în funcţiile cele mai înalte. Oricine făcea parte din familia sa, se 
bucura de o trecere deosebită. În acest timp, favoritul continua s-o 

înşele pe aceea care era stăpânitoarea tuturor ruşilor. Ecaterina credea 
că guvernarea ei adusese fericirea întregului popor. 1 se spunea că nu 
există un singur sat în toată împărăţia, unde să nu domnească pacea, 
liniştea şi belşugul. Într-un rând, împărăteasa se pregăti să facă o 
călătorie într-o regiune unde bântuia foametea şi erau numai colibe 
dărăpănate, iar pământul rămăsese nesemănat din pricină că oamenii 
n-aveau unelte şi seminţe. Potemkin, însă, se folosi de o şiretenie. 
Puse să se construiască din scânduri, de-a lungul drumului pe care 
aveau să-l străbată, căsuțe minunate, care fură vopsite în aşa fel că nu 
se cunoştea viclenia. Apoi, trimise la locul cu pricina, oameni de-ai 
săi, care aveau însărcinarea să aclame pe împărăteasă şi să-i 
mulțumească pentru norocul ce-l adusese asupra ţării. Potemkin se 
afla în trăsură, alături de Ecaterina. Trecând prin acea regiune, 
favoritul arătă spre oamenii care îi aclamau plini de entuziasm, şi zise: 
„Spune-mi, Majestate, nu domneşti asupra unui popor cu adevărat 
fericit?” Ecaterina nu-şi dădu seama că totul era o simplă comedie şi 
se simţi satisfăcută, văzând mulţumirea supuşilor ei. 

Marele conspirator se opri. Vladimir îl privea, plin de nerăbdare. 

— Şi ce legătură este între aceste încăperi săpate în stâncă şi 
Potemkin? întrebă el, în cele din urmă. 

— Vei afla îndată, răspunse conducătorul nihiliştilor. Favoritul 
rămase la putere mult timp. Cu toate că Ecaterina avea şi alţi amanți 
pe lângă el, totuşi aceştia nu se bucurau multă vreme de grațiile 
împărătesei, care se întorcea mereu la vechiul ei iubit. Dar, într-o 
bună zi, Potemkin rămase pe gânduri. Un locotenent din garda 
imperială, un tânăr de o frumuseţe desăvârşită, plăcuse în chip 
deosebit împărătesei. Ecaterina fu atât de încântată de acesta, încât îl 
pofti la masă câteva zile de-a rândul, şi când Potemkin vru să facă o 
scenă de gelozie amantei sale, poruncindu-i să interzică locotenentului 
de-a mai veni la Palat, aceasta îi întoarse spatele şi începu să râdă. Şi, 
deoarece favoritul devenea din ce în ce mai bănuitor şi o ameninţă, 
Ecaterina îi spuse că are nevoie de un general destoinic, care să 
pornească un război împotriva turcilor şi că se hotărâse să dea lui 
Potemkin comanda trupelor. Favoritul păli, căci ştia el ce înseamnă 
când împărăteasa încredinţează o misiune unui om care se bucurase 
de grațiile ei. Atunci trebuie să renunţe la toată puterea sa, la toată 
influenţa lui. Ştia că dacă se va depărta pentru câtva timp din capitală 

nu mai putea să nădăjduiască vreodată să dobândească vechea lui 
situaţie. Dar Potemkin era un om foarte chibzuit. Dacă pierdea 
speranţa de a mai deveni amantul împărătesei, şi prin aceasta 
stăpânitorul Rusiei, îşi spuse că trebuie cel puţin să plece bogat. Până 
atunci, nu pusese nimic deoparte, căci nu se gândise niciodată că va fi 
îndepărtat de la curte. Acum, însă, favoritul începu să adune comori 
peste comori. Se folosi de toată influenţa lui ca să procure funcţii 
însemnate tuturor acelora care îl plăteau, strânse bani cât mai mulţi; 
pe scurt, izbuti să agonisească o sumă foarte mare. Dar o nouă grijă 
puse stăpânire pe sufletul său. Voia să ducă în siguranță comoara sa. 
Ştia prea bine că imediat ce Ecaterina voia să alunge pe cineva de la 
curte, făcea în aşa fel ca să se scape de el pentru totdeauna. În acest 
scop, se intenta un proces — şi motive se găseau oricând - iar sentinţa 
era mai întotdeauna aceeaşi: acuzatul era exilat în Siberia sau, în 
cazul cel mai bun, condamnat la câţiva ani închisoare. Şi de asta se 
temea Potemkin. În acest caz, cum ar fi putut el să se folosească de 
comoara lui? Banii foloseau oricând în Rusia şi, mai ales, visteriei 
imperiale. În procesele care se intentau foştilor favoriţi, de obicei, se 
prevedea în sentinţă că averea împricinaţilor va fi confiscată în folosul 
statului. Se spunea, pur şi simplu, că ea fusese luată din banii statului 
şi, prin urmare, trebuia să fie redată proprietarului căreia îi aparţinea. 
Potemkin ştia toate acestea şi îşi luă măsuri de prevedere. Într-o 
plimbare pe care o făcu pe malul Nevei, favoritul descoperi această 
stâncă. Căută să afle cât se întinde ea sub apă şi, în acest scop, puse să 
se facă măsurători. Rezultatul lor fu că favoritul se încredinţă că 
stânca pătrunde adânc în apa râului. Hotărârea lui fu luată 
numaidecât. Aici, unde era ascunsă de orice ochi omenesc, voia 
Potemkin să-şi ascundă comoara. În acest scop, tocmi câţiva oameni 
de încredere pe care îi puse să jure că nu vor dezvălui niciodată taina 
pe care o vor afla. Lucrătorii depuseră jurământul. Se spune că se 
făgăduise fiecăruia dintre ei o răsplată împărătească, dacă vor duce la 
capăt lucrarea. Apoi, într-o noapte, se începu săpatul în stâncă. Mai 
întâi se ciopli în piatră o scară, destul de lată ca un om să poată 
cobori în adâncime, după aceea, gangul subteran fu lărgit din ce în ce 
mai mult. Intrarea fu ascunsă sub un chepeng, care nu putea fi 
descoperit. Apoi se săpară în stâncă încăperi, care fură prevăzute cu 
uşi solide. Astfel luă naştere sub suprafaţa apei o mică cetăţuie, despre 

care Potemkin putea să susțină cu drept cuvânt că nimeni n-o va 
cuceri. După ce totul fu guta, favoritul dădu o masă în cinstea celor 
zece lucrători care luaseră parte la lucrare şi care juraseră că nu vor 
destăinui taina. Oamenii veniră fără să bănuiască ceva, deoarece 
socoteau că aveau dreptul la răsplata promisă, căci munciseră aşa cum 
n-o mai făcuseră niciodată în viaţa lor. Şi fiecare dintre ei păstrase cu 
sfinţenie secretul. Potemkin puse să se pregătească în castelul său o 
masă, unde vinul curse din belşug. Deodată, unuia dintre lucrători i se 
făcu rău. Muncitorul păli şi se prăbuşi la pământ. Tovarăşii săi voiră 
să-i sară în ajutor, dar şi ei simţiră o greutate pe inimă şi un văl roşu 
jucându-le înaintea ochilor. Acestea îi făcură bănuitori şi, în cele din 
urmă, nenorociţii îşi dădură seama că fuseseră otrăviţi. Adunându-şi 
ultimele puteri, sărmanii oameni încercară să se îndrepte spre ieşire 
dar, în aceeaşi clipă, un grup de soldaţi se ivi în prag şi se auzi o salvă 
de puşti. Lucrătorii se prăbuşiră la pământ, răniţi de moarte. Zece 
oameni nevinovaţi îşi dădură sufletul în aceeaşi clipă, ucişi mişeleşte 
în castelul lui Potemkin. Dar favoritul împărătesei Ecaterina îşi 
ajunsese scopul. Nu mai exista niciun muritor, care să fi putut vorbi 
despre taina comorilor ascunse în stânca de pe malul Nevei. 

— Groaznic, groaznic, murmură Vladimir. 

Bakunin izbucni într-un râs batjocoritor. 

— Te uimeşte faptul că zece oameni, a căror singură vină fusese că 
au muncit din răsputeri, au putut fi ucişi, în sfânta Rusie, fără ca 
nimeni să se fi sinchisit de ei? zise marele conspirator. Dar tocmai 
aceasta este pricina urii noastre. Din această cauză vrem să distrugem 
tronul care a fost clădit pe sângele oamenilor nevinovaţi. 

— Continuă, continuă, stărui fiul marelui duce, spune-mi cum aţi 
ajuns în posesia încăperilor din stâncă? 

— Mult timp, comorile lui Potemkin rămaseră îngropate aici, 
continuă Mihail Bakunin. Fostul favorit căzu greu bolnav şi pe patul 
de moarte vru să destăinuie taina sa. În ultimele clipe, gândurile sale 
se îndreptară spre aceea care-l alungase de lângă ea. Muribundul ceru 
ca împărăteasa Ecaterina să-i facă favoarea de a veni la căpătâiul său. 
Aceasta refuză. Atunci, Potemkin îi trimise vorbă că un muribund vrea 
să-i facă o destăinuire de mare însemnătate. Ecaterina crezu că este 
vorba de taina iubirii sale şi, după oarecare şovăială, porunci să fie 
dusă la palatul lui Potemkin, care se află în piaţa cu acelaşi nume, din 

Petersburg. Muribundul întinse împărătesei mâna lui rece ca gheaţa, 
apoi duse la buze pe aceea a Ecaterinei. „Maiestate”, şopti el, „vreau 
să-ţi încredinţez un secret... Am o comoară nepreţuită, pe care am 
adunat-o în timpul când privirile tale se îndreptau cu dragoste spre 
mine. Toate aceste bogaţii sunt ascunse într-o stâncă de pe malul 
Nevei.” Şi Potemkin descrise împărătesei locul unde putea fi găsită 
comoara. După ce fostul favorit închise ochii, Ecaterina nu mai stătu 
la gânduri, şi-şi însuşi bogăţiile, deoarece se considera moştenitoarea 
lor legală. Tot ceea ce agonisise el, intră din nou în caseta imperială. 
Dar, în ceea ce priveşte încăperile săpate în stâncă, nu le dădu nicio 
însemnătate. Puțin timp după aceea muri şi Ecaterina cea Mare, fără 
să fi destăinuit cuiva taina. Numai printr-o întâmplare fu dat 
nihiliştilor să descopere această ascunzătoare minunată. Vladimir, 
dumneata ştii prea bine că orice trădător este pedepsit cu moartea. 

Tânărul se făcu roşu ca sfecla. 

— Înţeleg tulburarea ce te-a cuprins, continuă marele conspirator, 
căci dacă vorbesc de trădători, te gândeşti la tine, care ai vrut să 
dezvălui planurile noastre. Dar tu ai fost iertat de pedeapsă, căci n-ai 
depus jurământul care se cere acelora care intră în asociaţia noastră. 
Cu toate acestea, erai şi tu considerat ca făcând parte dintre ai noştri, 
căci te credeam unit cu noi printr-o legătură de sânge... Însă acum să 
revenim la chestie. Iată cum am descoperit ascunzătoarea: Acum vreo 
zece ani, un tânăr intră în asociaţia noastră. Era student, dar urma să- 
şi depună în curând examenul de licenţă. Tânărul aderase cu multă 
însufleţire la ideile noastre şi depuse, fără să şovăie, jurământul 
trebuincios. Am pus să fie supravegheat, ca orice tovarăş abia intrat în 
asociaţie. Curând după aceea, ne fu dat să constatăm că acest om era 
un nevrednic. Tânărul era în legătură eu prefectul poliţiei din 
Petersburg şi voia să ne trădeze. Aflând aceasta, hotărârăm să fie 
pedepsit. Într-o noapte luminată de lună îl aduserăm aici, la malul 
Nevei, şi-l azvârlirăm în apă. Mă întorsei acasă foarte tulburat, căci cu 
toate că uram din inimă pe acel tânăr care încercase să ne trădeze şi 
încălcase jurământul făcut, totuşi îl compătimeam deoarece îi fusese 
dat să moară în floarea vârstei. Mă întinsei în pat, dar nu izbutii să 
adorm. Înaintea ochilor mei apărea neîncetat icoana nefericitului 
tânăr care, prin fapta lui, îşi semnase sentinţa de moarte. Îl vedeam 
luptând cu valurile, iar capul lui încadrat de bucle plutind deasupra 

apei. În cele din urmă, coborâi din pat şi, deoarece era o noapte 
minunată şi vântul adia, mă aşezai la fereastră. Deodată, o făptură se 
ivi după colţul străzii, înaintă grăbită până în faţa casei mele, se opri 
la portiţă şi rosti încetişor numele meu. Surprins alergai jos, ţinând 
revolverul într-o mână, iar în cealaltă lampa. Eram hotărât să-mi vând 
scump pielea, dacă vreun spion ar fi încercat să mă atragă în cursă. 
Dar, când deschisei uşa şi mă dădui puţin înapoi, pentru a face loc 
necunoscutului să intre, abia izbutii să-mi înăbuş un strigăt de groază. 
Pentru prima dată în viaţa mea mă simţii cuprins de spaimă. În faţa 
mea, la o depărtare că-l puteam ajunge cu mâna, stătea tânărul pe 
care cu puţin timp înainte îl azvârliserăm în râu. De spaimă, mă 
repezii în sus pe trepte; celălalt, însă, mă urmări şi mă apucă de mână. 
Simţii o atingere rece ca gheaţa, dar aceasta mă încredinţă că am de-a 
face cu un om în carne şi oase. Tânărul începu să vorbească şi atunci 
îmi fu dat să aud ceva de necrezut. Nenorocitul se afundase în apă, 
dar izbutise să găsească un sprijin. La un moment dat, observase că 
era o stâncă şi ridicând un chepeng intrase într-o încăpere plină cu 
apă, de unde pătrunse într-un fel de văgăună unde putea să răsufle în 
voie, deoarece aceasta era umplută numai pe jumătate. Folosindu-se 
de o scară care ducea până la tavanul peşterii, tânărul ajunsese într-un 
gang lung. Clătinai capul, neîncrezător, dar trădătorul îşi continuă 
povestirea. După, ce rămase câtva timp acolo, ca să-şi mai vină în fire, 
străbătuse gangul şi ieşise din nou la suprafaţă, izbutind să ajungă pe 
mal, neîmpiedicat. Toate acestea mi se păreau simple născociri şi, 
totuşi, trebuia să dau crezare tânărului, căci văzusem cum fusese 
prăvălit în adâncime şi acum se afla înaintea mea viu şi nevătămat. 
Văzând neîncrederea mea, trădătorul se oferi să mă ducă la locul cu 
pricina. Primii propunerea sa şi în curând mă încredinţai că tânărul 
nu minţise. Îi făgădui să-l iert de pedeapsă dacă-mi va arăta văgăuna 
subterană. După puţin timp găsirăm scara săpată în stâncă, a cărei 
intrare era acoperită cu un chepeng, ascuns într-un tufiş, astfel că 
nimeni nu putea s-o descopere. Chemai câţiva tovarăşi, ridicarăm 
chepengul şi începurăm să coborâm treptele. Tânărul care scăpase de 
la moarte printr-o adevărată minune, se afla în fruntea noastră. Şi 
spusele sale se adeveriră cu totul. În adâncul râului se găseau câteva 
încăperi cioplite în stâncă, unde oamenii puteau să locuiască foarte 
comod. Atunci luai o hotărâre. Demult căutam în Petersburg un loc 

sigur, care să ne folosească de ascunzătoare. Era vorba să ne facem un 
depozit de arme şi muniții, şi mai ales de dinamită. Căci, din pricina 
acestui explozibil, nimeni nu se încumeta să ne închirieze vreo clădire, 
de teamă ca nu cumva printr-o întâmplare, dinamita să explodeze. 
Acum, însă, găsisem ceea ce căutam. Armele noastre fură aduse aici; 
tot în aceste încăperi făcurăm instalaţiile pentru fabricarea dinamitei, 
tezaurul nostru a fost de asemenea ascuns aici. Chiar şi tu, Vladimir 
Raşinski, vei fi nevoit să rămâi pe loc câteva săptămâni, căci eşti 
prizonierul nostru. 

— Prizonier, sunt prizonier, îngână tânărul, n-am deci, putinţa, să 
salvez viaţa împăratului? 

— Țarul nu mai poate fi salvat, replică Bakunin, căci mâine trupul 
său va fi sfâşiat în bucăţi. 

— Aşadar, atentatul va fi înfăptuit? 

— Da, dinamita îşi va face datoria, răspunse marele conspirator. 
Totul este pregătit până în cele mai mici amănunte, întocmai ca o 
piesă de teatru, a cărei punere în scenă a fost studiată cu luare- 
aminte... şi sunt sigur că reprezentaţia va fi pe pacul publicului. 

— Nu, nu va fi, exclamă Vladimir. Blestemele a milioane de oameni 
se vor îndrepta asupră-ţi, Mihail Bakunin. 

Marele conspirator înălță capul, cu mândrie. 

— Tinere, strigă el, tu nu ştii nimic despre năzuinţele poporului. 
Familia Romanov va înceta să mai existe. Ce am avut de la ei? 
Făgăduieli — nimic altceva decât făgăduieli —, care n-au fost împlinite 
niciodată. Voi deschide uşile închisorilor din Siberia şi voi reda 
libertatea miilor de nenorociţi care zac acolo fără nicio vină. Toţi 
aceia care au avut de suferit de pe urma împăratului, vor îngenunchea 
înaintea mea, îmi vor săruta mâinile şi mă vor binecuvânta ca pe 
eliberatorul Rusiei. 

O sclipire se aprinse în ochii săi, trupul său luă o atitudine 
impunătoare şi însuşi Vladimir nu-şi putu reţine admiraţia ce o simţea 
pentru acest om. 

— Şi, dacă ceea ce spui este adevărat, atunci libertatea poate fi 
câştigată numai printr-o faptă sângeroasă? întrebă tânărul, în cele din 
urmă. Nu există, oare, mijloace mai blânde, prin care se poate ajunge 
la acelaşi rezultat? 

— Poporul rus, care este îngenuncheat de zbirii săi, nu are alte căi 

pentru a-şi recâştiga drepturile pe care le au orice oameni. 

Din acest punct de vedere, Bakunin avea dreptate. Stăpânitorul 
tuturor ruşilor guverna cu asprime şi înăbuşea în sânge orice încercare 
ce avea ca scop salvarea poporului din mizeria în care se zbătea. De 
fapt, împăratul nu era vinovat, dar oameni de teapa lui Aşinov mai 
erau la curte şi aceştia nu-şi puteau menţine puterea decât asuprind 
pe cei slabi şi fără apărare. 

În Rusia nu era ca în alte ţări, unde poporul îşi are reprezentanţii 
săi care pot oricând să ceară judecarea vinovaţilor. În imperiul 
moscovit, pătura de jos era nevoită să rabde fără să crâcnească orice 
nedreptate i se făcea. Din această pricină, oropsiţii alergau sub 
drapelul lui Bakunin, care îşi propusese înlăturarea tuturor 
nedreptăţilor. 

— Şi tatăl meu trebuie să moară? întrebă Vladimir, în cele din 
urmă. 

— Da, răspunse conducătorul nihiliştilor. După ce Ţarul va fi 
omorât, voi pătrunde, în fruntea oamenilor mei, în palatul marelui 
duce, care va fi ucis de asemenea. Apoi, prinţesa Vera va fi adusă 
înaintea mea şi-i voi da să aleagă; sau renunţă la tron de bunăvoie, 
sau... 

— Sau? strigă Vladimir... 

— Va împărtăşi soarta unchiului, tatălui şi verilor ei, continuă 
Bakunin, cu sânge rece. 

— O, nelegiuitele, exclamă tânărul, nu vrei să cruţi nici măcar viaţa 
unei copile nevinovate? Vrei s-o ucizi, numai fiindcă face parte din 
familia Romanovilor? Şi eu... eu să ştiu că viaţa ei este ameninţată şi, 
totuşi, să nu-i pot sări în ajutor? Dă-te la o parte, Bakunin, vreau să 
mă duc la iubita mea, cel puţin ea să fie salvată. 

— Nenorocitule, strigă marele conspirator, îmbrâncindu-l cât colo, 
ştii că eşti în puterea mea? Un singur semn şi cazi sub loviturile 
oamenilor mei. Numai din consideraţie pentru mama ta, am hotărât 
să-ţi cruțăm viaţa. Dar dacă vrei să ne înfrunţi, nimic nu ne mai reţine 
şi, în câteva clipe, eşti un copil al morţii. Vladimir, dă-ţi seama ce 
faci! 

Tânărul păli, prăbuşindu-se pe pat. 

Marele conspirator se apropie de el şi-i puse mâna pe umăr. 

—  Ridică-te, Vladimir, fii bărbat, zise Bakunin. Priveşte cu 

resemnare ceea ce nu mai poate fi schimbat; nu există nimeni pe lume 
care să poată zădărnici pieirea Romanovilor. Eu am luat hotărârea şi 
tovarăşii mei au încuviinţat-o, astfel că mâine Alexandru al II-lea va fi 
un cadavru. Cel mai bun lucru pe care-l ai de făcut este să rămâi 
nepărtinitor. Nu te amesteca în lupta cea mare ce o pornim împotriva 
familiei imperiale. Îţi fac din nou propunerea pe care ţi-am mai făcut- 
o odată. Spune-mi, vrei să primeşti coroana Rusiei? Vladimir, te asigur 
că dacă nu mă refuzi şi eu rămân alături de tine, atunci suntem siguri 
de izbândă. 

— Nu, de o mie de ori nu! strigă Vladimir. Oricât de ademenitoare 
este propunerea ta, o refuz cu hotărâre! 

— Bine, fie cum vrei tu, zise Mihail Bakunin. Şi acum, mă voi 
retrage, căci mai am de lucru. 

Dispăru din încăpere, dar se întoarse imediat, însoţit de paznicul 
care le deschisese uşa la venire. 

— Iată, îţi las în pază acest prizonier, zise conducătorul nihiliştilor, 
adresându-se mutului. Eşti răspunzător cu viaţa ta, dacă izbuteşte să 
fugă, auzi? 

Mutul clătină capul în semn de afirmare. 

— Ai arme şi te poţi folosi de ele la orice încercare de fugă pe care 
o va face omul acesta, continuă Bakunin arătând pe Vladimir. Dar 
nădăjduiesc că nu vei fi nevoit să recurgi la forţă, căci socot că 
prizonierul îşi dă seama de situaţia în care se află. 

Apoi, marele conspirator părăsi din nou încăperea subterană. 


e 
x 


Îndată ce rămase singur, tânărul începu să se plimbe prin văgăună, 
pradă unei mari tulburări. 

Trebuia cu orice preţ să scape de acolo. În cele din urmă luă o 
hotărâre. 

Fiul marelui duce se apropie de paznicul său. 

— Eşti sărac? întrebă, el, adresându-se mutului. 

Acesta dădu din cap în semn de afirmare. 

— Ia spune-mi, n-ai vrea să fii bogat? continuă Vladimir. 

Ochii mutului străluciră de lăcomie. 

— Ei bine, eu îţi voi da prilejul să-ţi împlineşti dorinţa, dacă îmi 
ajuţi să scap de aici, zise fiul marelui duce. Răspunde-mi, există vreun 

mijloc ca să pot ieşi la lumina zilei? 

Mutul rămase pe gânduri, aţintindu-şi privirile asupra prizonierului 
său, ca şi cum ar fi vrut să se încredinţeze cu ce fel de om are de-a 
face. 

Deodată se năpusti spre o masă, pe care se aflau nişte foi de hârtie, 
şi scrise câteva rânduri pe una dintre ele. 

Vladimir citi: 


„Există un mijloc, dar ţi-l voi spune numai dacă am încredințarea că-mi 
vei da răsplata imediat ce vom ajunge afară.” 


— Aha, înţeleg, vrei un înscris, făcu tânărul. Bine, spune-mi numele 
tău. 
Mutul se apropie din nou de masă şi scrise iar câteva rânduri: 


„Da, vei afla numele meu, de asemenea cine sunt şi care este originea 
mea; îți voi da să citeşti povestea vieţii mele.” 


Apoi, trase după sine pe Vladimir într-un colţ al văgăunii şi scoase 
de sub o piatră o bucată de hârtie îngălbenită. 

Tânărul luă hârtia şi o citi. 

Era o poveste foarte ciudată, care fusese scrisă chiar de eroul ei. 

Iată ce cuprindea: 


„Odinioară, înainte cu vreo douăzeci de ani, eram un poliţist foarte bine 
văzut. 

Avusesem norocul să salvez viaţa prințului Paul, care urma să fie ucis 
chiar de cameristul său. 

Pe atunci, aveam o soţie foarte frumoasă. Cameristul prinţului venea 
adesea pe la noi. La un moment dat, începui să bănuiesc că între nevasta 
mea şi tânărul servitor există o legătură tainică. 

Îndată ce căpătai convingerea că bănuielile mele sunt întemeiate, 
amenințai pe soţia mea cu moartea, dacă nu-mi spune adevărul. 

Atunci, ea îmi mărturisi că tânărul camerist, care făcea parte dintr-o 
asociaţie politică, a primit însărcinarea să suprime viaţa prințului Paul, 
stăpânul său. 

Mă dusei numaidecât la prefectul poliţiei din Petersburg şi-i povestii cele 

auzite. 

Acesta zădărnici atentatul. Cameristul fu spânzurat. 

Ca răsplată pentru fapta mea, primii, la poliţie, o slujbă foarte 
însemnată. 

Ticăloasa mea soţie fu alungată din casa mea. O disprețuiam din 
adâncul inimii şi nu puteam s-o mai rabd lângă mine, cu toate că aveam 
doi copii de la dânsa. 

Dar denunţul meu nu avu ca urmare numai avansarea în slujbă, ci 
atrase asupră-mi ura nihiliştilor. 

De două ori încercară să mă ucidă, două gloanţe fură trase asupra mea, 
fără să mă nimerească. 

Eu, însă, lucram cu înfrigurare să descopăr locul unde îşi ţineau 
adunările. 

Dar toate străduinţele mele rămaseră fără folos. 

Conspiratorii ştiau să se sustragă urmăririlor mele. 

Totuşi, într-o zi, fui mai viclean decât dânşii. 

Folosindu-mă de o travestire minunată, izbutii să mă strecor printre ei şi 
astfel aflai tainele lor. 

Dar nu adusei la cunoştinţa superiorilor mei descoperirile făcute, căci 
voiam să aflu mai întâi toate secretele nihiliştilor. 

Apoi, fără îndoială că aş fi fost numit prefect. 

Într-o noapte, mă trezii din somn şi văzui în jurul meu cinci oameni 
înarmaţi până-n dinţi. Aceştia mă traseră jos din pat, silindu-mă apoi, să 
mă îmbrac. 

Afară era un ger de crăpau pietrele. Un strat gros de zăpadă acoperea 
pământul. 

Ticăloşii, care erau mascaţi, mă târâră până la o trăsură care aştepta 
înaintea porţii. Pornirăm în goana cailor; trăsura ocoli, astfel că nu ştiam 
unde eram dus. 

În cele din urmă, ne oprirăm în faţa unei căsuțe, despre care nu-mi 
aminteam s-o fi văzut vreodată. 

Aici, fui adus înaintea lui Mihail Bakunin. 

— „Ticălosule, răcni acesta, acum îţi vei primi pedeapsa cuvenită. Dar 
să nu-ţi închipui că te vom ucide, nu; aceasta ar fi o pedeapsă prea uşoară. 
Vei rămâne în viaţă, însă voi face în aşa fel ca să nu poţi destăinui tainele 
noastre. 

Apoi făcu semn unui nihilist, care se apropie de mine. Avea în mână o 

geantă de piele, cum obişnuiesc să poarte medicii. 

Mi se legară mâinile la spate şi câteva braţe vânjoase mă ţinură ca într- 
un cleşte. Apoi, nihilistul oare avea înfăţişarea unui doctor, se apropie de 
mine şi îmi făcu o mică operaţie care mă lăsă mut pentru toată viaţa. 

Leşinai de durere. 

Când îmi venii în simţiri, începui să nădăjduiesc că moartea mă va 
scăpa de chinuri, dar mă înşelasem, căci văzui că nihiliştii îmi dădură 
îngrijirile medicale, astfel că rana se vindecă încetul cu încetul. 

Îi întrebai adesea, prin scris, fireşte, cum mă vor putea împiedeca să 
destăinui tainele lor, atâta vreme cât eram în stare să scriu. 

Dar păreau că se sinchiseau prea puţin de aceasta. 

Când mă restabilii complet, îmi dădui seama că nu mai trăiam la 
lumina zilei, ca ceilalți oameni. Fusesem dus dedesubtul Nevei, în văgăuna 
săpată în stâncă. 

Imediat ajunsei la încredințarea că-mi era cu neputinţă să fug. 

După câtva timp, nihiliştii — care erau convinşi, că niciun muritor nu 
poate scăpa din această temniţă deoarece uşa care dă la scară era încuiată 
— mă făcură paznicul ascunzătorii lor. 

Aici îşi au ei arsenalul lor şi chiar tezaurul asociaţiei. 

Dacă vreunul dintre ei vrea să se ascundă în aşa chip ca nimeni să nu-l 
găsească, atunci se foloseşte de aceste încăperi. 

Sunt aici de douăzeci de ani, în timpul cărora am fost lipsit de lumina 
soarelui. 

Totuşi, cunosc un mijloc prin care se poate ajunge la suprafaţă, numai 
că un singur om nu-i de ajuns, ci trebuie cel puţin doi, care să-şi unească 
puterile. 

Cine va fi cel de-al doilea? Îl vom găsi vreodată?” 


Aici se sfârşea manuscrisul. 

Afirmațiile mutului nu puteau fi puse la îndoială. 

Tânărul privi înaintea lui, îngândurat. Deodată, se apropie de mut. 

— Ascultă-mă, de astă dată ai găsit tovarăşul de care ai nevoie, zise 
el. 

Nenorocitul tresări de bucurie. Întinse braţele şi vru să vorbească, 
dar niciun sunet nu ieşi de pe buzele sale. 

— Arată-mi mijlocul de a scăpa din această închisoare blestemată, 
şi-ţi jur că te voi răsplăti cum se cuvine, continuă tânărul. Şi dacă vrei 

să-ţi dau un înscris care să adeverească aceasta, sunt gata s-o fac. 
Fiul marelui duce aşternu pe aceeaşi hârtie căreia mutul 
încredinţase povestea vieţii sale, următoarele rânduri: 


„Îmi iau obligaţia să îngrijesc ca de un frate pe posesorul acestui înscris, 
paznicul văgăunii din stânca dedesubtul Nevei, îndată ce va izbuti să mă 
scoată la lumina zilei. 

Jur pe viaţa mea, că-mi voi respecta întru totul această făgăduială. 

Vladimir de Pahlen Raşinski.” 


Mutul privi cu luare-aminte rândurile scrise, apoi clătină capul în 
semn de aprobare. 

După câteva clipe apucă pe Vladimir de mână şi-l trase după sine. 
Coborâră câteva trepte şi ajunseră într-o mică peşteră. Un bolovan 
uriaş se afla înaintea unei deschizături, pesemne pentru a împiedeca 
pătrunderea apei. 

Mutul arătă spre acest bolovan, apoi luă creionul şi scrise pe hârtie: 


„Dacă izbutim să dăm piatra deoparte, putem să ajungem în apă şi să 
ne salvăm, înotând până la suprafață. 
Ai curajul să faci această încercare, tovarăşe de suferință?” 


Vladimir îşi îndreptă privirile spre fostul poliţist. 

— Crezi, într-adevăr, că e cu putinţă să mişcăm piatra din loc? zise 
el. 

Nenorocitul clătină capul în semn de afirmare, apoi aşternu din nou 
pe hârtie gândurile sale: 


„Am încercat adeseori, dar eram prea slab că să izbutesc. Acum, însă, 
fiind ajutat de tine, sunt sigur că voi avea succes. 

Dar, n-avem nicio clipă de pierdut; nihiliştii se pot întoarce dintr-un 
moment într-altul, căci sunt foarte bănuitori şi mă supraveghează cu 
străşnicie. 

Până în cel mult jumătate oră trebuie să fim gata. ” 


— Cred că te înşeli, răspunse Vladimir. Pentru a da în lături 
bolovanul, doi oameni nu sunt de ajuns. Socot că ar trebui cel puţin 


— 235 — 


cinci, şi mă îndoiesc dacă şi aceştia, ar putea să ducă lucrurile la bun 
sfârşit. 

Mutul îşi lăsă capul pe piept, cuprins de deznădejde. Nenorocitul îşi 
împreună mâinile; apoi, aruncă asupra lui Vladimir o privire în care se 
citea o durere nemărginită. 

Aşadar, nădejdea pe care o nutrea de zece ani era spulberată. 

Îşi dorise mereu să găsească un tovarăş puternic, care să-i ajute să 
urnească piatra din loc. Sperase că astfel, va izbuti să ajungă la 
suprafaţă. 

Şi acum, trebuia să-şi dea seama că se înşelase. 

Deodată, Vladimir se apropie de el şi, punându-i mâna pe umăr, 
zise plin de însufleţire: 

— Ascultă-mă, nu deznădăjdui! Cred că am găsit mijlocul să ieşim 
din încurcătură. Nu putem oare să înlăturăm bolovanul cu ajutorul 
dinamitei? 

Fostul poliţist ciuli urechile. 

Propunerea tovarăşului său nu era rea. 

Scoase din buzunar o hârtie şi scrise: 


„Dacă ne vom folosi de dinamită, riscăm să ne pierdem viaţa. Căci, în 
cazul că vom pune o cantitate prea mare din explozibil, atunci stâncile se 
vor prăbuşi peste noi şi ne vor zdrobi trupurile.” 


După ce citi răspunsul, Vladimir dădu din umeri şi zise: 

— Totuşi, trebuie să încercăm, bizuindu-ne pe noroc. Poate că vom 
întrebuința tocmai atâta dinamită cât trebuie ca să arunce în aer o 
parte din peşteră, iar cealaltă va rămâne întreagă. La urma urmei, 
socot că niciunul dintre noi n-are nimic de pierdut. Dacă nu izbutim 
să ieşim la lumina zilei, înseamnă să rămânem aici, la cheremul 
nihiliştilor. În ce mă priveşte, sunt hotărât să nu mai fiu mult timp 
prizonierul lor... Cât despre tine, duci o viaţă nedemnă de un om. 
Trăieşti aici, ca şi cum ai fi îngropat de viu. Valurile Nevei vâjâie 
deasupra ta. Lumina soarelui nu ajunge niciodată în aceste încăperi 
întunecoase şi umede. Singurii oameni pe care îi vezi sunt nihiliştii 
care te-au adus în această stare şi care nu te vor elibera de aici până la 
moarte. Aşadar, trebuie să-ţi pui viaţa în joc, dacă vrei să te bucuri de 
ea. 

Mutul întinse mâna lui Vladimir. 

Sărmanul om încercă din nou să vorbească, dar în zadar. 

Deodată sări în sus şi trase pe Vladimir după el. Străbătură în grabă 
câteva încăperi şi se opriră înaintea unei uşi de fier, care n-avea 
broască. 

Fără îndoială că această uşă se deschidea cu ajutorul unui 
mecanism secret. 

Într-adevăr, mutul se aplecă şi apăsă pe un buton care se afla într-o 
adâncitură a stâncii. 

Uşa se ridică încetişor. 

Uimit peste măsură, fiul marelui duce intră într-o încăpere foarte 
mare. 

Pe pereţii de granit ai acestei încăperi se vedeau atârnând puşti, 
revolvere, pumnale; ba chiar şi un mic tun se afla într-un colţ. 

Tezaurul nihiliştilor era depus într-un dulap de formă ciudată. 

Mutul arătă, prin scris, lui Vladimir, că suma care se găsea în dulap 
era de peste un milion de ruble. 


„Fiecare dintre ei trebuie să depună în casa asociaţiei, tot ceea ce-i 
aparține, îl lămuri fostul poliţist. Niciunui nihilist nu-i este îngăduit să 
aibă averea lui proprie, totul este jertfit pentru cauza cea sfântă.” 


— Dar unde se găseşte ceea ce căutăm? întrebă tânărul. Banii nu ne 
pot folosi la nimic; numai dinamita ne va da putinţa să ieşim la 
suprafaţă. 

Mutul se îndreptă spre un alt dulap şi trase un sertar. Înăuntru se 
aflau coşuleţe împletite, şi în fiecare dintre ele se găseau câteva tuburi 
de dinamită. 

Vladimir scoase imediat unul dintre aceste coşuleţe. 

— Atâta cred că va fi de ajuns, zise el. 

Tovarăşul său încuviinţă din cap şi amândoi părăsiră grota, 
îndreptându-se din nou spre peştera unde se afla deschiderea ce dădea 
în apă. 

Tânărul puse coşuleţul dedesubtul stâncii pe care voiau s-o arunce 
în aer. Apoi luă un fitil lung, al cărui capăt îl lăsă în coşuleţ, iar 
celălalt îl apucă în mână şi porni spre scările prin care ajunseseră în 
peşteră. 

— Şi, acum, vino-ncoace, mutule! porunci Vladimir. Fă-ţi 
rugăciunea! 

Fiul marelui duce îşi împreună şi el mâinile şi cei doi prizonieri ai 
nihiliştilor rămaseră tăcuţi câteva clipe, fiecare implorând mila 
cerească pentru izbândirea încercării lor. 

— În clipa când se va produce explozia, ne vom năpusti amândoi 
spre ieşire, continuă tânărul, apoi. Căci, altfel, apa năvălind înăuntru, 
va fi foarte greu să mai ieşim de aici. 

Fostul poliţist ascunse la sân hârtia căreia îi încredinţase povestea 
vieţii sale şi se alătură de tânărul său tovarăş. 

Acesta aprinse un chibrit. La lumina flăcării, fiul marelui duce 
observă că sărmanul om tremura. 

— Nu-ţi fie teamă, zise Vladimir. Gândeşte-te că vieţile noastre sunt 
în mâinile lui Dumnezeu, care poate să le cruţe sau să le nimicească. 

Chibritul se stinse. Tânărul aprinse un al doilea şi-l apropie de fitil. 

Flacăra se îndreptă cu repeziciune spre coşul cu dinamită. 

Cei doi prizonieri o urmăreau cu înfrigurare. 

— Acum, acum se va produce explozia, şopti Vladimir. 

Dar deocamdată, totul rămase cufundat în tăcere. 

Mutul îngenunchease. Fiul marelui duce îşi scosese haina, pentru ca 
să fie mai liber în mişcări. 

— Atenţie! strigă el, arătând spre deschiderea din stâncă. 

O detunătură uriaşă cutremură pereţii, ca şi cum o sută de tunuri ar 
fi fost slobozite în aceeaşi clipă. 

— Suntem pierduţi, îngână tânărul. 

De groază, mutul scosese şi el un strigăt nearticulat. 

Dar, în clipa următoare, arătă spre locul unde mai înainte se afla 
bolovanul. 

— Înainte, n-avem timp de pierdut! strigă tânărul. 

Cei doi se năpustiră, în acelaşi timp, spre deschizătura din stâncă. 

Valurile îi izbiră în faţă. Fiul marelui duce începu să înoate din 
răsputeri. 

După câteva secunde, bieţii prizonieri se aflau afară din peşteră. Nu 
trecu mult şi tânărul se văzu la suprafaţă. 

Acum se lăsă dus de curent. Malul nu mai era departe. 

Deodată îşi aminti de tovarăşul său. 

Unde era mutul? 

Tânărul se întoarse şi privi suprafaţa apei. La o mică depărtare, zări 
trupul unui om care se lupta cu valurile. 

Era fostul poliţist. 

Fiul marelui duce se îndreptă spre el. 

— Curaj, curaj, mutule, strigă el. Ţine-te bine, îţi vin în ajutor. 

Dar nenorocitul clătină capul şi făcu o sforţare, ca şi cum ar fi vrut 
să ridice braţele, însă nu izbuti. 

Explozia îi retezase mâna dreaptă, până aproape de cot. 

Din pricina tulburării ce-l cuprinsese, Vladimir nu-şi dăduse seama, 
acum însă observă că apa din jurul nenorocitului se înroşise de sânge. 

Mutul clătină capul, ca şi cum ar fi vrut să zică: 

— Nu, nu, pentru mine nu mai există scăpare. 

Apoi dispăru în adânc. 

Tânărul înţelese că orice încercare ar fi rămas zadarnică. Aşadar, îşi 
încordă puterile şi începu să înoate spre mal. 

După câteva minute ajunse la țărm. 

Zorile începuseră să se arate la răsărit. Fiul marelui duce rămase 
locului câtva timp, până ce hainele de pe el se uscară. Apoi sări în sus, 
hotărât să pornească spre palatul marelui duce. 

Ce-i drept, era dis-de-dimineaţă, dar vestea pe care o aducea avea 
prea mare însemnătate, astfel că nădăjduia că tatăl său nu-i va lua în 
nume de rău o vizită atât de matinală. 

În aceeaşi clipă, răsări soarele. 

Tânărul ridică mâinile spre astrul solar, exclamând: 

— Tu, tu nu vei îngădui ca razele tale să lumineze o faptă atât de 
înfiorătoare. Ocroteşte familia imperială şi dă-mi putinţa să ajung la 
timp ca să salvez viaţa lui Alexandru al II-lea. 

Apoi, fiul marelui duce se îndreptă spre oraş. 

Din când în când arunca priviri cercetătoare în jurul său, temându- 
se ca nihiliştii să nu fi pus iscoade pe țărm. 

Dar nimic nu-i dădu de bănuit. 

În cele din turnă, ajunse în oraş. 

Fiind prea devreme şi simțindu-se obosit, tânărul se hotărî să se 
oprească undeva ca să se mai odihnească puţin. 

Într-adevăr, trecând pe dinaintea unui hotel, Vladimir intră şi 
porunci că i se aducă ceva de mâncare şi o sticlă cu vin, căci voia să-şi 
mai învioreze forţele sleite. 

După ce mâncă, se întinse pe canapea şi adormi. 

Trebuie să fi dormit multe ore, căci când se trezi, soarele strălucea 
sus pe cer. 

Fiul marelui duce se frecă la ochi, apoi coborî de pe sofa. 

— Şi acum, mă voi duce la tata, zise el. Dea Domnul ca acest drum 
să mă ducă la ţintă. 

Coborî scările în grabă şi cu paşi zvelţi se îndreptă spre palatul 
marelui duce Constantin. 


Capitolul 148 — Cea din urmă plimbare 


Alexandru al II-lea se privi în oglinda cea mare, care se afla 
deasupra uşii cabinetului său. 

Această oglindă era o adevărată operă de artă şi data încă de pe 
vremea împărătesei Ecaterina cea Mare. 

Însă Ţarul părea că e nemulţumit de el însuşi, căci clătină capul, 
îndurerat. 

— Am încărunţit, murmură el, da, da, părul mi-a albit peste noapte. 
La urma urmei, nu-i de mirare, căci sunt foarte bătrân. Şi apoi, 
veşnica tulburare în care trăiesc, veşnica teamă că voi fi ucis, ar fi 
putut să mă îmbătrânească înainte de vreme. Acum, însă, mi-am ajuns 
ţinta vieţii mele. Poporul vrea să aibă o constituţie. Bine, o va avea. 
Năzuinţa mea este să domnesc întocmai ca şi ceilalți suverani din 
Europa; inima mi se sfâşie de durere, auzind cât de iubiţi sunt regii 
altor ţări, chiar mult mai mici decât Rusia. Şi atunci, îmi zic: „Nu s-ar 
putea să fie tot astfel şi în imperiul meu?” Dar se pare că am fost 
născut ca să ispăşesc păcatele strămoşilor mei, care au asuprit 
poporul. Acum sunt nevoit să îndur chinurile până la sfârşit. Şi apoi, 
în tinereţea mea, am făptuit şi eu multe greşeli. M-am lăsat condus de 
oameni ambiţioşi, care nu urmăreau decât satisfacerea intereselor lor. 
Ah, n-ar fi fost mai bine dacă nu ascultam de porunca mamei mele, 
Maria Feodorovna? N-aş fi fost mai fericit dac-aş fi renunţat la tron şi 
rămâneam în castelul meu din Crimeea, departe de lume, alături de 
soţia mea şi de scumpul meu copil! Fiul meu! Unde or fi putrezind 
acum oasele sale? De la întoarcerea mea n-am mai auzit nimic despre 
iubitul meu Dimitrie... Duşmanii l-au înlăturat, desigur, din calea 
mea. Ar fi trebuit, poate, să fiu mai energic, să pornesc eu însumi în 

căutarea lui, dar cei care nu voiau să ţină seamă de simţămintele 
mele, au ştiut să mă încătuşeze atât de bine încât, în cele din urmă, nu 
m-am mai sinchisit de el. Dar acum, să lăsăm aceste amintiri care 
pătează trecutul meu, să ne gândim la momentul de faţă, căutând să- 
mi răscumpăr greşelile din tinereţe... 

Împăratul scoase din buzunar ceasul său de aur, împodobit cu 
briliante. 

— E ora douăsprezece, zise Ţarul, apropiindu-se de birou. 
Gorciacoff m-o fi aşteptând în anticameră. 

Agită un clopoțel de argint şi, după câteva clipe, un lacheu intră în 
cabinetul particular al împăratului. 

— Excelenţa Sa domnul ministru Gorciacoff e aici? întrebă 
Alexandru al II-lea. 

— Da, Majestate, răspunse lacheul. Excelenţa Sa aşteaptă de o 
jumătate oră. 

— Spune-i să intre. 

Servitorul se înclină plin de respect şi părăsi încăperea în timp ce 
Ţarul se înapoie la birou şi începu să răsfoiască printre hârtiile ce se 
aflau acolo. 

— Plângeri, mereu plângeri, murmură el. Acum îmi dau seama că 
fratele meu Constantin avea dreptate. M-am înconjurat de slujbaşi 
necredincioşi, asta este totul. Ticălosul acela de Aşinov, fratele 
Eustachie şi alţii de teapa lor, m-au defăimat înaintea ţării, m-au 
smuls din inimile supuşilor mei. Acum, însă, nu vreau să mă mai 
folosesc de mijlocitori între mine şi poporul meu. Mă voi cobori eu 
însumi printre aceia asupra cărora domnesc. 

Draperia sălii de audienţe se dădu în lături şi un bărbat mic şi 
îndesat se ivi în încăpere. O barbă albă încadra chipul său cu trăsături 
fine, în care doi ochi străluceau îndărătul unor ochelari de aur. 

Omuleţul purta o haină simplă, neagră, însă la pieptul său sclipea o 
stea de argint în mijlocul căreia se afla un briliant de mărime 
neobişnuită. 

— Ah, Gorciacoff, dumneata eşti? zise Ţarul, ieşind în întâmpinarea 
noului sosit. Te-am cam lăsat să aştepţi... Apropie-te, Excelenţă. 

Ministrul se înclină plin de respect, apoi făcu câţiva paşi înainte. 

— Ia loc, dragul meu Gorciacoff, continuă Ţarul, arătând spre un 
scaun din faţa biroului. Am de vorbit cu dumneata chestiuni de mare 

însemnătate. 

— Sire, aţi poruncit să viu la Palat şi, ca întotdeauna, m-am grăbit 
să împlinesc porunca Majestății Voastre, răspunse omuleţul. 

— Îţi mulţumesc foarte mult, mai ales că ştiu cât eşti de ocupat. 
Dumneata eşti unul dintre puţinii oameni din ţară, care îşi fac datoria 
cu prisosinţă şi asupra cărora cad toate poverile. Dar acum, să-ţi arăt 
pentru ce te-am chemat. 

— Vă ascult, Majestate. 

— Gorciacoff, vreau să-mi fac testamentul, începu împăratul. 

Ministrul tresări. 

— Cum, vreţi să vă faceţi testamentul, Sire? exclamă el. Dar socot 
că vă grăbiţi... 

Țarul clătină capul, cu hotărâre. 

— Nu, nu, zise el, nu trebuie să ne lăsăm amăgiţi de aparenţe. Mă 
consider ca şi cum aş fi un om grav bolnav, suferind de inimă, care 
poate să-şi dea sufletul în orice clipă. Dragul meu Gorciacoff, fii atent 
la cele ce-ţi voi spune... 

Omuleţul plecă privirile în pământ, cam încurcat. 

— Majestate, trebuie cu orice preţ? îngână el. Trecem oare prin 
timpuri atât de grele, încât socotiți absolut necesar să vă arătaţi 
ultimele dorinţe? 

— Deocamdată nu-i vorba decât de testamentul meu politic, 
răspunse Ţarul. Aşadar, fii cu luare-aminte. Las tronul fiului meu cel 
mai mare, care, cu ajutorul lui Dumnezeu, va guverna sub numele de 
Alexandru al III-lea şi căruia îi doresc din toată inima să aibă o 
domnie mai fericită şi mai folositoare decât a mea. Dorinţa mea este 
ca dumneata, Gorciacoff, să rămâi alături de fiul meu şi să-l slujeşti cu 
aceeaşi credinţă şi dragoste cu care m-ai slujit pe mine. 

Ministrul duse mâna la inimă, adânc mişcat. 

— Vă jur, Majestate, că voi fi credincios fiului Vostru. 

— Vreau ca viitorul împărat al Rusiei, continuă Ţarul, să urmeze 
aceeaşi cale pe care am pornit şi eu în ultimul timp. Eliberarea 
poporului de sub jugul celor ce-i asupresc, acordarea unor libertăţi cât 
mai largi — aceasta să fie lozinca lui. Menţinerea vechilor principii este 
cu neputinţă. Poporul rus a început să se trezească la viaţă, sub 
soarele blând al învăţăturii. Trebuie să ne dăm toată osteneala ca el să 
fie luminat, să se bucure şi el de progresele civilizaţiei. Repetă mereu 

fiului meu, că trebuie să se bizuie numai pe popor, căci numai prin el 
poate deveni puternic. Alexandru al III-lea să fie aspru, neîndurător 
numai cu nobilii, care asupresc şi nimicesc pe cei slabi. 

— Da, sunt cu totul de părerea Majestății Voastre, zise Gorciacoff, 
şi mă simt fericit că pomeniţi despre acest fapt în testamentul Vostru 
politic. 

— Şi, acum, mai departe, continuă Ţarul, întinzându-se în fotoliu. 
În ceea ce priveşte politica externă, socot că ar fi foarte bine să 
încheiem cu Franţa un pact de alianţă. Prevăd că regatul prusian va 
deveni din ce în ce mai puternic. Războiul din 1870 a dovedit că mica 
Prusie vrea să cucerească toată lumea civilizată. Gorciacoff, trebuie să 
fim cu luare-aminte şi să nu lăsăm să piară o putere ca Franţa. Căci 
altminteri, Prusia sau mai bine zis Germania, va ameninţa serios 
existența Rusiei. Chiar dacă tratatul cu Franţa va fi numai de formă, 
totuşi nouă ne va aduce mari foloase, deoarece Germania nu se va 
încumeta să ne atace. Apoi, mai doresc ca fiul meu să nu facă noi 
cuceriri. Nenorocirea ţării noastre constă în întinderea ei prea mare. 
Un popor care locuieşte pe o suprafaţă cât jumătate din Europa, nu 
poate fi guvernat atât de uşor. Orice cucerire ar fi de prisos; singurele 
cuceriri ce se poate face, sunt acelea în domeniul ştiinţei. Acestea sunt 
dorinţele mele, Gorciacoff, şi te rog să ajuţi fiului meu ca ele să fie 
împlinite. De asemenea, îi cer să asculte de sfaturile iubitului meu 
frate Constantin şi-i poruncesc să îngrijească de fiica acestuia, prinţesa 
Vera. Îmi făcusem planuri mari cu această copilă, voiam să întind, cu 
ajutorul ei, o punte între familia Romanov şi regele Prusiei, o punte 
cum a mai existat odinioară. Dar nu vreau să judec faptele nepoatei 
mele; dragostea ei a biruit căci, dacă dragostea nu este o putere de 
care politica să ţină seamă, totuşi, are foarte mare însemnătate pentru 
un tată şi un unchi iubitor. 

În acest timp, Gorciacoff îşi făcuse câteva însemnări pe o hârtie. 

După ce împăratul termină, ministrul o împături şi zise zâmbind: 

— Această hârtie neînsemnată va fi, poate, hotărâtoare pentru 
viitorul omenirii. 

— Da, să nădăjduim că nu te înşeli, dragul meu Gorciacoff, să 
nădăjduim că Rusia nu va pierde rolul conducător pe care l-a luat în 
ultimul secol, răspunse Ţarul, cu glas solemn. Acum poţi să te retragi, 
căci aştept pe fratele meu cu care vreau să ies la plimbare. 

Gorciacoff se ridică, dar nu se depărtă, ci rămase locului. 

Împăratul îl privi surprins. 

— Ei, ce s-a întâmplat, dragul meu? Vrei să-mi faci vreo 
rugăminte? O, te rog, să nu şovăi, căci aş fi fericit să-ţi pot dovedi cât 
de mult te preţuiesc. 

— Da, Majestate, am o rugăminte, zise ministrul, şi, împlinindu-mi- 
o, veţi înfrumuseţa bătrâneţile mele. 

— Vorbeşte, Excelenţă, arată-mi ce-ţi doreşte inima, stărui 
Alexandru al II-lea. Ţi-a plăcut vreun castel din imperiul meu, te-a 
fermecat vreun giuvaier din tezaurul meu? Spune-mi despre ce e 
vorba şi-ţi făgăduiesc că-ţi voi împlini dorinţa numaidecât. 

Gorciacoff clătină capul. 

— Când un om a ajuns la vârsta mea, servind tot timpul în mod cu 
totul dezinteresat pe suveranul său, nu mai are el astfel de dorinţe, 
răspunse ministrul. Nu, Majestate, dacă sunteţi gata să-mi împliniţi o 
rugăminte, atunci pot să-mi iau îndrăzneala s-o exprim: Sire, încheiaţi 
pace cu nihiliştii. 

Împăratul sări în sus, uimit. 

Ochii săi începură să arunce fulgere de mânie. 

— Cum, Gorciacoff, strigă el, dumneata mă sfătuieşti să fac una ca 
asta? Dumneata îmi ceri să închei pace cu aceşti nemernici? Ştii, doar, 
prea bine că în război nu există îndurare pentru aceia care se 
năpustesc asupra nenorociţilor căzuţi pe câmpul de luptă şi-i ucid, 
spre a-i jefui. Astfel îi socot eu pe nihilişti; nişte hiene însetate de 
sânge. Ei nu se încumetă să lupte deschis şi se folosesc numai de 
viclenii şi aţâţări. 

Gorciacoff clătină capul, cu tristeţe. 

— Majestatea Voastră poate că are dreptate susținând că nihiliştii 
se folosesc de asemenea arme, zise el. Dar nu trebuie să uitaţi că n-au 
altele. Sire, cea mai mare parte dintre supuşii Majestății Voastre sunt 
pătrunşi de ideile nihiliste, şi dacă aceşti supuşi vor pieri, atunci ţara 
întreagă va avea de suferit nespus de mult. 

Alexandru al II-lea începu să se plimbe prin încăpere, pradă unei 
mari tulburări. 

— Aşadar, eşti de părere să facem pace cu nihiliştii? zise el. Şi cum 
crezi că se poate înfăptui asta? 

—  Majestate, răspunse Gorciacoff, există un singur mijloc ca 

nihiliştii să se liniştească... Daţi tării un parlament şi numiţi pe Mihail 
Bakunin printre sfetnicii tronului. 

— Mihail Bakunin, sfetnicul tronului? repetă Ţarul, ca şi cum n-ar 
fi înţeles. Mihail Bakunin să dobândească una dintre slujbele cele mai 
însemnate ale imperiului? 

— Sire, Bakunin este un om foarte înțelept, care ar putea aduce 
multe servicii Rusiei, dacă i s-ar da putinţa s-o facă. Dacă Majestatea 
Voastră mi-ar fi cerut să arăt cine aş vrea să fie urmaşul meu, după ce 
voi fi închis ochii, aş fi avut curajul să răspund: „Mihail Bakunin mă 
va înlocui cu succes”. În orice caz, aş prefera ca un astfel de om să-mi 
fie prieten, decât duşman. 

— Şi eşti de părere că Bakunin va trece de partea noastră, dacă va 
fi numit într-o slujbă însemnată? 

— El nu va renunţa la principiile sale, răspunse ministrul, dar va 
primi funcţia, căci astfel va putea să lucreze pentru patria sa. 

— Bine, fie, încuviință împăratul, scrie-i şi caută să-l câştigi de 
partea noastră. Însă, fireşte că trebuie să faci în aşa fel ca să nu se 
vadă că-l rugăm să ne acorde prietenia lui. 

— Nu, Majestate, aş da dovadă de prea puţină dibăcie, dacă aş lăsa 
să se întrevadă aceasta. Voi întocmi lucrurile astfel ca Mihail Bakunin 
să vină el la noi. 

— Atunci, nu mai amâna şi scrie-i chiar azi. 

— Da, voi face aşa cum porunceşte Majestatea Voastră, cu toate că 
va fi foarte greu să aflu adresa conducătorului nihiliştilor. Căci, 
deocamdată Mihail Bakunin mai este urmărit de autorităţi şi pe capul 
lui a fost fixat un premiu. 

În această clipă, lacheul intră în încăpere şi anunţă: 

— Trăsura aşteaptă la scară. 

— Ah, am şi uitat, strigă împăratul. Aşteaptă-mă o clipă, dragul 
meu Gorciacoff, şi vom pleca împreună. Dar unde să fie fratele meu, 
marele duce Constantin? Nu prea i se întâmplă să se lase aşteptat. Dar, 
la urma urmei, vom pleca fără el, căci nu vreau să-mi mai amân 
plimbarea. Ascultă-mă Gorciacoff, ştii ce-mi propusesem? 

— Nu, rog pe Majestatea Voastră să aibă bunăvoința să mi-o spună. 

— Aş vrea să mă plimb şi eu odată pe străzile Petersburgului şi, 
anume, într-o trăsură deschisă, ceea ce n-am făcut niciodată. Poporul 
trebuie să vadă că nu mă tem. Am auzit că am fost luat în bătaie de 

joc, din pricină că sunt însoţit de o gardă atât de puternică. Astăzi am 
poruncit să vină cu mine numai doi călăreţi, care să călărească alături 
de trăsură. 

— Majestatea Voastră s-a gândit bine la ceea ce vrea să facă? 
întrebă omuleţul. 

— Fireşte, răspunse Ţarul, în ultimul timp s-a vorbit atât de puţin 
despre nihilişti, aceştia au fost atât de liniştiţi, încât am început să 
cred că au renunţat la planurile lor sângeroase. Şi chiar dacă n-ar fi 
aşa, chiar dacă va trebui să am un sfârşit dureros — mi-e tot una, dacă 
se va întâmpla mai curând sau mai târziu, căci voi muri cu conştiinţa 
împăcată că am pierit ca un erou. 

Apoi, împăratul făcu un gest şi părăsi încăperea împreună cu 
Gorciacoff. 

Cei doi străbătură un şir de camere splendide. În urma lor păşea 
cameristul Ţarului, care mergea cu capul plecat. 

Astfel ajunseră în încăperea numită „odaia lui Pavel”. Aici se aflau 
tot felul de lucruri care aparținuseră împăratului Pavel. Vase 
minunate, în stil rococo, fotolii aurite, covoare de preţ de care se 
folosise răposatul suveran, împodobeau încăperea. 

— Dragul meu Gorciacoff, zise Ţarul, oprindu-se deodată, acesta a 
fost cel mai nefericit dintre toţi împărații Rusiei. Căci Pavel a vrut să 
facă bine poporului său şi nu i-a fost dat să-şi vadă visul înfăptuit, căci 
ucigaşii l-au suprimat înainte de a-şi putea duce planurile la 
îndeplinire. 

Zicând acestea, Alexandru al II-lea făcu o mişcare cu mâna şi izbi 
un vas care căzu la pământ, prefăcându-se în cioburi. 

Bătrânul camerist scoase un țipăt. Chiar Ţarul se dădu înapoi, vădit 
tulburat. 

— Ce s-a spart? întrebă Gorciacoff nemişcat. Ah, înţeleg, era una 
dintre vazele preţioase care se aflau pe masă. 

Într-adevăr, era o vază minunată, împodobită cu trandafiri roşii, ca 
sângele. 

Cameristul îşi împreună mâinile. Alexandru al II-lea privi lung spre 
credinciosul său servitor. 

— Ştiu la ce te gândeşti, moşule, zise Ţarul. Tremuri pentru viaţa 
mea, din pricină că am avut nenorocirea să sparg vaza. Căci, o veche 
legendă este legată de obiectele acestei încăperi. 

— Da, o veche legendă, repetă bătrânul, cu glas sugrumat, o 
legendă care se adevereşte cu o precizie uimitoare. 

— Ia te uită la moşneagul ăsta superstiţios, râse Ţarul, adresându-se 
lui Gorciacoff. 

— Şi legenda e, într-adevăr, atât de înfiorătoare? întrebă omuleţul. 

— Excelenţă, murmură cameristul, ori de câte ori se sfarmă un 
obiect din această cameră, o nenorocire se abate asupra familiei 
Romanov. Întotdeauna s-a adeverit aceasta. Mai deunăzi, când a murit 
fiul mai mic al Majestății Sale, un tablou s-a desprins de pe perete fără 
ca cineva să fi umblat pe aici. Rama prețioasă se prefăcu în bucăţi, 
deoarece era roasă de carii. 

— Fi, atunci, nu-i nimic de mirare, căci dacă rama n-ar fi fost 
putredă, tabloul ar fi rămas la locul lui, răspunse Gorciacoff, zâmbind. 

— Da, ştiu, ştiu, murmură bătrânul, mai mult pentru sine. 
Dumnezeu să aibă în paza sa viaţa împăratului. 

Alexandru al II-lea se apropie de credinciosul servitor şi-l bătu pe 
umeri: 

— Linişteşte-te, moşule, zise el, să nu-ţi închipui că răposatul Țar a 
întins mâna spre a mă lua la dânsul. Nu, mai am încă de trăit şi în 
curând voi întreprinde o călătorie lungă şi frumoasă, în care tu mă vei 
însoţi. 

— Ah, dac-ar fi cu putinţă! exclamă cameristul. 

— Da, da, îţi făgăduiesc, zise împăratul. Şi, acum, să mergem, 
Gorciacoff. 

Întinse bătrânului mâna, care se plecă şi o sărută cu respect. 

Apoi, împăratul, însoţit de ministrul său, cobori în curtea Palatului. 

Garda imperială stătea în poziţia de onor, iar tobele băteau. 

O trăsură aştepta înaintea portalului, de la care pornea în sus o 
scară largă, numită, „scara marilor duci” din pricină că atunci când se 
năştea un mare duce, pruncul era dus pe aici până la catedrala de 
peste drum. 

Trăsura era căptuşită cu mătase albastră pe care strălucea, brodat 
cu aur, blazonul familiei Romanov. 

Vizitiul stătea mândru pe capră, purtând o căciulă din blană de urs; 
de fiecare parte a trăsurii se afla câte un ofiţer din garda imperială, 
călare pe un armăsar minunat. 

— Ce zi frumoasă, exclamă Ţarul. Zău, soarele nu mi s-a părut 

niciodată atât de strălucitor. Vrei să mă însoţeşti, dragul meu 
Gorciacoff? 

— Regret din suflet că sunt nevoit să refuz invitaţia Majestății 
Voastre, răspunse omuleţul, dar peste un sfert de oră trebuie să iau 
parte la un consiliu de miniştri. Prin desfiinţarea robiei s-au născut în 
țară o serie de nemulțumiri şi acum trebuie să le potolim. 

— Mereu eşti cu gândul la muncă, mereu la datorie, zise Alexandru 
al II-lea. Bine, du-te, dragul meu. Şi fii încredinţat că-ţi vom purta o 
veşnică recunoştinţă. 

Ministrul se înclină plin de respect şi vru să coboare treptele, când 
o făptură ciudată se desprinse din mulţimea care se adunase în fața 
Palatului. 

Fără voie, Gorciacoff se dădu înapoi, apropiindu-se de împărat. 

Făptura urcă scările. Era o femeie bătrână îmbrăcată în zdrenţe. Pe 
faţa ei palidă, osoasă, străluceau doi ochi mari, cu priviri 
pătrunzătoare. Bătrâna se sprijinea într-un băț gros, necioplit. Un văl 
mare, rupt fâlfâia în jurul capului ei, iar părul îi cădea pe ceafă în 
neorânduială. 

— Ce-i asta? strigă Alexandru al II-lea. lată o apariţie foarte 
neplăcută. 

— Pesemne că femeia vrea să vorbească cu Majestatea Voastră, îşi 
dădu cu părerea Gorciacoff. Poate că e o nenorocită care are nevoie de 
vreun ajutor. 

Împăratul şovăi. O teamă ciudată puse stăpânire pe el. 

— Da, poate că ai dreptate, zise Ţarul, în cele din urmă. Dar s- 
auzim ce o aduce aici. Mătuşico, ce doreşti de la mine? întrebă el, 
adresându-se bătrânei. 

Aceasta se opri, sprijinindu-se pe băţul ei şi aţinti asupra lui 
Alexandru o privire lungă, pătrunzătoare. 

— Cum, nu mă cunoşti, Tătucule? zise ea. 

— De unde vrei să te cunosc? făcu împăratul. Nu cumva ţi-ai ieşit 
din minţi, bătrânico? 

— Nu, nu, exclamă femeia, şi asta ţi-o voi dovedi îndată. Iată, după 
cum smulg acest văl de pe capul meu şi-l calc în picioare, tot astfel 
ridic vălul viitorului şi-ţi voi spune ceea ce te aşteaptă. 

Zicând acestea, rupse vălul pe care-l purta şi-l aruncă la pământ. 

Gorciacoff se întoarse spre împărat şi-i zise: 

— Majestate, nu daţi ascultare acestei femei, căci fără îndoială că e 
vreo înşelătoare care vrea să vă înfricoşeze. 

O transformare uimitoare se produsese asupra lui Alexandru al H- 
lea. Împăratul era palid ca ceara şi stătea nemişcat, cu privirea aţintită 
în gol. 

— O înşelătoare? izbuti el să îngâne, în cele din urmă. Dar las-o să 
vorbească; mi se pare că m-am mai întâlnit o dată cu ea. 

Apoi se adresă bătrânei: 

— Ce vrei, de ce-mi aţii calea? 

— Pentru ca să te previn, împărate. 

— Să mă previi? repetă Ţarul. Despre ce este vorbe? 

— O mare primejdie te ameninţă, Majestate. 

— O primejdie? Bine, dar nu trăiesc eu în mijlocul supuşilor mei 
credincioşi? 

— Împărate, continuă bătrâna, astăzi a sosit clipa pe care ţi-am 
zugrăvit-o odinioară. 

— Nu înţeleg. Vorbeşte mai lămurit... 

Femeia se apropie de împărat, astfel că ceea ce şoptea dânsa 
Ţarului, nu putea să fie auzit de nimeni altul, afară de el. 

— Îţi aminteşti că într-o zi ai venit la o ghicitoare? îl întrebă ea 
încetişor. Erai însoţit de un om pe care mai târziu l-ai pedepsit cu 
asprime, poruncind să i se taie picioarele. 

— Ivan Kardoff, îngână Ţarul. Nu, nu-mi vorbi de el, nu vreau să 
mai ştiu nimic de acest ticălos. 

— Vrăjitoarea se numea Valloni, zise bătrâna. Îţi mai aminteşti da 
asta, tătucule? 

— Da, îmi amintesc, dar continuă, continuă... 

— Şi ai uitat cu totul ce ţi-a arătat atunci bătrâna ghicitoare? 
cercetă necunoscuta. 

— Nu, n-am uitat, murmură împăratul, îmi amintesc lămurit, mi-a 
arătat o privelişte înfiorătoare. Mă aflam în trăsură şi o bombă care fu 
aruncată spre mine, mă sfâşie în bucăţi. 

Bătrâna, izbucni într-un râs batjocoritor. 

— Da, aşa este, întocmai aşa, şopti ea. Şi, acum, priveşte la trăsura 
care te aşteaptă colo jos... Ia spune-mi, nu se aseamănă cu aceea pe 
care ţi-am arătat-o atunci? 

Ţarul duse mâna la frunte. 

— Da, are dreptate, zise el. 

— Ei bine, află că eu sunt vrăjitoarea Valloni, continuă bătrâna. 
Împărate, te previn să renunţi la această plimbare, căci moartea îţi 
aţine calea. Păzeşte-te să vii în apropierea ei, căci altfel eşti pierdut. 

— Aşadar, trebuie să fiu ucis? 

— Da, întocmai aşa cum ţi-am arătat odinioară. 

Împăratul simţi un fior străbătându-i trupul. 

În aceeaşi clipă privirile sale se îndreptară spre mulţimea ce se 
înghesuia în faţa porţii. 

Ce laş ar fi apărut el acum în ochii supuşilor săi, dacă ar fi renunţat 
să iasă la plimbare! 

— Îţi mulţumesc, zise el, adresându-se bătrânei vrăjitoare. Îţi 
mulţumesc pentru grija ce-mi porţi, dar nu voi ţine seamă de sfatul 
tău. 

— Împărate, ascultă-mă... 

— Te-am ascultat şi hotărârea mea a fost luată, o întrerupse 
Alexandru al II-lea. 

Şi scoase din buzunar o pungă de mătase, brodată cu aur. 

— Ţine, zise el, aruncându-i o monedă de aur pe care bătrâna o 
prinse cu multă îndemânare. lată răsplata pentru sfatul tău. 

Vrăjitoarea întoarse moneda pe toate părţile, apoi murmură: 

— Aur, aur strălucitor, dar nu-l voi lua, căci e rece şi umed... şi 
umezeala înseamnă sânge. Ia-ți înapoi aurul, împărate şi du-te cu 
Dumnezeu... aceasta va fi ultima ta plimbare. 

Şi cu o dibăcie care ar fi făcut cinste celui mai bun scamator, 
aruncă moneda în punga pe care împăratul o mai ţinea în mână. 

— Sire, zise Gorciacoff, care observase toată scena, socot necesar ca 
bătrâna să fie arestată. Astfel va fi silită să arate ce a făcut-o să-ţi dea 
acest sfat. 

— Nu, nu, lăsaţi-o în pace, răspunse Ţarul. O cunosc demult, e o 
vrăjitoare care se ocupă cu ghicitul în cărţi şi alte lucruri de soiul 
acesta. E foarte bătrână şi poate că a căzut în mintea copiilor. 

— Aşadar, Majestatea  Voastră nu dă nicio însemnătate 
avertismentului ei? 

— Fireşte, replică împăratul. Şi, acum, rămâi cu bine, dragul meu 
Gorciacoff. 

Ţarul întinse din nou mâna ministrului său şi se pregăti să urce în 

trăsură. 

În această clipă, Valloni se apropie iarăşi de Alexandru al II-lea. 

— Împărate, strigă ea, ţine seamă de sfatul meu... Tu nu te vei mai 
întoarce niciodată în casa ta! 

Țarul făcu un semn lacheului, strigând: 

— Goniţi-o, e nebună! 

— Ha, ha, nebună! exclamă vrăjitoarea, luaţi-mă drept nebună, 
aruncaţi-mă în fortăreaţa Petru şi Pavel, faceţi cu mine ce vreţi, dar 
peste două ore tot Petersburgul va fi îndoliat, căci un Romanov va 
zace în sicriu. 

Alexandru al II-lea simţi un fior de gheaţă străbătându-i trupul. 

— Legaţi-o, porunci Ţarul, cu glas tunător. 

Soldaţii se năpustiră asupra bătrânei şi în clipa următoare, 
vrăjitoarea era legată zdravăn. 

Chipul ei se schimonosise de furie. 

— Cum, strigă ea, aceasta e răsplata credinţei mele? Astfel 
răsplătiți pe aceia care sunt îngrijoraţi de soarta împăratului? Ei bine, 
atunci îţi doresc ca duşmanii familiei imperiale să izbândească. Du-te, 
mândrule Țar, urcă-te în trăsură şi porneşte în goană cailor spre 
moarte. 

— Puneţi-i un căluş în gură, strigă Alexandru, luaţi-o de aici nu 
vreau s-o mai aud. 

Vrăjitoare vru să mai spună ceva, făcu o sforţare uriaşă, ca şi cum 
ar fi vrut să se năpustească asupra Ţarului, dar soldaţii o împiedecară, 
târând-o cu ei. 

Alexandru al II-lea rămase pe gânduri. 

— Să plec fără escortă, însoţit numai de cei doi călăreţi? se întrebă 
el. Nu, ar fi o nebunie să-mi pun viaţa în primejdie, fără niciun rost. 

Făcu semn unuia dintre ofițeri şi-i porunci să aducă un detaşament 
de soldaţi călări. 

Câteva minute după aceea, escorta sosi. 

Împăratul sări în trăsură. Un singur semn şi caii porniră în galop. 

Mulțimea îl aclamă din nou şi apoi trăsura dispăru. 

Ţarul se tolăni pe perne. 

Scena pe care o trăise, cu câteva clipe înainte îl tulburase foarte 
mult. 

Ceea ce îi spusese vrăjitoarea, îi reveni din nou în minte. 

Dacă bătrâna avea, totuşi, dreptate şi acum el, împăratul, se ducea 
spre pieire? 

Cum, să moară înainte de a-şi vedea înfăptuită opera? 

Nu, ar fi o nebunie. Soldaţii îl înconjurau, doar, din toate părţile. 

Iar oamenii se înghesuiau pe străzi, ca să-l aclame, sau să-l salute. 

Căci, era într-adevăr un eveniment ca Alexandru al II-lea să iasă în 
stradă într-o trăsură deschisă. 

Locuitorii Capitalei se bucurau, în sfârşit, că pot vedea şi ei chipul 
împăratului lor. 

Pentru câteva clipe, Ţarul uită de preocupările şi grijile sale. 
Zâmbea cu bunăvoință şi răspundea la saluturi. 

Deodată, convoiul se opri. 

— Ce s-a întâmplat? strigă Ţarul, sărind de la locul său. 

Teama puse din nou stăpânire pe el. Unul dintre ofiţerii care îl 
însoțeau se apropie de trăsură. 

— Majestate, zise el, o femeie s-a aruncat înaintea cailor noştri. 

— O femeie? făcu Ţarul. 

— Pesemne că vrea să vă roage ceva, continuă ofiţerul. Ea susţine 
că trebuie neapărat să vorbească Majestății Voastre. 

— E tânără? cercetă Alexandru. 

— Da, şi încă frumoasă. E îmbrăcată toată în negru şi pare să fie în 
doliu. 

Suveranul îşi muşcă buzele. 

Se întâmpla adeseori ca soțiile sau copii acelora care erau exilați în 
Siberia, să-i aţină calea şi să-l roage să graţieze pe sărmanii deportaţi. 

Împăratul îşi zise că şi de astă dată trebuie să fie vorbe de aşa ceva 
şi, de aceea, ar fi fost foarte bucuros să nu dea ochi cu necunoscuta. 

— Întrebaţi-o cine e şi ce vrea, porunci el. 

Ofiţerul se îndepărtă de trăsura imperială. 

Nenorocita se mai afla înaintea cailor, fiind hotărâtă să se lase 
strivită de copitele lor, decât să se dea într-o parte. 

După câteva minute, ofițerul se întoarse, aducând răspunsul. 

— Majestate, zise el, femeia este soţia fostului prefect al poliţiei din 
Petersburg, Aşinov, care a fost executat de curând. 

— Soţia lui Aşinov? întrebă împăratul. Şi ea vrea să-mi facă o 
rugăminte? 

— Da, ţine cu tot dinadinsul să fie adusă înaintea Majestății 

Voastre. 

— Bine, să i se împlinească cererea, răspunse împăratul. 

După câtva timp, Francesca fu adusă înaintea lui Alexandru al II- 
lea. 

— Sire, îndurare, îndurare, strigă ea. 

— Dumneata eşti soţia fostului prefect Aşinov? întrebă Ţarul. 

— Da, Majestate, răspunse frumoasa femeie, tremurând. 

— Cred că ştii că soţul dumitale m-a trădat? continuă suveranul. 

— Ştiu, ştiu, însă... 

— Am fost nevoit să semnez sentinţa de condamnare la moarte, o 
întrerupse împăratul. Mi-a fost cu neputinţă să vă feresc de această 
durere, căci, dacă aş fi îngăduit ca funcţionarii necinstiţi să ocupe 
slujbele cele mai însemnate ale imperiului, atunci ce s-ar mai fi ales 
din poporul meu? 

— O, Sire, nu mă încumet să vorbesc despre hotărârile Majestății 
Voastre şi, chiar dacă aş vrea s-o fac, ar fi prea târziu. Însă, vă rog să 
mă ocrotiţi... Am fost alungată din locuinţa lui Aşinov, mi s-a luat 
toată averea... acum, sunt atât de săracă, încât n-am nici măcar un 
adăpost. 

— Şi cine a făcut toate acestea? întrebă Ţarul. 

— Funcţionarii Majestății Voastre, răspunse Francesca. 

— Funcţionarii mei? repetă împăratul. Dar ce i-a îndrituit s-o facă? 

— Sentința care a fost rostită împotriva soțului meu, replică 
frumoasa femeie. Căci aceasta nu prevedea numai executarea 
nenorocitului, ci şi confiscarea întregii averi. Şi astfel, am fost aproape 
despuiată, nelăsându-mi-se decât ceea ce am pe mine. Sire, o 
asemenea cruzime... 

— Nu intra în vederile mele, completă Ţarul. Voi căuta să-ţi viu în 
ajutor. Dacă nu mă înşel, soţul dumitale avea o mică vilă în 
apropierea Moscovei? 

— Întocmai, Majestate, vila Socol. 

— Ei bine, aceasta îţi va rămâne. Chiar azi voi da ordinele 
necesare. N-avea nicio grijă, vila va intra în posesia dumitale şi afară 
de asta, ţi se va înmâna o sumă de bani, din e căror dobândă vei putea 
trăi liniştită. Dumneata nu trebuie să ispăşeşti păcatele soţului 
dumitale. 

— O, vă mulţumesc, Sire, vă mulțumesc din inimă, strigă 

Francesca, plecându-se spre a săruta mâna împăratului. 

Acesta, însă, şi-o retrase şi făcu un semn vizitiului. 

Trăsura porni înainte, însoţită de escorta imperială. 

Cei de faţă, cărora scena nu le scăpase, înțeleseră că împăratul 
dăduse iarăşi dovadă de mărinimie şi izbucniră în urale nesfârşite. 

Auzind strigătele entuziaste ale supuşilor săi, Alexandru al II-lea se 
simţi mai liniştit. 

— Poate, oare, să se găsească, printre oamenii aceştia, cu care sunt 
atât de îngăduitor, vreunul care să încerce să-mi ia viaţa? se întrebă 
Ţarul. N-am dreptul să mă bizui pe faptul că voi fi ocrotit, dacă s-ar 
porni ceva împotriva mea? Da, fireşte, supuşii mei preţuiesc toate 
străduinţele ce le fac spre a veni în ajutorul celor oropsiţi; ei nu vor 
cuteza niciodată să ridice mâna împotriva împăratului, care urmăreşte 
un singur ţel: binele patriei. 

În această clipă, trăsura coti în bulevardul Newski. 


Capitolul 149 — Sfârşitul lui Alexandru al II-lea 


În aceea şi dimineaţă, o adunare ciudată avea loc în locuinţa lui 
Boianovski. 

Vreo treizeci de oameni, bărbaţi şi femei, şedeau în jurul unei 
mese, unii dintre ei stând chiar în picioare. 

Mihail Bakunin prezida adunarea şi se găsea în capul mesei. 

Dar marele conspirator părea foarte tulburat, căci nu luase loc pe 
scaun, ci rămăsese în picioare, sprijinindu-se cu o mână de masă. 

— Prieteni, zise el, cu glas tremurător, astăzi a venit clipa când 
trebuie să se hotărască soarta noastră. Astăzi e ziua cea mare, când 
vom porni lupta decisivă împotriva familiei Romanov. Ani întregi, aş 
putea zice chiar decenii întregi, am lucrat pentru ca să ne ajungem 
țelul nostru. Am aşteptat cu nerăbdare această zi, întocmai cum mama 
aşteaptă clipa când va putea să privească în ochii pruncului nou 
născut. Am aşteptat-o cum condamnatul care a lâncezit treizeci de ani 
în celulele subterane ale fortăreței Petru şi Pavel, aşteaptă clipa când 
va fi eliberat din temniţa blestemată. Şi acum, dragi prieteni, ceasul 
nostru a sunat. Inimile ne zvâcnesc cu putere, sângele circulă mai 
repede prin venele noastre, trupul ne e străbătut de fiori. Acum se 
cere să lucrăm cu mintea limpede şi să ne păstrăm sângele rece. 

Numai dacă vom proceda cu chibzuială, adânc pătrunşi de opera ce 
trebuie s-o înfăptuim, numai atunci ne vom bucura de izbândă. Şi 
apoi, cred că ştiţi cu toţii că este vorba de viaţa noastră. Dacă lovitura 
pe care vrem s-o dăm familiei Romanov, nu reuşeşte, atunci suntem 
pierduţi. Niciunul dintre noi nu trebuie să spere că va scăpa. Căci 
prigoana ce se va porni împotriva noastră, a nihiliştilor, va întrece tot 
ceea ce cunoaşte istoria. O armată întreagă de poliţişti va fi pusă pe 
urmele noastre, şi fără îndoială că niciun tovarăş nu va izbuti să 
părăsească ţara. Prieteni, împăratul trebuie să piară şi, odată cu el, 
toți membrii familiei Romanov. Niciunul dintre ei nu trebuie să 
rămână în viață, pentru ca să putem desfăşura în linişte steagul 
revoltei pe ruinele Palatului imperial. Şi acum, să trecem la împărţirea 
rolurilor acestei drame sângeroase. Am hotărât rolul pe care îl va avea 
fiecare dintre noi şi nădăjduiesc că ştiţi ce aveţi de făcut; totuşi ar fi 
bine să vă reamintesc. Unde este tovarăşa care va trebui să apuce 
căpăstrul cailor? 

O tânără femeie, ieşi din rândurile nihiliştilor. Era frumoasă, 
atrăgătoare şi mai curând s-ar fi putut crede despre ea că e făcută spre 
a ferici un bărbat, decât că ar putea lua parte la o crimă. 

Această femeie, însă, avea un trecut foarte zbuciumat. 

Fusese căsătorita cu ambasadorul Italiei la Petersburg. 

Soţul ei, un tânăr nobil şi bogat, primise misiunea de a reprezenta 
în capitala Rusiei interesele patriei sale. Atunci, luă cu dânsul şi pe 
soţia lui, Gaetana. 

Închirie una dintre clădirile cele mai elegante ale Petersburgului şi 
fu primit în societate cu braţele deschise. 

Într-o zi, însă, avu nefericirea să fie lovit de un glonte tras de 
împărat, în timpul unei vânători organizate de Țar. 

Această nenorocire fu discutată în fel şi chip. 

Se spunea că tânărul diplomat îndreptase, din întâmplare, arma lui 
asupra Ţarului, care văzând aceasta, descărcare arma în pieptul 
nenorocitului. Alexandru al II-lea îşi închipuise că ambasadorul voia 
să-l ucidă şi, pentru a nu cădea victimă acestei ticăloşii, trăsese asupra 
tânărului. 

Este cu neputinţă să descriem durerea Gaetanei când cadavrul 
soţului ei fu adus în palatul ambasadei. 

Sărmana femeie îşi adorase bărbatul. Deznădejdea ei nu mai 

cunoscu margini. Începu să-şi smulgă părul şi căzu într-o stare vecină 
cu nebunia. 

În cele din urmă, după ce se mai potoli şi-şi recăpătă sângele rece, 
intră în asociaţia nihiliştilor. 

Nutrea o ură de moarte împotriva Ţarului, care-i ucisese soţul, şi 
deveni astfel o vrăjmaşă înverşunată a familiei imperiale. 

Puterea de convingere a lui Mihail Bakunin izbutise să facă din 
fosta contesă una dintre nihilistele cele mai înflăcărate. 

Însăşi Gaetana rugase pe marele conspirator să-i încredinţeze un rol 
însemnat în drama ce urma să se joace. 

Dânsa trebuia să oprească trăsura împăratului pentru ca tovarăşii ei 
să arunce bombele ucigătoare. 

— Aşadar, hotărârea dumitale este luată, Gaetana? zise Mihail 
Bakunin, adresându-se tinerei femei. Ştii că prin aceasta îţi pui în 
primejdie propria-ţi viaţă? Căci, nu cred să mai ai timpul să fugi. Şi în 
acest caz, sau vei fi omorâtă de schije, sau vei fi prinsă şi, atunci, te 
aşteaptă o soartă înfiorătoare. 

— Da, ştiu, ştiu totul, răspunse italianca, plecându-şi privirile. 

— Gaetana, încă mai e timp să-ţi schimbi hotărârea, continuă 
Bakunin. Dacă vrei să renunţi la planul dumitale, poţi s-o faci fără 
înconjur şi te încredinţez că nimeni nu te va mustra. Căci ştim cu toţii 
că n-ai devenit nihilistă pentru a scăpa sărmana noastră patrie, ci spre 
a înfăptui o răzbunare personală. Te vom dezlega de jurământul făcut 
şi vei putea să te întorci în frumoasa Italie, unde ne vei uita atât pe 
noi, cât şi timpul nenorocit petrecut la ruşi. 

Gaetana clătină capul cu hotărâre. 

— Nu, nu, exclamă ea, nu pot să-ţi primesc sfatul, Mihail Bakunin. 
Am jurat că voi lua parte la uciderea Ţarului şi vreau să-mi respect 
jurământul. Îmi atragi atenţia că mă duc la o moarte sigură. Dar nu-ţi 
dai seama că aceasta nu poate decât să mă bucure? Căci moartea mă 
va uni cu iubitul meu soţ. Şi apoi, gândeşte-te că voi muri cu 
încredințarea că trupul lui Alexandru al II-lea va sângera alături de 
mine. Aşadar, mă duc la moarte cu braţele deschise. 

Cuvintele tinerei femei înflăcărară pe nihilişti. 

Conspiratorii se adunară în jurul ei şi o îmbrăţişară cu căldură. 

Bakunin îi întinse mâna, adânc mişcat. 

— Adio, Gaetana, zise el. Domnul să-ţi călăuzească paşii pe calea 

cea bună. Noi nu ne vom revedea, sunt sigur de asta. Dar dacă îţi voi 
supravieţui, te rog să fii încredinţată că până la ultima mea suflare îţi 
voi păstra o amintire pe care un om o poate purta numai aceluia care 
a dat dovadă de un eroism fără seamăn. Şi acum, Boianovski, bunul 
meu prieten, e rândul tău... 

Medicul se apropie de marele conspirator. 

Acesta îi puse mâinile pe umeri şi privi adânc în ochii lui. 

— Boianovski, prietene, continuă conducătorul nihiliştilor, cu un 
ton care arăta tulburarea ce-l cuprinsese, tu ai fost ales să dai lovitura 
hotărâtoare familiei Romanov. Folosindu-te de o travestire, te vei 
apropia cât mai mult de trăsura imperială. Ceilalţi vor avea grijă ca 
jandarmii să nu te oprească, căci dacă ar încerca s-o facă, tovarăşii 
noştri îi vor ataca. Apoi vei păşi lângă trăsură, arătând Ţarului pâinea 
pe care o vei avea în mâini, şi care va fi umplută cu dinamită. Ştii ce 
ai de spus cu acest prilej. Fireşte că Ţarul va refuza să-ţi răspundă. 
Atunci, vei arunca pâinea în trăsură. Explozia se va produce 
numaidecât. Trupul lui Alexandru al II-lea va fi sfâşiat în bucăţi şi — 
nu vreau să-ţi ascund nimic — odată cu el vei pieri şi tu. 

— Da, ştiu, zise Boianovski, cu sânge rece. Astăzi trebuie să-mi 
jertfesc viaţa, dar o fac bucuros, căci ştiu că prin aceasta, aduc ţării 
mele un serviciu însemnat. 

—  Boianovski, ai chibzuit bine? replică marele conspirator. 
Gândeşte-te, mai ai timp să te retragi. Iată, uşa îţi stă deschisă; dacă 
vrei să pleci, nimeni nu te va urma. Ba, mai mult chiar, vreau să 
împiedec să se vadă încotro îţi vei îndrepta paşii. Îţi dau cuvântul meu 
de onoare că nimeni nu-ţi va sta în cale. Căci jertfa ta e atât de mare, 
încât numai acela care e gata la orice, o poate aduce. 

— Da, sunt gata la orice, exclamă medicul. Ah, dacă fiecare 
locuitor al sfintei Rusii ar gândi ca mine! Va veni un timp, sunt sigur 
de asta, când numele de Bakunin şi Boianovski vor fi rostite cu 
venerație adâncă şi portretele noastre se vor găsi în casa fiecărui rus, 
iar credincioşii vor păşi în faţa acestor portrete şi se vor ruga pentru 
noi. Atunci, toţi vor zice că noi am fost cei mai buni fii ai ţării. 

— Voi aţi fost cei mai buni fii ai ţării, repetară cei de faţă. 

Apoi, nihiliştii se adunară în jurul lui Boianovski, îl sărutară, îi 
strânseră mâna şi-i doriră noroc în întreprinderea lui primejdioasă. 

— Îngenuncheaţi, strigă, deodată, Bakunin, cu glas tunător. 

Conspiratorii îi împliniră porunca. 

Mihail Bakunin desfăcu larg braţele, ca şi cum s-ar fi aflat în faţa 
unei mulțimi pioase. 

— Tovarăşi, vă binecuvântez, continuă el, cu glas solemn. Fiecare 
dintre noi s-a născut cu menirea să moară, luptând pentru ţară şi 
libertate. 

— Pentru ţară şi libertate, repetară ceilalţi în cor. 

Apoi, marele conspirator continuă, adânc mişcat: 

— Îmi iau rămas bun de la voi toţi. Nu se ştie dacă voi supravieţui 
atentatului. Şi acum, când mă despart de voi poate pentru totdeauna, 
vreau să vă spun că am luptat veşnic pentru izbândirea cauzei noastre, 
pentru eliberarea patriei de sub jugul tiraniei. 

— Asta o ştim prea bine, răspunse Boianovski. 

— Aşadar, să trecem mai departe, continuă conducătorul 
nihiliştilor. În cazul când bomba pe care o va arunca Boianovski nu-şi 
va atinge ţinta, cu alte cuvinte, dacă Ţarul va scăpa nevătămat, atunci 
o altă bombă va trebui să pună capăt vieţii sale. Pahlen, tu eşti acela 
care ai fost ales să arunci cealaltă bombă. Ţi se va da o carte, care va 
fi de asemenea umplută cu dinamită. Această carte o vei arunca la 
picioarele Ţarului. Şi acum, vă las cu bine, adio tovarăşi! 

Suspine adânci izbucniră din piepturile celor de față. 

Deodată un tânăr blond, cu ochi albaştri, scoase un strigăt şi se 
prăbuşi la pământ. 

Era sculptorul pe care l-am întâlnit în vila Nataliei. 

— Ce s-a întâmplat? strigă Mihail Bakunin. 

— Glatzov a leşinat, răspunse un glas de femeie. 

— Glatzov e prea slab, reluă marele conspirator, căutaţi să-l 
readuceţi în simţiri. 

În urma străduinţelor tovarășilor săi, tânărul deschise ochii. 

Era galben ca ceara şi tremura. 

— Acum putem porni, zise Bakunin, Dumnezeu să ne călăuzească 
paşii. 

Nihiliştii îşi mai strânseră o dată mâinile, apoi părăsiră casa, unul 
câte unul, pentru că ieşirea unui număr mai mare de oameni ar fi 
stârnit bănuieli. 

Fiecare se strecură spre locul care-i fusese stabilit dinainte. 

Bakunin, Pahlen şi Boianovski rămaseră singuri. 

— V-am reţinut, dragii mei, începu marele conspirator, apucând de 
mână pe prietenii săi, pentru că voiam să-mi mai iau o dată rămas 
bun de la voi. Mai aveţi să-mi încredinţaţi ceva, aveţi de făcut vreo 
destăinuire? 

Pahlen se alătură de prietenul său. 

— Bakunin, zise el, tu ştii prea bine ce-mi apasă inima. 

— Da, te înţeleg, e vorba de Lo... replică marele conspirator. Dar, 
îţi dau cuvântul meu de onoare că dacă voi supravieţui atentatului, 
voi îngriji de fiica ta, întocmai ca un tată. Nu, nu ca un tată, adăugă 
Bakunin, ci, ascultă-mă Pahlen, vreau să-ţi fac o mărturisire... Lo este 
prima femeie care a făcut asupra mea o impresie adâncă, astfel că sunt 
aproape hotărât să-i cer mâna. Însă nu ştiu dacă fiica ta mă iubeşte. 
Ori de câte ori mi-am pus această întrebare, n-am putut să-i găsesc 
răspunsul. Aş fi vrut să-i vorbesc demult despre asta, dar n-am avut 
curajul şi apoi, nu voiam s-o fac înainte de a afla părerea ta. Acum 
însă, îţi pun întrebarea şi te rog să-mi răspunzi cinstit: Dacă aş rămâne 
în viaţă, ai încuviinţa să-mi dai în căsătorie pe fiica ta? 

Pahlen desfăcu braţele. 

— Vino la pieptul meu, prietene, strigă el, nici nu-ţi închipui ce 
mândru sunt că un om ca tine s-a îndrăgostit de fiica mea. Şi ca să nu 
rămâi în îndoială, adresează-te ei însăşi. Ea se află în camera 
alăturată. 

Bakunin strânse mâna bogătaşului şi păşi în încăperea cealaltă, 
unde Lo îl aştepta pe părintele ei. 

— Încă nu vine tata? întrebă tânăra americană, văzând pe Bakunin. 

— Mai are puţină treabă, draga mea, răspunse marele conspirator. 
Până la întoarcerea lui trebuie să te mulţumeşti cu tovărăşia mea. 

— O tovărăşie care mi-a fost întotdeauna plăcută, replică Lo. Ah, 
Mihail Bakunin, aş vrea să-ţi pun o întrebare. Tatăl mea m-a introdus 
pe furiş în această casă, ştiu că aici s-au adunat o mulţime de oameni. 
Nu ştiu de ce, dar parcă simt o greutate pe inimă... mi-e teamă ca 
tatăl meu să nu se amestece în vreo întreprindere care i-ar putea 
primejdui viaţa. 

— Draga mea Lo, zise Mihail Bakunin, eşti destul de mare ca să afli 
adevărul. Tatăl dumitale mai are de plătit în Rusia o veche datorie. 
Din această pricină a trecut Oceanul şi s-a reîntors în patrie. 

— O veche datorie? făcu Lo. Bine, dar poate să plătească, are doar 

destui bani... 

Marele conspirator clătină capul, cu tristeţe. 

— Nu e vorba de bani, zise el, ci de o răzbunare. Părintele dumitale 
a suferit o groaznică lovitură, care a pornit din Palatul imperial. Acum 
s-a reîntors în ţară, pentru a relua lupta împotriva familiei Romanov, 
o luptă foarte serioasă, în care ne putem aştepta la orice. 

Lo îşi ascunse faţa în mâini. 

— Sărmanul meu părinte, murmură ea. O, ştiu că nu va scăpa... 

— Totuşi nu trebuie să ne pierdem nădejdea, replică Bakunin. Dar 
nu numai el îşi primejduieşte viaţa, ci şi eu, împreună cu încă 
cincizeci, şaizeci de tovarăşi. Lo, oamenii nu s-au născut numai pentru 
a se bucura de viaţă, pentru a culege roadele dulci pe care ni le dă 
viaţa, ci trebuie să fim gata în orice clipă să ne aruncăm în vâltoarea 
luptei pentru libertate şi să ne dăm sângele pe altarul dreptăţii. Şi eu 
mă duc să înfrunt moartea, Lo. 

— Aşadar, şi dumneata! strigă tânăra. 

Însă, deodată se linişti şi, apropiindu-se de marele conspirator, îi 
întinse mâinile. 

— Mihail Bakunin, zise Lo, eram o copilă neştiutoare şi nu puteam 
să înţeleg că există oameni care să-şi jertfească viaţa pentru un ideal — 
căci, fără îndoială că libertatea este un ideal. Însă, de când te cunosc 
pe dumneata, acest lucru s-a lămurit în mintea mea. Da, noi, oamenii, 
ne-am născut cu un drept la libertate şi, vai de aceia care vor să ne 
răpească acest drept. Aşadar, porniţi la luptă şi apăraţi-vă drepturile, 
exclamă tânăra, cu ochii strălucitori. Şi în timp ce voi veţi lupta, eu 
mă voi ruga lui Dumnezeu să vă ducă la izbândă. 

Mihail Bakunin o privea, uimit peste măsură. Niciodată Lo nu i se 
păruse atât de frumoasă, atât de fermecătoare. 

— Lo, strigă el, deodată, Lo, copilă dragă, iubită, vino la pieptul 
meu. 

Tânăra şovăi, dar peste câteva clipe, se afla la pieptul omului care 
era cu atâţia ani mai mare ca ea! 

Frumoasa fată se lipi de marele conspirator, întocmai după cum 
căprioara înspăimântată se refugiază lângă acela care a scăpat-o de 
urmărirea vânătorului neîndurător. 

— Tu, erou al poporului, murmură copila, ah, dac-ai şti cât de mult 
te respect... 

— E adevărat? strigă Bakunin, tremurând de tulburare. Mă iubeşti, 
inima ta bate pentru mine? O, draga mea Lo, spune-mi că nu sunt 
pradă unui vis! Sau dacă mă înşel, trezeşte-mă... dar lasă-mă să mă 
mai bucur câteva clipe de această fericire nespusă. 

Lo îşi trecu mâna prin părul lui mătăsos, care începuse să 
încărunţească. 

— Te iubesc, şopti fata, oferindu-i buzele. 

Mihail Bakunin, omul tare, care ştia să ticluiască planuri atât de 
sângeroase, se plecă deasupra frumoasei copile şi o copleşi de sărutări 
fierbinţi. 

— Lo, murmură el, n-am iubit niciodată. Şi eşti singura ființă care 
mi-a încătuşat inima. Şi dragostea ce-ţi port e atât de mare, încât 
nimic nu va putea să mi-o smulgă. 

— Nimic, nimic, zise Lo, vom rămâne veşnic împreună. 

— Da, vom rămâne veşnic împreună, repetă marele conspirator. Şi 
dacă planul nostru va izbuti, continuă el, cu ochi scânteietori, atunci 
te voi duce departe de această ţară, într-un loc unde ne vom putea trăi 
din plin viaţa. Atunci opera mea va fi înfăptuită, iar tu îmi vei da 
răsplata pentru toate străduinţele mele de până acum. 

— Da, eu îţi voi da răsplata, murmură Lo, şi voi căuta din răsputeri 
să te fac fericit. 

Aşadar, aproape de prăpastia în care arma să fie azvârlit Alexandru 
al II-lea, răsărise o floare a iubirii, întocmai după cum plăpânda floare 
a reginei răsare pe marginea locurilor prăpăstioase din munţi. 

Deodată, se auzi o bătaie în uşă. 

— Bakunin, a venit timpul, răsună glasul lui Pahlen. 

— Da, a venit timpul, repetă marele conspirator, smulgându-se din 
îmbrăţişarea iubitei sale, vin îndată, dragii mei. 

Conducătorul nihiliştilor îşi luă rămas bun de la Lo, zicându-i că o 
consideră ca logodnica lui, ba chiar ca soţia lui, astfel că va fi văduvă, 
dacă el va rămâne pe câmpul de luptă. 

Apoi, se reîntoarse la prietenii săi. 

Cei trei bărbaţi părăsiră casa. 


K 


Alexandru al II-lea îşi urma drumul. 
Când se apropiată de strada Inginerilor, împăratul făcu semn 

conducătorului trupei de cazaci, anume Dvarjetzki. 

— Domnule colonel, fii cu luare-aminte, zise Ţarul. Nu ştiu ce am, 
dar mi se pare că ne apropiem de o mare nenorocire. 

— Majestate, să nădăjduim că nu va fi nimic, răspunse ofiţerul. 
Până acum n-am observat nimic suspect. Şi apoi, străzile sunt înţesate 
de agenţi secreţi. Dacă s-ar fi întâmplat cel mai mic lucru, care ar fi 
stârnit bănuială, atunci aş fi fost anunţat numaidecât. 

— Bine, colonele, zise Ţarul, făcându-i semn să se depărteze. 

Ofiţerul se întoarse din nou la locul său, în fruntea detaşamentului 
de cazaci. 

În acest timp, cortegiul ajunsese la întretăierea străzii Inginerilor cu 
aleea Ecaterina. 

Deodată, o femeie prost îmbrăcată, se aruncă înaintea cailor. 

Această femeie nu era nimeni alta decât Gaetana. 

De fapt, fusese stabilit ca italianca să apuce caii de căpăstru, însă, 
spre a-şi ajunge mai sigur ţinta — oprirea cortegiului — tânăra preferase 
să se arunce înaintea lor. 

Caii nu putură fi opriţi la timp, astfel că zdrobiră trupul nefericitei 
femei. 

În aceeaşi clipă, un bărbat se desprinse din mulţime şi se apropie de 
trăsura imperială. 

Bărbatul avea în mână o pâine. 

Desigur că cititorii noştri au înţeles că e vorba Boianovski. 

Împăratul holbă ochii la acela care se apropiase de trăsură, căci 
privirea lui nu prevestea nimic bun. 

— Ce vrei de la mine? strigă Ţarul, când celălalt ajunse la aripa 
trăsurii. 

— Majestate, aceasta este ultima pâine pe care o mai am în casă, 
răspunse Boianovski. Atât eu, cât şi copiii mei, ne zbatem în cea mai 
neagră mizerie. 

Împăratul se plecă puţin în afară. Începu să simtă o compătimire, 
adâncă pentru nenorocitul om. 

În această clipă, Boianovski aruncă sub trăsură, cu toată puterea, 
pâinea umplută cu dinamită. 

Urmă o detunătură asurzitoare. O ploaie de schije şi sfărâmături 
din aripa trăsurii se abătu asupra mulţimii. 

Totuşi, ca prin minune, Ţarul nu se alese decât cu o mică rană la 

picior. 

Colonelul Dvarjetzki întoarse catul. În clipa următoare, ofiţerul se 
afla alături de Boianovski şi plecându-se spre acesta, îl apucă de ceafă, 
până ce cazacii veniră şi-l înşfăcară pe atentator. 

Peste câteva momente, Boianovski era înconjurat de mulţime, care 
începu să se agite, vrând să-l linşeze. 

Colonelul, însă, se aşeză înaintea lui, apărându-l cu sabia. 

— Lăsaţi-l în pace! strigă el. Slavă Domnului că împăratul nostru a 
scăpat neatins. Cât despre ticălosul ăsta, justiţia va avea grijă de el. 

— Nu, nu, îl vom pedepsi noi, răcni mulțimea, înfuriată. 

— Ba trebuie să rămână în viaţă, ca să poată face mărturisiri, tună 
colonelul. 

— Mărturisiri? exclamă Boianovski. Mai bine mă las ciopârţit în 
bucățele decât să-mi trădez tovarăşii. 

În acest timp, Alexandru al II-lea rămăsese în trăsură, pe jumătate 
leşinat. 

Deodată, simțindu-se înzdrăvenit, Ţarul se ridică şi coborî din 
trăsură. 

Atunci, văzu zăcând pe pământ cadavrul acoperit de sânge al unuia 
dintre soldaţii săi. Un copil fusese rănit. 

Împăratul încreţi fruntea. 

— E groaznic, murmură el, a curs sânge nevinovat. 

— Vă simţiţi bine, Majestate? întrebă celălalt ofiţer. Nu vi s-a 
întâmplat nimic? 

— Nu, după cum vezi, răspunse Ţarul. Am scăpat numai cu spaima. 

Vizitiul se dădu şi el jos de pe captă, apropiindu-se de împărat. 

— Majestate, se rugă el, n-ar fi mai bine să vă depărtaţi? lată, 
mulțimea devine din ce în ce mai numeroasă şi cine ştie câţi duşmani 
mai sunt printre ceilalţi! 

— Nu, nu, răspunse Ţarul, vreau să văd cine e atentatorul. 

Apoi se apropie de colonelul Dvarjetzki. 

— Domnule colonel, eşti nevătămat? întrebă Alexandru al II-lea. 

— Da, absolut nevătămat, răspunse ofiţerul, dar bucuria mea cea 
mai mare mi-o produce faptul că Majestății Voastre nu i s-a întâmplat 
nimic de pe urma faptei necugetate a acestui ticălos. 

— Da, slavă Domnului, am scăpat neatins, acum primejdia a trecut, 
zise împăratul. 

Boianovski izbucni într-un hohot de râs batjocoritor. 

— Nu trebuie să mulţumeşti lui Dumnezeu, făcu el, primejdia n-a 
trecut încă. 

— Cine eşti, omule? întrebă Ţarul. Spune-mi, ce ţi-am făcut că ai 
vrut să mă ucizi? 

— Odinioară, eram şi eu unul dintre favoriţii tăi, răspunse medicul. 
Dar, capricios cum eşti, m-ai alungat din slujba pe care o aveam şi, 
folosindu-te de soţia mea ticăloasă, m-ai exilat în Siberia. Numele meu 
este Colea de Boianovski şi am fost consilier de stat. 

Împăratul se dădu înapoi, îngrozit. 

— Colea de Boianovski? strigă, el. Tocmai tu ai vrut să mă ucizi? 

— Împărate, mai bine roagă-te lui Dumnezeu să-ţi ierte păcatele. 
Clipele tale sunt numărate, zise nihilistul, cu nepăsare. Acum nu mai 
poţi să fugi. 

— Majestate, ar fi mai bine să vă depărtaţi, se rugă Dvarjetzki. 

Celălalt ofiţer şi vizitiul se alăturară şi ei acestei rugăminţi. 

În acest timp, mulţimea nu mai contenea să aclame pe împărat. 

— Bine fie, încuviinţă Alexandru al II-lea. Aşadar, să pornim spre 
palat. 

Ţarul se întoarse spre trăsură, care nu avusese prea mult de suferit 
de pe urma exploziei, astfel că mai putea fi întrebuințată. 

Tocmai când voia să urce, Pahlen ieşi din mulţime şi ridică braţul 
în care ţinea cartea aducătoare de moarte. 

Agenţii secreţi observară primejdia, însă era prea târziu. 

Cartea căzu la picioarele lui Alexandru al II-lea. 

În clipa următoare, se auzi o detunătură, ca şi cum nenumărate 
tunuri ar fi fost slobozite în acelaşi timp. 

Casele din jur se cutremurară. Cei de faţă nu izbutiră să vadă ce s-a 
petrecut, deoarece un nor de praf îi învălui. 

Şi când norul se risipi, o privelişte înfricoşătoare se ivi înaintea 
ochilor mulţimii înspăimântate. 

Împăratul se prăbuşise la pământ, ţinând mâinile încleştate de o 
bucată de fier, aparţinând trăsurii. 

— Ţarul a fost ucis, strigă colonelul Dvarjetzki, prindeţi pe 
criminali! 


RER oa 


Apoi, alergă spre împărat. 

— Oubiei menia!‘ — S-a sfârşit cu mine! murmură Alexandru al Il- 
lea. 

Ofiţerul, care fusese şi el rănit, se plecă deasupra muribundului. 

— Holodno, holodno — mi-e frig, îngână acesta. 

— Pentru numele lui Dumnezeu, Majestate, ascultaţi-mă, exclamă 
ofiţerul. 

Ţarul clătină capul. 

— Da, da, te ascult, se auzi ca a şoaptă de pe buzele sale. 

Ceilalţi soldaţi, voiră să-l ridice, spre a fi dus într-una dintre casele 
apropiate, unde să i dea ajutor medical, dar Ţarul, care, deşi grav 
rănit, îşi păstrase cunoştinţa, bâigui: 

— La Palat... acolo... vreau să mor. 

Trupul nenorocitului împărat fu luat pe sus. Muribundul abia mai 
dădea semne de viaţă. 

Colonelul Dvarjetzki făcu un semn şi Ţarul fu aşezat într-o trăsură, 
care porni spre Palat. 

Nihiliştii îşi ajunseseră scopul. Suveranul Rusiei era pe moarte. 

Aşadar, aceşti patrioţi fanatici, care vedeau în pieirea Ţarului 
singurul mijloc prin care patria putea fi salvată, îşi văzură înfăptuită 
dorinţa pe care o nutreau de atâta vreme. 

Dar, ţinând seama de starea de lucruri din Rusia, de abuzurile ce se 
săvârşeau în imperiul moscovit de toate nedreptăţile pe care un popor 
oropsit era nevoit să le sufere din partea unor funcţionari corupți, nu 
trebuie să ne mirăm că suveranul acestei ţări a avut un asemenea 
sfârşit. 

Şi apoi, pe lângă toate aceste fapte, se mai adăuga şi distanţa care 
exista între Țar şi supuşii săi. Temându-se mereu de vreun atentat, 
Alexandru al II-lea părăsea foarte rar Palatul şi, atunci când o făcea, 
era înconjurat de o escortă puternică, ceea ce dovedea teama 
împăratului. Din aceasta pricină, poporul nu se simţea legat de acela 


4 Scena uciderii Ţarului a fost descrisă aşa cum s-a petrecut. De asemenea, 
socotim de datoria noastră să redăm întocmai ultimele cuvinte pe care le-a rostit 
Alexandru al II-lea, nefericitul împărat al Rusiei, care a căzut victimă atentatului 
odios pus la cale de nihilişti. 

care îl ocârmuia. Ruşii îşi respectau suveranul, dar nu-l iubeau. 

Şi nu-l iubeau pentru că el nu se coborâse niciodată printre supuşii 
săi, ca să le asculte plângerile, să le satisfacă cererile, să se intereseze 
de nevoile lor. 

Iată de ce a fost cu putinţă ca în Rusia să ia naştere o asociaţie ca 
aceea a nihiliştilor şi de ce s-au găsit oameni care să primească 
însărcinarea de a suprima viaţa împăratului lor. 


Cititorii noştri, cărora le-am arătat toate ororile pe care le-au 
îndurat oameni cu totul nevinovaţi, au înţeles, fără îndoială, din ce 
pricină această faptă odioasă a găsit bărbaţi care să-şi ia misiunea de a 
o duce la îndeplinire. 

Cu toate acestea, oricât de mari au fost chinurile poporului rus, 
oricât de apăsător a fost jugul tiraniei, istoria a înfierat fapta 
necugetată a nihiliştilor, căci niciodată oamenii civilizaţi n-au putut 
admite ca prin mijloace violente, să se răstoarne o stare de lucruri 
care dăinuieşte de secole şi, mai ales, să se ridice mâna împotriva 
aceluia care se afla în fruntea ţării. 


* 


Pahlen aruncase bomba aducătoare de moarte. 

Dar nici el nu scăpă neatins. Câteva schije îl răniseră destul de 
grav. 

Nenorocitul se prăbuşi la pământ, apoi, însă, încercă să se ridice. 
Dar era prea târziu; mulţimea îl observase şi se năpustise asupra lui. 

În clipa următoare avu loc o scenă groaznică. 

Oamenii înfuriaţi, tăbărâră împotriva atentatorului şi-l călcară în 
picioare. 

— Lo! 

Acesta fu singurul cuvânt pe care nihilistul mai izbuti să-l 
rostească. 

Apoi, îşi dădu sufletul sub loviturile mulțimii întărâtate. 

Nefericitul se jertfise pentru cauza sfântă. 

În acest timp, Boianovski era dus la închisoare. 

Pe drum, înainte de a intra în fortăreaţa Petru şi Pavel, medicul 
încercă să se sinucidă, dar pumnalul îi fu smuls, astfel că nu izbuti să- 
şi ducă la îndeplinire funestul plan. 

Fostul consilier de stat aşteptase cu nerăbdare, ca tovarăşii lui să 
încerce să-l pună în libertate, dar aşteptarea lui rămase zadarnică. 

— Am fost uitat, murmură Boianovski. 

Unde se afla, oare, Mihail Bakunin! De ce lăsa el ca prietenul său să 
fie jertfit şi nu încerca să-i vină în ajutor? 

Unde era marele conspirator în clipa când zarurile fuseseră 
aruncate şi soarta Rusiei urma să se hotărască? 


Capitolul 150 - Prea târziu 


Vladimir pornise pe drumul care ducea la palatul tatălui său, 
marele duce Constantin. 

În cele din urmă, tânărul ajunse înaintea clădirii, unde rămase 
nehotărât câteva clipe, neştiind ce să facă. 

Dar nu era timp de pierdut. Trebuia să salveze viaţa împăratului, 
trebuia să-l vestească de primejdia ce-l ameninţa. 

Vladimir păşi înăuntru, izbutind să ajungă la primul etaj al 
palatului. 

Aici, însă, un ofiţer îi ieşi în întâmpinare şi-l întrebă ce doreşte. 

— Trebuie să vorbesc neapărat cu Alteța Sa imperială, răspunse 
tânărul. 

Ofiţerul ridică din umeri. 

— Regret, dar astăzi marele duce nu primeşte pe nimeni, zise el. 

— Atunci spuneţi-i numele meu şi sunt încredinţat că mă va primi 
numaidecât, stărui Vladimir. 

— Vă înşelaţi, domnule, replică ofiţerul. Am primit ordin strict să 
nu las pe nimeni să intre; chiar dacă ar fi vorba de membrii familiei 
imperiale, tot aş fi nevoit să le refuz cererea, deoarece Alteța Sa nu 
vrea să fie stingherit. 

Tânărul apucă mâna ofițerului şi zise, adânc tulburat: 

— Domnule, dar trebuie să înţelegeţi, că un om care ţine cu tot 
dinadinsul să fie lăsat să intre, aduce o veste de cea mai mare 
însemnătate. Dacă nu vreţi să mă anunţaţi marelui duce, voi pătrunde 
înăuntru cu forţa. 

— Cu forţa? Ei, asta aş vrea s-o văd! 

Zicând acestea, ofiţerul se aşeză înaintea uşii care dădea în 
cabinetul marelui duce. 

Vladimir se apropie de el, cu priviri rugătoare. 

— Domnule, exclamă tânărul, vă rog, lăsaţi-mă să intru. 
Dumneavoastră nu ştiţi ce mă aduce aici, nici nu vă puteţi închipui 
măcar... Vă implor, anunţaţi-mă Alteţei Sale până nu e prea târziu. 
Dacă nu vreţi s-o faceţi, veţi avea să daţi socoteală odată. Căci Ţarul 
este ameninţat de o mare nenorocire, şi nu numai el, ci întreaga 
familie Romanov. Spuneţi marelui duce că Vladimir vrea să-i 
vorbească, Vladimir care a fugit din Siberia, spre a salva vieţile celor 
ce-i sunt dragi. 

Dar ofiţerul clătină capul, cu hotărâre. 

— Nu, nu se poate, zise el. Am primit ordin strict şi nu-l pot 
încălca. 

— Însă trebuie să înţelegeţi că există momente când nu se poate 
ține seamă de ordine. Chiar şi cel mai credincios oştean trebuie să 
facă o excepţie, atunci când e vorba de viaţa suveranului său. 

Vladimir se afla lângă ofiţer. Deodată, îi încleştă braţul cu o putere 
de fier. 

— Dacă nu vreţi să-mi împliniţi rugăminţile, atunci vă voi sili s-o 
faceţi, strigă tânărul. 

În această clipă, o altă uşă fu deschisă şi o tânără fată se ivi în prag. 

— Ce se petrece aici? întrebă ea, apropiindu-se de cei doi bărbaţi. 

Vladimir îşi desprinse mâna de pe braţul ofițerului şi se întoarse 
spre tânăra fată. 

— Vera, tu! strigă fiul marelui duce, uimit. 

— Vladimir! îngână prinţesa. 

În clipa următoare, nepoata Ţarului apucă mâinile iubitului ei. 

Fiica lui Constantin ştia că frumosul tânăr se află în Siberia, ştia că 
Vladimir îşi dăduse cuvântul să nu părăsească Krasnoiarskul fără 
încuviințarea tatălui său şi, totuşi, acum îl vedea înaintea ei. 

Tulburarea tinerei fete fu nemărginită. 

— Tu, aici? strigă ea. Eşti tu într-adevăr, frate, spune-mi ce vrei, 
spune-mi cât mai repede, căci îmi închipui că trebuie să se fi 
întâmplat ceva groaznic. 

Încetul cu încetul, Vladimir îşi veni în fire. 

— Vera, exclamă el, Ţarul este ameninţat de o mare primejdie. 
Trebuie să vorbesc neapărat tatălui nostru; te rog, anunţă-mă alteţei 
sale... 

Tânăra prinţesă păşi spre ofiţer, care se afla tot înaintea uşii. 

— Domnule, zise eu, te rog, lasă-mă să intru la tatăl meu. 

Ofiţerul şovăi o clipă; apoi, însă, se dădu în lături. 

— Poftim, făcu el, cu o plecăciune. 

Fiica marelui duce intră în încăpere. 

După câteva clipe, uşa se deschise din nou şi Constantin se năpusti 
afară. 

— Am auzit bine? strigă el. Vladimir, tu eşti, într-adevăr? 

— Da, eu, Alteță Imperială, răspunse tânărul. Trebuie să vă vorbesc 
între patru ochi şi aceasta până nu e prea târziu. 

— Bine, intră. 

Marele duce întinse mâna, arătând spre cabinetul său. Vladimir nu 
mai stătu la gânduri şi păşi în încăpere. 

— Vladimir, ai părăsit Krasnoiarskul, zise Constantin. Nu ştii, oare, 
că ţi-ai dat cuvântul că n-o vei face fără încuviințarea mea? 

— Da, tată, ştiu, ştiu, îngână tânărul, cuprins de o tulburare 
adâncă, dar era vorba de o viaţă omenească şi din această pricină am 
crezut că trebuie să-mi calc cuvântul de onoare. 

— Trebuie să-ţi calci cuvântul de onoare? repetă fratele Ţarului. 
Uiţi, oare, că un oştean şi, pe lângă asta, un vlăstar al familiei 
imperiale, n-are voie să-şi calce niciodată cuvântul dat? Chiar dacă ar 
fi fost vorba de zece vieţi omeneşti, tot ar fi trebuit să rămâi la locul 
tău până ce te-aş fi dezlegat de făgăduiala dată. 

Vladimir păli. Răsuflând din greu, dânsul răspunse: 

— Chiar şi atunci când ar fi fost în joc viaţa Majestății Sale? Pentru 
numele lui Dumnezeu, în timp ce noi vorbim, ucigaşii poate că şi-au şi 
înfăptuit planul lor sângeros. Tată, trebuie să lucrăm cu grabă... 
Nihiliştii au pus la cale un atentat împotriva Ţarului şi am venit 
încoace ca să vă previn. În fruntea acestei conspirații se află Mihail 
Bakunin şi s-a hotărât ca în timpul unei plimbări pe care o va face 
Majestatea Sa, să se arunce o bombă asupra trăsurii imperiale. Tată, 
du-te şi arată împăratului primejdia ce pluteşte deasupra capului său. 
Du-te şi salvează viaţa suveranului Rusiei! 

— Cum, e adevărat ceea ce-mi spui? strigă marele duce. 

— Da, tată, ţi-o jur. 

— Nu cumva la mijloc e o greşeală? Nu cumva te-ai înşelat? 

— Nu, nu m-am înşelat... Tată, fiecare minut e preţios. Nu mai sta 

la gânduri. 

Marele duce se întoarse spre un dulap unde se păstrau tot felul de 
arme. 

Constantin luă un pistol încrustat cu sidef şi întinse şi fiului său un 
revolver minunat. 

— Vino, fiule, zise el, vino să ocrotim viaţa împăratului nostru. 

Apoi strânse mâna tânărului. 

— Ah, dragul meu, exclamă fratele Ţarului, cu ce piedici trebuie să 
fi luptat până ai ajuns aici! 

— Da, tată, am întâmpinat piedici de neînvins; totuşi, cu ajutorul 
lui Dumnezeu, am izbutit să ajung în capitală. 

— Cum aş putea să-ţi mulţumesc pentru fapta ta, fiule? 

— Nu-ţi cer decât să mă ierţi că mi-am călcat cuvântul de onoare, 
răspunse Vladimir. Şi, acum, să mergem. Însă, înainte de a părăsi 
această încăpere, vreau să-mi faci o făgăduială... 

— Ce făgăduială, dragul meu? 

— Tată, ştii că mama se bucură oarecum de ocrotirea nihiliştilor... 

Marele duce încreţi fruntea. 

— Ce vrei să spui cu asta? întrebă el, nedumerit. 

— A trebuit să lupt mult cu mine însumi, până ce m-am hotărât să 
vin încoace şi s-o fac pe trădătorul, continuă Vladimir. Oamenii ale 
căror planuri le-am dezvăluit sunt prietenii mei cei mai buni şi ţin 
foarte mult să fie graţiaţi. Nu vreau ca Mihail Bakunin să moară sub 
securea călăului. Trebuie să-mi dai cuvântul de onoare că te vei sili 
din răsputeri să obţii iertarea nihiliştilor. 

— Ar fi în zadar, căci Ţarul nu-i va ierta, replică marele duce. Ştii 
doar prea bine principiul său: „Cine a fost prins cu arma în mână, 
urmărind ceva împotriva împăratului, va cădea jertfă călăului”. 

— Bine, dar de astă dată trebuie să se facă o excepţie. Vreau ca 
Mihail Bakunin să fie grațiat, dacă vor pune mâna pe el. 

— Voi face tot ce-mi va sta în putinţă, zise marele duce. Şi acum, 
vino! 

Părăsiră încăperea şi, ajungând în curte, Constantin porunci să se 
înşeueze doi dintre caii cei mai iuți. 

Apoi marele duce şi fiul său încălecată şi porniră în galop spre 
Palatul Ţarului. După câteva minute ajunseră. 

— Rămâi pe cal, strigă Constantin, adresându-se lui Vladimir. Eu 


— 270 — 


mă voi duce să aduc vestea la cunoştinţa fratelui meu... Dar ce să fie 
asta? lată, bătrânul camerist priveşte de-a lungul străzii, plin de 
îngrijorare. Ce-i cu dumneata, moşule? 

Credinciosul servitor se apropie de marele duce. 

— Ah, Alteță Imperială, exclamă el, sunt foarte neliniştit. 
Majestatea Sa a ieşit la plimbare, dar inima îmi spune că se va 
întâmpla o nenorocire. 

— Aşadar, şi tu eşti neliniștit, moşule? zise Constantin. Nu cumva 
ştii încotro s-a îndreptat trăsura fratelui meu? 

— Nu, răspunse cameristul, singurul lucru pe care-l ştiu e că 
Majestatea Sa voia să facă o plimbare, apoi urma să inspecteze una 
dintre cazărmile oraşului. 

— În acest caz, nu ne rămâne altceva decât să aşteptăm aici 
întoarcerea lui, zise cu amărăciune fratele Ţarului. 

În aceeaşi clipă un murmur ciudat se auzi de pe stradă. 

Marele duce se făcu galben la faţă. 

Vladimir îşi întoarse calul şi porni în goană spre stradă, unde văzu 
un grup de oameni care se îndrepta spre Palat. 

— Ce s-a întâmplat, strigă tânărul. De ce se înghesuie lumea şi ce-i 
cu trăsura care înaintează atât de încet? 

Era cupeul în care se afla trupul împăratului. 

Marele duce se năpusti şi el spre poartă şi privi plin de îngrijorare 
spre mulțimea care se apropia. 

De ce oamenii ţineau capetele plecate şi erau galbeni ca ceara? 

De ce îşi îndreptau spre trăsură privirile lor îndurerate? De ce pe 
feţele tuturor se citea o groază de nedescris? 

Marele duce nu izbuti să-şi răspundă la niciuna din toate aceste 
întrebări. 

Deodată, apucă mâna lui Vladimir şi şopti tânărului: 

— Am venit prea târziu... Ah, sărmanul meu frate! 

Uşiţa cupeului fu deschisă. 

Cazacii care formaseră escorta imperială se aşezară pe două 
rânduri, lăsând între ei un drum de trecere. 

Trupul plin de sânge al Ţarului, fu ridicat din trăsură. 

Marele duce scoase un țipăt de groază. 

— Aşa a vrut Dumnezeu, zise colonelul Dvarjetzki, cu glas solemn. 
Alexandru al II-lea a căzut victimă faptei unui nebun, care a aruncat 

asupra împăratului o bombă cu dinamită. 

Marele duce lupta din răsputeri împotriva unui leşin, care ameninţa 
să-l cuprindă. 

— Unde... unde s-a întâmplat? bâigui fratele Ţarului. 

— În strada Inginerilor. 

— Ucigaşii au fost prinşi? continuă Constantin, care izbutise să-şi 
mai vină în fire. 

— Unul dintre ei a căzut în mâinile noastre şi celălalt e mort, dar 
sute şi mii se mai află în ţara asta întinsă. 

— Sărmanul meu frate mai trăieşte sau sufletul lui nobil a zburat la 
cer? cercetă Constantin. 

— Mai trăieşte, dar e pradă unui leşin adânc, răspunse ofiţerul. 
Vrea Alteța Voastră să ne urmeze în dormitorul împăratului? 

Vladimir porni şi el, în mod mecanic, fără să-şi dea seama încotro 
merge. 

Trupul împăratului fu aşezat pe patul din dormitorul său. 

Bătrânul camerist îngenunche lângă iubitul său stăpân. 

— O, ştiam eu că aşa se va întâmpla, suspină servitorul. Ucigaşii 
ăştia blestemaţi au omorât pe cel mai bun om al timpurilor. 

Deodată împăratul deschise ochii. Muribundul ceru să fie chemat 
fiul său, care era urmaşul său la tron. 

Moştenitorul tronului se apropie de patul pe care zăcea părintele 
lui. 

Alexandru al II-lea îşi îndreptă privirile asupra sa şi a marelui duce 
Constantin. 

— Aşadar, tot... 

Acestea fură ultimele cuvinte care ieşiră de pe buzele sale. 

Nefericitul împărat îşi dădu sufletul, scăpând de chinurile care îl 
zbuciumau. 

Afară, înaintea patului se îngrămădiseră mii şi mii de oameni. 

Lumea aştepta, în tăcere, desfăşurarea evenimentelor. Din când în 
când un blestem se rostea împotriva ucigaşilor. Se înălţară mii de 
rugăciuni pentru însănătoşirea împăratului. Mulțimea mai nădăjduia 
că lucrurile se vor întoarce în bine, căci nimeni nu-şi închipuia că 
Ţarul fusese rănit de moarte. 

Deodată, steagul Palatului fu coborât pe jumătate. 

Era semnul că un mare doliu învăluise ţara. 

Un suspin adânc străbătu mulţimea. Oameni care nici nu se 
cunoşteau măcar, căzură unul în braţele altuia. Acum se ştia că Ţarul 
Alexandru al II-lea plecase dintre cei vii. 

Uşa balconului de la primul etaj se deschise şi în pragul ei se ivi 
făptura unui bărbat bine făcut, cu ochii strălucitori şi pe a cărui faţă 
era întipărită o hotărâre neclintită. 

Era Alexandru al III-lea. 

Şi, ca şi când oamenii ar fi vrut să arate noului împărat că niciunul 
dintre ei nu avea vreo legătură cu atentatorii, din piepturile tuturor 
celor adunaţi, izbucni acelaşi strigăt: 

— Trăiască Ţarul! 

Alexandru al III-lea privi tăcut spre mulţimea din faţa Palatului. 

Colo jos se afla poporul peste care avea să domnească; supuşii săi îl 
aclamau. 

Dar tânărul împărat nu se bucura. Soarta tristă a tatălui său, 
veşnica ură care se purta familiei imperiale, îl îndurerau nespus. 

Alexandru al III-lea mulţumi, clătinând încet capul, apoi se retrase 
în interiorul încăperii, unde se afla unchiul său, marele duce 
Constantin. 

— Şi, acum, Alexandre? întrebă fratele fostului Țar. 

— Cum, mă mai întrebi? făcu noul împărat, încleştând pumnii. 

Ochii săi aruncau fulgere de mânie. 

— Mă voi răzbuna cumplit, scrâşni el. Mă voi răzbuna asupra 
acelora care mi-au ucis tatăl şi se vor răzvrăti împotriva mea. Tu ştii, 
doar, ce mult îşi iubea poporul Alexandru al II-lea şi cum se 
consacrase cu trup şi suflet binelui supuşilor săi. Totuşi, el avea un 
mare păcat: a fost un suveran prea blând. Eu, însă, voi domni altfel. 
Aceşti ruşi trebuie ocârmuiţi altfel decât a făcut-o tatăl meu. Nu sunt 
vrednici să fie trataţi ca un popor civilizat, nu sunt vrednici să li se 
dea drepturi. Nu, ei trebuie guvernaţi cu ajutorul cnutului şi acel 
împărat care vrea să ajungă la liman va trebui să înoate în sânge. Sunt 
absolut hotărât să nu trăiesc, ca tatăl meu, într-o veşnică teamă. 
Primele mele fapte, prin care îmi voi începe domnia, vor fi închinate 
răzbunării. Vai de aceia care au izbutit să scape nepedepsiţi. Voi 
porunci, de asemenea, ca toate bugetele să fie controlate. Şi fiecare 
funcţionar necinstit va fi exilat în Siberia. Tot astfel, voi urmări cu 
toată furia pe aceia care s-au răzvrătit împotriva noastră. Ei vor avea 

să simtă toate rigorile legii. lar pe lângă pedeapsă vor suferi şi 
răzbunarea mea. Sunt hotărât să urmăresc pe asasini până ce-i voi 
vedea dispăruţi dintre cei vii. Şi, vai de ei dacă vor cădea în mâinile 
mele! Trebuie să existe o posibilitate de a stârpi asociaţia nihiliştilor şi 
nădăjduiesc că o voi găsi. 

Marele duce îl ascultase în tăcere. 

După ce nepotul său termină, Constantin clătină capul în semn de 
dezaprobare. 

— Dragul meu nepot, zise el, îngăduie-mi să te mai numesc astfel. 
Peste un ceas voi respecta în tine pe suveranul meu. Dar deocamdată, 
în această oră, care va fi poate cea mai însemnată din viaţa ta, vreau 
să te previn de ceea ce te aşteaptă. Nu te folosi de aceste măsuri pe 
care le crezi nimerite. Iubirea poporului se poate câştiga numai prin 
blândeţe, dragoste şi dreptate. Dreptatea! Însemnătatea acestui cuvânt 
a fost necunoscută celei mai mari părţi dintre supuşii tăi. Numai aceia 
care erau bogaţi s-au bucurat de ea. Poporul, însă, a fost asuprit şi 
îngenuncheat. Şi, crezi, poate, că aceia care ti-au ucis tatăl, au pornit 
din mijlocul poporului? Nu, ai comite cea mai mare greşeală dacă ţi-ai 
închipui una ca asta. 

Alexandru al III-lea făcu un gest de nerăbdare, întrerupând pe 
unchiul său. 

— Destul, destul, strigă el, lasă-mă să-mi urmez calea pe care mi- 
am ales-o. Vreau să fiu primul Țar al Rusiei, care să nu se folosească 
de sfaturi şi să nu se bizuie pe puterea supuşilor săi. Sunt hotărât să 
nu mă abat din drumul meu şi acest drum e plin de sânge şi presărat 
cu spânzurători şi ghilotine. 

Constantin îşi întoarse faţa, adânc îndurerat. 

— Atunci, nu vei domni aşa cum ar fi vrut tatăl tău să domneşti, 
zise el. Socoteam de datoria mea să te previn... Acum sunt supusul 
Majestății Voastre şi mă declar gata să vă execut poruncile. 

Alexandru al III-lea clătină capul, nemulţumit. Pe chipul său se 
citea ura ce nutrea împotriva ucigaşilor părintelui său. 

— Voi porunci ca nihilistul care a fost prins să fie audiat 
numaidecât, zise noul împărat. Dar cum se numeşte ticălosul? 

— Boianovski, răspunse marele duce, cu glas scăzut. 

— Ei bine, voi porunci ca, dacă va fi nevoie, acest Boianovski să fie 
supus la torturi ca să i se smulgă mărturisiri. În primul rând, trebuie 

să obţinem de la el numele tovarăşilor săi. Apoi, vom face o razie în 
toată Rusia şi vai de nihiliştii care vor cădea în mâinile noastre. 
Nemernicii vor ispăşi fapta lor odioasă. 

— Pot să fiu de folos, într-un chip oarecare, Majestății Voastre? 
întrebă marele duce. 

— Te numesc preşedintele tribunalului, care va avea să judece 
procesele politice şi care va fi alcătuit din cei mai de seamă fii ai ţării. 

— Şi n-ar vrea Majestatea Voastră să mă scutească de această slujbă 
împovărătoare? 

— Regret că sunt silit să nu ţin seamă de dorinţa dumitale, 
unchiule, răspunse Alexandru al III-lea. Numai un membru al familiei 
imperiale e demn să stea în fruntea acestei instituţii. Îţi dau pe mână 
procesul nihiliştilor şi te rog să te duci în temniţa unde a fost închis 
atentatorul. Vorbeşte cu el şi încearcă să-i smulgi mărturisiri. În afara 
de aceasta, va trebui să descoperim domiciliul din Petersburg al lui 
Mihail Bakunin. Conducătorul nihiliştilor se află în capitală, căci fără 
el atentatul nu s-ar fi săvârşit. Deci, nu trebuie să lăsăm niciun colţ 
necercetat şi nădăjduiesc că vom izbuti să puneau mâna pe ticălos. 

— Aşadar, o vânătoare în toată regula, murmură marele duce. 

Apoi făcu o plecăciune şi se retrase. 

Într-una din încăperile Palatului îl aştepta Vladimir. 

— Ah, eşti aici! strigă tatăl său, văzându-l. Hai, vino cu mine. 

Urcară amândoi într-o trăsură, care porni spre palatul marelui 
duce. 

Aici Constantin se închise într-o cameră, unde rămase câtva timp 
refuzând să vadă pe cineva. 

Servitorii care vegheau înaintea uşii, îl auziră suspinând din greu. 

Sărmanul plângea moartea fratelui său, pe care îl iubise din toată 
inima. 

Vladimir se retrăsese şi el într-o cameră, aşteptând hotărârea pe 
care marele duce o va lua, cu privire la el. 

Nefericitul tânăr voia să-l roage să nu-l mai trimită în Siberia. 

Căci, dacă n-avea dreptul să se unească cu prinţesa Vera, cel puţin 
voia să trăiască în apropierea ei. 

Soarele asfinţise aproape, când un servitor intră în camera lui 
Vladimir, rugându-l să vină la mamele duce. 

Constantin şedea la biroul său şi nu se ridică nici la intrarea 

tânărului, ci-i făcu doar un semn să ia loc pe un fotoliu. 

Şovăind, Vladimir se lăsă să cadă într-un scaun din piele verde. 

— Fiul meu, începu marele duce, acum trebuie să stăm de vorbă în 
mod serios. Majestatea sa împăratul Alexandria al III-lea mi-a predat 
instruirea şi judecarea procesului nihiliştilor. Cu multă neplăcere am 
primit această misiune, căci sunt destoinic la orice, numai nu ca să fiu 
un judecător sever, care trebuie să privească mereu înaintea sa şi care 
este silit să smulgă vălul chiar de pe tainele cele mai gingaşe. Dar 
Ţarul n-a vrut să mă scutească de această slujbă neplăcută. Ştia că 
astfel mă va îndurera nespus. Însă legăturile dintre mine şi nepotul 
meu n-au fost niciodată strânse şi, acum, mai puţin ca oricând. De 
aceea, nu voi mai rămâne mult timp în Rusia. Mă gândesc foarte 
serios să plec împreună cu fiica mea din ţara mizeriei şi a 
nedreptăţilor şi să mă stabilesc într-un loc mai frumos: în Italia sau 
Franţa. Dar în acest caz, voi avea grijă ca tu, Vladimir, să poţi locui în 
Rusia nesupărat de nimeni. Şi, acum, mă adresez ţie nu ca tatăl tău, ci 
ca judecătorul nihiliştilor... Te-ai înfăţişat înaintea mea, zicându-mi 
că se pune la cale un atentat împotriva Ţarului. Din nefericire, 
avertismentul tău a venit prea târziu. În orice caz, însă, eşti în situaţia 
de a-mi putea răspunde la câteva întrebări. Nu trebuie să şovăi, căci 
răspunzându-mi, nu numai că aduci un serviciu patriei tale ci, îmi 
uşurezi şi mie, tatăl tău, sarcina grea pe care i-a încredinţat-o Ţarul. 
Aşadar, te rog să-mi răspunzi unde se află în momentul de faţă, Mihail 
Bakunin? 

Vladimir tăcu, privind înaintea lui posomorât. 

Tocmai de asta se temea. 

Pentru a salva viaţa împăratului, fusese gata să-ţi trădeze prietenii, 
dar în niciun caz nu voia să uşureze prinderea lor. 

— Tată, exclamă Vladimir, ridicându-se şi apropiindu-se, plin de 
respect de marele duce, niciodată nu-ţi voi răspunde la o asemenea 
întrebare. Ştii, doar, că Mihail Bakunin este prietenul mamei mele. El 
i-a venit în ajutor odinioară, când Sonia de Pahlen a fost deportată în 
Siberia. 

Chipul marelui duce se făcu palid ca ceara. 

Din motive bine întemeiate nu prea îi plăcea să audă vorbindu-se 
despre aceste lucruri. 

— Atunci, Mihail Bakunin a ocrotit-o pe mama, continuă Vladimir. 

El a scăpat-o din ghearele unui ofiţer de cazaci, căruia nenorocita era 
să-i cadă jertfă, iar mai târziu a salvat-o de la moarte, când voiau s-o 
ucidă în închisoare, folosindu-se de aburi fierbinţi. Mama mi-a vorbit 
adeseori de aceste lucruri şi ele s-au întipărit adânc în mintea mea. Şi- 
apoi, port lui Mihail Bakunin un respect deosebit nu numai fiindcă e 
prietenul mamei mele, ci pentru calitatea lui de a pătrunde în sufletele 
oamenilor. Faptul că e duşmanul vostru nu-l poate înjosi în ochii mei. 
Şi tocmai pe acest om vreţi să-l trădez? Nu, tată, nu-mi poţi cere una 
ca asta şi socot că nici nu mă crezi în stare să fiu denunţător. 

— Respect vederile tale, fiule, răspunse marele duce, dar vei 
înţelege că porunca Ţarului trebuie împlinită. Nu, nu-mi e îngăduit să 
şovăi. Nici chiar dacă e vorba de tine. Aşadar, vei rămâne prizonierul 
meu deocamdată. Vladimir, îţi dau timp să chibzuieşti. Dacă până în 
opt zile nu-mi destăinui tot ceea ce ştii cu privire la planurile 
nihiliştilor, la locuinţele şi ascunzătorile lor, atunci voi fi nevoit să iau 
măsuri mai riguroase. Fiule, nici nu poţi să-ţi închipui ce mult mă 
îndurerează acest lucru, dar împăratul Alexandru al III-lea este aspru 
şi, mai ales când e vorba de răposatul meu frate nu vreau să dau 
dovadă de slăbiciune. 

Vladimir se înclină. 

— Sunt prizonierul tău, tată, şi-ţi dau cuvântul meu de onoare că 
nu voi încerca să fug, dat nu-ţi închipui că voi face destăinuiri. 

— Atunci, spune-mi, cel puţin, unde se află Mihail Bakunin. 

— Chiar dacă aş vrea să-ţi răspund la această întrebare, tot n-aş 
putea s-o fac. Căci Mihail Bakunin se aseamănă cu o pasăre. Ba se află 
pe o ramură, ba pe o stâncă înaltă unde nimeni n-ar putea s-o 
urmărească atât de lesne. Acest om nu va fi prins niciodată, deoarece 
poporul îl iubeşte. În fiecare colibă se simte ca la el acasă, în orice 
palat e primit cu bucurie. Pretutindeni găseşte ascunzători, 
pretutindeni are prieteni gata să-l ajute. 

— Dacă lucrurile stau într-adevăr aşa, zise marele duce, gânditor, 
atunci cel mai bine ar fi ca Romanovii să renunţe la putere. Căci asta 
ar însemna că toată Rusia e de partea lui Mihail Bakunin. 

— Şi de unde ştii că nu e aşa, tată? întrebă Vladimir. 

— Nu, nu, nu se poate să ai dreptate, replică marele duce. Te 
încredinţez că există mii şi mii de oameni, care sunt gata să moară 
pentru familia imperială. După părerea mea, Mihail Bakunin nu este 

omul drept care îl iei tu, ci cel din urmă dintre ticăloşi. Şi astăzi a 
dovedit-o cu prisosinţă. Sărmanul meu frate a pierit în lupta cu acest 
om, dar a fost ucis pe la spate. Şi acum, du-te, Vladimir, întoarce-te în 
camera ta. Voi trimite să te cheme, dacă voi avea nevoie de tine. 

Tânărul se îndreptă spre uşă. 

Deodată, marele duce sări în sus, desfăcând braţele. 

— Nu, dragul meu, nu, strigă el. Vino la pieptul meu. 

În clipa următoare, Vladimir se afla în braţele tatălui său. 

— Te admir din toată inima că nu vrei să devii trădător, zise 
Constantin, înduioşat. Da, tu eşti sânge din sângele meu, carne din 
carnea mea. Sunt mândru de tine, fiule. 

Tânărul se plecă şi sărută mâna părintelui său. 

Apoi părăsi încăperea şi se îndreptă spre camera elegantă, care îi 
fusese destinată. 

Ajungând acolo, se prăbuşi într-un scaun, scoțând un suspin adânc. 

Aşadar, era din nou prizonier, mereu prizonier. 

Blestemul care fusese rostit la naşterea sa se împlinea întru totul. 

În venele sale curgea sângele Romanovilor şi, totuşi, nu se simţea 
atras către această familie, care îi era străină cu desăvârşire. 

Inima îi bătea mai cu putere pentru Mihail Bakunin, pentru omul 
acesta mare şi, totuşi, atât de nenorocit. 


Capitolul 151 - Fuga lui Bakunin 


Unde se afla Mihail Bakunin în timp ce pe strada Inginerilor avea 
loc acea faptă sângeroasă, în timp ce împăratul era omorât, iar 
nihiliştii îşi vedeau atins scopul pe care îl urmăriseră de atâta vreme? 

Ne-am mai pus o dată această întrebare, acum însă, vom şi 
răspunde. 

Mihail Bakunin mai avea de dus ceva la îndeplinire. 

Marele conspirator voia să răzvrătească pe locuitorii capitalei şi să 
organizeze revoluţia. 

Cu mult timp înainte, intrase în legătură cu câţiva ofiţeri din 
garnizoana Petersburgului şi izbutise să câştige de partea sa pe aceşti 
oameni tineri şi fără experienţă. 

Bakunin îi pusese să jure că, în aceeaşi clipă, când Ţarul va muri, 
aceştia vor desfăşura în garnizoană drapelul răscoalei. 

Dacă regimentele din gardă ar fi trecut de partea revoluţionarilor, 
atunci ar fi fost foarte uşor să se pună stăpânire pe întregul oraş. 

Şi tinerii ofiţeri îşi ţinură jurământul. 

În clipa când tovarăşii săi se îndreptau spre locul unde urma să aibă 
loc atentatul, marele conspirator se strecură în curtea cazărmii, 
travestit în vânzător ambulant. 

Într-un coş uriaş, legat cu o curea, se aflau sticle cu vin, rachiu, 
cârnaţi şi brânză. Dar între acestea se găseau şi câteva bombe, nişte 
revolvere şi un pumnal spaniol. 

Astfel înarmat, marele conspirator păşi în curtea cazărmii. 

Se înţelesese cu ceilalţi nihilişti ca, de îndată ce Ţarul va fi ucis, 
vestea să-i fie adusă la cunoştinţă, pentru ca, la rândul său, s-o 
împărtăşească tinerilor ofiţeri, care să pornească răscoala. 

Soldaţii se adunară în jurul falsului negustor şi cumpărară diferite 
alimente. 

În acest timp, Bakunin începu să vorbească despre familia 
Romanovilor şi istorisi povestea unui soldat, care dezertând, spre a-şi 
putea vedea mama, care se afla pe patul de moarte, fusese prins şi 
murise sub loviturile de cnut ale călăilor săi. 

Bakunin vorbi cu atâta înflăcărare, încât soldaţii rămaseră foarte 
tulburaţi. 

— Ce grozăvie! exclamă un bătrân caporal. Să nu ţi se îngăduie să- 
ţi vezi mama, care se află în ultimele clipe!?... Şi, apoi, să mori sub 


— Lucrurile s-au petrecut întocmai aşa, adăugă Mihail Bakunin. Am 
fost de faţă când nenorocitul era biciuit în curtea fortăreței Petru şi 
Pavel. Călăii fuseseră aleşi dintre cazaci, care sunt devotați cu trup şi 
suflet împăratului, şi pe care acesta îi poate folosi la orice. Fiecare 
dintre aceşti demoni era înarmat cu un cnut, prevăzut cu vârfuri de 
plumb. Nefericitul fu îmbrâncit printr-una din porţile fortăreței. O, 
Dumnezeule, ce privelişte înfiorătoare! Sărmanul om tremura de 
spaimă. Fusese despuiat până la brâu şi era silit să înainteze mereu 
printre rândurile cazacilor. Tânărul se împotrivi, dar câţiva soldaţi 
păşiră în faţa lui şi-l ameninţară cu moartea dacă nu merge mai 
departe. Atunci, nenorocitul porni înainte, clătinându-se pe picioare. 
Era un bărbat frumos şi mândru, de-ţi era mai mare dragul să-l 
priveşti. Pieptul, ceafa şi spatele păreau cioplite din piatră; un cap 

minunat stătea pe doi umeri laţi. Orice femeie şi-ar fi simţit inima 
zvâcnindu-i cu putere la vederea acestui bărbat. Tobele băteau. 
Loviturile cădeau una după alta pe spatele bietului tânăr, lăsând dâre 
adânci, din care sângele ţâşnea, prelingându-se în jos. La început, 
dezertorul urlă de durere. Vru să se ferească, dar în zadar; biciul se 
abătea mereu asupra lui. Apoi, însă, nenorocitul căzu în nesimţire. 
Trupul său fu ridicat şi medicul militar cercetă rănile tânărului. După 
ce-l examină, acesta se îndreptă spre căpitanul care se afla în fruntea 
cazacilor şi-i zise: „Domnule căpitan, n-aveţi nicio grijă! Poate să mai 
facă un drum...” Rănile nenorocitului fură spălate cu oţet, ceea ce-i 
pricinui dureri atât de arzătoare, încât sărmanul om se trezi din leşin. 
Apoi, fu silit din nou să treacă printre cele două şiruri formate de 
cazaci. Cnuturile se abătură din nou asupra lui şi sângele începu iar 
să-i şiroiască pe trup. Deodată, nenorocitul scoase un strigăt sălbatic, 
ridică braţele şi se prăbuşi la pământ. O tresărire, un suspin uşor, apoi 
rămase nemișcat. Medicul militar se apropie de el. Se făcuse cam palid 
la față şi privea ţintă spre chipul dezertorului. „A avut un atac de 
inimă. Omul e mort”, zise el. Şi, într-adevăr, era mort. Auziţi 
camarazi, fusese omorât — din porunca Romanovilor. 

Soldaţii începură să murmure, o mare agitaţie se produse printre ei 
şi Bakunin constată cu bucurie că izbutise să semene şi aici ura 
împotriva familiei imperiale. 

Pline de nerăbdare, privirile marelui conspirator se îndreptară spre 
poartă. 

Nihilistul care trebuia să-i aducă vestea că atentatul a reuşit, nu se 
mai arăta. 

Să se fi întâmplat ceva între timp? 

Oare, atentatul nu putuse să aibă loc, tovarăşii lui Bakunin să fi fost 
prinşi înainte de a putea duce la îndeplinire planurile lor? 

Chiar marele conspirator, omul care nu-şi pierdea niciodată 
cumpătul, simţi un fior străbătându-i trupul, la acest gând. 

— O, numai de nu s-ar fi întâmplat o nenorocire! murmură el. 

Unul dintre ofiţerii care făceau parte din conspirație, se apropie de 
Bakunin. Era un tânăr plin de înflăcărare. 

— Ei, cum stăm? îi şopti el. N-avem încă nicio veste? 

— Niciuna, răspunse conducătorul nihiliştilor, dar înştiinţarea 
poate sosi dintr-o clipă într-alta. 

— La dracu, numai de n-am da greş, murmură ofiţerul, dar nu ştiu 
de ce nu mă simt în apele mele. 

— Fii liniştit, dacă trupa e de partea noastră, nu se poate să nu 
izbândim. 

— Cât despre asta, nicio grijă, replică ofiţerul, soldaţii sunt 
nemulţumiţi din pricină că Ţarul a dat întâietate altor regimente. 
Regimentele din gardă vor lupta din răsputeri când va fi vorba să 
pornească împotriva Romanovilor. 

— Să nădăjduim că aşa va fi! zise Bakunin. 

De abia îşi sfârşise vorba, că un bărbat palid la faţă se năpusti în 
curtea cazărmii. 

Era un port-drapel care îşi făcea serviciul în regimentul de gardă. 

Numele său era Rudikovski?. 

Stegarul era plin de praf şi năduşeala îi şiroia pe frunte, din pricina 
sforţării pe care o făcuse de a ajunge la cazarmă cât mai repede. 

Intrând în curte, se năpusti spre Bakunin şi ofiţerul cu care acesta 
stătea de vorbă. 

— Ce este? strigă ofiţerul. S-a întâmplat ceva? 

— Da, ceva groaznic, îngână port-drapelul. Puneţi să se sune 
alarma, domnule locotenent. Va trebui să apărăm cazarma. 

— Omule, ai înnebunit? Ce tot vorbeşti acolo? Spune mai repede ce 
s-a întâmplat. 

— Ţarul... a fost... a fost ucis. 

— A fost ucis? strigă Bakunin. Aşadar, e mort, într-adevăr? 

De astă dată nu mai fu în stare să-şi ascundă bucuria. Căci, acum 
afla că străduinţele sale de atâţia ani fuseseră încununate de succes, 
acum afla vestea pe care o aşteptase mereu. Alexandru al II-lea era 
mort; aşadar partida fusese câştigată. 

— Omule, visezi? făcu ofiţerul. Dă-ţi seama ce spui. 

Stegarul îşi ascunse faţa în mâini. 


5 Acest port-drapel fusese, într-adevăr, de faţă la săvârşirea atentatului. După 
ce explodase prima bombă stegarul era atât de tulburat, încât nici nu mai 
recunoscu pe împăratul său. Din această pricină, în clipa când Alexandru al II- 
lea se îndrepta spre nihilistul prins, Rudikovski se adresase Ţarului, întrebându- 
l]: „Spune-mi, te rog, împăratul a avut ceva de suferit?” Iar Ţarul îi răspunsese: 
„După cum vezi, dragul meu, am scăpat absolut nevătămat”. 

— O, domnule locotenent, exclamă el, dacă aţi fi văzut ceea ce am 
văzut eu, v-ar fi îngheţat sângele în vine şi aţi fi rămas buimăcit în 
primul moment, tot astfel cum am rămas şi eu. 

—  Rudikovski, vino-ţi în fire, interveni un bătrân căpitan. 
Povesteşte-ne ce s-a întâmplat... 

— Mort, strigă stegarul, Alexandru al II-lea nu mai trăieşte. 

— Şi cine l-a omorât? 

— Nihiliştii, răspunse Rudikovski. Două bombe au fost aruncate 
asupra împăratului, îşi continuă port-drapelul povestirea sa pe care 
toţi cei de față o ascultară cu nespusă încordare. Prima dată, 
Dumnezeu a ocrotit viaţa sărmanului împărat. Dar a doua oară, o, 
când mă gândesc... toată partea de jos a trupului a fost sfâşiată în 
bucăţi. 

— Acum e momentul, şopti Bakunin ofiţerilor care făceau parte din 
conspirație. 

Aceştia se împrăştiară în curtea cazărmii şi păşiră înaintea 
soldaţilor care se înarmaseră. 

Conspiratorii povestiră soldaţilor că Ţarul fusese ucis şi că un alt 
regiment va fi hotărât pentru paza împăratului. 

Ofiţerul care vorbise cu Bakunin era atât de înflăcărat, încât 
cuvintele sale răsunau în toată curtea. 

Deodată, un bătrân caporal ieşi din rând. 

— Trădătorule, exclamă el. Vrei să ademeneşti trupa, vrei să pui la 
cale o faptă pe care istoria o va înfiera. lată ceea ce ţi se cuvine. 

Se auzi o detunătură şi locotenentul se prăbuşi la pământ, rănit de 
moarte. 

Această faptă îndrăzneață avu o urmare hotărâtoare. 

Soldaţii doborâră la pământ pe ofiţerii care îi îndemnau la răscoală. 

Bakunin îşi dădu seama că aici încercarea lui dăduse greş. Marele 
conspirator se repezi spre poartă. 

Din fericire, izbuti să ajungă în stradă, îndărătul lui se auziră 
strigăte de furie. Apoi, răsună alarma. Sunetele trompetelor 
pătrundeau până departe. 

Mihail Bakunin se amestecă printre trecători. 

Pretutindeni se auzea vorbind numai despre groaznicul atentat. 

— Ticăloşii, strigă un bătrân pensionar. 

Cuvântul pătrunse adânc în inima lui Bakunin. Era, doar, vorba, 

despre tovarăşii săi. 

Teama pentru soarta lui Pahlen şi Boianovski îl sili să meargă 
înainte. 

Fuseseră ucişi, oare? 

În cele din urmă, conducătorul nihiliştilor ajunse în strada 
Inginerilor. 

Marele conspirator se strecură, printre primele rânduri ale celor 
adunaţi acolo. 

— Pentru numele lui Dumnezeu, este adevărat că Ţarul a fost 
omorât? întrebă el, adresându-se vecinului, care părea să fie un 
funcţionar. 

— Da, socot că în clipa de faţă Alexandru al II-lea şi-a dat sufletul, 
răspunse acesta. 

— Şi, cel puţin, ucigaşii au fost prinşi? 

Inima lui Mihail Bakunin zvâcnea cu putere, punând această 
întrebare. 

Funcţionarul clătină capul, mulţumit. 

— Unul dintre ucigaşi e mort, zise el. lată colo cadavrul lui. 
Celălalt a fost legat şi dus la închisoare, dar las” că n-are nici el zile 
multe. 

Unul omorât, iar celălalt prins. 

Aceste cuvinte răsunară mereu în mintea marelui conspirator. 

Deodată, se năpusti înainte. 

Da, colo zăcea trupul lui Pahlen. 

Nenorocitul fusese groaznic mutilat. 

— Aşadar, bunul meu prieten a avut un sfârşit înfiorător, murmură 
Mihail Bakunin. Iar celălalt prins... 

Marele conspirator se depărtă. Nu mai voia să vadă şi să audă 
nimic. 

Îşi îndreptă paşii spre casa unde se afla Lo. 

După câtva timp ajunse. Urcă scările încetişor. 

Cum să înceapă? Cum să aducă la cunoştinţa tinerei fete vestea că 
tatăl ei murise? 

Totuşi trebuia s-o facă, Lo trebuia să cunoască groaznica soartă a 
lui Pahlen. 

Bakunin intră într-o încăpere. Lo se afla acolo. 

Tânăra fată nu-l recunoscu, deoarece Bakunin mai era travestit. 

— Ce vrei de la mine? întrebă ea. 

Conducătorul nihiliştilor îşi smulse barba. 

— Acum ştii pe cine ai înaintea ta, Lo? întrebă el. 

— Ah, tu eşti! exclamă frumoasa americană. Ei, ce veste îmi aduci? 
Dar ce mai întreb? Faţa ta mi-o spune lămurit. Trebuie să se fi 
întâmplat o nenorocire, da, da, înțeleg totul... 

— Sărmană copilă, murmură Bakunin, apucând mâna tinerei fete. 

Ochii ei se umplură de lacrimi. Lo se prăbuşi într-un scaun. 

— Aşadar, e mort? 

— Da, a murit ca un erou, luptând pentru libertate! Şi atâta timp 
cât ţara va exista, ruşii vor rosti cu venerație numele tatălui tău. 

— O, nefericitul meu părinte, îngână fata, suspinând şi ascunzându- 
şi fata în mâini. 

— Lo, exclamă Bakunin, apropiindu-se de ea. 

Tânăra îşi ridică privirile. 

— LO, tu n-ai rămas singură pe lume, continuă marele conspirator, 
gândeşte-te că sunt alături de tine. Acum te întreb din nou: vrei să fiu 
tatăl sau soţul tău? Dacă nu mă poţi iubi aşa cum trebuie iubit un soţ, 
sunt gata să te îngrijesc ca un tată. Şi îţi jur în acest moment solemn, 
că-mi voi împlini cu sfinţenie datoria şi te voi înconjura cu o dragoste 
de adevărat părinte. 

— O, dragul meu, ocrotitorul meu, strigă ea, aruncându-se în 
braţele lui Bakunin, care o îmbrăţişă cu căldură. 

— Spiritul tatălui tău străjuieşte asupra noastră, reluă marele 
conspirator, după o scurtă pauză, în răstimpul căreia Lo izbutise să-şi 
mai stăpânească durerea - şi, văzându-ne uniţi pentru totdeauna, va 
întinde mâinile deasupra capetelor noastre şi ne va binecuvânta. 

Lo se lipi de iubitul ei şi cei doi îndrăgostiţi schimbară sărutări 
fierbinţi. 

Deodată Bakunin se desfăcu din îmbrăţişarea tinerei fete. 

— Pentru numele lui Dumnezeu, strigă el, n-avem nicio clipă de 
pierdut, poate că zbirii se şi află pe urmele mele. 

— Cum, iubitule, crezi că eşti urmărit? întrebă tânăra, cuprinsă de 
îngrijorare. 

— Nu numai că cred, dar sunt chiar sigur, răspunse el. Premiul care 
a fost pus pe capul meu va fi înzecit, numai ca să pot fi prins. Aşadar, 
şederea mea în Rusia nu poate fi de lungă durată. 

— Atunci vin şi eu cu tine, zise Lo cu hotărâre. 

— Nu, nu mă vei însoţi, replică Bakunin. Ar fi foarte primejdios 
dacă ai fi alături de mine. 

— Cum, atunci trebuie să ne despărţim? întrebă ea, înspăimântată. 

— Da, ne vom despărţi, pentru ca apoi să ne unim pentru 
totdeauna. Lo, acum e vorba să trecem peste o piedică ce ne stă în 
cale iar după aceea va urma o fericire senină, desăvârşită. Chiar azi 
vei părăsi Rusia, plecând spre Anglia, adăugă el, cu glas liniştit. 

— Spre Anglia? întrebă tânăra. De ce nu spre America? 

— Pentru că acolo am prieteni, răspunse marele conspirator. Dacă 
nu voi putea să rămân în Anglia, voi fugi mai departe, peste Ocean şi 
dacă voi fi nevoit, mă voi afunda în pădurea seculară. Iubito, 
chibzuieşte bine şi răspunde-mi dacă vei fi fericită cu viaţa pe care aş 
putea să ţi-o ofer în inima pădurii, departe de civilizaţie. Căci, dacă 
vei primi să mă urmezi, atunci voi cere să-mi porţi o dragoste 
nestrămutată. 

— Îţi jur că voi fi pe veci a ta, Mihail, exclamă tânăra, cu glas 
solemn. Îţi jur că-ţi voi rămâne totdeauna credincioasă, orice s-ar 
întâmpla. 

— Orice s-ar întâmpla! repetă Bakunin, copleşit de bucurie. 

Apoi arătă iubitei sale drumul pe care trebuia să-l urmeze: 

— Vei părăsi capitala peste două ore, luând trenul care pleacă în 
Germania, zise el. După ce vei ajunge acolo, vei porni spre Hamburg, 
unde te vei îmbarca pe primul vapor. 

— Şi când mă urmezi? întrebă Lo. 

— Când te urmez? repetă Bakunin, puţin îndurerat. Acest lucru nu 
depinde de voinţa mea. Acum se va porni împotriva mea o urmărire 
înverşunată. Spionii mă vor înconjura din toate părţile, astfel că nu 
pot să ştiu când voi izbuti să mă strecor printre rândurile lor. Dar sunt 
sigur că voi izbuti, căci steaua dragostei va călăuzi paşii mei. 

— Aşadar, ne revedem la Londra? întrebă fiica lui Pahlen. 

— Da, la Londra, încuviinţă marele conspirator, şi nădăjduiesc că 
nu va trece mult timp până atunci. Acum voi întocmi o scrisoare pe 
care o vei duce la Londra. Sunt sigur că familia căreia va fi adresată 
această scrisoare te va primi ca braţele deschise şi te vei bucura de o 
îngrijire cu adevărat părintească. 

Îşi strânseră din nou mâna, apoi Bakunin se aşeză la birou şi 

aşternu în grabă câteva rânduri pe o foaie de hârtie, pe care o 
împături şi o vâri într-un plic. 

În cele din urmă, cei doi îndrăgostiţi îşi luară rămas bun. Niciun 
cuvânt de duioşie, nicio făgăduială nu schimbară între ei. 

Apoi marele conspirator îşi îmbrăţişă iubita şi se depărtă. 

Peste două ore, Lo se afla în trenul care o ducea spre Germania. 

Mihail Bakunin, însă, se pregăti de drum, se pregăti pentru fuga 
care avea să încununeze viaţa acestui om minunat. 


Capitolul 152 - Un vânat preţios 


După discuţia avută cu Lo, Mihail Bakunin se îndreptă spre prăvălia 
modistei Petrovna. 

Cocoşata era foarte îngrijorată. 

Imediat ce află că Ţarul Alexandru al II-lea fusese omorât, Petrovna 
îşi zisese că Bakunin trebuie să fie amestecat în această afacere. 

Când marele conspirator păşi pragul prăvăliei, o exclamaţie de 
bucurie scăpă de pe buzele modistei. 

— O, prietene, strigă ea, luându-i mâinile, faptul că te văd viu şi 
nevătămat mă bucură nespus. 

— Petrovna, răspunse marele conspirator, deocamdată, ce-i drept, 
sunt sănătos şi liber. Dar situaţia se poate schimba în orice clipă. 
Poate că zbirii se şi află pe urmele mele. Trebuie să mă salvez prin 
fugă. Şi am venit la dumneata, tocmai ca să-mi ajuţi să fug. Numai 
dumneata poţi s-o faci. Spune-mi, eşti gata să-mi vii în ajutor? Dar 
înainte de a-mi răspunde, vreau să-ţi atrag atenţia asupra unui lucru: 
de îndată ce vei primi să-mi împlineşti rugămintea, o mare primejdie 
va pluti deasupra capului dumitale, căci dacă eu voi fi prins, eşti şi 
dumneata pierdută. Ştii, doar, că oricine ajută unui nihilist să fugă, va 
avea de suferit toată asprimea legii. În această clipă s-au şi lipit pe 
toate străzile afişe prin care se anunţă că premiul pus pe capul meu a 
fost înzecit. Şi acum, după ce ştii toate acestea, răspunde-mi dacă vrei 
să mă ajuţi. 

— Mă mai întrebi, Bakunin? zise Petrovna, cu însufleţire. O, cere- 
mi viaţa şi sunt gata să ţi-o dau oricând. Şi nu numai viaţa, ci şi tot ce- 
mi aparţine. Căci, dacă am ajuns la situaţia mea, asta ţi-o datorez 
numai dumitale, Mihail Bakunin. Doar dumneata ai fost acela care mi- 

a oferit suma trebuincioasă ca să pot deschide magazinul de mode. Şi 
chiar dacă n-ar fi fost aşa... Bakunin, lasă-mă să-ţi fac o mărturisire... 
Îţi vorbeşte o sărmană fată cocoşată, dar ştiu că nu eşti omul care să 
iei în bătaie de joc cuvintele mele sincere. Din clipa când te-am zărit, 
inima mea ţi-a aparţinut dumitale. Te-am iubit, Mihail Bakunin, dar 
nu mi-am îngăduit să sper că vei fi al meu, căci ştiam că o prăpastie 
adâncă ne desparte. Niciodată nu se va putea întinde o punte 
deasupra acestei prăpăstii. De aceea socoteam că nu e o crimă să te 
iubesc. În fiecare seară mă rugam pentru dumneata, iar dimineaţa, 
când mă trezeam, şi înălțţam din nou către Domnul rugile mele, icoana 
dumitale îmi plutea înaintea ochilor. Mihail Bakunin, sărmana 
cocoşată ţi-a mărturisit dragostea ei, astfel că te poţi bizui pe dânsa. 
Şi, acum, spune-mi repede cu ce pot să-ţi fiu de folos. 

O lacrimă străluci în ochii lui Bakunin. 

Dragostea bietei fete îl înduioşase nespus. 

— Petrovna, exclamă el, strângându-i mâinile, şi mie îmi erai 
întotdeauna simpatică, dar vreau să fiu sincer cu dumneata. Chiar 
acum m-am logodit cu o fată fermecătoare, care nu se teme să-şi lege 
de bătrâneţea mea viaţa ei tânără. Am hotărât să ne stabilim în Anglia 
sau America, unde să ne căsătorim. 

— O cât de fericită trebuie să fie ea, strigă Petrovna, împreunând 
mâinile, şi cu toate că n-o cunosc încă pe tânăra fată, o binecuvântez 
totuşi, o binecuvântez de mii de ori. Dar, spune-mi, te rog, cum să-ţi 
ajut la fugă? 

— Petrovna, răspunse marele conspirator, după câteva clipe de 
gândire, trebuie să fiu foarte viclean dacă vreau să scap de urmăritorii 
mei. Fotografia mea a fost răspândită în toată ţara, astfel că trebuie să 
mă folosesc de o travestire. Dar niciuna nu va fi atât de bună ca aceea 
a unei femei. 

— Ah, vrei să îmbraci veşminte femeieşti? strigă modista. Da, e o 
idee bună, căci astfel nu vei fi recunoscut şi eu pot să-ţi fiu de folos la 
îndeplinirea planului. Te voi transforma în aşa fel că nimănui nu-i va 
trece prin minte că sub văl se ascunde chipul lui Mihail Bakunin. 

— Şi dumneata trebuie să mă însoţeşti la gară, adăugă marele 
conspirator. Vom trece drept două bătrâne care vor să plece într-o 
stagiune climaterică din Germania. Dumneata vei fi stăpâna, iar eu 
menajera. Astfel ne vom urca în tren şi numai după ce vom fi în 


— 287 — 


Germania şi vom izbuti să ajungem într-un port la mare, numai atunci 
pot nădăjdui că fuga mi-a izbutit. În acest caz, ne vom despărţi la 
Hamburg; dumneata vei pleca înapoi în Rusia fără ca cineva să 
bănuiască că ai înlesnit fuga lui Mihail Bakunin, iar eu voi porni mai 
departe. Dacă eşti de acord, dă-mi mâna, Petrovna! 

Fără să şovăie, cocoşata strânse mâna marelui conspirator. 

— Dacă sunt de acord? zise ea. Mai bine porunceşte-mi ce să fac. 

— Ei bine, atunci transformarea poate să înceapă, încuviință 
conducătorul nihiliştilor. 

Petrovna se duse în camera alăturată şi alese nişte veşminte 
femeieşti pe care le puse la dispoziţia lui Bakunin. 

Acesta se îmbrăcă în grabă. Purta o rochie de călătorie şi, în jurul 
gâtului, un guler din broderii. Apoi, cocoşata făcu rost de o perucă, cu 
care marele conspirator îşi acoperi părul său. Peruca era de un blond 
deschis şi numai aceasta ar fi fost de ajuns ca Bakunin să nu fie 
recunoscut. 

În cele din urmă, modista îi puse o pălărie minunată, de culoare 
albastră, împodobită cu flori, şi de care atârna un văl albastru-deschis. 

Când se privi în oglindă, Mihail Bakunin nu-şi putu stăpâni o 
exclamaţie de uimire. 

— Pe legea mea, strigă el, urmăritorii ar trebui să aibă ochi de 
vultur, ca să mă poată descoperi sub această travestire. Nădăjduiesc, 
sunt încredinţat chiar, că vom izbuti să ajungem în Germania. 

Petrovna se îmbrăcă şi ea cât putu mai repede. 

Apoi se duse la poliţie unde ceru să i se elibereze un paşaport 
pentru dânsa şi însoţitoarea ei. 

Funcţionarul o întrebă cum se numeşte această însoţitoare şi, 
atunci, modista răspunse fără să mai stea la gânduri: 

— Menajera mea se numeşte Rosa Sander şi e rusoaică de origine. 

Polițistul bombăni ceva care ar fi vrut să însemne că în timpurile de 
faţă nu poţi fi destul de prevăzător, apoi însă, dădu Petrovnei 
paşaportul cerut. 

Jumătate de oră mai târziu, cam pe înserate, două doamne bătrâne 
se urcară într-o trăsură, poruncind birjarului să le ducă la gară. 

După ce ajunseră acolo, coborâră şi, îndreptându-se spre ghişeu, 
cerură două bilete pentru Berlin. 

— De acolo vom pleca direct la Hamburg, fără să ne mai oprim în 

capitala Germaniei, şopti Bakunin însoţitoarei sale. 
Apoi trecură amândouă în sala de aşteptare, unde luară loc. 
Bakunin privea în jurul său cu deosebită atenţie. Pretutindeni 
bănuia că sunt spioni sau urmăritori. 
Şi, aşa era într-adevăr. Urmăritorul se afla în apropierea sa. 


e 

După ce Vladimir se depărtase, marele duce porunci să vină la el un 
poliţist, despre care ştia că întrece pe toți ceilalți prin destoinicia sa. 

Era acelaşi Rustcef, care fusese subalternul lui Aşinov, şi căruia 
fostul prefect avea să-i mulţumească pentru descoperirea falsificărilor 
de monede ale bancherului Jagodkin. 

Rustcef izbutise să ajungă departe. Acum trecea drept cel mai bun 
detectiv din Petersburg. Avea cea mai înaltă slujbă din poliţia secretă 
şi se zvonea că va fi numit în focul devenit vacant prin moartea lui 
Aşinov. 

Marele duce dădu detectivului ordine categorice. 

Polițistul trebuia să descopere ascunzătorile nihiliştilor, să-i prindă 
şi, mai ales, să facă tot ce-i va sta în putinţă ca să aresteze pe Mihail 
Bakunin. 

— După ce vei aduce la îndeplinire aceste porunci, te poţi bizui pe 
recunoştinţa mea, îi zise marele duce. Te voi recomanda Majestății 
Sale, rugându-l să-ţi încredinţeze slujba de prefect ai poliţiei. Şi 
nădăjduiesc că vei fi mai credincios familiei imperiale, decât 
predecesorul dumitale. 

Rustcef se înclină, plin de respect. 

— Eu nu cunosc interese particulare, zise polițistul, tot ceea ce fac, 
e consacrat familiei Romanov. 

— Bine, Ţarul va fi încântat auzindu-te vorbind astfel, continuă 
Constantin. Şi, acum, Rustcef, trimite agenţi în toate gările din 
Petersburg. Căci nu mai încape îndoială că nihiliştii vor căuta să se 
sustragă pedepsei, acum, după ce planul lor a dat greş. Fiindcă sunt 
informat că ei nu urmăreau numai uciderea împăratului, ci a tuturor 
membrilor familiei imperiale. Înainte de toate, să fie supravegheate 
gările capitalei şi sunt sigur că ticăloşii vor cădea în cursă. 

Rustcef făgădui că va face întocmai şi se depărtă apoi, în grabă. 

Ajungând la poliţie, dădu ordinele trebuincioase şi, în aceeaşi zi, o 

armată de peste o sută de spioni fu pusă în mişcare. 

Aproape fiecare familie bănuită fu supravegheată. 

Avură loc şi câteva perchiziţii, fără ca vreuna dintre ele să ducă la 
cel mai mic rezultat. 

Niciunul dintre nihilişti nu fu prins. 

Numai sărmanul Boianovski lâncezea în fortăreaţa Petru şi Pavel. 

Gările erau înţesate de poliţişti, care sub felurite travestiri, 
supravegheau pe călătorii ce se urcau în trenuri. 

Rustcef însuşi alerga de la o gară la alta, scrutând pe fiecare 
pasager, cu privirile sale pătrunzătoare. 

Avea nu numai în buzunar fotografia lui Bakunin, ci şi în minte. 
Ştia perfect ce înfăţişare avea marele conspirator, astfel că orice 
greşeală era cu neputinţă. 

Mai mult decât atât: polițistul era ferm încredinţat că în clipa când 
conducătorul nihiliştilor se va afla înaintea lui, îl va recunoaşte 
numaidecât şi întâmplarea făcu astfel că detectivul luă loc la o masă, 
alături de cele două doamne bătrâne. 

Acolo se aflau numai oameni de seamă, căci erau în sala de 
aşteptare a claselor întâi şi a doua. 

Bănuielile lui Rustcef s-ar fi îndreptat asupra oricui, numai nu 
asupra celor două femei care stăteau liniştite, bându-şi ceaiul în tihnă, 
şi vorbind în şoaptă. 

Cum să-şi fi închipuit polițistul că acela pe care îl căuta era identic 
cu bătrâna palidă, îmbrăcată în albastru, care îşi ridica puţin vălul, 
din când în când, ca şi cum ar fi fost înăbuşită de căldura dogoritoare 
ce domnea în sală. 

Deodată răsună clopotul care vestea plecarea trenului. 

Cele două femei se ridicară. Cea îmbrăcată în albastru se plecă 
pentru a-şi lua geamantanul. 

Polițistul deveni atent, căci cu ochiul său ager, observase că 
bătrâna îşi ridicase cu prea mare uşurinţă valiza. 

Nu, nu, această bătrână părea prea puternică pentru o femeie. 

— Dar las” că sunt eu cu ochii în patru, îşi zise detectivul. 

Părăsi şi el locul său şi ieşi pe peron, urmărind pe cele două 
călătoare. 

Trenul care pleca în Germania, era tras în față şi călătorii începură 
să se urce în compartimente. 

Cele două femei se pregăteau, tocmai, să facă la fel. 

Rustcef nu le părăsea din ochi. 

— Ăsta e un bărbat, murmură el, nu, nu se poate să mă înşel. Iată-l, 
se urcă în compartiment cu o uşurinţă de care poate da dovadă numai 
un bărbat... Să fie, oare, Bakunin, care vrea să fugă, travestit în 
femeie? Hm, asta ar fi o idee... ia să vedem cum stau lucrurile. 

Polițistul se apropie de vagon cu multă băgare de seamă. 

Dar Bakunin observase că era urmărit; şi, apoi, îl cunoştea personal 
pe polițistul Rustcef şi zărise numaidecât că renumitul detectiv al 
Petersburgului se afla în gară. 

— Da, da, aşa e, îşi zise marele conspirator pe mine mă caută, dar 
nu mă va găsi. 

Abia se închisese în urma lor uşa compartimentului, că Bakunin 
trase spre sine pe cocoşată şi-i şopti: 

— Petrovna, acum e acum. Colo, pe peron, se află cel mai dibaci 
poliţist din Petersburg şi, după cât se pare, m-a recunoscut. Am citit în 
ochii lui că bănuieşte cine se ascunde sub travestirea mea. Ascultă-mă, 
prietenă, iată care este singura noastră putinţă de scăpare... Aşează-te 
lângă uşă şi ţine cu putere clanţa. În acest timp eu mă voi strecura 
afară prin cealaltă uşă a compartimentului. Acolo se află un tren care, 
ce-i drept, nu pleacă spre Germania, însă porneşte înaintea acestuia. 
Voi încerca să mă furişez în trenul de care îţi vorbesc, şi apoi, facă-se 
voia sorții. Astfel, vom scăpa, cel puţin pentru moment, de urmărirea 
detectivului. Şi acum, rămâi cu bine, Petrovna. Nu voi rosti vorbe de 
prisos, ci te încredinţez, numai, că-ţi voi purta o recunoştinţă veşnică 
pentru tot ce-ai făcut pentru mine. 

Marele conspirator strânse mâna cocoşatei, apoi dispăru prin 
cealaltă uşă a compartimentului. 

În aceeaşi clipă, trenul de alături se puse în mişcare. 

Bakunin sări pe scara unui vagon şi împinse uşa unui 
compartiment. 

Din fericire, acesta era gol. Conducătorul nihiliştilor se aşeză într- 
un colţ al canapelei, în timp ce trenul pornea înainte, ca o săgeată. 

Rustcef nu-şi mai dezlipea privirile de pe compartimentul în care 
intraseră cele două femei. 

Încet, încet detectivul se apropie de uşa acestuia. 

Inima detectivului începu să-i bată de bucurie. 

Acum avea să pună mâna pe acela care era căutat de atâta vreme, 
pe acela pentru care fuseseră scotocite toate colburile ţării şi pe capul 
căruia se pusese un premiu foarte mare; bărbatul, care se afla în 
fruntea asociaţiei nihiliştilor şi a cărui pieire însemna nimicirea 
întregului partid, va cădea peste câteva clipe în mâinile sale, ale lui 
Rustcef. 

În închipuirea sa, detectivul se şi vedea prefect al poliţiei din 
Petersburg. 

Deodată, scoase din buzunar fluierul său de argint. 

O singură şuierătură şi toţi agenţii împrăştiaţi în gară se vor aduna 
în jurul lui. 

Şi într-adevăr răsună o şuierătură scurtă, ascuţită. 

În clipa următoare, zece oameni voinici se aflau lângă detectiv. 

Rustcef nu mai stătu la gânduri şi puse mâna pe clanţa unui 
compartiment, vrând s-o deschidă. 

Însă nu izbuti numaidecât. Credincioasa Petrovna se împotrivea din 
răsputeri, căci ştia că e vorba de viaţa lui Mihail Bakunin. 

— Deschideţi, strigă Rustcef, furios. 

Şi, deoarece nu i se împlini cererea, polițistul smuci uşa şi o 
deschise. 

Mişcarea fusese atât de violentă, încât detectivul era cât p-aci să 
cadă. Îşi păstră însă echilibrul şi apoi se năpusti în compartiment. 

Un strigăt de furie scăpă din pieptul său, văzând că Mihail Bakunin 
dispăruse. 

Într-un colţ ai compartimentului zăcea Petrovna, cu mâinile 
împreunate şi privirile plecate în pământ. 

Cocoşata părea atât de nevinovată, ca şi cum nimic nu s-ar fi 
întâmplat. 

Rustcef se apropie de ea. 

— N-aţi văzut o doamnă bătrână care a intrat în compartiment 
odată cu dumneavoastră? întrebă el. 

Petrovna îşi ridică privirile spre detectiv. 

— Dacă am văzut o doamnă? repetă modista. Dumnezeule sfinte, 
fireşte c-am văzut, dar nu numai una. Erau doar atâtea în gară... 

— Bine, bine, replică polițistul, dar aceea pe care o caut eu, purta o 
rochie albastră, o pălărie împodobită cu flori şi un văl albastru- 
deschis. Bătrâna era destul de înaltă, chiar prea înaltă pentru o 

femeie. 

— Nu, n-am văzut o asemenea persoană, răspunse cocoşata. 

— N-ai văzut? strigă detectivul. O, crezi că mă poţi înşela? Am 
văzut, doar, cu ochii mei, când persoana în chestiune a intrat în 
compartiment odată cu dumneata! Pesemne că s-a ascuns pe aici pe 
undeva. Ia perchiziţionaţi compartimentul, se adresă el oamenilor săi. 

Agenţii se năpustiră înăuntru şi, după ce modista fu îmbrâncită 
afară, începură să scotocească compartimentul. 

Lucrurile fură răsturnate cu josul în sus, băncile fură smulse de la 
locurile lor, dar toate cercetările rămaseră zadarnice; agenţii nu 
izbutiră să găsească ceea ce căutau. 

Rustcef spumega de furie. 

— A fugit, scrâşni el, aşadar, a fugit într-adevăr. Dar cum a fost cu 
putinţă una ca asta? se întrebă polițistul, în clipa următoare. Cum a 
izbutit să fugă Mihail Bakunin? Doar eu însumi l-am văzut intrând în 
compartiment! 

Dar dibaciul poliţist găsi numaidecât răspuns la întrebările sale. 

— Nu, nu se poate altfel, continuă el, ticălosul s-a urcat printr-o 
parte şi a coborât pe cealaltă. Pe semne că a observat că e urmărit — 
din nefericire nu sunt travestit — şi, desigur că mă cunoştea. 

În cele din urmă, detectivul socoti că cel mai bun lucru pe care îl 
avea de făcut era să coboare din tren cât mai repede cu putinţă. 

— Atunci, nihilistul, trebuie să fie pe aproape, îşi zise Rustcef. 

Vicleanul poliţist nu ştia un lucru şi anume că alături de trenul 
acesta se mai afla unul, cu care fugise Bakunin. 

Aşadar, nu se mai îndoia deloc că marele conspirator rămăsese în 
Petersburg. 

Părăsind gara, Rustcef se îndreptă spre poliţie de unde trimise 
câteva echipe de agenţi, care să cerceteze oraşul. 

Ar fi arestat-o bucuros pe modistă, dar n-avea niciun motiv, care să- 
1] îndreptăţească s-o facă. 

Căci cocoşata tăgăduia cu încăpățânare de a se fi urcat în 
compartiment împreună cu o bătrână. 

În cele din urmă, Rustcef ajunse la încredințarea că Bakunin 
părăsise capitala. 

Dar, aflând că marele conspirator voise să plece în Germania, 
detectivul se hotărî să pornească şi el pe acelaşi drum. 

După trei zile polițistul ajunse la Hamburg. 

Ştiind că Bakunin îl cunoaşte, detectivul se travesti într-un 
locotenent din armata franceză. 

Îşi alesese această travestire, fiindcă vorbea la perfecţie limba 
franceză, astfel că avea toate şansele să nu fie recunoscut. 

Trase la un hotel destul de bun şi începu imediat cercetările. 


e 
x 


Mihail Bakunin ajunsese şi el la Hamburg. 

Nu-şi schimbase planurile sale, ci coborâse la prima stație din 
trenul cu care fugise din Petersburg şi se urcase într-altul, care îl 
adusese în Germania. 

Ajungând la Hamburg, închirie o cameră la un hotel din port şi, 
după o noapte de somn odihnitor se duse la țărm ca să chibzuiască la 
ceea ce avea de făcut. 

Chiar în acea zi pleca un vapor spre Anglia, dar Bakunin socoti că 
trebuie să-şi aleagă un mijloc mai sigur. 

Voia să închirieze o luntre care să-l ducă până la insula Heligoland. 
Apoi urma să rămână pe insulă câteva zile şi după aceea să urce la 
bordul unui vas englez. 

Şi cu cât se gândea mai mult la acest plan, cu atât i se părea mai 
bun. 

Acum se cerea să găsească o luntre care să-l ducă la insulă. 

Nu era cu totul neprimejdios să porneşti pe o barcă pe Marea 
Nordului. Căci, în ultimele zile bântuiseră furtuni violente şi marinarii 
susțineau că ele vor reveni. 

Bakunin se depărta de hotel din ce în ce mai mult. Nu voia să intre 
în vorbă cu barcagiii adunaţi în grup, ci căuta vreun luntraş singuratic 
căruia să-i facă propunerea sa. 

În cele din urmă, găsi unul. 

Marele conspirator se apropie de acesta şi, străduindu-se să-şi 
subţieze cât mai mult glasul, zise: 

— Ascultă-mă, n-ai vrea să câştigi ceva parale? 

Barcagiul - un tânăr înalt, cu o cămaşă vărgată, păr blond şi o 
barbă scurtă — îşi îndreptă privirile spre femeia dinaintea lui. 

— Fireşte că vreau, răspunse luntraşul, numai să nu fie vorba de o 
afacere necinstită. 

— Nu, n-ai nicio grijă, continuă bătrâna, se cere doar să fii curajos. 

— Ei, cât despre asta las” pe mine, râse barcagiul. 

— Şi nu te-ai teme nici să mă duci cu barca până în insula 
Heligoland? 

Marinarul scoase o şuierătură ascuţită. 

— Dacă e vorba numai de atât, atunci putem porni imediat, zise el. 

— Şi cât ceri pentru asta? 

— Păi socot că cincizeci de taleri n-ar fi prea mult, căci îmi cam 
primejduiesc viaţa cu acest prilej. 

— Bine, îţi dau cincizeci de taleri şi un bacşiş bun pe deasupra, 
dacă izbuteşti să mă duci la Heligoland. 

— Atunci, urcaţi-vă în barcă, şi vom vâsli spre gura Elbei. 

— Stai, că nu merge aşa repede, replică femeia îmbrăcată în 
albastru, trebuie să mă întorc la hotel, ca să pun în ordine câteva 
chestiuni şi apoi vin înapoi. Nădăjduiesc să te găsesc în acelaşi loc? 

— Da, vă aştept aici, zise barcagiul. 

— Aşadar, peste o oră mă întorc, adăugă bătrâna. 

— Am înţeles, doamnă. 

Bakunin scoase un mic portofel şi luând o monedă, o întinse 
luntraşului. 

— lată un taler arvună, zise marele conspirator. 

Barcagiul luă moneda şi o vârî în buzunar, zâmbind. 

— Vă mulţumesc, doamnă, făcu el, înclinându-se adânc. Aşadar, mă 
găsiţi tot aici. Şi am să vâslesc cu atâta putere, încât barca va zbura pe 
valuri. 

— Bine, la revedere. 

Zicând acestea, Bakunin se întoarse. 

Marele conspirator nu observă că în clipa când el se întorcea, o 
făptură negricioasă dispăru îndărătul tufişului care mărginea Elba în 
acest loc. 

Bakunin fusese supravegheat în tot timpul convorbirii sale. 

Rustcef îl zărise pe țărm şi-l urmărise. Apoi, când conducătorul 
nihiliştilor se îndreptă spre hotel, polițistul nu-l scăpă din ochi. 

Spre norocul său, Bakunin se uita în jurul său din când în când, 
astfel că observă pe ofițerul francez care se ţinea mereu după el. 

În cele din urmă, marele conspirator îşi zise că acesta nu poate să 
fie decât un detectiv travestit. 

Şi Mihail Bakunin se hotărî repede. 

Cum ajunse la hotel, se retrase în camera lui şi lepădă veşmintele 
femeieşti pe care le purta. Apoi deschise geamantanul şi scoase un 
costum de marinar, compus dintr-o bluză albastră, un pantalon alb şi 
o beretă tot albastră. După ce se îmbrăcă în grabă, conducătorul 
nihiliştilor se aşeză în faţa oglinzii, privindu-şi în linişte noua sa 
travestire. 

Era fără barbă şi uitându-se în oglindă trebui să-şi mărturisească că 
era încă un bărbat destul de chipeş, care mai putea să placă femeilor. 

— Ah, dacă m-ar vedea Lo, murmură marele conspirator. 

Dar n-avea timp de pierdut, căci pe scări se şi auzea zgomot de 
voci. 

Nu mai încăpea îndoială că era detectivul care îl urmărise şi care 
venea, însoţit de hotelier, să-l ia la cercetare. 

Bakunin alergă spre uşă şi se încredinţă că zăvoiul era tras. Dar, 
pentru mai multă siguranţă, trase un dulap mare, pe care îl propti în 
aşa fel că baricada intrarea. 

În acest mod, retragerea îi era asigurată, căci urmăritorii trebuiau 
să piardă timp, până când izbuteau să înlăture piedica din faţa uşii. 

Apoi conducătorul nihiliştilor se apropie de fereastră şi o deschise. 

Locuia la etajul întâi al hotelului şi fereastra dădea în curte. 

O săritură ar fi fost foarte primejdioasă, dar spre norocul lui 
Bakunin, acoperişul casei vecine se întindea până în apropierea 
ferestrei. 

Fără să mai stea la gânduri, marele conspirator sări pe acest 
acoperiş şi începu să se târască înainte. În cele din urmă, găsi o scară 
sprijinită de perete şi care ajungea până la el. 

Astfel, fugarul izbuti să ajungă pe pământ. 

Se afla în curtea casei învecinate. 

Bakunin se temea să nu dea loc la bănuieli, dacă va fi întâlnit 
acolo, dar se părea că steaua lui bună îl ocroteşte. Căci nimeni nu-l 
împiedică: după câteva clipe, ieşi în stradă şi se îndreptă spre port. 

În acest timp, Rustcef avusese o discuţie cu hotelierul. 

Detectivul îi ceruse ca, în numele poliţiei ruseşti, să-i dea ajutor la 
prinderea unui criminal care izbutise să fugă. 

— Dumnezeule, exclamă hotelierul, un răufăcător se ascunde în 
casa mea? Doamne, cum e cu putinţă una ca asta? Dar, spune-mi, te 

rog, cine e criminalul? 

— Doamna care a sosit ieri. 

— Cum, vrei să spui că bătrâna aceea îmbrăcată în albastru e un 
răufăcător? Nu, domnule, în cazul cel mai bun nu poate fi decât o 
răufăcătoare. 

— Eu ştiu ce vorbesc, zise detectivul. Sub veşmintele femeieşti se 
ascunde un bărbat şi încă unul dintre cei mai primejdioşi oameni din 
Rusia. Dar, ca să nu lungesc vorba, îţi voi spune adevărul... E vorba 
de Mihail Bakunin, conducătorul nihiliştilor din ţara mea. 

Hotelierul se scărpină după ureche. 

— Hm, proastă afacere, bombăni el. Nu va fi tocmai uşor să-l 
arestezi, căci, desigur că nu se va lăsa el prins cu una cu două. Şi apoi, 
ce te faci dacă are cu dânsul vreo bombă pe care o va arunca în clipa 
când vom intra în camera lui? Nu, nu. Domnule nu vreau ca în hotelul 
meu să se făptuiască un act de violență. Arestează pe criminal 
oriunde, numai în casa mea nu. 

— Aşadar, te împotriveşti? 

— Da, mă împotrivesc, răspunse hotelierul, cu tărie, căci, dacă se 
va produce aici vreo faptă sângeroasă, atunci toată lumea va ocoli 
hotelul meu. 

— Cât despre asta nu poate fi vorba, replică polițistul. Crezi 
dumneata că un nihilist are întotdeauna la el bombe? 

— Fireşte. Şi mai ales un nihilist care e urmărit. 

Rustcef bătu cu piciorul în pământ, nerăbdător. 

— Domnule, exclamă detectivul, nu mai şovăi să-mi dai 
încuviințarea de a aresta pe criminal. Dacă refuzi, mă voi adresa 
poliţiei din Hamburg, care fără îndoială că-mi va veni în ajutor. Şi 
apoi, continuă polițistul, nu te gândeşti că guvernul rusesc te va 
răsplăti? Ţi se va conferi o decorație sau, dacă nu ţii la asta, vei primi 
o mare sumă de bani ori vei fi numit furnizorul Curţii imperiale. 

Ambiţiosul hotelier, care demult dorea să aibă o decorație, pentru 
ca să se fălească cu ea la orice prilej, rămase pe gânduri. 

— Fi, dacă-i vorba pe-aşa, dacă pot să mă aleg cu o decorație, 
atunci face să risc. Urmează-mă la etajul unde se află camera femeii 
îmbrăcată în albastru. Dar, te implor, domnule să nu se facă zgomot, 
să nu te foloseşti de armă. 

— N-ai nicio grijă, îl linişti Rustcef, acest revolver îl voi întrebuința 

numai ca să bag groază în criminal. 

Zicând acestea, polițistul scoase din buzunar un revolver minunat, 
cu mânerul argintat. 

— Şi, acum la lucru, continuă detectivul. 

— O clipă, te rog, zise hotelierul, un omuleţ gras, pe care gândul că 
va fi nevoit să păşească înaintea unui nihilist îl înspăimânta, 
dumneata eşti înarmat, dă-mi voie să iau şi eu o armă. 

Şi dispăru într-o încăpere, unde se află bucătăria. 

După câteva clipe se ivi din nou. 

Într-o mână ţinea un cuţit mare, care folosea la tăiatul fripturii, iar 
în cealaltă un ciocan de lemn, cu care se bate carnea înainte de a fi 
friptă. 

— Aşa, zise el, îmbărbătat, acum comedia poate să înceapă... Dar, 
nu socoti că sunt fricos, adăugă hotelierul după ce urcase vreo câteva 
trepte, domnule, n-ar fi bine să luam cu noi şi câţiva servitori? 

— Pentru numele lui Dumnezeu, numai asta nu, strigă polițistul. N- 
avea nicio teamă, că o scoatem noi la capăt şi singuri... Hai, repede, 
nu mai sta la gânduri. 

Zicând acestea, porni pe scară, înaintea omuleţului. 

După câteva minute ajunseră în faţa uşii unde locuia bătrâna 
îmbrăcată în albastru. 

— Aici e? şopti detectivul. 

Hotelierul clătină capul în semn de afirmaţie. 

— Da, da, răspunse el, asta e camera pe care i-am închiriat-o, dar 
dacă aş fi ştiut că am de-a face cu un răufăcător şi, mai ales, cu un 
nihilist care s-a strecurat aici travestit în veşminte femeiești, nu l-aş fi 
primit nici în ruptul capului. Şi apoi, am citit prin ziare că Bakunin 
ăsta e un om foarte crud, pentru care câteva vieţi omeneşti n-au nicio 
însemnătate... 

— Nu trebuie să ţinem seamă de vieţi omeneşti, atunci când e 
vorba să ne atingem o ţintă înaltă, răspunse detectivul. Domnule, dacă 
vei muri cu acest prilej, vei avea, cel puţin, mângâierea că ai murit 
aducând un serviciu Rusiei. 

Hotelierul se înclină şi zise, clănțănind din dinţi: 

— Îţi mulţumesc, aş fi foarte fericit să mor în serviciul patriei 
dumitale. 

— Înainte, stărui Rustcef. 

Apoi, bătu cu pumnul în uşă. 

— Deschideţi! strigă el. 

Nu se auzi niciun răspuns. Totul rămase cu cufundat în tăcere. 

— Ei, cam nu vrea să se supună, zise detectivul, izbind din nou în 
uşă. 

Însă, deoarece nici de astă dată nu primi niciun răspuns, polițistul 
începu să zgâlţâie uşa. 

— Deschideţi, răcni el. În numele legii, deschideţi! 

— Nu încerca să scapi, strigă şi hotelierul. 

— Mihail Bakunin, ştiu că te afli în această cameră, cu toate că 
porţi veşminte femeieşti, adăugă celălalt. Predă-te şi evită o zadarnică 
vărsare de sânge. 

— Da, evită o zadarnică vărsare de sânge, repetă omuleţul, suntem 
gata la orice. 

Polițistul mai aşteptă câteva minute, apoi scoase din buzunar o 
daltă mică. 

— Ce vrei să faci cu asta? întrebă hotelierul, înspăimântat. 

— Vei vedea îndată, replică Rustcef. 

Vâri dalta între uşă şi toc; se auzi o trosnitură şi broasca zbură la 
pământ. 

— Pentru numele lui Dumnezeu, strici uşa, zbieră omulețul. 

— Tăcere, porunci Rustcef, dacă mai scoţi o vorbă te împuşc. 

Hotelierul îşi dădu seama de situaţie. 

— Cât despre mine, fă ce vrei, răspunse el, numai nu mă amesteca 
în această afacere. Aş fi fost mai bucuros dacă nu te-aş fi cunoscut... 

Detectivul se mulţumi să arunce hotelierului o privire furioasă. 
Apoi îşi îndreptă din nou atenţia asupra uşii. 

În cele din urmă, aceasta fu spartă. Acum se aflau înaintea altei 
piedici. 

— Aha, s-a baricadat, strigă Rustcef. Ia să înlăturăm dulapul. 
Cheamă servitorii. 

Omuleţul porni pe trepte în jos şi, după câteva minute, se întoarse, 
urmat de servitori. 

Aceştia se puseră pe lucru şi nu trecu mult timp şi dulapul fu dat 
deoparte. 

Dar un blestem sălbatic scăpă de pe buzele lui Rustcef, când văzu 
că cuibul era gol şi pasărea zburase. 

— A fugit, strigă el, da, da, ne-a scăpat. 

— Vezi, nu ţi-am spus eu? făcu hotelierul care se afla lângă poliţist. 
Mihail Bakunin e un om în stare de orice. Dacă nu mă înşel a fugit pe 
fereastră. 

Detectivul alergă la fereastră. 

— Fireşte, zise el, se mai văd şi urmele. 

Într-adevăr, paşii marelui conspirator se întipăriseră în praful care 
acoperea acoperişul. 

— A sărit pe acoperişul casei vecine, murmură detectivul. 

— Da, aşa e, încuviinţă hotelierul. 

— Şi a avut grijă să-şi schimbe toaleta, continuă detectivul. Acum 
nu mai avem de-a face cu doamna îmbrăcată în albastru, ci ticălosul s- 
o fi folosind de vreo altă travestire. Dar las” că ştiu eu încotro s-a 
îndreptat, aşa că voi putea să-l urmăresc. 

— Şi cum rămâne cu decorația? întrebă hotelierul, încercând să-l 
mai reţină. 

— Ia lasă-mă acum cu decorația dumitale, exclamă detectivul. Ştii 
dumneata ce am suferit din pricina şovăielilor dumitale? Cel mai 
primejdios nihilist, omul pe capul căruia a fost pus un premiu 
însemnat, mi-a scăpat din mână. Acum, lasă-mă să plec şi fereşte-te să 
sufli vreo vorbă despre cele întâmplate. 

Polițistul părăsi hotelul şi se îndreptă spre țărm. 

Ştia că Bakunin urma să se întâlnească din nou cu luntraşul pe 
care-l tocmise. 

Rustcef închirie o şalupă şi porunci cârmaciului să pornească spre 
vărsarea Elbei. 

— Mai repede, mai repede, strigă polițistul după ce motorul fu pus 
în funcţiune şi şalupa se depărtase de locul de plecare. 

— Domnule, nu se poate să mergem mai repede, replică marinarul. 

— Plătesc dublu, dacă măreşti viteza. 

— În acest caz, suntem în primejdie ca motorul să facă explozie. 

— Nu mă interesează, vreau să înaintăm cât mai repede. 

Zicând acestea aruncă pe măsuţa din barcă vreo câteva monezi, 
care făcură o impresie puternică asupra cârmaciului. 

Acesta porunci fochistului să mărească viteza cât mai mult cu 
putinţă. 

Barca porni înainte cu toată viteza. 


= 300.— 


Cei doi marinari de pe şalupă se apropiară de cârmaci şi-i atraseră 
atenţia că în scurt timp cazanul va exploda. 

Însă Rustcef le aruncă o privire plină de furie şi strigă: 

— Trebuie să înaintăm cât mai repede; plutim din ordinul 
guvernului rusesc şi în interesul său. 


Capitolul 153 — În Insula Heligoland 


După ce Mihail Bakunin izbutise să părăsească hotelul, marele 
conspirator se îndreptase spre port. 

Acum toată chestiunea era dacă barcagiul putea să pornească 
numaidecât. 

Cea mai mică întârziere putea să-i aducă pieirea, căci avea doar o 
jumătate oră înaintea urmăritorilor săi. 

Alergând din răsputeri, conducătorul nihiliştilor ajunse la locul 
unde trebuia să se întâlnească cu luntraşul. 

Acesta stătea pregătit de plecare. 

— E totul gata? îl întreba marele conspirator. 

Barcagiul îl privi nedumerit. 

— Ce să fie gata? zise el. 

— Barca pe care am închiriat-o şi cu care trebuia să mă duci în 
insula Heligoland. 

— Barca pe care ai închiriat-o? râse celălalt. Ei, camarade, pesemne 
că vii de la ospiciu. Eu am fost angajat de o doamnă şi numai dânsa va 
pleca cu luntrea mea. 

Mihail Bakunin apucă mâna marinarului. 

— Omule, nu-ţi dai seama că veșmintele femeieşti pe care le 
purtam înainte nu erau decât o travestire? Uită-te bine la mine: nu 
sunt eu persoana cu care ai stat de vorbă înainte cu o oră? O 
împrejurare anumită m-a silit să mă folosesc de această travestire. 
Sunt un fugar politic, n-am făptuit nicio fărădelege, poţi să mă iei în 
barcă fără nicio grijă. Cât despre preţul cu care ne-am înţeles, îl voi 
plăti îndoit. Dar nu mai sta la gânduri... 

Barcagiul clătină capul. 

— Domnule, aceasta e o chestiune foarte neplăcută, zise el. Ştii 
doar că ne este interzis cu asprime să luăm în bărci pe criminali... 

— Însă eu nu sunt criminal, îl întrerupse Bakunin. 

— Asta o spui dumneata, dar poate că în ochii justiţiei eşti văzut 
altfel. O asemenea întreprindere poate să mă coste capul sau, cel 
puţin, libertatea — dacă vom fi prinşi. 

— Dar nu trebuie să ne lăsăm prinşi, replică marele conspirator. 

— Nu, nu pot, murmură barcagiul. Îmi pun viaţa în primejdie... 

— Cât ai cerut ca să mă duci în insula Heligoland? Cincizeci de 
taleri, nu-i aşa? Ei bine, sunt hotărât să-ţi dau trei sute. 

— Trei sute de taleri? îngăimă barcagiul, cu inima zvâcnind. 

Tânărul se gândi la fata care locuia pe insulă şi cu care voia să se 
căsătorească. Tatăl acesteia, un corăbier bogat, îi refuzase mâna fiicei 
sale, deoarece tânărul era sărac. 

Aşadar, o sumă atât de mare putea să-l ademenească. 

Barcagiul se gândi la ochii frumoşi ai iubitei sale, la gura ei care 
ştia să sărute atât de pătimaş, se mai gândi la jurământul ce-i făcuse 
că în răstimp de un an se va căsători cu dânsa. 

Deodată întinse mâna lui Bakunin, zicând: 

— S-a făcut, domnule, m-am hotărât să plec. 

— Repede, repede! stărui marele conspirator. 

Sări în barcă, luntraşul îl urmă şi, câteva clipe după aceea, se 
depărtau de țărm. 

Conducătorul nihiliştilor îmbărbăta mereu pe barcagiu să vâslească 
din răsputeri, dar chiar şi fără sfaturile acestuia, tânărul ar fi făcut-o. 

Căci trebuia cu tot dinadinsul să iasă din raza poliţiei portului. 

— Numai după ce ajungem în mare, putem să nădăjduim că vom 
scăpa, zise el. Atunci voi părăsi drumul obişnuit şi, făcând un ocol, mă 
voi îndrepta spre insulă. 

— Dar vremea cum crezi că va fi? întrebă marele conspirator. 

Barcagiul se uită spre cer, îngrijorat. 

— Colo îndărătul nostru se îngrămădesc nori negri, dar să sperăm 
că nu ne vor ajunge, răspunse tânărul. Se ştie că norii nu trec peste 
vărsarea Elbei. Aşadar, dacă izbutim să intrăm în mare, putem 
nădăjdui să avem un timp minunat. 

— Da, să nădăjduim că aşa va fi, adăugă Mihail Bakunin. 

Apoi se trânti pe podeaua bărcii, încercând să doarmă niţel. 

Dar era prea nervos. Mintea marelui conspirator era preocupată de 
primejdiile ce-l aşteptau. 

Apoi gândurile sale se îndreptară spre Lo. 

— Unde să fie acum logodnica mea? se întrebă el. Dacă a părăsit 
Petersburgul, după cum i-am spus eu, atunci trebuie să fi ajuns la 
Londra, sau, în orice caz, foarte aproape de ţintă. 

Conducătorul nihiliştilor începu să facă planuri. Avea mulţi prieteni 
în Londra. Aceştia îl vor ascunde de urmăritorii săi. 

— Şi-apoi, voi începe o altă viaţă, îşi zise marele conspirator. 
Deocamdată situaţia din Rusia este pierdută, căci Alexandru al III-lea 
va domni cu toată asprimea. Vor trebui să treacă multe decenii până 
când să ne arătăm din nou colții. Eu însă, mă simt obosit, nu mai sunt 
în stare să lupt pentru milioane de oameni, fără să mi se arate 
recunoştinţa pe care o merit. Vreau să duc o viaţă tihnită alături de 
scumpa mea Lo, pe care o iubesc cu toată patima. 

În acest timp barcagiul vâslea din răsputeri; năduşeala îi şiroia pe 
frunte. 

Bakunin se oferi să-i ajute, dar tânărul refuză. 

— Lasă, domnule, zise el, până la insulă, mă mai ţin puterile. Dar ai 
hotărât ce vei face după ce vei ajunge acolo? Căci fără îndoială că 
autorităţile din insulă vor fi înştiinţate prin telegraf şi, în acest caz, 
eşti pierdut. 

— Da, ştiu ce am de făcut, răspunse marele conspirator. Dacă 
izbutesc să pun piciorul pe pământul insulei, mă pot socoti ca şi 
salvat, deoarece urmăritorii mă vor putea lua cu dânşii numai în cazul 
că mă vor putea atrage pe bordul unui vas rusesc. 

— Asta nu se va întâmpla, răspunse barcagiul. Cunosc o persoană 
în Heligoland, care ştie toate potecile, astfel că va putea să te ascundă 
la nevoie. Această persoană e logodnica mea. 

— Ah! eşti logodit? 

— Da, domnule, sunt logodit cu o fată fermecătoare şi numai de 
hatârul ei am făcut această călătorie primejdioasă. Căci, ne-am înţeles 
să ne căsătorim peste un an şi atunci, cei trei sute de taleri, pe care mi 
i-ai făgăduit, îmi vor fi de mare folos. 

— Şi îţi voi înmâna banii de îndată ce voi pune piciorul pe 
pământul insulei. Dar, ia spune-mi, fără cei trei sute de taleri nu te 
poţi căsători? 

Barcagiul clătină capul. 

— Nu, domnule, răspunse el, tatăl fetei este foarte zgârcit. A făcut 
avere în Heligoland, închiriind camere vilegiaturiştilor. Din această 

pricină urmăreşte planuri mari cu fiica sa. Vrea s-o căsătorească 
numai cu un om bogat. Eu, însă, nu am decât această barcă şi cele 
două mâini. 

— Barca e bună, răspunse marele conspirator, iar mâinile sunt 
cinstite şi pot munci, astfel că eşti demn de tânăra fată. 

O flacără de recunoştinţă străluci la ochii barcagiului. 

— Bătrânul nu vrea să-mi dea mâna fiicei sale, continuă el, şi-a 
ameninţat-o c-o va trimite la nişte rude din Suedia, dacă nu se 
desparte de mine. De atunci, ne întâlnim pe ascuns. 

— Dar insula e mică, replică fugarul, există, oare, vreun loc unde 
părintele ei să nu vă poate găsi? 

— Ne folosim de un vicleşug foarte ingenios, zise tânărul. Când 
Gerta ştie că mă afla pe mare în apropierea insulei, atunci ia o barcă 
şi vine la mine. Astfel ne bucurăm de câteva ore fericite, pe care le 
petrecem în largul mării. 

— Da, fireşte, încuviinţă Bakunin, zâmbind. Iubirea e pretutindeni 
aceeaşi; săraci şi bogaţi o împărtăşesc deopotrivă. 

— Acum, însă, se schimbă situaţia, continuă barcagiul, cu hotărâre. 
Ducă voi putea să arăt bătrânului trei sute de taleri care îmi aparţin, 
atunci se va îndupleca. 

— Bine, dar trei slute de taleri nu e o sumă atât de însemnată, 
replică marele conspirator, poate că tatăl fetei vrea ca ginerele său să 
fie mai bogat. 

— O, ştie dânsul că dacă am aceşti bani, atunci sunt un om făcut. 
Căci voi putea să-mi cumpăr o corabie mai ca lumea şi, în acest caz, 
aş putea să mă duc la pescuit în apele mării Nordului, unde sunt peşti 
foarte mulţi şi preţuiţi. Încetul cu încetul, mi-aş strânge o avere destul 
de însemnată. 

— Îţi doresc mult noroc, zise Mihail Bakunin. Nădăjduiesc că în 
scurt timp îţi vei vedea visurile înfăptuite. Şi acum, vreau să încerc să 
dorm niţel. Simt că oboselile din ultimele ore m-au istovit cu totul. 

— Somn uşor, domnule, îi ură barcagiul. Bagă de seamă să nu 
răceşti. Iată, înveleşte-te cu haina mea. 

Mihail Bakunin se întinse din nou pe podeaua bărcii. Conducătorul 
nihiliştilor încercă iarăşi să aţipească. 

În cele din urmă, răsuflarea lui regulată arăta că adormise. 

Inimosul tânăr vâslea din răsputeri ca să scoată barca din apele 


SET ip 


portului Hamburg. 

Dar, deodată, auzi din depărtare uruitul unei bărci cu motor. 

Tânărul îşi încorda privirile şi izbuti să desluşească în zare conturul 
unei şalupe care se apropia cu mare iuţeală. 

Barca se afla în apropiere de Kuzhaven, unde Elba se varsă în mare. 

— Ciudat! murmură luntraşul, şalupa se îndreaptă spre noi! Să 
însemne ea vreo primejdie pentru călătorul meu? 

Dar tânărul îşi alungă acest gând şi începu să fluiere o arie veselă. 

Însă, şalupa înainta cu o viteză din ce în ce mai mare, astfel că 
barcagiul îşi zise: 

— Ăştia trebuie să fie nebuni. Au încălzit cazanul că nu se poate să 
nu facă explozie. Această viteză e cu totul neobişnuită şi, fără 
îndoială, că poliţia fluvială îi va pedepsi. Un lucru, însă, este sigur: 
şalupa urmăreşte o ţintă pe care vrea s-o ajungă cu orice preţ. Drace, 
să fie această ţintă călătorul care doarme liniştit în barca mea? Am să 
îl trezesc, ca să vedem despre ce e vorba. 

— Domnule, scoală-te, şopti el. 

Marele conspirator deschise ochii şi, în câteva clipe, îşi dobândi 
puterea de judecată. 

— Ce s-a întâmplat? zise el, frecându-se la ochi. 

— Ia priveşte într-acolo, răspunse barcagiul, vezi şalupa aceea care 
vine spre noi, întocmai cum se năpusteşte uliul asupra unui 
porumbel? Să fie, oare, în legătură cu dumneata? 

Bakunin îngenunche pe podeaua bărcii şi privi cu luare-aminte spre 
şalupa care se apropia. 

Viteza ei îi dădea şi lui de bănuit. 

— Barca pluteşte cu o iuțeală de parc-ar vrea să ne străpungă. 
Tinere, fă o sforţare, caută să ajungi în mare. 

— Da, domnule, acesta e singurul nostru mijloc de scăpare. 

Luntraşul vâslea cât putea de repede, dar barca cu motor se 
apropiase foarte mult. 

Bakunin sărise în picioare şi, după ce aruncă o privire asupra 
urmăritorilor săi, se adresă barcagiului: 

— Tinere, ai arme cu dumneata? 

— Nimic afară de un cuţit mure, răspunse luntraşul. 

— Şi eşti hotărât să lupti pentru mine? 

— Da, domnule, căci mi-ai devenit foarte drag. 

— Atunci ia acest revolver şi apără-ne pe amândoi, dacă barca se 
apropie prea mult. 

Marele conspirator scoase din buzunar un revolver încărcat pe care 
i-l înmână, arătându-i cum să se folosească de el. 

— Ascultă, parcă aud un glas? zise deodată Mihail Bakunin. 

Barcagiul ciuli urechile. 

— Da, ne vorbesc prin megafon, strigă el, în cele din urmă. 

Într-adevăr, pe întinsul apei răsunară următoarele cuvinte: 

— Opriţi, în numele legii. Vă poruncim să rămâneţi pe loc până 
când ne vom apropia. Dacă nu ascultați de poruncă, tragem. 

— Aha, sunt înarmaţi, zise barcagiul, zâmbind, ne ameninţă că ne 
vor împuşca... Bine, să încerce, deci. 

Şi mişcă braţele cu şi mai multă putere. 

— Te rog să nu te foloseşti de armă, zise el. Este strict interzis. 
Dacă ajungem în largul mării, nădăjduiesc s-o scot la capăt. 

Şalupa înainta cu aceeaşi viteză, dar nici luntraşul nu stătea cu 
mâinile în sân. 

Făcând o sforțare supraomenească, izbuti, în cele din urmă, să 
ajungă în largul mării Nordului. 

Acum barca cu motor se afla la o depărtare de vreo sută de metri. 
Chipurile celor dinăuntru se puteau desluşi. 

Bakunin arătă spre un bărbat care stătea lângă cârmaci. 

— Acesta e detectivul Rustcef, care mă urmăreşte din Rusia, zise 
marele conspirator. 

Polițistul îşi aţintise şi el privirea asupra conducătorului nihiliştilor. 

— Omul îmbrăcat în haine de marinar, murmură el, da, da, el 
este... Acum şi-a luat altă travestire, dar nu ne vom lăsa înşelațţi. 
Măriţi viteza, plătesc oricât. 

Cârmaciul dădu ordin ca viteza să fie mărită. 

— Nu se poate, răspunse mecanicul, motorul va exploda. 

— Dar trebuie să-i ajungem, strigă polițistul, altminteri nu-i mai 
prindem niciodată. Barcagiul pare să aibă o putere de uriaş. Să ne 
lăsăm noi întrecuţi de un om, cu toate că avem motorul la dispoziţie? 
Mai repede, mai repede, chiar dacă motorul sare în aer. 

— Bine, dacă porunciţi, o fac, dar nu-mi iau nicio răspundere, 
replică mecanicul. 

Cârmaciul dădu ordin ca motorul să fie pus în maximum de viteză. 

Rustcef tremura de tulburare. Detectivul era în înfrigurarea pe care 
urmărirea criminalilor o produce asupra poliţiştilor. 

— Asta cam nu-mi place, murmură barcagiul, adresându-se marelui 
conspirator. Şalupa înaintează ca săgeata şi, dacă motorul rezistă, nu 
va fi tocmai bine de noi. 

— Pentru numele lui Dumnezeu, ne-au ajuns, strigă conducătorul 
nihiliştilor. Ce-i de făcut? Să mă arunc în apă şi să încerc să mă salvez 
înot? 

— Domnule, asta poţi s-o faci şi mai târziu, răspunse luntraşul. Mai 
aşteaptă câteva minute. Eu cred că urmăritorii noştri nu vor izbuti să 
ne prindă... 

O detunătură asurzitoare străbătu aerul. 

Şalupa sărise în aer; motorul explodase din pricină că fusese prea 
tare încălzit. 

Sfărâmăturile bărcii cu motor începură să plutească pe apă. Se 
vedea cum oamenii luptă cu valurile. 

— Groaznic, murmură Bakunin. Şi toate acestea din pricina mea. 

Cârmaciul şalupei fusese rănit de explozie şi acum lupta din 
răsputeri să se menţină la suprafață. 

Rustcef, însă, scăpase teafăr. 

Explozia îl azvârlise în apă, dar nu fusese atins de sfărâmăturile 
şalupei. 

Acum era vorba de viaţa lui. Aceasta o ştia prea bine detectivul. 

Dar de unde să-i vină salvarea? În lung şi în lat, cât cuprindea cu 
privirea, nu se vedea nicio barcă, niciun vapor, afară de luntrea pe 
care se afla Mihail Bakunin. 

Şi polițistul nu putea să spere că acela pe care îl urmărea cu atâta 
înverşunare, că lui Mihail Bakunin i se va face milă de el şi-l va lua în 
barca lui. 

— Sunt pierdut, sunt pierdut, murmură Rustcef. Acum se spulberă 
toate visurile mele de mărire. Desigur că nu voi putea să mă ţin mult 
timp la suprafaţă, cu toate că ştiu să înot foarte bine. 

Rustcef avea în Petersburg soţie şi copii. 

Gândurile sale se îndreptară spre aceştia. Apoi se lăsă dus de valuri. 

Marea spumega în jurul său, făcându-l să-şi piardă minţile. 

Polițistul se uita pe întinsul apei nădăjduind, să zărească vreo 
scândură de care să se poată agăța. 

Din fericire, curentul apei împinse spre el o bucată din scheletul 
şalupei. 

Detectivul se încleştă de ea cu putere; apoi sări deasupra. Acum nu 
mai era nevoit să se bizuie numai pe braţele sale. 

Marele conspirator se uită la urmăritorul său, plin de compătimire. 

— Să-l lăsăm să se înece sub ochii noştri? întrebă conducătorul 
nihiliştilor, adresându-se barcagiului. Cu toate că e duşmanul meu de 
moarte, m-a urmărit cu înverşunare şi nu m-ar fi cruțat dacă aş fi 
căzut în mâinile lui, totuşi, gândindu-mă că ar fi destul să întindem 
braţul ca să-l salvăm de la moarte, parcă mă simt copleşit de milă. 

— Domnule, îţi primejduieşti viaţa dacă-l scapi, zise barcagiul. 

— Bine, dar, n-avem noi datoria să venim în ajutorul semenilor 
noştri? strigă marele conspirator. 

— Fireşte, dar sunt sigur că omul acesta nu va şti să-şi arate 
recunoştinţa, replică luntraşul. 

— Dragul meu, nu cunoşti oamenii, continuă Bakunin, nenorocitul 
acesta ştie prea bine că e pierdut dacă nu-i venim în ajutor. Crezi 
dumneata că ar fi în stare să fie nerecunoscător dacă-l scăpăm de o 
moarte sigură? Sunt încredinţat că toată viaţa lui va binecuvânta 
numele lui Mihail Bakunin. 

— Şi dacă va continua să te urmărească, după ce se va vedea pe 
pământ? 

— Crezi că e cu putinţă? 

— Nimic nu e cu neputinţă pe lumea asta, răspunse barcagiul. 
Oameni recunoscători sunt foarte puţini la număr. 

— Eu am multă experiență în această privință, zise marele 
conspirator, şi m-am încredinţat întotdeauna că acela pe care îl scapi 
de la o moarte înfiorătoare, îți poartă o recunoştinţă veşnică. Nu, nu, 
trebuie să venim în ajutorul nenorocitului. 

— Fie-vă milă, se rugă detectivul, nu mă lăsaţi să mă înec... 

— Bine, îţi vom veni în ajutor, sărmane om... 

— Nu, domnule, să n-o faceţi, strigă barcagiul. În ochii acestui om 
se vedea că urmăreşte ceva rău. lată, cu câtă viclenie se uită la 
dumneata. 

Rustcef încercă să se apropie de barcă, dar valurile îl aruncau 
mereu mai departe. 

— Vezi, domnule, nici natura nu vrea să-l salvezi, continuă 

luntraşul. Talazurile îl împing imediat ce se apropie de noi. Ascultaţi- 
mă, nu vă salvaţi duşmanul. 

— Pentru numele lui Dumnezeu, ajutor, strigă Rustcef, în această 
clipă. 

Chipul nenorocitului era schimonosit de groază, Ochii-i ieşeau din 
orbite, iar mâinile îi tremurau. 

Se afundase pe jumătate în apă şi nu mai lipsea mult să se 
scufunde. 

Deodată scoase un țipăt înfiorător. 

Un obiect lung, întunecat se mişcase sub apă. 

În aceeaşi clipă, se ivi la suprafaţă un cap triunghiular; ochii 
detectivului se aţintiră asupra animalului, care deschise gura, lăsând 
să se vadă două şiruri de dinţi albi, ascuţiţi. 

Barcagiul tresări, cuprins de spaimă. 

— Un rechin, strigă el. 

Marele conspirator îşi dădu seama că polițistul era pierdut dacă nu 
i se venea imediat în ajutor. 

Rechinul se lăsă pe spate, căci numai în această poziţie îşi poate 
ataca victimele. 

— Nu mă lăsaţi să fiu sfâşiat de fiară, strigă Rustcef, fie-ţi milă de 
mine, Bakunin şi-ţi jur că voi fi prietenul tău. 

Conducătorul nihiliştilor îşi scoase revolverul. 

— Întinde lopata spre nenorocit, zise el, adresându-se barcagiului. 

Acesta îi împlini porunca. 

Polițistul se apucă cu ambele mâini de lemnul salvator. 

Luntraşul îl trase spre barcă. 

Rechinul se năpusti asupra lui ca o săgeată şi fără îndoială că i-ar fi 
sfâşiat piciorul dacă, în aceeaşi clipă, n-ar fi răsunat o detunătură 
asurzitoare. 

Marele conspirator trăsese asupra animalului; şi o făcuse cu atâta 
siguranţă, încât glonţul pătrunsese în burta rechinului, pricinuindu-i o 
rană mortală. 

Apa se înroşi iar fiara dispăru în adânc. 

Bakunin ajută barcagiului să tragă în luntre trupul nenorocitului, 
care căzuse în nesimţire. 

În cele din urmă, detectivul fu scos din apă şi întins pe podeaua 
bărcii. 

Conducătorul  nihiliştilor se plecă deasupra lui, plin de 
compătimire. 

— Mai trăieşte, oare? întrebă el pe barcagiu. 

— Cred că a înghiţit prea multă apă, răspunse acesta. 

— Nu, nu, se mişcă, strigă Bakunin. Aud foarte lămurit bătăile 
inimii sale. Nenorocitul trăieşte. Spaima l-a adus în această stare. De 
altfel nici nu-i de mirare. 

Barcagiul şi călătorul său încercară să-l readucă în simţiri şi, după 
câteva clipe, Rustcef îşi reveni. 

Deschise ochii şi văzând pe Mihail Bakunin începu să tremure. 

Marele conspirator înţelese pricina spaimei sale şi încercă să-l 
liniştească. 

— N-ai niciun motiv să te temi dragul meu, zise el. Ştiu că guvernul 
ţi-a cerut să porneşti în urmărirea mea. Eşti, doar, funcţionar şi 
trebuia să-ţi faci datoria. Însă ai avut ghinion şi erai cât p-aci să-ţi 
pierzi viața dacă nu te scăpăm eu. Mă bucur din suflet că am putut să- 
ţi vin în ajutor şi nu-ţi cer decât un singur lucru: jură-mi că vei înceta 
urmărirea şi nu vei căuta să-mi aţii calea. 

Detectivul căzu la picioarele lui Bakunin. 

— Nici nu e nevoie să fac acest jurământ, murmură el. 
Recunoştinţa ce-ţi port mă va hotărî să nu-ţi mai fiu duşman, ci 
prieten. 

Zicând acestea vru să sărute mâna marelui conspirator. 

Fireşte că acesta se împotrivi. 

— Şi, acum, unde vreţi să mă duceţi? întrebă polițistul, privind în 
jurul său. 

— În insula Heligoland, răspunse Mihail Bakunin. Vei rămâne 
acolo, iar eu îmi voi urma drumul. Îţi cer cuvântul de onoare că nu vei 
părăsi insula înainte de patru săptămâni şi nici nu te vei pune în 
legătură, prin scris, cu uscatul. Astfel, voi fi încredinţat că nu vei trăda 
locul încotro m-am îndreptat. 

Detectivul întinse mâna salvatorului său. 

— Te asigur că n-ai niciun motiv să te temi în această privinţă, 
răspunse el, căci astăzi am avut cea mai bună dovadă că eşti un om 
într-adevăr nobil. 

Bakunin clătină capul, mulţumit. 

— Vezi ce bine am făcut că am salvat viaţa duşmanului meu? zise 

el, adresându-se luntraşului. 

Acesta dădu din umeri. 

— Numai să nu regreţi, murmură tânărul. 

Rustcef scoase un suspin adânc şi se prăbuşi pe bancă, unde rămase 
cu privirile amintite asupra întinsului apei. 

Luntraşul începu să devină din ce în ce mai îngrijorat. 

— În curând se va porni o furtună mare, îngână el, şi mai avem 
încă o oră şi jumătate până să ajungem la ţărmul insulei. Ah, dac-am 
izbuti, numai, să fim pe uscat înainte de izbucnirea uraganului. 

— Ne ameninţă vreo primejdie? întrebă Mihail Bakunin. 

— Da, o primejdie foarte mare, răspunse barcagiul. Nicăieri 
furtunile nu sunt mai violente ca în apropierea insulei Heligoland. Pe 
aici sunt nenumărate stânci, de care un vas se poate sfărâma foarte 
uşor. 

Din nefericire, îngrijorarea tânărului era întemeiată. 

Cerul deveni din ce în ce mai întunecat, nori negri se adunau la 
orizont şi niciun vânt nu adia. 

Apa era liniştită, ca şi cum ar fi fost atinsă de o baghetă magică ce 
ar fi încremenit-o. 

Domnea un zăduf de nesuferit. Năduşeala şiroia pe fruntea celor ce 
se aflau în barcă. 

Deodată se lăsă un întuneric atât de adânc, încât nu se mai vedea 
nici mâna înaintea ochilor. Bakunin, luntraşul şi Rustcef nu se 
înțelegeau decât prin strigăte. 

— Dumnezeule, ce se va întâmpla acum? exclamă barcagiul. 
Niciodată nu mi-a fost dat să văd o asemenea furtună pe marea 
Nordului. Ah, iată c-a şi început să fulgere. 

Şi, după acest fulger, urmară alte cinci, unul după altul. 

Răsună o detunătură înfricoşătoare şi marea începu să spumege şi 
să vâjâie. 

Valurile deveneau tot mai mari. Luntrea ere aruncată de colo până 
colo. Părea o coajă de nucă într-o baie, unde un copil se joacă cu apa. 

— Acum vâslele nu mai folosesc la nimic, strigă luntraşul. 

Bakunin privea înaintea lui, posomorât. 

Aşadar, îi fusese dat să scape din toate primejdiile care îl 
ameninţaseră, iar acum trebuia să piară în valuri? 

Furtuna izbucni cu o violenţă de nedescris. 

Apa se izbea cu furie de barcă, vrând parcă s-o zdrobească, dar 
scândurile rezistară valurilor. 

Sirenele vapoarelor, anunțând trecerea vaselor, se auzeau înăbuşit. 

— Vai de noi, dacă ne ciocnim de vreun vapor, zise barcagiul. 
Atunci, suntem pierduţi, căci nu mai încape îndoială că ne vom 
scufunda în adânc. 

— Şi nu există nicio nădejde să ajungem la țărm, sau să se 
potolească furtuna? întrebă marele conspirator. 

Barcagiul răspunse printr-un „nu” hotărât. 

Rustcef căzuse în genunchi şi se ruga. 

Gândurile lui Bakunin se îndreptară spre iubita lui. 

În mâna dreaptă ţinea un revolver. Era ferm hotărât ca în clipa 
când valurile vor răsturna barca, să nu mai încerce să se salveze înot, 
ci să-şi pună capăt vieţii printr-un glonţ tras în inimă. 

Marea deveni şi mai furtunoasă, iar barca era împinsă de valuri 
spre o direcţie anumită. 

— Cine ştie unde ne va duce apa? zise barcagiul, cu tristeţe. 

— Cum, n-ai vreo busolă cu dumneata? întrebă Mihail Bakunin. 

— Nu, răspunse tânărul, nu eram pregătit pentru o călătorie atât de 
lungă. 

În această clipă se auziră împuşcături de alarmă, ceea ce dovedea 
că un vapor era în primejdie. 

— Dumnezeu să fie îndurător cu acei care se îneacă colo, se rugă 
barcagiul. 

Apa începu să pătrundă în luntre, care se lăsă din ce în ce mai 
afund. 

— Suntem pierduţi, exclamă tânărul, singurul lucru ce ne-a rămas 
este să ne despărţim de cele pământeşti. 

— Ei bine, strigă marele conspirator, dacă sfârşitul a venit într- 
adevăr, atunci să ne împăcăm cu toţi aceia pe care i-am duşmănit în 
viaţă. lert pe acei care au greşit cu mine şi rog să mă ierte toţi 
oamenii cărora le-am pricinuit vreo suferinţă. 

În clipa următoare, luntraşul scoase un strigăt de bucurie. 

— lată, se înseninează, răcni el. Suntem salvaţi. 

Şi, într-adevăr uraganul se potoli tot atât de brusc pe cât se pornise. 
Cerul se însenină şi întunericul dispăru. 

Deodată zăriră înaintea lor, ridicându-se din apă, o stâncă uriaşă, 

care se afla la o depărtam cam de vreun sfert de oră. 

— Aceasta e insula Heligoland, strigă barcagiul, aşadar, valurile nu 
ne-au abătut din calea cea bună. 

— Iată o luntre care ne vine în întâmpinare, zise Mihail Bakunin, 
înăuntru se află o singură persoană. Da, da, văd lămurit, ochii mei nu 
mă înşală. 

Barcagiul îşi îndreptă privirile spre direcţia arătată. 

— Să mă ia dracu dacă asta nu e Gerta mea, strigă el. Da, da, e 
dânsa, recunosc şi barca. Pesemne că şi-a închipuit că vin şi mi-a ieşit 
în întâmpinare, drăguţa de ea. Nu-i vorbă, că e şi timpul să vină, căci 
luntrea noastră se umple din ce în ce mai mult cu apă şi ameninţă să 
se scufunde. 

Şi aşa era într-adevăr. 

Barca, în care se afla fata pescarului din Heligoland, ajunse lângă 
luntrea lor, şi Bakunin, tânărul şi Rustcef izbutiră să urce într-însa; 
apoi, luntrea cu care veniseră până acolo, dispăru în valuri. 

Dar cei trei bărbaţi erau salvaţi. 

Tânărul privi cu dragoste spre iubita lui. 

— Gerta, exclamă luntraşul, cum aş putea să-ţi mulţumesc? 

— Iubitule, inima îmi spunea că ai să vii, răspunse fiica pescarului. 
Fără să-mi dau seama, m-am îndreptat spre țărm, m-am urcat în barcă 
şi am pornit pe mare. Dar cine sunt oaspeţii pe care îi aduci? 

Barcagiul povesti logodnicii sale cine era Mihail Bakunin şi cum, 
printr-o mărinimie fără seamăn îşi salvase urmăritorul. 

Tânăra se uită, plină de admiraţie, la Mihail Bakunin. 

— Îţi datorăm mult, domnişoară, zise conducătorul nihiliştilor, 
luându-i mâna, dumitale trebuie să-ţi mulţumim că ne mai aflăm în 
viaţă. 

— O, noi, locuitorii insulei Heligoland, suntem obişnuiţi să ne 
primejduim viaţa, ca să ne salvăm semenii, răspunse fata. Marea este 
patria noastră. Dar, acum, să mergem cu toţii în casa părintelui meu, 
unde veţi fi găzduiţi. Tata se va bucura că-i aduc oaspeţi atât de 
plăcuţi. 

— Poate că aceşti oaspeţi sunt cam primejdioşi, replică Mihail 
Bakunin, îngândurat. 

— La noi nu există nicio primejdie, zise tânăra. De îndată ce vă veţi 
afla sub acoperişul nostru veţi fi în siguranţă. 

După puţin timp ajunseră la țărm. 

Deoarece terenul era plin de nămol şi luntrea nu putea să înainteze 
chiar până la coastă, barcagiul îşi suflecă pantalonii până mai sus de 
genunchi şi duse pe mal pe cei doi călători. 

La urmă îşi luă în braţe iubita, care se lipi de el, plină de dragoste, 
şi porni cu ea prin apă. 

— Ce se mai aude cu tatăl tău? o întrebă el. 

— A rămas la hotărârea lui, şopti fata, în timp ce tânărul se apropia 
de țărm. Nu vrea să ştie de tine. 

— Da, fireşte, pentru că sunt prea sărac. 

— Aşa e, încuviinţă dânsa, tata vrea să aibă un ginere bogat. 

— Dar ce ar spune dacă i-aş număra astăzi trei sute de taleri noi 
nouţi? 

Gerta holbă ochii la iubitul ei. 

— Trei sute de taleri? îngână ea. Cum ai ajuns tu la banii ăştia. 
Pentru numele lui Dumnezeu, doar nu vei fi făcut vreo nesocotinţă. 

Barcagiul tremura, de tulburare. 

— Mă crezi în stare să fac vreo faptă necinstită? întrebă el, aproape 
mânios. 

— Nu, nu, exclamă fata. Ştiu că eşti cel mai cinstit băiat din lume; 
dar nu pot să pricep cum de ai câştigat banii ăştia. 

— Călătoria pe care am făcut-o acum mi-a adus această sumă. 
Nădăjduiesc că de astă dată bătrânul nu va mai avea nimic de zis. 

— Vino, vino, dragul meu, strigă tânăra, copleşită de bucurie. Să 
mergem la tata! 


e 
x 


Bakunin şi Rustcef se aflau de două zile în locuința pescarului 
Walding. 

Tatăl Gertei primise pe oaspeţii săi, dar aceştia s-ar fi înşelat 
amarnic dacă ar fi numit „prietenoasă” această primire. 

Căci, bătrânul nu era deloc prietenos. 

Era un om înalt şi uscăţiv, cu părul cărunt, care îi ajungea până la 
umeri. Purta în urechi nişte inele de aur şi avea o faţă ca cioplită din 
piatră. Vorbea foarte rar, uneori treceau zile întregi fără să scoată un 
cuvânt, şi privea în jurul său plin de neîncredere. 

Gerta părea să fie singura ființă pe care o iubea într-adevăr. 


SR 


Inima bătrânului aparţinea cu totul fiicei sale, pentru care muncea 
din răsputeri chiar şi acum, când nu mai avea nevoie s-o facă. Chiar 
pe vreme rea, Walding pornea pe mare şi pescuia, până ce-şi umplea 
barca. Apoi se întorcea la țărm şi se bucura nespus când prada pe care 
o aducea era mai bine răsplătită. 

În schimb, fiica lui câştigase inima fugarului. 

Marele conspirator îşi petrecea toată ziua în tovărăşia Gertei, care îi 
arăta grădina şi-i dovedea multă bunăvoință cu orice prilej. 

În primele zile, Rustcef zăcuse la pat. 

Primejdiile şi spaima prin care trecuse, îl îmbolnăviseră. 

Apoi, însă, îşi reveni, şi asta datorită în cea mai mart parte 
îngrijirilor Gertei. 

După puţin timp, polițistul se întremase atât, încât putea să iasă în 
grădină. 

Dar, lucru ciudat, detectivul evita să se întâlnească cu Bakunin. 

Când îl zărea venind, se furişa în altă cameră şi, după cât se părea, 
evita să-l încredinţeze din nou de toată recunoştinţa lui. 

După cinci zile de la sosirea lor pe frumoasa insulă, Rustcef se 
apropie de Gerta, zicându-i: 

— E adevărat ce am auzit, şi anume că luna viitoare vă căsătoriţi? 

— Da, domnule, răspunse tânăra, făcând o uşoară plecăciune. 

— Vă doresc mult noroc, continuă detectivul, dar ascultă-mă ce-ţi 
spun, draga mea. Acolo unde domneşte sărăcia, nu poate să existe 
fericire. 

— Numai de sărăcie nu poate fi vorba, replică tânăra, tata îmi va 
da o zestre destul de mare şi, apoi, viitorul meu soţ are o avere 
frumuşică. El a primit trei sute de taleri pentru călătoria pe care a 
făcut-o. 

— Trei sute de taleri? repetă Rustcef şi un zâmbet ciudat îi flutură 
pe buze. Cea mai uşoară boală şi aceşti bani se topesc. Nu, dacă aţi 
avea cel puţin o mie de taleri, ar mai merge. 

Gerta izbucni într-un hohot de râs. 

— O mie de taleri? exclamă ea. Dar de unde vrei să-i luăm, 
domnule? 

— Eu cunosc mijlocul să-ţi faci rost de ei, răspunse detectivul. 

Tânăra se dădu înapoi. 

— Ce vrei să spui cu asta? întrebă fiica pescarului. 

Rustcef se uită cu luare-aminte în jurul său, vrând să se 
încredinţeze că nu-l aude nimeni, apoi apucă mâna fetei. 

— Gerta, şopti polițistul, dacă vrei, poţi să câştigi această sumă, pe 
care ţi-o voi plăti peste câteva zile. 

Gerta păli. 

— Şi ce-mi ceri în schimb? întrebă ea. 

— Să-mi ajuţi să fac nevătămător un mare criminal. 

— Cine e acest criminal? cercetă fata. 

— Omul cu care am venit în casa voastră... Mihail Bakunin. 

— Să-l faci nevătămător? Ce înţelegi prin asta, ce pui la cale 
împotriva sa? 

— Trebuie să ne năpustim asupra lui când va dormi şi să-l legăm 
zdravăn, şopti Rustcef. Apoi îl vom duce pe bordul primului vapor 
care va acosta la țărm. 

— Cum, eşti în stare de una ca asta? exclamă tânăra, cu inima 
zvâcnind şi aruncând o privire dispreţuitoare asupra poliţistului. Ai 
uitat cu totul ce a făcut pentru dumneata Mihail Bakunin? Când 
rechinul era cât p-aci să te sfâşie cu dinţii lui ascuţiţi, Mihail Bakunin 
a fost acela care a împuşcat fiara, iar apoi te-a scos din apă şi te-a luat 
în barca lui. Ar fi putut foarte bine, să te lase să mori, căci de jur- 
împrejur — mi s-a povestit, doar, totul — nu se afla nicio fiinţă care să- 
ți fi putut sări în ajutor. Şi acum vrei să te porţi atât de urât cu el? Să- 
ți fie ruşine! 

Gerta se întoarse, voind să se depărteze, dar Rustcef o reţinu. 

— Lasă-mă, porunci fata, nu vreau să te mai văd, eşti un trădător. 

Detectivul izbucni în râs. 

— Mă crezi, într-adevăr, în stare de una ca asta? întrebă el. 

— Fireşte, după cele ce am auzit... 

— Fi bine, draga mea, reluă polițistul, află că am vrut să te pun la 
încercare. Din însărcinarea prietenului meu, Mihail Bakunin, — acum 
sunt, într-adevăr, prietenul său —, am vrut să mă conving dacă 
prietenia pe care i-o arăţi, este atât de sinceră cum pare. Bakunin voia 
să vadă dacă vei refuza suma pe care ţi-am oferit-o. Şi ai trecut 
examenul cu succes. Ai respins propunerea mea şi prietenul meu se va 
bucura nespus când îi voi aduce asta la cunoştinţă. Totuşi mia de 
taleri n-o vei pierde, căci Bakunin şi cu mine ţi-o vom oferi ca dar de 
nuntă. 

Tânăra rămase încremeniră. 

Acest om spunea adevărul? 

Nu, de o mie de ori nu. Era cu neputinţă ca Mihail Bakunin să fi 
vrut s-o pună la încercare. 

Şi, chiar dacă aceasta i-ar fi fost intenţia, ar fi făcut-o el însuşi. 

— Am înţeles, murmură ea. 

Şi, fără să mai aştepte ceva, se depărtă. 

Detectivul îşi muşcă buzele şi rosti un blestem. 

— Drace, mi s-a împotrivit, şopti el. Acuma trebuie să mă grăbesc 
să-i viu de hac ticălosului, căci fetişcana e în stare să-i spună totul şi 
atunci Bakunin se va feri. Dacă dânsa n-a vrut să primească, să 
nădăjduim că tatăl va fi mai înţelegător... Bătrânul pare să fie foarte 
lacom de bani; nu mai încape îndoială că va fi gata să câştige suma pe 
care i-o voi oferi. 

În această clipă, tatăl fetei intră în grădină şi se apropie de Rustcef. 

Detectivul îi şopti câteva cuvinte, apoi îl trase după sine într-un 
tufiş. 

Acolo, cei doi rămaseră câtva timp, discutând. 

Rustcef oferea o mie de taleri; bătrânul voia două mii. 

În cele din urmă căzură la învoială. 

Rustcef îi făgădui două mii de taleri, iar bătrânul îşi lua obligaţia să 
predea legat pe Bakunin detectivului şi, afară de asta, să-l ducă până 
la Hamburg. 

— Dar când să-l atacăm? întrebă polițistul. 

— În timpul somnului, răspunse pescarul. Atunci ne vom furişa în 
camera lui, unde îi vei arunca peste cap o plasă pe care ţi-o voi da. 
După aceea, îl voi lega şi-l vom duce de acolo. 

— Planul îmi place, răspunse Rustcef. Numai plasa trebuie să fie 
destul de trainică. 

— În privinţa asta să n-ai nicio grijă, zise pescarul. 

Târgul fusese încheiat, astfel că cei doi îşi strânseră mâinile. 

Bakunin habar n-avea de primejdia care-l ameninţa. 

În seara aceleiaşi zile, marele conspirator voia să se culce, după ce 
trăsese zăvorul camerei sale, când se auzi o bătaie în uşă. 

Uimit, conducătorul nihiliştilor deschise uşa şi uimirea lui crescu şi 
mai mult, când văzu înaintea sa pe tânăra fată. 

— Ce te aduce aici la ora asta, Gerta? întrebă Mihail Bakunin. S-a 

întâmplat vreun fapt pe care trebuie să mi-l aduci la cunoştinţă 
numaidecât? 

— Lasă-mă să intru, domnule, şopti fiica pescarului, şi aici se mai 
află o persoană, care mă însoţeşte şi, anume, logodnicul meu. 

Cei doi tineri păşiră înăuntru. 

— Ce s-a întâmplat? întrebă Mihail Bakunin, în şoaptă. Mă 
ameninţă vreo primejdie? 

— Da, domnule, o primejdie foarte mare, răspunse Gerta. 

— Din partea cui? 

— Din partea omului pe care l-ai salvat şi care îţi datorează viaţa, 
căci l-ai scăpat de o moarte înfiorătoare. 

— Ah, să fie Rustcef atât de nerecunoscător? murmură Bakunin. 
Dar vorbiţi mai încet, căci poate trage cu urechea. 

Conducătorul nihiliştilor se apropie de masă şi, sprijinindu-se de ea 
cu ambele mâini, privi în jos, posomorât. 

— Spuneţi-mi despre ce e vorba, continuă el, după câteva clipe. Dar 
nădăjduiesc că nu veţi aduce învinuiri pe care să nu le puteţi dovedi. 

— O, vă pot face dovada oricând, zise Gerta. Şi sunt sigură că veţi 
rămâne uimit când veţi auzi totul. 

Tânără povesti lui Mihail Bakunin încercarea lui Rustcef de a o 
hotărî să-i predea pe marele conspirator, lucru pentru care îi oferea o 
mie de taleri. Fugarul tresări auzind acestea. Apoi, luă mâna Gertei. 

— E adevărat ce spui, copilă dragă? exclamă el. 

— Vă jur că e adevărul, răspunse tânăra. Şi, apoi, cum aş putea să 
mint când e vorba de o chestiune atât de însemnată? 

— Atunci, Rustcef e pierdut, scrâşni marele conspirator. 

Chipul său era schimonosit de furie, iar ochii îi scânteiau. Deodată 
scoase un revolver din buzunar. 

— Acest Rustcef e un ticălos, zise Bakunin, lumea n-o să piardă 
nimic dacă el moare... Da, trebuie să piară! 

— Pentru numele lui Dumnezeu, vrei să-l ucizi? strigă tânăra. Asta 
să n-o faci până când nu te încredințezi că are intenţia să-şi 
înfăptuiască planul. Poate că a fost numai o ispită, iar acum se căieşte 
şi e îngrozit de acest gând. 

— Nu, nu, exclamă Bakunin. Acum îl cunosc destul de bine. Încă de 
câteva zile purtarea lui mi-a dat de bănuit, dar nu-mi trecea prin 
minte că ar fi în stare să pună la cale o faptă atât de mârşavă, nu-mi 


— 318 — 


închipuiam că există pe lume oameni atât de răi. 

— Vezi, domnule, interveni barcagiul, n-aveam eu dreptate când îţi 
atrăgeam luarea-aminte? De ce nu l-ai lăsat să se înece sau să cadă 
pradă rechinului? 

— De ce n-am făcut-o? Pentru că sunt un om milos, răspunse, 
marele conspirator. Dar n-am pierdut încă nimic. Ai dreptate, Gerta, 
continuă el, adresându-se fiicei pescajului, trebuie să mă încredinţez 
dacă vrea să-şi pună planul în aplicare. Acum mă voi întinde în pat, 
fără să mă dezbrac şi voi stinge lumina. Uşa poate să rămână 
descuiată. Dacă Rustcef vrea, într-adevăr, să mă atace, atunci se va 
strecura în camera mea chiar astă-noapte, căci ştie prea bine că mâine 
plec. Aşadar, trebuie să se folosească de orele acestea, deoarece 
altminteri nu va mai avea prilejul să pună mâna pe mine. Dumneata, 
Gerta, şi logodnicul dumitale vă veţi ascunde pe aici pe undeva. În 
clipa când individul se va furişa înăuntru, îl împuşc. 

Tânăra se cutremură. Gândul că în casa tatălui ei se va desfăşura o 
dramă atât de sângeroasă, şi chiar sub ochii ei, o înfricoşa. 

Mihail Bakunin o îmbărbătă prin câteva cuvinte, apoi stinse 
lumina, căci i se păruse că aude paşi pe trepte. 

Dintr-o săritură fu lângă pat, apoi se culcă îmbrăcat şi închise ochii. 

Cei doi tineri se ghemuiseră într-un colţ al încăperii. 

Se scurse o jumătate oră fără ca să se fi întâmplat ceva deosebit. 
Bakunin începuse să devină nerăbdător, când se auziră paşi 
apropiindu-se de uşă. 

— Vine, îşi zise marele conspirator. 

Într-adevăr, clanţa fu apăsată. Cel care voia să pătrundă în cameră 
încerca dacă uşa e încuiată. 

Apoi, după ce căpătă convingerea că era descuiată, o împinse 
încetişor. 

Un curent slab se produse în odaie. 

Bakunin se stăpâni din răsputeri să nu se năpustească asupra 
ticălosului şi să-i dea pedeapsa meritată. 

Paşii se apropiară de patul în care se afla marele conspirator. 

Gerta apucă mâna logodnicului ei; tânăra răsufla din greu şi 
tremura de tulburare. 

Conducătorul nihiliştilor văzu o făptură întunecată apropiindu-se 
de el. Doi ochi scânteiau în întuneric. 

Bakunin ridică revolverul, îndreptându-l spre duşmanul său. 

Dar ce era asta? 

Rustcef nu venise singur, ci mai era însoţit da cineva. 

Nu cumva se înşela? Poate că era numai un joc al închipuirii sale 
înfierbântate? 

Marele conspirator nu putea să-şi răspundă la această întrebare, 
care îl frământa nespus. 

Degetele sale se încleştară de mânerul armei şi, deodată, răsună o 
împuşcătură. 

Un strigăt sălbatic se auzi în noapte. 

Ca să fie mai sigur că-şi răpusese duşmanul, Bakunin mai slobozi 
un glonţ. 

Urmă un suspin adânc şi zgomotul unui corp care se prăbuşeşte. 

— Lumină, pentru numele lui Dumnezeu, faceţi lumină, strigă 
Gerta. 

Tânărul alergă spre masă şi aprinse lumânarea care se afla acolo. 

În acest timp, conducătorul nihiliştilor sări din pat. 

O privelişte înfiorătoare i se înfăţişă ochilor. 

Pe podeaua camerei zăceau, într-un lac de sânge, trupurile a doi 
bărbaţi. 

Amândoi păreau că se luptă cu moartea. 

Deodată, unul dintre ei rămase nemişcat. 

Şi, acesta nu era nimeni altul decât tatăl Gertei. 

Glonţul lui Bakunin îl lovise drept în inimă. 

Rustcef era şi el rănit mortal. Glonţul îi pătrunsese în plămânul 
drept şi ieşise prin spate. 

Se mai ridică o dată şi deschise gura, ca şi când ar fi vrut să spună 
ceva, dar un val de sânge ţâşni printre buzele sale. 

Detectivul îşi dădu sufletul la picioarele lui Bakunin. 

Tânăra se aruncase deasupra cadavrului părintelui ei. Sărmana fată 
încă nu putea să-şi dea seama cum de ajunsese aici bătrânul pescar. 

Dar scotocindu-se în hainele sale se găsi o scrisoare prin care 
Rustcef se obliga să achite lui Walding încă o mie de taleri, dacă 
Bakunin îi va fi predat în această seară, viu sau mort. 

— Aşadar, a luat parte la ticăloşie, zise marele conspirator, cu glas 
adânc. 

Gerta se depărtă de cadavrul părintelui ei. 

Niciodată nu-l iubise din inimă, ci îi dăduse doar o ascultare de 
copil; acum însă şi ultimele picătură de dragoste filială dispărură din 
pieptul ei. 

În dimineaţa următoare cele două cadavre fură îngropate. 

Ceremonia avu loc în tăcere. Pe o colină a insulei se săpară două 
morminte, fiecare având deasupra o cruce simplă, neagră. 


e 
x 


În aceeaşi zi când se îndeplini trista solemnitate, Mihail Bakunin 
părăsi insula Heligoland. 

Un vapor care trecea pe acolo, plecând spre Anglia, îl luă pe bord. 

Gerta şi logodnicul ei îl conduseră cu barca până la vas. 

— Şi acum, rămâneţi cu bine! le zise marele conspirator, când se 
afla pe scara de frânghie, care îi fusese lăsată de pe covertă. Rămâneţi 
cu bine, dragii mei şi vă doresc din toată inima ca dragostea voastră 
să fie veşnică şi să vă lumineze întotdeauna. Şi, când veţi fi fericiţi şi 
copii iubitori vă vor înconjura, gândiţi-vă la nenorocitul care a venit 
la voi ca fugar şi pe care l-aţi adăpostit cu atâta bunăvoință. El vă va 
rămâne recunoscător toată viaţa şi dacă veţi fi în nevoie puteţi să-i 
spuneţi păsul şi vă încredinţez că-l veţi găsi oricând gata să vă ajute. 

— Dar care este numele dumitale? întrebă luntraşul, strângându-i 
mâna din nou. 

— Eu sunt Mihail Bakunin. Rustcef avea dreptate bănuind în mine 
pe conducătorul nihiliştilor. Da, eu sunt acela care a pus la cale 
uciderea Ţarului Rusiei. 

Mai făcu un semn spre cei doi iubiţi, apui urcă pe covertă. 

După câteva clipe, vaporul porni, ducând pe bordul său pe marele 
conspirator, spre Anglia. 


Capitolul 154 - Mort pentru libertate! 


După ce Lo se despărţise de logodnicul ei, începu să-şi facă 
pregătirile pentru a părăsi Petersburgul. 

Bakunin se înţelesese cu ea să se întâlnească în Anglia şi tânăra nu 
şovăi să urmeze sfatul iubitului ei. 

Avea cu dânsa întotdeauna o geantă plină cu bani, astfel că nu-i fu 
prea greu să pornească imediat la drum. 

Fiica lui Pahlen luă o trăsură şi porunci birjarului s-o ducă la gară. 
Acesta dădu bice cailor, dar străzile fiind înţesate de lume şi vehicule, 
din pricina atentatului, nu putură să străbată prin ele cu uşurinţă. 

Oamenii formaseră grupuri mari care ovaţionau pe noul Țar sau 
blestemau pe ticăloşii care puseseră capăt vieţii lui Alexandru al II-lea. 

Inima tinerei fete bătea cu putere. 

— Ah, dacă m-aş vedea odată plecată din Petersburg, îşi zise ea. 

Căci, ce o mai ţinea în acest oraş? 

Tatăl ei era mort, aceasta o auzise chiar din gura lui Bakunin. 
Marele conspirator fugise, nihiliştii erau împrăştiaţi. Acum nu mai 
avea pe nimeni care s-o ocrotească. 

Tânăra plângea, cu faţa ascunsă în batistă. 

Da, inima îi spusese, la venirea în Petersburg, că o aşteaptă mari 
nenorociri aici şi, din nefericire, presimţirile ei se împliniseră 
întocmai. 

Deodată, trăsura se opri. 

Vizitiul sări de pe capră şi se apropie de un grup de oameni adunaţi 
pe strada Inginerilor, care discutau cu aprindere. 

În cele din urmă, se întoarse la trăsură. 

— Ce este? întrebă Lo. S-a întâmplat iar ceva? 

— Domnişoară, astăzi se petrec numai minuni, răspunse birjarul. 
Aici au prins pe unul dintre blestemaţii de nihilişti care au comis 
atentatul împotriva Ţarului. Individul zăcea ca mort pe asfalt şi, într- 
adevăr, era foarte grav rănit, astfel că nimeni nu mai socotea că-şi va 
mai reveni vreodată. Însă, tocmai în clipa când au vrut să-l ridice, 
muribundul a deschis ochii. 

— Pentru numele lui Dumnezeu, unde e rănitul? strigă Lo. 

Birjarul întinse mâna, arătând spre mulţime. 

Tânăra coborî din trăsură şi se apropie de grupul format. 

— Acesta e unul dintre blestemaţii de ucigaşi, răspunse unul dintre 
oameni la întrebarea fetei. Iată, el e acela care a aruncat la picioarele 
Ţarului bomba care a pus capăt vieţii lui Alexandru al II-lea. 

Lo se strecură printre oameni şi, ajungând în primele rânduri, 
rămase ca încremenită. 

Tatăl ei zăcea în braţele câtorva străini. 

Da era Pahlen. 

Dar ce înfăţişare avea nenorocitul! 

Inima tinerei fete se opri, la vederea părintelui iubit. 

Trupul său era acoperit de răni şi sânge. Ochii-i erau închişi; şi, 
după cât se părea, nihilistul se străduia să-i ţină astfel. 

Lo vru să se apropie de el, să-i strige: 

— Tată, tată, ia-mă cu tine! 

Dar în aceeaşi clipă se ivi un detaşament de jandarmi călări. 

Mulțimea se împrăștie. 

Soldaţii ridicară trupul rănitului, îl aşezară într-o trăsură şi porniră 
în galop. 

În timpul acestei scene, care se petrecuse cu o iuţeală uimitoare, Lo 
nu fusese în stare să rostească niciun cuvânt măcar. 

Acum ştia că tatăl ei mai trăia şi, deci, nu-i era îngăduit să 
părăsească oraşul până când moartea nu-l va scăpa de chinurile sale 
groaznice. 

Şi tânăra îşi dăduse seama numaidecât că aceasta n-avea să 
întârzie. 

Sărmanul ei părinte nu mai putea să trăiască mult. 

Aproape că acest gând era o mângâiere pentru biata copilă, căci 
ştia că soarta tatălui ei va fi dintre cele mai groaznice, deoarece bietul 
om se afla în mâinile urmăritorilor săi. 

— Şi, acum, ce se va întâmpla cu el? întrebă Lo, adresându-se 
unuia dintre cei de faţă. 

— Ei, domnişoară, nu-i prea greu de ghicit, răspunse acesta. Va fi 
dus la fortăreaţa Petru şi Pavel şi, probabil, că, cu toate că e grav rănit 
va fi executat mâine dimineaţă. Dar ticălosul îşi merită soarta. Nu 
există nicio tortură care să fie prea groaznică pentru acela care a ucis 
pe Țar. 

Lo se îndreptă spre trăsură. Strecură o monedă birjarului şi-i 
porunci să plece. 

Apoi, făcând un ocol, tânăra se întoarse în locuinţa ei. 

După ce intră în casă, Lo îşi sprijini capul în mâini şi rămase pe 
gânduri. 

Da, era datoria ei să rămână în Petersburg şi să caute cu orice chip 
să ajungă până la tatăl ei, chiar dacă n-avea nicio nădejde să 
izbutească. 

Dar cine putea s-o ajute, cine să-i dea un sfat cum să iasă din 
această situaţie groaznică? 

În cele din urmă se gândi la Sonia. 

Sora părintelui ei se afla în Petersburg, dânsa avea legături cu 
oameni de seamă. Poate că era în stare să-i vină în ajutor? 

Lo coborî iarăşi din casă, luă o trăsură şi porni spre locuinţa Soniei. 

Găsi pe nefericita femeie plângând! 

— Ştiu totul, copila mea, strigă Sonia, ieşindu-i în întâmpinare. 
Scumpul meu frate şi-a dat sufletul. 

— Nu, nu, trăieşte, cu toate că e pe marginea mormântului. 

— Trăieşte? exclamă mama lui Vladimir. Dar unul dintre nihilişti, 
care a fost la mine ca să-mi aducă vestea nenorocirii, mi-a zis că a 
văzut că tatăl tău a fost sfâşiat de schijele bombei... 

— Şi Bakunin era încredinţat că nenorocitul meu părinte a murit, 
continuă fata. Dar pe semne că nu i-a fost dat să scape de chinuri atât 
de repede. Tata mai trăieşte şi a fost dus în fortăreaţa Petru şi Pavel. 
Nici eu, nici dumneata, nu putem să-i îmbunătăţim soarta, totuşi 
trebuie să facem tot ce ne va sta în putinţă, ca să mai vorbim cu el 
înainte de a părăsi această lume. Te rog din suflet, înlesneşte-mi să pot 
pătrunde la el. 

— Asta va fi foarte greu, drage mea, replică Sonia. Cum să capăt o 
asemenea încuviinţare? 

— Mătuşico, trebuie să-l mai văd o dată, zise Lo, cu hotărâre. 

Sonia clătină capul. 

— Bine, copila mea, răspunse sora lui Pahlen, te voi părăsi pentru o 
oră şi când mă voi întoarce, nădăjduiesc să-ţi aduc încuviințarea de a-l 
vizita în temniţă. 

Zicând acestea, nobila femeie se depărtă, îndreptându-se spre 
palatul marelui duce. 

Constantin era ocupat şi dăduse ordin ca nimeni să nu fie primit. 

Sonia fu cuprinsă de deznădejde; se stăpâni totuşi şi rugă pe lacheu 
să-i dea toc, hârtie şi cerneală. 

Apoi scrise câteva rânduri adresate marelui duce. 

Cam după vreun sfert de oră, servitorul se întoarse, aducând un 
ordin scris prin care se poruncea directorului închisorii să îngăduie 
celor două femei intrarea în temniţă, cu o jumătate oră înaintea 
execuţiei. 

Când urma să aibă loc execuţia, nu se arăta nici în ordin şi nici 
lacheul nu fu în stare s-o lămurească. 


R 


Sonia se întoarse acasă, unde arătă nepoatei sale preţiosul 
document. 

— Astăzi vom avea, cel puţin, posibilitatea să-l mai vedem o dată, 
zise tânăra, îmbrăţişând-o. Sărmanul meu părinte se va simţi mai 
îmbărbătat, se va despărţi mai lesne de viaţă, dacă va putea să mă mai 
cuprindă în braţe o dată şi să mă sărute pe frunte. 

Apoi cele două femei se îndreptară spre fortăreaţa Petru şi Pavel. 

La început paznicii nu vrură să le îngăduie intrarea în temniţă, dar 
văzând ordinul marelui duce deveniră mai binevoitori. 

Directorul închisorii le primi numaidecât. 

Era un om mai în vârstă, cu barbă albă şi privirea pătrunzătoare. 

— Dumneata eşti sora deţinutului Hugo de Pahlen? întrebă el pe 
Sonia. lar dumneata fiica lui? continuă el, adresându-se tinerei fete. 
Vreţi să vă luaţi rămas bun de la condamnat, nu-i aşa? 

— Da, răspunse Lo, cu un oftat adânc. 

— Chiar acum a venit şi sentința de condamnare la moarte, zise 
directorul. Execuţia va avea foc mâine la răsăritul soarelui. 

— Şi putem să vorbim cu el acum? 

— Nu, replică bătrânul, aici scrie că vă este îngăduit să-l vedeţi cu 
o jumătate oră înainte de execuţie şi eu mă conformez întocmai 
ordinului. 

— Ei bine, vom aştepta, răspunse Sonia. Ne îngăduiţi să rămânem 
aici? 

— Fireşte, zise directorul închisorii. Voi porunci să vi se pună la 
dispoziţie o cameră. 

Bătrânul director dădu unui funcţionar poruncile trebuincioase şi, 
după câteva minute, Lo şi Sonia fură conduse într-o încăpere simplă, 
unde urmau să-şi petreacă noaptea. 

— Nu vom putea dormi, zise Sonia, după ce rămase singură cu 
nepoata ei. Somnul nu se va lipi de genele noastre. Ah, mă simt 
copleşită de groaza la gândul că mâine dimineaţa sărmanul meu frate 
va fi dus la moarte... Aş mai avea o singură dorinţă... 

Se întrerupse şi rămase cu privirea aţintită în pământ. 

— Şi care este acea dorinţă? întrebă Lo. 

— Aş vrea să mor odată cu el. 

Tânăra fată îşi trecu braţele pe după gâtul mătuşii sale. 

— Nu vorbi astfel, se rugă ea. Tu trebuie să trăieşti, căci mai ai 

datorii de îndeplinit. 

— Nu, nu mai am nicio datorie, nimic au mă mai reţine în viaţă. 

— Gândeşte-te la Vladimir... 

Sonia tresări. 

— Sărmanul meu fiu, murmură ea, ştergându-şi lacrimile. 

Apoi, însă, începu să-şi blesteme soarta. 

— Ah, cine e vinovat de toate nenorocirile ce s-a abătut asupra 
familiei mele? strigă ea, frângându-şi mâinile. Eu, numai eu port toată 
vina. Lo, vei auzi acum, în această clipă solemnă, mărturisirea unei 
femei, care se căieşte pentru pasul greşit ce l-a făcut în tinereţea ei. Mi 
se pare ca şi cum eu aş fi fost aceea care a mărit ura împotriva 
familiei Romanov, ca şi cum aş fi turnat păcură peste foc. Nefericitul 
meu frate n-ar fi intrat în asociata nihiliştilor, dacă n-ar fi vrut să mă 
răzbune pe mine. De ce m-am lăsat ademenită de marele duce? De ce 
am încuviinţat să mă răpească din casa părintească? Ah, dacă aş fi 
putut să renunţ la dragostea mea, lucrurile s-ar fi petrecut cu totul 
altfel! 

Lo căută s-o mângâie. 

— Oare se poate renunţa atât de uşor la dragoste? întrebă tânăra 
fată. 

Sonia dădu din umeri. 

— Sunt oameni care izbutesc s-o facă, răspunse ea, dar acela care 
poartă în pieptul său o inimă simţitoare, preferă să moară decât să-şi 
înăbuşe dragostea ce s-a născut în sufletul său. 

Lo căzu în genunchi la picioarele mătuşii sale. 

— Binecuvântează-mă, femeie nobilă, strigă ea. Binecuvântează- 
mă, căci şi în inima mea s-a născut o iubire. 

Sonia luă între mâini capul tinerei fete şi privi cercetător în ochii 
minunaţi ai nepoatei sale. 

— Iubeşti, Lo? întrebă ea. Dar cine e fericitul care ţi-a încătuşat 
inima? 

Tânăra se făcu roşie ca para focului. 

— Este omul cel mai prigonit, dar şi cel mai iubit din lume, 
răspunse ea. E un erou fără seamăn şi, totuşi, un mare răufăcător, cel 
puţin aşa îl consideră mii de oameni. Însă, chiar dacă ar fi un 
răufăcător, tot l-aş iubi, până la sfârşitul vieţii mele. 

— Despre cine vorbeşti? întrebă Sonia, uimită. 

— Despre Mihail Bakunin, răspunse tânăra, cu însufleţire. 

— Cum, îl iubeşti pe Mihail Bakunin, cu toate că părul său a 
început să încărunţească? Şi el te iubeşte la rândul său? 

— Da, mătuşico, îngână Lo. 

Nobila femeie desfăcu braţele deasupra capului nepoatei sale. 

— Te binecuvântez, copila mea, zise Sonia cu glas solemn, căci ai 
făcut o alegere de care orice fată s-ar simţi mândră. Alături de acest 
om vei fi fericită şi vei păşi uşor prin viaţă. 

Apoi, o ridică şi o strânse la piept. 

Cele două femei rămaseră câtva timp îmbrăţişate. 

În cele din urmă, Sonia se desprinse cu blândeţe din braţele copilei, 
şi, trecându-şi mâna peste ochi, zise: 

— Acum nu trebuie să ne mai gândim la asta, Lo. Nu ne este 
îngăduit să vorbim despre noi, ci despre sărmanul om care este atât de 
aproape şi, totuşi, atât de departe de noi. Să vorbim despre tatăl tău, 
copilă dragă. Trebuie să vedem dacă nu există vreun mijloc să 
pătrundem în celula lui şi să rămânem cu el astă-noapte. 

— Mătuşico, zise Lo, am cu mine câteva mii de dolari în bancnote. 
Nu s-ar putea, oare, să mituim pe paznicii săi? Nu cer să-l pună în 
libertate, adăugă tânăra, ci doar, să-mi îngăduie să fiu în apropierea 
tatălui meu. Căci, sunt încredinţată, că ar fi o mare mângâiere pentru 
el să ne aibă lângă dânsul în ultimele lui ore. 

— Da, trebuie să încercăm, încuviinţă Sonia, dar după cât am auzit, 
funcţionarii temniţei Petru şi Pavel sunt oameni de încredere care nu 
pot fi corupți cu niciun chip. 

În această clipă, uşa fu deschisă şi un temnicer bătrân intră 
înăuntru. 

— Dumneavoastră sunteţi doamnele care aşteaptă execuţia 
condamnatului Pahlen? întrebă el. 

— Da, răspunse Sonia. 

— Deţinutul m-a însărcinat să vă spun că nu trebuie să vă 
îngrijoraţi din pricina lui, continuă bătrânul. Pahlen se duce la moarte 
cu fruntea sus. 

— Dar de unde ştie că suntem aici? cercetă sora nihilistului. 

Paznicul privi cercetător în jurul său. 

— I-am spus-o eu, şopti el. Chiar dacă mi-am călcat datoria, totuşi, 
nu puteam să-i refuz această mângâiere. Doar suntem oameni şi avem 

o inimă în pieptul nostru... 

— Şi nu există niciun mijloc să ajungem până la el? întrebă Sonia. 
Am vrea să fim lângă dânsul astă-noapte. 

Funcţionarul se împotrivi cu hotărâre. 

Dar lacrimile tinerei fete, rugăminţile Soniei şi cinci sute de ruble, 
care îi fură oferite, avură darul să-l înduplece. 

— Bine, sunt de acord, zise el, în cele din urmă, veniţi după mine. 
La urma urmei nu e cine ştie ce crimă, dacă în loc să le îngădui să 
intre în celulă cu jumătate oră înaintea execuţiei, le voi lăsa înăuntru 
cu două ore mai de vreme, se mângâie el însuşi. 

Cele două femei porniră în urma temnicerului, păşind de-a lungul 
câtorva coridoare, până ce ajunseră la o scară şubredă, pe jumătate 
putrezită. 

Apoi începură să coboare treptele, cu băgare de seamă. 

— E închis într-una dintre celulele subterane, le lămuri bătrânul. 

— Mi-e totuna unde se găseşte acum, zise Sonia, căci în curând va 
fi liber, cu totul liber. 

În cele din urmă, temnicerul se opri în faţa unei uşi scunde. 
Bătrânul scoase o cheie din buzunar, o vâri în broască şi descuie uşa 
pe care o dădu de perete. 

Inima tinerei fete bătea să-i spargă pieptul. 

Condamnatul şedea pe un scaun. La intrarea celor doua femei, nici 
nu-şi ridică privirile, crezând că se întorsese paznicul. 

— Tată! şopti Lo. 

Pahlen înălță capul. 

— Lo, scumpa mea copilă, exclamă nihilistul. 

Totuşi, nu se ridică de pe scaun, deoarece rănile pricinuite de 
explozie nu-i îngăduiau s-o facă. 

În clipa următoare, cele două femei îngenuncheară lângă dânsul, 
una la dreapta, cealaltă la stânga. 

Pahlen puse o mână pe capul surorii, iar cealaltă pe capul fiicei sale 
şi le dezmierdă cu dragoste nespusă. 

Sonia şi Lo izbucniră în lacrimi. 

— De ce plângeţi? întrebă Pahlen. Liniştiţi-vă! Priviţi cu curaj 
înaintea voastră! Mor bucuros, mă despart liniştit de lumea asta. Şi, 
nu-i aşa că Mihail Bakunin a scăpat? 

— Da, a scăpat, răspunse Lo. 

— Atunci, nu mai am nicio grijă, continuă nihilistul cu glas liniştit, 
căci ştiu că vei rămâne alături de el toată viaţa. Şi lângă acest om vei 
fi la adăpost, copila mea. Aşadar, să aşteptăm cu nepăsare ultima 
clipă; să fim liniştiţi până în momentul când se va ivi călăul să mă 
ducă la moarte. 

Un curaj eroic se vădea în cuvintele acestui martir pentru libertate. 

— Dar nu există niciun mijloc să scapi, tată? întrebă Lo. 

Pahlen izbucni într-un râs amar. 

— Copila mea, răspunse nihilistul, ai auzit tu vreodată, ca un om 
care a avut nenorocirea să cadă într-o groapă cu tigri, să izbutească, 
totuşi, să scape nevătămat? Noi ne găsim tot într-un astfel de loc. Cine 
a fost aruncat în celulele subterane ale fortăreței Petru şi Pavel, acela 
nu mai are dreptul să nădăjduiască, deoarece e pierdut, pierdut fără 
scăpare... 

— O, tată, iubitul meu fată, exclamă Lo, desfăcând braţele, cum voi 
putea trăi fără tine? 

— Vei putea, copilă dragă, crede-mă, zise Pahlen. Mihail Bakunin 
mă va înlocui. Du-i ultimele salutări din parte-mi şi spune-i că am 
murit bucuros pentru libertate. Căci ştiu că am adus Rusiei un serviciu 
însemnat. Dar, spune-mi, te rog, ce urmări a avut atentatul? 

Sonia clătină capul. 

— O, sărmanul meu frate, zise ea, te-ai jertfit în zadar. Alexandru 
al II-lea e mort; în schimb Alexandru al III-lea s-a urcat pe tron. Şi, 
după cât se pare, acesta va fi şi mai aspru, ca şi cum ar vrea ca sub 
domnia lui să existe şi mai puţină libertate şi dreptate. 

Pahlen privi înaintea lui, posomorât. 

— Acest Alexandru al III-lea ar trebui să aibă veşnic înaintea lui 
imaginea tatălui său, ucis în chip atât de groaznic. Ar trebui să vadă 
mereu în faţă-i trupul sfâşiat al părintelui său şi să-şi spună că şi lui îi 
va suna odată ceasul, că şi pentru el va veni clipa când poporul 
asuprit se va răzbuna în mod înfiorător împotriva sa... Ah, e de o mie 
de ori mai bine să trăieşti ca un biet cerşetor, decât să fii împărat. 
Căci, dacă cerşetorul nu posedă nimic, totuşi, are cel puţin, dreptul să 
trăiască. Ţarul, însă, n-are acest drept. El trebuie să fugă, ca un vânat 
urmărit, până când, în cele din urmă, glontul vânătorului îl va răpune. 

Deodată, uşa se deschise şi paznicul păşi în celulă. 

— Pahlen, zise bătrânul, vrei să ţi se aducă un preot ca să-ţi faci 

ultima spovedanie? 

Condamnatul se împotrivi. 

— N-am nevoie de nimic, răspunse el, am tot ce-mi trebuie. 

Zicând acestea, desfăcu braţele şi strânse la piept pe sora şi fiica sa. 

— Pregăteşte-te, Pahlen, şopti paznicul, clipa nu mai e departe. 

— Bine, deci, strigă nihilistul, ridicându-se cu greutate, căci rănile 
îi pricinuiau dureri nespuse, acum voi părăsi acest pământ. O libertate 
adevărată mă aşteaptă colo sus, în cer... 

— Vrei să ţi se dea un întăritor? întrebă temnicerul. Se obişnuieşte 
ca cei condamnaţi să capete înainte de moarte o sticlă cu vin tare. Te- 
aş sfătui să nu refuzi. 

— Nu, replică Pahlen, vreau să păşesc cu mintea limpede înaintea 
morţii. 

— Atunci, pot să chem călăii, zise bătrânul. 

Se îndreptă spre uşă şi părăsi celula. După câteva clipe se întoarse, 
însoţit de doi bărbaţi uriaşi. 

Erau ajutoarele călăului şi purtau veşminte roşii. Fiecare dintre ei 
avea în mână câte o secure ascuţită. 

Toate acestea se petreceau din ordinul guvernului, care voia ca 
Pahlen să sufere cât mai mult înainte de moarte. 

Lo se agăţă de gâtul părintelui ei 

— Ia-mă cu tine, tată, strigă tânăra, vreau să murim împreună. 

Pahlen se desfăcu cu blândeţe din îmbrăţişarea ei. 

— Fii tare, copila mea, zise nihilistul, nu arăta acestor oameni ce se 
petrece în sufletul tău. Şi acum, Sonia şi Lo, conduceţi-mă la moarte! 

Paznicul încuviinţă din cap. 

— Eu nu pot să iau nicio hotărâre în această privinţă, zise el, dar 
sunt ferm încredinţat că cel mai mare magistrat al imperiului, care 
aşteaptă în sala de execuţie, nu va avea nimic împotrivă. 

— Urmează-ne, porunci unul dintre ajutoarele călăului. 

Niciunul dintre ei nu se încumetă să-l atingă, ci-l lăsară să păşească 
alături de ei. 

Dar pierderea de sânge suferită de condamnat îl slăbise prea mult, 
astfel că fu silit să se sprijine de însoțitorii săi. 

În cele din urmă, ajunseră într-o încăpere spațioasă, cu o fereastră 
mare, care dădea în curtea închisorii. 

Aici, îngrozitoarele pregătiri se şi făcuseră. 

În mijlocul sălii se afla un butuc, iar alături de acesta un sicriu. 

Judecătorul stătea la o masă acoperită cu negru. Ceva mai deoparte 
se vedea un scaun. 

— Şi acum ţi se va citi din nou sentinţa de condamnare la moarte, 
şopti paznicul. 

Nihilistul se apropie de masă şi judecătorul îi citi sentinţa. Apoi, 
magistratul rupse un beţişor pe capul condamnatului. 

Pahlen nu-şi pierdu nicio clipă sângele rece. 

— Călăi, vă predau pe acela care e ucis pe împăratul nostru, zise 
judecătorul, ridicându-se, luaţi-l şi faceţi cu el, aşa cum poruncește 
legea. 

Unul dintre călăi se apropie de Pahlen şi, apucându-l de mână, îl 
conduse în faţa scaunului. 

Sonia şi Lo se retraseră într-un colţ, plângând. 

Gâdele îi făcu semn să se aşeze, iar celălalt veni lângă condamnat 
şi-i tăie, cu ajutorat unui foarfece lung, părul de la ceafă. 

— La ce foloseşte aceasta? întrebă condamnatul. 

— Pentru ca să nu te chinui prea mult, răspunse călăul, căci, 
altminteri, s-ar putea să nu nimeresc unde trebuie. 

— Atunci, nu pot decât să-ţi mulțumesc, replică nihilistul. 

Însuşi călăul se simţi cuprins de milă. Niciodată nu i se întâmplase 
ca un condamnat să se ducă la moarte cu atâta sânge rece. 

După ce i se tăie părut, Pahlen fu ras la ceafă, pentru ca să se 
îndepărteze şi cele mai mici firişoare de păr. 

În sfârşit, se termină şi această înfiorătoare toaletă. 

— Ridică-te, zise călăul, adresându-se condamnatului. 

Acesta se ridică încetişor, apoi se apropie de fiica lui. 

— Rămâi cu bine, draga mea copilă, zise nihilistul. Domnul să-ţi 
călăuzească paşii în viaţă. 

Sărmana fată se aruncă la pieptul părintelui iubit. 

— Tată, tată, nu trebuie să mori, nu, nu se poate să mori, strigă 
tânăra. Oare nu mai există milă pe acest pământ? 

Zicând acestea, Lo se întoarse spre magistrat. 

Bătrânul clătină capul, adânc înduioşat de durerea frumoasei fete. 

— Tatăl dumitale îşi mentă moartea, răspunse el. Aşadar, nu-i 
îngreuia clipa de despărţire. 

— Dacă oamenii nu mai ştiu ce înseamnă mila, atunci îngerii din 

cer te vor ocroti, reluă tânăra. Dar, nu, nu te las, trebuie să rămâi cu 
mine, strigă ea, deznădăjduită. 

— Lo, stăpâneşte-te, murmură Pahlen. Copila mea, ne vom revedea, 
doar... Da, acest gând mă însufleţeşte acum. Şi chiar dacă în viaţă n- 
am crezut că există o lume dincolo de mormânt, acum însă, nu mă 
mai îndoiesc... 

Zicând acestea, îşi îndreptă privirile spre cerul albastru care se 
vedea prin fereastra încăperii. 

— Da, mi se pare că o perdea uriaşă se ridică dinaintea ochilor mei 
şi o ceată de îngeri îmi iese în întâmpinare, continuă condamnatul. O 
trăsură se desprinde din nori şi porneşte spre mine... Doamne, care 
sălăşluieşti deasupra noastră, nu mă judeca cu asprime... Şi, acum, 
sunt gata să mor... 

Îşi îmbrăţişă din nou fiica, sărutând-o cu dragoste, apoi se întoarse 
spre sora lui, adânc mişcat. 

— Sonia, nefericita mea surioară, îngână el, îngenunchează la 
mormântul tatălui nostru, spune-i că am pornit spre dânsul şi roagă-l 
să nu mă mai primească cu un blestem, ci cu o iubire părintească. 
Socot că mi-am ispăşit păcatele... 

Apoi, condamnatul se apropie de magistrat. 

— Domnule judecător, zise el, dacă Majestatea Sa Ţarul vă va 
întreba cum a murit asasinul lui Alexandru al II-lea, răspundeţi-i că 
nihilistul nu s-a căit, dar a dat ultima lui binecuvântare Rusiei şi 
familiei Romanov. Doresc familiei imperiale ca de acum înainte să fie 
ferită de nenorociri şi bunăvoința Domnului să se reverse asupra ei. 
Acum, călăule, sunt al tău... 

Zicând acestea, Pahlen se îndreptă spre butuc. 

Călăii nu fură nevoiţi să se atingă de el, căci condamnatul îşi sfâşie 
singur veşmintele şi, după ce mai aruncă o privire asupra fiicei sale, 
îşi puse capul pe butuc. 

Gâdele se apropie de el, ridicând securea deasupra lui. 

— Opreşte te, strigă Lo, înnebunită, opreşte-te, omorâţi-mă pe mine 
în locul tatălui meu... 

Dar era prea târziu. 

Securea căzuse şi retezase nenorocitului şira spinării. 

Capul condamnatului se rostogoli de pe butuc. 

Cu ochii holbaţi de groază, Lo se dădu înapoi, prăbuşindu-se fără 

cunoştinţă, în braţele Soniei. 

— Luaţi-o de aici, zise încetişor magistratul. 

Lo şi Sonia fură duse în camera unde aşteptaseră înainte. 

Medicul constată numaidecât moartea condamnatului. 

Trupul şi capul lui Pahlen fură puse într-un sicriu şi îngropate în 
cimitirul fortăreței Petru şi Pavel. 

După un sfert de oră, când Lo îşi veni în simţiri, tânăra fată se 
ridică şi zise, liniştită: 

— De acum înainte nu mai am tată. 

Sonia se apropie de nepoata sa, încercând s-o mângâie; dar aceasta 
se împotrivi şi continuă: 

— Tatăl meu a murit în lupta pentru libertate. Mătuşico, îţi 
făgăduiesc că nu voi uita niciodată că sunt fiica unui Pahlen. Şi, acum, 
ştiu unde este locul meu. Chiar astăzi voi părăsi oraşul şi voi pleca 
spre Anglia, unde mă vom uni pe veci cu Mihail Bakunin. Imnul 
libertăţii va fi marşul nostru nupţial... Rămâi cu bine, soră a 
nefericitului meu tată, rămâi cu bine... Îţi doresc ca atunci când ne 
vom revedea, Rusia să fie liberă, să fie scăpată de jugul asupritor al 
tiraniei. 

Tânăra fată se smulse din braţele mătuşii sale şi părăsi în grabă 
camera. 

În zadar strigă Sonia în urma ei, vrând s-o reţină. Lo ajunse la 
poarta temniţei şi opri o trăsură în care se urcă, îndepărtându-se în 
grabă. 

— În venele ei curge sânge de Pahlen, murmură Sonia. Domnul s-o 
ocrotească, hărăzindu-i o soartă mai bună decât tatălui ei. 


Capitolul 155 - Suprema jertfă 


Înmormântarea lui Alexandru al II-lea avusese loc. 

Defunctul Țar fusese dus la groapă cu onoruri deosebite. 

Fiul său Alexandru al III-lea voise să arate respectul pe care îl 
păstra tatălui său şi urmărise să dea prilej Rusiei să dovedească ura ce 
o purta poporul împotriva ucigaşilor împăratului. 

Timp de câteva zile, trupul neînsufleţit fusese expus în catedrala 
Petersburgului. Cosciugul era împodobit cu flori minunate. 

Ambasadorii ţărilor străine şi oamenii de seamă ai Rusiei 

trimiseseră coroane, suveranii din Europa scrisori de condoleanţe, 
astfel că din toate părţile lumii veniseră dovezi de prietenie pentru 
țara care fusese atât de grea încercată, prin doliul ce o învăluise. 

Alexandru al III-lea fusese prevenit să nu se arate în public, cu 
prilejul înmormântării, căci duşmanii săi ar putea să pună ceva la 
cale, iar tânărul Țar nu dăduse ascultare acestor sfaturi şi urmase 
cortegiul funebru, prin străzile înţesate de lume. 

Dar nimic deosebit nu se petrecuse cu acest prilej. Nicio bombă nu 
fusese aruncată, niciun nihilist nu încercase vreun atentat la viaţa 
împăratului - o tăcere desăvârşită domnise în tot timpul când 
cortegiul străbătu străzile capitalei. 

Un suspin adânc se auzi din piepturile tuturor. 

Sicriul fu coborât într-un mausoleu din catedrala oraşului, după ce 
trupul fusese îmbălsămat. 

Inima defunctului Țar fu pusă într-o urnă mică, de argint şi aşezată 
pe altarul sfântului lăcaş. 

Când se întoarse de la înmormântarea tatălui său, Alexandru al III- 
lea găsi în sala de aşteptare pe primul judecător al imperiului, care 
venise să ia ordine cu privire la soarta lui Boianovski. 

— Celălalt nihilist a fost executat imediat, deoarece ne temeam ca 
nu cumva să moară din pricina rănilor primite cu prilejul exploziei, 
zise magistratul. 

— Şi cum a murit ticălosul? întrebă Ţarul. A tremurat înaintea 
morţii sau a privit-o fără teamă? 

— Majestate, niciodată n-am văzut un om mergând la moarte cu 
mai mult sânge rece, răspunse judecătorul. Acum, însă, e vorba de 
celălalt nihilist, care a fost prins. Socot că n-ar fi bine să-l executăm 
numaidecât. Dimpotrivă, cer Majestății Voastre încuviințarea ca 
ticălosul să fie torturat. Căci, acum trebuie să ne silim din răsputeri să 
căpătăm mărturisiri. De astă dată nu mai este vorba să-i luăm viaţa, 
pentru ca să fie mai puţin cu un nihilist pe lume, ci trebuie cu tot 
dinadinsul să aflăm numele tăinuitorilor şi tovarăşilor săi. 

Alexandru al III-lea clătină capul, în semn de încuviinţare. 

— Ai dreptate, zise el, ia măsurile trebuincioase, îţi dau aprobarea 
mea pentru aceasta. 

În acest chip soarta lui Boianovski fu pecetluită. 

Instrumentele de tortură se şi pregătiseră, călăii fortăreței Petru şi 
Pavel se şi bucurau că vor avea o privelişte sângeroasă, dar 
Boianovski se sustrase puterii oamenilor. 

Cu toate că i se luaseră toate obiectele ce i-ar fi putut sluji ca să-şi 
pună capăt vieţii, nihilistul găsi totuşi un mijloc care îl scăpă de 
chinuri. 

Medicul îşi împleti o funie din paiele culcuşului său. Apoi legă 
funia de una dintre gratiile celulei şi-şi trecu laţul în jurul gâtului. 

Gândurile sale se îndreptară din nou spre aceia pe care îi iubise în 
viaţă şi le trimise ultimele salutări. 

— Rămâi cu bine, Mihail Bakunin, şopti el, rămâneţi cu bine, voi 
tovarăşi credincioşi Nu, nu vreau să vă trădez! Supus groaznicelor 
torturi care mă aşteaptă, poate că n-aş mai fi putut să rabd şi aş fi 
destăinuit numele vostru. Dar aceasta nu se va întâmpla, buzele mele 
se vor închide pentru totdeauna, înainte de a fi supus la chinuri. Vin, 
Fedora, vin, aşteaptă-mă acolo sus, unde nu există trădare şi unde 
sufletul tău trebuie să se fi purificat. Te-am iubit din toată inima pe 
tine, cea mai frumoasă dintre femei şi, n-am primit decât 
nerecunoştinţă. Şi, totuşi, acum, când moartea e doar la un pas de 
mine, îmi dau seama cât de ferici, eram că te puteam îmbrăţişa... Vin, 
Fedora, ia-mă la tine... 

Apoi, se aruncă la pământ şi laţul se strânse în jurul gâtului său. 

Nenorocitul se zbătu de câteva ori, apoi rămase ţeapăn. 

Colea de Boianovski îşi dăduse sufletul. 

Când călăii păşiră în celulă, nu mai găsiră decât un cadavru. 

Primul judecător al imperiului turba de mânie. 

Porunci numaidecât ca paznicul sinucigaşului să fie arestat şi pus în 
fiare. 

Şi furia magistratului era îndreptăţită, căci nu ştia cum să se 
dezvinovăţească înaintea împăratului că arestatul avusese prilejul să-şi 
pună capăt vieţii. 

Ceru medicilor să examineze cu luare-aminte trupul nihilistului, 
pentru a constata dacă nu cumva la mijloc este doar o prefăcătorie, 
dar aceştia râseră cu hohote şi afirmară cu tărie că moartea trebuie să 
se fi produs îndată. 

Alexandru al III-lea spumegă de furie când află de sinuciderea lui 

Boianovski. 

— Sunt înţeleşi, strigă el, aruncând într-un colţ raportul care i se 
înaintase. Da, da, toţi cei cure mă înconjoară sunt nihilişti. Ei l-au 
omorât pe acesta sau, cel puţin, l-au ajutat să se omoare, pentru ca să 
nu-i trădeze. Dar am să-i curăţ de pe suprafaţa pământului. Voi porni 
în fruntea unui regiment care va străbate oraşul, înotând în sânge. 


Apoi, împăratul convocă consiliul de miniştri şi, în aceeaşi zi se 
revocară câteva dispoziţii blânde pe care le orânduise defunctul Țar. 

Astfel, Rusia se cufundă din ce în ce mai mult în întunericul 
despotismului. 

Desființarea robiei fusese decretată, dar aplicarea ei fu zădărnicită 
prin diferite legi. 

O armată de spioni se revărsă din nou asupra ţării. 

Alexandru al III-lea voia ca poliţia să fie cea mai mare putere în 
stat. 

Aproape în fiecare familie se afla câte un spion. 

Tatăl nu mai putea să aibă încredere în fiul său, iar acesta se ferea 
de părintele lui. Chiar mama trebuia să se teamă să nu fie trădată de 
propriul ei copil. 

Denunţurile începură să se ţină lanţ. 

Se făcură nenumărate perchiziţii în locuinţele acelora care erau 
bănuiţi că au legături cu nihiliştii şi vai de nenorociţii care nu puteau 
să-şi dovedească nevinovăția. 

Uneori, sărmanii oameni fură exilați în Siberia, unde erau aruncaţi 
în mine, numai pentru că vreun vecin răutăcios jurase că împricinatul 
avea principii nihiliste. 

O epocă grea începu pentru Rusia. 

Dar ceea ce preocupa mintea împăratului nu erau numai 
evenimentele petrecute în ţară, ci chiar în sânul propriei sale familii. 

Niciodată Alexandru al III-lea nu se simţise atras către verişoara lui, 
Vera, fiica marelui duce Constantin. 

Tânărul Țar o urâse întotdeauna pentru firea ei sinceră, blândă. 

Printre însemnările tatălui său, Alexandru al III-lea găsi şi proiectul 
ca Vera să se căsătorească cu un prinţ german. 

Hârtia conţinea următoarele rânduri, scrise de însuşi Alexandru al 
II-lea: 

„Am renunțat la acest proiect, din pricină că prințesa Vera s-a 
împotrivit cu hotărâre. 

S-o silesc eu pe fiica fratelui meu? 

Nu, nu vreau s-o fac să ştie ce este iadul pe pământ, căci o căsnicie fără 
dragoste nu e nimic altceva. 

Vera va rămâne liberă; voi renunţa la hotărârea luată.” 


Alexandru al III-lea citi aceste cuvinte, pline de blândeţe, dar nu le 
împărtăşi. 

Opt zile după urcarea lui pe tron, Ţarul porunci ca marele duce să 
vină la Palat şi-i aduse la cunoştinţă că Vera va trebui să se 
căsătorească cu prinţul german. 

Marele duce se cutremură, căci ştia prea bine că aceasta însemna 
moartea nefericitei sale fiice. 

— Sire, doar ştiţi că fiica mea a afirmat răposatului Țar că preferă 
să moară decât să devină soţia acelui om, pe care nu-l iubeşte, 
răspunse Constantin. 

Țarul dădu din umeri, nerăbdător. 

— Şi eu aş sta la gânduri să fac multe lucruri, dacă interesele 
statului nu mi-ar porunci să trec peste dorinţa mea, replică Alexandru 
al III-lea. Dar şi eu trebuie să mă supun, căci nu sunt decât o parte din 
maşinăria pe care o alcătuim cu toţii. Nu, unchiule, aici nu mai încape 
şovăială. Trimite-o încoace pe fiica dumitale, pentru ca eu însumi să-i 
aduc la cunoştinţă hotărârea luată. 

— Atunci, sărmana mea copilă e pierdută, murmură Constantin, 
astfel ca Ţarul să nu-l poată auzi. Bine, voi spune Verei să se prezinte 
înaintea Majestății Voastre, continuă el, cu glas tare. 

Apoi, se înclină cu respect şi părăsi cabinetul împăratului. 

Peste o oră, tânăra prinţesă se afla în faţa lui Alexandru al III-lea. 

— Scumpa mea verişoară, începu acesta curtenitor, întinzându-i 
mâna, cum m-am urcat pe tron, m-am gândit la fericirea ta. Ţi-am ales 
de soţ pe cel mai demn dintre vlăstarele familiilor domnitoare. Nu mai 
trebuie decât să iscăleşti actul de căsătorie şi totul e gata. În acest 
scop, am discutat cu ambasadorul Germaniei, şi am hotărât ca nunta 
să aibă loc la Berlin. Aşadar, vei pleca în capitala Prusiei şi acolo te 
vei cununa cu prinţul german... Cum, păleşti, tremuri? Ce-i cu tine? 

Prinţesă Vera de abia mai izbutea să răsufle. 

Aşadar, acum trebuia din nou să destăinuiască totul, întocmai cum 
făcuse în faţa lui Alexandru al II-lea. 

Şi e foarte greu unei fete să mărturisească unui bărbat tainele 
inimii sale. 

Totuşi nu-i rămânea altceva de făcut. 

Frumoasa copilă îşi împreună mâinile şi strigă: 

— Majestate, nu-mi cereţi să mă jertfesc pentru interesele statului. 
N-am curajul să distrug pentru totdeauna viaţa şi fericirea mea. Nu, 
Sire, nu mă siliţi să acord mâna mea unui om pe care nu-l iubesc. 

Împăratul clătină capul. 

— Scumpă Vera, zise el, voinţa mea e neînfrântă... Dacă am rostit 
odată un cuvânt, nimic nu mă poate hotărî să-l retrag. Iar acei care se 
împotrivesc, vor fi nimiciţi. Cine nu e cu mine, acela e contra mea; 
aşadar, dacă nu vrei să te căsătoreşti cu prinţul german, ceea ce ar 
întări situaţia mea prin faptul că ar îmbunătăţi relaţiile cu Prusia — 
înseamnă că trebuie să te consider ca pe un vrăjmaş. S-a zvonit că nu 
prea ţin la poporul german, continuă Ţarul. Dacă lucrurile sunt într- 
adevăr aşa sau nu, asta nu vreau s-o dau pe faţă, dar, în orice caz, e 
bine să dau o dovadă Germanilor că nu vreau să mă depărtez de ei. Şi 
ce dovadă mai bună aş putea da, decât trimițând în Germania pe 
scumpa mea verişoară, pentru ca să facă fericit un vlăstar al familiei 
domnitoare din Prusia? Şi, acum, nu mai şovăi, Vera, şi semnează 
actul de căsătorie. 

Ţarul pusese dinainte să se întocmească documentul pe care îl 
prezentă acum nefericitei prințese. 

Şi, întocmai ca şi tatăl său, îi vârî condeiul în mână. 

Dar în faţa acestui om cu voinţa de fier, Vera nu mai putu să se 
împotrivească aşa cum o făcuse înaintea milosului împărat Alexandru 
al II-lea. 

Răsuflând din greu, biata fată semnă actul. 

Apoi se îndreptă spre uşă cu atâta grabă, încât părea că fuge. 

— Stai, nu te grăbi aşa, făcu Ţarul. 

— Mai doriţi ceva, Majestate? întrebă Vera. Oare, n-am făcut 
destul? Ce jertfă mai cereţi în afară de inima mea? 

— Frumoasa mea verişoară, zise Ţarul, după cum văd, ţi-am produs 
o mare durere... Căci, prin hotărârea mea, ţi-am alungat din inimă 

icoana iubitului, către care te simţeai atrasă... 

Vera ridică cu mândrie capul. 

— Sire, exclamă tânăra, există taine de care nici măcar un împărat 
n-are dreptul să se atingă. 

— Şi, totuşi, mi-am îngăduit s-o fac, replică Ţarul, zâmbind. Însă 
vreau să tămăduiesc rana... Vera, încă nu ţi-am spus care va fi darul 
meu de nuntă. Ştiu că ţi-a plăcut întotdeauna micul castel din Gatcina, 
care se află în mijlocul unui parc, unde se înalţă şi o bisericuţă. Încă 
de pe când erai copilă îţi făcea plăcere să te joci acolo. 

— Pentru că era singuratic, răspunse Vera. 

— Ei bine, continuă Alexandru al III-lea, acest castel împreună cu 
bisericuţa, va fi darul pe care ţi-l voi face la nunta ta. Şi, în sfântul 
lăcaş vei putea să te rogi pentru acela pe care l-ai iubit şi cu care nu 
ţi-a fost îngăduit să te căsătoreşti. 

Tânăra simţi sângele năvălindu-i la creier. Această batjocură o 
îndurera nespus. I se părea că vorbele Ţarului răniseră pe Vladimir. 

— Da, mă voi ruga în bisericuţă, strigă ea, tremurând, dar 
nădăjduiesc, că sub domnia Majestății Voastre, nu va trebui să mă rog 
niciodată pentru Rusia. De asemenea, nădăjduiesc că nu voi fi silită să 
îngenunchez acolo pentru a implora mila Domnului să vă ocrotească 
de ucigaşii, care s-ar putea înarma ca să vă ucidă, întocmai ca pe 
răposatul Vostru părinte. 

Țarul îşi muşcă buzele. 

— Bine, Vera, murmură el, poţi să pleci. Şi vezi de roagă-te să nu 
asmuţi asupră-ţi mânia suveranului tău. 

Tânăra se înclină şi părăsi încăperea. 

Cum ajunse la palatul marelui duce, frumoasa fată se îndreptă spre 
biroul tatălui ei, cu toate că s-ar fi simţit mult mai liniştită dacă ar fi 
stat de vorbă cu Vladimir, care se mai afla încă acolo. 

Marele duce ieşi în întâmpinarea fiicei sale, adânc mişcat. 

— Ştiu ce ţi-a spus Majestatea Sa, zise Constantin. Copila mea, fii 
tare, trebuie să te supui. 

— Trebuie să mă supun? repetă prinţesa, dusă pe gânduri. 

Constantin dădu din umeri. 

— Fiica mea, continuă el cu glas melodios, atâta timp cât fratele 
meu era în viaţă, puteam nădăjdui că voi izbuti să-i schimb hotărârea, 
dar asupra fiului său n-am niciun fel de înrâurire. Noul împărat are o 

voinţă neclintită şi nu există om în Rusia care să-l poată îndupleca. 
Trebuie să ne supunem cu toţii hotărârilor sale. 

— Aşadar, crezi şi tu că vor veni zile grele pentru sărmana noastră 
patrie? 

— Tăcere, copila mea, zise marele duce, acestea sunt chestiuni 
asupra cărora nu ne este îngăduit să vorbim. Şi acum, Vera, spune-mi 
ce hotărâre ai luat. 

Tânăra îşi încrucişă mâinile peste pieptu-i feciorelnic. 

— Dacă nu se poate altfel, mă voi supune poruncii Majestății Sale, 
răspunse ea. Împăratul mi-a spus că va trebui să plec în Germania, 
pentru ca să mă căsătoresc cu acela care mi-a fost ales de soţ. 

— Da, copila mea, mâine vei porni la drum. 

— Aşadar, chiar mâine? îngână frumoasa fată. Bine, tată, nu mă voi 
împotrivi. 

— O, buna mea copilă, ce ascultătoare eşti, strigă Constantin, 
îmbrăţişând-o. Spune-mi, cum să-ţi mulţumesc? Jertfeşti pentru mine 
viaţa şi fericirea ta. Căci, ştiu prea bine că te supui numai ca să nu mă 
pun într-o situaţie neplăcută faţă de Țar. 

Vera se plecă şi sărută mâna părintelui ei. 

— Tată, zise copila, mi-aş fi dorit să-ţi înveselesc bătrâneţea. Aşa 
însă, nu-mi rămâne decât să îndepărtez mâhnirea ce te-ar cuprinde, 
dacă m-aş împotrivi poruncii Ţarului. 

— Să-mi îndepărtezi mâhnirea? repetă marele duce. O, de acum 
înainte ea va fi veşnic oaspetele meu. Nepotul meu, Alexandru al III- 
lea, care s-a urcat de curând pe tronul Rusiei, nu va fi niciodată ceea 
ce a fost tatăl său. Şi, acum, du-te, copila mea. Voi pregăti totul 
pentru plecare. 

Prinţesa Vera îşi luă rămas bun de la tatăl ei şi se îndreptă, cu paşi 
hotărâți, spre camera pe care o ocupa Vladimir. 

Era o încăpere foarte elegant mobilată şi avea un balcon care dădea 
în grădină. 

Tânărul suferise mult în ultimele zile. O greutate uriaşă îi apăsa 
inima, căci fiul marelui duce îşi închipuia că tatăl său nu-l va mai 
privi niciodată cu blândeţe, din pricină că-şi călcase cuvântul. 

Da, fugise, doar, din Siberia, fără încuviințarea părintelui său, cu 
toate că îi făgăduise că nu va părăsi Krasnoiarskul până când marele 
duce nu-i va îngădui s-o facă. 

Şi, chiar dacă fuga lui n-avea alt scop decât salvarea familiei 
imperiale, totuşi fapta lui rămânea săvârşită: îşi călcase cuvântul, pe 
care trebuia să-l respecte cu orice chip. 

Un zâmbet de fericire pluti pe buzele tânărului, când prinţesa Vera 
intră în camera lui. Chipul său palid se îmbujoră. 

— Cum, tu eşti, Vera? strigă fiul marelui duce. Vii la mine? 

Tânăra prinţesă încuie uşa în urma ei. Pe faţa frumoasei fete era 
întipărită o hotărâre neclintită. Privirile-i erau liniştite şi fiecare gest, 
fiecare mişcare părea măsurată. 

— Da, vin la tine, Vladimir, pentru că vreau să-ţi fac o comunicare 
de mare însemnătate, zise ea. Acum este vorba de fericirea noastră, 
acum trebuie să se hotărască dacă mâine voi fi un cadavru, sau voi 
mai răsufla încă. 

Vladimir scoase o exclamaţie de spaimă. 

— Vera, strigă el, cine îţi vrea răul? Spune-mi, şi-ţi jur pe 
Dumnezeul meu că... 

— Vladimir, tu n-ai puterea să faci nimic aceluia care îmi vrea răul, 
îl întrerupse tânăra, luându-i mâna. Căci el e atât de sus, atât de sus, 
încât numai Dumnezeu îl poate ajunge. 

— Atunci, nu e nimeni altul decât Ţarul. 

— Ai ghicit, Vladimir. 

— Şi ce vrea de la tine? întrebă fiul marelui duce. 

— Ce vrea de la mine? repetă prinţesa, cu amărăciune. S-a hotărât 
să pună în aplicare proiectul la care defunctul Țar a renunţat de 
dragul meu. Împăratul mă sileşte să mă căsătoresc cu prinţul german. 

Vladimir se dădu înapoi. Tânărul răsufla din ce în ce mai greu. 

— Iubito, strigă fiul marelui duce, nu voi admite una ca asta! Aş fi 
putut să renunţ la tine, să dispar din calea ta, dar să te ştiu în braţele 
altuia... O, când mă gândesc că trebuie să devii soţia altuia, simt că-mi 
vine o nebunie... Mi se întunecă înaintea ochilor... retrage-ţi 
făgăduiala, Vera, căci altfel, îţi jur că în zilele următoare se va făptui 
un nou regicid în Rusia, împăratul va fi... 

— Taci, Vladimir, pentru numele lui Dumnezeu, taci! 

Prinţesa îşi îmbrăţişase fratele şi nu-l lăsase să sfârşească vorba, 
căci depuse o sărutare fierbinte pe buzele sale. 

Apoi se desfăcu încetişor din îmbrăţişarea lui. 

— Vladimir, zise ea, deocamdată eşti înfierbântat din pricină că 

vestea pe care ţi-am adus-o este recentă încă. Dar, încetul cu încetul 
îţi vei da seama că, prin violenţă, nu putem face nimic aici. În schimb, 
dacă ne vom folosi de viclenie, vom izbândi... 

— Bine, dar cum vrei să faci, ca să înşeli pe Țar? 

— M-am gândit eu, răspunse Vera, şi dacă ai curaj nu mai încape 
îndoială că vom izbuti. 

— Dacă am curaj? făcu Vladimir. Mai bine întreabă-mă dacă mă 
încumet să lupt cu întreaga omenire. Şi chiar dacă ar fi vorba să mă 
duc la moarte pentru tine, iubito, n-aş mai sta o clipă la gânduri. 
Alături de tine aş fi în stare să trec şi râul întunecat care desparte 
lumea asta de cealaltă. 

Vera se uită, plină de dragoste, la iubitul ei. 

— Atunci, dragul meu Vladimir, zise ea, vom juca o festă Ţarului. 
Mi-a poruncit să plec mâine. O trăsură mă va aştepta în faţa palatului, 
ca să mă transporte la gară, de unde urmează să iau trenul spre 
Germania. Ştii tu ce hotărâre am luat eu, iubitule? 

— Vorbeşte, vorbeşte, stărui Vladimir, care era numai ochi şi 
urechi. 

— În locul meu va pleca altcineva. 

— Altcineva? Nu înţeleg... 

— Da, o altă fată, care este cam de aceeaşi statură cu mine. Nimeni 
nu va bănui ceva, dacă va purta pe faţă un văl gros, când va porni la 
drum. În acest chip nimeni nu-şi va da seama că la mijloc este o 
înşelătorie, astfel că altă persoană va pleca la Berlin în locul meu. Şi 
până se va descoperi totul, noi am fugit. 

— Am fugit? repetă tânărul. Aşadar, eşti hotărâtă să te laşi răpită 
de mine? Vrei să ne retragem împreună în pădurea seculară, unde să 
trăim departe de lume? Acolo îţi voi construi, cu propriile mele mâini, 
o colibă; voi dormi înaintea uşii tale şi vai de acela care s-ar încumeta 
să-ţi facă vreun rău. Mă voi lupta cu fiarele sălbatice şi le voi răpune, 
numai să te ştiu la adăpost... 

— Visătorule, exclamă Vera, mângâind părul lui mătăsos. Viaţa pe 
care mi-o zugrăveşti e atât de frumoasă, încât aproape că nu-mi vine 
să cred că ea se poate înfăptui. Totuşi trebuie să încercăm să ne 
ajungem ţinta, continuă ea, cu însufleţire. Totul e pregătit, Vladimir. 
Camerista mea, frumoasa Valesca, care este renumită prin asemănarea 
ei cu mine, s-a hotărât să mă înlocuiască. Curajoasa fată îşi 

primejduieşte viaţa. Dar sunt încredinţată că tatăl meu nu va lăsa săi 
se facă vreun rău. În afară de asta, i-am făgăduit o vilă la ţară, pe care 
o va primi în dar, dacă planul nostru va izbuti. Acest dar, precum şi 
dragostea ce mi-o poartă, au hotărât-o să înfrunte pe Țar şi să joace 
rolul meu în această ciudată comedie. Tânăra se va urca mâine în 
trăsură, apoi pe va aşeza în compartiment în locul meu şi sunt 
convinsă că-şi va juca rolul de minune, căci camerista e o artistă 
înnăscută. Înşelătoria nu se va descoperi decât la Berlin. Nimeni nu va 
bănui ceva, dacă aşa-zisa prinţesă, copleşită de durere, îşi va ascunde 
faţa în mâini şi nu-şi va depărta vălul. Iar în acest timp, noi vom 
pribegi departe, iubitule. Aşadar, pregăteşte totul, pentru ca nimeni să 
nu ne stea în cale. Va trebui să ne luăm o înfăţişare cât mai modestă şi 
să ne amestecăm în mulțime, astfel ca nimeni să nu ne recunoască sau 
să atragem asupra noastră luarea-aminte. În acest scop, aş vrea să-ţi 
fac o propunere: să ne travestim în doi călători italieni. Ştii doar, că la 
Petersburg vin mulţi vizitatori din Italia. Vom lua două bilete de clasa 
a treia şi vom pleca spre Italia, prin Viena. După ce vom ajunge acolo, 
ne vom îmbarca pe un vapor şi vom porni spre Africa, unde vom 
rămâne câtva timp, până ce se va ivi prilejul să ne urmăm fuga spre 
America. lată, acesta e planul meu de fugă, iubitule. Spune-mi, îţi 
place? 

Orice plan care ar fi avut ca rezultat unirea lui Vladimir cu Vera, ar 
fi plăcut tânărului. 

Dacă iubita lui i-ar fi propus să fugă împreună în ţara Laponilor, 
fiul marelui duce n-ar fi şovăit o clipă s-o însoţească. 

Trase spre sine pe iubita lui şi o sărută cu patimă. 

— Şi eşti, într-adevăr, hotărâtă să fugi cu mine? întrebă el, după un 
răstimp. Vera, nu te gândeşti la ai tăi, la părintele nostru? 

— M-am gândit la el, totuşi am crezut cu cale să nu-mi schimb 
hotărârea, răspunse tânăra. Fireşte că fapta mea îi va îndurera adânc 
pe părinţii mei şi, mai ales, tata ar suferi nespus, dar în cele din urmă, 
se va mângâia cu gândul că fiica lui e fericită. 

— Dar ce va face Ţarul când va vedea că l-ai înşelat într-un chip 
atât de grosolan? 

— Va turba de mânie, căci el crede că nimeni nu se poate împotrivi 
hotărârilor sale, răspunse frumoasa copilă. Dar încetul cu încetul se va 
potoli şi nu va vrea să arate lumii că e în stare să trimită pe eşafod un 

vlăstar al familiei imperiale. Şi chiar dacă ar face-o, voi fi fericită să 
mor împreună tu tine, Vladimir. 

Tânăra copilă se lipi de iubitul ei şi aţinti spre dânsul o privire 
plină de duioşie. 

Fiul marelui duce o sărută din nou. 

Dar nici aceasta nu era o sărutare frăţească. 

Există oameni, care se simt atraşi unul faţă de altul cu o putere atât 
de mare, încât nimic nu-i poate despărţi. 

Dragostea care se născuse în inimile celor doi tineri nu putea fi 
spulberată de faptul că erau amândoi copiii aceluiaşi tată. 

Ba mai mult, această descoperire îi legase şi mai trainic unul de 
altul. 

Vera şi Vladimir nu se iubeau ca doi muritori, ci ca două fiinţe care 
au fost create una pentru cealaltă. 

Cei doi îndrăgostiţi mai rămaseră câtva timp împreună, discutând 
amănuntele planului lor de fugă. 

În cele din urmă, se despărţiră şi Vera se întoarse în camera ei. 

Vladimir nu rămase nici el locului, ci părăsi palatul, cu 
încuviințarea marelui duce, căruia îi spusese că se duce în oraş ca să 
se mai plimbe niţel. 

În realitate, tânărul se îndreptă spre una dintre străzile mărginaşe, 
unde intră într-o prăvălie şi cumpără două costume cum poartă 
locuitorii din Savoia. 

Apoi se întoarse pe înserate în palatul marelui duce şi se furişă în 
camera lui, fără să dea de bănuit ceva. 


Capitolul 156 — Falsa prinţesă 


În dimineaţa zilei următoare, Ţarul Alexandru al III-lea primise în 
audienţă diferiţi oameni. 

Dar împăratul dădu prea puţină atenţie celor care veneau să-şi 
spună păsurile şi privea mereu la ceas, cuprins de nerăbdare. În cele 
din urmă, lacheul anunţă sosirea lui Savary, mareşalul Curţii. 

— Să intre numaidecât, porunci Alexandru a III-lea. 

Mareșalul Curţii se ivi în cabinet. 

Era un bărbat înalt şi slab, cu barbă, şi păru pieptănat cu grijă. 

Marchizul de Savary era francez de origine, dar trăia de mulţi ani la 

Curtea imperială din Petersburg şi ştiuse să-şi câştige şi încrederea 
noului Țar. 

Alexandru al II-lea nu prea ţinuse la lăudărosul francez, dar fiul său 
îl favoriza din ce în ce mai mult. 

— Dragul meu Savary, zise împăratul, când mareşalul Curţii intră 
în cabinet şi făcu o plecăciune adâncă înaintea Ţarului, am pentru 
dumneata o misiune foarte delicată. Nimeni nu e atât de potrivit s-o 
ducă la îndeplinire ca dumneata. 

— Sire, sunt la ordinele Majestății Voastre, răspunse francezul. 

— Este vorba de o căsătorie, Savary, continuă Ţarul, şi ştiu că eşti 
meşter în asemenea chestiuni. 

— O, Majestatea Voastră mă măguleşte, exclamă bătrânul. 

— Nu, nu, dragul meu, ştiu eu ce spun. Sunt încredinţat că vei duce 
lucrurile la bun sfârşit. Marchize, te-am ales ca să conduci o tânără la 
logodnicul ei. 

Savary duse mâna la piept. 

— Sire, exclamă el, n-aţi fi putut nimeri mai bine. Am mare talent 
la astfel de lucruri. 

— Ei bine, pregăteşte-te să pleci în Germania astă-seară, împreună 
cu prințesa Vera, continuă Ţarul. 

— Ah, cu prinţesa Vera, repetă francezul. 

— Da, întocmai, e vorba despre verişoara mea, replică Alexandru al 
III-lea. Am hotărât s-o mărit cu un prinţ german şi sunt încredinţat că 
dumneata cunoşti acest proiect de căsătorie. 

— Fireşte, am auzit adeseori vorbindu-se despre asta, încuviinţă 
mareşalul Curţii. 

— Ei bine, prinţesa Vera s-a împotrivit până acum să facă acest pas, 
din pricină că un altul pusese stăpânire pe inima şi mintea ei. Ha, ha, 
e caraghios, un altul al cărui nume nici nu trebuie rostit, măcar, la 
Curte. Răposatul meu tată era prea slab în această privinţă. Ştii că 
defunctul Țar judeca cu blândeţe tot ce era în legătură cu unchiul 
meu, marele duce Constantin sau familia sa. Din această pricină, 
verişoara mea a izbutit să se împotrivească proiectului de căsătorie. 
Eu, însă, am alte păreri. Visul nebunesc al unei tinere fete nu trebuie 
să stea în calea intereselor statului. Verişoara mea trebuie să se 
căsătorească cu prinţul german şi o va face. Astă-seară la ora nouă fix, 
o trăsură o va aştepta înaintea palatului tatălui ei. Dumneata te vei 

duce s-o iei şi o vei conduce la gară, de unde va porni spre Germania, 
cu un tren special. Îmi răspunzi că prinţesa Vera va ajunge cu bine la 
Berlin şi că se vor respecta formalităţile trebuincioase, cu privire la 
căsătorie. În afară de dumneata, fiica marelui duce va fi însoţită de 
camerista ei, patru ofiţeri şi trei doamne de onoare. Guvernul german 
a fost înştiinţat în această privinţă, la Berlin s-au şi început pregătirile 
pentru nuntă, care, de altfel, va avea loc în tăcere — şi dumneata n-ai 
altceva de făcut decât să o conduci pe tânăra fată la logodnicul ei. 

— Şi vă făgăduiesc, Majestate, că-mi voi îndeplini misiunea, 
răspunse Savary. 

— Dar această însărcinare nu e atât de uşoară pe cât se pare, 
replică Ţarul. Prinţesa Vera e îndrăgostită şi dumneata ştii prea bine 
că o fată care iubeşte e în stare să facă orice. Vei pune să se păzească 
uşile vagonului în timpul călătoriei, căci nu sunt sigur dacă prinţesa, 
care este o fire visătoare, nu se va arunca din vagon ca să se lase 
strivită de roţile trenului. 

Marchizul făcu un gest de spaimă. 

— Majestate, socot că vedeţi lucrurile prea în negru, zise el, căci 
cum s-ar putea ca o prinţesă să uite consideraţia pe care o datorează 
familiei Romanovilor? 

— În ce priveşte asta, ştii doar că dragostea e oarbă, răspunse 
împăratul, zâmbind. Şi, acum, dragul meu Savary, ia măsurile 
trebuincioase în vederea călătoriei şi cere să ţi se achite, la casa 
Palatului, suma necesară. Fireşte că nu se va economisi nimic, pentru 
ca totul să fie pus la punct. 

Marchizul se înclină plin de respect şi părăsi încăperea. 

Aceasta era o însărcinare care trebuia să-i aducă glorie şi răsplată. 

În mintea lui se şi vedea înconjurat de onoruri, iar pe pieptul său 
străluceau nenumărate decoraţii ruseşti şi germane. 

La ora nouă fix, o trăsură elegantă aştepta înaintea palatului 
marelui duce Constantin. 

Vera se aruncă din nou în braţele părintelui ei. Tânăra era copleșită 
de durere, astfel că marele duce fu nevoit să-şi adune tot sângele rece 
ca s-o mai liniştească. 

Frumoasa copilă era îmbrăcată toată în negru şi un văl des îi 

acoperea faţa. 

Tânăra logodnică părea mai curând o văduvă. 

În cele din urmă, se smulse din braţele tatălui ei. 

— Te rog să nu mă însoţeşti, zise ea, lasă-mă să cobor singură. 
Rămâi aici şi scuteşte-mă de chinurile unei noi despărţiri. 

Marele duce îşi luă rămas bun de la fiica sa, care mai oftă o dată 
din adânc şi părăsi camera. 

Când se văzu singură în coridor, se întoarse deodată şi porni în 
grabă pe covorul moale care îi înăbuşea paşii. 

La un moment dat, se ivi înaintea ei o făptură care avea o astfel de 
înfăţişare, ca şi cum Vera s-ar fi aflat în faţa unei oglinzi şi şi-ar fi 
văzut acolo imaginea. 

Era îmbrăcată întocmai ca tânăra fată şi avea cam şi aceeaşi 
statură. 

Nici vălul des nu-i lipsea. 

— Valesca? exclamă frumoasa copilă. 

— Eu sunt, Alteță, răspunse cealaltă. A sosit clipa? 

— Da, Valesca, coboară treptele în grabă şi urcă-te în trăsură fără 
să adresezi vreun cuvânt cuiva. 

— Vă las cu bine, Alteță, şopti credincioasa cameristă. 

— Du-te cu Dumnezeu, copilă curajoasă şi te încredinţez că 
recunoştinţa mea va fi veşnică. 

— Mă jertfesc cu drag, Alteță, şopti camerista. Dar nu mai pierdeţi 
timpul... 

— Da, da, să ne grăbim, murmură Vera. Depărtează-te cât mai 
repede, până nu vine tata. 

Valesca porni spre scară, pe când tânăra prinţesă se strecură spre 
camera lui Vladimir, a cărei uşă era întredeschisă. 

În acest timp, falsa prinţesă cobora scările. 

Îşi lăsase vălul pe faţă, astfel că nimeni nu-i putea deosebi 
trăsăturile. 

Lacheii, care erau înşiraţi în hol, se închinară plini de respect, când 
tânăra păşi printre rândurile lor. 

Câţiva servitori mai bătrâni se apropiată de ea şi-i sărutară mâinile. 

Dar credincioasa cameristă îşi juca rolul de minune. Nu scoase 
niciun cuvânt, ci făcu doar un gest, ca şi cum ar fi vrut să zică: 

— Rămâneţi cu bine, dragii mei! Nu am puterea să-mi exprim 

simţămintele ce mă însufleţesc. 

La ieşirea din hol o aştepta marchizul de Savary. 

Înfumuratul francez, era în ţinută de gală şi pe pieptul său 
străluceau decoraţiile sale. 

Mareșalul Curţii făcu înaintea falsei prinsese o plecăciune adâncă. 

— Alteță imperială, murmură el, Ţarul mi-a dat o însărcinare foarte 
neplăcută, dar datoria mă sileşte s-o duc la îndeplinire... ştiu totul, 
dar n-am avut încotro... Îmi îngăduiţi să vă ofer braţul, Alteță? 

Valesca îl luă de braţ. 

Camerista trebui să se stăpânească din răsputeri să nu izbucnească 
într-un hohot de râs, căci comedia începea s-o distreze din ce în ce 
mai mult. 

Marchizul se îndreptă cu paşi zvelţi spre trăsură şi ajută tinerei să 
se urce în elegantul echipaj. 

— Frumoasă fată, îşi zise francezul, ce mândră păşeşte! Da, numai 
o prinţesă se poate purta astfel. 

Valesca se tolăni pe pernele trăsurii, îşi dădu puţin capul pe spate, 
şi închise ochii. 

— Putem porni, Alteță? întrebă Savary. 

Camerista clătină capul în semn de încuviinţare. Marchizul porunci 
vizitiului să pornească şi trăsura se îndreptă în galop spre gară. 

În această zi se interzisese accesul publicului pe peron. 

Cu toate acestea, o mare mulțime de oameni se adunase în faţa 
clădirii, căci în Petersburg se zvonise că prinţesa Vera va pleca în 
călătorie. 

Locuitorii oraşului nu erau străini de motivul acestei plecări. 

E, într-adevăr, ciudat, că tocmai acele taine care n-ar trebui să 
pătrundă în public, sunt cunoscute de popor în timpul cel mai scurt cu 
putinţă. 

Tot astfel se întâmplase şi cu plecarea prinţesei Vera. 

Şi, locuitorii oraşului nu voiseră să renunţe de la a-şi lua rămas bun 
de la iubita lor prinţesă. 

Se adunară în mare număr în faţa gării şi nu se îndepărtară, cu 
toate încercările poliţiei de a-i împrăştia. 

În mulțime se aflau nenumărate fete, fiecare dintre ele ţinând un 
buchet de flori în mână. 

Desigur că prinţesa Vera ar fi fost înduioşată de aceste dovezi de 

simpatie. 

Valesca, însă, îşi simţea inima strânsă de durere, gândindu-se la 
nefericita ei stăpână. 

Pentru ca să se împiedice vreo nenorocire, se formase un cordon de 
poliţişti, care ţineau publicul la oarecare distanţă de clădirea gării. 

Acum, când trăsura se opri, mulţimea rupse cordonul şi se înghesui 
spre falsa prinţesă, oferindu-i flori. 

Numai cu mare greutate marchizul de Savary izbuti să se retragă pe 
peron, împreună cu frumoasa fată. 

De afară, însă, se auzea din ce în ce mai tare: 

— Du-te cu bine, prinţesă, Dumnezeu să te aibă în paza sa. La 
revedere, la revedere! 

În cele din urmă, Valesca se afla în vagon. 

Răsună o fluierătură ascuţită şi trenul se puse în mişcare. 

Credincioasa cameristă a prințesei Vera răsuflă uşurată. 

Căci, stăpâna ei era salvată şi, apoi, chiar ea însăşi va fi, după puţin 
timp, peste graniţă, unde mânia Ţarului nu mai putea s-o ajungă. 

Fericită, frumoasa fată îşi împreună mâinile şi murmură o 
rugăciune, gândindu-se la aceea pentru care îşi primejduise viaţa. 

Apoi, rămase cu privirea aţintită în gol. Încetul cu încetul, 
neliniştea o cuprinse şi Valesca începu să-şi dea seama de toată 
grozăvia situaţiei. 

Îşi zise că înşelătoria trebuia să se descopere la sosirea ei în Berlin, 
dacă nu mai de vreme şi atunci, mânia Ţarului nu va mai cunoaşte 
margini. 

— Alexandru al III-lea nu va uita niciodată că m-am încumetat să-l 
înfrunt, murmură Valesca. Desigur că împăratul va căuta pe orice cale 
să pedepsească pe stăpâna mea. Cât despre mine, nu mai încape 
îndoială că mă aşteaptă o moarte înfiorătoare... 

Totuşi, camerista îşi jucă rolul de minune. 

Pretextă o durere de cap, îşi ascunse faţa în mâini şi se retrase într- 
un colţ al vagonului. 

Politicosul francez, care o însoțea, avea destulă delicateţe, ca să-i 
respecte durerea. 

Porunci celorlalţi să se retragă pentru ca tânăra „prinţesă” să se 
poată odihni în voie. 

Apoi, marchizul se apropie de Valesca şi-i zise, făcând o plecăciune 

adâncă: 

— Alteța Voastră porunceşte să părăsesc compartimentul sau îmi 
îngăduie să rămân? Majestatea Sa Ţarul mi-a dat ordin să nu vă 
părăsesc din ochi nicio clipă... 

Credincioasa cameristă dădu din umeri, fără să răspundă ceva. 

Savary luă tăcerea ei drept o încuviinţare să rămână pe loc şi se 
ghemui într-un colţ al vagonului. 

Trenul înainta cu repeziciune. 

După un răstimp, mareşalul Curţii încercă să lege o conversaţie cu 
aceea pe care o însoțea, dar tânăra fată dădu răspunsuri scurte, lăsând 
să se înțeleagă că vrea să fie lăsată în pace. 

Marchizul începu să devină din ce în ce mai neliniştit. Purtarea 
„prinţesei” o considera ca un semn de trufie. 

— Dar las” că se schimbă ea când vom ajunge în Germania, îşi zise 
francezul. Acolo nu va mai avea încotro şi va trebui să fie 
binevoitoare cu logodnicul ei, căci nu-mi vine să cred că se va 
încumeta să înfrunte hotărârea Ţarului şi să refuze mâna prinţului. 

Savary se cufundă în meditaţie, gândindu-se la răsplata pe care 
împăratul i-o va da pentru ducerea la îndeplinire a delicatei sale 
misiuni. 

În acest timp, Valesca se ruga neîncetat ca fuga Verei şi a lui 
Vladimir să izbutească. 

Apoi, însă, oboseala o copleşi şi ochii credincioasei cameriste se 
închiseră. 

Frumoasa fată adormi. 

Marchizul de Savary se lupta şi el cu somnul, care ameninţa să-l 
cuprindă. 

În cele din urmă, nobilul francez începu să sforăie. 

Timpul se scurse astfel şi, după câteva ore, zorile se iviră, trimițând 
în vagon o lumină slabă, nehotărâtă. 

Alexandrovo era ultima staţie unde urma să se oprească trenul. 
Apoi, treceau graniţa. 

Marchizul de Savary obişnuia să se scoale foarte devreme. 

De altfel, mulţi oameni de vârsta lui se trezesc la răsăritul soarelui. 

Şi această obişnuinţă nu-l părăsi nici în timpul călătoriei. 

Bătrânul deschise ochii, căscă şi se ridică încetişor din fotoliul de 
pluş. 

— Hm, ciudată situaţie, murmură mareşalul Curţii, să fii singur cu 
o prinţesă şi încă cu cea mai frumoasă din toată împărăţia! Ah, dacă 
aş fi tânăr, îşi continuă el monologul, în şoaptă, dacă aş mai avea 
frumuseţea de odinioară... Atunci, din această situaţie picantă ar fi 
putut să iasă o aventură minunată, dar aşa, dragul meu Savary, a 
trebuit să te încovoi sub povara vremii, părul tău a făcut loc perucii, şi 
eşti şi tu nevoit să te foloseşti de mijloace de înfrumusețare, pentru ca 
să nu se observe că eşti un om mai în vârstă... 

Ar fi putut foarte bine să zică: „un om bătrân”, dar elegantul 
francez nu se încumeta să-şi mărturisească lui însuşi că, la urma 
urmei, era un moşneag în toată puterea cuvântului. 

Marchizul se apropia de „prinţesă” şi rămase în picioare înaintea ei. 
Tânăra dormea încă. 

— Păcat că nu-i pot vedea fața, murmură Savary, vălul ăsta des 
acoperă chipul ei fermecător... 

Mareșalul Curţii aruncă în jurul său o privire cercetătoare. 

Trebuia, cu orice preţ, să ridice vălul. Simţea nevoia să vadă încă o 
dată trăsăturile aceleia, care era socotită ca una dintre cele mai 
frumoase femei ale Rusiei. Voia să se încredinţeze dacă prințesa arăta 
rău, dacă durerea nemărginită ce-i cuprinsese sufletul se întipărise pe 
faţa ei. 

Bătrânul se uită din nou în jurul lui, căci ceea ce voia să facă era o 
îndrăzneală fără seamăn. 

Dar „prinţesa” era în mâna lui; într-o măsură oarecare, marchizul 
era împuternicitul Ţarului şi, în această calitate, putea să-şi îngăduie 
să ridice puţin vălul aceleia pe care o însoțea. 

Acum, bătrânul se afla foarte aproape de tânăra fată. 

Camerista era cufundată într-un somn adânc, căci tulburarea o 
învinsese cu totul. 

Sărmana habar n-avea de primejdia care plutea acum deasupra 
capului ei. 

Mareşalul Curţii apucă cu grijă un colţ al vălului care acoperea faţa 
adormitei şi-l ridică încetişor. 

Deodată, Savary se dădu înapoi. 

Înnebunise oare, sau nu se dezmeticise din somn? 

Aceea care se afla înaintea lui nu era fiica marelui duce Constantin. 

Să se fi transformat ea astfel, în ultimele săptămâni, de când n-o 

mai văzuse? 

Bătrânul îşi aminti că ultima oară o zărise cu prilejul încoronării lui 
Alexandru al III-lea. 

Dar, atunci, prinţesa avusese altă înfăţişare. 

— Nu, nu, această fată nu e verişoara Ţarului, murmură Savary. 

Şi, cu cât căuta să-şi amintească mai lămurit chipul prinţesei, cu 
atât bănuiala sa prindea rădăcini mai adânci. 

În cele din urmă, francezul ajunse la convingerea că fuseseră cu 
toţii victimele unei îndrăzneli nemaipomenite. 

Mânia lui nu mai cunoscu margini; îşi înfipse mâinile în perucă şi 
începu să-şi smulgă părul de ciudă. 

Apoi, însă, se mai potoli şi se retrase într-un colţ al 
compartimentului, ca să chibzuiască ce-i de făcut. 

Nu mai încăpea îndoială că se pusese la cala o înscenare. 

Însoţitoarea lui nu era prinţesă Vera, ci o înşelătoare. 

Dar mareşalul Curţii îşi dădu seama că n-are mult timp de stat la 
gânduri. 

În cele din urmă luă o hotărâre. Se apropii din nou de Valesca şi 
strigă din răsputeri: 

— S-a descoperit înşelătoria! 

Camerista sări în sus, buimăcită de somn. 

Totuşi, cuvintele care îi ajunseseră la ureche pătrunseseră ca un 
pumnal în inima ei. 

Sărmana fată tocmai visase că înşelătoria fusese descoperită şi că 
ea, Valesca, era condamnată la moarte pentru fapta ei îndrăzneață. 

„S-a descoperit înşelătoria!” 

Cuvintele bătrânului îi răsunau în urechi. 

Dar nu, nu era adevărat, totul nu era decât o născocire a închipuirii 
sale. 

Deodată, Valesca zări un bărbat care se înclinase înaintea ei, 
zicând: 

— Ai dormit bine, falsă prinţesă? 

Tânăra scoase un țipăt de spaimă şi se prăbuşi în fotoliu. 

Marchizul de Savary sări la uşă şi trase zăvorul. 

Acum era singur cu frumoasa înşelătoare, care va trebui să-i 
mărturisească totul. 

Cu chipul schimonosit de furie, mareşalul Curţii se apropie de 

credincioasa cameristă. 

— Spune-mi cine a pus la cale această comedie? strigă el, cine ţi-a 
încredinţat rolul pe care l-ai luat? 

Valesca începu să tremure. 

— Dumnezeule milostiv, murmură sărmana fată. Iertare, iertare, nu 
mă rog pentru mine, ci pentru aceea pe care am vrut s-o salvez. O, 
domnule, fie-vă milă, nu ne trădaţi... 

Marchizul se înfurie şi mai tare. 

— Auzi îndrăzneală, răcni el, să mi se facă asemenea propuneri?... 
Să las ca Majestatea Sa să fie înşelat? Nu, nu, voi dezvălui înşelătoria 
şi, în acelaşi timp, voi purta de grijă ca vinovaţii să fie prinşi. Şi chiar 
dacă aceştia vor trebui căutaţi în palatul marelui duce, te încredințez 
că nu vor scăpa de pedeapsă. Sunt împuternicitul Majestății Sale Ţarul 
şi mă voi arăta demn de încrederea ce mi s-a arătat. Şi acum, spune- 
mi cine eşti? 

La început, Valesca nu fu în stare să răspundă. Cuvintele i se opriră 
în gâtlej, iar inima îi zvâcnea cu putere, amenințând să-i spargă 
pieptul. 

—  Îndurare, îndurare!... bâigui ea, în cele din urmă, căzând la 
picioarele marchizului. 

Acesta, însă, o ridică cu asprime. 

— Singurul mijloc ca să-ţi mai îmblânzeşti pedeapsa, este să 
mărturiseşti totul, zise el. Prinţesa Vera ştie de această înşelătorie? 

— Da, îngână camerista. 

— De ce trebuia zădărnicită plecarea prinţesei? continuă bătrânul. 

Valesca îşi recăpătă sângele rece. 

— Pentru că iubeşte pe un altul, strigă ea, pentru că nu voia să se 
lase vândută. Nu, nici chiar Ţarul n-are dreptul să jertfească fericirea 
ei 

— Dar cine eşti dumneata? cercetă Savary. 

— Camerista Alteţei Sale imperiale. 

— Cine e bărbatul care se ascunde îndărătul acestei înscenări? 
continuă mareşalul Curţii, pe un ton cu totul schimbat. 

Tânăra tăcu. 

— Răspunde, răcni el. Spune-mi adevărul, căci altminteri vei 
regreta amarnic. 

— Nu ştiu cine e acest bărbat, murmură Valesca. 

Credincioasa cameristă nu voia să-şi trădeze stăpâna. Şi aşa vorbise 
prea mult. 

— De unde aş putea eu să ştiu despre cine era vorba? adăugă 
tânăra. Alteța Sa imperială, prinţesa Vera, nu putea să încredinţeze un 
asemenea secret cameristei sale. 

— Dacă fiica marelui duce nu s-a sfiit să-ţi dea rolul ei, desigur că 
ţi-a destăinuit şi planul pe care l-a pus la cale, replică marchizul, cu 
sânge rece. 

— Îţi pierzi timpul, domnule... diplomat! zise ea, cu dispreţ. Nu 
deţin niciun secret. 

— Ei, la urma urmei, mi-e totuna... Voi opri trenul şi ne vom 
întoarce la Petersburg, încheie Savary. 

Zicând acestea, bătrânul se năpusti spre semnalul de alarmă. 

Camerista se aşeză în calea lui, strigând: 

— Mai bine omorâţi-mă, decât să opriţi trenul. Vă implor, 
domnule, fie-vă milă... Nu dezvăluiţi taina, măcar încă două zile. Prin 
aceasta nu faceţi nicio faptă rea, ci ajutaţi, doar, ca doi oameni care se 
iubesc, să se unească pentru totdeauna. 

— Doi oameni care se iubesc? strigă marchizul. Aşadar, tot de o 
dragoste a prinţesei Vera este vorba? În Petersburg circulă felurite 
zvonuri, în această privinţă — se spune că... dar să lăsăm asta. 

Dă-te la o parte, vreau să trag semnalul de alarmă, trebuie să 
opresc trenul. 

În această clipă se auzi o şuierătură ascuţită. 

Era semnalul că trenul se apropia de o staţie. 

— Am ajuns la graniţă, zise francezul. De aici ne vom întoarce. 

Câteva minute mai târziu trenul special se opri, pufăind în gara 
Alexandrovo. 

— Eşti prizoniera mea, porunci marchizul. Să nu care cumva să 
încerci să părăseşti compartimentul, căci voi încuia uşa pe dinafară. 

Zicând acestea, bătrânul se depărtă. 

Nefericita fată căzu în genunchi şi începu să se roage. 

Dar, credincioasa cameristă nu se rugă pentru ea, căci ştia că e 
pierdută. Nu, Valesca implora mila Domnului pentru aceea de dragul 
căreia se jertfise, pentru cei doi iubiţi care voiau să se unească pentru 
totdeauna şi a căror viaţă era ameninţată. 

O oră mai târziu, Alexandru ai III-lea fu trezit din somn. 

Înaintea patului său se afla cameristul lui, care îi întinse o 
telegramă. 

— Rog pe Majestatea Voastră să mă ierte că mi-am luat îndrăzneala 
să-i tulbur somnul, zise acesta, dar tocmai acum a sosit o telegramă 
care pare să aibă o mare însemnătate. De aceea, s-a hotărât să vă 
trezim din somn, pentru a vă înmâna depeşa. 

Împăratul luă telegrama din mâna servitorului. Dar de abia 
aruncase o privire asupra hârtiei, că scoase o exclamaţie de furie. 

— Nu, nu e cu putinţă, strigă el, nimeni nu poate avea îndrăzneala 
să mă înfrunte cu atâta neruşinare. 

Împăratul parcurse de câteva ori cuprinsul telegramei, nevenindu-i 
să-şi creadă ochilor. 

Iată conţinutul ei: 


„Cuprins de deznădejde, mă văd silit să vă aduc la cunoştinţă că atât 
Majestatea Voastră cât şi eu, am fost victimele unei înşelătorii de o 
îndrăzneală fără seamăn. 

Conform poruncii Majestății Voastre, m-am prezentat aseară la palatul 
marelui duce, pentru a lua pe Alteța Sa imperială prințesa Vera, pe care 
urma s-o conduc în Germania. 

La graniţă, însă, făcui constatarea că însoţitoarea mea nu e fiica Alteţei 
Sale Imperiale marele duce, ci camerista acesteia. 

Am poruncit imediat ca trenul să se întoarcă la Petersburg, pentru ca 
Majestatea Voastră să ia hotărârile pe care le va crede de cuviinţă. 

După cât am aflat, înşelătoria a fost pusă la cale spre a înlesni fuga 
prințesei Vera, care voia să dispară cu iubitul ei. 

Rămân al dumneavoastră prea plecat supus, 

Marchiz de Savary.” 


Alexandru al III-lea spumega de mânie. 

Aşadar, fusese victima unei înşelăciuni? 

Se îmbrăcă în grabă şi apoi agită clopoţelul. Cameristul intră în 
dormitorul împăratului. 

— Să vină noul prefect al poliţiei din Petersburg, maiorul Daniceff 
care a sosit ieri din Krasnoiarsk, porunci Ţarul. 

Servitorul se înclină plin de respect şi se depărtă în grabă. 

Alexandru al III-lea trecu în cabinetul său de lucru şi începu să se 
plimbe prin cameră. 

— Aşadar, au cutezat să mă înfrunte? murmură el. Dar se va vedea 
că pedepsesc cu asprime orice lipsă de respect față de mine. Chiar 
dacă unchiul meu, marele duce Constantin, e amestecat în această 
comedie neruşinată, voi şti să dovedesc că cu mine nu se poate glumi. 
Nu vor fi cruțaţi nici membrii familiei imperiale, vreau să arăt tuturor 
că oricine trebuie să se supună hotărârilor mele. 

Deodată, Ţarul se opri şi rămase tăcut câteva clipe, apoi se apropie 
de birou, se aşeză şi aşternu pe o hârtie câteva rânduri. 

Peste un sfert de oră, un lacheu intră în cabinetul împăratului. 

— Excelenţa Sa prefectul poliţiei din Petersburg, maiorul Daniceff 
aşteaptă în anticameră, anunţă el. 

— Să intre, porunci Alexandru ai III-lea. 

Câteva clipe mai târziu, Daniceff păşi în cabinet. Încă pe vremea 
domniei lui Alexandru al II-lea, maiorul fusese numit prefect al 
poliţiei Capitalei. 

Această numire veni în chip cu totul neaşteptat, pe când Daniceff 
mai locuia la Krasnoiarsk, împreună cu iubita lui soţie, Lydia, fiica 
nihilistului Ianitzki. 

Plin de deznădejde, guvernatorul se văzu silit să-şi părăsească 
postul. 

Milostivul om era adânc îndurerat, deoarece nu mai putea veni în 
ajutorul condamnaților, îmbunătăţindu-le soarta. 

Dar funcţia în care îl numise împăratul era prea însemnată ca să-i 
fie îngăduit s-o refuze. 

Alexandru al III-lea încuviință alegerea făcută de tatăl său în 
această privinţă, astfel că maiorul Daniceff se găsea acum la 
Petersburg, unde sosise înainta cu o zi şi îşi luase slujba în primire. 

Noul prefect se opri înaintea împăratului, care îl chemase la o oră 
atât de neobişnuită. 

— Sire, sunt la ordinele Majestății Voastre, zise Daniceff, 
înclinându-se cu respect. 

— Domnule prefect, acum ai prilejui să-mi dovedeşti dacă voi găsi 
în dumneata omul de care am nevoie, începu împăratul. 

Apoi, povesti cu respiraţia întretăiată, în ce chip fusese înşelat şi 

cum i se zădărniciseră planurile. 

— Şi, acum, du-te la palatul marelui duce Constantin şi arestează 
pe prinţesa Vera, încheie Ţarul. 

— Să arestez pe prinţesa Vera? exclamă Daniceff, înspăimântat. O, 
Majestate, gândiţi-vă bine la pasul pe care vreţi să-l faceţi. Căci, în 
ultimul secol nu s-a petrecut niciodată în familia Romanov o 
asemenea dramă. 

Alexandru al III-lea clătină capul, cu hotărâre. 

— Vreau să rup cu tradiţia, strigă el. Chiar dacă ar fi vorba de aceia 
care sunt foarte apropiaţi de mine, sunt hotărât să nu ţin seamă de 
nimic şi să-i pedepsesc cu cea mai mare asprime, dacă au cutezat să se 
răzvrătească împotriva mea. Şi, apoi, continuă Ţarul, nu mai încape 
îndoială că la mijloc e şi iubitul prinţesei. Bănuiam mereu pe 
locotenentul Raşinski, care a fost exilat în Siberia. Am scotocit printre 
hârtiile verişoarei mele şi m-am încredinţat că acest tânăr nu-i este 
indiferent. Desigur că Vladimir Raşinski se află în Petersburg. 
Cutreieră tot oraşul, nu lăsa niciun colţ necercetat şi după ce Raşinski 
va fi găsit, vei... 

Ţarul şovăi o clipă, apoi continuă, cu sânge rece: 

— ...vei porunci să fie întemnițat în fortăreaţa Petru şi Pavel şi, 
anume, într-una dintre celulele subterane în care pătrunde apa Nevei. 

Daniceff păli. 

Ce misiune îi era dat să ducă la îndeplinire! 

Cu toate că maiorul avea motive să fie pornit împotriva lui 
Vladimir, totuşi Daniceff înţelesese suferinţele prietenului său şi, după 
cum ne aducem aminte, încuviinţase în tăcere fuga lui. 

Desigur că cititorii noştri îşi amintesc ultimele cuvinte rostite de 
guvernatorul Krasnoiarskului, la plecarea prietenului său din reşedinţa 
ce-i fusese hotărâtă. 

Maiorul nu voise să încuviințeze pe faţă această evadare, dar îşi 
dăduse prea bine seama ce urmărise tânărul, când venise să-l roage să- 
i împrumute calul. 

— Vom executa întocmai porunca Majestății Voastre, răspunse noul 
prefect al poliţiei din Petersburg. 

— Cât despre aceea care a avut bunăvoința să ia locul prinţesei, 
continuă Ţarul, nu vom face multă vorbă cu dânsa. Voi semna sentinţa 
de condamnare la moarte şi execuţia va avea loc în cea mai mare 

tăcere. 

— Cum, Majestate, exclamă Daniceff, nu vreţi ca nenorocita şi fie 
trimisă în judecata unui tribunal ordinar? Socot că poporul n-ar fi 
tocmai mulţumit, căci e cu neputinţă ca lucrurile să nu ajungă în 
public — dacă am proceda cu atâta asprime... 

— Bine, fie, încuviinţă Alexandru al III-lea voi renunţa la moartea 
ei. Însă, deoarece procesul ar stârni vâlvă, poruncesc ca tânăra să fie 
transportată în Siberia, pe cale administrativă şi să fie exilată într-o 
localitate unde condamnaţii nu pot rezista climei. Aşadar, ai aflat care 
sunt poruncile mele, Daniceff. Acum te poţi retrage. 

Prefectul poliţiei din Petersburg se înclină şi părăsi cabinetul 
Ţarului. 

Adânc îndurerat, maiorul se întoarse acasă şi povesti soţiei sale 
ceea ce aflase. 

— Nu voi putea să îndeplinesc multă vreme această slujbă, zise el. 
Peste puţin timp îmi voi înainta demisia. 

— Nu, dragul meu, e mai bine să nu-ţi părăseşti slujba, răspunse 
Lydia, căci dacă vor veni, într-adevăr, zile grele pentru Rusia, după 
cum se pare, atunci e preferabil ca oameni înțelegători, ca tine, să 
ocupe funcţii înalte. „Aceştia vor putea să mai împuţineze nenorocirile 
şi să micşoreze mizeria, ceea ce ar atrage asupra lor binecuvântarea 
poporului oropsit. 

După puţin timp, Daniceff se îndreptă spre palatul marelui duce 
pentru a duce la îndeplinire poruncile împăratului. 

Aici însă, găsi cuibul gol. 

Cei doi tineri dispăruseră fără urmă. 

Când vestea fu adusă la cunoştinţa împăratului, acesta porunci ca 
toate gările oraşului să fie ocupate de poliţişti, care să formeze un 
cordon în jurul capitalei, astfel ca nimeni să nu poată părăsi 
Petersburgul. 

— E cu neputinţă să fi plecat din oraş în timp atât de scurt, zise 
Alexandru al III-lea. Trebuie să le aţinem calea şi să-i urmărim până 
ce ne vor cădea în mână. 

În acest timp, Vladimir şi Vera treceau prin clipe îngrozitoare. 

Travestiţi în doi locuitori din Savoia, tinerii izbutiseră să părăsească 
palatul marelui duce. 

Vera purta o rochie scurtă, de culoare albastră, garnisită cu catifea. 
Talia ei subţire era strânsă într-un corset care o făcea şi mai zveltă şi 
de sub mânecile bufante ieşeau braţele ei minunate. Părul era împletit 
în două cozi, care îi ajungeau până la şold. 

Vladimir avea să el o înfăţişare destul de chipeşă. 

Tânărul era îmbrăcat tot în portul locuitorilor din Savoia. 

Se informase la gară şi aflase că trenul pentru Viena pleca pe la ora 
douăsprezece noaptea. 

Cei doi iubiţi se hotărâră să se folosească de acest tren. 

Dacă izbuteau să treacă graniţa austriacă, se puteau socoti în 
siguranţă, căci acolo autorităţile ruseşti nu mai erau în stare să-i 
urmărească cu atâta înverşunare ca pe pământul patriei. 

Ştim că tinerii voiau să plece din Viena spre Italia, iar de acolo să 
treacă în Africa, unde aveau să aştepte până ce se ivea prilejul să fugă 
în America. 

În acest chip, nu mai încăpea îndoială că urmăritorii lor le vor 
pierde urma. 

Cei doi îndrăgostiţi ajunseră cu bine la gară. 

Nu mică fu spaima lui Vladimir când află că toată trenurile care 
urmau să plece spre Germania în acea seară, fuseseră suspendate. 

— Un tren special a pornit spre graniţă, îi zise impiegatul, şi pentru 
ca acesta să aibă drumul liber, toate celelalte garnituri au fost oprite 
în gări. 

Tânărul luă drept un semn rău această veste. 

— Vom fi nevoiţi să aşteptam până mâine-dimineaţă, se adresă el 
iubitei sale, astfel pierdem câteva ore. Dar nu avem încotro, aşa că va 
trebui să ne petrecem noaptea într-un chip oarecare. 

Însă, tânăra nu vru să audă de nimic, preferând să rămână în sala 
de aşteptare. 

În cele din urmă, Vladimir consimţi la această propunere şi cei doi 
îndrăgostiţi se îndreptară spre sala de aşteptare, unde fiul marelui 
duce porunci să li se aducă ceai. 

După ce li se împlini cererea, tinerii se mai înviorară cu băutura 
caldă. 

Apoi, Vera începu să se simtă obosită, îşi sprijini capul de speteaza 
băncii pe care şedeau şi, după puţin timp, adormi. 

Vladimir, însă, veghea. 

Tânărul căzu pe gânduri. Săvârşise o faptă care va rămâne unică în 
istoria Rusiei. 

Răpise o prinţesă. 

Fără îndoială că această îndrăzneală va stârni vâlvă în lumea 
întreagă. 

Şi influența împăratului nu va fi de ajuns, oare, ca o armată 
întreagă de spioni să fie pornită pe urmele fugarilor, indiferent în ce 
ţară s-ar fi aflat ei? 

— Dar zarurile au fost aruncate, îşi zise tânărul. Acum trebuie să 
sufăr urmările faptei mele. 

Fiul marelui duce luă o hotărâre: dacă fuga lor ar fi descoperită şi 
poliţia ar izbuti să-i găsească urma, duşmanii săi nu vor izbuti să-l 
prindă viu. 

— Dacă voi fi prins, îşi zise el, ţarul Alexandru al III-lea va porunci 
să fiu omorât în chinurile cele mai înfiorătoare... Dar aceasta nu se va 
întâmpla... mai bine îmi pun eu însumi capăt vieţii. Şi ce viaţă am 
dus!... continuă el, cuprins de deznădejde. În venele mele curge 
sângele Romanovilor şi el este tot atât de înfierbântat ca şi cel al 
Țarului. Cu toate acestea, în ochii săi nu sunt decât un om pribeag, 
fără niciun drept, fără cinste, fără apărare... Un blestem înfiorător a 
fost rostit la naşterea mea şi, de atunci, rătăcesc mereu pe drumul care 
mă va duce la mormânt. 

Deodată, fiul marelui duce fu trezit din visare, de o agitaţie care se 
produse în sala de aşteptare. 

Uşile erau deschise şi închise în grabă. Oamenii forfoteau înăuntru 
şi afară şi-şi şopteau mereu. 

Trenul care pleca spre Germania, trebuia să fie tras la peron peste 
un sfert de oră, căci zorile şi începuseră să se ivească. 

Totuşi Vladimir se hotărî să cerceteze cauza tulburării ce cuprinsese 
mulţimea. 

— Ce s-a întâmplat? întrebă el pe un jandarm care se afla la uşă. 

Acesta dădu din umeri şi nu scoase nicio vorbă. 

Vladimir îi strecură o monedă în mână. Soldatul deveni mai 
vorbăreţ. 

— Trebuie să se fi întâmplat ceva în Palatul imperial, şopti el, căci 
am primit ordinul ca toate gările să fie ocupate. După cât am auzit, se 
pare că e vorba de doi fugari pe care trebuie să-i prindem. 

Fiul marelui duce se stăpâni din răsputeri să nu scoată un strigăt de 
spaimă. 

Ştia, doar, prea bine, cine erau aceşti fugari. 

Urmărirea fusese pornită împotriva lui şi a prinţesei Vera. 

Se îndreptă în grabă spre iubita lui, pentru a-i aduce la cunoştinţă 
înfiorătoarea veste. 

Dar când o văzu dormind atât de liniştit, fără să bănuiască nimic 
din primejdia ce plutea deasupra capetelor lor, tânărul nu se încumetă 
s-o trezească. 

— Dormi, dormi, sărmană copilă, murmură el. 

Deodată se plecă deasupra iubitei sale şi depuse o sărutare pe 
buzele ei. 

Vera deschise ochii şi-l apucă de mână. 

— Ce s-a întâmplat? îngână ea. Pari neliniştit... Nu, nu, trebuie să- 
mi spui adevărul, nu-mi ascunde nimic, vreau să ştiu totul... Fuga 
noastră a fost descoperită, suntem urmăriţi, nu-i aşa? 

Vladimir lăsă capul pe piept. O durere nemărginită se întipări pe 
chipul său. 

— Vera, bâigui el, a venit timpul să ne despărţim... 

— Să ne despărțim? repetă prinţesa. Cum, e cu putinţă? 

— Da, Vera, trebuie să ne luăm rămas bun pentru totdeauna, 
continuă fiul marelui duce. E prea târziu... pentru noi nu mai există 
scăpare... 

În această clipă, uşa fu smucită cu violenţă şi maiorul Daniceff intră 
înăuntru, însorit de câţiva ofiţeri de poliţie. 

Prefectul poliţiei din Petersburg îşi plimbă privirile în încăpere, ca 
şi cum ar fi căutat pe cineva. 

Deodată, rămase cu ochii aţintiţi asupra celor doi tineri. 

Maiorul se apropie de ei încetişor. 

Pe chipul său nu se putea citi nici urmă de bucurie; dimpotrivă, 
durere. 

— Vladimir Raşinski, zise el, cu jumătate glas. 

— Daniceff, exclamă Vladimir, dumneata, tocmai dumneata eşti 
acela care mă va împinge în prăpastie? 

— Nu, răspunse prefectul, eu nu sunt decât unealta unui om mai 
puternic ca mine. Vladimir Raşinski, eşti prizonierul meu! 

— Şi ea? întrebă tânărul, arătând spre prinţesa Vera. 

— Va fi tratată cu mai puţină asprime, replică Daniceff. Totuşi, 
Majestatea Sa Ţarul mi-a poruncit s-o arestez. 

Vladimir izbucni într-un hohot de râs. 

— Minunat, minunat, strigă el, cea mai frumoasă prinţesă din 
Rusia, aceea pe care tot poporul o adoră, este arestată... La urma 
urmei, n-ar fi nimic nou în istoria Rusiei, dacă un Romanov e omorât 
din porunca altui vlăstar al familiei imperiale. 

— Tăcere, îi şopti prefectul, această sfidare nu face decât să-ţi 
înrăutăţească situaţia. 

— Şi unde vreţi să mă duceţi? întrebă tânărul. 

— Am primit ordin să te întemniţez în fortăreața Petru şi Pavel, 
răspunse Daniceff. 

— Bine, sunt prizonierul dumitale, dar îţi cer o singură favoare. 
Îngăduie-mi să-mi iau rămas bun de la părintele meu... Acum vei afla 
cine este el... Tatăl meu e marele duce Constantin, şopti Vladimir, 
sunt un Romanov... 

Daniceff păli. Acum vedea totul limpede. 

— Îţi voi îndeplini rugămintea, răspunse prefectul, însă trebuie să- 
mi dai cuvântul de onoare că nu vei încerca să fugi. 

— Nu, nu voi încerca să fug, exclamă tânărul. Îţi jur că după ce mă 
voi afla în palatul tatălui meu, nu voi păşi afară neînsoţit de 
dumneata. 

— Aşadar, ne-am înţeles, încheie maiorul. Şi, acum, să mergem. 
Alteța Sa prințesa Vera ne va urma. 

După câteva minute, Daniceff şi prizonierii săi erau în drum spre 
palatul marelui duce Constantin. 

În acest timp o scenă zguduitoare se petrecuse acolo. 

Când descoperi fuga fiicei sale, marele duce fu cuprins de o 
tulburare vecină cu nebunia. 

Nefericitul părinte alergă prin toate încăperile, strigă numele fiicei 
sale, dar în zadar. 

— Nu, tu nu trebuie să-mi fii răpită, răcni el, nebun de durere, nu, 
copila mea, tu eşti sprijinul bătrâneţilor mele... întoarce-te înapoi la 
mine... întoarce-te... 

Şi, la vaietele lui se adăugară şi cele ale soţiei sale, marea ducesă 
Ella. 

Dar palida femeie, care, de altfel, nu prea se folosea de influenţa ce 
o avea asupra soţului ei, era mai chibzuită decât Constantin. 

— Nu există niciun mijloc să aflăm încotro s-a îndreptat Vera? 
întrebă ea. N-ar putea nimeni să ne dea o lămurire în această 
privinţă? 

Marele duce îşi aţinti privirile în pământ. 

— Da, e cu putinţă, murmură el, e cu putinţă să fie la dânsa. 

— La dânsa? cercetă Ella. De cine vorbeşti? 

— Nu mă întreba, draga mea, se rugă Constantin. Te rog, retrage-te 
în camera ta şi lasă-mă singur o oră. Voi face tot ce e cu putinţă ca să- 
mi regăsesc fiica. 

Unchiul Ţarului îşi sărută soţia, apoi intră în biroul său. 

Aici aşternu câteva rânduri pe o hârtie, o împături, puse pecetea sa 
deasupra, iar după aceea o înmână unui servitor. 

Cam peste o oră, Sonia Raşinski intră în cabinetul marelui duce. 
Scrisoarea fusese adresată nobilei femei, pe care Constantin o 
implorase să vină numaidecât la el, spre a-i aduce la cunoştinţă o 
veste foarte dureroasă pentru amândoi. 

— Pentru ce m-aţi chemat, Alteță? întrebă ea, oprindu-se în prag. 

— Nu-mi vorbi pe acest ton, Sonia, o rugă marele duce, numeşte- 
mă ca şi odinioară, căci acum trebuie să ne venim în ajutor unul 
altuia, trebuie să lucrăm împreună. 

— Dar ce s-a întâmplat? cercetă Sonia, cuprinsă de nelinişte. 

Marele duce îi povesti că fiica lui fugise cu Vladimir. 

Nobila femeie îşi aţinti privirile în pământ şi murmură: 

— Acesta este blestemul care se împlineşte întocmai... 

Apoi, însă, înălţă capul şi întrebă: 

— Şi, acum, ce vrei de la mine, Constantin? 

— Te implor să-mi răspunzi dacă Vladimir ţi s-a adresat ca să-i 
ajuţi la fugă. 

— Cum, mă crezi în stare de o asemenea nelegiuire? strigă ea. E 
doar sora lui... 

— Tăcere, şopti Constantin, rotindu-şi privirile în jur, ca şi cum s-ar 
fi temut să nu-i audă cineva, nu-mi aminti de asta. Aşadar, Vladimir a 
fugit fără să-şi ia rămas bun de la mama lui? 

— Da, fără să-şi ia rămas bun, repetă Sonia. 

Şi cei doi oameni, care se iubiseră odinioară, rămaseră mult timp 
împreună, sfătuindu-se ce e de făcut. 

Deodată, marele duce tresări, căci auzise uruitul unei trăsuri care se 
oprise la poartă. 

Constantin se apropie de fereastră şi dădu în lături perdeaua. 

— Ce-i asta? strigă el. Ei sunt, ei sunt, îi recunosc, cu toate că 
poartă îmbrăcăminte foarte ciudată. E Vladimir şi Vera, iar Daniceff, 
prefectul poliţiei, îi însoţeşte. 

— Domnul să fie milostiv cu ei, îngână Sonia, nenorociţii au fost 
arestaţi... 

— Aşadar, copiii mei se întorc acasă, ca arestaţi? murmură 
Constantin. 

Cu paşi şovăitori, nefericitul părinte se apropie de masă. 

După câteva minute, un lacheu anunţă marelui duce sosirea lui 
Daniceff. Prefectul intră în cabinet, însoţit de cei doi tineri. 

În câteva cuvinte, maiorul istorisi lui Constantin cele întâmplate. 

Acesta îl ascultă în linişte. 

— Porunca Majestății Sale trebuie să fie executată, spuse apoi, 
unchiul Ţarului. Dar te rog ca fiica mea să fie lăsată aici şi eu mă pun 
chezaş pentru dânsa. Îţi dan cuvântul meu că prinţesa Vera nu va 
părăsi locuinţa mea, zise marele duce, văzând că prefectul şovăie. 

— Asta mi-e de ajuns, Alteță imperială, răspunse Daniceff, vă voi 
împlini cererea, cu toate că procedez împotriva poruncii Majestății 
Sale. 

— Şi ce faceţi cu Vladimir? strigă Sonia. 

— În această privinţă trebuie să mă conformez întocmai ordinului 
împăratului, zise maiorul. Tânărul urmează să fie transportat în 
fortăreaţa Petru şi Parei. 

— Da, te voi însoţi de bunăvoie, interveni fiul marelui duce, dar te 
rog să-mi îngădui câteva minute. Vreau să mă retrag în camera mea, 
unde păstrez o amintire de preţ, pe care vreau s-o iau cu mine. 

— Te însoțesc, strigă Sonia. 

— Nu, mamă, rămâi aici, răspunse tânărul, vreau să fiu singur. 

— Vladimir, bănuiesc ce urmăreşti, îngână nefericita femeie. 

— Tăcere, mamă, tăcere, îi şopti fiul ei, vrei să mor de mâna 
călăului? 

Sonia se îndreptă din mijloc. Era palidă ca ceara. Îşi îmbrăţişă fiul 
şi-l sărută. 

— Adio, Vladimir, adio, zise ea, cu glas scăzut. 

Nicio lacrimă nu strălucea în ochii nenorocitei mame. Tânărul se 
plecă şi-i sărută mâna. 

— lartă-mă, iartă-mă mamă, bâigui el. 

Apoi se îndrepta spre uşă. 

Când ajunse în prag, se întoarse şi zise, adresându-se iubitei sale: 

— Vera, voiam să-mi iau şi de la tine rămas bon. 

Tânăra prinţesă alergă spre el, cu mâinile întinse: 

— Du-te cu Dumnezeu, izbuti să îngâne fiica marelui duce. 

Vladimir citi în ochii ei că-i dă încuviințarea pentru ceea ce voia să 
facă dânsul. 

Mama şi iubita lui ştiau că moartea îl chema în împărăţia ei. 

Cele doua femei îl înțelegeau, îşi dădeau seama că el poate proceda 
altfel, că era mai bine să-şi pună singur capăt vieţii, decât să moară pe 
eşafod. 

— Vladimir, strigă Daniceff, îmi dai cuvântul tău de onoare că nu 
te depărtezi? 

— Rămân în această casă, răspunse tânărul, te poţi bizui pe asta, 
Daniceff. 

Apoi se retrase încetişor, după ce mai aruncă o ultimă privire 
asupra mamei şi iubitei sale. 


Capitolul 157 - Mormântul din Gatcina 

Vladimir se îndreptă cu paşi hotărâți spre camera lui. 

După ce intră în încăpere, fiul marelui duce închise cu grijă uşa în 
urma sa. Apoi, rămase nemișcat, cu privirile aţintite în gol. 

— Da, trebuie s-o fac, trebuie, murmură el, nu mai pot da înapoi... 
Mi-am luat rămas bun de la toţi aceia pe care i-am iubit. O, am văzut 
că ele m-au înţeles şi ştiu că mă duc la moarte. Bine, deci, voi muri 
aşa cum se cuvine să moară un Romanov. 

Zicând acestea, păşi spre birou, pe care se afla o casetă împodobită 
cu sidef. O deschise şi scoase dinăuntru un revolver. 

Cercetă arma cu luare-aminte; era încărcată. 

— Vânătoarea s-a sfârşit, murmură el, îndreptându-se spre uşa 

balconului, cerbul gonit nu mai poate să alerge, sărmanul se 
prăbuşeşte... Acum se termină tragedia, care a început în clipa când 
am văzut lumina zilei. Cel din urmă cerşetor din Rusia a fost mai 
fericit decât mine, care mă trag din familia imperială. Da, există 
oameni care se nasc cu menirea să sufere toată viaţa lor. Păcatul care 
m-a adus pe lume, a fost ispăşit. Vreau să-mi mai arunc privările doar 
o singură dată asupra oraşului, care se întinde înaintea mea şi apoi... 
apoi va urma întunericul veşnic. 

Deschise uşa balconului şi păşi afară. 

— Colo, se întinde capitala patriei mele, exclamă el, sprijinindu-se 
de grilajul aurit. În această clipă mi se pare că am puterea să pătrund 
viitorul... norii se destramă dinaintea ochilor mei, vălul se ridică... 
văd sfârşitul... Stai până la urmă pe tronul tău, îngâmfate Țar! Dar tu 
nu eşti de pizmuit; dimpotrivă, te compătimesc, muritorule încoronat, 
cel mai nenorocit dintre semenii tăi. Tronul se clatină, coroana e trasă 
de pe capul tău de mâini nevăzute. Viaţa ta nu e decât o agonie lungă 
şi fiecare zi ce ţi se dăruieşte nu face decât să-ţi prelungească 
chinurile. O, aş renunţa bucuros la o astfel de viaţă; e un blestem să te 
naşti în familia Romanov. Las lumea în urma mea şi ţi-o dăruiesc cu 
toate bucuriile ei. Şi, acum, pieriţi, voi imagini întunecate şi faceţi loc 
amintirilor senine. Mai iveşte-te o dată în mintea-mi, icoană a iubitei 
mele. Rămâi cu bine, Vera, rămâi cu bine, Vladimir îţi trimite un 
ultim sărut şi moare... 

Zicând acestea, îndreptă spre inimă ţeava revolverului. 

— Nu trebuie să-mi greşesc ţinta, strigă el, tremurând, nu, pentru 
numele lui Dumnezeu... Căci, dacă m-aş răni numai, atunci... dar nu, 
asta nu se va întâmpla. Înger al morţii, fii binevenit, te primesc cu 
braţele deschise... 

O detunătură se auzi pe balconul camerei lui Vladimir. 

— Vera, îngână nobilul tânăr. 

Apoi i se întunecă înaintea ochilor, se clătină şi se prăbuşi la 
pământ. 


* 


După ce Vladimir se depărtase, o tăcere apăsătoare se lăsă în biroul 
marelui duce. 
Niciunul din cei de faţă nu se încumetă să scoată o vorbă. 

Sonia suspina din când în când, iar Vera stătea nemişcată. 

Deodată, frumoasa fată sări în sus. Prinţesa desfăcu braţele şi se 
uită în jurul ei, cu priviri rătăcite. 

— El moare, tată, da, o ştiu, moare... strigă fiica marelui duce. 

— Da, sărmană copilă, zise Sonia, cuprinzând-o în braţe. Ai 
dreptate, el va muri, se va jertfi... 

— Cine va muri? Cine vrea să se jertfească? strigă prefectul poliţiei 
din Petersburg. 

— Vladimir, răspunse Sonia, cu glas adânc. 

— Asta nu trebuie să se întâmple, exclamă Daniceff. E prizonierul 
meu şi dacă nu-l duc la închisoare... ah, Vladimir, acum te înţeleg... 

În acest timp, prinţesa Vera se năpustise afară şi porni în goană pe 
coridor. 

— Vladimir, strigă tânăra, încât glasul ei răsună în toată casa, 
Vladimir, tu nu trebuie să mori, vreau să trăieşti pentru mine, 
Vladimir... 

Sonia o urmă, cuprinsă de o tulburare fără margini. 

Acum cele două femei ajunseră înaintea camerei tânărului. 

În această clipă răsună o detunătură. 

— E prea târziu, strigă Vera, căzând în braţele Soniei, aproape 
leşinată. 

După câteva secunde îşi reveni şi cele două femei trecură pragul 
încăperii ocupate de fiul marelui duce. 

— Vladimir, strigă Vera, eu sunt, iubitule, nu vreau să mori... 

Dar încăperea era goală. 

Sonia îşi roti privirile în jurul ei. 

Deodată, observă că uşa care dădea în balcon, era deschisă. 

Amândouă se năpustiră pe balcon. Un strigăt de groază izbucni, în 
acelaşi timp, de pe buzele nenorocitelor femei. 

Acela care pentru ele însemna totul în viaţă, zăcea înaintea lor. 

Alături de trupul său se afla revolverul, fumegând. 

Nenorocitul mai răsufla încă, dar sfârşitul nu mai era departe. 

Vladimir mai deschise ochii şi aţinti asupra iubitei sale o privire 
îndurerată. 

— Vera, iubito... îngână muribundul. 

Acestea fură ultimele sale cuvinte. 

Prinţesa scoase un țipăt şi se aruncă asupra cadavrului. 

— Vladimir, strigă ea, ascultă-mă, iubitule... ah, prea târziu... e 
mort... 

Sonia îngenunchease lângă trupul fiului ei. 

— Păcatele părinţilor au fost ispăşite de copilul lor, murmură ea. 

Marele duce şi prefectul veniseră şi ei la faţa locului. 

Constantin aruncă o privire asupra cadavrului, apoi se retrase în 
cameră şi, copleşit de durere, se prăbuşi pe un divan, suspinând. 

Daniceff se plecă deasupra mortului şi-i închise ochii. 

— A murit ca un erou, îngână maiorul. 

Sonia întinse mâna şi o apăsă pe pieptul fiului ei. 

— S-a oprit, bâigui ea, s-a oprit, această inimă nobilă a încetat de a 
mai bate. Dar aici, lângă cadavrul tău, continuă ea, cu priviri 
strălucitoare, fac proorocirea că niciun Romanov nu va muri atât de 
frumos ca tine, cel mai nobil dintre Romanovi. 

Vera se plecă şi depuse o ultimă sărutare pe buzele iubitului. 

EPILOG 


Trecură ani. 

Istoria lumii şi-a urmat cursul. Dar în paginile rezervate Rusiei au 
fost înscrise fapte întunecate, ruşinoase. 

Ţarul tremura pe tronul său; Alexandru al III-lea n-avea încredere 
în popor. Împăratul era urât de supuşii săi. 

Teama, care-l chinuia veşnic, nu da răgaz suveranului, nici în 
clipele când ar fi trebuit să se bucure. 

Nihiliştii au reluat cu şi mai multă însufleţire opera începută de 
Mihail Bakunin. 

Marele conspirator mai trăi multă vreme, alături de iubita lui Lo, 
dar niciodată nu se întoarse în fruntea partidului său, pe care îl 
condusese odinioară cu voinţa sa neclintită şi cu priceperea lui. Îşi 
dorise o viaţă tihnită şi, cu toate că n-avu copii, ultimele raze ale 
vieţii sale luminară un om fericit. 

Sonia nu supravieţui mult după moartea fiului ei. 

Se retrase în vila Nataliei Kardoff, unde rămase până la sfârşitul 
vieţii. 

Nobila femeie slăbi din zi în zi, până ce într-o dimineaţă îşi dădu 
sufletul, înconjurată de acei care o iubiseră şi o respectaseră. 

Prinţesă Vera nu se mai căsători; dânsa fu singura mângâiere a 
tatălui ei. 

Ca şi mai înainte, frumoasa fată era adorată de popor, căci, unde se 
arăta, alina durerile şi încuraja pe cei nenorociţi. Din această pricină, 
fu numită „îngerul din Petersburg”. 

Daniceff şi Lydia se bucurară de copiii lor. Maiorul îşi părăsi repede 
funcţia sa plină de răspundere. Fostul prefect nu fu în stare să-şi calce 
pe inimă şi să aducă la îndeplinire porunci care erau date în disprețul 
tuturor simțămintelor omeneşti. 

Petrovna se stabili la Londra, locuind în casa lui Bakunin. 

Din când în când venea pe acolo şi Felsing, care între timp, 
ajunsese un respectat profesor al Universităţii din marele oraş. 

Pe străzile Londrei rătăci câtăva vreme o femeie slabă şi îmbrăcată 
în zdrenţe, despre care se povestea că fusese pe vremuri soţia lui 
Aşinov, prefectul poliţiei din Petersburg. 

Şi, într-adevăr, era Francesca. 

Nenorocita căzuse din treaptă în treaptă şi, în cele din urmă, intră 
în rândurile acelora care, mai curând sau mai târziu, sfârşesc într-un 
spital. 

În parcul din Gatcina, la o mică depărtare da bisericuţa castelului, 
se vede un mormânt singuratic. 

Arbori uriaşi se înalță în jurul său, iar flori veşnic proaspete îl 
acoperă. 

Acesta e locul cel mai frumos din tot parcul şi natura şi-a împrăştiat 
cu dărnicie farmecele sale deasupra mormântului. 

Aproape în fiecare zi, o femeie neînchipuit de frumoasă 
îngenunchează lângă acest mormânt. 

O rochie neagră, simplă, îi acoperă trupul. 

Fermecătoarea făptură vine singură acolo. Apoi îngenunchează şi se 
roagă. 

Lacrimi fierbinţi şiroiesc pe obrajii ei. 

Sărmana femeie e prinţesa Vera, fiica marele duce Constantin. 

Şi, deasupra singuraticului mormânt din parcul castelului Gatcina 
se înălța o cruce de marmură neagră, pe care se află scris, cu litere 
aurite, pe jumătate şterse de vreme: 

„VLADIMIR” 


— Sfârşitul romanului — 


a: sai 

